
Rafinuota, sudėtinga, puikiai 
pavaizduota genetinių eksperimentų 
vizija... Akivaizdu, autorius labai 
atidžiai įsigilino į detales. Tai buvo 
išties verta pastangų, nes rezultatas — 
aukščiausios klasės trileris. 

— Literary Review 


Skrupulingas detalių atskleidimas 
suteikia jo prozai autentiškumo... 
Peteris Jamesas puikiai kuria 
netikėtumus ir dramą. 

— Sunday Express 

Mullikenui, 


kuriam esu nepaprastai daug skolingas 


Vėlyvą balandžio popietę už trisdešimties jūrmylių nuo Keip Kodo, ant 
restauruoto kruizinio laivo denio, skirto sraigtasparniui, vėjyje stovi jau- 
na pora su bagažu; abiejų veidai susirūpinę, jie laikosi įsitvėrę į lejerį. 

Abu žino, kad dvejoti jau per vėlu. 

„Serendipo rožė“ yra keturiasdešimties metų senumo, jos įlen- 
kimai, plyšiai ir kniedės užtepti storu dažų sluoksniu, tarytumei ma- 
kiažo slepiamas senos kekšės veidas. Jai skrodžiant vis stiprėjančias 
jūros bangas, laivagalyje pleškėdama plaikstosi Panamos, kurioje yra 
registruota, vėliava, o vienišas geltonas metalinis kaminas paskui save 
palieka dūmų juostą, ir šią tuojau pat sudrasko vėjas. Judėdama pir- 
myn tik tam, kad užtikrintų stabilizatorių darbą, ji visiškai neskuba, ji 
neplaukia į jokį tikslą. Paprasčiausiai klajoja aplink, laikydamasi sau- 
gaus dvidešimties jūrmylių atstumo nuo Jungtinių Valstijų teritorinių 
vandenų. Saugi nuo JAV federalinės teisės. 

Džonas Klesonas, vilna pamuštu švarku, chaki kelnėmis ir odi- 
niais buriuotojo bateliais, įpusėjęs ketvirtą dešimtį vyras, labiau pri- 
mena užsigrūdinusį alpinistą arba tyrinėtoją, tik ne mokslininką. Še- 
šių pėdų ūgio, liesas ir tvirtas, trumpai kirptais šviesiais plaukais ir 
romiomis akimis už mažų ovalių akinių; jo gražiame, rimtame veide 
matyti šiaurietiški bruožai ir Kalifornijos įdegis. 

Džono žmona Naomė, sutelkusi visą dėmesį į tai, kad išlaikytų 
pusiausvyrą, vilki ilgą kupranugario vilnos paltą, po juo megztinį, 
mūvi džinsais ir avi juodais zomšiniais batais kaučiuko padais. Lygūs 
vidutinio ilgio plaukai kirpti netvarkingu stiliumi, ant dailaus veido 
besidraikančios sruogos tik dar labiau paryškina jos padaužišką išvaiz- 
dą, tik veido spalva šiuo metu gerokai blyškesnė nei įprastai. 

Per keletą jardų virš jų galvų kybo juos ką tik atskraidinęs sraig- 
tasparnis, jis leidžia alyvuotus dūmus ir ant laivo antžeminės dalies 
meta savo šešėlį, panašų į didžiulį tuščią maišą. Kaip tik taip dabar 
jaučiasi Džonas — tarsi būtų ištrauktas iš maišo. Nulenkęs galvą prieš 

gausmą ir vėjo verpetą, jis tvirtai laiko apglėbęs žmonos liauną kūną 
po švelnia kupranugario vilna. Jaučiasi jai labai artimas, neapsakomai 
artimas ir globėjiškas. 

Ir atsakingas. 

Vėjas toks smarkus, kad kvėpuoti galima tik nutrūkstamais 
gurkšniais, akinių stiklus dengia druska, dūmai džiovina burną ir 
gerklę, jau ir taip išdžiūvusias nuo nervinės įtampos. Naomės plaukų 
sruogos čaižo jo veidą it suktinės virvelės. Denis po jo kojomis slysta į 
šalį, tačiau po akimirkos ima kilti aukštyn, stuktelėdamas, nelyginant 
lifto grindys, į kojas, o skrandį prispausdamas prie šonkaulių. 

Virš galvos kalenant rotoriams, Džonas išgirdo kažką panašaus į 
šiurenimą. Tai buvo pirmas kartas, kai jis skrido sraigtasparniu, todėl 
po valandos mėtymo ir vinguriavimo Atlanto oro duobėmis nebuvo 
nusiteikęs dar sykį išgyventi to paties; jautėsi, lyg būtų nesėkmingai 
pasivažinėjęs atrakcionuose, kai smegeninė, atrodo, sukasi apie savo 
ašį į vieną pusę, o vidaus organai — į kitą. Dūmai, žinoma, irgi nebuvo 
didelis malonumas. Lygiai taip pat, kaip dažų ir laivo lako tvaikas bei 
po kojomis vibruojantis denis. 

Naomės rankos, per storoką odinio švarko medžiagą apsivijusios 
jo liemenį, stipriai spaudžia Džoną. Jis labai aiškiai supranta, kas de- 
dasi jos galvoje, nes ir pats neabejotinai išgyvena tą patį. Nemalonus 
baigiamojo veiksmo pojūtis. Iki šiol visa tai tebuvo idėja, kurios jie bet 
kuriuo metu galėjo atsisakyti. Tačiau tik ne dabar. Žvelgdamas į ją, 
Džonas galvoja: Naome, brangioji, aš taip tave myliu. Tu tokia drąsi. Man 
regis, kartais tu būni daug drąsesnė už mane patį. 

Sraigtasparnis slenka įkypai, variklio gausmas stiprėja, meta- 
liniame pilve mirksi žiburėlis, paskui jis staiga metasi kampu į šoną 
ir nutarška virš vandens, ūmai kildamas aukštyn ir palikdamas juos 
denyje. Džonas kurį laiką dar jį stebi, paskui nuleidžia akis į putojan- 
tį pilką vandenyną, pilną jūrų arkliukų ir plytintį iki pat neapibrėžto 
horizonto. 

— Viskas gerai? Sekite, prašau, paskui mane. 


Priešais juos, laikydamas atidarytas duris, jau stovi mandagus ir 

labai rimtai atrodantis filipinietis kombinezono tipo kostiumu, atėjęs 
jų pasveikinti ir paimti lagaminų. 

Perlipę trapo kraštą, jie nuseka paskui jį į vidų; už nugarų užsi- 
trenkia durys. Staiga stojus tylai, jie pastebi ant sienos kabantį įrėmin- 
tą jūrlapį, tuojau pat pajunta šilumą ir dar stipresnį dažų ir lako dvoką. 
Po kojomis girgžda perdanga. Naomė stveria Džoną už rankos. Ji yra 
netikusi jūrininkė, — visada tokia buvo, — suserga kiekvieną kartą, 
kai tik tenka plaukti jūra, todėl ir šis nėra išimtis. Nei piliulių, nei vais- 
tų, teks visa tai kaip nors ištverti. Džonas atsako rankos spustelėjimu, 
norėdamas nuraminti ją ir save. 

Ar mes elgiamės teisingai? 

Šį klausimą jis sau buvo uždavęs tūkstantį kartų. Ir dar daug 
metų klaus to paties. Visa, ką jis gali padaryti, tai nuolat įtikinėti Nao- 
mę ir save, kad jie pasielgė teisingai. Tai ir viskas. Daryti, kas teisinga. 

O mes iš tiesų tik tai ir tedarome. 


2 


Kajutė, kuri visam mėnesiui taps jų namais, šios plaukiojančios kli- 
nikos reklaminėje brošiūroje buvo apibūdinta kaip atskira kajutė. Joje 
buvo karališko dydžio lova, siaura sofa, du taip pat maži foteliai bei 
apskritas stalas, ant kurio stovėjo dubuo su vaisiais, ir visa tai sugrūs- 
ta į patalpą, dydžiu prilygstančią nedideliam viešbučio kambariui. 
Aukščiau kampe esantis televizorius užsikirsdamas rodė CNN žinias. 
Kalbėjo prezidentas Obama, tačiau pusę jo žodžių nustelbė atmosfe- 
riniai trikdžiai. 

Čia buvo marmuriškas vonios kambarys, kuris, nors ir ankštas, 
atrodė labai prabangiai ar bent jau turėjo toks būti, galvojo Naomė, jei 
tik nustotų siūbuoti ir ji galėtų išstovėti jame, į nieką neįsikibusi. Ji 
priklaupė, norėdama surinkti tai, kas buvo iškritę iš Džono rankinės 
su tualetiniais reikmenimis ir dabar voliojosi ant grindų, bet staiga, 
pajutusi svaiginantį šleikštulio priepuolį, atsistojo. 

— Gal tave prilaikyti? — susirūpino Džonas. 

Ji papurtė galvą. Paskui, laivui ūmai pasvirus, prarado pusiaus- 
vyrą, svyrinėdama perėjo kajutės grindimis ir klestelėjo ant lovos, vos 
neprisėsdama jo kompiuterio. 

— Man regis, turiu keturias minutes daiktams išpakuoti, kol vi- 
siškai nesugriebė jūrligė. 

— Mane irgi pykina, — tarė Džonas. 

Jis pažiūrėjo į saugos planą. Jame buvo susirinkimo zonų išdės- 
tymo schema ir grafinis vaizdas, kaip apsivilkti gelbėjimosi liemenę. 

— Kodėl tau neišgėrus tabletės nuo jūrligės? — paklausė ji. — 
Juk tau leidžiama. 

— Jei neleidžiama tau, negersiu ir aš. Kentėsiu kartu su tavimi. 

— Kankiny tu mano! 

Ji pakreipė galvą, palinko į priekį ir pabučiavo vyrą į skruostą, 
jausdama, kaip ramina šilta, šiurkšti oda ir svaigus muskusinio ode- 


kolono kvapas. Ramino nuo jo dvelkianti psichinė ir fizinė stiprybė. 

Paauglystėje, žiūrėdama filmus, Naomė visuomet žavėjosi stipriais, 
ganėtinai protingais vyrais — toks buvo tėvo, kurį ji troško turėti, 
įvaizdis. Kai pirmą kartą išvydo Džoną, o tai įvyko prieš aštuonerius 
metus slidininkų keltuve Džekson Hole, Vajomingo valstijoje, į akis 
labiausiai krito jo išvaizda ir dvasios tvirtumas. 

Ji vėl jį pabučiavo. 

— Myliu tave, Džonai. 

Žvelgiant jai į akis, kurios kartais būdavo žalios, o kartais — ru- 
dos, ir jose visada galėdavai įžiūrėti spingsinčią kibirkštėlę ir nepa- 
prastą pasitikėjimą, Džonui suspaudė širdį, staiga, dėl jos. 

— Ir aš tave be galo myliu. Tu kartais turbūt nė nenutuoki kaip 
stipriai. 

Keletą akimirkų jie mėgavosi jaukia tyla. Po Halio mirties turėjo 
praeiti daug laiko, kad jų bendras gyvenimas vėl sugrįžtų į normalias 
vėžes, O per tuos pirmuosius dvejus juodžiausios tamsos metus Nao- 
mė daugybę kartų baiminosi, kad jų santuoka gali iširti. 

Halis buvo smarkus vaikis. Jie davė jam kometos vardą, nes Džo- 
nas sakė, kad berniukas ypatingas, kad tokie vaikai gimsta itin retai, 
galbūt kartą per septyniasdešimt penkerius metus, o galbūt ir dar re- 
čiau. Nė vienas iš jųdviejų nežinojo, kad sūnus gimė su jame tiksinčia 
delstine bomba. 

Naomė savo rankinėje vis dar nešiojosi jo nuotrauką. Trejų metų 
berniukas, vilkintis kombinezonu, retais šviesiais ir susivėlusiais plau- 
kais, tarsi ką tik išropojęs iš elektrinio skalbinių džiovintuvo, taip pla- 
čiai šypsosi priešais fotoaparatą, kad matosi, jog jam trūksta dviejų 
priekinių dantų, kuriuos išsimušė krisdamas nuo sūpynių. 

Dar ilgai po Halio mirties Džonas nenorėjo, o gal nepajėgė, nei 
gedėti, nei kalbėti apie jį, paprasčiausiai buvo paskendęs savo darbe, 
savo šachmatuose ir savo fotografijoje, ištisas valandas ir bet kokiu 
oru klajodavo su fotoaparatu, fotografuodamas absoliučiai viską, ką 
tik matydavo, liguistai ir be jokio tikslo. 

Ji pabandė grįžti į darbą. Per Los Andžele gyvenančią draugę 


Naomei buvo pasiūlytos laikinos pareigos visuomenės informavimo 

ir reklamos agentūroje, tačiau po dviejų savaičių ji išėjo iš darbo, nes 
nesugebėjo sutelkti dėmesio. Netekus Halio, viskas atrodė tuščia ir be- 
prasmiška. 

Ilgainiui jiedu abu ėmė lankytis psichoterapijos kabinete ir baigė 
vos prieš keletą mėnesių. 

Džonas pasiteiravo: 

— Kaip tujautiesi?.. 

— Būdama čia? 

— Taip. Dabar, kai mudu jau iš tikrųjų esame čia. 

Padėklas su mineralinio vandens buteliu ir dviem stiklinėmis 
slystelėjo keletą colių staliuko paviršiumi ir sustojo. 

— Staiga supratau, kad tai tikra. Velniškai nervinuosi. O tu? 

Džonas švelniai pakedeno žmonai plaukus. 

— Mieloji, jei bet kada norėtum atsisakyti... 

Kad galėtų susimokėti, jie paėmė didžiulę banko paskolą, negana 
to, pasiskolino dar šimtą penkiasdešimt tūkstančių dolerių, kuriuos 
primygtinai siūlė Naomės motina ir vyresnioji sesuo Harietė, gyve- 
nančios Anglijoje. Pinigai, iš viso keturi šimtai tūkstančių dolerių, jau 
buvo negrąžintinai sumokėti. 

— Mes jau apsisprendėme, — atsakė ji. — Reikia eiti pirmyn. 
Neturime... 

Juos pertraukė beldimas į duris ir balsas: „Ruoša! 

Durims atsidarius, į juos šypsodamasi žvelgė mažutė malonios 
išvaizdos filipinietė kambarinė, vilkinti baltu kombinezonu ir avinti 
sportbačiais. 

— Sveikiname įlipus į mūsų laivą, daktare ir ponia Klesonai. Esų 
Lėja, būsiu jūsų kajutės patarnautoja. Gal jums ko nors reikia? 

— Mus abu stiprokai pykina, — atsakė Džonas. — Gal mano 
žmona galėtų ko nors išgerti? 

— O, žinoma... Tuojau pat atnešiu. 

— Iš tikrųjų? — nustebo jis. — Aš maniau, kad jokių vaistų... 

Kambarinė uždarė duris, bet greičiau nei po minutės vėl pasirodė, 


tik šįsyk su pora rankogalių ir dviem mažomis skiautėmis. Atitraukusi 

savo rankoves, ji parodė, kad mūvi tokius pat rankogalius, o paskui 
leido pamatyti ir skiautę už ausies. 

— Nešiokite ir nesirgsite, — paaiškino ji ir parodė, kaip juos tai- 
syklingai dėvėti.. 

Gal tai buvo susiję su psichologiniu nusiteikimu, o gal šios prie- 
monės iš tikrųjų padėjo, tačiau kai kambarinė išėjo, Naomė po kelių 
minučių pasijuto šiek tiek geriau. Bent jau tiek, kad galėjo toliau iš- 
pakuoti daiktus. Ji atsistojo ir kurį laiką žvelgė pro vieną iš dvigubų 
iliuminatorių į tamsėjantį vandenyną. Tačiau greitai nusigręžė, nes kai 
išvydo bangas, ją vėl ėmė pykinti. 

Džonas sutelkė dėmesį į savo nešiojamąjį kompiuterį. Keliau- 
dami kartu jie laikėsi vienos taisyklės: Naomė išpakuodavo daiktus, 
o Džonas nesipainiodavo po kojomis. Jis visiškai nesugebėjo susidėti 
daiktų, bet išpakuoti juos Džonui sekėsi dar prasčiau. Naomė nevilties 
kupinu žvilgsniu žiūrėjo į jo lagamino turinį, kuris po adapterio paieš- 
kų mėtėsi aplink jį. Dalis drabužių buvo ant lovos užtiesalo, kita dalis 
išmėtyta ant fotelio, dar kiti gulėjo ant grindų. Džonas, užmiršęs savo 
sukeltą chaosą, įdėmiai stebeilijo į ekraną. 

Naomė, surinkusi jo kaklaraiščių krūvelę, vyptelėjo. Pykti nebu- 
vo jokio tikslo. 

Džonas pačiupinėjo savo naujuosius rankogalius, paskui palietė 
už ausies pritvirtintą skiautę, bet jokio pastebimo palengvėjimo ne- 
jautė, ir šleikštulys nebuvo sumažėjęs. Stengdamasis ignoruoti laivo 
supimą, susitelkė į šachmatų partiją, kurią žaidė prieš vyrą vardu Ga- 
sas Santjanas. Su juo susipažino šachmatininkų pokalbių svetainėje, o 
gyveno jis Brisbene, Australijoje. 

Jis žaidžia su šiuo žmogumi jau porą pastarųjų metų. Jie niekada 
nebuvo susitikę už kibernetinės erdvės ribų, ir Džonas net nežinojo, 
kaip jo priešininkas atrodo. Australas šachmatais žaidė vidutiniškai, 
bet pastaruoju metu vis ilgiau užtrukdavo tarp ėjimų, užtęsdamas be- 
viltišką padėtį, iš kurios jau nebuvo išeities, ir taip elgėsi tik iš gryno 


užsispyrimo, todėl Džonas, jausdamas nuobodulį, ėmė galvoti, kad 

būtų ne pro šalį pakeitus priešininką. O pastarasis dabar buvo atlikęs 
dar vieną betikslį ėjimą. 

— Nair mulkis jūs, pone Santjanai. 

Džonas paskelbė šachą, — varžovas buvo praradęs valdovę, abu 
rikius ir bokštą, todėl neturėjo jokių šansų, — tai kodėl, po galais, 
jam paprasčiausiai nepasidavus ir neužbaigus partijos? Jis parašė 
elektroninį laišką su šiuo pasiūlymu, prijungė savo mobilųjį telefoną 
prie kompiuterio ir jį išsiuntė. Deja, paslaugos tiekėjas buvo nepasie- 
kiamas. 

Per daug toli nuo kranto, suprato Džonas. Prie lovos stovėjo paly- 
dovinio ryšio telefonas, kuriuo galėjai susisiekti su žemynu, bet devy- 
ni doleriai už minutę, kaip nurodyta naudojimosi instrukcijoje, buvo 
pernelyg brangu. Gasui Santjanui teks palūkėti nežinioje. 

Džonas, uždaręs šachmatų rinkmeną, atidarė savo elektroninio 
pašto gaunamų laiškų aplanką, norėdamas peržiūrėti keliasdešimt 
laiškų, kuriuos perkėlė į jį šįryt, tačiau dar neturėjo galimybės perskai- 
tyti. Jis nerimavo, kaip reikės išsiųsti ir gauti laiškus, jeigu jie arti- 
miausią mėnesį praleis ne ryšio zonoje. Dirbdamas Pietų Kalifornijos 
universitete, kuriame vadovavo mokslinių tyrimų laboratorijai, Džo- 
nas kasdien gaudavo vidutiniškai šimtą penkiasdešimt elektroninių 
laiškų. Šiandien jų skaičius artėjo prie dviejų šimtų. 

— Čia tai bent, brangusis! Prisimeni, ką čia rašo? 

Pakėlęs akis Džonas Naomės rankose išvydo atverstą brošiūrą. 

— Ketinau po minutės dar kartą paskaitinėti. 

— Čia yra tik dvidešimt atskirų kajučių klientams. Labai gražus 
eufemizmas. Juk malonu žinoti, kad mes esame klientai, o ne pacien- 
tai, — ji skaitė toliau. — Anksčiau laivas talpino penkis šimtus kelei- 
vių, o dabar du pagrindinius denius, kur buvo įrengtos kajutės, užima 
vien tik kompiuteriai. Laive yra penki šimtai superkompiuterių! Stebė- 
tina! Kam jiems reikia tokios galingos skaičiavimo technikos? 

— Genetika susijusi su sudėtingomis kalkuliacijomis. Tai įskai- 
čiuota į kainą. Ar galėčiau užmesti akį? 


Naomė ištiesė brošiūrą. Džonas pažiūrėjo į nuotrauką, kurioje 

buvo matyti ilga siaura eile išrikiuoti mėlyni kompiuterių aptaisai ir 
baltais drabužiais vilkintis vienišas inžinierius, įdėmiai žvelgiantis į 
monitorių. Paskui greitai atsivertė brošiūros pradžią ir įsmeigė akis į 
fotografiją. Ją akimirksniu atpažino iš mokslininko internetinės sve- 
tainės, iš televizijos interviu su juo ir iš daugybės jo nuotraukų, spaus- 
dintų akademinėje ir populiarioje spaudoje. Paskui akimis permetė 
mokslininko biografiją, nors didesnę jos dalį jau žinojo. 

Daktaras Leo Detorė vaikystėje buvo vunderkindas. Šešiolikos su 
pagyrimu MTI baigė biologijos studijas, vėliau Stanfordo universitete 
apsigynė filosofijos ir medicinos daktaro laipsnius, po doktorantūros 
studijų atsidėjo biotechnologijos tyrimams PKU, o dar vėliau — Paste- 
ro institute, Prancūzijoje, kol galiausiai identifikavo ir patentavo kriti- 
nio fermento modifikaciją, kuri leido veiksmingai ir itin tiksliai repli- 
kuoti genus, dėl to polimerazinė grandininė reakcija tapo atgyvena, o 
jis pats — milijonieriumi ir Makarturo premijos laureatu, pasiūlytu į 
kandidatus Nobelio premijai gauti. Tačiau jos atsisakė, sutrikdydamas 
akademinę bendruomenę pareiškimu, kad visos premijos, jo manymu, 
yra suteptos politinėmis machinacijomis. 

Originalusis genetikas ir toliau trikdė medicinos elitą, kai vienas 
pirmųjų ėmė patentuoti žmogaus genus ir aktyviai priešintis įstaty- 
mui, vėliau panaikinusiam šiuos patentus. 

Leo Detorė šiuo metu buvo vienas turtingiausių mokslininkų 
pasaulyje ir neabejotinai prieštaringiausias. Jungtinių Valstijų ir dau- 
gelio kitų šalių religinių vadovų rišamas prie gėdos stulpo, po viešų 
pareiškimų apie genetinius eksperimentus su embrionais, kurių galio- 
jimo laikas pasibaigęs, praradęs teisę verstis medicinos praktika Jung- 
tinėse Valstijose, jis liko ištikimas savo įsitikinimams. 


O dabar šis žmogus beldėsi į jų kajutės duris. 

Vos tik atidariusi duris, Naomė buvo pasveikinta aukšto vyro. Rankoje 
jis laikė manilinio popieriaus voką, vilkėjo baltu kombinezonu, avėjo 
sportbačiais — tai tikriausiai buvo standartinė laivo įgulos uniforma. 
Džonas, iškart jį atpažinęs, atsistojo. 

Džoną nustebino įspūdingas genetiko stotas, mat šis žmogus pa- 
sirodė gerokai aukštesnis, nei jis įsivaizdavo, ir pranoko jį visa galva, 
taigi buvo mažų mažiausiai šešių pėdų ir šešių colių. Džonas atpažino 
ir balsą, kuriame buvo girdėti Pietų Kalifornijos gyventojams būdin- 
gas draugiškai nusiteikusio, savimi tvirtai pasitikinčio žmogaus ak- 
centas, šį balsą prisiminė iš pokalbių telefonu pastaraisiais mėnesiais. 

— Daktaras Klesonas? Ponia Kleson? Aš esu Leo Detorė. Tikiuo- 
si, netrukdau jums, mano bičiuliai? 

Žmogus, kuriam jie buvo patikėję savo visas, kone iki paskutinio 
cento, santaupas ir dar šimtą penkiasdešimt tūkstančių dolerių, kurių 
neturėjo, pasisveikino su Naome — neskubėdamas ir tvirtai paspau- 
dė jai ranką ir įsmeigė savo šviesiai pilkas, skvarbias, gyvas ir šilumą 
spinduliuojančias akis tiesiai į josios. Ji įstengė atsakyti jam šypsena, 
skubiai, su pasibaisėjimu nužvelgė drabužius, kaip pakliūva išmėtytus 
aplink Džoną, ir beviltiškai laukė progos, kada galės susitvarkyti. 

— Ne, kąjūs. Visiškai netrukdote. Užeikite, — pakvietė ji. 

— Tik norėjau užsukti ir prisistatyti, o kartu paduoti visą šią 
šūsnį jums paskaityti. — Įeidamas į kajutę genetikas turėjo palenkti 
galvą. — Kaip puiku, kad pagaliau atsirado proga asmeniškai susitikti 
su jumis, daktare Klesonai. 

— Ir man malonu susitikti su jumis, daktare Detore. 

Detorės rankos paspaudimas buvo tvirtas, išreiškiantis jo inicia- 
tyvą ne tik sveikinantis, bet ir visais kitais atvejais. Džonas pajuto, kad 
abu akimirką pasijautė nepatogiai. Regis, Detorė savo šypsena norėjo 
kažką pasakyti, tarytum tarp jųdviejų būtų buvęs koks nors slaptas 
paktas. Tartum numanomas susitarimas tarp dviejų mokslininkų, iš- 
manančių šį reikalą daug geriau, negu jį galėjo išmanyti Naomė. 

Vis dėlto Džonas niekada to nenorėjo. Jis ir Naomė nuo pat pir- 
mos dienos kartu priėmė šį sprendimą, sąmoningai suprasdami, ką 
daro, būdami lygiaverčiai partneriai. Kalbėdamas su ja jis neketino nei 
ko nors slėpti, nei pagražinti ar iškreipti. Taškas. 

Leo Detorė buvo liesas ir įdegęs, į akis krito ryškūs lotynų ame- 
rikiečiui būdingi bruožai, jis tiesiog tryško pasitikėjimu ir žavesiu. Jo 
dantys buvo tobuli, plaukai — puikūs, tamsūs ir vešlūs, tvarkingai su- 
šukuoti atgal, o ties smilkiniais nuspalvinti dailiais sidabriniais ruože- 
liais. Nors jam buvo šešiasdešimt dveji, galėjai labai lengvai palaikyti 
gera dešimtimi metų jaunesniu. 

Naomė žiūrėjo į jį atidžiai, ieškodama šio žmogaus išorės trūku- 
mų, bandydama perprasti nepažįstamąjį, kuriam jie iš esmės patikėjo 
visą savo ateitį, tyrinėdama jo veidą, jo kūno kalbą. Tačiau pirmosios 
akimirkos įspūdis ją nuvylė. Jį gaubė ta pati aura, kaip ir kitus aplink 
klestinčius turtuolius, tą Naomė, dirbdama visuomenės informavimo 
srityje, jau buvo pastebėjusi; tai buvo savybė, kurios apibūdinti veik 
neįmanoma ir kuri, regis, būdinga tik labai turtingiems žmonėms. Leo 
Detorė atrodė pernelyg malonus ir fotogeniškas, pernelyg panašus į 
Baltųjų rūmų kandidatą, burkuojantį rinkėjams, pernelyg priminė 
pramonės magnatą, postringaujantį akcininkų susirinkime. Tačiau, 
nors ir keista, kuo ji ilgiau į jį žiūrėjo, tuo daugiau pastebėjo ir tuo la- 
biau stiprėjo pasitikėjimas juo. Nepaisant visko, jame, be kita ko, buvo 
kažkas nuoširdaus. 

Ji atkreipė dėmesį į vyro rankas. Dailūs pirštai. Ne politiko, ne 
verslininko, o tikrų tikriausi chirurgo pirštai — ilgi, plaukuoti, neprie- 
kaištingai prižiūrimais nagais. Naomei patiko jo balsas, kuris taip pat 
pasirodė nuoširdus ir raminantis. O ir pati įspūdinga daktaro Leo De- 
torės išvaizda veikė kažkaip raminamai. Paskui ji sau mintyse primi- 
nė, — o pastarosiomis savaitėmis taip elgdavosi gan dažnai, — kad vos 
prieš porą mėnesių po Leo Detorės nuotrauka Time žurnalo viršelyje 
buvo klausiama: DVIDEŠIMT PIRMOJO AMŽIAUS FRANKENŠTEINAS? 

— Jeigu jums įdomu, daktare Klesonai, — tarė Detorė, — tai 
mane iš tiesų labai suintrigavo jūsų atliekamas darbas — galbūt mes 

galėtume apie tai pakalbėti artimiausiomis dienomis. Aš perskaičiau 
jūsų straipsnį, prieš keletą mėnesių publikuotą Nature žurnale. Jei ne- 
klystu, tai buvo vasario numeris? 

— Taip, visiškai teisingai. 

— Virtualaus šuns genai. Susižavėjimo vertas darbas. 

— Tai buvo sudėtingas eksperimentas, — atsakė Džonas. — Už- 
truko kone ketverius metus. 

Džonas buvo ištobulinęs kompiuterinę simuliaciją, demonstruo- 
jančią šuns evoliuciją per tūkstantį ateities kartų, naudojant grupę se- 
lektorių. 

— Irjūs padarėte išvadą, kad jie tapo tokie neatskiriami nuo žmo- 
nių, jog evoliucionuos kartu su mumis. Tiesą sakant, kadangi žmogaus 
dominavimas pasaulyje vis stiprėja, jie taps vis gudresni. Man tai pati- 
ko. Tai man pasirodė genialu. 

Tokio žymaus mokslininko kaip Detorė dėmesys jo studijai, ką 
jau kalbėti apie pagyrimą, paglostė Džonui savimeilę. 

— Iš tiesų buvo sukurti keli pagrindiniai algoritmai, skirti nusta- 
tyti epistazės poveikį adaptacijai, — kukliai paaiškino Džonas. 

— Arjūs dar nekūrėte simuliacijos, vaizduojančios žmogaus evo- 
liuciją per būsimąsias tūkstantį kartų? 

— Tam reikalingi visiškai nauji parametrai. Negana to, kad reikė- 
tų sukurti programą, Pietų Kalifornijos universitetas neturi šios rūšies 
akademinėms studijoms reikalingų kompiuterinių pajėgumų. Aš... 

Detorė jį pertraukė: 

— Manau, mums reikėtų apie tai pasikalbėti. Aš mielai paauko- 
čiau, jei tik tai padėtų šiam reikalui. 

— Man būtų labai malonu pasikalbėti, — atsakė Džonas, pra- 
džiugintas minties, kad Detorės finansinė parama gerokai prisidės 
prie jo tiriamojo darbo, tačiau nenorėjo, kad šiuo metu kas nors blaš- 
kytų jo dėmesį. Šiame laive svarbiausia buvo Naomė, o ne jo darbas. 

— Gerai. Prieš akis — kelios savaitės, ir mes turėsime pakanka- 
mai laiko, — Detorė nutilo, pirmiau pažvelgdamas į Džoną, paskui į 
Naomę. — Aš jus labai užjaučiu dėl to, kas atsitiko jūsų sūnui. 

Ji tik gūžtelėjo pečiais, pajutusi skausmingą dilgtelėjimą, tokį pat 
pajusdavo kaskart, kai tik kas imdavo apie tai kalbėti. 

— Ačiū, — be garso, jauduliui užgniaužus balsą, atsakė Naomė. 

— Sunki tema, — įsmeigęs savo pilkas akis į jos, tarė mokslinin- 
kas. — Žmonės, nepatyrę vaiko mirties, nė nenutuokia, ką tai reiškia. 

Naomė linktelėjo. 

Detorė, atrodydamas prislėgtas, staiga pažvelgė į Džoną, tarytu- 
mei norėdamas į pokalbį įtraukti ir jį. 

— Aš ir mano buvusi žmona netekome dviejų vaikų — vienas 
mirė nuo paveldėtos genetinės ligos būdamas vienerių, o kitas, šešerių 
metų, nuo meningito. 

— Aš... Aš to nežinojau. Man labai gaila, — tarė Naomė, atsigręž- 
dama į Džoną. — Tu man nieko nepasakojai. 

— Aš irgi nežinojau, — atsakė jis. — Labai jus užjaučiu. 

— Jūs čia niekuo dėti, aš tokių dalykų viešai neskelbiu. Mes nu- 
sprendėme juos laikyti paslaptyje. Tačiau... — genetikas skėstelėjo del- 
nais. — Tai smarkiai nulėmė, kodėl esu čia. Gyvenime nutinka dalykų, 
kurių neturėtų būti, kurių nereikia, ir mokslas šiuo metu gali užkirsti 
tam kelią. Būtent tuo mes šioje klinikoje ir užsiimame. 

— Dėl to ir mes esame čia, — tarė Naomė. 

Detorė nusišypsojo. 

— Šiaip ar taip, kaip pavyko kelionė? Suspėjote į naktinį reisą iš 
Los Andželo? 

— Mes išskridome dieną ir pastarąją naktį praleidome Niujor- 
ke — vakarieniavome su keliais mūsų draugais, — paaiškino Džonas. 

— Vienas iš mano vyro pomėgių — maistas, — įsiterpė Nao- 
mė,— tik kiekvienas patiekalas jam yra tarytum mokslinis eksperi- 
mentas. Visi kiti maloniai praleidžia laiką, tačiau jam visada kas nors 
būna ne taip, — ji meiliai šyptelėjo Džonui. 

Džonas atsargiai pakratė galvą ir atsakė jai savo šypsniu. 

— Kulinarija yra mokslas. Aš neketinu mokėti už kokio nors virė- 
jo laboratorinius bandymus. 

— Man bus įdomu sužinoti, kaip jūs vertinate maistą mūsų lai- 
ve, — atsakė Detorė. 

— Taip jausdamasi, — tarė Naomė, — aš negalėsiu nė pažiūrėti 
į maistą. 

— Šiek tiek kamuoja jūrligė? 

— Šiek tiek. 

— Orų prognozė nieko gera nežada per ateinančias kelias valan- 
das, o paskui ims giedrėti, taigi rytoj turėtų būti graži diena. 

Detorė nutilo ir ėmė dvejoti, todėl tarp jų stojo nejauki tyla. Lai- 
vas staiga pasviro, ir daktarui teko ranka atsiremti į kajutės sieną, kad 
išlaikytų pusiausvyrą. 

— Taigi planas būtų toks. Aš noriu, kad jūs, mielieji, šįvakar pail- 
sėtumėte, todėl pavakarieniaukite savo kajutėje, — jis ištiesė voką. — 
Štai, medicinos istorijos blankas — man reikėtų, kad jūs, Naome, jį 
užpildytumėte, o štai čia — sutikimo blankas, kurį abu turėtumėte pa- 
sirašyti. Netrukus ateis slaugytoja, ji paims jųdviejų kraujo mėginius. 
Mes jau ištyrėme tuos mėginius, kuriuos mums atsiuntėte, ir nustatė- 
me visus jūsų genomus; ryte imsime juos nagrinėti. Susitiksime mano 
kabinete dešimtą, o tuo tarpu gal galėčiau kuo nors padėti? 

Naomė buvo sudariusi milijono klausimų sąrašą, kuriuos ketino 
užduoti, tačiau šiuo metu, nuo pykinimo susisukus visam žarnynui, jai 
rūpėjo tik viena — pasistengti neapsivemti. 

Detorė ištraukė iš kišenės mažą pakuotę ir ištiesė ją Naomei. 

— Norėčiau, kad išgertumėte valgio metu po vieną dukart per 
dieną. Jos epigenetiškai modifikuoja vaisių nuo pat pradėjimo mo- 
mento, — jis nusišypsojo. — Jei kiltų kokių klausimų, pakelkite te- 
lefono ragelį ir surinkite mano telefono numerį. Pasimatysime ryte. 
Gero vakaro. 

Daktaras išėjo. 

Naomė pažiūrėjo į Džoną. 

— Arjo genai labai geri, ar padirbėjo labai geras plastinės chirur- 
gijos specialistas arba puikus dantistas? 

— Ką tu apie jį manai? — pasiteiravo Džonas. 

Tai taręs, jis išsigando: žmonos veidas buvo pilkas, o skruostais 
ritosi prakaito lašai. 

Išmetusi iš rankų pakuotę, Naomė puolė į vonios kambarį. 

Naomės dienoraštis 


Vos pajėgiu rašyti. Jau dukart vėmiau. Trečia ryto. Po trečios injekcijos 
skauda ranką. Trys kraujo mėginiai. Kam, po paraliais, slaugytojai reikia 
trijų mėginių? Tiesa, ji buvo labai švelni ir atsiprašinėjo. Visi atrodo švel- 
nūs. Džonas užsakė gausią vakarienę, tačiau nė nepalietė maisto, kurio 
kvapas jį, kaip ir mane, pykino. 

Kajutė vibruoja, nes dirba laivo varikliai. Slaugytoja Ivona, maloni 
juodaodė, sakė, kad ramiu oru jie naktį paprastai tiesiog dreifuoja arba nu- 
leidžia inkarą, tačiau audringu metu, kaip yra dabar, laivas būna stabiles- 
nis, kai veikia variklis ir lėtai judama pirmyn. 

Kiek anksčiau paskambinau Mamai — labai trumpas pokalbis (9 $ 
už minutę!), tik pasakiau, kad mes jau čia. Paskui paskambinau Harietei. 
Ji tikrai labai džiaugiasi dėl mūsų. Nežinau, kada mes pajėgsime grąžinti 
150 000 $, kuriuos jos mums paskolino. Džonas turi galimybę gauti vieną 
ar net dvi premijas už mokslo atradimus, be to, MTI leidykla ketina išleisti 
knygą, nors jų mokami avansai nėra labai dideli. 

Jaučiuosi kaip pabėgėlė, o taip, mano manymu, ir yra. Be paliovos 
svarstau ir svarstau. Bandau rasti medicininės etikos, mokslo naujovių, 
asmeninės atsakomybės ir sveiko proto sąlyčio tašką. Jis labai nepastovus. 

Džonas nemiega, negali užmigti kaip ir aš. Mudu ką tik baigėme ilgą 
diskusiją apie tai, ką mes darome ir kaip jaučiamės, virdami tose pačiose 
sultyse. Žinoma, ir apie tai, kaip reikės jaustis, jei mums nepavyks — 0 to- 
kia galimybė lygi penkiasdešimčiai procentų. Vis dėlto abu esame nusiteikę 
pozityviai. Tačiau man nerimą kelia reikalo rimtumas. Atrodo, kol kas jau- 
čiuosi pakankamai gerai, nes tai dar nėra įvykęs faktas, ir, nors savo pinigų 
mes jau neatgausime, dar turime laiko persigalvoti. Mums prieš akis pora 
savaičių, per kurias galime tai padaryti. 


Bet aš nemanau, kad mes persigalvosime. 


Dideliame plokščiame ekrane daktaro Detorės apartamentų svetainė- 


je, tiesiai priešais pusapskritę odinę sofą, ant kurios jiedu sėdėjo, Nao- 

mė ir Džonas perskaitė antraštę: 


Kleson, Naomė. Genetinės ydos. Sutrikimai. 


Pirmas puslapis (iš 16)... 


Detorė, kaip ir vakar vilkintis baltu kombinezonu ir avintis sport- 


bačiais, 


plieno staliuko priešais juos. Tą pačią akimirką pasirodė pirmas sąrašo 


taukštelėjo per valdymo pulto klaviatūrą ant žemo šlifuoto 


puslapis. 


LVSNALAB0LN 


„Bipolinis afektinis sutrikimas 
„Aktyvumo ir dėmesio sutrikimas 
„Maniakinė depresija 


Nerimas 


„Glomerulosklerozė 
„Hipernosinumas 

„Pirmalaikis plikimas / Alopecija 
„Kardiomiopatija 

„Akies nervo atrofija 
„Pigmentinis retinitas 

„Alfa antitripsino trūkumas 
„Marfano sindromas 
„Hipernefroma 

„Osteopetrozė 

„Cukrinis diabetas 

„Berkito limfoma 

17. 


Krono liga. Terminalinis ileitas 


(tesinys p. 2) 

— Aš turiu visų šių ligų genus? — apstulbusi paklausė Naomė. 

— Taip, turite keletą genų, kurie leidžia daryti išvadą, kad esate 
pažeidžiama visų šių ligų, — Detorės balse buvo girdėti humoro gaide- 
lė. — Nenoriu, ponia Kleson, jūsų gąsdinti, bet yra dar šešiolika pus- 
lapių. 

— Apie pusę jų niekada nebuvau girdėjusi, — ji pažiūrėjo į Džo- 
ną, kuris be jokios išraiškos veide spoksojo į ekraną. — Ar tujas žinai? 

— Ne visas, ne. 

Naomė pažvelgė į storą formą ant stalo priešais ją ir Džoną. Dau- 
gybė puslapių su langeliais, kuriuose reikia brūkštelėti varnelę arba 
kryželį. 

— Patikėkite manimi, — tarė Detorė, — jūs nė už ką nenorėsite 
perduoti nė vieno iš šių genų savo vaikams. 

Naomė vėl įsmeigė žvilgsnį į sąrašą ekrane, nors sutelkti dėmesį 
buvo labai sunku. Niekada negali nuspėti, kas tavęs laukia, pagalvojo 
ji, jausdama sumaištį galvoje ir priešindamasi dar vienam pykinimo 
priepuoliui. Gerklė buvo perdžiūvusi, o burnoje — bjaurus skonis. 
Nuo to meto, kai vakar atvyko į laivą, ji išgėrė vieną arbatos puodelį ir 
prisivertė praryti vos du skrebučio kąsnelius. Jūra, kaip spėjo daktaras 
Detorė, šįryt buvo ramesnė, bet laivo supimas neatrodė labai sumažėjęs. 

— O kas yra hipernefroma? — pasidomėjo ji. 

— Inkstų ląstelių karcinoma — inkstų vėžys. 

— O osteopetrozė? 

— Tiesą sakant, aš labai džiaugiuosi tai matydamas. 

Naomė pasibaisėjusi žiūrėjo į genetiką. 

— Džiaugiatės? Kodėl jūs džiaugiatės? 

— Tai ypač retai pasitaikanti įgimta liga, žinoma kaip Buajė osifi- 
kacija, kuri skatina kaulų storėjimą. Anksčiau buvo daug ginčijamasi, 
ar ši liga paveldima, ar ne, o dabar genetika duoda teigiamą atsakymą. 
Ar žinote ką nors iš savo giminės, kas būtų ja sirgęs? 

Naomė papurtė galvą. 

— Diabetu — taip, — atsakė ji. — Mano šeimoje jis yra pasitai- 
kęs. Diabetikas buvo senelis. 

Daktaras Detorė bakstelėjo klavišą ir atvertė kitą puslapį, paskui 
dar kitą. Sąrašas Naomę išmušė iš vėžių. Kai jie perėjo prie paskutinio 
puslapio, Naomė tarė: 

— Mano giminėje yra buvęs kiaušidžių vėžio atvejis — nuo jo 
mirė teta, įžengusi į ketvirtą dešimtį. Aš nepastebėjau šio geno. 

Detorė grįžo tris puslapius atgal, tada parodė pirštu. 

Išvydusi ir tai, ji nusiminusi linktelėjo. 

— Ar tai reiškia, kad turiu ir šį geną? 

— Jūs turite visus šiuos genus, kuriuos matote. 

— O kodėl aš vis dar gyvenu? 

— Genetikoje labai daug lemia loterijos veiksnys, — ėmė aiškinti 
Detorė. — Jūs ir daktaras Klesonas visą gyvenimą galite nugyventi, 
turėdami Drejenso-Šlemerio geną, pražudžiusį jūsų sūnų, ir nesirgti. 
Drejenso-Šlemerio genas suaktyvėja tada, kai kūdikis paveldi jį iš abie- 
jų tėvų. Kitas ligas sukeliančių genų grupes gali suaktyvinti patys įvai- 
riausi veiksniai, daugelis jų mums iki šiol nežinomi. Amžius, rūkymas, 
aplinka, stresas, psichiniai sukrėtimai, nelaimingi atsitikimai — visa 
tai gali suaktyvinti tam tikrus genus. Visiškai įmanoma, kad jūs turėsi- 
te šiuos genus, bet niekada nesirgsite jų sukeliamomis ligomis. 

— Tačiau juos perduosiu savo vaikams? 

— Paprastai dalį jų neabejotinai perduotumėte. Galimas dalykas, 
daugmaž pusę. Kitą pusę genų vaikas paveldėtų iš jūsų vyro — kaip tik 
dabar pažvelgsime į jo sąrašą. 

Naomė trumpą akimirką pabandė atsitraukti, atsiriboti ir galvoti 
objektyviai. Šizofrenija. Širdies yda. Raumenų distrofija. Krūties vė- 
žys. Kiaušidžių vėžys. 

— Daktare Detore, jūs nustatėte, kad esu visų šių ligų nešiotoja, 
bet ar jūs galėtumėte ką nors padaryti... noriu pasakyti... viskas labai 
gerai, jūs galite sukliudyti jas perduoti mūsų kūdikiui, bet ar galite ne- 
leisti joms pasireikšti manyje — ar galite panaikinti jas mano genome? 

Jis papurtė galvą. 

— Ne dabar. Mes kaip tik tuo ir užsiimame, visa biotechnologi- 


jos pramonė tuo užsiima. Galbūt per kelerius artimiausius metus jau 

galėsime kai kuriuos genus sunaikinti, tačiau kitiems gali prireikti ir 
daugelio dešimtmečių. Apgailestauju, tačiau tai priklauso nuo tėvų. 
Tai yra vienas svarbiausių dalykų, kuriuos galite duoti savo kūdikiui: 
padaryti, kad jis ar ji gimtų be jų. 

Naomė kuriam laikui nuščiuvo. Atrodė labai keista — jie trise 
sėdi ant šios sofos, kažkur Atlanto vandenyne, ir netrukus mažuose 
langeliuose ims žymėti varneles, tarsi spręsdami žurnalo galvosūkį 
arba dalyvaudami klientų apklausoje. 

Kiekviename puslapyje buvo po aštuoniasdešimt langelių, o pus- 
lapių — trisdešimt penki, taigi beveik trys tūkstančiai klausimų arba 
pasirinkimų. 

Liejosi žodžiai, liejosi ir maži langeliai. 

— Ponia Kleson, — švelniai kreipėsi Detorė, — svarbiausia, kad 
viskas yra jūsų rankose. Tai, ką jūs ir Džonas nutarsite, būdami šiame 
laive, turės įtakos ne tik jums patiems ir ne vien tik jūsų kūdikiui. Jūs 
galite sukurti kūdikį, apie kurį daugelis tėvų tegali pasvajoti, kūdikį, 
kuris gimtų be pražūtingų arba sekinančių ligų, būtų toks, kokį jūs pa- 
sirinktumėte, kurio genetinės kombinacijos būtų kitokios ir suteiktų 
jam visokeriopą pranašumą gyvenime. 

Mokslininkas nutilo, leisdamas suvokti jo žodžius. 

Naomė nieko neatsakė, tik linktelėjo. 

— Tačiau jūsų pastangos nieko nereikš, jei nemylėsite savo vai- 
kelio. Ir jei nebūsite patenkinti priimtais sprendimais, vėliau susi- 
dursite su rimtomis problemomis, nes gyventi teks jums patiems. Aš 
atmečiau daugelio tėvų prašymus, kartais paskutinę minutę grąžin- 
davau jiems pinigus, nes jie arba nebuvo pajėgūs deramai auginti savo 
vaiko pagal jam reikalingus standartus, arba vadovavosi klaidingais 
motyvais. 

Naomė išlaisvino savo ranką iš Džono rankos, atsistojo ir svyruo- 
dama nuėjo prie lango. 

— Mieloji, padarykime pertrauką. Daktaras Detorė teisus. 

— Aš jaučiuosi gerai, — ji nusišypsojo vyrui. — Man viskas bus 
gerai, tikrai. Liko tik pora klausimų, kurie neduoda ramybės. 

Per pastaruosius mėnesius ji perskaitė visą Detorės klinikos lite- 
ratūrą, šimtus puslapių, kiekvieną žodelį, išnaršė visą jo internetinę 
svetainę ir visas kitas svetaines, kurias pavyko rasti, susijusias su šia 
tema, taip pat įveikė keletą jo mokslinių straipsnių, nors juose, kaip 
ir Džono straipsniuose, buvo tiek daug specialių terminų, jog Naomė 
suprato tik mažą dalį. Tačiau dabar jautė tokį stiprų šleikštulį, kad 
nepajėgė sukoncentruoti minčių. Slaugytoja Ivona buvo sakiusi, kad 
pykinant geriausia žiūrėti į nejudamą tašką. Todėl ji nukreipė žvilgsnį 
tiesiai priešais save, paskui akimirką pakėlė akis aukštyn, į kirą, kuris, 
regis, leidosi nešamas vėjo. 

— Daktare Detore... 

— Leo, — pertraukė jis. — Prašau vadinti mane Leo. 

— Gerai. Leo. 

Naomė kurį laiką dvejojo, bandydama sutelkti mintis ir drąsą. 

— Leo... kodėl esate nemėgstamas spaudos ir daugelio savo ko- 
legų mokslininkų? Mano nuomone, pastarasis rašinys Time žurnale 
buvo tikrai šiurkštokas. 

— Ar esate girdėjusi apie Džuang Dzė mokymą, Naome? 

— Ne. 

— Džuang Dzė rašė: Tai, ką vikšras vadina pasaulio pabaiga, meis- 
tras vadina drugeliu. 

— Vikšro metamorfozė, jo tapimas drugeliu, mums atrodo neap- 
sakomai graži transformacija, mieloji, — paaiškino Džonas. — Tačiau 
vikšrui tai trauminis įvykis — jam atrodo, kad tai yra mirtis. 

Detorė nusišypsojo. 

— Senovėje politikai arba popiežius atsikratydavo mokslininkų, 
kurių nemėgo, sodindami juos į kalėjimą. Nedidelė kritika spaudoje 
yra gerai, ir aš galiu ją pateisinti. Tačiau aš dar neuždaviau jums vieno 
klausimo: kodėl jūs tai darote? Juk galėčiau pašalinti iš jūsų genomo 
bloguosius genus, sukeliančius Drejenso-Šlemerio ligą, ir jums gimtų 
sveikas kūdikis. Kodėl jūs, mano bičiuliai, norite pasipriešinti prigim- 
čiai ir sumodeliuoti savo kūdikį taip, kad šis turėtų įvairių pranašumų? 

— Mes paprasčiausiai norime, kad blogi dalykai daugiau nepa- 

sikartotų, — atsakė Naomė. — Turėtumėte suprasti, kad skausmas 
neišnyksta. Mes nepakeltume to paties dar kartą. 

— Tai visiškai elementaru, — pridūrė Džonas. — Mudu su Nao- 
me nesame turtuoliai; nesame ir labai geros nuomonės apie save. Ne- 
manome, kad esame Ponai Gražuoliai arba Ponai Genijai; esame žmo- 
nės, įsitikinę, kad privalome padaryti savo vaikeliui — jam ar jai — 
geriausia, ką galime. 

Tai taręs, jis pažvelgė į Naomę. Trumpai padvejojusi ji linktelėjo. 

Atsigręžęs į Detorę, Džonas tęsė: 

— Jūs esate įrodymas to, kad džinas jau išleistas iš butelio. Jūs 
jau teikiate šią paslaugą, o netrukus atsiras ir daugiau tokių klinikų. 
Mes nenorime, kad mūsų vaikui išsivystytų vėžys, diabetas, šizofre- 
nija arba kokia kita liga, randama Naomės ir mano giminės istorijose. 
Nenorime, kad po keturiasdešimties metų jis ar ji sakytų mums, jog 
tėvas buvo mokslininkas, kuris žinojo, ko galima tikėtis, jog turėjome 
galimybę suteikti savo vaikui nuostabų šansą gyvenime ir nepasinau- 
dojome juo, nes buvome šykštūs ir nenorėjome išlaidauti. 

Detorė šypsojosi. 

— Mano kandidatų sąrašas auga taip greitai, kad jų užteks tre- 
jiems metams. Negaliu jums įvardyti asmenų, galiu pasakyti tik tiek, 
kad mano klinikoje yra lankęsi keletas įtakingiausių Amerikos žmonių. 
Vieni žmonės pavydūs, kiti bijo, nes nesupranta. Pasaulis keičiasi, o 
žmonės permainų nemėgsta. Nedaugelis sugeba matyti gerokai toliau 
į priekį. Geras šachmatininkas numato penkis, na, galbūt dešimt ėji- 
mų į priekį. O kiek siekia daugelio žmonių įžvalga? Mes, kaip rūšis, ne 
per geriausiai numatome ateitį. Kur kas lengviau žvelgti atgal, į praeitį. 
Mes gebame šalinti tai, kas mums nepatinka, iš naujo pramanyti save. 
Tačiau ateities mes negalime nei keisti, nei iš naujo pramanyti. Dauge- 
lis žmonių yra ateities belaisviai, lygiai taip pat, kaip ir genų belaisviai. 
Tik atvykstantys į mano kliniką supranta, kad jie gali tai pakeisti. 

Naomė priėjo prie sofos ir vėl atsisėdo, įdėmiai klausydamasi 
kiekvieno jo žodžio. Ji pajuto nestiprų alkio dūrį, o tai buvo geras 
ženklas. 

— O penkiasdešimt procentų tikimybė, kad įvyks atmetimas — 
jei taip atsitiktų, ar greitai galėsime vėl pabandyti? Arba jei įvyktų per- 
sileidimas? 

— Po šešių mėnesių — tiek laiko turi praeiti, kol po gydymo kur- 
so sustiprės kūnas. 

— O pinigai, kuriuos sumokėjome, — ar tai reiškia, kad galėsime 
bandyti tris kartus, tai yra apsilankyti pas jus tris kartus? Vadinasi, 
nereikės mokėti iš naujo? 

— Esu tikras, to neprireiks, — Detorė nusišypsojo. 

— Nepaklausėme jūsų dar vieno dalyko, — tęsė Naomė, — ar tai 
gali turėti kokį nors pašalinį poveikį kūdikiui? 

Detorė suraukė antakius. 

— Pašalinį poveikį? 

— Gyvenime visuomet tenka derėtis, — tęsė ji. — Ar tai, ką jūs 
padarote genams, gali išprovokuoti kokių nors neigiamų pasekmių? 

Mokslininkas svarstė; jo veidu lyg ir perbėgo vos pastebima abe- 
jonė, nelyginant praskrendančio pro šalį paukščio šešėlis. 

— Vienintelis negatyvus, jeigu galima jį taip vadinti, dalykas yra 
daug greitesnis jūsų vaikelio augimas ir brendimas. Jis arba ji vystysis 
sparčiau už kitus vaikus tiek protiškai, tiek fiziškai. 

— Ar daug greičiau? 

Detorė papurtė galvą. 

— Tačiau skirtumas bus žymus. 

— Ar negalėtumėte nuraminti Naomę, o ir mane patį, paaiškin- 
damas teisinę šio reikalo pusę? — paprašė Džonas. — Suprantame, 
kad čia viskas gerai, nes šis laivas nepavaldus Jungtinių Valstijų fede- 
ralinei teisei, o kaip bus mums sugrįžus? 

— Taisyklės keičiasi visą laiką, nes įvairios šalys bando suprasti, 
kas vyksta, o etikos srities moksliniai ir religiniai argumentai skiriasi. 
Būtent dėl šios priežasties aš ir plaukioju atviroje jūroje, ir liksiu čia, 
iki nusės visos dulkės. Čia būdami ir pradėdami savo kūdikį jūs nepa- 
žeidžiate jokio įstatymo. 

— O ar mes galėsime laisvai grįžti į JAV? — pasiteiravo Naomė. 

— Jūs laisvai galite vykti į bet kurią pasaulio vietą, — atsakė De- 
torė. — Tačiau aš primygtinai patarčiau tylėti apie šį faktą ir neįsivelti 
į polemiką. 

— Ačiū, — padėkojo Naomė, dar kartą pažvelgdama į jos blogųjų 
genų sąrašą ant sienos. 

Viename mažyčiame kiaušinėlyje tilpo apie dvidešimt tūkstančių 
genų, tačiau jie sudarė tik labai mažą viso DNR dalį. O likusieji? Anks- 
čiau jie buvo vadinami DNR šlamštu, tačiau pastaruoju metu paaiš- 
kėjo, kad dauguma jų, regis, lemia anų dvidešimties tūkstančių genų 
išraišką. Kai kurie jų, galimas dalykas, turi reikšmės jūsų asmenybei. 
Kiekvienoje žmogaus ląstelėje yra genų sankaupos, nulemiančios akių 
spalvą, rankų ilgį, mokymosi spartą, ligas, nuo kurių jūs mirsite. 

Irjūsų elgseną? 

Staiga nusišypsojusi ir pajutusi poreikį šiek tiek sušvelninti situ- 
aciją, Naomė tarė: 

— Pasakykite, prašau, daktare Det..., mhm, Leo, ar šiame sąraše, 
kurį mums reikia perskaityti, su visais šiais langeliais, — ji įdėmiai 
pažiūrėjo į Džoną, — yra tvarkingumo genas? 

Naomės dienoraštis 


Aš tik prabėgomis pastebėjau kitus du keleivius, vyrą ir moterį, — jis 
truputį panašus į Džordžą Klunį, kai šis buvo jaunesnis, o ji priminė An- 
dželing Džoli, tai yra vieną tų iš prigimties dailių moterų, kurios visada 
verčia mane jaustis nepilnavertę, — įdomu, kas jie tokie? Džonas teira- 
vosi daktaro Detorės, kiek dar porų, arba pacientų, yra šiame laive, bet jis 
nenorėjo sakyti. Daktaras Detorė paaiškino negalįs kalbėti apie kitus — 
pacientų atžvilgiu jis laikosi visiško konfidencialumo. Tačiau man smalsu. 
Džonui irgi. 

Matyt, laive jau yra visi šio keisto kruizo dalyviai, ir mes dabar plau- 
kiame į pietus, į Karibus, ten, kur šilta, ir porą parų praleisime prieplauko- 
je, Kuboje. Daktaras Detorė sako, kad Kuba nėra ratifikavusi jokių sutarčių 
dėl žmogaus embriono, taigi į ją galima plaukti be jokių problemų. Jis taip 
pat sako, kad mobiliojo ryšio signalas ten geras, todėl Džonas galės pa- 
skambinti telefonu. Deja, negalėsime išlipti į krantą, o tai labai apmaudu. 
Aš norėčiau nors truputį pamatyti Kubą. 

Vakare pagaliau normaliai pavalgiau, šiek tiek salotų ir žuvies. Džo- 
nas gavo keletą elektroninių laiškų, į kuriuos reikia skubiai atsakyti, todėl 
jam teko pasinaudoti palydovinio ryšio telefonu: devynios minutės — 
8186! Palikau jį, užsiėmusį elektroniniu paštu, ir užlipau pasivaikščioti 
po denį. Deja, buvo pernelyg vėjuota, todėl teko leistis žemyn. Iš tikrųjų 
nyku: vien ilgi, nesibaigiantys, ankšti ir tylūs koridoriai, su durimis išil- 
gai jų. Kartais primena laivą vaiduoklį. Neša mus tolyn, ir tiek. Man rei- 
kėjo pasivaikščioti, kad praskaidrėtų mintys. Šiandien prireiks ypač geros 
koncentracijos. Laukia daugybė langelių, įvairiausios genų grupės — san- 
kaupos, — kurias bus galima pašalinti arba sustiprinti, tereikia pažymėti 
varnele. Galvodama apie begalę pasirinkimų ir sprendimų, imu suvokti, 
kad žmogaus gyvenimas yra loterija. Vargšeliui Haliui iškrito niekam tikę 
skaičiai. 

Tačiau mūsų būsimam kūdikiui bus visiškai kitaip. Mūsų pirmasis pa- 
sirinkimas yra jo lytis. Daktarui Detorei jau sakėme, kad norime berniuko, 
kuriam, nors šiuo metu tai gali atrodyti kvaila, mudu su Džonu jau rinkome 
vardą. Pirmenybę teikiame Lukui. Nors tai dar nėra galutinis sprendimas, 
tačiau Džonui šis vardas ypač patinka, o ir man jis vis gražesnis. Lukas. 
Panašu į luck, laimė. 


Jis turėtų atnešti mums laimę. 


> 


— Yra atskira mokslo šaka, tirianti, kaip cirkadinis ritmas sujungia 
metabolizmą, energetiką ir miegą į bendrą visumą, o tai, Naome, lemia 
kūdikio sėkmę gyvenime, — tarė Leo Detorė. — Ar jūs niekada nesu- 
simąstėte apie tai, kad, pavyzdžiui, stambių kompanijų vadovaujantys 
darbuotojai ir aukšto rango politikai su jiems tenkančiu darbo krūviu 
susidoroja tik todėl, kad jie miega trumpiau, nei dauguma žmonių? 
Taigi dabar šiame sąraše ieškome genų grupių, lemiančių mūsų cirka- 
dinius ritmus. Mes esame pajėgūs perkonfigūruoti jų struktūrą ir juos 
paversti vadinamaisiais „stimuliuojančiais neuronais“, kurie palaiko 
darnų viso kūno kaip visumos funkcionavimą. Koreguodami šiuos ge- 
nus, galime sumažinti riziką susirgti širdies ir uždegiminėmis ligomis, 
diabetu, taip pat riebalų kaupimąsi ir net miego poreikį — iki dviejų 
valandų per parą. 

Naomė žiūrėjo į sąrašą. Dvylika iš maždaug dviejų šimtų savybių, 
su kuriomis jie iki šiol buvo susipažinę, jau pažymėtos varnelėmis. Tai 
antras jų rytas šiame laive ir trečias susitikimas su daktaru Detore. 
Jūra rami, o ir pykinimas beveik praėjęs. Šiandien jai jau lengviau su- 
telkti dėmesį. 

Lauke buvo karšta, tačiau oro kondicionierius šiame kabinete, 
atrodo, veikė stipriau nei vakar, todėl Naomei, prie džinsinių kelnių 
apsirengusiai ploną medvilninę palaidinę, buvo šalta. Prie to prisidėjo 
ir silpnas, bet pastovus skausmas dešinėje šlaunyje, į kurią slaugytoja 
šįryt suleido pirmą iš penkiolikos kasdieninių vaisingumą skatinan- 
čių injekcijų tokia didele adata, kad ja būtų galima leisti anestetikus 
drambliams. 

— Kūdikis, miegantis vos dvi valandas per parą, būtų tikras koš- 
maras, — atsakė ji. — Sakote, kad esate turėjęs vaikų — nejaugi?.. 

Šalia jos ant sofos sėdintis Detorė kilstelėjo ranką. 

— Absoliučiai! Tai būtų visiškas košmaras, Naome, ir aš visai su- 


tinku. Tačiau tai nėra problema, dėl kurios jūs, kaip mama, turėtumė- 

te nerimauti. Jūsų vaikas iki paauglystės vidurio miegotų taip, kaip 
įprasta, paskui, nuo apytikriai penkiolikos iki aštuoniolikos, vyktų 
palaipsninis pokytis. Kuo naudinga tokia miego sistema, ims aiškėti 
svarbiu studijų laikotarpiu, ir ji teiks didžiausią pranašumą prieš ben- 
draamžius. 

Naomė kurį laiką galvojo ir, žaisdama laikrodžio apyranke, žvalgė 
kabinetą. Be dešimties vienuolikta. Tokiu tempu jie užtruks ne vieną 
mėnesį, kol peržvelgs šį sąrašą. 

— O ar nepavojinga kėsintis į žmogaus miego ritmą? Ar galite 
būti tikras, kad jam nesukelsite psichologinių problemų? — paklausė ji. 

— Iš tiesų, Naome, miego stoka gali sukelti psichologinių pro- 
blemų. Tačiau tai yra kas kita — dvi valandos miego jūsų sūnui reikš 
tą patį, ką kitam žmogui — aštuonios. Taigi, jei palygintumėte, tarki- 
me, su žmogumi, kuriam paprastai reikia aštuonių valandų miego, jūs 
savo sūnui leistumėte laimėti penkiolika papildomų sąmoningos eg- 
zistencijos metų, jei imsime gyvenimo trukmės vidurkį. Tai bent tėvų 
dovana vaikui. Tik pagalvokite, kiek per tą laiką jis galėtų perskaityti 
knygų, sužinoti, nuveikti. 

Naomė pažiūrėjo į Džoną, bet jo išraiška nieko nesakė. Ji vėl at- 
sigręžė į genetiką. 

— Kol kas nepažymėjome nieko tokio, dėl ko jis galėtų būti keis- 
tuolis. Dėl ūgio apsisprendėme, vildamiesi, kad jis bus šešių pėdų 
aukščio, kaip Džonas, o ne mažiukas, kaip aš, nes aukštas vyras turi 
daugiau pranašumų. Visa kita mes pasirinkome, norėdami eliminuoti 
pavojingų ligų genus. Mūsų nedomina jo nosies forma, akių arba plau- 
kų spalva. Mes visai mielai tai paliksime atsitiktinumui. 

Džonas, kažką žymėdamas savo „BlackBerry“ atmintinėje, link- 
telėjo. 

Detorė pakėlė savo stiklinę su mineraliniu vandeniu. 

— Miego klausimą kol kas atidėkime — pakalbėsime apie tai vė- 
liau. Pereikime prie kitos klausimų kategorijos, susijusios su raumenų, 
griaučių ir nervų sistemų genų sankaupomis, kurios lems jo sporti- 
nius gebėjimus. Galime perprojektuoti kai kurias iš šių sankaupų ir 

pagerinti jūsų sūnaus rankų ir akių tarpusavio koordinaciją. Jam tai 
būtų naudinga tokiose sporto šakose kaip tenisas, skvošas, beisbolas 
ir golfas. 

Džonas atsisuko į Naomę. 

— Manau, tai verta dėmesio. Neatrodo, kad galėtų jam pakenkti. 

— Ne, — atsakė ji. — O aš tuo visai nesižaviu. Kodėl manai, kad 
tai reikalinga? 

— Nė vienas iš mudviejų nesame geri sportininkai, — ėmė aiš- 
kinti Džonas. — Kodėl jam šiek tiek nepadėjus? Tai būtų lyg ir jo tre- 
niravimas dar prieš gimstant. 

— Dar prieš pastojant, — kandžiai pataisė Naomė. — Paaiškin- 
siu, kokią aš matau problemą. Jei mūsų dėka jis bus labai gabus šioms 
sporto šakoms, tai galiausiai gali atsitikti taip, kad niekas iš draugų ne- 
galės jam nė iš tolo prilygti, todėl niekas nenorės su juo žaisti. Aš nesu 
suinteresuota sukurti antžmogio sportininko, tik noriu, kad mano sū- 
nus būtų sveikas ir normalus. 

Po neilgos pauzės Džonas nusileido. 

— Rimtas argumentas. Nepagalvojau apie tai. 

Ji suspaudė rankas — kad būtų šilčiau, be to, nervinosi. 

— Taigi, — Naomė vėl kreipėsi į genetiką, — kita grupė, kurią 
mes priėjome, mane, tai yra mus, domina. Mudu su Džonu atidžiai 
išstudijavome visą literatūrą, kurią buvote davęs iš vakaro. Apie visus 
genus, susijusius su kūno energija. 

Džonas pridūrė: 

— Jūs galite pagerinti deguonies konversiją ir modifikuoti me- 
džiagų apykaitos struktūrą, tiesa? Jei mes teisingai supratome, tai 
reiškia, kad mūsų sūnus, valgydamas mažiau už kitus, galėtų gauti 
daugiau energijos, o maisto užtektų ilgesniam laikui? 

— Visiškai teisingai, taip, — patvirtino Detorė. — Organizmas 
geriau pasisavintų maisto medžiagas, veiksmingiau perdirbtų kra- 
kmolą, cukrų ir proteinus, geriau funkcionuotų energijos kaupimo ir 
išskyrimo mechanizmai, būtų paprasčiau reguliuojamas insulino kie- 
kis, tačiau apetitas dėl to nė kiek nedidėtų. 

Naomė linktelėjo. 

— Tai labai naudinga: vadinasi, jis be jokio vargo išlaikys gerą 
formą ir neturės jokių su antsvoriu susijusių problemų, — ji trumpam 
nutilo. — Mane tai visiškai tenkina ir aš neketinu brautis į jo miego 
sritį. 

Džonas pasilenkė prie stalelio ir kreivai šypsodamas įsipylė dar 
truputį kavos iš metalinio puodelio. 

— O tu, mieloji, miegi per daug. 

— Nesąmonė! Man reikia išsimiegoti. 

— Būtent tai aš ir noriu pasakyti. Jei tavęs nepažadinčiau, tau 
nieko nereikštų išmiegoti devynias valandas, o gal ir visas dešimt. Dak- 
taras Detorė yra teisus, sakydamas, kad miegodamas žmogus išeikvoja 
nemažai savo gyvenimo. 

— Man patinka miegoti! 

— Jei tavo, mieloji, genai būtų užprogramuoti taip, kad tau rei- 
kėtų tik dviejų valandų, tau šios dvi miego valandos patiktų lygiai taip 
pat. 

— Nemanau, — ji nusigręžė ir pažvelgė pro langą. 

Tolumoje, pačiame horizonte, buvo matyti konteinervežis, — jis 
atrodė taip aukštai, tarytum iškeltas ant cokolio. 

— Daktare... mhm... Leo, jūs turėtumėte suprasti mano moty- 
vus, kodėl aš taip mąstau. Aš tik noriu, kad mano kūdikis nesusirgtų 
liga, nuo kurios mirė mūsų sūnus. Tai puiku, kad jūs galite likviduoti 
ir kitus blogus Džono ir mano genus, galinčius sukelti prostatos vėžį, 
kasos vėžį, depresiją, diabetą. Žinoma, aš noriu, kad mūsų kūdikis tu- 
rėtų pranašumą gyvenime, — argi kuris nors iš tėvų to nenorėtų? — 
bet nenoriu, kad jis per daug skirtųsi nuo kitų žmonių, ar suprantate? 
Nenoriu, kad jis būtų keistuolis. 

Detorė ištiesino nugarą, sudėjo rankas ir keletą kartų pasisupo 
kėdėje pirmyn ir atgal nelyginant didelis vaikas. 

— Naome, aš klausausi jūsų. Jūs norite, kad jūsų vaikas būtų 
paprasčiausiai normalus vaikinas su kartkarčiais pasireiškiančiais šio- 
kiais tokiais talentais, tiesa? 

— Aš... aš manau, taip. Būtent. 

— Sutikčiau su tuo, tačiau turėtumėte atsižvelgti į vieną dalyką. 
Palyginkite šiuolaikinio pasaulio modelį su tuo, kuriame gyvens jau 
suaugęs jūsų sūnus. Jums dabar dvidešimt aštuoneri, ir pasaulis iš 
esmės nesiskiria nuo to, kuriame gyvenote, būdama maža mergaitė. 
Tačiau po dvidešimt aštuonerių metų! — jis plačiai išskėtė rankas. — 
Sakau jums, po dvidešimt aštuonerių metų pasaulis bus kitoks. Jame 
gyvens genetinė varguomenė, ir ją nuo kitų žmonių skirs tokia takos- 
kyra, kokios jūs net neįsivaizduojate. Palyginkite žinias, įgūdžius ir 
įvairius pranašumus, kuriais jūs dabar disponuojate, su tais, kuriuos 
turi jūsų amžiaus jauna ir neturtinga moteris, užaugusi trečiajame 
pasaulyje ir plušanti kur nors Kinijos ryžių laukuose arba Angolos 
brūzgynuose. 

Detorė atsistojo, nuėjo prie savo stalo ir kurį laiką barbeno kom- 
piuterio klaviatūra. Ant didelio sieninio ekrano, tiesiai priešais juos, 
išryškėjo pasaulio žemėlapis. Jame buvo matyti kelios rausvos dėmės, 
bet dauguma šalių buvo baltos. 

— Pasaulyje gyvena septyni milijardai žmonių. Ar žinote, kiek 
jų moka skaityti arba rašyti? — genetikas pažvelgė į Džoną, paskui į 
Naomę. 

— Ne, — atsakė ji. — Nežinau. 

— Ar taptų aiškiau, jei pasakyčiau, kad dvidešimt trys procentai 
suaugusiųjų Jungtinėse Valstijose, technologiniu atžvilgiu labiausiai 
išsivysčiusioje pasaulio šalyje, yra beraščiai? Keturiasdešimt keturi 
milijonai nesugebančių skaityti Jungtinių Valstijų gyventojų, dievaži! 
O visame pasaulyje mokančių skaityti yra mažiau kaip milijardas. Nėra 
nė dvidešimties procentų. Žemėlapyje tai pažymėta rausva spalva. Sta- 
tistinis trečiojo pasaulio kaimo gyventojas per visą savo amžių gauna 
mažiau informacijos, nei jos talpina vienas LA Times numeris. 

Suskambo telefonas; mokslininkas pažvelgė į jį, bet nekreipė dė- 
mesio, ir skambėjimas netrukus liovėsi. 

— Naome, — švelniai kreipėsi jis, — galbūt, išgirdusi šį faktą, 


pasijusite nejaukiai, tačiau jūs jau priklausote aukštesniajai rasei. Ne- 

manau, kad norėtumėte apsikeisti vietomis su daugybe šios planetos 
gyventojų. Nemanau, kad norėtumėte, jog jūsų sūnus užaugtų kur 
nors Rusijos stepėse arba Himalajų arbatos plantacijose, arba Gobio 
dykumoje įsikūrusioje kolonijoje. Tiesa? 

— Žinoma. 

— Tačiau nebijotumėte rizikuoti, kad jūsų sūnus gali atsidurti 
tam tikrame intelektualiniame trečiajame pasaulyje? 

Ji pažvelgė į jį, bet nieko nesakė. 

— Dabar dar tik pradžia, — tęsė Detorė. — Po trisdešimties 
metų visose šeimose ir šalyse, kurios galės sau tai leisti, augs tik ge- 
netiškai patobulinti vaikai. Sąraše, kurį dabar studijuojame, matote 
pasirenkamus variantus. Šiuo metu jie yra pasirenkami, tačiau ateis 
laikas, kai kiekviena būsima motina žymės varnele šiame sąraše esan- 
čius punktus, — nejaugi jūs paliktumėte tuščius visus langelius? Jokiu 
būdu! Nebent norėtumėte, kad jūsų vaikelis būtų visiškai atsilikęs ir 
nesugebėtų nei varžytis šiame pasaulyje, nei išlikti. 

— Aš jums pasakysiu, kas šiuo atveju man labiausiai kelia neri- 
mą. Žinau, ir Džonui dėl to neramu, nes pastaraisiais mėnesiais, nuo 
to karto, kai jūs mus priėmėte, mudu esame be galo ir be krašto apie 
tai diskutavę, — ji patraukė pečiais, — tai yra apie eugeniką. Jos neko- 
kia istorija, kyla blogų asociacijų. 

Detorė užsikorė ant stalo krašto ir pasilenkė prie Naomės. 

— Jei mes, žmonės, niekada nemėginsime pagerinti savo pali- 
kuonių genų, nes prieš aštuoniasdešimt metų tai bandė daryti bepro- 
tis vardu Hitleris, tai mes, mano galva, galėsime girtis laimėję Antrąjį 
pasaulinį karą, tačiau ponas Hitleris bus laimėjęs taikos metą, — jis 
atrodė labai rimtas. — Edvardas Gibonas rašė: Jei tai, kas žmogiška, 
neprogresuoja, vadinasi, regresuoja. Jis buvo teisus. Bet kuri civilizacija, 
bet kuri karta, jei ji nedaro pažangos, anksčiau ar vėliau žlugs. 

— O ar Einšteinas nėra pasakęs, kad jis būtų tapęs laikrodininku, 
jei tik būtų žinojęs, jog savo darbais prisidėsiąs prie atominės bombos 
sukūrimo? — paklausė Naomė. 

— Iš tiesų, — atsakė Detorė. — Tačiau jei Einšteinas būtų tapęs 

laikrodininku, galbūt šiandien gyventume pasaulyje, kuriame Hitlerio 
eugenika būtų tapusi tikrove. 

— Nejūsų? — atšovė Naomė. Tą pačią akimirką ji pasigailėjo. — 
Atsiprašau, — tuojau pat pridūrė, — aš visai nenorėjau... 

— Manau, ji norėjo pasakyti, kad tai tėra tik požiūrio klausi- 
mas, — tučtuojau įsiterpė Džonas. 

— Viskas gerai, verta dėmesio nuomonė, — atsakė Detorė. — 
Daugybė žmonių yra taip palyginę. Mane vadina ir Antikristu, ir neo- 
naciu, ir daktaru Erankenšteinu, kaip jūs pati esate sakiusi. Aš tik vi- 
liuosi, kad esu labiau žmoniškas, negu buvo ponas Hitleris. O galbūt 
ir nuolankesnis. 

Detorė nusišypsojo tokia romia ir nuginkluojančia šypsena, kad 
Naomei beliko gailėtis jį įskaudinus. 

— Aš nuoširdžiai prisipažįstu, kad nenorėjau taip netaktiškai... 

Genetikas nušoko nuo stalo briaunos, perėjo per kajutę ir švel- 
niai paėmė ją už rankos. 

— Naome, kai netekote Halio, jums teko išgyventi tikrą pragarą. 
Dabar jūs išgyvenate dar vieną neįtikėtinai sudėtingą metą. Šios ketu- 
rios savaitės laive bus sunkios tiek fiziškai, tiek psichiškai. Labai svar- 
bu, kad jūs visuomet sakytumėte tai, ką jaučiate, ir patys priimtumėte 
sprendimą, jei persigalvotumėte ir norėtumėte pasitraukti. Būkime 
atviri vienas kitam, gerai? 

— Ačiū jums, — tarė ji. 

Jis paleido Naomės ranką, bet nenuleido žvilgsnio nuo jos akių. 

— Pasaulis keičiasi, Naome, todėl jūs su Džonu esate čia. Ir esate 
pakankamai nuovokūs tai suprasti. 

Ilgam stojo tyla. Naomė žvelgė pro langą į neaprėpiamą lygaus, 
žydro vandens platybę ir į konteinervežį, kurį vis dar galėjo įžiūrėti pa- 
čiame horizonte. Ji pažvelgė į savo vyrą, paskui į genetiką, tada nulei- 
do akis į blanką, galvodama apie Halį ir prisimindama, kodėl jie yra čia. 

Drejenso-Šlemerio liga pažeidžia imuninę sistemą panašiai kaip 
vilkligė, tik daug agresyviau. Tai palaipsniui sukelia ilgalaikį įgimtą 
imuninį atsaką. Atrodė, kad priešakines Halio gynybines pajėgas ji pa- 

vertė pražūtinga medžiaga, tiesiogine prasme ėdančia jo vidaus orga- 
nus. Jis mirė, prieš tai be paliovos išrėkęs dvi paras, — ir jokie vaistai 
negalėjo berniukui padėti, — kraujuodamas per burną, nosį, ausis ir 
tiesiąją žarną. 

Drejenso-Šlemerio ligą 1978-aisias nustatė du Heidelbergo uni- 
versiteto Vokietijoje mokslininkai. Kadangi liga buvo itin reta, ja vie- 
nu metu sirgdavo ne daugiau kaip šimtas vaikų visame pasaulyje, o jų 
atradimas turėjo beveik išimtinai tik mokslinę vertę. Farmacinių kom- 
panijų ši liga nedomino, nes išlaidos tyrimams niekada nebūtų atsipir- 
kusios. Įveikti Drejenso-Šlemerio ligą įmanoma tik ilgai ir palengva ją 
šalinant iš žmonių giminės. 

Dauguma žmonių, šio reliatyviai reto geno nešiotojų, susilaukda- 
vo visiškai sveikų vaikų ir nepatirdavo jokių problemų. Bėda ištikdavo 
tik sutapus ypatingoms aplinkybėms, kai du nieko apie tai nenutuo- 
kiantys recesyvinio geno nešiotojai susilaukdavo kūdikio. 

Nei Džono, nei Naomės giminėse niekas nebuvo sirgęs Drejenso- 
Šlemerio liga — jie bent jau nebuvo girdėję apie tokius atvejus. Tačiau 
gimus Haliui, o tai reiškia — per vėlai, paaiškėjo, kad jie abu yra šio 
geno nešiotojai. O tai reiškia, kad tikimybė, jog jų kūdikis sirgs šia liga, 
lygi vienam iš keturių. 

Naomė vėl žvilgtelėjo į Detorę. 

— Klystate, — tarė ji. — Pasaulis gal ir keičiasi, bet aš nesu tokia 
nuovoki, kad suprasčiau, kaip tai vyksta. O gali būti, kad aš ir nenoriu 
suprasti. Mane tai gąsdina. 


8 


Tuščioje sporto salėje girdėjosi, kaip į bėgimo takelį bumpsi Džono 
bateliai; buvo rytas, be dešimties septinta. Prakaitas žliaugė jo vei- 
du ir visu kūnų; lietaus lašeliai blyksėjo akinių stikluose, trukdydami 
skaityti informaciją televizoriaus ekrane, kuriame dabar buvo trans- 
liuojamos CNN verslo naujienos, būtent vakardienos NASDAO biržos 
uždarymo kainos. 

Džonas prisimena, kad dar vaikystėje jis labai alko žinių. Jam pa- 
tiko pavasarį rinkti buožgalvius, stebėti, kaip jiems dygsta kojos, kaip 
jie meta uodegėles ir virsta smulkiomis varlytėmis. Per kiekvienas mo- 
kyklos atostogas jis kaulydavo motiną, kad iš Erebru, kuriame jie gy- 
veno, nuvežtų jį į Stokholmą centrinėje Švedijoje, į Nacionalinį mokslo 
ir technologijų muziejų. Būdamas aštuoniolikos jis nuvyko į Londoną, 
į vasaros mokyklą, tobulinti anglų kalbos žinių ir beveik visus tris mė- 
nesius praleido Mokslo, Gamtos istorijos ir Britų muziejuose. 

Džonas ypač žavėjosi žymiais praėjusių amžių mokslininkais. To- 
kių žmonių kaip Archimedas, Kopernikas, Galilėjus, Niutonas ir Paste- 
ras darbai, jo manymu, suformavo mūsų šiuolaikinį pasaulį. Lygiai taip 
pat jį žavėjo didieji dvidešimtojo amžiaus fizikai ir matematikai, pavyz- 
džiui, Einšteinas, Fermis, Openheimeris, fon Noimanas, Feinmenas, 
Šrėdingeris, Tiuringas, kurių darbai, Džono įsitikinimu, formuos atei- 
ties pasaulį. Visi jie nepaprastai rizikavo tiek savo laiku, tiek reputacija. 

Paklaustas apie siekius gyvenime, Džonas būtų atsakęs, kad jam 
nerūpėjo tapti turtingam, tačiau jis būtų nudžiugęs, jeigu vieną dieną 
jo vardas būtų atsidūręs greta šių mokslo didžiavyrių vardų. Kadaise, 
būdamas dešimties, kai po tėvo — svajotojo ir nevykusio, įsiskolinu- 
sio verslininko — mirties buvo praėjusios kelios savaitės, sudarė savo 
svajonių, kurias norėtų įgyvendinti, sąrašą: 


a) tapti gerbiamu mokslininku; 

b) padaryti pasaulį geresnį, nei jis buvo jam gimus; 
c) prailginti žmogaus gyvenimo trukme; 

d) pasirūpinti Mama; 

e) nutraukti žmonijos kančias; 
f) būti geru tėvu. 


Kai Džonas pasijusdavo prislėgtas, jis peržiūrėdavo šį sąrašą. Bū- 
damas paauglys, perkėlė jį iš raudonosios užrašų knygutės į savo kom- 
piuterį, o vėliau — iš vieno kompiuterio į kitą. Skaitydamas šį sąrašą 
Džonas visada nusišypsodavo ir kartu nuliūsdavo. Man jau trisdešimt 
šešeri, o aš dar neįgyvendinau nė vieno iš punktų. Liūdniausia būdavo dėl 
to, kad jis apleido savo motiną. Džonui ji labai rūpėjo tik vaikystėje. 
Kai Džonui buvo aštuoniolika, prieš pat jam išvykstant studijuoti į Up- 
salos universitetą, motina ištekėjo už vieno našlio, mokyklų inspekto- 
riaus, vizitavusio pagrindinės mokyklos vyresniąsias klases, kuriose ji 
dėstė matematiką. Tai buvo tylus, bet labai malonus žmogus, beveik 
visiška Džono tėvo priešingybė. Praėjus penkeriems metams, jis mirė 
nuo širdies priepuolio. Nuo to laiko motina gyveno viena ir pašėlusiai 
brangino savo nepriklausomybę, nors dėl makuliarinės degeneracijos 
vis blogiau matė. Vaikystėje Džonas ryte rijo mokslinės fantastikos 
knygas, jo galva buvo prikimšta įvairių teorijų ir klausimų. Teorijų apie 
tai, kodėl mes egzistuojame, kaip gyvūnai ir vabzdžiai tapo būtent to- 
kie, kokie yra dabar. Klausimų, kodėl paprastoji skruzdėlė arba tara- 
konas liovėsi vystęsi, regis, dar prieš milijoną metų, o kiti, kaip antai 
žmogus, toliau evoliucionavo. Kodėl kai kurių gyvūnų smegenys nu- 
stojo augti prieš kelis šimtus tūkstančių metų? Gal todėl, kad jos tapo 
kliūtimi, o ne privalumu? Ar žmonija ateityje nesunaikins pati savęs 
kaip tik todėl, kad evoliucija sudaro sąlygas žmonėms tapti pernelyg 
protingiems jų pačių labui? Gal žmonės — šį klausimą jis nagrinėjo 
savo darbe — rizikuoja susinaikinti, tobulindami technologijas spar- 
čiau, nei vystosi jų smegenys? Galbūt žmonijai reikalingas evoliucijos 
šuolis, kad ji galėtų pasivyti technologinę pažangą? 

Laivas staiga pasviro, ir Džonas, praradęs pusiausvyrą, turėjo įsi- 
tverti į lejerį, kad nenuslystų nuo bėgimo takelio. Pro pravertas duris 
buvo girdėti, kaip nardymo baseine teliūskuoja vanduo. Jo nepykino 
taip kaip Naomės, tačiau ir jis dar nebuvo visiškai pripratęs prie supimo. 

Nei Džonas, nei Naomė negalėjo gerai išsimiegoti ir praėjusią 
naktį. Ramybės jam nedavė tie patys, jau ne kartą jųdviejų aptarti 

klausimai. Žinoma, jie abu troško suteikti savo sūnui visus privalu- 
mus, kuriuos patys būtų norėję gauti iš savo tėvų. Tačiau nenorėjo, kad 
jis per daug skirtųsi nuo kitų ir negalėtų užmegzti su žmonėmis santy- 
kių bei su jais bendrauti. O tai buvo rimta problema. Detorė visą laiką 
spaudė juos rinktis daugiau ir parūpinti savo sūnui tokių savybių, apie 
kurių mokslinį galimumą nenumanė nė Džonas. Kai kurios galimybės 
iš tikrųjų viliojo. O, Dieve, jei tik jie panorėtų, jų Lukas galėtų tapti 
nepaprasta asmenybe! Ačiū, ne. 

Lukas juk ne kokia laboratorinė žiurkė, kurią jie galėtų humaniš- 
kai pribaigti adatos dūriu, jeigu jis nepateisintų jų lūkesčių. Ne, Džo- 
nas nenorėjo lošti iš savo sūnaus gyvenimo. Tačiau jį visą naktį kama- 
vo suvokimas, kad kiekvienas kūdikis ir yra būtent lošimas, genetinio 
kauliuko metimas. O juk Detorė jiems siūlė ne padidinti, bet sumažinti 
atsitiktinumo galimybę. Ar jie, elgdamiesi apdairiai, pasmerktų savo 
sūnų vidutinybės gyvenimui? 

Mechanizmas pyptelėjo, o ekrane pasirodė informacija, kad pra- 
ėjo dar viena minutė. Čia, laive, Džonas treniravosi dar daugiau negu 
namie. Jis atkakliai siekė suteikti savo kūnui aukščiausios klasės for- 
mą. Suvokė tikrąjį tokio elgesio motyvą, tik buvo sunku jį sau pačiam 
pripažinti. Noriu, kad mano sūnus didžiuotysi manimi. Noriu, kad jo tėvas 
būtų tvirtas vyras, o ne koks senas šnopuojantis bezdalius. 

„G“ denis laivo gilumoje buvo visiškai tuščias. Vienintelis Džono 
kompanionas buvo jo paties atspindys, strykčiojantis visose keturiose 
veidrodiškose sienose, — aukšto, liekno vyro baltais trumparanko- 
viais marškinėliais ir mėlynais bėgiko šortais, avinčio sportbačiais, 
atspindys. Aukštas, lieknas vyras pavargusiu, įtampos perkreiptu vei- 
du, su maišeliais, tarsi juodomis purvo dėmėmis, paakiuose. 

Jaunuoliai regi vizijas, o seniai svajoja. 

Nelemta eilutė, tarytum mantra, be paliovos sukosi galvoje ati- 
tinkamai pagal bėgančių kojų ritmą. Galimas dalykas, atvykau čionai 
turėdamas aiškią viziją, mąstė jis. Tačiau šiuo metu esu labiau panašus į 
kunigą, kuris ima abejoti savo tikėjimu. Ar ateityje neteks gailėtis, jei šian- 
dien elgdamiesi nuosaikiai atimsime iš Luko šansą tapti ypatinga asmeny- 
be? Ar galiausiai, sulaukęs senatvės, nesvajosiu apie tai, kas būtų buvę, jei 
šiandien būčiau buvęs drąsesnis? 

Naomės dienoraštis 


Jei nesi to patyrusi, vadinasi, nieko nesupranti apie skausmą. Kiaušinėlių 
gamybą skatinanti injekcija, kurią man kasryt suleidžia slaugytoja, yra to- 
kia skausminga, tarsi į šlaunikaulį būtų kalama vinis. Aš vėl bandžiau pa- 
siteirauti Ivonos apie kitus čia esančius pacientus, bet ji akimirksniu nutilo, 
lyg būtų įbauginta taip, kad nedrįstų apie tai nė prasižioti. 

Džonas yra nuostabus, labai mielas ir nedaro man jokio spaudimo. 
Tiesą sakant, jei kalbėtume apie mudviejų atvirumą, tai mūsų santykiai 
šiuo metu geriausi nuo tų laikų, kai dar nebuvo gimęs vargšelis Halis. 
Naktimis aš jį stipriai apsikabinu, desperatiškai trokšdama mylėtis, deja, 
mums tai draudžiama — negalėjome mylėtis dvi savaites prieš atvykdami 
čia ir negalėsime to daryti dar ne vieną savaitę. O tai sunku. Mums dabar 
reikalingas artumas. 

Dieną ši vieta man atrodo keistesnė. Laivo aplinka iš tikrųjų paslap- 
tinga: vaikštinėjame aplink, nesutikdami nė gyvos dvasios, išskyrus kokią 
valytoją, blizginančią lejerį. Kur, po galais, visi kiti? Nejaugi visi pacientai 
tokie drovūs? Kiek jų čia yra? Norėčiau pasikalbėti su kuo nors, su kitomis 
poromis, pasidalyti įspūdžiais. 

Keturi šimtai tūkstančių dolerių. Be perstogės galvoju apie šiuos pi- 
nigus. Ar tik nesame pernelyg savanaudiški, išleisdami juos savo dar negi- 
musiam kūdikiui? Gal reikėjo išdalyti tuos pinigus vargstantiems vaikams, 
skurstantiems žmonėms, medicininiams tyrimams, užuot iššvaisčius tam, 
kad gimtų dar vienas žmogus? 

Tokiomis akimirkomis norėčiau melsti patarimo, kaip man derėtų pa- 
sielgti. Tačiau aš nusivyliau Dievu, kai jis atėmė iš mūsų Halį, ir pasakiau 
jam tai. 

Kaip tu laikaisi, Hali, brangusis? Ar tau viskas gerai? Tik tu vieninte- 
lis galėtum mums patarti, nes buvai toks sumanus berniukas. Sumaniau- 

Mane čia laiko vien mintis apie tave. Regiu tavo veidą tuomet, kai 
įsminga adata ir aš dantimis sukandu nosinaitę. Juk tu pats patyrei visas 
šias kančias. Mes norime vėl susilaukti sūnaus, kuris būtų pakankamai iš- 
mintingas ir galbūt padarytų ką nors gera šiame pasaulyje. 

Lukas. 

Mes viliamės, kad Lukas padarys svarbių mokslinių atradimų, vilia- 
mės, kad jis bus toks galvotas, jog iš tiesų pakeis pasaulį. Ir ateityje jokiam 
vaikui neteks mirti taip, kaip mirei tu. 

Šiandien kalbėjome apie ūkvedybos genus. Juokingas apibūdinimas! 
Nuo šios genų grupės priklauso, pavyzdžiui, kiekvienos ląstelės našumas 
replikuojant DNR ir sintetinant proteinus. Dėl to nereikėtų pernelyg neri- 
mauti. Jei Lukas susižeistų, gytų ir greičiau, ir geriau, o tai būtų naudinga. 

Tačiau sumaniausias daktaro Detorės darbas šioje genų grupėje susi- 
jęs su adrenalino reakcija. Jis atkreipė dėmesį į tai, kad evoliucija nespėja 
kartu su šiuolaikiniu gyvenimu: adrenalinas smogia, kai mes imame ner- 
vintis, ir suteikia papildomos energijos, kad galėtume sprukti nuo užpuo- 
liko. Tai buvo puikus dalykas tais laikais, kai kardadantis tigras išnirdavo 
tiesiai priešais tavo olos angą, paaiškino jis. Tačiau jūs, be abejo, nenorite 
apsipilti prakaitu ir drebėti, susidūręs su mokesčių rinkėju ar bet kuriuo 
kitu iš mūsų šiuolaikinio pasaulio atstovų, jūs juk norite išlikti ramus, ne- 
jausti jokios įtampos, išsaugoti kiek tik įmanoma šviesesnę galvą. 

Kitaip tariant, išlikti ramus. Ši galimybė mane vilioja, nes atrodo la- 
bai protinga. Tiesa, šiuo klausimu kol kas nieko nenutarėme, bent kol kas, 
nes nuogąstaujame dėl kišimosi į tokį svarbų Luko kūno gynybinį mecha- 
nizmą. 

Aš apie jį galvoju jau kaip apie Luką. Mudu nors šiuo klausimu visiš- 
kai sutariame. Tačiau susidūrėme su dar viena problema, o ji iš tiesų kelia 

— Užuojauta, — tarė Džonas. 

Naomė, kuri paskendusi mintyse sėdėjo ant suoliuko viršutinia- 
me denyje ir „iPhone“ ranka rašė dienoraštį, nieko neatsakė. 

— Užuojauta, — pakartojo Džonas, tarytumei balsiai galvoda- 
mas. — Užuojauta. Kaip tu apibūdintum ją? Kas tai yra, kaip ji supran- 
tama? 

Šįryt susitikę su daktaru Detore jie ilgiau kaip valandą diskutavo 
apie genus, susijusius su užuojauta, ir dabar, iki popietinio susitikimo 
turėdami laisvo laiko, toliau aptarinėjo šią temą. 

Laivui pasukus į pietus, oras akivaizdžiai pasitaisė. Naomei jis 
atrodė maloniai šiltas, o tokios ramios jūros ji dar niekada nebuvo 
mačiusi. Apie septintą vakaro jie turėtų priplaukti prie Havanos prie- 
plaukos Kuboje, bet Detorė sakė nenorįs, kad išliptų į krantą. Laivas 
sustos tik apsirūpinti kuru ir maisto produktais. Svarbiausia, kad Na- 
omė ateinantį mėnesį būtų kiek tik įmanoma sveikesnė, todėl rizika 
užsikrėsti infekcija kur nors taksi, parduotuvėje ar bare yra visiškai 
beprasmiška, paaiškino jiems Detorė. 

Džonas atsistojo. 

— Truputį pasivaikščiokime, mieloji, pramankštinkime kojas. 
Slaugytoja sakė, kad fiziniai pratimai sumažintų skausmą. 

— Pabandysiu, — ji įgrūdo telefoną į rankinę ir atsistojo. — Ką, 
tavo manymu, Detorė turėjo mintyje, sakydamas, kad mūsų vaikas 
augs greičiau už normalius vaikus? 

— Spėju, jis akcentavo ypatingus protinius gabumus. 

— Nemanau, kad mums derėtų spėlioti, Džonai. Mes turime būti 
tikri bet kuriuo klausimu. Jis kalbėjo apie spartesnį augimą ir brandą. 
Mes juk nenorime, kad jis labai skirtųsi nuo kitų vaikų ir dėl to netu- 
rėtų draugų. 

— Tačiau mes juk viską aptarsime prieš priimdami galutinį 


sprendimą. 

— Todėl aš taip nuodugniai nagrinėju visus šiuos dokumentus, 
tartum per didinamąjį stiklą. 

Lengvam vėjeliui dvelkiant į veidus, jie ėjo tikmedžio deniu pro 
keleivių susirinkimo vietą ir oranžinį gelbėjimosi ratą su laivo pavadi- 
nimų. Naomė šlubčiojo, nes po rytinės injekcijos nežmoniškai skaudė- 
jo koją. Šiandien jautėsi prislėgta ir labai pažeidžiama. Įbrukusi savo 
ranką į tvirtą, raminamai veikiantį Džono delną, ji pasijuto truputį 
geriau..Jai spustelėjus vyro ranką, jis atsakė tuo pačiu. 

Kai jie ėjo pro iliuminatorių eilę, Naomė įdėmiai žvelgė pro kiek- 
vieną langelį, bandydama viduje ką nors įžiūrėti. Tačiau jų, kaip ir visų 
kitų laivo iliuminatorių, stiklai buvo veidrodiški, todėl tematė tik savo 
pačios atspindį, savo blyškų veidą ir vėjo ištaršytus plaukus. 

— Toks slaptumas mane jau ima erzinti, — tarė ji. 

— Manau, jei būtume bet kurioje kitoje klinikoje sausumoje, irgi 
būtų laikomasi privatumo. Be to, mums atrodo, kad čia turėtų būti 
kitaip, nes tai yra laivas. 

— Tikriausiai taip. Aš tik galvoju, kad būtų įdomu sutikti vieną 
kitą porą ir pasidalyti mintimis. 

— Tai labai asmeniška. Gal tie kiti žmonės nenorėtų kalbėti, o gal 
ir mums, jei sutiktume ką nors, būtų sunku tai padaryti. 

Be Detorės, jie laive iki šiol buvo sutikę tik gydytoją Tomą Leu, 
mielą ir išvaizdų Amerikos kiną, įpusėjusį ketvirtą dešimtį, kurį Deto- 
rė pristatė kaip savo vyriausiąjį medicinos asistentą, taip pat slaugytoją 
Ivoną, jų kambarinę, ir kokį pustuzinį filipiniečių, personalo darbuotojų. 

Laive nebuvo matyti nei kapitono, nei kitų įgulos narių. Jie gir- 
dėjo tik balsą, per garsiakalbių sistemą šįryt, devintą, iš anksto infor- 
muojantį apie įgulos saugumo pratybas. Visos durys ir vartai, pro ku- 
riuos galima patekti prie tiltelio, įgulos postų ir kajučių, visada laikomi 
užrakinti. Neskaitant prabėgomis pastebėtos dailios poros, kurią jie 
praminė Džordžu ir Andželina, kitų klientų nepastebėjo. 

Vakar vėlyvą popietę išėję pasivaikščioti, matė nusileidžiantį ir 
netrukus kylantį sraigtasparnį. Pakilęs jis kurį laiką kabojo ore, ir Džo- 
nui pavyko per tamstiną stiklą įžiūrėti moters veidą. Tikriausiai išga- 
bena persigalvojusius sutuoktinius. 

— Gal nori pavakarieniauti? — pasiteiravo Naomė. 

Džonas papurtė galvą. Jis nebuvo išalkęs, tačiau tai neturėjo nie- 
ko bendra su laivo supimu; kalta buvo įtampa, kylanti iš nuolatinio 
nerimo dėl priimamų sprendimų. Iš baimės suklysti. 

— Ir aš nenoriu. O kodėl mums truputėlį nepasėdėjus saulėje, 
juk dabar pakankami šilta, — pasiūlė Naomė. — O gal paplaukiokime? 
Kartu pasikalbėtume ir apie užuojautą. 

— Puiku. 

Po kelių minučių, įsisiautę į baltus frotinio audinio klinikos cha- 
latus ir išsitepę apsauginiu losjonu nuo saulės, jie vėl sugrįžo į denį 
ir pasuko į laivagalį. Naomė jau buvo įsitvėrusi į turėklus, ketindama 
leistis žemyn, į denį su baseinu, bet staiga sustojo ir atsigręžė į Džoną. 

Prie baseino, kuriame nebuvo nė vieno žmogaus, ant šezlongų 
sėdėjo Džordžas ir Andželina. Gražūs, įdegę žmonės ryškiais maudy- 
mosi kostiumais ir madingais saulės akiniais buvo panirę į knygas po- 
pieriniais viršeliais. 

Netrukus Naomė išgirdo spragtelėjimą. Ji vėl skubiai atsisuko į 
Džoną, vogčiomis grūdantį kažką į chalato kišenę. 

— Tu nefotografavai, ar ne? 

Jis mirktelėjo. 

— Tai blogai. Tau nereikėjo taip daryti, juk žinai taisykles. Mus 
gali išmesti, jei tu... 

— Fotografavau slapčia. Niekas nematė. 

— Prašau, daugiau nefotografuok. 

Jie nuėjo prie netoliese stovinčių dviejų šezlongų. 

— Sveiki! — džiugiai sugriaudėjo Džonas. — Laba diena! 

Keletą akimirkų nė vienas jų net nesureagavo. Po kurio laiko vy- 
ras, kurį jie buvo praminę Džordžu, labai iš lėto nuleido savo knygelę 
keletą colių žemyn, paskui, lygiai taip pat neskubėdamas, nežymiai 
linktelėjo galvą, tarsi patvirtindamas, kad sveikinimą išgirdo. Jo veido 
išraiška nė kiek nepasikeitė ir jis vėl grįžo prie savo knygos, nerodyda- 
mas jokių palankumo ženklų. Moteris tuo tarpu nė nekrustelėjo. 


sw ye 


46 PETER JAMFS e TOBULIFJI 


jęs dar kažką sakyti, bet, veikiausiai persigalvojęs, nusirengė chalatą ir, 
nuėjęs prie baseino krašto, įmerkė į vandenį vieną koją. 

Naomė pasekė vyro pavyzdžiu. 

— Draugiški, ar ne? — sušnabždėjo ji. 

— O gal kurti. 

Ji patraukė pečiais. Džonas įlipo į vandenį ir ėmė plaukti. 

— Kaip vanduo? — pasidomėjo žmona. 

— Kaip saunoje! 

Naomė nedrąsiai patikrino, kyštelėdama koją, nes prisiminė, kad 
Džonas įpratęs prie ledinių Švedijos ežerų. Jam vanduo atrodydavo 
šiltas, jeigu jame neplaukiodavo ledo lytys. 

Po dešimties minučių, kai jie pagaliau išlipo iš baseino, Džordžo 
ir Andželinos jau nebuvo. 

Atsigulusi ant šezlongo, Naomė braukė plaukus atgal ir gręžė iš jų 
vandenį, leisdama saulei ir šiltam orui džiovinti jos kūną. 

— Manau, tai buvo neįtikėtinai storžieviška, — tarė ji. 

Rankšluosčiu šluostydamas galvą, Džonas atsakė: 

— Gal Detorė ims ir įdiegs jų kūdikiui mandagumo geną. 

Sėsdamas ant Naomės kėdės krašto, jis pridūrė: 

— Gerai. O dabar sutelkime dėmesį į užuojautą — iki trečios va- 
landos privalome apsispręsti, vadinasi, turime pusantros valandos, — 
Džonas paglostė žmonai koją, paskui impulsyviai panarino galvą ir pa- 
bučiavo Naomę į blauzdą. — Tu taip seniai čiulpei mano kojų pirštus. 
O pameni, kaip anksčiau tai darydavai? 

— Otutą patį darydavai man, — šyptelėjo Naomė. 

— Mes pernelyg greitai senstame! 

Įsmeigusi akis į Džoną, Naomė šiek tiek ilgesingai paklausė: 

— Ar aš tau patinku taip pat, kaip anksčiau? 

Dviprasmiškai glostydamas jos bambą, Džonas atsakė: 

— Labiau. Tai tiesa. Man patinka tavo išvaizda, patinka tavo kva- 
pas, patinka apsikabinti tave ir laikyti glėbyje. Jei būname atskirai, už- 
tenka pagalvoti apie tave, ir aš susijaudinu. 

Ji kilstelėjo Džono ranką ir išbučiavo iš eilės visus jo pirštus. 

— Tą patį aš jaučiu tau. Su tavimi man visada tik geriau. 

— Susikoncentruokime, — pasiūlė jis. — Užuojauta. 

— Taip pat ir jautrumas, — pridūrė Naomė. — Paklausyk, basei- 
ne aš kaip tik mąsčiau... 

— Mhmmm? 

Detorė šįryt paaiškino jiems apie modifikacijas, kurias galėtų at- 
likti genų, lemiančių užuojautą ir jautrumą, grupei. Džonas užuojautą 
suvokė kaip matematinę lygtį. Anot jo, labai svarbu išlaikyti pusiaus- 
vyrą, kad užuojauta, kaip esminis žmogiškumo komponentas, nevirs- 
tų kraštutinumu, keliančiu grėsmę tavo išlikimui. Jis paaiškino De- 
torei, kad pokyčiai šioje srityje yra itin pavojingi. Genetikas atkakliai 
nesutiko. 

Atsargiai rinkdama žodžius Naomė tarė: 

— Kaip pasielgtum, jei tu ir kitas kareivis, persekiojami priešo, 
brautumėtės pro džiungles, o tavo bičiulį staiga sužeistų taip sunkiai, 
kad keliauti su juo būtų per sunku? 

— Neščiau jį. 

— Teisingai. Tačiau tu nepajėgtum nunešti jo labai toli, tai ką da- 
rytum paskui? Jei paliktum, priešas jį paimtų į nelaisvę ir nužudytų. 
Jei liktum su juo, priešas nužudytų jus abu. 

Džonas ūmai užsigeidė cigaretės. Jis metė rūkyti kartu su Nao- 
me, kai ši laukėsi Halio, paskui, Haliui mirus, vėl užtraukdavo dūmą. 
Nors jau aštuoniolika mėnesių buvo ištvėręs be rūkymo, vis dėlto kiek- 
vienąkart, pajutęs įtampą, norėdavo užpešti. 

— Vadovaujantis darvinistine nuostata, reikėtų palikti savo 
draugą ir keliauti toliau, — atsakė jis. 

— Ar mūsų buvimo čia tikslas, tikroji priežastis, nėra noras pa- 
tiems pasirūpinti mūsų vaiko ateitimi, neleidžiant jam tapti atsitik- 
tinės atrankos įkaitu? Jei mes, apsaugok nuo to Dieve, leistume kišti 
nagus prie jo smegenų genų, kaip mus įkalbinėja daktaras Detorė, ir 
mums pavyktų sukurti protingesnį žmogų, tai gal jam spręsti proble- 
mas sektųsi geriau nei mums? Gal jis žinotų, ką daryti ir šiuo atveju? 

— Mes bandome sukurti sveikesnę asmenybę, kuri turėtų keletą 
papildomų pranašumų, ir tai yra viskas, ką mudu galime padaryti, — 
atsakė Džonas. — Mes negalime sukurti geresnio pasaulio. 

— Bet jei ketini brautis į jo smegenis, vadinasi, varnele pažymėsi 
langelį, lemiantį genų modifikaciją, dėl kurios šis pranašesnis žmogus 
paliks savo draugą priešui ir keliaus toliau? 

— Jei mes rimtai norėsime, kad jis būtų pranašesnis už kitus, 
tai turėsime susitaikyti: jam teks priimti panašius sudėtingus sprendi- 
mus ir jų pasekmes. 

Naomė palietė Džono ranką ir pakėlė akis, žvilgsniu ieškodama 
jo veido. 

— Manau, tai baisu. 

— O kątusiūlai? 

— Jei mes iš tiesų ketiname rinktis, kokia bus mūsų kūdikio psi- 
chika, norėčiau, kad jam būtų įdiegta vertybių sistema, kurioje geras 
vardas būtų kur kas svarbesnis nei mūsų dienomis. Argi jis tuomet 
netaptų daug geresniu žmogumi? 

Džonas stebeilijo tolyn, už tuščių šezlongų išilgai denio turėklų, 
kur plytėjo vandenynas. 

— Ir kaipgi tas tavo geresnis žmogus elgsis? 

— Jis liks su savo draugu ir bus patenkintas tokiu savo sprendi- 
mu, suprasdamas, kad niekada nebūtų atleidęs sau, jei būtų jį metęs. 

— Tai tikrai graži mintis, — tarė Džonas. — Tačiau taip užpro- 
gramuotas vaikas neturėtų ateities realiame pasaulyje. 

— Būtent dėl šios priežasties bus teisingiausia, jei mes apskritai 
nekišime nagų prie užuojautos ir jautrumo genų. Geriausia, jei papras- 
čiausiai leisime jam paveldėti mūsų genus, ir visai atsitiktinai. Mudu 
abu gebame užjausti, ir nemanau, kad jis, turėdamas tokius genus, 
būtų labai blogas žmogus, argi ne taip? 

Pro juos praėjo denio jūreivis tepaluotu kombinezonu, su įrankių 
dėžute. Genetinė varguomenė. Jo mintyse aidėjo Detorės žodžiai. Haks- 
lio romane „Puikus naujas pasaulis“ jie gimdo dronus darbininkus, kad 
šie nudirbtų juodus darbus. Štai kokia ateitis laukia vaikų, kurių tėvai 
nebus pakankamai įžvalgūs ir nesiims jokių priemonių, kad pakeistų 
jų genus. 

Ir stokos drąsos vėliau priimti sunkius sprendimus. 

Naomės dienoraštis 


Šivakar išplaukėme iš Kubos. Džonas kartkarčiais mielai surūko cigarą, 
todėl supyko, kad negalėjo išlipti į krantą jų nusipirkti. Daktaras Detorė, 
kuris, esu įsitikinusi, galėtų tapti žymiu politiku, pakvietė mus šįvakar į 
savo asmeninį valgomąjį vakarienės. Man susidarė įspūdis, kad taip vieną 
kartą pagerbiami visi „pacientai“. Neblogas pasiplepėjimas. Džoną sužavė- 
jo maistas, o jis nėra iš tų, kuriuos lengva sužavėti. 

Šiandien dr. Detorė paklausė mudviejų, kaip mes susipažinome. Tiesą 
sakant, jam labiau rūpėjo, ką aš pajutau Džonui, kai mudu pirmąkart susi- 
tikome. Tai buvo Džeksono slėnyje, Vajomingo valstijoje. Papasakojau, kad 
aš visada bijojau aukščio, nors slidinėti mėgau, tačiau, kad ir kaip keista, 
būdama su Džonu, nejutau aukščio baimės. Mes susitikome eilėje, kai lau- 
kėme keltuvo į slidinėjimo trasą, o paskui kėlėmės vienu keltuvu. Ėjosi labai 
puikiai. Staiga nelemtas keltuvas, pasiekęs stačiausią tašką, tiesiai priešais 
uolos šlaitą, dviejų tūkstančių pėdų aukštyje, sustojo ir ėmė pašėlusiai siū- 
buoti. Jei ne Džonas, būčiau mirtinai išsigandusi. O jis mane prajuokino. Jo 
dėka pasijutau galinti skristi, man atrodė, kad aš galiu viską. 

Papasakojau tai dr. Detorei. Tačiau ne iki galo. 

Nepapasakojau, kad netrukus po Halio mirties pirmąsyk įsitikinau, 
jog Džonas turi trūkumų, taip pat kaip ir mes visi. Kad kurį laiką aš ne- 
kenčiau jo. Buvau patikėjusi, kad jis esąs dievas, tačiau lemiamu momentu 
Džonas nepadarė jokio stebuklo, tik verkė, kaip visi žmonės. Tai buvo tikrų 
tikriausias, mums visiems bendras bejėgiškumas. Dabar aš jį vis tiek myliu, 
tik kitaip. Jis man ir toliau nepaprastai patrauklus, su juo jaučiuosi saugi. 
Pasitikiu juo. Tačiau aš jau nesijaučiu galinti skraidyti. 

Kažin ar visi ilgalaikiai santykiai pasiekia šį tašką? Tašką, kuriame 
esate patenkinti vienas kitu. Kuriame svajonės tampa tikrove. Kurį pasiekę 
suprantate, kad esate velniškai laimingi. 

O aš jaučiu, kad dr. Detorė tikisi kažko daugiau. Kad po jo žavesiu 

slypi nekantravimas ir nepasitenkinimas. Aš paprastai labai lengvai ran- 
du bendrą kalbą su žmonėmis, bet su juo, nors jis ir malonus, bendrauti 
sunku. Kartais man atrodo, kad jis niekina normalias žmogiškas emo- 
cijas. Kad norėtų, jog mes joms nepasiduotume ir pereitume į aukštesnį 
lygmenį. 

O ką, jeigu jis turi kokių slaptų tikslų? 

Naomės dienoraštis 


Na ir keista. Laive mus supa milijonus dolerių kainuojančios technologi- 
jos. Tačiau šiandien vargšeliui Džonui teko kiurksoti vienoje iš laboratorijų 
įrengtoje kabinoje su plastikiniu indu, „Kleenex“ pakuote ir pornografinių 
vaizdajuosčių rinkiniu. Viliuosi, Lukas niekada neras šio dienoraščio — no- 
rėčiau, kad jis šiek tiek idealizuotų savo pradžią. Manau, jam būtų miela 
žinoti, kad buvo pradėtas per kruizą po Karibų jūrą. Ir nebūtų visai miela, 
jei paaiškėtų, kad jo tėvas tuo metu, sėdėdamas iki kulkšnių nusmauktomis 
kelnaitėmis, žiūrėjo „Didžiapapes ir Pimpalą“. 

Dr. Detorė tai vadina labai vaizdingai — sėklos kūlimu: „Man reikia 
prikulti tavo sėklos.“ 

Mes abu esame tam įsipareigoję. Vis dėlto nesiliauju galvojusi, kad 
mums galbūt vertėtų atsisakyti šio sumanymo, grįžti namo ir pabandyti 
rasti kitą problemos sprendimą. Galbūt įsivaikinti, gal susilaukti surogati- 
nio kūdikio arba pasinaudoti donoro sperma. Arba apskritai pamiršti vai- 
kus. Juk daugybė porų neturi vaikų. 

Man atrodo, dr. Detorė tikriausiai pyksta, kad mes pasinaudojome 
vos vienu kitu jo pasiūlymu. Varnele pažymėjome ne daugiau kaip kelias- 
dešimt iš kelių tūkstančių langelių. Sutikome, kad būtų pašalinti tik tie ge- 
nai, kurie gali sukelti Lukui sunkias ligas, kad jis būtų šešių pėdų ūgio ir 
pasižymėtų gera medžiagų apykaita, kuri palaikytų puikią fizinę formą ir 
sveikatą. Jei leistume Detorei vadovautis jo paties galva, sukurtume tikrą 
antžmogį. Ačiū, ne! 

Vis dėlto galiu ir pagirti dr. Detorę: jis geba labai suprantamai viską 
išaiškinti. Nors jo metodika, naudojama aukštos kokybės spermai atrinkti, 
nesuprantama nė Džonui. 

Šiandien buvo nuimtas geras derlius. Džono sėkla ir mano kiaušinė- 


liai. Dr. Detorė atrodė patenkintas derliumi — iš viso dvylika. Jis paaiškino 

man, kad buvo verta ištverti injekcijų kančias (lengva pasakyti, kai pačiam 
neteko to patirti). 

Dabar jis nuodugniai tirs kiekvieno embriono genetinį kodą. Atrinks 
stipriausiojo ląsteles. Jei teisingai supratau, bus pašalinami arba nuslopi- 
nami kai kurie ligas lemiantys genai. Moteriškosios ląstelės turi dvi X chro- 
mosomas. Vyriškosios — vieną X ir vieną Y. Atskirdamas spermatozoidus 
su Y chromosoma nuo spermatozoidų su X chromosoma, dr. Detorė sudarys 
sąlygas gimti berniukui. 

Argi ne romantiška, a? 

Po dviejų savaičių, jei viskas vyks pagal planą, grįšime į namus. Būsiu 
nėščia. 


Įdomu, kaip tada jausiuosi. 

Naomė niekada negeidė turto. Įsitaisiusi Džono senstančiame „Volvo', 
405-uoju greitkeliu iš oro uosto lekiančiame namo, ji skendėjo minty- 
se. Po jos kojomis gulėjo popieriai — dokumentų fotokopijos, brošiū- 
ros, teatro afiša, kramtomosios gumos ir šokolado popierėliai, degali- 
nės kvitai, stovėjimo aikštelės bilietai, taigi jo automobilis buvo virtęs 
iš dalies stalčiumi, iš dalies šiukšlių dėže. Netvarka Džonui, regis, buvo 
nė motais. Tai buvo tikras sąvartynas; galėjai pamanyti, kad iš jos ne 
per seniausiai išsikraustė vištų šeimyna. 

Naudodamasis laisvų rankų įranga Džonas kalbėjosi telefonu su 
savo bendradarbiu. Buvo girdėti, kaip šnara padangos, riedėdamos 
šiurkštintos kelio dangos atkarpa; Naomė nekreipė dėmesio į kitus 
automobilius; ji negeidė „Porche“ arba atviro „Mercedes“, nei akiai 
įprasto „Explorer“. Automobiliai jai buvo tik transporto priemonė. Vis 
dėlto, žiūrėdama į priekį, ten, kur vėlyvos popietės migloje stūksojo 
Holivudo kalvos, ji suprato, kad septyneri metai Los Andžele ją pakei- 
tė lygiai taip pat, kaip pakeičia — Naomė buvo pati tuo įsitikinusi — 
daugumą kitų čia atsikėlusių žmonių. 

Los Andželas žadino pinigų geismą. Tu negali nieko pakeisti; stai- 
ga pajunti, kad tau reikia to, ko niekada anksčiau nereikėjo. Išgyveni 
emocijas, kurių niekada nepatyrei. Pavyzdžiui, pavydą. 

Naomei patiko jų kuklus nedidelis vienaukštis namas į pietus nuo 
Piko. Jis buvo plokščiu stogu, sode už namo augo apelsinmedis, kartą 
per metus vedantis skaniai saldžius vaisius, o viduje atrodė šviesu ir 
erdvu. Tai buvo jų namas, jų šventovė. Vis dėlto kartkarčiais, kai išvys- 
davo Holivudo aukštumose arba Malibu, netoli vandenyno, stovinčius 
prabangius namus, apnikdavo įkyrios mintys apie tai, kad viename iš 
šių namų būtų labai gera auginti jų sūnų. 

Naomė prispaudė jam prie pilvo ranką. Lukas buvo tik mažytė, 
vos dviejų savaičių kruopelytė, kuri po kelerių metų lankys mokyklą. O 
man tu jau dabar esi asmenybė, Lukai. Kaip jautiesi? Gerai? Aš irgi. 

Gimus Haliui, visi kaip vienas jai kalbėjo, kad geriausios mokyk- 
los esančios Beverli Hilse, ir savo vaikų ateitimi besirūpinantys tėvai 
apie kitas ugdymo įstaigas rimtai nesvarsto, nebent labai norėtų, kad 
jų sūnus užaugtų narkotikų prekeiviu, kuriam pistoletas mielesnis už 
rašiklį. Tačiau argi jie galėtų leisti sau įsigyti namą Beverli Hilse? 

Džono pajamos buvo ribotos. Šiuo metu jis rašė knygą pagal savo 
specializaciją; tiesa, kai kurios neįkandamos mokslinės knygos gal ir 
tapdavo perkamiausiomis, tačiau pastarosios Džono knygos, labai pa- 
lankiai įvertintos akademinėje spaudoje, buvo parduota mažiau kaip 
du tūkstančiai egzempliorių, nors jis pats tuo džiaugėsi — paklausa 
viršijo jo lūkesčius! 

Naomė buvo nusprendusi, kad jai reikėtų visu pajėgumu grįžti į 
profesinę veiklą. Po Halio mirties ji dirbo kaip laisvai samdoma dar- 
buotoja ir imdavosi atsitiktinių darbų visuomenės informavimo sri- 
tyje tik tada, kai jausdavosi pakankamai stipri su jais susidoroti. Jos 
laukė dviejų mėnesių trukmės darbas, susijęs su naujo Oliverio Stouno 
filmo reklama, kurį turėjo pradėti ateinančią savaitę, ir nieko daugiau. 
Pats metas rimtai atsidėti darbo paieškoms — skambinti į studijas, te- 
levizijas ir nepriklausomas kompanijas kontaktiniams asmenims, — 
o Lukui gimus galbūt įsidarbinti visu etatu. Galbūt pavyktų padaryti 
karjerą „Showtime“, HBO, MTV arba „Comedy Central“, kur ji galėtų 
užsiimti kūrybine veikla ir uždirbti nemažai pinigų. 

Tiek, kad galėtų persikelti į Beverli Hilsą. 

Vis šiokia tokia vilties kibirkštis nuosmukio tankmėje. 

Žinoma, nebuvo jokios garantijos, kad jie apskritai liks Los An- 
džele. Ateinančiais metais Džonas kandidatuos į etatines pareigas Pie- 
tų Kalifornijos universitete, bet iš tiesų nežinojo, ar jam pavyks. Jei 
taip, tuomet jie ilgam laikui liktų Los Andžele, gal net ir visą jo likusios 
karjeros laiką, tačiau priešingu atveju jiems gali tekti persikelti į kitą 
miestą, o gal net ir į kitą šalį. Nors Jungtinės Valstijos Naomei patiko, 
ji svajojo vieną gražią dieną sugrįžti gyventi į Angliją, netoli savo mo- 
tinos ir vyresniosios sesers Harietės. 


Grįždami namo abu jautėsi keistai. Lėktuve kalbėjo nedaug; Nao- 

mė bandė žiūrėti filmą, bet, negalėdama sutelkti dėmesio, baigė kana- 
lų perjunginėjimu. Negalėjo ir skaityti knygos, kurią buvo prieš skrydį 
įsigijusi oro uoste, „Kūdikis iki gimimo — vaisiaus priežiūra“. 

Jie abu išgyveno sugrįžimą į realybę. Po keturių savaičių, praleis- 
tų laivo prieglobstyje, turėjo grįžti į kasdienybę ir vėl tapti pasaulio 
dalimi. Laukė devyni nėštumo mėnesiai ir tiesos slėpimas nuo draugų; 
laukė kiekvieno cento taupymas ir tūkstantis darbų bei planų. 

Nėštumas, kai laukėsi Halio, praėjo gerai, tačiau ne per geriau- 
siai. Kai kurios draugės, regis, nepatyrė jokių problemų, o kai kurios 
sunkiai vargo. Naomė išgyveno pakilimus ir nuosmukius, rytais py- 
kindavo, o paskutinius mėnesius kamavo stiprus nuovargis, prie kurio 
prisidėjo didelės karščio bangos nuo birželio iki rugpjūčio. Kažkuria- 
me žurnale buvo skaičiusi, kad antrasis nėštumas praeina kur kas len- 
gviau. Ji tikėjosi, kad taip ir bus. 

Džonas baigė pokalbį telefonu. 

— Ar viskas gerai? — pasiteiravo ji. 

— Taip, daugmaž. Kažkoks programinės įrangos, susijusios su 
maniške žmonijos evoliucijos programa, gedimas, ir niekas negali su- 
tvarkyti. Teks pačiam rytoj nuvažiuoti į vietą. 

— Betgi sekmadienis, — priminė Naomė. — Ar būtina? 

— Tik pusvalandžiui. Be to, turiu elektroniniu paštu išsiųsti De- 
torei daug medžiagos. Atrodo, jis gana rimtai nusiteikęs finansuoti... 
noriu pasakyti, velniai rautų, jo kompanija tyrimams išleidžia milijar- 
dus, todėl jis savo pinigais, skirtais smulkioms išlaidoms, galėtų finan- 
suoti viso mano skyriaus darbą trisdešimt metų. 

— Žinau tą tavo pusvalandį. Tai reiškia, kad namo parsirasi apie 
vidurnaktį. 

Džonas nusišypsojo, paskui uždėjo jai ant pilvo ranką. 

— Kaipjis laikosi? 

— Kol kas puikiai. Auksinis berniukas, — Naomė šyptelėjo ir pa- 
lietė Džonui ranką. — Nenoriu rytoj visą dieną praleisti viena. Jau- 
čiuosi tarytum išsunkta, nervinuosi dėl... pats žinai... — ji patraukė 


Pečiais. — Nuveikime ką nors kartu. Suprantu, tau reikia dirbti, bet 

ar negalėtume nors šiek tiek pabūti drauge, galbūt pasivaikščioti po 
kanjonus? Būtų gerai aplankyti Halio kapą, nuvežti šviežių gėlių, juk 
praėjo jau daugiau kaip mėnuo. 

— Žinoma, būtinai. Ir iškyla — gera idėja. Būtų puiku pasivaikš. 
čioti kur nors, nejaučiant siūbavimo po kojomis. 

— Aš vis dar jaučiu siūbuojant laivą, — tarė Naomė, traukdamą 
iš rankinės daktaro Detorės jai dovanotą spausdintą brošiūrą. 

Ji atsivertė spaudinį, tačiau tą pačią akimirką pajuto, kaip ima 
suktis galva. Užsimerkė ir giliai įkvėpė, priešindamasi staigiam šleikš- 
tulio priepuoliui, nes pamanė, kad tuojau pat apsivems. Pažvelgė į 
Džoną, bet nieko nepasakė. Mąstė. Keturiolika dienų. 

Ar keturiolika dienų pernelyg mažai, kad rytais imtų pykinti? 

Suskambo Džono telefonas, ir jis atsiliepė. Tai buvo jauna, uoli 
podoktorantūros stipendininkė, kurią jis neseniai priėmė į skyrių, 
Sara Neri. 

— Atsiprašau. Tuo metu, kai jūs skambinote, buvau išėjusi, — 
pasiteisino ji. 

— Nieko tokio. Ar pavyko rasti informacijos? 

— Taip, daugybę. Vienoje iš svetainių, susijusių su Loido regis- 
tru, yra nurodyta ir „Serendipo rožė“. Ji turi vienatipį kruizinį laivą, 0 
visą jus dominančią informaciją rasite kruizinių kelionių kompanijos 
svetainėje. Atsiųsiu ją elektroniniu paštu. 

— Išvardyk man dabar tai, kas svarbiausia. 

Sara Neri perskaitė svarbiausius punktus. Baigęs pokalbį Džonas 
ėmė mintyse skaičiuoti. 

„Serendipo rožė“ svėrė dvidešimt penkis tūkstančius tonų. Ji tu- 
rėjo keturis šešių tūkstančių arklio jėgų variklius. 

Sara sužinojo ir kuro kainą. Laivas per vieną dieną sunaudoja 
apie septyniolika tūkstančių galonų kūrenamojo mazuto. Jis paskai“ 
čiavo išlaikymo kaštus, draudimo įmokas, uostų mokesčius ir sraigtas“ 
parnio kuro sąnaudas. Laive buvo Detorė. Du gydytojai pagalbininkai. 
Trys slaugytojos. Du laborantai. Taip pat laivo personalas. Darbo už“ 
mokesčiui kasmet turėtų būti išleidžiama apie du milijonus dolerių 


-) 0 | we jo 


PFTER JAMES e TOBUITEJI 57 


Mažių mažiausia dvidešimt tūkstančių dolerių kasdien, skaičiavo 
Džonas, bet išlaidos iš tiesų gali būti gerokai didesnės. Jis ir Naomė 
sumokėjo iš viso keturis šimtus tūkstančių dolerių. Jie laive išbuvo 
trisdešimt dienų. Trylika tūkstančių trys šimtai dolerių už dieną. Bū- 
dami ten matė tik vieną porą, Džordžą ir Andželiną, ir dar vieną porą, 
kuri išskrido jiems atvykus. Pirmąsias dvi savaites Detorė didesnę die- 
nos dalį praleisdavo su Naome. Kitas dvi savaites, po Naomės apvaisi- 
nimo, jie susitikdavo su genetiku tik kartą per dieną, ir tai būdavo kaž- 
kas panašaus į mandagumo vizitą. Visiškai įmanoma, kad laive vienu 
metu būna trys poros. 

Vadinasi, per dieną galima tikėtis apytikriai trisdešimt devynių 
tūkstančių devynių šimtų dolerių. Esant tokioms kainoms, Detorė ne- 
gali nei padengti išlaidų, nei gauti pelno. 

Kodėl gi ne? Jei pelnas jam nėra svarbiausias dalykas, tai kas tada? 

— Džonai! 

Naomės balsas išbaidė visas mintis, ir jis pažvelgė į žmoną. 

— Ką? 


— Tu pravažiavai posūkį. 

Po dešimties savaičių lankantis pas akušerį, „Sinajaus kedrų“ ligoninės 
septintame aukšte, šis buvo išsiblaškęs. Jis kalbėjo su Naome, bet jo 
mintys tuo pat metu klaidžiojo kažkur kitur. Vilkintis baltais chirurgo 
drabužiais, įsispyręs į tokios pat spalvos sportbačius, — dėl to jis Nao- 
mei priminė Detorę, — daktaras Rozengartenas buvo mažas, laibas, 
penktą dešimtį bebaigiąs manieringas vyras, kalbantis nosiniu balsu, 
ojo įdegis turėjo gelsvą atspalvį, kurį, Naomės manymu, suteikia solia- 
riumas, bet tik ne Pietų Kalifornijos saulė. 

Negalima sakyti, kad ji nemėgo šio žmogaus, tačiau bendrauda- 
mas daktaras laikėsi pernelyg didelio atstumo, kad galėtum jam ką 
nors jausti. Negana to, įmantriai išgražinti ir paauksuoti Liudviko 
XIV laikų baldai, kutuotos užuolaidos, taip pat puikavimasis nefrito ir 
onikso mažmožiais tokiame šiuolaikiškame statinyje Naomei pasirodė 
absurdiškas. Patalpa labiau panėšėjo į buduarą, o ne į gydytojo kabi- 
netą, tačiau gydytojas Rozengartenas, jos manymu, kaip tik ir siekė 
šio efekto. Be abejo, kai kurioms jo klientėms tokia dirbtinė prabanga 
darė įspūdį. 

Naomės nuostabai, po skrupulingos slaugos ir kruopštaus pla- 
navimo laive daktaras Detorė nepasiūlė jokios tolesnės priežiūros. Ji 
gavo tik brošiūrą „Nėščiosios vadovas“, rekomenduojamos literatūros 
ir interneto puslapių, kuriuose rašoma apie vaisių iki gimimo, sąrašą, 
apimantį temas nuo mitybos, vitaminų ir mineralinių maisto papildų 
iki dvasinės gerovės. Atrodo, kad jie, „LaGuardia“ oro uoste išlipę iš 
daktaro Detorės sraigtasparnio, tą pačią akimirką neteko jo globos, 
taip pat ir vietos jo gyvenime. Jis paprašė tik pranešti, kada gims Lu- 
kas, kad galėtų atlikti įrašą žurnale, o kita konsultacija turėjo įvykti, 
kai jų sūnui sueis treji. 

Naomė svarstė, ar tik Detorės dėmesingumas nėra susijęs su jų 
minimaliu pasirinkimu. Nors genetikas su jais ir toliau bendravo drau- 
giškai, Naomė pastaruoju metu buvo pajutusi vis labiau besiskverbian- 
tį šaltumą ir nepakantumą. 

Ji stebėjosi, kad daktaras Detorė neparekomendavo jokio akuše- 
rio arba pediatro, į kurį jie galėtų kreiptis Los Andžele, ir paprasčiau- 
siai patarė klausyti jų šeimos gydytojo. Naomė tikėjosi, kad už pinigus, 
kuriuos jie sumokėjo, jai bus suteikta ir tolesnė kvalifikuota priežiūra. 

Jų šeimos gydytoja rekomendavo tą patį akušerį, kuris dalyva- 
vo gimdant Halį. Tačiau Naomės draugė Los Andžele, Lorė Šapiro, iš 
karto atmetė šią kandidatūrą, ir ne dėl asociacijų su Haliu. Lorė buvo 
ištekėjusi už pasakiškai turtingo rentgenologo Irvino, pažįstančio vi- 
sus šio rajono medikus. Jis patarė kreiptis į daktarą Rozengarteną. Šis 
daktaras buvo priėmęs visus tris jos naujagimius, taigi abu, Irvinas 
ir Lorė, patikino ją ir Džoną, kad geresnio už jį nėra visame mieste, 
išvardydami visas pirmo ryškumo žvaigždes, kurių naujagimiams jis 
padėjo ateiti į pasaulį. 

Naomei ir Džonui visai patiko vykti kur nors kitur. Atsiradus gali- 
mybei nutraukti šį saitą, siejantį juos su Haliu ir praeitimi, abu pajuto 
palengvėjimą. O žvelgdamas į prabangią aplinką Džonas suprato, koks 
dėkingas jis turi būti universitetui už galimybę dalyvauti profesūrai 
skirtos aukščiausios kokybės sveikatos draudimo programoje. 

Duris atidarė Rozengarteno sekretorė, laiba, aiškiai per mažai 
sverianti kaliforniško grožio blondinė, apie kurios palankumą bylojo 
nuo jos dvelkiantis šaltis. Ji kažką sumurmėjo gydytojui. 

— Turiu jūsų atsiprašyti, — kreipėsi jis, — vienai mano klientei 
trimis savaitėmis per anksti prasidėjo gimdymas. — Tai taręs jis pri- 
dėjo prie lūpų pirštą. — Ji panaši... Negaliu išduoti jos vardo, žinoma, 
perskaitysite apie tai rytdienos laikraščiuose. Tuojau pat grįšiu! 

Jis globėjiškai nusišypsojo ir jau trečią kartą išnyko už durų. 

Džonas pasijuto taip, tarsi būtų gavęs tiesiai į tarpuakį. Naomė 
atsagstyta suknele guli ant apžiūros suolo, ant pilvo — gelio klanas, o 
slaugytoja aiškina: 

— Daktarui Rozengartenui šiandien labai sunki diena. 

— Tiesiog nuostabu, — atsakė Džonas, paimdamas Naomę už 
rankos ir stebeilydamas į besisukančius pilkus ir baltus vaizdus ekra- 
ne. — Perduokite jam, kad labai jį užjaučiu. 

Slaugytoja, regis, suprantanti humorą, atsakė: 

— Būtinai perduosiu. 

Po kelių ilgų minučių akušeris sugrįžo. 

— Ką gi, puiku, ponia Kleson ir... mhmm... Daktare Klesonai, esų 
tikras, kad jūsų vaisius gyvas. Viskas atrodo normaliai, dvylika savai- 
čių, vaisius sveikas, sprando storio skenografijos rezultatai geri, — 
daktaras Rozengartenas akimirką patylėjo, leisdamas jiems įsisąmo- 
ninti išgirstą informaciją. — Gal norėtumėte sužinoti lytį? 

Naomė pažiūrėjo į Džoną, kuris jai sąmokslininkiškai nusišyp- 
sojo. Ji atsakė jam vos pastebimu šypsniu ir nukreipė žvilgsnį į šalį. 
Jautėsi šlykščiai, norėjo vemti, ir taip jau tęsėsi ne vieną savaitę, o 
pastarąjį kartą vėmė prieš pat atvykdama čia. Išsitraukusi nosinę 
Naomė palietė ja lūpas ir nusivalė seiles, kurių nuolat prisirinkdavo 
burnoje. 

Pro dvigubus langus į vidų iš gatvės, septyniais aukštais žemiau, 
skverbėsi džerškantis gręžtuvo kauksmas. Nepaisant kelio darbų ke- 
liamos dulkių skraistės, ji netoliese įžiūrėjo pilką Beverlio Centro 
sieną, ir tuo metu į galvą dingtelėjo mintis, kad savaitgalį reikėtų čia 
apsilankyti — galbūt dabar, vykstant vasariniam išpardavimui, rastų 
keletą naujų liemenėlių ir vieną kitą palaidesnį drabužį. Jos svoris dar 
nedidėjo, nors krūtys buvo papilnėjusios ir tapusios neįtikimai skaus- 
mingos, tačiau, prisiminusi savo pirmąjį nėštumą, kai laukėsi Halio, 
Naomė žinojo, kad svoris ims augti tikriausiai nuo ateinančio mėnesio. 

Džonas suspaudė žmonai ranką. Ji vėl pažvelgė į smulkų siluetą 
neaiškiame, sūkuriuotame pilkame ir baltame fone, kuris buvo mato- 
mas ekrane. Matė rankas ir kojas, o paskui, daktarui Rozengartenui 
parodžius, galėjo įžiūrėti net pėdutę. 

— Nemaniau, kad galėtumėte nustatyti lytį, kol dar nesuėjo še- 
šiolika savaičių, — atsakė ji. 

Rozengartenas, regis, įsižeidė. 

— Turint tokią įrangą, kaip mūsų, dvylikos savaičių visiškai p2- 
kanka, — paniuręs, lyg maištauti nusiteikęs vaikas, jis dirstelėjo į ry“ 
tietiškų bruožų Barbę-slaugytoją. — Ak, tie vadovėliai. Tą nesąmonė 

apie šešiolika savaičių jūs tikriausiai perskaitėte vadovėlyje. Visi vado- 
vėliai yra niekas kitas kaip tik šlamštas, tiesa? 

Slaugytoja pritariamai linktelėjo. 

— Jei kiltų klausimų, klauskite manęs, — pasiūlė Rozengarte- 
nas. — Neeikvokite laiko, skaitydami niekam vertus vadovėlius. 

Naomė vėl pažvelgė į Džoną. Ji staiga velniškai susierzino. Džo- 
nas dar kartą spustelėjo jai ranką, vos juntamai, švelniai. Nelyginant 
pulso tvinksnis. 

Buvo keista, kad ji vėl laukiasi. Tarp pykinimo priepuolių pasitai- 
kydavo momentų, kai Naomė jausdavosi laiminga, nors ir slegiama di- 
džiulės atsakomybės naštos. Ji suprato, kad Džonas iš Luko labai daug 
tikisi; ji, beje, taip pat. 

Įsmeigusi akis į ekraną, ji paklausė: 

— Gal galėčiau dar kartą išgirsti, kaip plaka širdelė? 

— Galite, be abejo, — daktaras Rozengartenas uždėjo skaitytuvą 
ant gelio, kuriuo buvo ištepęs jos pilvą, ir ėmė vesti jį tol, kol pagavo 
garsą. 

Naomė kurį laiką gulėjo nejudėdama, pakerėta raminamo, greito 
pypsėjimo. Po kelių akimirkų akušeris dirstelėjo į savo laikrodį, nuėmė 
skaitytuvą ir tarė: 

— Puiku, ponia Kleson, galite atsikelti. 

Priėjusi artyn slaugytoja ją nušluostė. 

Atsistojusi Naomė pajuto ūmai apimančią paniką. 

Ką mes padarėme? O jeigu viskas pakryps į bloga? 

— Ar kūdikis normalus? — pasiteiravo ji. 

Tuo metu tarpduryje vėl išniro nelemtoji sekretorė, ji rodė akuše- 
riui kažkokius ženklus. Šis, patvirtindamas, jog suprato, pakėlė pirštą, 
paskui suglumęs atsisuko į Naomę. 

— Absoliučiai. 

— Jūs esate visiškai tikras? 

— Iš to, ką mes galime pamatyti šioje stadijoje, darau išvadą, kad 
kūdikis yra stiprus ir sveikas. Jums nėra ko jaudintis. O šis stiprus 
Pykinimas — hyperemesis gravidarum — greitai praeis. Paprasčiausiai 

nusiraminkite, atsipalaiduokite, mėgaukitės nėštumu — jums tai yrą 
nuostabus ir nepakartojamas metas. 

Kūdikis sveikas! — mąstė ji. Mano kūdikis sveikas, jis juda manyje, 
Naomė akimirką užsimerkė, priešindamasi eilinei šleikštulio bangai, 
Tau aš būsiu puiki mama, ir Džonas tikrai bus puikus tėtis, pažadu tai. Mes 
išvisų jėgų pasistengsime užtikrinti tau nuostabų gyvenimą, pasirūpinsime 
visais pranašumais, kuriuos tau garantavo daktaras Detorė. Ar žinai, kad 
esi ypatingas? Neįtikimai ypatingas. Esi ypatingiausias pasaulyje kūdikis. 

— Taigi, — prabilo Džonas, — laukiame, kada pasakysite. 

Daktaras Rozengartenas dirstelėjo į savo laikrodį. Laikas, skirtas 
konsultacijai, akivaizdžiai buvo išnaudotas. Staiga jo balse pasigirdo 
nekantrumo gaida. 

— Oką pasakyti? 

— Lytį. 

— Esate tikri, kad norite žinoti? — gydytojas nužvelgė kiekvieną 
išjų atskirai. 

— Taip, — atsakė Naomė. 

— Esame, — paantrino Džonas, vėl nusišypsodamas žmonai. — 
Absoliučiai. 

— Ką gi, puiku. Sveikinu jus, — tarė daktaras Rozengartenas. — 
Jums gims mergaitė. 

Naomė, prisisegusi saugos diržu ir užsisklendusi savo mintyse, tik 
miglotai suvokė, kad jie šiuo metu važiuoja nuožulnia plokštuma, kad 
Džonas vairuoja automobilį, kad jie stoja prie būdelės. Automobilyje 
buvo karšta, tvanku, trūko oro, kojoms sujudėjus šiugždėdavo po jo- 
mis gulintys popieriai. Džonas nuleido šoninį stiklą ir padavė aikšte- 
lės prižiūrėtojui bilietą. Šis patikrino, ar yra visos reikiamos užklijos, 
taip kruopščiai, nelyginant imigracijos tarnybos valdininkas, tiriantis 
atvykėlio iš terorizmo irštvos pasą, paskui pakėlė užtvarą. Džonas už- 
darė langą. 

Ją pylė prakaitas. 

Išvažiavus į gatvę, priešais juos nusklendė krintantis palmės la- 
pas, o netrukus Naomė pajuto, kad vėjo šuorai siūbuoja automobilį. Iš 
abiejų pusių stūksojo stačios aukštuminės sienos, sudarydamos įspū- 
dį, kad jie įvažiavo į kanjoną, ir ji, tartum suspausta, ūmai nukreipė 
žvilgsnį į viršų. O ten, virš jų, deguto juodumo debesys grūmėsi dėl 
vietos siaurame dangaus koridoriuje. Priekiniu stiklu sruveno į jį pa- 
taikęs lietaus lašas. 

Šįryt per televiziją kalbėjo, kad toks oras liepai nebūdingas. At- 
rodo, visą laiką, kai jie gyvena Los Andžele, oras yra nebūdingas metų 
laikui. 

Vyravo nuomonė, kad dėl oro anomalijų kaltas visuotinis atšili- 
mas. Kalti esą buvo mokslininkai, kurie pernelyg kišosi į gamtos reika- 
lus. Jiems buvo lemta tapti naujaisiais eretikais. Pirma buvo bomba, 
paskui sekė tarša, vėliau — genetiškai modifikuoti maisto produktai. 
Kas toliau? Projektuojami naujagimiai? 

Naomė jautė, kaip jos viduje siautėja baimė. 

Ką gi, puiku. Sveikinu jus. Jums gims mergaitė. 

Jeigu jis nesugebėjo nė to, tai yra, jeigu Detorė, daktaras Detorė 
(vadinkite mane tiesiog Leo), negalėjo jiems užtikrinti šios vienos, abso- 


liučiai fundamentalios teisės, tai?.. 

O, Dieve, ką mes padarėme? 

Džonas išvairavo rusvai pilką volvo iš automobilių stovėjimo 
aikštelės, pasuko į kairę, paskui dar sykį į kairę ir stabtelėjo eilėje prie 
šviesoforu reguliuojamos kelio sankirtos su La Sinega. Įjungė dešinio- 
jo posūkio signalą. Į pietus. 

Naomė išsiėmė iš rankinės savo „iPhone“ ir paskubomis peržvel- 
gė popietinę dienotvarkę. Vos tik atlikusi Oliverio Stouno kompanijos 
užsakymą, ji sudarė sutartį su „Bright Spark Productions“ kompanija, 
kuriančia dokumentinių apybraižų seriją apie jaunus kino filmų kūrė- 
jus. Po dviejų savaičių „Bravo“ kanalu turėtų pasirodyti pirmoji laida. 

Pusę trečios jos laukė susitikimas Pietų Kalifornijos universiteto 
Kino meno mokykloje. Dabar buvo dvidešimt po dvyliktos. Jos auto- 
mobilis stovėjo namie, bet turės užsukti į kontorą ir pasiimti šiek tiek 
medžiagos. Dvidešimt penkios minutės važiavimo, jei tik eismas ne- 
bus per daug intensyvus. Naomei reikėjo daugmaž pusvalandžio me- 
džiagai surinkti. Dar trisdešimt minučių reikėtų numatyti kelionei į 
kino mokyklą. Laiko atsargoje likę ne per daugiausia; darbe ji nemėgo 
vėluoti. 

— Kas per asilas! — piktai tarė Džonas, galiausiai nutraukdamas 
ilgą tylą, stojusią tada, kai jie išėjo iš daktaro Rozengarteno kabine- 
to. — Visiškas asilas, velniai rautų! 

Naomė neatsakė. Penktą ji turėtų būti „Metų laikuose“, kur nu- 
matytas susitikimas su drauge, žurnaliste iš „Variety“. Susitikimo 
nebuvo galima atidėti, tačiau, po galais, ar įmanoma šiandien popiet 
visur suspėti? Ji nuleido stiklą. Vėjo gūsis, nors ir prisodrintas dega- 
lų kvapo, atrodė gaivus, gaivesnis bent jau už salono, sušildyto oro ir 
seno plastiko kvapą. Džonas atsargiai judėjo pirmyn. Pro šalį nudardė- 
jo traktorius su priekaba. 

Suskambo Džono mobilusis. Ji nudžiugo, kad jis atmetė skam- 
butį. Po kurio laiko suskambo jos pačios telefonas. Naomė jį išjungė, 
jausdama kaltės dilgtelėjimą, nes suprato, kad tai gali būti kas nors iš 
jos biuro, vis dėlto šiuo metu nebūtų pajėgusi kalbėti darbo reikalais. 

— Ar tu dabar galvoji tą patį, ką ir aš? — galiausiai pratarė ji. 

— Jis klysta, — Džonas spustelėjo akceleratoriaus pedalą ir at- 
liko daug staigesnį nei buvo ketinęs posūkį, vos per kelis colius nuo 
autobuso priekio; autobusas piktai sutrimitavo. 

— Jis turėjo suklysti, — pritarė žmona. 

— Niekas negali būti tikras dvyliktą savaitę, — tęsė jis. — Jam 
buvo kvaila teigti, kad jis gali. 

— Jis yra arogantiškas. Mes jam nerūpime, nes esame maži. Jei 
tu ar aš būtume pirmo ryškumo garsenybės, jis tikriausiai nebūtų pa- 
daręs šios klaidos. Nebūtų išdrįsęs. 

Kai kirto San Vincento ir Vilširo gatvių sankryžą, autobusas už- 
stojo Džonui visą galinį vaizdą veidrodėlyje. 

— Jam tai visai nerūpėjo. 

— Reikėtų kreiptis į kitą specialistą. 

Džonas tylėdamas įveikė sankirtą su Olimpine, paskui tarė: 

— Taip ir padarysime. Jis yra žioplys ir tikrai suklydo. Nustatyti 
galima ne anksčiau kaip šešioliktą savaitę, visose knygose rašo tą patį. 
Būtinai nueisime pas ką nors kitą, kai bus šešiolika savaičių. 

— Bet aš nenoriu laukti dar keturias savaites... Negaliu laukti 
taip ilgai, Džonai, aš turiu žinoti. Mes abu turime žinoti. 

— Internete daug informacijos apie kraujo tyrimą, nustatant 
laisvąją vaisiaus DNR, bet nesu tikras, kiek tai patikima. Tačiau, jei 
norime būti tikri, galimas daiktas, iki šešioliktos savaitės tai neįmano- 
ma. Nemanau, kad mums reikėtų panikuoti. 

— O aš susirūpinusi, — tarė Naomė. — Jei Detorė suklydo pa- 
rinkdamas lytį, tai ir kiti genai gali būti parinkti klaidingai. Turi būti 
koks nors metodas, šimto procentų tikslumu nustatantis lytį, kurį ga- 
lima atlikti jau dabar, nelaukiant visą mėnesį. Argi ne taip? O ką manai 
apie DNR tyrimą — ar negalėtume pabandyti? 

— Išskyrus mano minėtą metodą, bet koks tyrimas reikštų inva- 
ziją. Kitą dieną internete perskaičiau daug informacijos apie vaisiaus 
tyrimą. Visada yra persileidimo rizika. Nedidelė, tačiau... Ar tu labai 
nori bandyti laimę? 


Taigi? Kokia tikimybė? Naomė desperatiškai bandė galvoti. Jei 

Rozengartenas suklydo, būtų kvaila panikuojant viskuo rizikuoti. Ir 
vis dėlto... 

— Jei reikės, skrisime atgal į kliniką. Tegul Detorė pasiaiškins. 

— Manai, Detorė pasakytų tiesą? Tau atrodo, kad jis, padaręs 
klaidą, mums prisipažintų? 

Džonas jau buvo kažką besakąs, tačiau valandėlę nutilo. Po kurio 
laiko tarė: 

— Jis... Jis neturi jokios priežasties... 

Priešindamasi gerklėje kvapą gniaužiančiai baimei, Naomė pa- 
klausė: 

— Priežasties kam? 

— Duoti mums mergaitę, kai prašėme berniuko. 

— Paskambink jam, — paprašė ji. — Juk turi jo numerį, paskam- 
bink tuojau pat. 

Iki namų buvo likusi mažiau nei pusė mylios, bet Džonas išsuko 
iš kelio į nedidelio parduotuvių rajono kiemą. Suradęs savo „BlackBer- 
ry“ reikalingą telefono numerį, ėmė skambinti, spausdamas prie au- 
sies telefoną. 

Naomė nenuleido akių nuo jo veido. Po kurio laiko jis tarė: 

— Tai Džonas Klesonas. Man reikia kuo skubiau pasikalbėti su 
daktaru Detore. Prašau, paprašykite jo, kad paskambintų man į mo- 
bilųjį. 

Padiktavęs numerį jis baigė kalbėti. 

— Balso paštas? — pasiteiravo ji. 

— Taip, — Džonas dirstelėjo į savo laikrodį. — Jie gyvena pagal 
Rytų pakrantės laiką, tai reiškia, kad lenkia mus trimis valandomis. 
Dabar dvidešimt po dvyliktos, vadinasi, laive yra dvidešimt po trečios. 
Gal sugedęs komutatorius. Aš jau keletą kartų anksčiau esu nesėkmin- 
gai bandęs jį pagauti. 

— Nemačiau laive jokio komutatoriaus, Džonai. 

Jis įspraudė telefoną atgal į laikiklį. 

— Mes daug ko nematėme. 

Naomė nieko neatsakė. 

Būdamas aštuoniolikos, Džonas turėjo priimti sprendimą, nulemsian- 
tį jo gyvenimo kryptį. Jis jau buvo nusprendęs siekti karjeros moks- 
linių tyrimų srityje, tačiau sunkiausia buvo pasirinkti specializaciją. 
Blaškėsi tarp pomėgio biologijai ir susižavėjimo matematika, fizika bei 
technologijomis. 

Matematinės užduotys Džonui kažkuo siejosi su mistika. Kartais 
jam atrodydavo, jog keliauja laiku į naują, dar neatrastą dimensiją, kur 
jo laukia intelektualinis iššūkis, mestas neįsivaizduojamai aukštesnio 
proto. Tarytumei kiekviena iš šių sudėtingų užduočių būtų kosminės 
dėlionės detalė, o jas išsprendęs sužinotum atsakymą į žmonijos egzis- 
tencijos klausimą. 

Biologija irgi žadėjo atsakymus į egzistencijos mįslę, tik jie buvo 
labiau riboti. Jį žavėjo genetikos pasaulis, bet genetika galiausiai su- 
nyko iki mechanikos. Džonui atrodė, kad genetika gali atsakyti į vi- 
sus klausimus apie žmogų, išskyrus vieną, esminį, klausimą, visą gy- 
venimą neduodantį jam ramybės: kodėl mes egzistuojame? Galų gale 
Džonui pasirodė, kad biologų mąstymas pernelyg siauras. Reliatyviai 
tik nedaugelis biologų tikėjo arba Dievo sąvoka, arba kokia nors aukš- 
tesne forma. Matematikų ir fizikų mąstymas pasirodė platesnis, ir dėl 
šios priežasties jis galiausiai pasirinko kompiuterijos studijas. 

Tačiau pradėjęs studijuoti Upsaloje, prestižiniame Švedijos uni- 
versitete, neįsivaizdavo, kad, nepaisant staiga kilusios technologijų 
revoliucijos, daugumos mokslininkų gyvenimas nesikeičia, taip pat 
ir to, kad jau vėliau, išėjus į platųjį pasaulį, teks nuolat kovoti dėl fi- 
nansavimo. Jei nedirbai korporacijoje arba institute, galėjai tikėtis tik 
riboto savo tyrimų finansavimo, dažnai vos trejų metų laikotarpio. Tai 
iš esmės reiškė, kad daugybę energijos turi išeikvoti rašydamas laiškus 
kompanijoms, institutams, fondams, pildydamas paraiškas, ieškoda- 
mas naujų finansavimo šaltinių, užuot sutelkęs dėmesį į savo moksli- 
nę veiklą. 

Džonas ir vėl buvo atsidūręs analogiškoje situacijoje. Doktorato 
studijoms jis pasiliko Upsaloje, ten pat atliko ir podoktorantūros stą- 
žuotę, tačiau galiausiai pajuto, kad Švedija per daug varžo, oir trumpos 
dienos žiemą jam nepatiko. Būdamas dvidešimt šešerių, pasinaudojo 
proga ir persikėlė į Sasekso universitetą Anglijoje skaityti paskaitų, o 
dėstytojo pareigos atvėrė galimybę kartu su kitais kognityvinių moks- 
lų tyrėjais dirbti laboratorijoje. Šiai grupei vadovavo žmogus, kurį jis 
laikė tikru aiškiaregiu, profesorius Karsonas Diksas, buvęs jo vadovų 
jau anksčiau, kai vienerius metus Upsaloje ėjo kviestinio lektoriaus 
pareigas. 

Džonui patiko akademinė veikla, kuria jie užsiėmė Sasekse, lygiai 
taip pat ir darbas, vadovaujant Karsonui Diksui, todėl jis nesijaudi- 
no dėl vargingo atlyginimo, tik buvo nusiminęs dėl Britanijoje vyrau- 
jančio indiferentiško požiūrio į mokslinius tyrimus. Paskui, praėjus 
trejiems metams, Diksas atsisveikino su universitetu, nes gavo darbą 
valstybinėje mokslinių tyrimų įstaigoje. Netrukus, sulaukęs dvide- 
šimt devynerių, Džonas gavo pasiūlymą dirbti profesoriaus asistentu 
ir skaityti paskaitas Pietų Kalifornijos universitete bei savarankiškai 
atlikti laboratorinius tyrimus daktaro Briuso Kacenbergo, dar vieno 
mokslininko, kurio darbais nepaprastai žavėjosi, vadovaujamame fa- 
kultete. Pasiūlymą jis entuziastingai priėmė. 

Į Džono pareigas Pietų Karolinos universitete įėjo virtualių gy- 
vybės formų kūrimas ir tyrimas — tai buvo tikras svajonių projektas, 
kuris leido suderinti domėjimąsi fizika ir biologija. Praėjo šešeri metai, 
ir jis vėl ieškojo etatinių pareigų, kurias būtų garantuotai turėjęs, jei 
tik daktaras Kacenbergas būtų toliau vadovavęs fakultetui. 

Tačiau prieš metus daktarą Kacenbergą suviliojo viena programi- 
nės įrangos kompanija Silicio slėnyje. Ji pateikė pasiūlymą, kurio, kaip 
jis atsiprašinėdamas paaiškino Džonui, nė pats Dievas nebūtų atsisa- 
kęs. Taigi, iki projekto vykdymo pabaigos likus mažiau kaip metams, 
tolesnio finansavimo perspektyva neatrodė labai šviesi, o ir daugelis 
Džono kolegų, dalyvaujančių projekte, nebuvo tikri dėl darbo sutar- 
ties pratęsimo, todėl teikė paraiškas kitoms institucijoms. 

Džonas užaugo Erebru, mažame, gražiame universitetiniame 
mieste, pačiame Švedijos viduryje, abiejuose upės krantuose, o jo cen- 
tre stūksojo grioviu apjuosta viduramžius menanti pilis. Vasarą jis 
mindavo dviračiu per parką į mokyklą, o žiemą, kai storai prisnigdavo, 
ten pat slidinėdavo. Džonas mėgo vaikščioti, jam patiko būti atvirame 
ore ir jaustis laisvam. O Los Andžele kartais pasijusdavo apribotas. 

Dar labiau negu Naomė Džonas pasigesdavo metų laikų kaitos. 
Tiesa, jam patiko ilgos, šviesios dienos ir nuostabios vasaros, bet kart- 
kartėmis iš tiesų ilgėdavosi šalto, aštraus rudens kandžiojimosi ir be- 
siartinančios žiemos potyrių. O labiausiai pasigesdavo sniego. Žinia, 
savaitgaliais jie galėjo vykti į kalnus ir ten slidinėti arba trumpam ir 
nebrangiai nuskristi į Teljuraidą, Park Sitį arba į kurį nors kitą iš dau- 
gelio puikių slidinėjimo kurortų, ir vis dėlto jam trūko sniego, krintan- 
čio čia pat, už lango, užklojančio sodus ir automobilius. Jis ilgėjosi ir 
pavasario. Ilgėjosi bendruomeniškumo jausmo. 

Tai tikriausiai buvo būdinga bet kuriam dideliam miestui. 

Išsukęs iš Džefersono gatvės Džonas privažiavo prie užtvaro nr. 
8, linktelėjo budėtojui ir įvažiavo į automobiliui skirtą aptvarą. Paskui, 
persimetęs per petį krepšį su nešiojamuoju kompiuteriu, pėsčiomis 
grįžo atgal į Džefersono gatvę ir netoli šventyklos kirto Maklintoko 
gatvę. Dieną tai buvo jaukus rajonas, tačiau vakarais studentai ir dar- 
buotojai eidavo į automobilių stovėjimo aikšteles arba didelėmis gru- 
pėmis, arba lydimi apsaugos darbuotojų. Tokia tai buvo kaimynystė. 

Laimė, su tamsia ir smurtinga miesto padugne nei Džonui, nei 
Naomei neteko susidurti, ir jis į ją beveik nekreipė dėmesio. Čia jiems 
daug kas priminė Halį ir sužadindavo prisiminimus, kuriems abu ne- 
galėjo likti abejingi. Sunkiausia buvo Santa Monikoje. Šv. Jono ligoni- 
nė didesniąją metų dalį buvo tapusi jų antraisiais namais. Džonas ir 
Naomė pakaitomis miegodavo ant sulankstomosios lovelės Halio pa- 
latoje. Budėjimas prie sūnaus gniuždė. Kaip ir niekada neįvyksiančio 
stebuklo laukimas. 

Skausmą kartais sukeldavo vien tik Santa Monikos paminėjimas. 
Džonas vylėsi, kad gimus Lukui tai pasikeis ir jie galės toliau gyventi 

savo gyvenimą, užuot tūnoję praeities šešėlyje. Tačiau dabar, išgirdųs 
daktaro Rozengarteno pareiškimą, viltys pradėti naują gyvenimo etą. 
pą ėmė bliūkšti. 

O, Dieve, į kokį pragarą aš mus įstūmiau? 

Paskendęs mintyse jis įėjo į keturių aukštų pastatą ir liftu pakilo; 
trečiąjį, kur buvo įsikūręs Kognityvinių mokslų fakultetas. Jam išėjus 
iš lifto, koridoriuje malėsi keletas studentų, kuriuos žinojo iš matymo, 
tačiau vardais pažinojo tik du. Buvo pietų metas. Paprastai Džonas 
šiuo metu darytų pertrauką, bet ne pradėtų darbo dieną. 

Staiga praėjimą užtvėrė daili Amerikos kinė. 

— O, daktare Klesonai! Ar negalėčiau trumpai su jumis pasikal- 
bėti? Po pastarosios jūsų paskaitos ketvirtadienį apie nervų sistemos 
darvinizmą man iškilo svarbus klausimas, todėl aš turiu... 

— Ar negalėtume tai padaryti vėliau, Mei Ling? 

— Žinoma... Ar galėčiau užsukti pas jus į kabinetą? 

— Apie ketvirtą — ar laikas jums tinkamas? 

Džonas neprisiminė savo popietinės dienotvarkės, tačiau šiuo 
metu paprasčiausiai neturėjo jokio noro su kuo nors kalbėtis. Reikėjo 
truputį pabūti vienam. 

Pagalvoti. 

Pagauti daktarą Leo Detorę. 

— Ketvirtą — gerai, — sutiko ji. 

— Nuostabu. 

Jis nuėjo tolyn, spindinčiu linoleumu išklotu koridoriumi, vieno- 
je jo pusėje rikiavosi pilkos metalinės dokumentų spintos, o kitoje — 
uždarytos durys. 

Paskutinės durys kairėje vedė į kambarį su dešimčia kompiute- 
rizuotų darbo vietų, keturias iš jų užėmė keli mokslo darbuotojai — 
doktorantai arba atliekantys podoktorantūros stažuotę. Vienas sėdėjo 
atsilošęs, pusiau be sąmonės, su kokakolos skardine rankoje. Kitas 
giliai susimąstęs, buvo palinkęs virš ekrano. Jo jaunoji kolegė, podok- 
torantūros stažuotoja Sara Neri, išsidraikiusiais raudonais plaukais 
veidu kone prisiplojusi prie kompiuterio ekrano, atidžiai studijavo 

kažkokią diagramą. Džonas pirštų galais praėjo į šventovę savo kabi- 
nete ir uždarė duris. 

Kabinetas buvo gana neblogas, nors ir bedvasis, erdvus, apstaty- 
tas niekuo neišsiskiriančiais šiuolaikiškais baldais, su langu kiek per 
aukštai, pro kurį matėsi keturkampis kiemas ir kiti du universiteto 
pastatai. Ant kiekvienos įmanomos plokštumos, neskaitant grindų, 
netgi ant kėdės lankytojams, buvo priskleista dokumentacijos, ant 
darbo stalo stovėjo „Mac“ ir klaviatūra, o ant sienos — balta lenta, pri- 
keverzota algoritmų, ir sunkiai įžiūrima diagrama, iš pavyzdžio, kurį 
jis buvo pateikęs studentui. 

Nenusirengęs švarko Džonas atsisėdo prie stalo, išėmė iš krepšio 
nešiojamąjį kompiuterį ir atsisiuntė rinkmenas, prie kurių vakar vaka- 
re dirbo namie, paskui pasitikrino savo popietinę dienotvarkę. 

— Šūdas! — garsiai tarė jis. 

Šeštą numatytas susitikimas, apie kurį visiškai pamiršo. USA 
Today žurnalistė norėjo parašyti apie jo fakultetą. Paprastai tuo būtų 
užsiėmęs Solas Harančekas, kuris, išvykus Briusui Kacenbergui, per- 
ėmė vadovavimą jų grupei, bet šįkart jis turėjo išvykti, todėl paprašė 
interviu duoti Džoną. Tačiau jam to mažiausiai reikėjo, ypač šiandien, 
kai norėjo kuo anksčiau grįžti namo, pas Naomę. 

Jis pabandė surinkti Detorės telefono numerį, bet ir šįsyk įsijun- 
gė atsakiklis. Paskui paskambino Naomei į biurą. 

Balsas išdavė, kad ji nusiminusi. 

— Bandei prisiskambinti Detorei? 

— Taip, ir vėl skambinsiu. 

— O ką manai apie vizitą pas kitą akušerį? 

— Palūkėk, kol pasikalbėsiu su juo. Apgailestauju, kad šįvakar 
grįšiu vėlokai, turiu duoti interviu. 

— Viskas gerai, o aš buvau pamiršusi, kad man reikės dalyvauti 
kino juostos peržiūroje. Atrodo, tik apie tai ir tesvajoju. Vargu ar sugrį- 
šiu iki devintos. Gal turi kokių idėjų dėl vakarienės? 

— Norėtum kur nors nueiti. Gal ko nors meksikietiško? 

— Nesu tikra, ar meksikietiškas maistas man šiuo metu tinka. O 
gal palaukime — matysime, kaip vakare jausimės? 

— Iš tikrųjų, — sutiko Džonas. — Myliu tave. 

— Ir aš tave. 

Jis baigė pokalbį prislėgtas, paskui elektroniniame pašte pasitik- 
rino gautus laiškus. Radęs Detorės elektroninio pašto adresą, para- 
šė trumpą ir atžarų laišką — supažindino su daktaro Rozengarteno 
diagnoze ir paprašė nedelsiant paskambinti. Išsiuntęs laišką priėjo 
prie lango. Nors pūtė šaltas vėjas ir dulksnojo, lauke buvo gana daug 
žmonių. Vieni sėdėjo ant suoliukų ir valgė savo pietus, kiti grupelėmis 
kalbėjosi. Vienas kitas rūkė: Studentai. Jau nebe vaikai, tačiau dar ne 
suaugusieji. Visas gyvenimas jiems prieš akis. Ar jie žino, kas jų laukia? 

Džonas pažvelgė į vieną itin naujamadiškai besirengiančią jau- 
nuolių grupę apsmukusiais drabužiais ir figūriškai iškarpytais plau- 
kais, kurie velniškai nerūpestingai juokėsi ir kvailiojo. Jų tėvai nekišo 
nagų prie genų. Tačiau ką jie patys darys, kai ateis jų eilė? 

Ar jie suprato esantys paskutinė karta vaikų, paliktų atsitiktinu- 
mo valiai? Ar jie nutuokė, kad, nors ir kokie sumanūs patys sau at- 
rodytų, užaugę supras esą genetinė varguomenė? O ar jie žinojo, kad 
turės galimybę padaryti savo vaikus neįsivaizduojamai protingesnius, 
stipresnius ir sveikesnius, nei jie patys galėjo būti? 

Ir ką gijie pasirinks? 

Po valandėlės Džonas sunerimęs nusigręžė nuo lango. Rozengar- 
tenas, be abejo, galėjo suklysti, o ką, jei nesuklydo? O jei suklydo Deto- 
rė, tai kiek klaidų jis iš tikrųjų padarė? 

Dvylika savaičių. O iki kada galima daryti abortą? Iki šešioliktos 
savaitės? Ar iki aštuonioliktos? 

Pusę penktos Džonas vėl surinko daktaro Detorės telefono nu- 
merį ir paliko jam antrą pranešimą, tik gerokai kategoriškesnį už pir- 
mąjį. Skambino ir daktarui Rozengartenui, kurio sekretorės prašė dak- 
tarui perduoti, kad norėtų kuo skubiau su juo pasikalbėti. 

Iki šeštos valandos nebuvo atsakymo nei iš Detorės, nei iš Rozen- 
garteno. Tada paskambino į Naomės biurą, tačiau sužinojo, kad ji susi- 
rinkime. Pažiūrėjo į laikrodį. Jei Detorė šiuo metu yra savo lengvatinio 
apmokestinimo klinikoje, tai jis gyvena pagal Atlanto laiką, vadinasi, 

trimis valandomis lenkia Ramiojo vandenyno laiką, ir ten devinta va- 
karo. Supykęs jau ketino išsitraukti telefoną ir vėl skambinti, bet kaip 
tik tuomet kažkas paskambino jam. Džonas stvėrė ragelį nuo svirtelės, 
tačiau tai buvo ne Detorė. 

Skambino USA Today žurnalistė, Salė Kimberli, — buvo girdėti 
linksmas jaunos moters balsas. Ji užtruko spūstyje, 101-ajame greit- 
kelyje, bet už penkiolikos minučių turėtų pasirodyti. O fotografas dar 
neatvykęs? 

— Aš nė nežinojau, kad atvažiuoja fotografas, — atsakė Džonas. 

— Jis užtruks labai trumpai — tik pora kadrų, jeigu jų prisireiktų. 

Praėjo dar trisdešimt penkios minutės, ir tik tada ji pabeldė į du- 
ris. Fotografas jau buvo atvykęs ir triūsė, pertvarkydamas kabinetą. 

Detorė vis dar nebuvo paskambinęs, lygiai kaip ir daktaras Ro- 
zengartenas. 

Buvo kokteilių metas, kai šviesos viešbučio bare prigesinamos, o iš 
garsiakalbių be perstojo groja Šopeną — sukuriamas įspūdis, kad vie- 
noje iš nišų, kažkur už vazonuose augančių palmių, slepiasi pianistas. 
Oro kondicionieriai veikė per stipriai, tačiau staliukai ir kėdės buvo 
išdėstyti didesniais tarpais, taigi pokalbiams ši erdvė buvo kaip tik, 
nors iš tiesų Džonas atsivedė žurnalistę būtent čia todėl, kad tai buvo 
viena iš nedaugelio vietų universiteto miestelyje, kurioje galima užsi- 
sakyti alkoholio. 

Jis nusekė pro besisukančias duris į vidų įkandin Salės Kimberli. 
Tai buvo mandagi, ramiu balsu kalbanti jauna, į ketvirtą dešimtį įžen- 
gusi moteris, vilkinti konservatyviu kostiumu. Kūno formos šiek tiek 
apvalokos, tačiau veidas patrauklus, o manieros, skirtingai nei dauge- 
lio žurnalisčių, su kuriomis jam teko susidurti, gana malonios. 

Žvilgtelėjo į jos rankas, ieškodamas sužadėtuvių arba vestuvinio 
žiedo. Ji mūvėjo porą paprastų žiedų, bet ne ant vedybiniam žiedui 
skirto piršto. Keistas vyriškas instinktas, susijęs su reprodukcinėmis 
funkcijomis, užprogramuotomis mūsų giminėje, pagalvojo Džonas. 
Jis niekaip negalėjo jo atsikratyti — vestuvinis žiedas buvo vienas iš tų 
dalykų, į kuriuos pirmiausia atkreipdavo dėmesį. 

Moteris pasirinko kampinį staliuką prie tolimiausios nuo baro 
sienos, bet ne po garsiakalbiu, kad muzika nenustelbtų įrašo. Ji už- 
sisakė „Chardonnay“, o Džonas — didelį alaus. Jam reikėjo alkoholio 
nuraminti nervams, kurie buvo visiškai pakrikę nuo šios dienos nau- 
jienų, be to, ir numatytas interviu jo toli gražu nedžiugino. 

USA Today buvo stambus laikraštis. Geras straipsnis padidintų 
Džono šansus gauti etatines pareigas, o galbūt ir patrauktų potencia- 
lausjų fakulteto rėmėjo dėmesį. Tačiau iš savo liūdnos patirties žinojo, 
kad mokslininkui geriau pasisaugoti spaudos ir bet kokios žiniasklaidos. 

Salė Kimberli padėjo savo mažą magnetofoną ant stalelio, tačiau, 


užuot jį įjungusi, pasidomėjo: 

— Arjūsų žmonos vardas Naomė? 

— Naomė? Taip. 

— Na, žinoma! Pagaliau susiejau! Ji dirba televizijoje, visuome- 
nės informavimo ir reklamos srityje? Naomė Kleson? 

— Taip, kino filmai ir televizija. 

— Jūs tikriausiai nepatikėsite! Prieš šešerius metus mudvi drauge 
dirbome — pristatėme „Discovery Channel“ laidų apie biologiją seriją! 

— Nieko sau! — tarė Džonas, sukdamas galvą, tačiau negalėda- 
mas prisiminti, kad Naomė kada nors būtų apie ją užsiminusi. Nors 
visko gali būti — vardams jo atmintis netikusi. 

— Ji nuostabi, ir man labai patiko. Tuo metu ji laukėsi... — žur- 
nalistės balsas tartum užstrigo. — Atleiskite... aš atsiprašau. Tai nela- 
bai taktiška. Girdėjau apie jūsų sūnų. Labai užjaučiu jus abu. Atsipra- 
šau dėl to, kad sukėliau prisiminimus. 

— Viskas gerai. 

Po trumpos pauzės Salė tęsė: 

— Kaip Naomė laikosi? 

— O, laikosi puikiai, ačiū. Ji ištvėrė visa tai. 

Džonas norėjo pridurti: Ji vėl laukiasi! Vis dėlto susilaikė. 

— Tebedirba visuomenės informavime? 

— Taip. Kaip tik šiuo metu ji yra dokumentinių filmų kompani- 
joje „Bright Spark“ 

— Tikrai? Aš juos žinau. Oho! Reikės paskambinti Naomei ir pa- 
kviesti pietų! Jos humoro jausmas fantastiškas! 

Džonas šyptelėjo. 

Atnešė gėrimus. Jie valandėlę šiaip sau šnekučiavosi, pradėdami 
gyvenimo Los Andžele pliusais ir minusais ir baigdami skirtingų elek- 
troninių knygų skaityklių privalumais. Salė Kimberli siurbčiojo vyną, 
tuo tarpu Džonas per kelias minutes ištuštino savo alaus bokalą ir už- 
sisakė antrą, apšilęs vien nuo buvimo čia, su šia moterimi, — jam visai 
patiko kalbėtis ir jausti, kad įtampa pamažu atslūgsta. Salė Kimberli 
atrodė tokia nuoširdi ir pažeidžiama, jog Džonas negalėjo nesistebėti, 


kaipgi jai pavyko ištverti aršioje laikraštpalaikių kovoje už būvį. 

Salė buvo netekėjusi, nes, anot jos pačios, rasti šiame mieste 
vyrų, kurie nebūtų arba beviltiški pasipūtėliai, arba visiškai susimovę, 
yra didelis vargas. O jos kūno kalba davė suprasti, tiesa, labai subtiliai, 
tačiau nedviprasmiškai, kad Džonas jai patrauklus. 

Pačiam Džonui atrodė, kad ji darosi vis patrauklesnė, todėl tą pa- 
čią akimirką įsijungė saugikliai. Per aštuonerius bendro su Naome gy- 
venimo metus jis niekada nebuvo nuklydęs į šalį; nors viename kitame 
vakarėlyje ir paflirtuodavo su moterimis, pagundai niekuomet nebuvo 
pasidavęs. Taigi su šia jauna moterimi reikėtų žaisti labai atsargiai; 
Airtas — tegul, bet nieko daugiau. 

Staiga paaiškėjo, kad jo bokalas vėl tuščias. 

— Gal dar vieną baltojo vyno? — pasiūlė Džonas, gręždamasis į 
padavėją. 

Žurnalistė pažvelgė į savo artipilnę taurę. 

— Ne, man užtenka, ačiū. 

Nuo alaus Džonas maloniai apsvaigo, problemos, susijusios su 
Naomės nėštumu, atrodė suprantamesnės ir paprastesnės. Medicina 
nuolat klysta. Rozengartenas skubėjo, negalėjo susikoncentruoti, be 
to, elgėsi arogantiškai, tvirtindamas, kad jis gali jau dabar, esant tokiai 
ankstyvai stadijai, nustatyti vaisiaus lytį. O juk jam reikėjo iškaman- 
tinėti akušerį, kodėl jaučiasi toks užtikrintas. Deja, Džonas buvo toks 
apstulbęs, kaip ir Naomė, kad tik vos ne vos įstengė kažką pralementi. 

— Ką gi... O aš dar pakartosiu... — Džonas šypsodamasis pabar- 
beno sau į galvą. — Norint, kad mano smegeninė dabar veiktų, jai rei- 
kia reaktyvinio kuro. 

Jos veide trumpam pasirodė kažkas panašaus į nepritarimą. O 
gal jam tik pasirodė? 

— Jūsų kalboje jaučiasi akcentas, — pastebėjo moteris. — Labai 
nežymus. 

— Švediškas. 

— Žinoma. 

— Teko kada nors pabuvoti? 

— Tiesą sakant, yra tokia galimybė: jei mane siųstų į Stokholmą 
parašyti apie Nobelio premiją... 

— O gal pati gausite už pasiekimus žurnalistikoje? 

— Norėčiau, — Sali nusijuokė. 

— Tai pats gražiausias miestas, o jį iš visų pusių supa vanduo. 
Pasakysiu jums kelių restoranų, į kuriuos būtinai turėsite užsukti, pa- 
vadinimus... Ar mėgstate žuvį? 

— Mhmm. 

— Juose puiki žuvis. Geriausi jūros produktai pasaulyje. 

— Geriau negu Los Andžele? 

— Jūs mane erzinate? 

— Čia juk irgi puiki žuvis, — truputį atsargiai paprieštaravo ji. 

— Kai būsite paragavusi žuvies Stokholme, paskambinkite man 
ir pasakykite tai dar kartą. 

Salės Kimberli žvilgsnis galėjo reikšti tik viena: nusivežkite mane 
ten. 

Šypsodamasis jai Džonas skubiai nusigręžė ir galiausiai, akimis 
sustabdęs padavėją, užsisakė dar vieną didelį alaus iš statinės. 

Salė Kimberli palinko į priekį ir įjungė magnetofoną. 

— Tikriausiai galime pradėti. Gerai? 

— Be abejo, pirmyn! — pritarė jis. — Pasistengsiu nesukelti jo- 
kių įtarimų. 

Džonas buvo tikras, kad alus smogė jam į galvą, juk išgėrė per- 
nelyg greitai. Reikia pristabdyti, gurkštelėsiu kelis gurkšnelius iš naujo 
bokalo, ir ne daugiau. 

Ji išjungė mechanizmą, atsuko juostelę atgal ir, įjungusi iš naujo, 
luktelėjo keletą akimirkų. 

— Paprasčiausiai tikrinu, ar įrašinėja, — paaiškino. 

„„nesukelti jokių įtarimų, — išgirdo Džonas savo balsą. 

Salė Kimberli vėl padėjo savo įrenginį ant stalo. 

— Taigi, pone Klesonai, pirmiausia norėčiau paklausti, kas turėjo 
įtakos jūsų sprendimui užsiimti moksliniais tyrinėjimais? 

— O aš maniau, kad norėsite išgirsti apie mano fakultetą ir mūsų 
veiklą, bet tikrai ne apie asmeninius reikalus. 

— Man reikėtų kai kurių biografijos faktų. 

— Taip, žinoma. 

Padrąsinamai šypsodamasi Džonui ji tarė: 

— Gal vienas iš jūsų tėvų yra mokslininkas? 

— Ne, mūsų giminėje daugiau mokslininkų nėra. Mano tėvas 
buvo prekybininkas. 

— Ar jis domėjosi mokslu? 

Džonas papurtė galvą. 

— Nieko panašaus. Jam rūpėjo žvejyba ir lošimas — buvo vaikš- 
čiojanti meškerių, valų, pasvarų, masalų, plūdžių, jaukų, šansų prie po- 
kerio lentos ir lenktyninių žirgų formos enciklopedija. Galėjo pasaky- 
ti, kuriuo paros metu kuriame vandens telkinyje, nuo namų esančiame 
iki trisdešimties mylių spinduliu, plaukioja kokios žuvys, taip pat koks 
žirgas bėga bet kuriose pasaulyje vykstančiose lenktynėse, — Džonas 
šyptelėjo. — Manau, jis buvo atsidavęs žvejybos ir lažybų mokslams. 

— Ar neįžvelgiate analogijos tarp žvejybos ir mokslinių tyrimų 
metodologijos? 

Džonas jautė, kad jam sunku laviruoti tarp noro džiuginti žurna- 
listę ir poreikio nukreipti pokalbį jam reikiama linkme. 

— Manau, didesnę įtaką turėjo mano motina, — tęsė jis. — Ji 
buvo matematikos mokytoja, negana to, viskuo labai domėjosi. Be kita 
ko, ji yra labai praktiška moteris. Galėjo vieną dieną imti ir išardyti 
variklį dalimis, kad parodytų man, kaip jis veikia, o jau kitą dieną — 
pasodinusi mane gvildenti Emanuelio Svedenborgo religinius raštus. 
Manau, smalsumą paveldėjau iš jos. 

— Atrodo, daugiau turite jos, o ne tėvo genų. 

Salė Kimberli pastaba staiga nukreipė Džono mintis atgal prie 
Detorės. 

— Galimas daiktas, — atsakė jis išsiblaškęs. 

Kaip, velniai rautų, Detorė galėjo suklysti? Kaip, a? Kaip? 

— Ačiū, daktare Klesonai. Dabar norėčiau, kad jūs bendrais bruo- 
žais... kad ir dviem sakiniais apibūdintumėte jūsų vadovaujamos tyri- 
mų grupės veiklą? 

— Žinoma, be jokios abejonės, — Džonas trumpam susimąs- 
tė. — Kąjūs žinote apie žmogaus smegenų konstrukciją? 

Moters veido išraiška tapo griežta, tiesa, tik akimirką, tačiau pa- 
kako ir tiek, kad jis kuo aiškiausiai suprastų, ką ji norėjo pasakyti. Tik 
nereikia manęs laikyti neišmanėle. 

— Esu apsigynusi filosofijos daktaro laipsnį tema „Sąmonės pri- 
gimtis“, — atsakė ji. 

Tai Džoną pribloškė. 

— Nejaugi? Kur? 

— Tuleino universitete. 

— Aš sužavėtas, — Džonas buvo dar ir nustebęs. Tiesą sakant, 
jis nesitikėjo, kad salė mokslo srityje galėtų nutuokti daugiau, negu to 
reikia jos darbui. 

— Aš tiesiog nenorėjau, kad manytumėte, jog turite reikalą su 
tuščiagalve. 

— Neturėjau nė slapčiausios minties... 

Plačiai šypsodamasi Salė Kimberli atsilošė, jos veidas vėl švytėjo. 

— Turėjote! Aiškiai mačiau! 

Džonas pasiduodamas iškėlė rankas. 

— Ei, prašau minutės pertraukėlės! Šiandien man ir taip sunki 
diena, todėl į pabaigą nebūtina mane visiškai pribaigti! 

Atnešė jo alų. Nelaukdamas, kol padavėja pastatys bokalą ant sta- 
liuko, Džonas paėmė jį tiesiai iš jos rankų ir nugėrė didelį gurkšnį. 

— Tiesa. Jūsų klausimas. Mes tiriame žmogaus organus, 0 ypač 
smegenis, norėdami geriau suprasti jų evoliucija iki mūsų dienų, taip 
pat ir tai, kaip evoliucija pakeis jas ateityje. 

— Irjūs tikitės, kad tai leis sužinoti, kas yra žmogaus sąmonė? 

— Būtent. 

— Ar „Nervų sistemos darvinizmas“ tinkamai apibūdina jūsų si- 
muliacijos programas? 

— Tai Edelmeno frazė, — Džonas vėl išgėrė alaus. — Ne, tai ga- 
nėtinai skirtingi dalykai. 

Jį erzino dėmelė ant dešiniojo akinių stiklo. Nusiėmęs akinius 
nušluostė juos savo nosine. 


— Turėjote sužinoti apie tai Tuleine. Nervų sistemos darviniz- 

mas turi daug bendra su roboto, kuriam neįdiegta jokia programa, 
veikimu, — jam tenka vadovautis įgyta patirtimi, o juk lygiai taip pat 
elgiasi žmonės. Tai skatina kurti mąstančius mechanizmus, mėgdžio- 
jant tam tikrą žmogaus smegenų veiklą. Mes neužsiimame tuo, mūsų 
veiklos sritis kita. 

Džonas pakėlė akinius priešais šviesą, bet nebuvo patenkintas. 
Toliau šluostydamas juos kalbėjo: 

— Pagal šią metodologiją mes kompiuteriuose simuliuojame mi- 
lijonus evoliucijos metų, kurdami virtualias primityvių smegenų ko- 
pijas, ir stebime, ar, imituodami natūralią atranką, galime gauti kur 
kas sudėtingesnius modelius, artimesnius mūsų smegenims. Kartu 
kuriame virtualias šių laikų žmonių smegenis ir leidžiame joms vys- 
tytis toliau. 

— O štai šioje vietoje aš susipainiojau, daktare Klesonai. 

— Vadinkite mane Džonu. 

— Džonas, puiku. Ačiū. Sakote, kuriate virtualias primityvių sme- 
genų kopijas? 

— Taip, teisingai. 

— Kiek primityvių, Džonai? Ar toli galite sugrįžti atgal į praeitį? 
Į paleolitą? Į juros periodą? Ar į kambro? 

— Dar toliau. Į archėjaus erą. 

Ėmė veikti trečias alaus bokalas. Nustebęs Džonas atkreipė dė- 
mesį, kad nugėrė beveik du trečdalius. Reikėjo lėtinti tempą, tačiau 
alus iš tikrųjų leido pasijusti pakankamai gerai. 

— Vadinasi, kai galiausiai suprasite, kaip susiformavo žmogaus 
smegenys, jūs suprasite ir žmogaus sąmonę? 

— Nebūtinai — šioje vietoje jūs atliekate didelį šuolį. 

— Ak, tiesa, — Salė šaipėsi, o balsas atrodė ciniškas. — Vieną 
gražią dieną jūs išjungsite savo kompiuterį ir tarsite: Ei, aš ką tik nu- 
stačiau, kaip susiformavo žmogaus smegenys. Dabar grįšiu namo pašerti 
katės. Tiesa? 

Džonas nusišypsojo. 

— Taikydamas savo darbo metodus ir išsiaiškinęs, kaip susifor- 

mavo Žmogaus smegenys, savo kompiuteryje turėtumėte virtualų sme- 
genų modelį. Taigi kitas žingsnis būtų jų tobulinimas, tiesa? Ir ką gi jūs 
darysite — pridėsite atminties? Savotiški sąsajos įtaisai žmonėms? 

— Oho! Jūs per daug skubate. 

— Visiškai ne, daktare Kle... Džonai. Aš tik cituoju jūsų praneši- 
mą, kurį publikavote prieš trejus metus. 

Jis pagaliau prisiminė ir linktelėjo galvą. 

— O, taip. Tikrai, — Džonas nusišypsojo. — Puikiai atlikote 
namų darbus... Tiesa, tai nebuvo pranešimo tema — aš tik kėliau hi- 
potezę. 

Staiga Džonas susirūpino, kad šis pokalbis pakrypo netinkama 
vaga. Jam reikėjo perimti kontrolę į savo rankas ir jį suvaldyti. 

— Paklausykite, visos šios spekuliacijos apie ateitį... Man patinka 
ši tera, bet ar negalėtume pasikalbėti apie tai neįrašinėjant? 

— O, kaip laikotės, bičiuliai? Gal dar įpilti po lašelį? 

Staiga šalia jų atsirado padavėja. 

Džonas pastebėjo, kad žurnalistės taurė beveik tuščia. 

— Žinoma, — atsakė jis. — Sale, gal dar vieną? 

Moteris akimirką dvejojo. 

— Ojūs turite laiko? Ar neužlaikau jūsų per ilgai? 

Jis žvilgtelėjo į savo laikrodį. Pusė septintos. Naomė sakė, kad 
grįš ne anksčiau kaip po devintos. 

— Viskas gerai, — tarė Džonas. 

— Gerai, tuomet išgerčiau dar vieną „Chardonnay . 

Džonas kurį laiką svarstė, smaksodamas į savo tuščią bokalą. 
Studentaudamas Švedijoje jis nesunkiai išmaukdavo daugiau kaip 
pustuzinį bokalų, taip pat ir stipresnio alaus. 

— Ir man dar vieną to paties... Bala nematė! 

Salė pasislinko arčiau staliuko ir paspaudė magnetofono „Stop“ 
mygtuką. 

— Gerai, keletą minučių pasikalbėkime ne spaudai... Papasakoki- 
te, ką manote apie ateitį — mane tai ne juokais sužavėjo. 


Džonas, galimas dalykas, niekada nesupras, kodėl tai pasakė, — 

galbūt alkoholis išjungė saugiklius, o gal jam dingtelėjo, jog, būdamas 
mažumėlę atviresnis, galėtų tikėtis iš jos palankesnio straipsnio, o gal 
tai buvo natūralus vyro poelgis, kai norima pasipuikuoti prieš nuo- 
širdžiai susidomėjusią moterį. Arba jam paprasčiausiai reikėjo paleisti 
tai, kas per ilgai buvo jame užtvenkta. Bet kuriuo atveju Džonas jautė- 
si gerai; Salė buvo Naomės draugė, vadinasi, ja galima pasikliauti. 

— Ateitis yra projektuojami kūdikiai, — pasakė jis. 

— Panašiai kaip... Klonavimas? 

— Ne, ne klonavimas. Turiu omenyje genų, kuriuos norėtumėte 
suteikti savo kūdikiui, atranką. 

— Kokiu mastu? 

— Suteikiančiu galimybę žmogui perimti kontrolę iš Motinos 
Gamtos, išsikovoti poziciją, leidžiančią pritaikyti evoliucijos eigą savo 
reikmėms. Todėl šimtas, o gal ir visas tūkstantis žmogaus gyvenimo 
metų atrodys kaip niekingos septynios dešimtys. 

— Mintis apie projektuojamus kūdikius man kelia nerimą, — atsa- 
kėji. — Esu tikra, kad taip ir įvyks, tačiau bijau. Kiek, jūsų manymu, turi 
praeiti metų, kai taip atsitiks, tai yra, kada tai taps įmanoma? Dešimt? 

— Tai įmanoma jau dabar. 

— Netikiu, — paprieštaravo ji. — Nieko panašaus nesu girdėjusi. 
Niekas iš žmonių, su kuriais man yra tekę kalbėtis, to dar nepasakė. 

Alkoholis veikė vis stipriau, Džonui buvo malonu sėdėti kartu su 
šia vis žavingesne moterimi, pagaliau jis pasijuto iš tikrųjų, o gal net 
per daug atsipalaidavęs. Slaptumas jį kamavo; juk iš tiesų nieko bloga, 
jei pasikalbės apie tai su Naomės drauge? Džonas dirstelėjo į magneto- 
foną. Raudona kontrolinė lemputė buvo užgesusi. 

— Pokalbis neįrašomas? Aparatas visiškai išjungtas, tiesa? 

— Visiškai. 

Šypsodamas jis tarė: 

— Jūs kalbatės ne su tais, su kuriais reikėtų kalbėtis. 

— O su kuo man reikėtų kalbėtis? 

Džonas padunksnojo sau į krūtinę. 


— Ogi su manim. 


18 


Pastatas siūbavo. Neabejotinai. Vieną akimirką, grindims kylant aukš- 
tyn, Džonas pamanė, kad jis vėl esąs „Serendipo rožėje“. Paskui tiesiai 
į jį ėmė artėti siena, kuri galiausiai smogė jam į pečius ir išliejo pliki- 
nančią juodą kavą iš rankoje laikomo puodelio; gėrimas aptaškė ranką, 
drabužius ir grindis. 

Džonas svirduliavo šonu, vaizdas akyse liejosi. Jam reikia kaip 
nors išsiblaivyti. Bare jautėsi gerai, tiesiog labai gerai, nejuto nieko blo- 
ga, vadinasi, visa tai susiję su pasivaikščiojimu šaltame gryname ore. 

Kažkur buvo dingęs netrumpas laiko tarpas. Nuo to momento, 
kai ėjo į barą, iki dabar, tai yra iki kelionės koridoriumi į savo kabinetą, 
buvo tuštuma. Jis negalėjo prisiminti, kaip atsisveikino su žurnaliste. 
Kada ji išėjo? 

Kiek aš išgėriau? 

Tiesą sakant, nebuvo labai daug? Vos keli alaus bokalai... vėliau 
jis perėjo prie viskio su ledais. Tik pora viskio stiklų, tik tiek, kad pa- 
dėtų atsipalaiduoti, ir viskas. Dieve. Kaltas tuščias skrandis, paga- 
liau suprato. Po vizito pas daktarą Rozengarteną jis nepietavo. Dabar 
buvo — Džonas pažvelgė į rankinį laikrodį — Dieve, nejaugi? — beveik 
penkiolika po dešimtos. Daugiau kaip tris valandas praleido su žurna- 
liste. Ne, tai nebuvo pasimatymas ar kažkas tokio. Aš paprasčiausiai kalbė- 
jausi su moterimi. Norėjau, kad ji parašytų palankų straipsnį, kuris padėtų 
man gauti finansavimą, tik tiek. 

Bet. Kažkas tamsus nedavė jam ramybės, kažkas slydo iš atmin- 
ties ir erzino. Tai buvo jausmas, kad viskas ne taip, kad jis padarė ne- 
dovanotiną klaidą. Ne, jis nelindo prie jos, nebuvo nieko panašaus į 
priekabiavimą, tačiau prisiminė, kaip lydėjo Salę į automobilių stovė- 
jimo aikštelę, taip pat staigų, negrabų lūpų susilietimą, kai jos veidas 
netikėtai atsidūrė šalia jo, jai sumanius pabučiuoti Džoną į skruostą. 

Tačiau jam kėlė nerimą ne tai. 


Džonas atrakino savo kabineto duris, įjungė šviesą, pastatė ant 

stalo puodelį, kuris dabar buvo apytuštis, ir atsisėdo, tik daug smar- 
kiau nei ketino, nes kėdė ant ratukų pariedėjo gerokai atgal. 

Pasitikrino balso paštą, čia buvo pranešimas nuo daktaro Ro- 
zengarteno, gautas be penkių septintą: atžariu nosiniu balsu akušeris 
informavo Džoną, kad skambinęs jam, kaip buvo prašytas, tačiau jau 
turįs išeiti, nes baigėsi darbo laikas. 

Džoną pamalonino faktas, kad jis bent teikėsi atskambinti ir pa- 
darė tai asmeniškai. Ką gi, ryte vėl reikės bandyti. Skubiai patikrino 
kitus pranešimus: buvo dar du, šios dienos, tik palikti anksčiau, abu 
iš Švedijos, ir Džonas jų dar nebuvo išklausęs. Vienas nuo draugo iš 
Upsalos universiteto — jis rengėsi rudenį atskristi į Los Andželą, o 
kitas nuo motinos, ji priekaištavo, kad sūnus nesiteikia paskambinti 
ir papasakoti, kaip praėjo šios dienos apsilankymas pas akušerį. Šve- 
dijoje buvo ankstyvas rytas, taigi skambinti jiems dabar tikrai nėra 
tinkamas metas. 

Padėjęs telefono ragelį, pasitikrino elektroninį paštą. Nuo to lai- 
ko, kai išėjo į barą, gavo daugiau kaip tuziną laiškų, bet neatrodė, kad 
nors vienas būtų svarbus. Nebuvo ir laiško nuo Detorės. 

Šunsnukis. 

Staiga Džonas sumišęs apsidairė, suvokdamas, kad kabinete kaž- 
kas ne taip. Kažko trūko, tik jis nesuprato ko. O gal taip tik pasirodė, 
nes fotografas buvo šiek tiek sujaukęs kabinetą? 

Suskambo mobilusis, priversdamas jį krūptelėti. Tai buvo Nao- 
mė. Iš balso ji atrodė išsigandusi, nesaugi. 

— Kur tu? 

— Kabi-inete. Savo kabi-inete. Jau eišiu. 

Tai aš tave įtraukiau į šį reikalą, — pagalvojo jis. — Tai aš dėl visko 
kaltas. 

— Atleišk... Užši-ibuvau... Turėjau duoti i-interviu... O ji tave pa- 
žįšta... Dar nori-i kur nueiti? Mekšikiečių... Mhmmm... Meksikiečių? 
O gal šuši... Suši-i?.. 

Džonas suprato, kad nerišliai taria žodžius, bet nieko negalėjo 
pakeisti. 

— Džonai, tau viskas gerai? 

— Aiš-š-šku... Aš... Aš... Viškai gerai... 

— Tu girtas? Džonai, man atrodo, kad tu girtas. 

Jis nevilties sklidinu žvilgsniu žiūrėjo į telefoną, tarytum tikėda- 
masis dangaus pagalbos. 

— Ne... Aššš tik... 

— Ar kalbėjai su daktaru Detore? 

Iš lėto, rūpestingai tardamas kiekvieną žodį. Džonas pratarė: 

— Ne. Jis... Jisss... Pabandy-ysiu iš... iš... ryto. 

O, Dieve. Džonas užsimerkė. Ji verkė. 

— Aš grįžtu, brangioji... Aš... Aš jau pakeliu-ui. 

— Tik nevairuok, Džonai. Atvažiuosiu ir paimsiu tave. 

— Galėšiau... Takši-i. Galiu iššikviesti taksi. 

Po kelių sekundžių jau daug ramesniu balsu Naomė tarė: 

— Aš pati atvažiuosiu. Mes negalime švaistytis pinigais, važinė- 
dami taksi. Pakeliui galėsime užsisakyti ko nors išsinešti. Po dvidešim- 
ties minučių būsiu pas tave. 

Ji baigė pokalbį. 

Džonas nejudėdamas sėdėjo. Vis labiau kankino negera nuojau- 
ta. Kabinete tikrai kažko trūko. Ko gi, po paraliais? 

Tačiau blogiausia buvo ne tai. Ir ne daktaro Rozengarteno atsaky- 
mas, net ne tai, kad negalėjo susisiekti su Detore. Jis dabar labiausiai 
nervinosi dėl to, ką prikalbėjo žurnalistei. Bandė prisiminti, ką konk- 
rečiai šnekėjo. Ji buvo graži moteris, miela, simpatiška, su ja buvo 
linksma. Tačiau Džonas jautė, kad elgėsi nelabai diskretiškai ir kalbėjo 
truputį per daug, daugiau nei buvo ketinęs. 

Tačiau tai juk buvo ne spaudai, tiesa? 

Naomės dienoraštis 


Negaliu užmigti. Džonas knarkia it paršas. Jau senokai buvau mačiusi jį 
tokį girtą. Kodėl jis taip nusilakė? Žinoma, dr. Rozengartenas pribloškė 
mus abu, bet taip pasigėręs nieko nepakeisi. 

O dar lūpų dažų žymė ant veido. 

Kalbėjau su savo motina ir Hariete. Abi paskambino, norėdamos iš- 
girsti, kaip šiandien sekėsi. Pasakiau, kad akušeris patenkintas, kad viskas 
gerai. Harietė paskolino mums visas savo santaupas, tai ką daugiau galė- 
čiau jai pasakyti? Ar kad viskas gerai, išskyrus, ak, taip, vieną smulkmeną: 
tai ne berniukas, o mergaitė? 

Ar tikrai lengviausia manipuliuoti lytį lemiančiais genais? Jei teisin- 
gai suprantu, tai moterys turi dvi X chromosomas, o vyrai — X ir Y. Juk jas 
sugeba atskirti pačiose paprasčiausiose laboratorijose, ir tai atlieka visame 
pasaulyje. Jei dr. Detorė nesugeba padaryti net tokio paprasto dalyko, kaip 
galime būti tikri, kad jis teisingai padarė visa kita, dėl ko tarėmės? 

Tiekjau to, tarkime, kad visa kita jis atliko be priekaištų — ar mergai- 
tei nekils problemų dėl genų, kuriuos mes parinkome? Norėjome, kad mūsų 
vaikelis užaugtų šešių pėdų, nes galvojome, jog jis bus vyriškos lyties. Ir ūgį, 
ir sudėjimą parinkome vyrui. 

Vadinasi, viskas blogai. 

Džonas yra visiškai tikras, kad dr. Rozengartenas suklydo. Tai įmano- 
ma — manjis nepatiko, o ir mes jam nerūpėjome. Kaip pasakė Džonas, mes 
jam esame nereikšmingi žmonės, smulkmė. 

O, Dieve, tikiuosi, jis suklydo. 

Beje, ramybės neduoda dar vienas dalykas. Salė Kimberli. Džonas sako, 
kad mudvi, anot jos, buvome draugės. Paistalai. Tiesa, mes kartu dirbome, o 
aš paprastai randu kalbą su dauguma žmonių. Tačiau ji buvo tikra kalė. Nieko 
nepaisanti kietaširdė. Mes stipriai neapkentėme viena kitos ir to neslėpėme. 

Tiesą sakant, yra tik keletas žmonių, kurių esu nemėgusi taip, kaip 
Salės Kimberli. 

O dar tie jos lūpų dažai Džonui ant veido. 

Naomė buvo nubudusi; Džonas vos ne vos girdėjo, kaip mirksi jos 
blakstienos. Jo radijas-žadintuvas skleidė, kaip pasirodė, ryškiai mė- 
lyną spektrinę šviesą, kuri buvo užtvindžiusi visą kambarį ir jį erzino. 
Lauke, tolumoje, spiegė sirena — gerai pažįstamas graudus solo, ausį 
rėžianti naktinio Los Andželo muzika. 

Galva plyšo. Jam reikėjo vandens, tablečių ir miego. Desperatiš- 
kai reikėjo išsimiegoti. Nuleidęs kojas per lovos kraštą, paėmė stiklinę, 
nusinešė ją į vonios kambarį, atsuko šalto vandens čiaupą, prarijo porą 
„Tylenol“ tablečių ir nupėdino atgal į miegamąjį. 

— Kas mūsų laukia? — netikėtai paklausė Naomė, jam grįžus į 
lovą. 

Džonas apčiuopomis surado jos ranką ir ją spustelėjo, tačiau at- 
sako nepajuto. 

— Gal reikėtų pagalvoti apie nėštumo nutraukimą, apie abortą? 

— Džonai, man niekada nebuvo svarbu, kas gims — berniukas ar 
mergaitė. Norėjau tik vieno: kad mūsų vaikutis būtų sveikas... Būčiau 
visiškai laiminga, nežinodama, kaip ir daugelis žmonių, lyties, man 
užtektų tik žinoti, kad jis ar ji yra normalus. Aš nenoriu aborto, nes 
tai būtų absurdiška — negalima nutraukti nėštumo vien todėl, kad tu 
norėjai berniuko, o gimtų mergaitė. 

Stojo nejauki tyla. Problema buvo kur kas rimtesnė, ir jie abu tai 
suprato. 

— Laivuose pasitaiko ryšio problemų, — pratarė Džonas. — Jie 
priklausomi nuo palydovų, o ryšį su palydovais ne visada galima už- 
megzti, taigi pabandysiu ryte. 

Pasigirdo dar viena sirena, visai čia pat, po jos sekė žemas ugnia- 
gesių automobilio garsinis signalas. 

— Aš ir nenoriu, kad tu darytum abortą, — tęsė jis. — Nebent 
tik... 

Palūkėjusi keletą akimirkų, Naomė paragino: 

— Nebent? 

— Valstijose yra laboratorijos, atliekančios tam tikrus tyrimus, ir 
jos gali pateikti įvairiapusę informaciją apie vaisių. 

Naomė spragtelėjo mygtuku, įjungdama lemputę prie lovos, ir 
supykusi atsisėdo. 

— Tai nėra šiaip sau produktas, kuriuo galima atsikratyti, Džo- 
nai. Tai nėra laboratorinis bandymas Petri lėkštelėje arba vakuuminia- 
me inde, tai ne kokia... kokia nors vaisinė muselė ar kas nors pana- 
šaus, — ji kilstelėjo pūkinę antklodę ir tarsi gindamasi sudėjo rankas 
ant pilvo. — Tai mano kūdikis... mudviejų kūdikis... Ir jis auga manyje. 
Aš mylėsiu ją arba jį, nesvarbu, kas mums gims. Aš mylėsiu šią būtybę, 
kad ar kokia ji būtų — keturių pėdų ūgio ar septynių. Aš mylėsiu ją, ir 
man nesvarbu, ar ji bus genijus, ar protiškai atsilikusi. 

— Mieloji, tai visai ne... 

Naomė pertraukė vyrą: 

— Tai tu pirmiausia pasigavai šią idėją ir įkalbėjai mane. Ne, aš 
tavęs nė kiek nekaltinu; aš pati viską aiškiai supratau; esu atsakinga už 
šį sprendimą lygiai taip pat kaip ir tu. Noriu pasakyti, kad aš nebėgu 
nuo pasekmių. Kad ir kaip būtų, man nėra jokio skirtumo, ar tai De- 
torė supainiojo lytį, ar Motina Gamta rūpinasi psichine pasaulio svei- 
kata. Manau, tą dieną, kai motinos ims darytis abortus, norėdamos 
atsikratyti savo vaikais vien todėl, kad šie gali nepateisinti jų lūkesčių, 
prasidės negrįžtamas procesas. 

Džonas taip pat atsisėdo. 

— Ojei tu būtum žinojusi apie Halį — turiu omenyje jo būklę — 
prieš jam gimstant, ar būtum laukusi gimdymo, ar būtum leidusi jam 
ateiti į pasaulį, žinodama, ką jam teks išgyventi? 

Naomė neatsakė. Atsigręžęs į ją Džonas išvydo žmonos skruostu 
riedančią ašarą. Paėmęs savo nosinę, nušluostė ją. Naomės veido iš- 
raiška bylojo apie didžiulę kančią. 

— Atsiprašau, man nereikėjo to klausti. 

Ji nesureagavo. 

Vėl išsiropštęs iš lovos Džonas užsimetė frotinį chalatą, ištapeno 

iš miegamojo ir perėjo į kitą koridoriaus pusę — jautėsi dar prasčiau 
negu prieš kelias minutes. Įėjęs į savo darbo kambarį, jis atsargiai apė- 
jo popierių šūsnis, dėžę su diskais, kabeliais ir fotoaparato objektyvais, 
neperskaitytų žurnalų kaugę, įjungė stalinę lempą ir atsisėdo. Nešio- 
jamasis kompiuteris tebebuvo krepšyje, gulinčiame ten pat, kur jį nu- 
metė grįžęs. Išėmęs jį, padėjo ant stalo, atidarė ir prisijungė prie savo 
kompiuterio universitete. Tada peržiūrėjo elektroninį paštą. 

Penkiolika naujų laiškų, įskaitant vieną, parašytą priekaištauja- 
mu tonu, nuo internetinių šachmatų varžovo Gaso Santjano iš Bris- 
beno. Įžūlus žmogus, pagalvojo Džonas. Santjanas dažniausiai apie 
savaitę apgalvodavo ėjimą. Tačiau jei tik Džonas prie savo ėjimo už- 
trukdavo ilgiau kaip porą dienų, australas imdavo jį raginti. Niekur ne- 
dingsi, palauksi, — pagalvojo jis, apsiblaususiu žvilgsniu tirdamas kitų 
elektroninių laiškų antraštes, pasirodančias viena po kitos. Staiga jis 
pajuto, kad miegai išlakstė. 


Dr. Detorė — atsakymas. 

Tai yra automatinis atsakymas į jūsų elektroninį laišką, 
išsiųstas iš dr. Leo Detorės raštinės. Dr. Detorė šiuo metu da- 
lyvauja Italijoje vykstančioje konferencijoje, iš kurios 

grįš liepos 29-ąją. 


Liepos dvidešimt devintoji yra rytoj, prisiminė jis. Teisingiau sa- 
kant, jau šiandien. 

Džonas skubiai grįžo į miegamąjį. 

— Detorė buvo išvykęs, mieloji. Gavau elektroninį laišką. Rytoj 
grįžta! 

Užuot patvirtinusi, kad išgirdo žinią, Naomė toliau sėdėjo kaip 
sėdėjusi, o veidu riedėjo ašaros. Po ilgos pauzės ji galiausiai prabilo, tik 
labai tyliai. 


— Ar smagu buvo dulkintis su Sale Kimberli? 

Džonas atvyko į savo kabinetą netrukus po devintos, buvo šalta, krėtė 
drebulys, galvoje sūkuriavo niūrios mintys. Atsisėdo prie darbo stalo 
su dviem puodeliais — juodos kavos ir šalto vandens, — atplėšęs foliją 
išėmė dvi „Tylenol“ kapsules ir jas prarijo. 

Į langą barbeno lietus. Lauke siautėjo audra, jo striukė buvo su- 
šlapusi, tvilo audinio kelnės įmirkusios ir prilipusios prie kojų, o įsi- 
spiriami bateliai žliugsėjo po to, kai nulipo nuo šaligatvio tiesiai į gilų 
vandens klaną. 

Vienuoliktą valandą Džonas turėjo skaityti trisdešimčiai studen- 
tų paskaitą apie sritis, kuriose medicinos pažanga daro neigiamą įtaką 
žmonijos evoliucijai. Dėl daugybės mokslinių ir medicinos laimėjimų 
per pastaruosius keletą tūkstančių metų, pradedant primityviu dantų 
gydymu ir akių lęšiukais ir baigiant organų transplantacija bei nau- 
jomis lėtinių mirtinų ligų suvaldymo priemonėmis, išgyvendavo jau 
nebe stipriausi ar geriausiai prisitaikantys. 

Buvo laikai, kai išmirdavo ištisa žmonių, neturinčių dantų ir 
negalinčių valgyti, genealoginė šaka, o neprimatantys daug lengviau 
tapdavo laukinių žvėrių arba priešų grobiu ir išmirdavo, tačiau dabar 
to nebuvo. Žmonės su trūkumais irgi išgyvendavo ir augino palikuo- 
nis, kuriems perduodavo savo negalias. Panašiai išgyveno ir dauginosi 
žmonės, turintys genetinių organų pažeidimų arba sergantys lėtinė- 
mis ligomis. Pasaulyje kasmet gimsta ne mažiau, o daugiau neįgalių 
žmonių. Mokslas vogčiomis ir visiškai atsitiktinai keičia darviniškus 
natūralios atrankos principus. 

Džonas su savo studentais atliko eksperimentus su kompiute- 
riniais evoliucijos modeliais ir lygino rezultatus, gautus imituojant 
medicinos pažangą ir ją ignoruojant. Jeigu ji nebūtų dariusi įtakos 
žmonijai, ši būtų toliau natūraliai evoliucionavusi į daug stipresnę nei 
dabar žmonių giminę. Studentams jis buvo sakęs, kad kitame numa- 


tytame eksperimente bus įvestas naujas elementas — genų inžineri- 

ja. Tai buvo vienintelė priemonė, leidžianti pasipriešinti laipsniškam 
žmonių giminės silpnėjimui, kurį lemia medicina. Kompiuteriniai mo- 
deliai rodė, kad, į pagalbą nepasitelkus genų inžinerijos, per artimiau- 
sius šimtą tūkstančių metų — per tą laiką pasikeistų tik trys šimtai 
kartų — klestinčių visuomenių atstovai pavojingai susilpnės. 

Dar visai neseniai jis nekantriai laukė šios diskusijos, tačiau da- 
bar, tiek daug visko išgyvenęs per pastarąsias dvidešimt keturias va- 
landas, buvo praradęs bet kokį entuziazmą. Dabar norėjo tik vieno: 
būtiniausiai pamėginti viską išsiaiškinti. 

Naomės mestas kaltinimas jį iš tiesų žeidė. Džonas įsikniaubė 
veidu į delnus. Ji dabar sutrikusi, todėl turėtų nusiraminti; išskyrus 
pokalbį su žurnaliste, jis nieko daugiau nepadarė, jo sąžinė visiškai 
švari. Tik ką gi jis, velniai rautų, jai papasakojo? 

Žurnalistė pamelavo apie jos draugystę su Naome. Kodėl? Tikė- 
damasi jį prakalbinti? 

Ne spaudai. Juk tai buvo ne spaudai. Argi ne? 

Džonas surinko daktaro Rozengarteno telefono numerį, o lauk- 
damas, kol atsilieps, prisijungė prie savo elektroninio pašto paskyros. 
Atsiliepė akušerio sekretorė. Akušeris visą rytą operacinėje. Užsirašiu- 
si Džono telefono numerį, ji pažadėjo perduoti gydytojui, kad šis jam 
paskambintų, kai tik bus laisvas. 

Jis peržiūrėjo naują gautų laiškų srautą. Pastarosiomis savaitė- 
mis Džonas buvo išsiuntęs paraiškas į keletą universitetų ir institu- 
cijų, bet iki šio ryto nebuvo gavęs nė vieno atsakymo. Po metų, jeigu 
nepavyks gauti etatinių pareigų čia, jis praras darbą. Dabar, kai jie 
kone visas santaupas išleido kūdikiui, kurio Naomė šiuo metu laukė- 
si, jį buvo apėmusi panika. Knygai užbaigti Džonui reikės dar viene- 
rių metų, tačiau vis tiek iš jos neuždirbs pragyvenimui. Jis neatmetė 
labai realios galimybės, kad jam gali tekti apskritai pasitraukti iš šios 
srities ir užsiimti tiriamąja veikla ir programų tobulinimu kurioje 
nors iš Silicio slėnio kompanijų. 

Dvidešimt po devintos Los Andželo laiku. Rytų pakrantės laiko 


Juostoje trimis valandomis anksčiau. Dvidešimt po vidurdienio. Ga- 

limas dalykas, kad Detorė jau grįžęs. Džonas surinko jo telefono nu- 
merį. 

Keturi signalai ir vėl balso paštas: „Jūs paskambinote į Detorės 
kliniką. Prašome nurodyti savo pavardę ir telefono numerį — nepa- 
mirškite šalies kodo — ir palikti balso pranešimą. Netrukus su jums 
susisieksime.“ 

Džonas paliko dar vieną žinutę ir padėjo ragelį. Įėjo sekretorė su 
šūsnimi laiškų, ir jis paprašė dar vieno puodelio vandens. Paskui išėmė 
iš piniginės Salės Kimberli vizitinę kortelę ir paskambino joje nurody- 
tu tiesioginio ryšio telefono numeriu. 

Nebuvo girdėti netgi jokio signalo. Po kurio laiko jis išgirdo bal- 
so įrašą: „Sveiki. Jūs paskambinote Salei Kimberli. Šiuo metu negaliu 
atsiliepti, todėl prašau palikti balso pranešimą arba paskambinti man 
į mobilųjį.“ 

Džonas paprašė kuo skubiau su juo susisiekti, paskui paskambi- 
no jai į mobilųjį, bet ir šįsyk akimirksniu įsijungė balso paštas. Paliko 
dar vieną žinutę. 

Galiausiai, baigęs skambinti, suprato, kas jam nedavė ramybės 
praėjusią naktį: tai buvo įtarimas, kad kabinete kažko trūksta; o trūko 
Naomės fotografijos, kuri paprastai stovi ant jo darbo stalo. Viena iš 
Džonui labiausiai patinkančių jos nuotraukų, fotografuota prieš porą 
metų, kai jie lankėsi Turkijoje. Gražiai įdegusi šviesiaplaukė nuo drus- 
kos ir saulės kone visiškai išbalusiais plaukais, su saulės akiniais ant 
kaktos, į šalis plačiai ištiestomis rankomis, parodijuodama Keitę Vins- 
let, stovi ant pasenusios guletos pirmagalio. 

Džonas atsistojo ir apsidairė. Ją galėjo nuimti vakar vakare apsi- 
lankęs fotografas, šiaip ar taip, jis daug ką buvo pertvarkęs. Tačiau kur, 
po galais, ją nukišo? 

Įėjo sekretorė. Džonui pasiteiravus apie fotografiją, ši patikino 
jos nelietusi. Tada jis vėl atsisėdo ir, gurkštelėjęs vandens, mintimis 
grįžo prie daktaro Rozengarteno. 

Dabar jam reikėjo išsiaiškinti štai ką: jei Rozengartenas teisus ir 
gims mergaitė, tai kokia tikimybė, kad Detorė galėjo suklysti, parink- 

damas kūdikio lytį? Mažesnė, lyginant su kitomis genetinėmis modi- 
fikacijomis, kurias jis atliko, ar didesnė? Ar tai buvo vienintelis nukry- 
pimas, ar jų kūdikis būsiąs visiškas nesusipratimas? 

Džonas atidarė rinkmeną su adresais, surinko raktinį žodį, ir tuo- 
jau pat pasirodė pavardė bei telefono numeris. Daktarė Marija Anand. 
Nevaisingumo specialistė iš „Sinajaus kedrų klinikos. Jis ir Naomė 
lankėsi pas ją prieš šešis mėnesius dėl tyrimų, kuriuos reikėjo atlikti 
daktaro Detorės prašymu, prieš atvykstant pas jį. Prieš jų apsilanky- 
mą, kuris jiems turėjo atsieiti didelius pinigus, Detorė norėjo būti tik- 
ras, kad Naomė gali pastoti. 

Jis surinko numerį. Laimė, suspėjo pačiu laiku, nes daktarė jau 
ėjo į susitikimą. 

— Paklausykite, daktare Anand. Norėčiau užduoti jums vieną 
trumpą klausimą. Jeigu embrionui esate parinkusi atitinkamą lytį, 
kokia procentinė tikimybė, kad taip ir bus? 

— Jūs kalbate apie vyriškos arba moteriškos lyties parinkimą? 

— Būtent. 

— Ši paslauga reguliariai teikiama žmonėms, turintiems genų, 
galinčių sukelti kuriai nors lyčiai būdingas ligas. Paprastai tuo užsii- 
ma preimplantacinė genetika, o ši procedūra atliekama užsimezgant 
embrionui. Kai ląstelės išauga iki aštuonių, iš besivystančio embriono 
blastulės atimama vienintelė ląstelė, ir embrionas to nė nepajunta. Ly- 
tis nulemta. Viskas labai paprasta. 

— O vis dėlto kokia paklaidos riba? 

— Nesuprantu jūsų klausimo. 

— Tarkime, pora nori susilaukti berniuko. Preimplantacinės ge- 
netikos specialistai parenka reikiamą lytį, tačiau po kurio laiko paaiš- 
kėja, kad gims mergaitė. Kokia tokio įvykio tikimybė. 

Gydytoja buvo nepalenkiama. 

— Tai visiškai neįmanoma. Lyties parinkimo atveju klaidos tiki- 
mybė yra ypač maža, nes tai tiesiog elementaru. 


— Bet taip tikriausiai nutinka? Tiesa? 

— Stebimos chromosomos, stebimas jų skaičius. Suklysti neįma- 
noma. 

— Tačiau klaidos moksle neišvengiamos, — Džonas laikėsi savo. 

— Gerai, tiesa, laboratorijoje galima ir supainioti. Ne per seniau- 
siai nutiko kaip tik toks įvykis. Vaisingumo klinikoje buvo sukeisti juo- 
daodžių ir baltaodžių porų embrionai, buvo grąžintas ne tas embrio- 
nas, todėl baltųjų porai gimė juodaodis kūdikis. Tai gali nutikti. 

— Ne tas embrionas? — pakartojo Džonas. 

— Aha. 

— Sakote, kad įmanoma tik tokia klaida? 

— Prašyčiau man atleisti, — tarė daktarė Anand. — Man reikia 
skubėti — aš iš tiesų vėluoju. 

— Žinoma, dėkoju už skirtą laiką, ačiū jums. 

— Jeigu reikėtų išsamesnės informacijos, paskambinkite man 
vėliau, — pasiūlė ji. 

— Būtinai. Vadinasi, jei aš teisingai supratau, tai įmanoma vie- 
ninteliu atveju: sukeičiant embrionus. Tai yra kitoks yra visas em- 
brionas? 


— Taip. Tai labiau įmanoma, nei supainioti kūdikio lytį. 

Džonas šiaip ne taip išgyveno paskaitą. Jis ekspromtu atsakinėjo į 
gausius studentų klausimus, kuriuos uždavė po paskaitos, o atsaky- 
mai buvo kiek tik įmanoma trumpesni, paskui nuskubėjo atgal į savo 
kabinetą ir užsidarė. Atsisėdęs patikrino balso paštą. 

Čia jis rado Naomės paliktą žinutę. Jos balsas atrodė graudus ir 
sunerimęs. 

— Paskambink man, Džonai, — prašė ji. — Paskambink nelauk- 
damas, kai tik gausi mano pranešimą. 

Jis nuleido telefoną. Ką, po perkūnais, jis galėtų pasakyti Nao- 
mei? 

Džonas paskambino daktarui Rozengartenui, o atsiliepusiai sek- 
retorei nedviprasmiškai pareiškė turįs tuojau pat pasikalbėti su gydy- 
toju. 

Keletą minučių palūkėjus, skambant Vivaldžio „Metų laikams“, 
daktaras Rozengartenas pagaliau priėjo prie telefono, o jo kaip papras- 
tai irzlus balsas išdavė, kad jis vėl skuba. 

— Skambinu dėl mūsų kūdikio lyties, — paaiškino Džonas. — Ar 
jūs visiškai tikras, kad gims mergaitė? 

Akušeris, nuėjęs pažiūrėti į savo užrašus, vėl šiek tiek uždelsė, o 
sugrįžęs pareiškė: 

— Nėra jokios abejonės, daktare Klesonai. Jūsų žmonai gims 
mergaitė. 

— Ojūs negalėjote suklysti? 

Stojo ilga nejauki tyla. Džonas laukė, tačiau akušeris nepratarė 
nė žodžio. 

— Ar jūsų išvadoje dėl lyties, — pridūrė Džonas, truputį sutri- 
kęs, — yra paklaidos riba? 

— Ne, daktare Klesonai, paklaidos ribos nėra. Kuo dar galėčiau 
būti naudingas jums arba poniai Kleson? 

— Ne... Aš... Manau, kad ne. Dėkoju. 

Džonas, supykdytas Rozengarteno arogantiškumo, baigė pokal- 
bį. Tada dar kartą mėgino paskambinti Detorei. Ir vėl įsijungė balso 
paštas. Paskui surinko paeiliui vieno ir kito Salės Kimberli telefonų 
numerius, tik jau nepaliko pranešimo. Galiausiai paskambino Naomei, 

— Džonai... — jos balsas buvo graudus ir drebėjo. — O, Dieve, ar 
girdėjai, Džonai? 

— Girdėjau ką? 

— Nematei naujienų laidos? 

— Aš skaičiau paskaitą. Kokių naujienų? 

Toliau jis girdėjo jos žodžius su pertrūkiais, tarytum būtų klausęs 
naujienų suvestinės netinkamai nustatytos radijo stoties bangomis. 

— Daktaras Detorė. Sraigtasparnis. Į jūrą. Nukrito. Žuvo. 

„Šiandien mes gavome liudininko, jachta plaukiojusio prie Niujorko 
valstijos krantų, pranešimą.“ 

Džonas žvelgė į diktorių ryškiu kostiumu ir rimtu veidu. Naomė 
sėdėjo šalia Džono, ant sofos, ir stipriai spaudė jam ranką. Filmavimo 
kamera buvo užfiksavusi statinį „Bell JetRanger" sraigtasparnio vaiz- 
dą, lygiai tokį patį, kuris nuskraidino juos į Detorės kliniką. 

Pasigirdo vyro, kalbančio kapotu Naujosios Anglijos akcentu, 
traškantis, protarpiais nutrūkstantis balsas, perduodamas radijo siųs- 
tuvu, jungiančiu laivą su krantu. 

„Stebėjau..“ Balsas prapuolė, bet po kurio laiko vėl buvo girdėti. 
„Skrido žemai, žemiau debesų...“ Vėl nutrūko. „Tik staiga virto ugnies 
kamuoliu, lyg skrendanti bomba...“ Garsas vėl prapuolė. „Tada vėl pa- 
sirodė ir, o, Dieve...“ Jo balsas atrodė užgniaužtas. „Buvo siaubinga. 
Garsas ir vėl dingo. „Nuolaužos padangėje. Nukrito už maždaug trijų 
mylių nuo mūsų. Skubiai nuplaukėme į vietą... Balso vėl nebuvo gir- 
dėti. „Nieko. Nebuvo nieko. Visiškai. Tik nykuma. Patikėkite, baisus 
reginys. Paprasčiausiai prapuolė. Prapuolė.' 

Sraigtasparnio nuotrauką pakeitęs „Serendipo rožės“ atvaizdas 
virto fonu diktoriui. 

„Mokslininkas milijonierius skrido į savo plaukiojančią, lengvati- 
nio apmokestinimo zonai priklausančią mokslinę laboratoriją-kliniką, 
kurioje galintiems sumokėti šešiaženklę sumą teikė kūdikių projekta- 
vimo paslaugą. Daktaras Detorė pastarąjį savaitgalį dalyvavo Romoje 
Vykusioje Suinteresuotų mokslininkų sąjungos konferencijoje ir skaitė 
pranešimą, smerkiantį kaip nusikaltimą žmogiškumui Vatikano reika- 
lavimą tarptautiniu mastu uždrausti eksperimentus su žmogaus em- 
brionais“ 

Žinių pranešėjas padarė pauzę, ir fone, jam už nugaros, pasirodė 
naujausia Detorės fotografija, kurioje jis matyti stovintis ant pakylos, 
Priešais ilgą mikrofonų eilę. 

„Aktyviai šioje polemikoje dalyvaujančio daktaro Detorės darbai 
lyginami su Hitlerio vykdyta eugenikos programa, jo nuotrauka buvo 
pirmajame Time žurnalo viršelyje. 

Džonas nuotolinio valdymo pultu išjungė televizoriaus garsą ir, 
apstulbintas žinios, niūriu žvilgsniu stebeilijo ekraną. 

— Ką mes dabar darysime, Džonai? 

— Šiandien jau šešis kartus skambinau į kliniką, vildamasis pasi- 
kalbėti su kuo nors kitu, su jo kolega daktaru Leu. Deja, išgirdau pra- 
nešimą: „Numeris nenaudojamas“ Siunčiau du elektroninius laiškus. 
Abu akimirksniu grįžo atgal — adresatas jų negavo. 

— Mums reikia apsilankyti pas kitą akušerį. 

— Aš kalbėjau su daktaru Rozengartenu. 

— Ir ką jis pasakė? 

— Jis buvo neperkalbamas ir tvirtino nesuklydęs. 

— Jam sunku pripažinti tai, tiesa? 

— Nežinau.. — Džonas dvejojo. 

Naomė, balta it popierius, atrodė kraupiai. Kaip jai pasakyti tai, 
ką jis pats išgirdo iš daktarės Anand? Kad Detorė tikriausiai suklydo, 
tačiau ne parinkdamas lytį, o supainiodamas embrionus. 

Kaip pasakyti, kad ji, galimas dalykas, nešioja kitų žmonių kūdikį? 

— Kodėl tas sraigtasparnis sprogo, Džonai? 

— Aš nežinau. Būna, kad sugenda varikliai, pasitaiko atvejų, kad 
lėktuvų varikliai sprogsta. 

— Tas žmogus kalbėjo, kad atrodė panašu į bombą. 

Džonas atsistojo, perėjo per mažą kambarėlį — užteko kelių 
žingsnių — prie dekoratyvinio židinio ir pažvelgė į Halio, sėdinčio 
žaisliniame policijos džipe ir švytinčio iš laimės, nuotrauką. Viena iš tų 
retų atokvėpio akimirkų jo trumpame gyvenime. Džoną ūmai apėmė 
pyktis. Jis pyko ant Detorės už jo žūtį — žinojo, kad tai iracionalu, bet 
jam dabar tai buvo nė motais. Pyko dėl to, kad prarado galimą finan- 
sinę paramą savo tyrimams, apie kurią su juo buvo kalbėjęs Detorė. 
Pyko ant daktaro Rozengarteno. Pyko ant Dievo dėl to, ką jis padarė 
Haliui. Pyko dėl visų nesėkmių savo gyvenime. 

Džonas išgirdo Naomės ištartą žodį; jo reikšmė buvo neabejo- 
tina. 

Bomba. 

Pamišėlių buvo daugybė. Fanatikų, nekenčiančių pažangos, įsiti- 
kinusių, kad tik jie teisūs. Ir atsakomybės nejaučiančių mokslininkų, 
manančių, kad visas pasaulis yra jų laboratorija, o jie gali elgtis kaip 
tik panorėję: sprogdinti mažus atolus Ramiajame vandenyne, kurti vis 
modernesnę biologinę ginkluotę, kišti nagus prie žmogaus gemalo, ir 
visa tai daryti pažangos vardu. 

O tarp jų — Žmonės, paprasčiausiai norintys gyventi savo gyve- 
nimą. Kai kurie visiškai nekalti, kaip Halis, gimę tikram pragarui. 

Mokslas gali neleisti įvykti mažų vaikų, tokių kaip Halis, trage- 
dijoms. Pažanga vieną gražią dieną gali įveikti tokias ligas, kokia sirgo 
jis. Detorė buvo teisus, sakydamas, kad draudimas mokslininkams at- 
likti tyrimus su embrionais tolygus nusikaltimui žmogiškumui. 

— Niekada nepamiršk, dėl ko mes tai padarėme, Naome, — pra- 
tarė Džonas, kurio pakeltas balsas išdavė pyktį, kylantį iš visiško bejė- 
giškumo ir nusivylimo. 

Naomė atsistojo, priėjo prie vyro ir apkabino jį per liemenį. 

— Juk tu mylėsi mūsų kūdikį, tiesa? Kad ir kas atsitiktų, mylėsi ją? 

Jis atsigręžė ir švelniai pabučiavo į lūpas. 

— Žinoma. 

— Myliu tave, — tarė ji. — Aš tave myliu, man reikia tavęs. 

Naomė atrodė tokia išsigandusi, tokia pažeidžiama. Džonui dras- 
kė širdį. 

— Ir man tavęs reikia. 

— Nueikime šįvakar kur nors prasiblaškyti. 

— O ko tu labiau norėtum? Ko nors meksikietiško? Kiniško? Gal 
Sušio? 

— Tik ne aštraus. O ką manai apie „Off-Vine ? 

Džonas nusišypsojo. 

— Juk tai pirma vieta Los Andžele, į kurią tave nusivedžiau pa- 
Valgyti. 

— Man ten patinka. Reikėtų sužinoti, ar atsirastų laisvas sta- 
liukas. 

— Paskambinsiu. 

— Ar prisimeni, ką ten anuomet man pasakei? Tąsyk, kai sėdėjo- 
me kieme. Pasakei, kad meilė yra daugiau negu ryšys tarp dviejų žmo- 
nių. Ji panaši į ratu sustojusią gurguolę, kuri it gynybinė siena saugo 
tave nuo bet kokių išorės pavojų. Prisimeni? 

— Taip, — atsakė Džonas. 

— Nuo dabar taip ir turės būti. 

Prieš pat vidurnaktį Naomę ėmė smarkiai pykinti. Džonas klūpėjo vo- 
nios kambaryje šalia žmonos ir laikė jos kaktą taip pat, kaip vaikystėje 
jį prilaikydavo motina. 

Ji buvo išvėmusi viską, ką tik turėjo, todėl dabar vėmė vien tulži- 
mi. Jai iš akių bėgo ašaros. 

— Viskas gerai, — švelniai pratarė jis, visomis išgalėmis laiky- 
damasis, kad nuo tvyrančio kvapo neimtų žiaukčioti. — Viskas gerai, 
mieloji. 

Sudrėkinęs rankšluostį nuvalė jai burną, lengvais prisilietimais 
nušluostė akis ir padėjo sugrįžti į lovą. 

— Galjautiesi geriau? — susirūpinęs paklausė. 

Naomė linktelėjo; jos akys buvo plačiai išplėstos, pasruvusios 
krauju ir neraiškios. 

— Ar ilgai šis nelemtas pykinimas dar tęsis? Maniau, kad pykinti 
turėtų rytais. 

— Gal suvalgei ką nors netinkama? 

Ji papurtė galvą. 

— Ne. 

Džonas išjungė šviesą ir gulėjo nejudėdamas, jausdamas nuo jos 
kūno sklindantį karštą prakaitą, ir jis pats dabar jautė šleikštulį — nuo 
jos vėmalų kvapo. 

— Kaip tu manai, kas tai iš tikrųjų buvo? — netikėtai paklausė 
Naomė. 

— Apie ką tu? 

— Apie tai, kodėl nukrito sraigtasparnis. Ar manai, kad tai buvo 
bomba? 

Ilgai buvo tylu. Džonas klausėsi žmonos kvėpavimo, kuris darėsi 
Vis ritmiškesnis, vis mažiau trūkčiojantis. Kai jam atrodė, kad ji jau 
giliai įmigo, Naomė vėl prabilo: 


— Jis turėjo priešų. 

— Daug mokslininkų turi priešų. 

— Džonai, ar tu taip pat turi priešų? 

— Aš nepakankamai garsus. Esu tikras, kad jei būčiau plačiai 
žinomas, atsirastų daugybė fanatikų, stipriai neapkenčiančių mano 
pažiūrų. Visi, kurie tik išdrįsta iškelti galvą aukščiau, su kuriais skai- 
tomasi, turi priešų. Tačiau nemėgti to, ką kažkas daro, yra viena, o 
sprogdinti — visiškai kas kita. 

Po kurio laiko ji paklausė: 

— Kas, tavo nuomone, laukia šios laboratorijos-laivo? 

— Nežinau. 

— Juk kas nors vis tiek turėtų imtis administravimo. Jiems teks 
atšaukti sutartis su pacientais, taigi laive turėtų būti kas nors, su kuo 
galėtum susisiekti, žmogus, kuris peržiūrėtų mūsų dokumentus ir iš- 
siaiškintų, kas iš tiesų įvyko, tiesa? 

— Ryte vėl pamėginsiu. Gal pavyks pasikalbėti su daktaru Leu — 
jis man pasirodė išmanantis savo darbą. 

Džonas užsimerkė, tačiau smegenys veikė visu pajėgumu. Deto- 
rė tikriausiai detaliai užrašinėjo viską, ką tik atlikdavo su kiekvienu 
embrionu. Jo dokumentuose turėtų būti viskas. Daktaras Leu turėtų 
žinoti visus atsakymus, dėl to negalėjo kilti jokios abejonės. 

— O gal tokia Dievo valia? — Naomės balsas buvo švelnus it kū- 
dikio. 

— Dievo valia? Ką nori tuo pasakyti? 

— O ką,jei jis supykęs dėl... tu pats žinai... Dėl to, ką mes pada- 
rėme... Dėl to, ką žmonės bando daryti. O Dievas taip išlaiko pusiaus- 
vyrą. 

— Vimdydamas tave ir užmušdamas daktarą Detorę? 

— Ne, aš taip nemaniau. Norėjau pasakyti... 

Stojo ilga tyla. Džonas išsiropštė iš lovos. Jis vėl užsimanė van- 
dens, jam reikėjo tablečių ir miego. Desperatiškai reikėjo geriau išsi- 
miegoti. 

— Galbūt Dievas nusprendė, kad mums reikia mergaitės, o ne 
berniuko, — tęsė Naomė. 

— Kodėl tu taip staiga ėmei kalbėti apie Dievą? Man atrodė, kad 
Dievu per daug nesižavi? 

— Todėl... Aš tik svarstau, o ką, jei daktaras Detorė nesuklydo? O 
jei tai Dievas įsikišo? 

Džonas žinojo, kad nėštumas sutrikdo moters hormonų veiklą, o 
šie gali sutrikdyti smegenų veiklą. Gal taip ir buvo. 

— Mieloji, — jis atsisėdo ant lovos. — Detorė susimovė. Nema- 
nau, kad čia būtų įsikišęs Dievas. Tai mokslininkas pridarė kažką bloga. 

— O mes nežinome, ar labai bloga? 

— Mes nesame tikri, ar tai iš tiesų bloga. Aš vis dar manau, kad 
Rozengartenas yra pasipūtėlis, ir jis galėjo suklysti, tačiau nenori to 
pripažinti. Mes kreipsimės į kitą specialistą. Nemanau, kad mums šiuo 
laikotarpiu reikėtų pernelyg nerimauti. 

— Kodėl mes neperskaitėme visko, kas tik susiję su jo... jos... ge- 
nomu? 

— Neskaitant kainos, tai nėra tik paprastas informacijos pers- 
kaitymas, tai yra visapusiška analizė. Tūkstantis du šimtai genų yra 
atsakingi už prostatą; septyni šimtai — už krūtis; penki šimtai — už 
kiaušides. Tai labai sunki užduotis. 

— Jei daktaras Detorė sugebėjo tai padaryti, na, žinoma... Norėjau 
paklausti, kaip jis sugebėjo taip pralenkti kitus? Ir laikė tai paslaptyje? 

— Moksle tokie atvejai dažni. Būna, kad kas nors išsiveržia toli 
į priekį, o kai kada taip toli, jog žmonės nesupranta atradimo vertės. 
Jis yra... buvo... nepaprastai sumanus. Be to, disponavo neribotais pi- 
niginiais ištekliais. 

Be kita ko, Detorė užsiėmė ir šešėline veikla — dėl to nebuvo jo- 
kios abejonės, tik Džonas Naomei to nepasakė, nenorėdamas, kad ji 
imtų dar labiau nerimauti. Plaukiojanti klinika negalėjo padengti De- 
torės išlaidų net ir tuo atveju, jei neskaičiuotume jo paties išlaidų. Ką 
jau kalbėti apie tai, kiek laiko atima ši veikla. 

Iš altruizmo? Dėl žmonijos gerovės? O gal... 

Džonas nugrimzdo į neramų miegą. 

Po kurio laiko, gana greitai, suskambo jo telefonas. 

Džonas nubudo krūptelėdamas, jausdamasis pervargęs ir sutrikęs. 
Kiek, po galais, dabar valandų? 

6.47 — rodė laikrodis. 

— Fantens... — sujudėjo Naomė. 

Kas, velniai rautų, skambino tokiu laiku? Turbūt iš Švedijos. Net 
ir praėjus aštuoneriems metams jo motina nesuvokė laiko skirtumo. 
Jiems persikėlus gyventi į Los Andželą, ji ne kartą yra skambinusi ir ant- 
rą, ir trečią valandą nakties. Trys telefono signalai, ir įsijungė atsakiklis. 

Džonas užsimerkė ir po kelių akimirkų vėl miegojo. 

Penkios po septintos telefonas vėl suskambo. Jo motina? Kokia 
nors bėda? Gali palaukti, turės palaukti, niekur nedings, kad ir kas tai 
būtų. Devintą valandą Džono laukė fakulteto susirinkimas koledže, to- 
dėl jam būtinai reikėjo dar nors valandėlę nusnausti. Jis nustatė žadin- 
tuvo signalą septintai valandai penkiolika minučių. Užsimerkė. 

Netrukus telefonas suskambo dar kartą. Džonas gulėjo užsimer- 
kęs, kad į akis nespigintų kambarį užliejusi ryški saulės šviesa. Jautė 
judant lovą. Kėlėsi Naomė. Skambėjimas liovėsi. 

— Pažiūrėsiu, kas ten, — tarė ji. 

— Tiek to, mieloji, tegul sau skambina! 

Žmona išėjo iš miegamojo. Netrukus ji grįžo. 

— KTTV, — paaiškino ji. — Trys žinutės, kurias paliko kažkokia 
moteris vardu Bobė. 

— Bobė? Nepažįstu jokios Bobės. Ko jie nori? 

— Ji nepaaiškino, tik nori, kad tu paskambintum. Sako, skubu. 

KTTV buvo „Fox“ televizijos dukterinė įmonė, viena iš Los An- 
dželo televizijų. Prieš keletą mėnesių Džonas buvo davęs interviu jų 
laidai apie evoliuciją. 

— Velniai rautų, ar jie nežino, kokiu paros metu reikia skambin- 
ti? — tarė Džonas, pagaliau visiškai nubudęs, nors smegenis dar veikė 


nuovargis ir tabletės. 

Telefonas vėl suskambo. 

— Tai neįtikima! — šūktelėjo jis, griebdamas ragelį šalia lovos. 

— Sveiki, esu Danas Vagneris iš KCAL. Ar kalbu su daktaru Kle- 
sonu? 

— Ar žinote, kiek dabar valandų? — paklausė Džonas. 

— Taigi... Mhmmm... Iš tiesų, ankstyvas metas, bet aš papras- 
čiausiai tikėjausi, kad jūs galbūt sutiksite duoti trumpą interviu mūsų 
rytinei laidai... 

Džonas bakstelėjo mygtuką, nutraukdamas pokalbį. Atsisėdo. 

— Kas čia per velniava? 

Naomė, įsisupusi į frotinį chalatą, sumišusi žvelgė į vyrą. 

— Kokia nors sensacija — gal koks svarbus atradimas iš tavo sri- 
ties. Gal tai kaip tik šansas tapti žinomam. Nesielk taip kvailai, pirmyn! 

Džonas išlipo iš lovos ir nuėjo į vonios kambarį. Apsivilkęs chala- 
tą, įsmeigė žvilgsnį į veidrodį. Į jį spoksojo kažkoks persikreipęs popie- 
riaus baltumo veidas pajuodusiais paakiais, su viršugalvyje styrančiais 
plaukais, primenančiais ką tik nupjautus šiaudus. Jis turėjo daugmaž 
valandą, per kurią reikėjo išsimaudyti, nusiskusti, išmaukti kavos šla- 
kelį, įšokti į automobilį ir atsidurti universiteto miestelyje. 

Ir vėl suskambo tas prakeiktas telefonas. 

— Ne-e-e-liesk jo!!! — užstaugė jis Naomei. 

— Džonai... 

— Neliesk, pasakiau! 

— Džonai... Kas tau?.. 

— Aš visiškai nemiegojau, štai kas man. Aišku? Aš visiškai ne- 
miegojau, aš tris mėnesius nesimylėjau, o mano žmona laukiasi, ir tik 
vienas Dievas žino, kas gims. Ar norėtum sužinoti dar ką nors? 

Tuo metu telefonas nutilo, tačiau po akimirkos vėl pratrūko. Ne- 
kreipdama dėmesio į Džoną, Naomė atsiliepė. 

— Skambina Džodė Parker iš KNBC naujienų. Ar tai Klesono re- 
zidencija? 

— Taip. Kuo galėčiau padėti? 

— Norėčiau pasikalbėti su profesoriumi Džonu Klesonu? 

— Gal galėčiau jam perduoti, apie ką būtų šis pokalbis? — pasi- 
domėjo Naomė. 

— Žinoma. Norėtume atsiųsti jam į namus automobilį, kuris at- 
vežtų jį į studiją — trumpam interviu. 

— Kalbėkite su mano vyru, — tarė ji. 

Džonas pirštu perbraukė sau per kaklą. 

Dengdama ragelį delnu Naomė sušnabždėjo: 

— Paimk telefoną. 

Džonas papurtė galvą. 

— Džonai, dėl Dievo... 

Džonas stvėrė telefoną iš žmonos rankos ir nuspaudė išjungimo 
mygtuką. 

— Kodėl taip elgiesi? — griežtai paklausė ji. 

Džonas supykęs pažvelgė į ją. 

— Todėl, kad aš pavargęs, aišku? Labai pavargęs. Devintą valan- 
dą manęs laukia fakulteto susirinkimas, „Compos mentis“. Jame daly- 
vaus mažų mažiausiai du aukštesnieji vadovybės nariai, nuo kurių gali 
priklausyti, ar aš gausiu etatines pareigas, ar ne. Ojei negausiu darbo, 
tai po metų man teks eiti į gatvę groti bandža arba sankryžose prie 
šviesoforų plauti automobilių priekinius stiklus, kad turėtume už ką 
nupirkti maisto mūsų naujagimiui. Ar tu ko nors nesupratai? 

Naomė rankomis apsivijo vyrą; jos gerklė buvo visiškai išdžiūvusi 
po to, kai išvėmė viską, ką tik galėjo išvemti; ji jautėsi išsekusi dėl be- 
miegės nakties ir rūpesčio. 

Nepaisant visko, ką jiems teko išgyventi, nepaisant visų skaus- 
mingų injekcijų, diskusijų, sunkių apsisprendimų, patirto pažemini- 
mo, sielvarto, nepaisant išlaidų ir daktaro Detorės mirties, ji jautėsi 
išsigandusi labiau nei bet kada anksčiau. 

Dabar viskas keitėsi. Jųdviejų su Džonu bendras gyvenimas, šis 
nedidelis namelis, jų sukurtas pasaulis, visa gera, ką jie drauge turėjo, 
jų nuostabi meilė vienas kitam, — staiga viskas ėmė ir pasikeitė. 

Džonas atrodė lyg pašalietis. 


Kūdikis, kurį ji dabar nešiojo, ši maža jos gimdoje auganti būty- 

bė mažytėmis rankelėmis ir kojytėmis, tokia trapi ir visa savo esybe 
priklausoma nuo jos, — nejaugi ir ji taps svetima? Juk aš mačiau tave, 
esančią manyje, mačiau skenografijoje, krutinančią dailias mažas rankutes 
ir kojytes. Aš nieko prieš, jei esi mergaitė, o ne berniukas. Neprieštarauju. 
Aš tik noriu, kad būtum sveika. 

Naomė pajuto, nors ir suprato, kad veikiausiai tik įsivaizduoja vi- 
siškai silpną, nežymų krustelėjimą jos viduje. Tarytum pritarimą. 

— Džonai, — sušnabždėjo ji. — Neleiskime, kad tai mus sužlųg- 
dytų... tai, kas vyksta... Šis mūsų kūdikis... Ne... 

Vėl pasigirdo telefono skambutis. 

Džonas laikė ją tvirtai apglėbęs. 

— Turime išlikti tvirti, mieloji. Tu ir aš. Turime būti gurguolė — 
pameni? Ratu sustojusi gurguolė. Aš myliu tave labiau už viską pasau- 
lyje. Prašau, nekreipk dėmesio į tą telefoną, nukelk jį nuo svirties nors 
dešimčiai minučių. Aš negaliu vėluoti į susirinkimą. Prašau, suprask: 
joks sumautas interviu neprilygs šiam susirinkimui. 

Naomė nukėlė telefono ragelį. Džonas išsimaudė, nusiskuto, pakš- 
telėjo žmoną į skruostą, čiupo automobilio raktelius, taip pat krepšį su 
nešiojamuoju kompiuteriu ir išskubėjo pro pagrindines duris į kiemą. 

Ant drėgnos vejos gulėjo nusviestas rytinis laikraštis. Džonas jį pa- 
kėlė, išvyniojo ir žvilgtelėjo į pirmąjį puslapį. Jo dėmesį patraukė gerai 
pažįstama nuotrauka. Nepaprastai gerai pažįstama. Žavi moteris stam- 
biu planu, su aukštyn ant galvos pakeltais saulės akiniais. Veide aiškiai 
matyti savimi pasitikinčios ir supančiam pasauliui abejingos „pinigin- 
gos bobos“ išraiška. Pagaliau jis suprato, kodėl ji atrodė tokia pažįstama. 

Tai buvo Naomė. 

O aukščiau — jo paties fotografija, tik dvigubai didesnė. Jo veidas, 
žiūrintis tiesiai į objektyvą, o už jo pavaizduota dviguba DNR spiralė. 

Šį laikraštį Džonas gaudavo kasryt. USA Today. Antraštė pirmaja- 
me puslapyje skelbė: 


LOS ANDŽELO PROFESORIUS PRISIPAŽĮSTA: 
MUMS GIMS SUPROJEKTUOTAS KŪDIKIS 

Kai į susitikimą skubantis Džonas prisiartino prie universiteto, šalia 
įėjimo stovėjo keturi naujienų agentūrų vanai. Priešais juos buvo susi- 
spietęs pulkelis žmonių, dalis jų rankose laikė fotoaparatus arba tele- 
vizijos kameras, kai kurie — mikrofonus. Džonas išgirdo šūktelint jo 
pavardę. Paskui dar kartą, tik jau garsiau. 

— Daktare Klesonai? 

Pasigirdo kitas balsas: 

— Jūs esate tikra, kad tai jis? 

— Žinoma, daktaras Klesonas! 

Neaukšta tamsiaplaukė moteris, kurią Džonas lyg ir buvo kažkur 
matęs, prikišo prie pat jo mikrofoną. Netrukus Džonas prisiminė, ko- 
dėl ji jam atrodė pažįstama: moters veidą dažnai matydavo naujienų 
laidoje. 

— Daktare Klesonai, gal galėtumėte paaiškinti, kodėl judu su 
žmona nusprendėte projektuoti savo kūdikį? 

Tiesiai į veidą kažkas smeigė dar vieną mikrofoną. 

— Daktare Klesonai, o kada jūsų kūdikis turėtų gimti? 

Ir trečias mikrofonas. 

— Daktare Klesonai, ar galite patvirtinti, kad jūs ir jūsų žmona 
savo naujagimiui iš anksto parinkote lytį? 

Laviruodamas pro juos Džonas, daug mandagiau nei buvo keti- 
nęs, tarė: 

— Atleiskite, bet tai asmeniška, ir aš neturiu ką jums atsakyti. 

Vestibiulyje jam už nugaros užsidarius lifto durims, Džonas paju- 
to akimirkos palengvėjimą. O paskui ėmė drebėti. 

Mumyse išlikę daug primityvių instinktų, pagalvojo jis susirū- 
pinęs, dešimt minučių vėluodamas į susirinkimą. Prieš išmokdamas 
kalbėti žmogus labai pasikliovė savo akimis, kuriomis sekdavo kūno 
kalbą. Kėdėse įsitaisiusių žmonių sėdėsena, jų rankų ir plaštakų padė- 
tis, akių žvilgsniai pasakė viską. 

Džonui pasirodė, tarsi jis būtų įėjęs į patalpą, kuri ką tik buvo 
nežymiai pertvarkyta. Dešimt bendradarbių, su kuriais kartu dirbo 
pastaruosius pustrečių metų ir kuriuos tarėsi pakankamai gerai pažįs- 
tantis, dabar atrodė it būtų atsidūrę neįprastoje vietoje. Tuo tarpu jis 
pats pasijuto nelyginant įsibrovėlis į uždarą klubą. 

Sumurmėjęs atsiprašymą dėl pavėlavimo, Džonas užėmė savo 
vietą prie posėdžių stalo, išsitraukė iš kišenės „BlackBerry“, o iš krep- 
šio — nešiojamąjį kompiuterį ir padėjo juos ant stalo priešais save. 
Kolegos laukė jo tylėdami. Dabar Džonas visiškai nenorėjo dalyvauti 
šiame susirinkime; dabar jis norėjo nueiti į savo kabinetą ir paskam- 
binti žurnalistei. 

Salė Kimberli. 

Oho! Reikės paskambinti Naomei ir pakviesti pietų! 

Jis tik vargais negalais tvardė pyktį žurnalistei. 

Ne spaudai. Juk tai buvo ne prakeiktai spaudai. Ji neturėjo teisės 
išspausdinti nors vieną jo ištartą žodį. 

— Ar viskas gerai, Džonai? — nosiniu Filadelfijos akcentu pasi- 
domėjo Solas Harančekas. 

Jis linktelėjo. 

Devyniose porose akių blykstelėjo abejonė, tačiau nuomonės ne- 
pareiškė nė vienas, ir jie tuojau pat ėmėsi susirinkimo dienotvarkės, 
pagal kurią reikėjo peržiūrėti jų dabartinę programą. Tačiau gana grei- 
tai — pastaraisiais mėnesiais tai jau buvo tapę norma — susirinkimas 
virto diskusija jiems visiems ramybės neduodančiu klausimu: kas at- 
einančių metų gale laukia viso departamento apskritai ir jų visų asme- 
niškai? Solas Harančekas turėjo etatines pareigas, bet likusiųjų ateitis 
buvo miglota. Kol kas jokio susidomėjimo neparodė nė viena vyriausy- 
bės finansinė tarnyba, institucija, labdaros organizacija, kompanija ar 
kuris nors iš kitų universitetų, į kuriuos jie buvo kreipęsi. 

Džonas nedalyvavo diskusijoje. Išvydęs antraštę rytiniame laik- 
raštyje ir išraišką kolegų veiduose, jis jau nebuvo tikras savo ateitimi 
mokslinėje tiriamojoje mokslo srityje. 


Jis nebuvo tikras netgi savo santuokos ateitimi. 

Pusę dešimtos jis įkišo telefoną į kišenę, paėmė kompiuterį, pa- 
kėlė krepšį ir atsistojo. 

— Prašau atleisti, aš... — nebaigęs sakinio, Džonas iškurnėjo iš 
posėdžių salės. 

Koridoriumi eidamas link savo kabineto ir jausdamas akyse be- 
sitvenkiančias ašaras, jis labiausiai nenorėjo susidurti su kuriuo nors 
iš savo studentų, galiausiai atrakino duris ir, įėjęs į vidų, uždarė jas 
paskui save. 

Ant stalo gulėjo krūva laiškų, o balso pašto dėžutėje lauke trisde- 
šimt vienas naujas pranešimas. 

Dieve. 

O kur dar penkiasdešimt septyni nauji elektroniniai laiškai. 

Suskambo telefonas. Tai buvo Naomė, o balsas išdavė, kad ji ne 
juokais įpykusi. 

— Mane nuolat bombarduoja skambučiai. Tavo nauja mylimoji 
gerokai pasidarbavo, išplatindama mano darbo telefono numerį. 

— O, Jėzau. Naome, ji jokia mano mylimoji, kad ją kur velniai 
nujotų! — užstaugė Džonas, tačiau netrukus pasijuto pasibaisėtinai. 
Žmona juk nepadarė nieko bloga, ji nenusipelnė to, visa tai buvo jo 
prakeikta ir idiotiška klaida. Niekas kitas dėl to nekaltas. 

— Atleisk, mieloji, — paprašė jis. — Aš... 

Tačiau ji padėjo ragelį. 

Velniava. 

Džonas surinko Naomės tiesioginio ryšio telefono numerį, bet 
šis buvo užimtas. 

Jis beviltiškai žvelgė į telefoną, į savo kompiuterio ekraną, į pli- 
kas kabineto sienas. Sekretorė buvo padėjusi rytinę korespondenciją 
ant darbo stalo, o beveik pačioje šūsnies viršūnėje gulėjo ranka užrašy- 
ta „Jiffy banderolė, kurioje buvo kažkas kieta. Smalsaudamas Džonas 
atplėšė ją sidabriniu peiliu laiškams, kurį Kalėdų proga padovanojo 
Naomė, ir išėmė tai, kas joje buvo — du elastingomis juostelėmis su- 


rištus plono kartono lapus, skirtus kažkam apsaugoti. 

O viduje buvo nuo jo stalo dingusi Naomės nuotrauka iš Turkijos. 
Ta pati nuotrauka, kuri atsidūrė USA Today pirmajame puslapyje. 

Voke Džonas rado ir perlenktą popieriaus lapelį. Trumpą, ranka 
rašytą raštelį be nurodyto adreso ir telefono numerio. Jame perskaitė: 

Sveikas, Džonai! Buvo malonu susitikti. Ačiū, kad paskolinai. Viso ge- 
riausio. Salė Kimberli. 

Ak, tu kale! O, Dieve, kas per kalė! 

Atsidarė durys. Į vidų įėjo Solas Harančekas. 

— Ar galiu... na... minutėlę sutrukdyti tave, Džonai? 

Jis lūkuriavo, siūbuodamas ir grąžydamas rankas taip, it būtų at- 
ėjęs pranešti žinios apie pasaulio pabaigą. 

Džonas žiūrėjo į jį ir nieko nesakė. 

— Esi juodasis arklys, — tęsė Solas. — Aš... mes... Norėjau pasa- 
kyti... kaip ir... Pats supranti... Mes nė nenutuokėme, kad tu ir... — jis 
vėl ėmė grąžyti rankas. — Paklausyk... Tavo asmeninis gyvenimas yra 
tavo paties reikalas, tačiau aš... kažkas parodė man tą laikraštį, USA 
Today, — tai taręs nervingai papurtė galvą. — Jei nenori kalbėti šia 
tema, jokių problemų, viskas gerai, tik pasakyk. 

— Aš nenoriu apie tai kalbėti, — atsakė Džonas. 

Linksėdamas it automatas Solas Harančekas nusigręžė į duris. 

— Nair gerai, teisingai... 

Tačiau Džonas jį pertraukė: 

— Solai... Paklausyk, aš visai ne tai turėjau galvoje, bet tiesiog... 
Spėju... Aš atėmiau iš savęs galimybę gauti etatines pareigas, tiesa? 

Kažkas ir vėl jam skambino. 

— O norėtum? — paklausė Harančekas. 

Džonas atsiliepė į skambutį, tikėdamasis, kad galbūt skambina 
Salė Kimberli. Tai buvo ne ji. Skambino moteris vardu Barbara Straton, 
Ji teiravosi, ar Džonas nesutiktų duoti trumpo interviu telefonu radijo 
laidai. Jis atsisakė, ir vėl mandagiau nei ketino, paskui padėjo ragelį. 

— Buvau idiotas, Solai, — paaiškino jis. 

— Ar tai, ką perskaičiau, tiesa? Ar tu ir Naomė iš tikrųjų buvote 
Pas Detorę? 

Telefonas vėl ėmė skambėti. Džonas nekreipė į jį dėmesio. 

— Tiesa. 

Harančekas nuleido rankas ant kėdės atlošo. 

— O, vaikine... 

— Ar žinai ką nors apie jį? 

— Jis dirbo čia, šiame universitete. Tai buvo devintame dešimt- 
metyje, porą metų. Ne, apie jį nieko nežinau, išskyrus tai, ką skaičiau... 
O dabarjis jau miręs, tiesa? 

— Taigi. O kokia tavo nuomonė apie jo darbą? 

— Detorė buvo sumanus vyrukas, o jo IO gerokai viršijo vidur- 
kį. Aukštas intelekto koeficientas nebūtinai padaro didžiu ar bent jau 
geru žmogumi. Tai tik reiškia, kad tavo galva pajėgi tam šūdui, iki ku- 
rio kitiems pernelyg toli. 

Džonas nieko neatsakė. 

— Klausyk, tai ne mano reikalas. Esu per daug įžūlus, klausdamas 
apie tai. Tačiau didžiausia problema, Džonai, yra ta, kad šis straipsnis 
ne per daugiausia pasitarnauja tavo, kaip mokslininko, reputacijai, o 
netiesiogiai ir mūsų fakultetui. 

— Tačiau tai, kas rašomas laikraštyje, visiškai nepanašu į tiesą, 
Solai. Juk žinai, kad viskas iškreipiama. Spauda mėgsta tvirtinti, kad 
mokslas daug labiau pažengęs į priekį, nei yra iš tikrųjų. 

Kolega nepatikliai žiūrėjo į Džoną. 

— Nori, kad aš atsistatydinčiau? Tu nori tai pasakyti? 

Harančekas kategoriškai papurtė galvą. 

— Visiškai ne. Negali būti apie tai nė kalbos. Dabar nepalankus 
metas, tegul viskas lieka taip, kaip yra. 

— Atsiprašau, Solai, — tarė Džonas. — Ką aš galėčiau padaryti, 
kad išsaugočiau savo galimybes užimti etatines pareigas? 

Harančekas žvilgtelėjo į savo laikrodį. 

— Man reikia grįžti atgal į susirinkimą. 

— Atsiprašyk dėl manęs, Solai. Gerai? 

— Bus padaryta, — Solas uždarė duris. 

Džonas vėl stebeilijo į Salės Kimberli raštelį. Jis pyko ant jos, bet 

dar labiau — dėl savo kvailumo. Jis maloniai bendravo su ja, atsivėrė 
jai, tikėdamasis palankaus straipsnio apie jo fakultetą. Kodėl, velniai 
rautų, pamiršo, kad gyvenime tai negalioja? 

Jis pasiėmė puodelį kavos ir atsisėdo. Beveik tą pačią akimirką 
pasigirdo telefono skambutis. Skambino Naomė, o jos balsas buvo la- 
bai tylus ir virpėjo. 

— Džonai, ar matei naujienas? Pastarąjį pusvalandį... 

— Ne, — atsakė jis. O kodėl klausi? 

— Daktaras Detorė. Jį nužudė religiniai fanatikai... Jie prisiima 
atsakomybę ir tvirtina, kad Detorė tarnavo šėtonui. Jie vadinami Tre- 
čiojo tūkstantmečio mokiniais. Teigia padėję bombą sraigtasparnyje. 
Jie paskelbė, kad kiekvienas užsiimantis genetika taps jų teisėtu taiki- 
niu. Aš tikrai bijau, Džonai. 

Mažoje montavimo patalpoje Naomė žiūrėjo naujojo laidų ciklo apie 
katastrofas išgyvenusius žmones, — ji buvo pasamdyta sukurti rekla- 
mą, — pirmojo epizodo dar neišbaigtą iškarpą, galiausiai paliko kitam 
kartui ir išvažiavo namo. 

Jai reikėjo susikaupti, reikėjo kaip nors ištrinti iš atminties žinią 
apie daktarą Detorę, ignoruoti nerimą dėl joje besivystančio naujagi- 
mio, nekreipti dėmesio į įtarimus, kad Džonas permiegojo su bjaurybe 
žurnaliste Sale Kimberli. 

Nekreipti dėmesio ir į aplinkinių, su kuriais dirbo, žvilgsnius. Nao- 
mė spėliojo, kas iš jų perskaitė straipsnį arba girdėjo apie jį. Kai kurie 
turėjo būti skaitę, be abejo, tačiau niekas jai nieko nepasakė, ir nuo to 
buvo tik blogiau. Lorė buvo vienintelė draugė, kuri susisiekė su ja. 

— Brangioji, kokia nuostabi naujiena! 

Jos balsas skambėjo neįprastai. Tiesa, pompastiškai, kaip visada, 
bet nelabai natūraliai, pernelyg pompastiškai, tarytum būtų vaidinusi 
ir visomis išgalėmis, tačiau nelabai sėkmingai, bandžiusi nuslėpti an- 
tipatiją. 

— Ir nieko mums nepasakojai! 

Naomei atrodė, kad per pastarąsias dvi dienas aukštyn kojomis 
vertėsi visas jos gyvenimas. Ji nešiojo mergaitę, o ne berniuką. Žuvo 
Detorė. Fanatikai grasino susidoroti. Jos veidas atsidūrė didžiausio 
Amerikoje laikraščio pirmame puslapyje. Ji jau nebegalėjo pasitikėti 
savo vyru. 

Naomė desperatiškai troško grįžti į Angliją. Vėl būti kartu su mo- 
tina ir seserimi. Džonas visada kalbėjo apie santuoką kaip apie ratu 
sustojusią gurguolę, kuri apsaugo nuo supančio pasaulio, bet jis kly- 
do. Tavo artimieji pagal kūną ir kraują buvo toji gurguolė. Jie buvo tie 
žmonės, kuriais gali pasikliauti. Niekas kitas. Net ir tavo vyras. 

Naomė prisiminė prieš daugelį metų skaitytą eilėraštį, kuriame 


namai vadinami vieta, kur tave visada įsileis ir priims. 


PFTER JAMES e TOBULIFJI 15 


Štai kur ji norėjo dabar būti. Namuose. 

Savo namuose, Anglijoje. 

Tikruosiuose namuose. 

— Šūdas. 

Ji staiga nuspaudė stabdžių pedalą, sustabdydama senutę „Toyo- 
ta“ šalia hidranto, ir paklaikusi iš siaubo žiūrėjo į ją pasitinkantį reginį. 
Išilgai medžiais apsodintos gatvės, iš abiejų pusių supdami jų namą, 
rikiavosi lengvieji automobiliai, žinių laidų vanai ir sunkvežimiai. Ve- 
jos pakraštyje stovėjo nedidelis būrelis žmonių, mojuojančių fotoapa- 
ratais ir mikrofonais. 

Naomė nustebo, išvydusi ankštoje pastogėje prie namo jau sto- 
vintį Džono „Volvo“. Buvo dvidešimt po šeštos. Jis niekada, net ir ge- 
riausiu atveju, namo negrįždavo anksčiau kaip aštuntą. Reporteriai 
metėsi prie Naomės, apsupdami ją it žvėrių gauja, vos tik moteris įsu- 
ko į kiemo keliuką ir sustojo greta Džono automobilio. Atidarius dure- 
les, iš visų pusių sklido šūksmai. 

— Ponia Kleson! 

— Labas, Naome! Pažiūrėk čia! 

— Ką išgyvenate, nešiodama pirmąjį pasaulyje suprojektuotą 
naujagimį? 

— Ar daktaro Detorės mirtis kaip nors paveiks... 

— Kaip reagavote į daktaro Detorės mirtį, ponia Kleson? 

Tvirtai sučiaupusi lūpas ji prasiskynė kelią ir nudrožė į prienamį. 
Vos tik pradengė širmą nuo vabzdžių, atsidarė namo durys. Naomė 
įėjo į vidų, ir Džonas, apsirengęs sportiniais marškinėliais ir šortais, 
jas tvirtai uždarė. 

— Atsikratyk jų! — piktai paliepė ji. 

— Atleisk man, — Džonas pabučiavo žmoną, tačiau ji taip staiga 
nusigręžė, kad lūpos vos palytėjo skruostą. 

Ryte liovėsi lyti, todėl ketvirtadienio popietė buvo karšta, o oro 
prognozių sudarytojai savaitgaliui žadėjo svilinantį karštį. Džonas 
įjungė oro kondicionierių, todėl bent jau namo viduje buvo pakanka- 
Mai vėsu. Garsiai grojo širdį virpinanti Malerio Penktoji — Džonas 
Mėgo panirti į muziką, kai jį kamuodavo bėdos. 

— Paprasčiausiai nekreipk dėmesio į tuos šunsnukius, — patarė 
jis. — Pavargs ir pasitrauks. Mes negalime jų prisileisti nė per žingsnį. 

— Lengva pasakyti, Džonai. 

— Įpilsiu ir tau ko nors išgerti. 

— Man negalima gerti. 

— Gerai, tai ko norėtum? Vaisinio kokteilio? 

Jo balse ir išraiškoje buvo kažkas panašaus į berniokišką naivu- 
mą, ir ši savybė ją sujaudino, primindama vieną iš daugelio Džono 
bruožų, kuriais Naomė visuomet gėrėjosi. Džonas gebėjo ją įsiutinti, 
tačiau gebėjo ir akimirksniu nuginkluoti. 

Jie tik žiūrėjo vienas į kitą. Sutrikusi pora. Puolama pora. Pyktis 
jų niekur nenuves. Jie negalėjo vaidytis, negalėjo leisti, kad juos kas 
atskirtų vieną nuo kito. Jie turėjo rasti jėgų ir kovoti. 

— Puiku, — atsakė Naomė jau ramesniu balsu. — Padaryk. Ką 
nors be alkoholio, nuo ko susisuktų galva. Einu persirengti. 

Po kelių minučių, vilkėdama tik ilgus marškinėlius trumpomis 
rankovėmis, Naomė dirstelėjo pro žaliuzes. Vieni reporteriai šneku- 
čiavosi, kiti kalbėjo telefonais, pora rūkė. Grupelė jų dalijosi kažkuo, 
kas panėšėjo į mėsainius, traukdami juos iš didelio pirkinių krepšio. 

— Tai šunsnukiai, — galvojo ji. — Ar negalite palikti mūsų vienų? 

Prieškambaryje muzika grojo dar garsiau. Jos fone Naomė išgir- 
do virtuvėje barškant ledo kubelius ir nuėjo į ją. 

Džonas basomis kojomis stovėjo prie kriauklės. Išėmęs taurę 
kokteiliams, degtinės butelį, indą su alyvuogėmis, taip pat butelį sau- 
so „Martini“, jis energingai kratė sidabrinį indą kokteiliams ruošti. 
Kaip Naomė įėjo, jis neišgirdo. 

Pastebėjusi ant grindų nukritusį vieną ledo kubelį, Naomė pri- 
klaupė ir jį pakėlė. Paskui visiškai spontaniškai prisėlino iš už nugaros 
prie vyro, įgrūdo leduką jam į šortus ir prispaudė prie sėdmenų. 

Džonas suspigo, išgąsdintas išmetė indą iš rankų ir, staiga apsi- 
sukęs, atsidūrė jos glėbyje. 

— Po perkūnais! — ištarė jis. — Tu mane mirtinai išgąsdinai. 

Naomė nesusigaudė, kas jai darosi, tik staiga užsigeidė jo, būtent 

dabar, šią minutę, visiškai desperatiškai. Numovusi Džonui iki kelių 
šortus, priklaupė ir apžiojo jo daiktą burna. Sugriebusi Džoną už sė- 
dynės, valandėlę laikė jį tvirtai suspaudusi, paskui rankomis nušliuožė 
aukštyn jo lieknu, tvirtu kūnu, klausydama, kaip jis iš malonumo aik- 
čioja, jausdama jo rankas, kedenančias jai plaukus, apglėbiančias jos 
galvą, vis labiau jaudindamasi ir trokšdama tik jo. 

Pakėlusi galvą ji atsistojo ir stipriai pabučiavo Džoną į lūpas, ap- 
sivijo rankomis jo pečius, tada lėtai ėmė traukti jį žemyn, ant grindų, 
ant jos. Jie raičiojosi aistringai bučiuodamiesi, perduodami vienas ki- 
tam savo beprotišką geismą, Džonas jau nuogas traukė nuo Naomės 
marškinėlius, paskui atsidūrė ant jos, įėjo į ją ir ėmė skverbtis gilyn, 
ji jautė jo didelį... puikų... žavų... nepaprastą... daiktą... pripildantį ją, 
pripildantį jos kūną. 

Naomė dar stipriau traukė jį į save, vis labiau, vis glaudžiau spaus- 
dama prie savęs, paskui, jam vis giliau ir giliau slystant, atsitraukė, 
svaigdama nuo jo odos, plaukų, odekolono kvapo. Jie dabar buvo sau- 
gūs, visiškai saugūs, savo gurguolės viduje, jau nebe du žmonės, bet 
viena, tvirta, nepaprasta, nuostabi uola. Ji murmėjo, kone paklaikusi 
iš malonumo, kai Džonas rankomis tvirtai ją sugriebė, prispausdamas 
jos kūną prie kietų grindų plytelių, sprausdamasis vis gilyn ir gilyn, ko! 
galiausiai abu ėmė smarkiai vibruoti. Išgirdusi jo staugimą, Naomė dar 
tvirčiau jį suspaudė, unkščiodama iš malonumo, norėdama, kad ši aki- 
mirka niekada nesibaigtų, kad liktų taip stipriai susikibę, liktų vienas 
kūnas, viena uola, amžinai, iki pat pasaulio pabaigos. 

Vėliau jie tiesiog gulėjo ant grindų ir žiūrėjo vienas į kitą, šypso- 
damiesi ir kraipydami galvas. Buvo taip gėra. 

Namas prisipildė švelnaus degančios medžio anglies ir karijos skiedrų 
kvapo. Džonas, išėjęs į vidinį kiemą, krapštėsi prie kepsninės. Mari- 
nate ant virtuvės stalo gulėjo du stambūs tunai, kuriuos jis buvo par- 
nešęs. Naomė maišė salotas, mėgaudamasi reta ramybės valandėle. 
Vidine ramybe. Visos baimės, net jeigu tik kelioms akimirkoms, buvo 
izoliuotos išorėje. 

Atgavau savo gyvenimą. 

Telefonas skambėjo jau turbūt dešimtą kartą. Džonas ilga šakute 
duonai skrudinti baksnojo anglis ir nekreipė dėmesio. Naomė svarstė, 
ar palikti skambutį atsakikliui, bet staiga pagalvojo, o ką, jei skambina 
iš Detorės klinikos, todėl pakėlė ragelį ir paspaudė jungiklį. 

— Alio? 

Ją pasveikino vienodas, nekintamas šnypštimas. 

— Alio? — pakartojo ji stiprėjant vilčiai, kad skambina galbūt iš 
laivo, ojo telefono ryšys su krantu nėra pats geriausias. 

— Alio? Alio? 

— Ar čia Klesonų namai? — tai buvo moters, amerikietės, ne- 
draugiškas balsas su atžariu Vidurio Vakarų akcentu. 

— O kas skambina? — akimirksniu atgavusi budrumą paklausė 
Naomė. 

— Ponia Kleson? Ar aš kalbu su ponia Kleson? 

— Ar galite prisistatyti, kas kalba? — nesitraukė Naomė. 

— Ponia Kleson? — balsas buvo dar atkaklesnis. 

— Atsiprašau, kas jūs? 

— Jūs esate blogybė, ponia Kleson. Jūs — labai bloga moteris. 

Ryšys nutrūko. 

Apstulbusi Naomė stebeilijo į telefono ragelį. Paskui tirtančiomis 
rankomis jį išjungė ir pakabino į vietą ant sienos. Perbėgo šiurpulys. 


Ūmai pasirodė tarsi dangus būtų apsiniaukęs, nors už lango stipriai 

spigino ryški vakaro saulė, o kieme nelyginant trafaretiniai piešiniai 
driekėsi šešėliai. 

Ji jau norėjo šūktelėti Džonui, tačiau paskutinę akimirką susilai- 
kė. Tai buvo paprasčiausia pamišėlė. Bjauri pamišėlė. 

Jūs esate blogybė, ponia Kleson. Jūs — labai bloga moteris. 

Naomės galvoje aidėjo moters balsas. Viduje virė pyktis. 

— Jau paruošta, — po dešimties minučių pranešė Džonas. Jis 
patiekė ant žvakėmis apšviesto stalo vidiniame kiemelyje Naomės 
mėgstamą patiekalą ir perpjovė jį, kad žmona pamatytų, jog žuvis iš- 
kepta būtent taip, kaip jai labiausiai patinka: išorėje apskrudusi, o vi- 
duryje rausva. 

— Tunas toliau kepa ir tuomet, kai visiškai sumažini karštį, o 
žmonės to nesupranta; tai yra mano paslaptis! — išdidžiai pareiškė jis. 

Naomė nusišypsojo, nenorėdama sakyti, kad nuo kvapo ją staiga 
ėmė pykinti, o Džonas tą patį kartodavo kiekvieną kartą, kai tik kep- 
davo tuną. 

Džonas atsisėdo priešais žmoną, kitoje stalo pusėje, įdėjo į jos 
lėkštę garstyčių majonezo (jo paties receptas) ir pakėlė jai lėkštę su 
salotomis. 

— Būk sveika! — jis kilstelėjo savo stiklą, mostelėdamas ore, ne- 
lyginant dirigento batuta. 

Naomė svaigstančia galva kilstelėjo savąjį, truputį paragavo, o 
paskui nuskubėjo į vonios kambarį ir išvėmė. 

Sugrįžusi rado Džoną sėdintį ir laukiantį, jo maistas buvo nepa- 
liestas. 

— Arjau geriau? 

Ji papurtė galvą. 

— Aš... Aš tik... Norėčiau... 

Žirnelių, — staiga pagalvojo ji. 

Naomė vėl atsistojo. 

— Norėčiau kažko skrandžiui nuraminti... 

Nuėjusi į virtuvę, atidarė šaldiklį, ištraukė šaldytų žirnelių pa- 


kuotę ir nusinešė ją prie stalo. 

— Nori žirnelių? Gal tau išvirti? 

Ji atplėšė pakuotę, atskyrė vieną žirnelį nuo sušalusios masės ir 
įsimetė į burną, paskui, leidusi ledui aptirpti, sutraiškė tarp dantų. Ge- 
ras skonis. Suvalgė dar vieną, paskui dar ir pasijuto geriau. 

— Jie visai geri, — pratarė. — Valgyk ir tu, neleisk sugesti. 

Džonas ištiesė ranką ir paėmė žirnelius. 

— Prisimeni, nėščioms moterims atsiranda visokių potraukių? 
Tai gal ir tau dabar taip? 

— Tai ne potraukis, — atsakė ji irzliau nei norėjo. — Aš tik noriu 
suvalgyti keletą šaldytų žirnelių, ir nieko daugiau. 

Suskambo telefonas. Džonas atsistojo. 

— Tegul, neliesk jo! — atžariai riktelėjo Naomė. 

Jis atrodė apstulbęs. 

— O galtai... 

— Neliesk! Palik tą prakeiktą telefoną ramybėje! 

Džonas patraukė pečiais ir atsisėdo. Jis suvalgė šiek tiek tuno, o 
Naomė triauškė po vieną žirnelius. 

— Kaip tau praėjo diena? — pasiteiravo jis. 

— Skambino Lorė. Perskaitė tą straipsnį. 

— Ir ką? 

— Ir kuriems galams tu viską papasakojai tai moteriai, a, Džo- 
nai? Žino visas miestas; žino visa Amerika... o gal ir visas sumautas 
pasaulis žino. Jaučiuosi it nenormali. Kaip mes auginsime savo vaikelį, 
gyvendami čia? 

Džonas, sutrikęs ir tylėdamas, žiūrėjo į savo valgį. 

— Gal mums reikėtų kur nors išvykti, į Angliją arba į Švediją, 
paprasčiausiai kur nors kitur. 

— Pamatysi, aprims. 

Ji stebeilijo į savo vyrą. 

— Tu iš tiesų taip manai? O tau neatrodo, kad Salė Kimberli, 
taip pat visos prakeiktos televizijos ir radijo stotys pasižymėjo savo 
dienoraščiuose vieną datą po šešių mėnesių, kada turės gimti mūsų 
kūdikis? 

Džonas nieko neatsakė. Galvoje kirbėjo klausimas: Kas, velniai 
rautų, yra tie Trečiojo tūkstantmečio mokiniai? 

Buvo pačių įvairiausių fanatikų grupių. Buvo žmonių, tikinčių, 
kadjų religiniai įsitikinimai suteikia jiems teisę žudyti. Jis galvojo apie 
savo bendradarbių veidus šį rytą. Problemos rimtumas visu svoriu už- 
griuvo Džoną tik šiandien. Jis ir Naomė darė tai, kam pasaulis dar ne- 
pasirengęs. Būtų buvę puiku, jeigu jie būtų laikę tai paslaptyje. 

Tačiau dabar džinas buvo paleistas iš butelio. 

Trinktelėjo automobilio durelės. Nebuvo tame nieko keista, 
nors... 

Jie abu tai išgirdo. Ir abu kažką pajuto. 

Galbūt dar daugiau žurnalistų. 

Atsistojęs nuo stalo, Džonas perėjo prieškambarį ir atsidūrė sve- 
tainėje, kurios langai išėjo į gatvę; šviesos nejungė. Pro langą buvo ma- 
tyti keletas vis dar stovinčių lengvųjų automobilių ir vanų, kuriuos at- 
siuntė žinių laidos. Tačiau buvo tarp jų ir dar nematytas automobilis, 
paprastas pilkas vanas be jokių radijo, televizijos arba laikraščio redak- 
cijos skiriamųjų ženklų. Jis stovėjo visiškai šalia namo, po gatvės ži- 
bintu. Automobilis buvo senas, jau gerokai panaudotas, su įduba šone, 
apdulkėjęs. Galinės durelės atidarytos, o už jo stovėjo trys žmonės, 
vyras ir dvi moterys, kurie krovė kažką panašaus į medinius kuolus. 
Nedidelis ant šaligatvio vis dar lūkuriuojančių reporterių būrelis pra- 
siskyrė, atlaisvindamas jiems šiek tiek vietos, ir atsargiai juos stebėjo. 

Džonas pajuto jį nutvilkantį nerimą. 

Vyras buvo aukštas ir laibas, į uodegėlę surištais ilgais pilkais 
plaukais ir apskurusiais drabužiais. Moterys irgi atrodė apsileidusios. 
Viena, taip pat aukšta, ilgais, glotniais rudais plaukais, o kitos, apkū- 
nios ir žemos, plaukai apkirpti vos ne ežiuku. Jie iškėlė savo baslius, ir 
Džonas pagaliau suprato, kad tai plakatai. 

Jie sustojo ant šaligatvio, sudarydami grupelę, o kiekvienas tri- 
julės narys rankose laikė aukštai iškeltą plakatą. Deja, teksto Džonas 
neįžiūrėjo. 


Kažkur jo darbo kambaryje, prisiminė Džonas, buvo žiūronai. 

Kad juos rastų, jam prireikė keletą minučių pasirausti chaotiškame 
daiktų kratinyje. Grįždamas ištraukė žiūronus iš dėklo ir, parėjęs atgal 
į svetainę, sutelkė dėmesį į plakatus. 

GENETIKAI — NE! — skelbė vienas. 

Kitame buvo šūkis PASITIKĖK DIEVU, O NE MOKSLU. 

Trečias skelbė: VAIKAI YRA DIEVO, O NE MOKSLO. 

Kaip tik tuo metu Džonas šalia savęs išgirdo drebantį Naomės 
balsą: 

— O, ne, Džonai,; daryk ką nors. Prašau, daryk ką nors. Paskam- 
bink policijai. 

— Paprasčiausiai nekreipk į juos dėmesio, — pratarė jis, stengda- 
masis, kad balsas atrodytų drąsus, nenorėdamas išsiduoti, jog išvydęs 
juos sutriko taip pat kaip ji. — Pakvaišėlių saujelė. Štai ko jiems reikia: 
reklamos. Jie nori, kad mes skambintume policijai, sukeltume konf- 
rontaciją. Ignoruokime juos, ir jie pasišalins. 

Tačiau ryte protestuotojai vis dar buvo čia. Be to, prie jų buvo 
prisidėjęs dar vienas automobilis, senovinis, labai iškleręs žalias „Ford 
LTD“ mikroautobusas tamsintais stiklais, o čia pat stovėjo dar dvi la- 
bai ryžtingai nusiteikusios moterys su plakatais, skelbiančiais: 


ŠĖTONO IŠPERAI — ABORTAS. 
TIK DIEVAS GALI DUOTI GYVYBĘ. 

Džonas turėjo seną gerą mokyklos laikų draugą Kalę Almtorpą, kilusį 
iš jo gimtojo miesto Erebru, kuris dabar dirbo atašė Švedijos ambasa- 
doje Vašingtone. Jie retai susitikdavo, bet palaikė ryšius elektroniniu 
paštu. Kalė turėjo naudingų pažinčių. 

Taigi Džonas susisiekė su juo, norėdamas gauti daugiau informa- 
cijos apie daktaro Detorės mirtį ir galbūt tikėdamasis sužinoti, kodėl 
nieko negirdėti apie jo laivą. Taip pat paprašė draugo pasidomėti orga- 
nizacija, pasivadinusia Trečiojo tūkstantmečio mokiniais. 

Šįryt Džonas gavo mažne du šimtus elektroninių laiškų, be to, jį 
apipylė tikra balso pašto kruša tiek namų telefone, tiek darbe. Istorija 
apie jų modifikuotą kūdikį pasiekė Švediją ir, regis, beveik visas kitas 
šalis šioje planetoje. Trumpąsias žinutes telefonu siuntė artimieji ir 
draugai, atsiuntė ir trys leidėjai, maldaujantys Džoną ir Naomę tapti 
jų klientais ir garantuojantys, kad jų asmeninė istorija susilauktų pa- 
saulinio pripažinimo ir atneštų milžinišką pelną. 

Buvo ir atsakymas nuo Kalės Almtorpo. Jis rašė švediškai — jie 
visada bendravo savo gimtąja kalba. 

Informacijos apie daktaro Detorės mirtį Kalė turėjo neką daugiau 
už Džoną, kurio šaltinis buvo žinių laidos. Sraigtasparnis, kaip ir lai- 
vas, registruotas Panamoje, o avarija įvyko tarptautiniuose vandenyse. 
Vis dėlto pilotas ir Detorė buvo JAV piliečiai, todėl įvykiu susidomė- 
jo FAV. Buvo ruošiamasi nuodugniam jūros žvalgymui iš oro, o įvykio 
nelaimės vieton išsiųstas gelbėjimo hidroplanas. Iki šiol neužfiksuota 
jokių „Serendipo rožės“ siunčiamų signalų, tačiau nepastebėta ir kokių 
nors avarijos požymių. Kalė neturėjo informacijos ir apie organizaciją 
Trečiojo tūkstantmečio mokiniai. Pasak jo, tai gali būti ir apgaulė, pa- 
skleista kokio nors keistuolio, išgirdusio apie sraigtasparnio avariją, 
arba religinio pakvaišėlio, sumaniusio prisiimti atsakomybę. Vis dėlto 
Jis patarė Džonui ir Naomei kurį laiką būti itin budriems ir pažadėjo 
Susisiekti, kai tik sužinos ką nors nauja. 

Džonas parašė trumpą atsakymą, dėkodamas draugui, tada jo 
dėmesį patraukė dar vienas elektroninis laiškas. Jis buvo nuo jo senų 


laikų vadovo Anglijoje. 


Džonai, 
rizikuoju nieko nepešti, nes įsivaizduoju, kad tave galutinai 
paviliojo Kalifornijos saulėkaita. Tačiau, išvydęs internete, 
kokią sumaištį sukėlei su modifikuotais kūdikiais, pamaniau, 
gal norėtum iš ten pasišalinti? Mums čia sudarytos labai geros 
galimybės. JK vyriausybės Finansavimas, Sasekso užmiestis, 
beveik visam gyvenimui garantuotas darbas ir pakankamai ge- 
ras atlyginimas. Tikra mokslininkų tyrėjų įstaiga. Dviejų šimtų 
akrų teritoriją užimantis miestelis. Mokslo tiriamąja veikla 
užsiima šeši šimtai darbuotojų. Konstruojamas dalelių grei- 
tintuvas, konkuruosiantis su CERN. Mikrorašto skyrius — jų 
žinioje yra mechanizmas, ant žmogaus plauko galintis užrašyti 
trijų šimtų eilučių tekstą... Mane ką tik pasamdė vadovauti 
naujajam skyriui, ir dabar mes intensyviai ieškome sumanių 
mokslininkų, kurių specializacijos sritis — virtuali gyvybė. 
Galėčiau tau pasiūlyti atskirą laboratoriją su puikia įranga ir 
visišką laisve. 

Kad ir ką nusprestum, parašyk man, kaip tau, senas vikin- 
ge, sekasi, kas naujo. 

Karsonas Diksas. 

Profesorius. Virtualybės sk. JK vyriausybinės Morlio parko 
mokslinių tyrimų laboratorijos. Storingtonas. 

Vakarų Saseksas. Jungtinė Karalystė. 


Džonas atsilošė kėdėje ir mąsliai smaksojo į laišką. Jis jau žinojo, 
koks būtų Naomės atsakymas, jeigu užsimintų apie tai; ji nertųsi iš 
kailio, kad tik galėtų grįžti atgal į Angliją. Grįžti namo. 

Tačiau jam ši idėja neatrodė tokia viliojanti. Sasekse Džonui yra 
tekę gyventi anksčiau ir jis buvo pakankamai pamėgęs šį kraštą. Netoli 

nuo Londono, jūra, Braitonas, kuris pasirodė gražus ir gyvas miestas, 
ir nuostabus užmiestis. 

Deja, tai buvo Anglija. Niūrus oras. Niūrus požiūris į mokslinin- 
kus. Buvo sunku patikėti tuo, kad šalis, prisidėjusi prie daugybės di- 
džiųjų pasaulinių atradimų, tokia abejinga moksliniams tyrimams ar 
netgi menkina jų svarbą. Salė Kimberli pasistengė, kad etatinės parei- 
gos PKU jam taptų galvos skausmu, vis dėlto Džonas galėjo likti Jung- 
tinėse Valstijose, parduoti savo sielą ir įsidarbinti pramonėje, kurioje 
nors programinės įrangos arba farmacijos kompanijoje. 

Karsonas Diksas jam patiko. Tačiau mintis apie grįžimą į Angliją 
slėgė. Nors, sutiko jis, tai galėtų būti išeitis iš jų dabartinės keblios 
padėties. 

Džonas parašė santūrų atsakymą, prisipažindamas profesoriui, 
kad buvo malonu gauti iš jo žinią, ir pažadėdamas apsvarstyti pateiktą 


pasiūlymą. 

Naomės dienoraštis 


Lorė ir Irvinas mums buvo nuostabūs. Aš vis tiek nemanau, kad kuris nors 
iš jų pritaria mūsų poelgiui, tačiau jie to neparodo. Abu primygtinai siūlė 
mums apsistoti pas juos, svečiams skirtame priestate, ir pagyventi, kol vis- 
kas aprims. 

Jiems priklauso didelis žemės sklypas Lago Vistoje, visiškai šalia Šal- 
tojo Vandens kanjono. Jis yra pačiame kanjono viršuje, tiesiai virš „Beverly 
Hills Hotel“; vakarų pusėje nuo jo atsiveria vaizdas į vandenyną, o rytų — į 
Los Andželo centrą, ojų svečių namelis tikras rojus, nes jis didesnis už mūsų 
namą! 

Čia tokia gausybė faunos ir floros, kad atrodo, jog atsidūrei tikrų tik- 
riausiame kaime, o anapus kanjono matyti didžiulė sodyba — anot Irvino, 
ją įsirengęs pats Aaronas Spelingas („Dinastijos“ kūrėjas!), bet Lorė nėra 
tuo tikra, jai atrodo, kad sodyba esanti toliau į rytus. Koks skirtumas? Šis 
dvaras užima apie penkiasdešimt tūkstančių kvadratinių pėdų plotą, jame 
įrengti du teniso kortai. Nuostabu! Pasižymėjau pasidomėti ir jiems pra- 
nešti, — pažįstu žmogų, kuris tikrai žino, — tačiau vis pamirštu. 

Praėjo keturios dienos po daktaro Detorės mirties ir trys nuo Džono 
ir mano pasirodymo USA Today pirmajame puslapyje. Tikrai labai sunku. 
Kur tik einu, jaučiu į mane įsmeigtus žvilgsnius; net sėdėdama automobi- 
lyje, degant raudonam šviesoforo signalui, pastebiu, kaip žiūri žmonės, ir 
galvoju, ar jie taip pat matė tą laikraštį. Bandau pati sau atsakyti, ar pri- 
siminčiau moters veidą po keturių dienų, jei būčiau skaičiusi aną straipsnį? 
Kodėl kai kurie dalykai įstringa žmonių galvoje? Atsakymas turėtų rūpėti 
kiekvienam leidėjui. Gal aš ir sergu paranoja, tačiau esu tikra, kad kai kurie 
žmonės susitikimuose žvelgia į mane gana keistai. 

Džonas negavo jokio atsakymo iš „Serendipo rožės“. Elektroniniai 
laiškai sugrįžta atgal, o susisiekti telefonu neįmanoma. Džono draugas, 
dirbantis Švedijos ambasadoje Vašingtone, Kalė Almtorpas, sako, kad JAV 

Kranto apsauga neaptiko jokių sraigtasparnio nuolaužų nei laivo ženklų. 
Būna momentų, kai negaliu patikėti, kad daktaras Detorė miręs, — jis 
buvo tokia energinga, tarsi antgamtiška asmenybė, — o būna, kad jaučiu, 
jog esu... jog mudu su Džonu esame tapę sąmokslo aukomis. 

Džonas labai prislėgtas. Man dėl to labai neramu, nes jis visą laiką 
būdavo gerai nusiteikęs, visada žinodavo, ką daryti. Šiuo metu jis atrodo 
sutrikęs. 

Kai laukiausi Halio, nejaučiau jokių ypatingų potraukių, kuriuos, kaip 
kalbama, patiria nėščios moterys. Tačiau dabar tie šaldyti žirneliai mane 
tiesiog varo iš proto! Atsibundu vidury nakties, einu prie šaldiklio ir pa- 
sisemiu saują šaldytų žirnelių. Vakare Irvinas buvo nusivežęs mus visus į 
„Gebenę“, kur vos įtikinau padavėją, kad aš kalbu rimtai ir tikrai noriu ats- 
kirai užsisakyti neatšildytų žirnelių. Jis patiekė juos į stalą taip, tarytum 
tai būtų buvusios austrės ar dar kas nors — ant smulkintų ledo kubelių. 

Kraustausi iš proto? Aš? 

Už šią vietą galima viską atiduoti, galvojo Naomė, išsitiesusi šezlonge, 
Irvino ir Lorės Šapirų marmuru išklotoje baseino terasoje, visu kūnu 
maloniai jausdama giedrą dangų ir saulės šilumą. 

Buvo sekmadienio vidudienis. Irvinas pasikvietė Džoną į savo 
klubą golfo partijai, ir Naomė tuo džiaugėsi, suprasdama, kad Džonui 
būtina pakvėpuoti grynu oru ir nors kelioms valandoms pamiršti jų- 
dviejų problemas. Jis buvo stipriai įsitempęs, visą naktį vartėsi, blaš- 
kėsi, o ir dieną, ji tai aiškiai matė, sunkiai sutelkdavo dėmesį. Atrodė 
tarsi apsvaigęs, nežinojo, kaip elgtis, ir ją tai gąsdino. Anksčiau Džonas 
visada buvo tvirtos psichikos, tiesa, kartais gal ir užsisklęsdavo savo 
pasaulyje, tačiau visuomet kontroliavo situaciją. 

Ji žiūrėjo į abi Šapirų mergaites, Čeisę ir Britnę, kurios teškeno- 
si čia pat, tvenkinyje, įsitaisiusios pripučiamame krėsle, ir į jų sūnų 
Kuperį, vidinio kiemo pakraštyje augančiuose krūmuose gainiojantį 
vabzdžius. Jis buvo šešerių, gimęs trimis savaitėmis vėliau už Halį. Jei 
Halis būtų gyvas, dabar galėtų kartu su Kuperiu gaudyti vabzdžius, 
užsimaukšlinęs per didelę skrybėlę, rankoje laikydamas bambukinę 
kartį, ilgesingai pagalvojo Naomė. 

— Po dešimties minučių išvažiuojame! — šūktelėjo jai Lorė. 

Jos buvo suplanavusios pietauti Barnio kavinėje kartu su kita Lo- 
rės drauge. Naomė nenoriai atsikėlė iš šezlongo ir nuskubėjo į vidų. 
Įėjusi į didžiulį urvą primenančią atviro plano gyvenamąją patalpą, ji 
užmetė akį į nuolat įjungtą televizorių. Šalia rūmus primenančio ko- 
lonijinio stiliaus pastato, tiesiai priešais nusikaltimo vietą saugančią 
juostą stovintis policijos pareigūnas, apsuptas pagalbos tarnybų auto- 
mobilių, niūriu balsu atsakinėjo į reporterio klausimus. 

— Tai siaubinga, — tarė Lorė, pakėlusi akis nuo sąrašo, kurį su- 
darinėjo kartu su savo tarnaite lotynų amerikiete. — Žiūri? 

— Ne, o kas atsitiko? 

— Eik, persirenk. Papasakosiu pakeliui. 

Po dvidešimties minučių Naomė sėdėjo Lorės juodame „Mercedes“ at- 
verčiamu stogu. Automobiliui sustojus prie šviesoforo Šaltojo vandens 
kanjono apačioje, ji paklausė: 

— Nužudė... Kaip suprasti — kartu su naujagimiais? Noriu pasa- 
kyti, tuos žmones, apie kuriuos pasakojo naujienose? 

— Taip, — atsakė Lorė. — Nenorėtum pravažiuoti pro savo 
namą? Pažiūrėtum, ar tie psichai ir šįryt ten stoviniuoja. 

Naomė dirstelėjo į savo rankinį laikrodį, jausdama, kaip kūnu 
sklinda tamsus baimės šešėlis. 

— Ar turime laiko? 

— Žinoma. Merilina visada pusvalandį vėluoja. 

— Tai gerai, — neryžtingai atsakė ji. 

Naomė kasryt nuvažiuodavo iki savo gatvės galo ir, savo nusivy- 
limui, pamatydavo, kad penketas keistuolių su plakatais vis dar sto- 
vyklauja. Būdama su Irvinu ir Lore ji jautėsi saugi. Jie buvo įsirengę 
elektrinius vartus, vaizdo stebėjimo kameras, o išilgai išorinės ribos 
buvo iškabinti įspėjimai „Ginkluota apsauga“. 

— Kas, anot jų, įvyko? 

Įsijungė žalias šviesoforo signalas, Lorė pasuko vairą ir, nuspau- 
dusi akceleratoriaus pedalą, nuvažiavo Saulėlydžio bulvaru. 

— Tas vyrukas, Martinas Borovicas, buvo labai turtingas, — pa- 
sakojo draugė. — Irvinas buvo kartą jį sutikęs. Jam priklausė nemažai 
parduotuvių ir motelių tinklas. Jis buvo rastas negyvas kartu su žmo- 
na ir vienerių metų dvynukais jų visiškai sudegusiame automobilyje, 
kuris stovėjo įvažiavime į kiemą. Sako, sprogo automobilyje įtaisyta 
bomba. 

— Kodėl? Ar kas nors žino priežastį? 

— Neminėjo. 

Jos įsuko į Pietinį Doheny kelią, pravažiavo „Metų laikų“ viešbu- 
tį, kirto Vilširo ir Olimpinės gatvių sankryžą, paskui įvažiavo į Piko. 
Naomė kalbėjo mažai, tik žiūrėjo į eismą ir į kelią priekyje bei į vietas, 

pro kurias jos važiavo, tačiau ne kažin ką matė. Ji skendėjo savo min- 
tyse. 

Pasaulyje tiek daug smurto, tiek daug neapykantos. Tavo sūnus 
mirė paslaptingos ligos sukeltoje agonijoje. Tu norėjai užtikrinti geres- 
nį gyvenimą savo kitam kūdikiui, bet nors ir kaip stengeisi, yra žmo- 
nių, įsitikinusių, jog jie turi teisę žudyti arba išvyti tave iš tavo namų 
vien todėl, kad jiems nepatiko tai, ką padarei. 

Fanatikai su savo žaliu vanu ir senutėliu LTD tebebuvo ant šali- 
gatvio, už kelių šimtų jardų nuo jų, — tas pats keistuolis vyras, į uo- 
degą surištais plaukais, ir nebylios moterys, — apsišaukėliai tikėjimo 
sergėtojai. 

Naujienų įgulos buvo išvažiavusios, stovėjo tik du lengvieji auto- 
mobiliai. Viename jų, vairuotojo kėdėje, sėdėjo fotografas, kuris ėmė 
pyškinti fotoaparatu ilgu objektyvu, kai tik jos prisiartino. Iš antrojo 
išlipo jauna moteris, rankoje ji laikė mažą mikrofoną. 

— Gal nori užeiti į vidų? — paklausė Lorė, sulėtindama greitį, kai 
privažiavo prie namo. 

— Ne. 

— Galėtume abi neskubėdamos įeiti — parodytume, kad jie 
mums nerūpi. O dabar, žinodami, kad išvarė jus iš jūsų namų, jie tiki, 
kad laimėjo. 

— O gal ir laimėjo, — atsakė Naomė. — Aš norėjau tik vieno, 
Lore: būti motina. Aš niekada neketinau tapti kankine. 

— Jei tu iš tiesų taip jautiesi, tai geriau būtų, jei užsiregistruo- 
tum abortui, — tarė Lorė. — Suprask, žmogau, tu privalai elgtis drą- 
siai ne tik dabar, drąsos tau reikės ir kitus dvidešimt metų, ir, galimas 
dalykas, ilgiau. Gali būti, kad su priešiškumu susidursi visą likusį gy- 
venimą. Argi tu nesupranti? 

— Įvažiuok į pastogę, — paprašė Naomė. 

Lorė padarė tai. 

Abi išlipo iš automobilio. 


— Alio, ponia Kleson. Esu Ana Maršal iš... 

Lorė atsisuko į ją su tokiu įtūžiu, kokio Naomė niekada nebuvo 
mačiusi draugės veide. 

— Nešdinkis iš čia, kale! — užstaugė ji, išgąsdindama merginą 
taip stipriai, kad ši atatupsta atsitraukė keletą žingsnių. 

Naomė ištuštino pašto dėžutę, o netrukus jos įėjo į namo vidų ir 
užrakino duris. 

— Efektingai tu čia... 

— Sujais reikia kalbėtis jiems suprantama kalba. 

Ji nerimastingai nusijuokė. 

— Ir religiniai fanatikai neįkando. 

— Gal vegetarai, — tarė Naomė. 

Kruopščiai peržiūrėjusi šūsnį laiškų nuėjo prie svetainės lango ir 
ėmė dairytis. Neapykanta buvo emocija, kurios Naomė niekada anks- 
čiau nejautė tikrąja šio žodžio reikšme. Tiesa, nemėgdavo, supykdavo, 
yra jautusi net aklą įtūžį. Neapykanta buvo kažkas nauja. Tačiau bū- 
tent ją Naomė dabar jautė tiems žmonėms su plakatais rankose. Stip- 
rią neapykantą, kurios ji tarėsi savyje neturinti. 

Penktą valandą, papietavusi, pasekiojusi paskui Lorę po „Rodeo' 
parduotuves, nejausdama niekam nė menkiausio entuziazmo, Naomė 
kartu su ja grįžo į Lago Vistą, kur ją, stovėdamas prie paradinių durų, 
pasitiko Džonas išblyškusiu, visiškai bespalviu veidu. Jis džiaugsmin- 
gai pasveikino Naomę, tačiau ji aiškiai matė, kad atsitiko kažkas labai 
rimta. 

Po kelių minučių, kai jie dviese liko svečių fAlygelyje, jis prabilo: 

— Man skambino Kalė Almtorpas. Girdėjai apie tą porą, nužudy- 
tą kartu su jų vaikais, apie Borovicus? Matei per žinias? 

— Taip... 

— Jis teigia, kad tai nebuvo atskleista žiniasklaidai, tačiau FTB 
labai rimtai vertina pareiškimą, kad juos nužudė tie patys žmonės, ku- 
rie susidorojo su daktaru Detore, tai yra fanatikų grupuotė, besivadi- 
Nanti Trečiojo tūkstantmečio mokiniais. 


Naomė klestelėjo ant sofos, jos kojos drebėjo. 

— O, Dieve. 

Džonas sugrūdo rankas į kišenes. Atrodė, jis tuojau kažką pasą. 
kys, bet nutylėjo. 

— Kaip... Aš... aš turiu omenyje... ar... ar jis... tikras? 

— Taip, — Džonas apėjo kambarį ratu, tada nuleido rankas jai už 
nugaros, ant sofos atlošo. 

— Aš gavau darbo pasiūlymą iš Anglijos, nuo Karsono. 

— Nuo Karsono Dikso? Darbas? Anglijoje? 

— Jei priimčiau, jie norėtų, kad pradėčiau dirbti tuojau pat. Aš 
galvoju... Atsižvelgiant į tai, kas vyksta... gal tikrai reikėtų apsvarstyti 
galimybę išvykti iš Amerikos? 

— Man nereikia nė galvoti, — atsakė Naomė. 

Atsilošusi minkštoje odinėje sėdynėje, pavargusi po vienuolika valan- 
dų trukusio transatlantinio skrydžio, Naomė kone snaudė, užliūliuota 
didelio mersedeso, vežančio juos iš Hitrou oro uosto, supimo. Džonas 
laikė ant kelių atlenktą nešiojamąjį kompiuterį, bet sėdėjo susmukęs 
ir užsimerkęs. 

Ji grįžo po ilgo laiko, buvo net pamiršusi, kokia žalia yra Angli- 
ja, palyginti su Los Andželu. Vėl atsistojusi ant Anglijos žemės, pajuto 
milžinišką palengvėjimą; čia viskas atrodė taip tyku, net eismas autos- 
tradoje atrodė daug ramesnis, nei siautinguose Amerikos greitkeliuose. 

Naomė laukė nesulaukė, kada galės susitikti su motina ir seseri- 
mi. Ji taip pat nekantravo atsikąsti kartesnio ir sūresnio „Marmite“ 
sumuštinio, kuris buvo jos naujas potraukis, atsiradęs per pastarąsias 
dvidešimt keturias valandas. 

„Virgin oro linijų bendrovės stiuardesė galėjo palaikyti ją pami- 
šusia, suprato Naomė, kai ji pasiteiravo, ar ši neturinti šaldytų žirnelių 
ir „Marmite“. 

Automobilį buvo parūpinęs Karsonas Diksas, ir ji buvo dėkinga 
už šį gestą. Jie dabar važiavo į Saseksą — Braitone buvo užsakytas 
viešbutis. Rytoj Džono laukė susitikimas Morlio parko mokslinių tyri- 
mų laboratorijoje, jame turėjo dalyvauti Diksas ir grupė, su kuria Džo- 
nui reikės dirbti. Paskui jis skris atgal į Los Andželą sutvarkyti likusių 
nebaigtų reikalų ir organizuoti viso jų turto pergabenimą į Angliją. 

Naomė tuo tarpu imsis ieškoti namo. Atrodė, kad viskas kinta 
tokiu tempu, jog jiems sunku suspėti. Buvo praėjusios vos dvi savaitės 
po straipsnio USA Today pasirodymo. Dvi savaitės nuo įvykio, visiškai 
Sujaukusio jų gyvenimą. 

Jos motina sakydavo, kad likimui nepaprieštarausi. Naomė tuo 
netikėjo; ji buvo įsitikinusi, jog žmonės valdo savo likimus. Tačiau jos 
Motina buvo optimistė. Tereikia pasitikėti savimi, ir anksčiau ar vėliau 
Viskas išeis į gera. 

Kaip ir dabar. 

O ką tu, Febe, manai? 

Jie dar nebuvo apsilankę pakartotinio tyrimo pas kitą gydytoją, 
reikėjo palūkėti dar porą savaičių, tačiau jau buvo susitaikę su faktų, 
kad gims mergaitė. Pradėjo netgi nagrinėti mergaičių vardų sąrašus, o 
praėjusią naktį, skrisdami lėktuvu, pasirinko vardą Febė. 

Febė graikų mitologijoje buvo viena iš titanų, milžiniško ūgio ir 
nepaprastai stiprių būtybių. Vardas pasirodė tinkamas. 

Atsigręžusi atgal Naomė pažiūrėjo pro galinį stiklą į M23 pas- 
kui juos važiuojančius automobilius, tikrindama, ar niekas jų neseka. 
Jiems iš paskos, visiškai arti, ta pačia vidurine juosta važiavo mėlynas 
furgonas. Tačiau netrukus, mirktelėjęs posūkio rodykle, persirikiavo 
į kitą juostą, vedančią link išvažiavimo. Įkandin jo važiavo nedidelis 
sportinis automobilis. Gerokai atsilikę sekė žalias mažas sedanas ir 
raudonas „Range Rover“, tačiau abu vis labiau tolo. 

Paranoja, suprato ji. Tas pat buvo ir lėktuve. Eidama tarp eilių, 
Naomė tyrinėjo keleivių veidus, žiūrėdama, ar jų kas nors neseka. 

O kaip atrodo Trečiojo tūkstantmečio mokiniai? 

Naomei keliais coliais nuleidus durelių stiklą, į salono tylą šniokš- 
damas įsiveržė lauko oras. Rugpjūtis. Anglijoje vasara. Oras tvankus ir 
drėgnas. Nedidelės mėlynos dangaus properšos vis labiau tamsėjan- 
čioje pilkumoje. Ji prisiminė, kad taip dažnai būdavo prieš lietų. Ta- 
čiau jai buvo vis tiek. Los Andžele lietus reiškė pragarą, bet Anglijoje 
lyja gražiai. Čia galėjo lyti be perstogės; dabar, kai ji su Džonu galėjo 
grįžti atgal, jai buvo nė motais, kiek už tai teko paaukoti saulės. 

Jie važiavo į pietus. Tolumoje buvo galima įžiūrėti žalius Pietų 
Žemakalnius. Čia jie buvo atvykę netrukus po jų pažinties, kuri bai- 
gėsi įsimylėjimu. Naomė buvo atsivežusi Džoną į Angliją, pirmiausia į 
Batą, susipažinti su savo motina ir Hariete. Jas abi Džonas sužavėjo. 
Paskui Džonas nusivežė ją į Saseksą ir supažindino su Karsonu Diksu 
bei kitais savo draugais iš universiteto. Jis pristatė Naomę didžiuoda- 
masis, kaip trofėjų, ir ji tam neprieštaravo. Jie abu jautėsi beprotiškai 


laimingi. 

O dabar Naomei atrodė, kadjiir vėllaiminga. Laimingesnė negu... 

Priepuolis užklupo ją visiškai nepasirengusią. Tarytum viduje 
staiga būtų stryktelėjusi iki tol suspausta spyruoklė, kurios gale pri- 
tvirtinta žaislinė figūrėlė kumščiais skynėsi sau kelią išjos pilvo. Regis, 
kiekvienas Naomės raumuo būtų susitraukęs, susisukęs, o galiausiai 
atsileidęs. Ją ištiko tokios stiprios konvulsijos, kad atrodė, jog saugos 
diržas, įsirėžęs į kūną, perpjaus odą, ir Naomė sukliko. Netrukus iš jos 
gelmių ištrūko baisios, žemos, vibruojančios dejonės, kurios, skaus- 
mui stiprėjant, darėsi vis garsesnės, o skausmas tik dar labiau stiprėjo 
ir tapo veriantis, ir ji užsimerkė, ėmė kramtyti lūpas, suprasdama, kad 
mersedesas staiga metėsi į šoną, kad Džono nešiojamasis kompiuteris 
krenta po kojomis. Džonas, akimirksniu nubudęs, sumišęs ir apimtas 
išgąsčio, įsmeigė į ją akis, iš pradžių manydamas, kad jie pateko į auto- 
avariją. Išvydo Naomės veidą. Vėl išgirdo jos balsą. 

— Mieloji, kas tau? Mieloji? 

Ojai vis blogėjo, skausmas buvo toks stiprus, tarsi kažkas įkaitu- 
siu iki raudonumo peiliu būtų raižęs jai vidurius. 

— Malda-a-a-a-u-u-u-uju... A-a-a... Malda-a-a-u-u-uju-u-u... Ne... 
Ne-e-e! 

— Stabdyk! — užstaugė Džonas. 

Staigus stabdymas. Garso signalo kauksmas. 

— Padė-ė-kite-pa-a-a-a-dė-ė-ėkite-malda-a-auju-paga-a-a-a-Ibo- 
0-0-S... 

Jie sustojo asfaltuotame kelkraštyje. Vos per keletą colių nuo jų 
pro šalį nudundėjo sunkvežimis. Naomės veidas buvo pilkas, perkreip- 
tas, skruostais riedėjo ašaros, iš burnos bėgo kraujas. Ji tirtėjo nely- 
ginant paklaikęs gyvūnas narve, plaukai buvo išsidraikę, o kraupios 
dejonės vis dažnėjo ir dažnėjo. 

Jai iš burnos teka kraujas. O, Dieve. Ji miršta. Jėzau, tik ne tai. Kokią 
Velniavą tu jai iškrėtei, Detore? 

— Mieloji... mieloji... Naome... brangioji mano... 

Aimanos liovėsi. 

Kraujas tekėjo iš lūpos, ne iš burnos. 

Trumpa tyla. Ji atsisuko į vyrą, žvelgdama į niekur nenukreipto- 
mis akimis, lyg būtų išvydusi kažkokį demoną, veide buvo sustingusi 
emocija, kurios Džonas negalėjo įvardyti — tai galėjo būti kančia arbą 
neapykanta, o gal ir viena, ir kita. Naomės balsas virto šnabždesiu. 

— Prašau, padėkite. Maldauju, padėk man, Džonai. Aš negaliu... 
negaliu... ištverti... Negalėsiu ištverti dar vieno... A-a-a-a-a-a-a-a-a-ą- 
a-a... 

Staiga ją tarytum kažkas trūktelėjo aukštyn, Naomės akys išvir- 
to, ji ėmė virpėti, paskui pasigirdo viena pratisa aimana, kuri tęsėsi gal 
trisdešimt sekundžių, gal minutę, o gal ir dar ilgiau, Džonas neskaičia- 
vo, jis tik desperatiškai stengėsi išsaugoti šaltą protą, suprasti, kas ten, 
jos viduje, vyksta. Persileidimas? O, Dieve. 

Jis uždėjo ranką Naomei ant kaktos. Ši buvo šlapia nuo prakaito. 

— Brangioji mano, — tarė jis, — viskas gerai, viskas bus gerai. 

Ji tik nerišliai kažką suniurzgėjo, smarkiai purtydama galvą, ta- 
čiau Džonas nesuprato, ką nori pasakyti, neperskaitė ir to, ką byloja 
jos paklaikęs žvilgsnis. 

— Mieloji, — tęsė jis, — nusiramink, prašau, nusiramink. Sakyk, 
kas tau. Pasakyk man. 

Naomė bandė kalbėti, bet balsas užstrigo gerklėje, kai ji ir vėl ėmė 
vibruoti, galiausiai prispaudė riešą išorine puse sau prie lūpų ir stipriai 
užsimerkusi suleido dantis. 

Džonas atsisuko į vairuotoją. 

— Mums reikalingas greitosios pagalbos automobilis... Arba... 
gal mes esame netoli ligoninės... Kaip?.. 

— Krolis. Dešimt minučių kelio. Ne, mažiau... Ten yra didelė li- 
goninė. 

— Pirmyn! — paliepė Džonas. — Spausk kuo greičiau, kaip tik 
įmanoma. Aš... pasirūpinsiu tuo reikalu... jei tektų mokėti baudą... 
Prašau, kuo greičiau! 

Mažoje baltoje palatoje, uždanga atskirtoje nuo Nelaimingų atsitiki- 
mų ir skubios greitosios pagalbos skyriaus priimamojo, pypsėjo eile 
išrikiuoti monitoriai, skaičiais ir dantytomis smailėmis vaizduodami 
Naomės gyvybines funkcijas. 

Ji gulėjo ant oda aptraukto stalo. Greta stovintis Džonas neri- 
mastingai stebėjo EEG. Ryškios dienos šviesą skleidžiančios lempos 
tik dar labiau sustiprino vaiduoklišką ir taip blyškaus jos veido išvaiz- 
dą. Desperatiškai susirūpinusiam žmona Džonui dabar jau neberūpė- 
jo, ar neįvyko persileidimas, jis norėjo tik vieno — kad Naomei viskas 
būtų gerai. Jautėsi visiškai bejėgis. 

Ant baltų lentynų išilgai sienų stovėjo išrikiuoti buteliukai, bu- 
teliai ir švirkštai plastikinėse pakuotėse. Tvyrojo dezinfekcinių me- 
džiagų kvapas. Slaugytoja melsvu ligoninės chalatu reguliavo lašelinės 
tėkmės vožtuvą. Kita tarė: 

— Sistolinis aštuoniasdešimt, kyla. 

Naomė sumišusi žiūrėjo aukštyn, į Džoną. Jos veido spalva atro- 
dė pasibaisėtina, ji pati trumpą valandėlę gulėdavo ramiai, bet tuojau 
pat vėl persikreipdavo, imdavo drebėti ir šaukti iš skausmo. 

Maldauju, padėkite, kad jai viskas būtų gerai. Maldauju, neleiskite, 
kad nutiktų kas nors baisaus. Maldauju... 

Į patalpą įėjo dar viena moteris melsva slaugytojos uniforma. 

— Daktaras Klesonas? 

— Pakvieskite čia gydytoją! Jėzau! — šūktelėjo jai Džonas. — 
Mano žmonai persileidimas — iškvieskite budintį akušerį! 

Ji segėjo ženklelį „A8<E, Alison Šipli, vyresnioji slaugytoja“, o ran- 
koje laikė segtuvą su gnybtuku. 

— Daktare Klesonai, atsiprašau, ar galėčiau jums užduoti keletą 
klausimų? 

— Velniai rautų, iškvieskite greičiau akušerį, dėl Dievo meilės! 


Išlikdama šaltakraujiškai rami, ji maloniai nusišypsojo. 

— Daktare Klesonai, ponas Šarpas-Džonsas ateina iš operacinės. 
Jis bus čia po kelių minučių. 
— Džonai. 


Naomės balsas. Visiškai ramus. Nuolankus. 


Jis nuleido į ją akis. 

— Prašyčiau atlikti tik keletą priimamojo formalumų, — paprašė 
slaugytoja. 

— Džonai, prašau, nurimk, — švokšdama, vos gaudydama orą 


kreipėsi Naomė. — Man jau gerai, jaučiuosi gerai, iš tikrųjų. 

Džonas pažiūrėjo į laidus ir žarnelės, prijungtus prie Naomės 
krūtinės ir riešo, paskui pabučiavo ją į drėgną kaktą. Jam šiuo metu 
nerūpėjo niekas kitas, kaip tik greičiau numalšinti jos skausmą. 

— Myliu tave. 

— Ir aš tave, — sušnabždėjo ji, linktelėdama galvą ir tiesdama 
ranką. 

Džonas paėmė ją, ir Naomė stipriai suspaudė jam delną. 

— Manjau gerai, — tarė. — Garbės žodis, gerai. 

Tą pačią akimirką uždanga prasiskyrė ir pasirodė aukštas vyras 
chirurgo chalatu, avintis baltomis klumpėmis, su kauke, tabaluojančia 
po smarku. 

— Labas, ponia Kleson, — pasveikino jis. 

Naomė linktelėjo. 

Jis užmetė akį į Džoną, bet tuojau vėl atsigręžė į Naomę. 

— Atsiprašau, kad priverčiau laukti. Kaip jaučiatės? 

— Gerai. 

Džonas norėjo sušukti: Juk tau nėra gerai, tu ką tik baisiausiai kan- 
kinaisi, tau visiškai negerai, kalbėk tiesą! Tačiau jis stovėjo, netardamas 
nė žodžio, kol Šarpas-Džonsas rūpestingai ją apžiūrinėjo, pirmiausia 
iš išorės, spaudydamas pilvą, o paskui ėmėsi vidaus, be paliovos už- 
davinėdamas klausimus, susijusius su jos medicinos istorija; į kai ku- 
riuos klausimas Naomė atsakė iškart, tačiau į kitus sugebėjo atsakyti 
tik raginama Džono. 


Galų gale, nusimaudamas pirštines, Šarpas-Džonsas tarė: 

— Ką gi, gera žinia yra ta, kad jūsų gimdos kaklelis uždaras ir jūs 
nekraujuojate, vadinasi, persilei... 

Akušerio išvadą nutraukė staigi ir stipri Naomės konvulsija, 
kuri privertė jį iš apstulbimo atsitraukti atatupstą. Ji išmetė rankas 
aukštyn, išlenkė stuburą, akys išvirto, ir pasigirdo širdį veriantis 
šauksmas. 

Po valandėlės — Džonui atrodė, kad tai neužtruko nė kelių se- 
kundžių, — čia prisistačiusi visa brigada užkėlė Naomę ant vežimėlio 
su ratukais ir išvežę iš palatos leidosi koridoriumi tolyn. 

— Kur jūs ją vežate? — pajutęs neaiškią paniką, pasiteiravo 
Džonas. 

Niekas neatsakė. 

Džonas puolė įkandin jų, tačiau už kelių žingsnių jį sulaikė slau- 
gytoja Alison Šipli, paimdama už rankos. 

— Prašau, laukite čia, — tarė ji. 

— Jokiu būdu! 

Džonas išlaisvino ranką ir nuskuodė iš paskos. Tačiau netrukus 
jam kelią užtvėrė akušeris. 

— Prašyčiau, daktare Klesonai. Suprantu jūsų nerimą, deja, turiu 
paprašyti tamstos palaukti čia. 

Tai buvo ne prašymas, o reikalavimas, nesvarstytinas, ištartas 
maloniai, bet kartu ir įsakmiai. 

— Kurją vežate? — paklausė Džonas. — Ką ketinate daryti? 

— Ketinu atlikti ultragarsinį tyrimą, ir tai turiu padaryti ten. 
Gali būti, man teks ją atverti, kad galėčiau pamatyti, kas dedasi viduje. 
Visiems būtų geriau, jei palauktumėte čia. 

Džonas išėjo į kiemą paskambinti Naomės motinai ir papasakoti, 


kas vyksta; jam reikėjo su kuo nors pasidalyti savo sielvartu. 


Po valandos akušeris sugrįžo į palatą, jis buvo vis dar su operaciniu 
Chalatu, po smakru kyburiavo kaukė, o veido išraiška atrodė baisiai 

rimta. Džonas išsigandęs pakėlė į jį akis ir jau norėjo stotis, tačiau akų- 
šeris pats atsisėdo šalia. 

— Tik per plauką. 

Džonas spoksojo išpūtęs akis. 

— Arjūs medicinos daktaras, daktare Klesonai? 

— Ne, aš mokslininkas. 

— Puiku. Mums teko skubiai atlikti laporatomiją... — jis ramina- 
mai kilstelėjo ranką. — Nedidelė incizija jos pilve, vadinama Fanenšti- 
lio incizija. Jai dabar gerai, viskas gerai. Skausmą sukėlė cista dešinėje 
kiaušidėje, kuri užsisuko ir neleido pratekėti į kiaušidę kraujui, todėl 
ši ėmė gangrenuoti. Tai buvo dermoidinė cista, kurią jūsų žmona gal- 
būt turėjo visą gyvenimą, mane tik stebina, kad jos niekas nepastebėjo 
ankstesnių ultragarsinių tyrimų metu. Ar kuris nors iš judviejų žinojo- 
te, kad jūsų žmona turi įgimtą dauginimosi organų išsigimimą? 

— Išsigimimą? Kas tai per išsigimimas? 

— Ji turi dvigubą gimdą. 

— Dvigubą gimdą? Ką... Turiu omenyje... kas tai yra?.. 

Džono galvoje mintys pašėlusiu tempu keitė viena kitą. Kodėl, 
velniai rautų, daktaras Detorė jiems to nepasakė? Jis juk turėjo žinoti. Jis 
turėjo... O gal jis nuo jų slėpė? Kodėl jiems nieko nepasakė Rozengartenas? 
Į šį klausimą atsakyti buvo paprasčiau: per tyrimą jis labai skubėjo, jo min- 
tys buvo visiškai kitur. 

— Tai pasitaiko palyginti dažnai — vienai iš penkių šimtų mo- 
terų, bet jūsų žmonos dviguba gimda nebuvo matoma iškart. Šiaip ar 
taip, ji dabar jaučiasi gerai, o ir kūdikiai sveiki. 

— Kūdikiai? Ką norite tuo pasakyti, kaip tai „kūdikiai“? 

— Vienas vienoje pusėje, o kitas — kitoje. 

Matydamas Džono veido išraišką, gydytojas minutėlę dvejojo, 
paskui paaiškino: 

— Jūsų žmona laukiasi dvynukų. Berniuko ir mergaitės. Juk jūs 
žinote, ar ne? 

Naomės dienoraštis 


Dvynukai! 

Mama ir Harietė jaučiasi kaip septintame danguje. O aš dar visiškai 
sukrėsta. Patyriau jau pakankamai staigmenų ir dabar paprasčiausiai ne- 
bežinau, kokius jausmus išgyvenu. Bandau suprasti bent jau tai, ką reiškia 
turėti dvynukus. Internete yra svetainė, kurioje nurodyta, ko reikia tikėtis 
nėštumo metu ir pirmaisiais metais po gimdymo — regis, tai nebus lengva. 

Praeitą savaitgalį Harietė atnešė man laikraštį su straipsniu apie 
dvynukų epidemiją. Jame rašoma, kad dėl to kalti vaisingumo klinikos spe- 
cialistai, kurie perkelia kiaušinėlių telkinius atgal į gimdą. Bandžiau paaiš- 
kinti Harietei, kad Detorės klinikoje buvo ne taip, kad turėjo būti tik vienas 
kiaušinėlis. Tačiau nemanau, kad jai iš tiesų rūpėjo, ką aš sakau. 

Jaučiu, ji truputį pavydi. Harietei trisdešimt dveji, jai nepaprastai se- 
kasi prekyba obligacijomis, bet ji netekėjusi. Aš gerai žinau, — iš daugelio 
mūsų pokalbių per daugelį metų, — kad jai ne itin rūpi turėti vaikų, taigi 
ji, galimas dalykas, tikisi, jog dabar, kai aš laukiuosi dvynukų, ji nebejaus 
mamos spaudimo pagimdyti anūkų! 

Kartais naktimis guliu nemiegodama ir galvoju apie Halį, gulintį ma- 
žame karstelyje, kape gražiose Sanseto kapinėse. Jis toks vienišas. Lorė kas 
savaitę nuneša gėlių nuo mūsų. Kažin, ar dabar, mums išvykus taip toli, jis 
dar vienišesnis? 

Laukdamasi Halio aš beveik visą laiką džiaugiausi nėštumu, bent 
Jau iki gimdymo, per kurį teko ištverti kone pragariškas kančias. Jaučiau- 
si gerai, džiūgavau, buvau pasitikinti savimi. Tačiau dabar nieko pana- 
šaus neišgyvenu. Esu apsunkusi, nerangi, nusilpusi, visą laiką pykina. 
Labai bijau, nes nežinau, kas iš tiesų vyksta manyje. Ir dar. Ar Džonas, 
stengdamasis mane pradžiuginti, nemėgina nuslėpti nuo manęs tiesos, 
kurią pats žino? 

Aš visada pasitikėjau Džonu. O gal jis ir Detorė buvo sudarę kokį nors 

slaptą sandėrį? Žiūrėk, valandėlę jis būna priblokštas kaip ir aš, tačiau jau 
po akimirkos atrodo beveik linksmas. 

Vienintelis žmogus, su kuriuo nuoširdžiai galėjau pasikalbėti, buvo 
Roza. Mes draugės nuo dešimties metų. Roza Miler, kuri dabar yra Vai- 
teker. Ji visada buvo nuovokesnė už mane. Džonas pašėltų, jei sužinotų, 
kad papasakojau jai, — mudu buvome susitarę niekam apie tai neprasitar- 
ti, — tačiau man būtina su kuo nors pasikalbėti, kitaip išprotėčiau. Turiu 
pripažinti, jos reakcija mane nustebino. Roza paprastai į viską reaguoja en- 
tuziastingai. Vis dėlto šįkart jos veide išvydau susirūpinimą dėl to, ką mes 
padarėme. 

Kodėl dvynukai, dr. Detore? Jūs suklydote? Ar padarėte tai sąmo- 
ningai? 

Ar aš kada nors sužinosiu tiesą? 

— Juk tai pasakiška — didysis miegamasis. Patikėkite manimi, tokių 
nėra daug, — tarė Siuzė Volker. 

Naomė, vilkdamasi paskui seserį ir motiną, nusekė įkandin nekil- 
nojamojo turto agentės į didžiulį kambarį, sutvirtintą ąžuolinėmis si- 
jomis. Vidus buvo užlietas vidudienio saulės, kurios spinduliai pateko 
pro langus, išeinančius į pietus ir atsiveriančius į dirbamosios žemės 
platybę, už kurios buvo matyti Žemakalnių šlaitai. 

— Nepamatęs savo akimis, nepatikėsi, — tęsė Siuzė Volker. — 
Galėsite dar trisdešimt metų dairytis į kitus namus, bet panašaus re- 
ginio neišvysite. 

— O vėjas? — Harietė tęsė agentės apklausą. — Juk čia neapsau- 
gota, atvira vieta, ar ne? 

Nelyginant mažas vaikas Naomė pagarbiai pažvelgė į seserį. Ha- 
rietė visada buvo dailesnė už ją, ir šiandien, elegantiškai trumpai ap- 
kirptais smalos juodumo plaukais ir angliškos rožės raudonio skruos- 
tais, ji atrodė dar gražesnė nei bet kada anksčiau. Sesuo buvo ne pagal 
savo metus nuovoki ir išmintinga, negana to, gerai žinojo, kaip apsi- 
rengti kiekviena proga. Ji vilkėjo naujutėle „Barbour“ striuke, ant kak- 
lo buvo užsimetusi „Cornelia James“ tvido šaliką, o džinsines kelnes 
susikišusi į žalius guminius batus, tarytum visą savo gyvenimą būtų 
praleidusi kaime, nors iš tikrųjų tai buvo viena iš jos retų avantiūrų 
trenktis kažkur už miestiškos Londono šventovės ribų. 

Jų motina, Anė, priešingai, atrodė tokia pat gyvenimo prislėgta 
kaip aną siaubingą vakarą, prieš aštuoniolika metų, kai įėjo į Naomės 
miegamąjį pasakyti dukrai, kad jos tėvas jau niekada nebegrįš namo, 
nes iškeliavo į dangų. Motinos veide, nors ir išlaikiusiame dailius bruo- 
žus, buvo per anksti įsirėžusios raukšlės, žili plaukai apkirpti senama- 
diškai, o rengdavosi, skirtingai nei dukra, visuomet žinanti, kaip pri- 


sitaikyti prie aplinkos, truputį nenatūraliai, pernelyg formaliai. Šian- 

dien ji vilkėjo elegantišką juodą švarkelį ir miestietiškus batelius — tai 
būtų tikę ir kokteilių vakarėliui. 

— Taip, jei norite kraštovaizdžio, teks susitaikyti su tuo, kad bus 
šiek tiek vėjuota, — atsakė Siuzė Volker. — Bet vėjas yra gerai. Jis 
džiovina žemę. Be to, įsikūrus aukštesnėje vietoje, kaip čionai, nerei- 
kės baimintis potvynių. 

Naomei šis namas patiko. Ji viltingai žvelgė į motiną ir seserį, 
norėdama, kad jis patiktų ir joms. Ji troško, kad namas patiktų ir joms. 
Būdama pagrandukė, jautė vidinį poreikį jų pritarimui. 

Agentė buvo smulkutė, ilgais lygiais plaukais, tvarkingai apsi- 
rengusi. Naomei ji priminė kinišką lėlę. Praėjusią savaitę apžiūrėjusi 
aštuonis šiame rajone nuomojamus būstus, kurie visi be išimties buvo 
vienas už kitą baisesni, nevilties apimta Naomė prieš tris dienas už- 
suko į mažytę Siuzės Volker agentūrą Rytų Sasekso grafystės centre 
Luise, ne per toliausiai nuo pilies griuvėsių, ir įsidrėbė kėdėje. 

Agentė, nelyginant bendrininkė, pasilenkė per stalą į priekį ir, 
pridėjusi prie lūpų pirštą, pasakė, kad yra viena sodyba, ganėtinai pui- 
ki, tiesa, kol kas oficialiai nesiūloma, tačiau, kad ir kaip būtų, ji norė- 
sianti nusivežti Naomę jos pažiūrėti, nes nuojauta kužda, jog tai būtų 
idealus variantas. Kaina bus nuleista tikintis skubiai rasti nuominin- 
kų, galbūt ji ir sieks Naomės galimybių ribas, tačiau visi, kas tik matė 
šią sodybą, ją įsimylėjo. 

Į Denės ūkio sodybą vedė pusės mylios degutbetonio kelias, javų 
laukais vingiuojantis į Žemakalnius, o prasidėjo jis už penkių mylių 
nuo Luiso vos pastebimu kaimo keliuku. Sodybą sudarė medinis kloji- 
mas, paverstas gyvenamuoju namu su keturiais miegamaisiais, ir ats- 
kiras titnago akmenų svirnas, kuriame dabar buvo įrengtas dvivietis 
garažas. Pastatai stūksojo ant kalvos keteros, nuo kurios visomis kryp- 
timis vėrėsi ištisas mylias į tolį plytintys dirbamosios žemės laukai. 
Artimiausia gyvenvietė — mažas kaimelis už dviejų mylių. 

Toks nuošalumas buvo trūkumas. Vis dėlto, vertinant vietą, buvo 
ir teigiamų pusių. Neigiamas aspektas tas, kad iki artimiausio namo, 
ūkininko trobos, — gera pusė mylios. Ar ji bijotų, likusi viena? O kaip 

naktį? Teigiama būtų tai, kad čia jie neturėtų kaimynų, galinčių užduo- 
ti nepatogų klausimą apie jų naujagimius, jei kada vėl būtų prisimintas 
laikraščio straipsnis arba pasirodytų jo tęsinys. Bet visa kita vaikams 
būtų tikras prieglobstis. 

O visų geriausia, kad čia tikrai nepaprastai gražu. Naomė galėjo 
nesunkiai įsivaizduoti save ir Džoną, įsikūrusius šioje sodyboje, augi- 
nančius vaikus, gyvenančius savo gyvenimą. Čia buvo pusantro akro 
sodas, kurio didesnę dalį užėmė pievelė ir krūmai, su jaunomis obe- 
limis, kriaušėmis, slyvomis ir vyšniomis. Ji mintyse matė iškylas su 
draugais terasoje, išklotoje plokštėmis. Įsivaizdavo krosnį su joje de- 
gančiomis malkomis, besikūrenančią didelėje atviro plano gyvenamo- 
joje patalpoje. Vaizduotėje matė ir krintantį sniegą, ir visomis krypti- 
mis ištisas mylias besidriekiantį baltą kraštovaizdį. 

Čia atrodė neįtikėtinai ramu. 

Saugu. 

Džonas, telefonu išklausęs detalų sodybos apibūdinimą, irgi 
buvo kupinas entuziazmo. Jis turėjo vienam mėnesiui išvykti į Los 
Andželą, universitete parengti recenziją ir suorganizuoti jų mantos 
pargabenimą į Angliją. Pasak jo, neįmanoma įsivaizduoti, kiek šlamšto 
jie sukaupė per pastaruosius šešerius metus. O Naomė patarė Džonui 
išmesti viską, ko jam nebūtų gaila. 

— O kas yra tikrasis šios sodybos savininkas? — paklausė Harie- 
tė, apžiūrinėdama plačią indišką raižyto raudonmedžio lovą su dviem 
stulpeliais. 

— Aš aiškinau jūsų seseriai... Mhmmm... trečiadienį. Sodyba pri- 
klauso Rodžeriui Hamondui, kuris ją ir perstatė. Jis visiškai neseniai 
išvyko į Saudo Arabiją, sudaręs trejų metų darbo sutartį. Pasibaigus 
sutarčiai, jie ketina persikelti į Australiją. Tai, be abejo, reikštų galimy- 
bę nusipirkti šį ūkį, — puiki investicija, — dvigubą garažą būtų galima 
Paversti atskiru gyvenamuoju namu. Toks dvaras pasitaiko tik kartą 
Per dešimtmetį. 

— Gerai suprojektuotas vonios kambarys, — pagyrė Harietė. — 
Dvi prausyklės. Tai gerai. 

Nekilnojamojo turto agentė nuvedė jas į kitą koridoriaus pusę. 

— Be abejo, šis greta esantis kambarys idealiai tiktų jūsų dvy- 
niams! 

Kai buvo apžiūrėti visi kambariai, Siuzė Volker paliko jas vienas 
apvaikščioti sodybą ir nuėjo į savo automobilį. 

Sėdėdama priešais ryškiai raudoną „Aga“, už senovinio ąžuolinio 
valgyklos stalo virtuvėje, Naomė pažiūrėjo į Harietę, paskui į savo mo- 
tiną. 

— Kaip? — pasiteiravo ji. 

Pirma prabilo motina: 

— Atrodo, daug vietos spintai. Net labai daug vietos spintai. 

— O ką jūs darysite, kai ims snigti? — griežtu tonu pasidomėjo 
sesuo. 

— Ką gi... galėsime keletą dienų pagyventi atkirsti nuo pasaulio. 
Manau, būtų labai romantiška! — šypsodamasi atsakė Naomė. 

— Neliks jokios romantikos, jei skubiai prireiks gydytojo pagalbos. 

— O mokyklos? — susirūpino motina. — Apie tai būtina pagal- 
voti. 

— Būtina pagalvoti ir apie nuošalumą, — pridūrė sesuo. — Džo- 
nui teks visą dieną dirbti. Kaip tu ištversi, neturėdama su kuo pasikal- 
bėti, neskaitant avių? 

— Avys man patinka, — atsakė Naomė. 

— Tau reikėtų šuns, brangioji, — tarė motina. 

— Šunys yra tikra kančia, — įsiterpė Harietė. — O ką darysi, jei 
norėsi išvykti? 

— Man patinka šunys, — paaiškino Naomė. — Šunys neteisia 
žmonių. 

Džonas jautė kažką panašaus į kliūtį gerklėje, spaudžiančią ją iš vidaus, 
nervinį raumens trukčiojimą; panašiai trukčiojo ir pilvo raumenys. Jis 
nepajėgė išlikti ramus ilgiau kaip keletą akimirkų. Norėjo, kad visa tai 
greičiau baigtųsi, tačiau tuo pat metu buvo ne juokais sunerimęs. Su- 
nerimęs dėl Naomės, dėl kūdikių, kuriuos ji nešiojo. Sunerimęs dėl to, 
kas jų laukia. 

Jie buvo pastatę jam kėdę šalia operacinio stalo, taigi Džonas sė- 
dėjo ant jos ir glostė Naomei kaktą. Žvilgsnis įsmeigtas į žalio audek- 
lo širmą, ištemptą skersai jos krūtinės, slepiančią nuo jų akių tai, kas 
vyksta anapus jos, operacinėje. 

Jie dabar laukė, kol visiškai suveiks epiduralinė blokada, kurios 
injekcija buvo suleista Naomei į stuburą. Džonas dirstelėjo į apskritą 
baltą ciferblatą ant operacinės sienos. Buvo praėjusios penkios minu- 
tės. Jis nusišypsojo Naomei. 

— Kaip jautiesi, mieloji? 

Aprengta palaidu chalatu, su lašalinės žarnele, atvesta į riešą, ir 
plastikine žymine kortele su jos vardu, Naomė atrodė tokia pažeidžia- 
ma. Lūpų kamputyje pasirodė mažytis seilių burbuliukas, kurį Džonas 
tuojau švelniai nuvalė popierine nosine. 

— Gerai, — labai tyliai pratarė ji. — Būsiu laiminga, kai... — 
Naomė atsakydama išspaudė šypseną, paskui jos balsas iš susijaudini- 
mo užsikirto. 

Naomės akys buvo plačiai atmerktos. Kartais jos atrodydavo ža- 
lios, o kartais rudos; šįkart akys tuo pat metu atrodė ir žalios, ir rudos. 
Šypsena išblėso, o jos vietoje, nelyginant blėsčiojanti žvakės liepsnelė, 
Pasirodė abejonė. 

— Ir aš, — atsakė Džonas. — Ir aš būsiu laimingas... 

Kada? — susimąstė jis. Kada šis laukimas baigsis? Kada pagaliau 
gims mūsų kūdikiai, ir mes galėsime sužinoti, ką jis iš tikrųjų padarė? Kada 


tms aiškėti, ar mes pasielgėme išmintingai, ar ne? 

— Kąjie daro? — paklausė ji. 

— Laukia. 

Džonas atsistojo. Operacinė atrodė sausakimša; aplink stovinia- 
vo medikai žaliais chalatais, dauguma jų šnekučiavo per savo kaukes 
taip nerūpestingai, lyg būtų buvę sukviesti į kokteilių vakarėlį. Jis ban- 
dė prisiminti, kas jie tokie. Akušeris konsultantas, akušeris stažuoto- 
jas, pediatras konsultantas, anestezuotojas, anestezuotojas asisten- 
tas, slaugytojos, pribuvėja. Ryškiai balta šviesa, skleidžiama aukštai 
iškeltos lempos, kaitino nuogą išsipūtusį Naomės pilvą. Elektrinių 
prietaisų grupė teikė reikiamą informaciją. 

Anestezuotojas, guvus, dėmesingas vyras vardu Endrius Davis, 
palietė jos pilvą vatos pagalvėle. 

— Naome, ar dabar ką nors jaučiate? 

Ji papurtė galvą. 

Tada jis silpnai bakstelėjo mažu smailiu instrumentu. 

— O dabar jaučiate? 

Naomė vėl papurtė galvą. 

Anestezuotojas paėmė pulverizatorių su vandeniu ir stipriai pa- 
purškė, pirmiausia ant pilvo, paskui ant bambos iš abiejų pusių. Nao- 
rmė nė nesuvirpėjo. 

— Gerai, — tarė jis, atsigręždamas į akušerį. — Esu patenkintas. 

Sasekso grafystės karališkosios ligoninės akušeris konsultan- 
tas ponas Desas Holbeinas buvo tvirto sudėjimo akiniuotis, įpusėjęs 
penktą dešimtį. Jo tamsūs plaukai buvo trumpai kirpti, o rimta veido 
išraiška jis panėšėjo į mielą banko valdytoją. Kaip ir visi kiti jis nieko 
nežinojo apie jų ryšius su Detore. Tačiau buvo labai daug prisidėjęs, 
per pastaruosius septynis mėnesius stiprindamas jų, ypač Naomės, 
dvasią. 

Džonui atrodė, kad gydytojų kabinetai, klinikos ir ligoninės pas- 
taruosius septynis mėnesius buvo tapę neatskiriama jų gyvenimo da- 
limi. 

Naomės nėštumas buvo labai sunkus. Džonas laikė savo pareiga 
kuo daugiau sužinoti apie dvigubą gimdą, o jųdviejų su Naome pokal- 

biai, kurie vis atsinaujindavo ir juos išsekindavo, sukosi apie tai, kodėl 
daktaras Detorė niekada neužsiminė apie šią anomaliją ir kodėl įsodi- 
no du kiaušinėlius. 

Ir kodėl daktaras Rozengartenas Los Andžele, atlikdamas skena- 
vimą, nematė, kad ji laukiasi dvynukų? Apie tai paklaustas Desas Hol- 
beinas atsakė, kad esant tokiai ankstyvai stadijai, jei Rozengartenas 
nieko nežinojo apie antrąją gimdą, o berniukas tuo metu buvo netin- 
kamoje padėtyje arba mergaitė jį užstojo, tuo labiau jeigu jis tyrimą 
atliko skubėdamas, tai visiškai įmanoma. 

Džonas nuolat palaikė ryšį su Kale Almtorpu. FTB, tirdamas De- 
torės nužudymą, nė kiek nepasistūmėjo į priekį, o „Serendipo rožė“ 
nebuvo pastebėta nė karto. Pasak jo draugo, galimas dalykas, kad Tre- 
čiojo tūkstantmečio mokiniai, jeigu jie iš tiesų egzistavo, paskandino 
laivą tuo pat metu, kai nužudė Detorę, ir tikriausiai sunaikino visus 
buvusius laive. Kol kas nesėkmingai klostėsi ir Marčio bei Elenos Bo- 
rovicų žudiko paieška, nors, pasak pirminių pareiškimų, žmogžudystę 
įvykdė tie patys Trečiojo tūkstantmečio mokiniai. Tačiau jie, regis, iš- 
garavo taip pat tyliai, kaip ir atsirado. 

FTB ir Interpolas buvo sutrikę. Kalė patarė Džonui, kad jiems da- 
bar geriausia būtų likti nepastebimiems, vengti bet kokio viešumo ir 
niekada neprarasti budrumo. Kalės manymu, išvykimas iš Jungtinių 
Valstijų, ką jie ir padarė, buvo sumanus žingsnis. 

Anglijoje jie nusprendė apie savo lankymąsi Detorės klinikoje ne- 
pasakoti niekam, išskyrus Naomės motiną ir seserį. Kai kurie iš senų 
Džono bendradarbių ir kelios Naomės draugės buvo matę spaudoje 
pasirodžiusią žinią, kai ją po visą pasaulį platino spaudos agentūros, 
tačiau Džonui ir Naomei pavyko sumenkinti jos reikšmę, tvirtinant 
€są spauda kaip paprastai neteisingai interpretavo jų žodžius ir iš nie- 
ko sukūrė sensaciją. 

Aštuonioliktą savaitę rytinis pykinimas, kitaip nei Naomė buvo 
girdėjusi, ne praėjo, bet dar labiau sustiprėjo. Naomė vemdavo visą 
laiką, ji negalėjo praryti jokio maisto, nors nuolatinis potraukis šal- 


dytiems žirneliams ir „Marmite“ sumuštiniams nepraėjo. Kamuoja- 

ma sunkios dehidratacijos, elektrolitams sumažėjus iki kritinio lygio, 
kraujyje esant per mažai natrio ir kalio, Naomė per pastaruosius dų 
mėnesius buvo keturis kartus paguldyta į ligoninę. 

Trisdešimtą nėštumo savaitę jai diagnozuota preeklampsija (ki- 
taip — toksemija), tai yra nėštumo sukelta hipertenzija, dėl kurios pa- 
didėja kraujospūdis. Šlapime buvo rasta baltymo — tai jis ir sukėlė ne- 
malonų rankų ir kulkšnių pabrinkimą ir ji nebegalėjo apsiauti batelių. 

Įpusėjus trisdešimt šeštai savaitei, ponas Holbeinas patarė Nao- 
mei atlikti nebūtinąjį apatinio segmento cezario pjūvį, užuot laukus, 
kol sueis terminas, nes jis nerimavo dėl galimo placentos funkcijos su- 
trikimo, galinčio baigtis kūdikių mirtimi arba kraujavimu už placen- 
tos, todėl Naomę ir Džoną teko šiek tiek įkalbinėti. 

Pokalbis operacinėje staiga aprimo, nes chalatais vilkintys me- 
dikai vieningai susibūrė aplink Naomę. Džonas atsisėdo ir paėmė jos 
ranką. Gerklė išdžiūvo. Jis drebėjo. 

— Jau pradeda, — tarė jis. 

Pasigirdo instrumentų tarškėjimas. Medikų figūros palinko virš 
stalo, akys virš kaukių atrodė susirūpinusios, dėmesys sukoncentruo- 
tas. Džonas ištiesė kaklą, kad galėtų matyti, kas vyksta už širmos, ir 
išvydo, kaip Holbeinas skalpeliu pjauna didelį iškilimą ties jo pagrin- 
du, atverdamas Naomės pilvą. Pasijutęs nemaloniai tuojau nusigręžė. 

— Ką matai? — pasiteiravo Naomė. 

Tą akimirką iš už širmos netikėtai išniro akušerio galva. 

— Gal norėtumėte matyti kūdikių atėjimą į šį pasaulį? — džiu- 
giai paklausė jis. 

Džonas, padrąsintas užtikrintumo, kurį girdėjo Holbeino balse, 
pažvelgė į Naomę. 

— Ką manai apie tai, brangioji? 

— O ką tu manai? — klausimu atsakė ji. — Ar norėtum? 

— Aš... Aš norėčiau, taip, — prisipažino jis. 

— Ir aš. 

Netrukus anestezuotojas nusegė spaustukus ir nuleido žalią 


maršką. 

— Galite pakelti jos galvą, kad būtų geriau matyti, — Holbeinas 
patarė Džonui. 

Džonas švelniai kilstelėjo žmonos galvą. Jie matė vilnijančią ža- 
lių audinių ir rankogalių, slepiančių chirurgų rankas, jūrą. 

Atrodo, praėjo vos kelios akimirkos, ir Febė Ana Kleson, smul- 
kutė būtybė, padengta geltonais, varškę primenančiais glitėsiais iš 
vernikso ir kraujo, atmerktomis akutėmis, spiegianti, nuo pilvelio nu- 
karusia bambagysle, tvirtai įsikibusi į ranką, mūvinčią guminę pirštą, 
buvo visiškai ištraukta iš jos motinos šiltos ir jaukios gimdos. Atsidūrė 
operacinėje, kurioje buvo palyginti šalta ir klaikiai tylu. 

Visiškai apkerėtam Džonui bežiūrint, mergytė tiesiog jo akyse iš 
melsvai rausvos virto ryškiai rausva. 

Ak, tas verksmas. Tas mielas gyvybės garsas, jų kūdikis, jų kūri- 
nys! Jis tuo pat metu jautė džiaugsmą ir baimę. Galvoje sukosi mintys 
apie Halio gimimą. Apie pasididžiavimą, kurį tąsyk jautė, ir viltį. Pra- 
šau, Febe, tik būk sveika. Tu būsi sveika. O, Dieve, tu tikrai būsi, taip, būsi! 

Akušeris iškėlė Febę aukštyn, tuo tarpu kitas chalatą vilkintis 
žmogus suspaudė bambagyslę dviem gnybtais, o trečiasis nukirpo per 
vidurį tarp jų. 

Prilaikydamas bambagyslę su naujagime, ponas Holbeinas pagul- 
dė ją į žalią sterilų audeklą, kurį jam ištiesė pribuvėja. Paskui, vystyda- 
mas Febę, prinešė ją arčiau Naomės. 

— Jūsų dukrelė atrodo žavingai! 

Febė garsiai verkė. 

— Jūs tik įsiklausykite! — atkreipė jų dėmesį Holbeinas. — Tai 
yra sveikas verksmas. 

Džono akys buvo sudrėkusios nuo ašarų. 

— Puikiai, brangioji, — sušnabždėjo jis Naomei. 

Tačiau ji žiūrėjo į savo dukrą tokia sužavėta ir buvo tokia išvargu- 
si, kad paprasčiausiai negirdėjo, ką jis sako. 

Akušeris padavė Febę pribuvėjai, o ši perdavė ją pediatrui, sto- 
vinčiam prie gaivinimo stalelių, dviejų mažų mobilių stalų, turinčių po 
didelę plokščią lempą viršuje. 

— O dabar kitas vaikutis, — priminė jis. 

Vėl palinkęs prie gimdyvės pilvo, chirurgas paaiškino: 

— Antrasis naujagimis yra toliau ir aukščiau — su juo nebus taip 
lengva. Sėdmeninė pirmeiga, galvelė užlenkta gimdos kampe. 

Džoną, kuris vis dar laikė žmonos galvą, apėmė nerimas. Jis ste- 
bėjo, kaip akušeris vis labiau susikaupia. Gydytojas suko Naomės pilve 
esančias rankas ratu, ir Džonas, stebėdamas jo veidą, suprato, kad kaž- 
kas negerai. Jo kakta blizgėjo nuo prakaito. 

Buvo matyti, kad nuotaika patalpoje keičiasi. Visų žvilgsniai 
įsitempė. Gydytojas toliau judino rankas. Netrukus jis kažką pasakė 
operacinės chalatu vilkinčiai slaugytojai, pernelyg tyliai, kad Džonas 
galėtų išgirsti. 

Prakaito lašelis nuo akušerio galvos nukrito ant akinių lęšių. 

Staiga anestezuotojas kreipėsi į Džoną: 

— Nedidelė problemėlė, pone Klesonai. Manyčiau, jums dabar 
reikėtų išeiti. 

Holbeinas linktelėjo: 

— Taip, tai būtų protingiausia. 

— Kas atsitiko? — susirūpino Džonas, nerimastingai žvelgda- 
mas į Naomę, kuri, regis, buvo netekusi ir vos pastebimo rausvo ats- 
palvio veide. 

Akušeris tarė Džonui: 

— Padėtis iš tiesų sudėtinga, tuo labiau kad kūdikio širdies pla- 
kimas dėl bambagyslės pulsacijos visiškai sulėtėjo. Būtų geriau, jei jūs 
išeitumėte į laukiamąjį. 

— Aš norėčiau likti, — atsakė Džonas. 

Anestezuotojas ir akušeris susižvalgė. Džonas susirūpinęs pažiū- 
rėjo į poną Holbeiną. Nejaugi berniukas miršta? 

Anestezuotojas vėl prisegė širmą, užstojančią Džonui ir Naomei 
vaizdą. Džonas pabučiavo žmoną. 

— Nesirūpink, mieloji, viskas bus gerai. 

Ji spustelėjo Džonui ranką. Jis atsistojo. Desas Holbeinas vėl pri- 
ėjo prie Naomės. 

— Atsiprašau, Naome, aš norėjau, kad pjūvis būtų kuo mažesnis, 
„oks, kokį mes vadiname bikinio linija, bet dabar man teks pjauti ver- 
rikaliai. 

Ji nežymiai linktelėjo. 

— Epiduralinio nuskausminimo nepakanka, — paaiškino anes- 
rezuotojas. 

Tuo pat metu jo asistentas staiga šūktelėjo: 

— Šešiasdešimt! 

Patalpoje tvyrojo panika. 

— Aš negaliu laukti, — tarė gydytojas. 

Anestezuotojas pakėlė balsą ir jau kone šaukte šaukė: 

— Turiu ją užmigdyti! Duokite man vieną minutę! 

Akušeris įsakmiai atkirto: 

— Velniai rautų, žmogau, kūdikiui prasidėjo hipoksija! 

Išgirdęs tai, Džonas paklaikusiomis akimis stebėjo abu vyrus. 

Anestezuotojas kamavosi su švirkštu ir buteliuku. 

— Aš turiu pradėti, jei norime išgelbėti kūdikį! — sušuko Holbei- 
nas, ojo balse buvo girdėti desperacija. 

— Palaukite, dėl Dievo meilės, leiskite man intubuoti ir nuskaus- 
minti. 

Gausiai prakaituojantis akušeris pakėlė žalias drobules ir suvy- 
niojo jas, apnuogindamas Naomės pilvą. 

— Kiek jūs užtruktumėte? 

— Porą minučių. 

— Mes neturime poros minučių, — jis vėl grįžo prie Naomės gal- 
vos. — Apgailestauju, tačiau jei norite išgelbėti savo kūdikį, jums gali 
truputį skaudėti. Ar sutinkate su tuo? 

— Nežalokite Naomės, — kreipėsi Džonas. — Prašau jūsų... Tai 
yra... daug svarbiau... 

— Aš sutinku, — įsiterpė Naomė. — Prašau darykite viską, ką tik 
reikia, tik išgelbėkite kūdikį, o aš ištversiu, man bus gerai. 


— Nenoriu, kad jai sukeltumėte skausmą, — pareiškė Džonas. 


154 PETER JAMES e TOBULIFJI 


— Aš tikrai manau, būtų geriau, jei jūs išeitumėte, — tarė gydy- 
tojas. 

Anestezuotojas truputį švirkštelėjo pro adatą, paskui pavalė tam- 
ponu Naomės ranką ir suleido injekciją. 
kaip gydytojas smeigia skalpelį aštriąja puse jai į pilvą ir ryžtingu mos- 
tu, palikdamas ryškiai raudoną kraujo juostą, perrėžia Naomei apatinę 
pilvo dalį nuo ten, kur baigiasi gaktos plaukų juosta, iki pat jos bam- 
bos. 

Naomė suklykė iš skausmo, suleisdama nagus Džonui į delną. 
Paskui suriko dar kartą ir dar. Džonas pakilo nuo kėdės; jis buvo pri- 
blokštas, netekęs žado, bejėgis, gyslose stingo kraujas, svaigo galva. 
Giliai įkvėpė oro. 

Anestezuotojas pritvirtino prie Naomės rieše esančios kanulės 
žarnelę, ir ji iškart ėmė rimti. Po kurio laiko apskritai nustojo kvėpuo- 
ti, o žvilgsnis, nors akys ir buvo plačiai atmerktos, tapo stiklinis. 

Nieko nelaukdamas anestezuotojas pačiupo iš savo asistento de- 
guonies tiekimo žarnelę ir pabandė ją intubuoti. Deja, įleisti permato- 
mą plastikinį vamzdelį pro ryklę nesisekė. 

— Negaliu, — tarė jis. 

Stipriai prakaituodamas jis ištraukė vamzdelį ir pabandė įvesti 
iš naujo, tačiau ir vėl nesėkmingai. Tada jį ištraukė, elegantiškai, kaip 
žvejys kabliuką iš lydekos ryklės. 


Džonas nualpo. 

Atrodė, kad jo galvoje įstrigusi mėsos kaponė. Džonas suprato gulįs, o 
prie dešinės akies prispaustas kažkas šaltas. Atmerkęs kairę akį, kurį 
laiką matė tik neryškius kontūrus. Šviesa pernelyg spigino, ir jis vėl 
užsimerkė. 

Džiugus moters balsas tarė: 

— Kaipjūs jaučiatės? 

Jis vėl atmerkė akį ir įdėmiai įsižiūrėjo. Veidas. Jauna moteris, 
kurią lyg ir buvo kažkur matęs. Banguojantys šviesūs plaukai, dailus 
veidas. Jaunesnioji slaugytoja Liza, staiga prisiminė. 

Tą pačią akimirką jis prisiminė ir visa kita. 

Sunerimęs Džonas pabandė atsisėsti. 

— O, Viešpatie, kas atsitiko? 

— Gulėkite ramiai ir ilsėkitės. Aš noriu, kad jums atslūgtų pati- 
nimas. 

Džonas įsmeigė akis į slaugę. Rankoje ji laikė kažką panašaus į 
chirurginę pirštinę su ledu viduje. 

— Mano žmona... Kas atsitiko? Ar jai viskas gerai? 

— Jai visiškai gerai, — džiugiai atsakė Liza. — Abu jūsų kūdikiai 
jau gimę ir jaučiasi puikiai... Jie laikosi tikrai gerai. 

— Jie visi? O kur jie... ji?.. 

Trumpą akimirką Džonas jautėsi apsvaigęs iš palengvėjimo širdy- 
je ir džiaugsmo. Palata ėmė plaukti; paskui, tarytum kas nors būtų per- 
traukęs kaponės ašmenimis per kaukolę, skausmas galvoje sustiprėjo 
taip, kad Džonui pasidarė bloga. Jis desperatiškai bandė keltis, pasi- 
remdamas alkūnėmis, tačiau nuo to pasijuto tik dar blogiau. Nebeliko 
nieko kito, kaip tik užsimerkti ir atsigulti. Po valandėlės pajuto prie 
Savo akies prispaustą pirštinę su ledu. Ji veikė it raminamas balzamas. 

— Jūsų žmona šiuo metu pooperacinėje palatoje. Jai buvo atlikta 
bendroji nejautra, taigi praeis kelios valandos, kol ji visiškai atsigaus. 
Jūsų naujagimiai miega Specialiosios kūdikių priežiūros skyriuje. 

— Tai buvo berniukas? Antrasis kūdikis? 

— Taip, mielas mažylis. 

Džonas vėlbandė atsisėsti, bet spaudimas prie akies buvo per stiprus. 

— O mano žmonai tikrai viskas gerai? 

Jaunesnioji slaugė energingai linktelėjo galvą. 

Džonas jautė, kaip jį apima lengvumas. Išgirdo atsidarant duris, 
o netrukus ir akušerio konsultanto balsą. 

— Ką gi, daktare Klesonai, atrodo, turėsite gražią žvaigždę po 
akimi! — linksmai tarė jis. 

Gydytojas, klumpėmis klapsėdamas į grindis, pagaliau pasirodė 
Džono regėjimo lauke; jis buvo be kepuraitės ir kaukės, o chalatas pa- 
laidas. 

— Keturios siūlės galvoje ir juodas paakys — taigi ateityje vi- 
siems galėsite pasakoti, kad gimdymo metu žmona kentėjo ne viena! 

Džonas išspaudė vos pastebimą šypsnį. 

— Aš esu tikrai... Aš... 

— Ne, paklausykite, drauguži. Atsiprašau dėl sąmyšio, bet jūsų 
žmona jaučiasi gerai, o kūdikiai visiškai sveiki. O kaip jūs jaučiatės? 

— Truputį negaluoju. 

— Man gaila, kad jums teko tai iškentėti, tačiau alternatyvos ne- 
turėjome... O ir jūsų žmona man pritarė. Antrajam kūdikiui jau trūko 
deguonies, todėl teko paskubėti — priešingu atveju neabejotinai bū- 
tume jį numarinę. 

— Ar aš galiu juos pamatyti? 

— Jums skilo galva, nes krisdamas pataikėte į stalo kampą ir 
kliudėte anestezinę įrangą. Pirmiausia reikia atlikti rentgenografinį 
tyrimą ir įsitikinti, kad jūsų galvoje viskas savo vietose. Kol tai padary- 
sime, Naomė irgi bus paruošta susitikimui su jumis, o jau tada galėsite 
pasimatyti ir su ja, ir su savo vaikeliais. 

Suprasdamas, kad jo balsas skamba truputį keistai, o žodžiai lie- 
jasi, tarsi būtų kalbėjęs ir gėręs vienu metu, Džonas paklausė: 

— Specialiosios priežiūros skyriuje... Jūs taip sakėte? 

Gydytojas linktelėjo. 

— K-k... kodėl? — susierzinęs pasiteiravo jis. 

— Tai visiškai įprasta praktika, taikoma gimus neišnešiotiems 
kūdikiams. Jūsų mažytė sveria du ir šešiasdešimt penkias šimtąsias 
kilogramo, o berniukas — du ir keturiasdešimt tris šimtąsias, o skai- 
čiuojant pagal seną sistemą — abu sveria apytikriai po penkis su puse 
svaro. Toks svoris yra visiškai normalus dvynukams trisdešimt šeštą 
savaitę. Jie atrodo net labai sveiki, tiesą sakant, nepaprastai energingi, 
be to, savarankiškai kvėpuoja. Mes džiaugiamės, kad toksemija jiems 
nepadarė jokios žalos. 

Jis supratingai nusišypsojo Džonui, kuris, staiga pasijutęs nejau- 
kiai, ėmė svarstyti, o gal Holbeinas ką nors žinojo, gal jis buvo matęs 
straipsnį Anglijos spaudoje ir prisiminė jų veidus? 

Paskui konsultuojantis gydytojas apsisuko ir pasitraukė iš Džono 
regėjimo lauko. 

— Apgailestauju, tačiau privalau grįžti į operacinę. Vėliau šįvakar 
kyštelėsiu nosį pažiūrėti, kaip sekasi Naomei. 

Džonas išgirdo, kaip užsidaro durys. 

— Jūs ne pirmasis apalpęs, — tarė Liza. 

— Tas brutalumas... Aš... aš negalėjau patikėti savo akimis... 

— Bent jau jūsų žmonai viskas gerai, o ir vaikučiai sveiki. Juk tai 
svarbiausia, argi ne? — paklausė jaunoji slaugytoja. 

Džonas ilgokai delsė atsakyti. Jis mąstė apie tai, kodėl visi ligšio- 
liniai įvykiai neatrodė esą realūs. Tiesa, Naomės kančios tęsėsi daug 
mėnesių, tačiau visą tą laiką, kolji nešiojo kūdikius, jis įsivaizduodavo, 
kad vieną gražų rytą jie atsibus ir pamatys, kad jos pilvas visiškai ne- 
išpūstas, kad tai tebuvo klaidinga diagnozė, tik iliuzinis nėštumas, ir 
nieko daugiau. 

O dabar, iš skausmo plyštant galvai, atsivėrė tikrovė. Tai neatšau- 
kiama. Per juos į pasaulį atėjo du žmonės, kurių genus Detorė galėjo 
būti modifikavęs prieš jų valią, ir jie negalėjo nieko padaryti, nebent 
melsti, kad jiems viskas būtų gerai 

Džonas vėl atsigręžė į linksmai nusiteikusią jauną slaugę ir, atsa- 
kydamas į jos klausimą, neužtikrintai linktelėjo. 


38 


Jausdamas pulsavimą galvoje, Džonas žiūrėjo per stiklą į Luką ir Febę, 
kurie dabar miegojo aukštielninki, apkloti balta patalyne, ir kvėpavo 
jiems žarnelėmis tiekiamu deguonimi. Jie buvo dar mažesni nei jis įsį- 
vaizdavo, labiau raukšlėti, rausvesni, su smulkutėmis rankelėmis, lyg 
jūrų žvaigždės. 

Daug gražesni. 

Visiškai, visiškai neįtikima! 

Jam gniaužė gerklę, iš susijaudinimo jis vos neapsiverkė, stebė- 
damas šiuos mažyčius žmogučius, šias miniatiūrines Naomės ir jo pa- 
ties kopijas, patalpintas permatomame „Perplex“, užgožtas jas supan- 
čių šiuolaikinių technologijų. 

Netgi jų suglamžytuose veiduose buvo galima įžiūrėti panašumą. 
Naomės bruožus matė žvelgdamas į Luką. O save Džonas galėjo atpa- 
žinti Febėje. Logiškai, mąstė jis, turėtų būti atvirkščiai, bet tai nesvar- 
bu; svarbu buvo tik viena, ir tai aiškiai matėsi jų veiduose. 

Tai buvo neabejotinas patvirtinimas, kad jų didžiausios baimės 
pasirodė esančios nepagrįstos. Tai buvo jų vaikai, jo ir Naomės, nea- 
bejotinai. 

Jis su palengvėjimu užsimerkė. Daug mėnesių tai buvo jo di- 
džiausia baimė. Taip pat ir Naomės, nors ir kaip jis įtikinėjo. 

Dabar jie susidūrė su kitu nerimu: kokių dar klaidų galėjo pada- 
ryti Detorė? Arba kokių dar sąmoningų pakeitimų jis atliko jų genuose 
ir jiems nepasakė? 

Tačiau jie buvo bent jau sveiki! Stiprūs. Nepaprastai energingi, 
kaip sakė pats akušeris. 

Džonas mintimis grįžo pas Halį, prisimindamas nuostabų atsa- 
komybės jausmą, kurį išgyveno Haliui gimus, ir lūkesčius, sietus sU 
sūnumi, kol sužinojo apie jame tiksinčią delstinę bombą. Tačiau dar 
didesnę atsakomybę Džonas jautė dabar, šiuos du žmogučius atvesda- 


mas į pasaulį ir suvokdamas pavojus, su kuriais jis ir Naomė susidūrė. 

Vildamasis ir melsdamas, kad tik Detorė nebūtų prikišęs nagų prie 
svarbiausio geno. 

Tuo tarpu Febė užsimerkusi kilstelėjo savo jūrų žvaigždelės ran- 
kytę, išskėtė pirštukus ir vėl juos sugniaužė. Po valandėlės tą patį pa- 
darė ir Lukas. Tarytum būtų pažinę jį ir mojavę. 

Labas, tėti! Labas, tėti. 

Džonas nusišypsojo. Sveiki, atvykę į pasaulį, Lukai ir Febe, mano 
mažučiai, mano brangieji. Jūs esate mūsų, mamytės ir tėvelio, ateitis. Mes 
mylėsime jus stipriau, negu kada nors tėvai yra mylėję savo vaikus, — su- 
šnabždėjo jis. 

Ojie, pirmiau Febė, o paskui Lukas, vėl keletą colių kilstelėjo savo 
mažas rankeles, išskėtė pirštukus ir juos sugniaužė. 

Džonas nuėjo pas Naome, į jos palatą, pasėdėti šalia, kol ji pakan- 
kamai atsigaus, kad būtų galima nuvežti ją pas kūdikis. 

Kalnų oras skiriasi nuo oro visose kitose šios planetos vietose. Kalnų ore 
nėra viso to mėšlo, kurį esi priverstas įkvėpti. 

Apačioje, mano drauge, yra viena didžiulė kloaka, taigi aš kalbu ne 
tik apie orą. 

Žinoma, taip buvo ne visuomet. Ir vieną dieną viskas vėlbus taip, kaip 
buvo senais laikais. Tu galėsi vaikščioti miestų gatvėmis ir užuosti gėles. 

Iš tiesų, kada pastarąjį kartą užuodei gėles mieste? 

Galbūt tai buvo parke, tačiau tai turėjo būti didelis parkas, o gėlių 
kvapas — labai stiprus. Tačiau gėlės stipriai kvepia tik tuomet, jei jos yra 
genetiškai modifikuotos. 

Tačiau mes juk negalime gyventi, prie nieko neprisiliesdami, tiesa? 
Štai ką aš tau pasakysiu: nueik į vieną iš tų didelių prekybos centrų ir 
jame rasi uogų, savo dydžiu prilygstančių obuoliams, obuolių sulig me- 
lionais, taip pat pomidorų, kurie, kaip pats gerai žinai, yra tikrų tikriausi 
mutantai su kiaulės genais, šie jiems suteikia spalvą ir leidžia ilgiau išlai- 
kyti sunokusius, tačiau etiketėse tai nenurodoma. 

Sakau tau, mano drauge, nusileidęs nuo šio kalno ir eidamas dvo- 
kiančiais slėniais bei lygumomis, manysi, kad gerai pažįsti šį pasaulį, 
bet iš tiesų nepažįsti, tikėk manimi, tu jo visiškai nepažįsti. Štai, didelis 
mėsainių tinklas, valstybinė įmonė. Ar žinai, kad jie, kepdami bandeles, 
įmaišo poliesterio, kad jos geriau išsipūstų? Jie verčia tave valgyti polies- 
terį, o tu kiekvieną kartą galvoji, kad taip gerai atrodanti duona turėtų 
būti ir naudinga! 

Mokslininkai yra dideli cinikai, mano drauge. 

Ar žinai, kas mokslui svarbiausia? Mokslininkai dedasi, kad jie sie- 
kia žinių, tačiau iš tikrųjų jie siekia galios ir neša mirtį, bet svarbiau už 
viską — tuštybė ir godumas. Žmonių išradimai nekuria gerovės. Jų išra- 
dimai skirti jų egoizmui patenkinti. 

Mokslas suvilioja visus. Visus pasaulio vadovus. Jie viliasi, kad 
mokslas ras vaistus nuo ŽIV, užmiršdami, kad būtent mokslas labiausiai 
prisidėjo prie jo atsiradimo. Mokslininkai išgydė buboninį marą ir rau- 

O Viešpats žino, kaip spręsti gyventojų pertekliaus problemą. Gam- 
toje vyravo pusiausvyra, tačiau pasirodę mokslininkai ėmė ir viską suga- 
dino. 

Pagalvok apie tai, mano mielas drauge, kai vėl nusileisi į šią kloaką 
ir pajusi, kad tavo plaučiai neturi kuo kvėpuoti. Kas, sakyk, atsakingas už 
tai? Dievas ar mokslininkai? 

Prisimink šv. Pauliaus žodžius Timotiejui: „Sergėk tau patikėtą tur- 
tą, vengdamas pasaulio tuščiažodžiavimo ir tariamojo pažinimo priešta- 
ringų teigimų, nes kai kurie, jį pamėgę, nuklydo nuo tikėjimo“*. 

Čia baigiasi Trečiojo tūkstantmečio mokinių Įstatymo Ketvirtojo 


lygio Septynioliktasis traktatas. 


Aukštai, Uoliniuose kalnuose, trisdešimt mylių į šiaurę nuo Denverio, 
viename iš spartietiškai įrengto namo kambarėlių savo keturiasdešim- 
ties dienų vienatvę leidžia jaunas Mokinys. Jis dabar sėdi ant papras- 
tos medinės kėdės priešais kompiuterį ir atmintinai mokosi kiekvieną 
Traktatą. Nepaliaujamai kartoja žodžius, prieš valandą gautus elektro- 
niniu paštu, kurie greitai turės būti ištrinti. 

Viską būtina įsiminti. Raštu negalima išsaugoti nieko. Ketvirtoji 
taisyklė. 

Tai buvo Timonas Kortas. Jo rausvai gelsvi plaukai buvo nukirpti 
visiškai trumpai. Vilkėjo naujais baltais marškinėliais trumpomis ran- 
kovėmis, mūvėjo pilkomis tvilo kelnėmis, buvo įsispyręs į sandalus, 
O nosį pasibalnojęs akiniais ovaliais stiklais. Dukart per dieną jis nu- 
bėgdavo dviejų mylių atstumą, purvinu taku nusileisdavo į nuošalaus 
kalno papėdę ir be sustojimo užbėgdavo aukštyn. Dar dvi valandas 
kasdien atlikdavo nurodytus pratimus, lavindamas savo kūną. Likusį 
laiką paskirstydavo pagal instrukciją: mokytis, skaityti Bibliją, melstis 
ir miegoti. 

Jis jautė palaimą. 


* 


1 Tim 6, 20-21. 

Pirmą kartą per dvidešimt devynerius metus jo gyvenimas turėjo 
prasmę. Jis buvo reikalingas. Jis turėjo tikslą. 

Kai jis, baigęs iniciaciją, nusileis nuo kalno, jam bus patikėta at- 
likti Didįjį ritualą. Sėkmingai jį atlikęs, taps visateisiu Mokiniu. Jis 
bus sutuoktas su Lara, moterimi, pranokstančia jo svajones, gražuole 
ilgais juodais plaukais ir šilto šilko oda, su kuria praleido vieną naktį 
prieš užkopdamas į šį kalną, tą naktį, kuri iš dalies padėjo atlaikyti 
dabartinę vienatvę, bet iš dalies jį ir kamavo. Retsykiais, užuot meldę- 
sis, jis skaičiuodavo dienas, likusias iki susitikimo su ja. Tačiau paskui 
visada melsdavo atleidimo. 

Didysis ritualas, po kurio laukia amžinoji Dievo meilė, išreikšta 
per Larą. Ne kiekvienas supranta, ką reiškia būti reikalingam ir myli- 
mam po to, kai žmonės visą laiką tau kartodavo, kad esi niekam tikęs. 
Kai visą gyvenimą buvai ignoruojamas tėvo, nes tavo broliui sekėsi 
daug geriau negu tau — ir beisbolas, ir futbolas, ir gyvenimas aps- 
kritai. Ignoruojamas motinos, nes nepasirinkai karjeros, apie kurią ji 
svajojo. Nes buvai sučiuptas vagiantis niekniekius vaistinėje. Nes už 
prekybą marihuana buvai lygtinai nuteistas šešiems mėnesiams. 

Buvai ignoruojamas bendraklasių, kuriems atrodei esąs nenor- 
malus, nes buvai pernelyg žemo ūgio, pernelyg silpnas fiziškai, nie- 
kada nežinojai, ką pasakyti, kad tavęs būtų verta klausytis. Ignoruo- 
jamas mokytojų, kurie niekada nemanė, kad esi šio to vertas, kurie 
priversdavo tave gėdingai mikčioti kiekvieną kartą, kai tik bandydavai 
įrodyti jiems nesąs toks kvailas, kaip jiems atrodo. 

Dabar visa tai pasikeitė. Mokiniai jį mylėjo. Jėzus jį mylėjo. Lara 
jį mylėjo. 

Jam tereikėjo išmokti Keturiasdešimt traktatų. Paskui nusileisti 
nuo kalno ir atlikti didįjį Perėjimo ritualą — Viešpaties vardu nužudyti 
kurį nors iš Šėtono palikuonių. Vardas jam bus nurodytas. Galbūt tai 
bus koks nors vaikas, o gal ir visa šeima. O gal net kelios šeimos. 

O tadajis bus atlikęs kažką tokio, kad pasaulis taptų geresnis. 

Ir Dievas jam duos Larą kaip atpildą už tai. Ir gyvens jie visą likusį 


gyvenimą Dievo dešinėje. Ir gyvuos Dievo namuose per amžių amžius: 

Naomės dienoraštis 


Džonas dievagojasi, kad Febė panaši į jį, o Lukas į mane. Tiek jau to, atsi- 
tik Riebų Veidą ir Liesą Veidą. Ponaitį Niurzgalių ir panelę Tykumą. Ponaitį 
Triukšmingąjį ir panelę Ramiąją. 

Pamažu pradedu suprasti, ko mes turėjome paprašyti dr. Detorės. 
Pavyzdžiui, geno, kuris leistų kūdikiui miegoti ištisas dvidešimt keturias 
valandas per parą, kol jis užaugs. Ir užaugti be maisto. 

Esu visiškai išsekusi. Nuo tos dienos, kai Lukas ir Febė prieš ketu- 
rias savaites apsigyveno mūsų namuose, jaučiuosi taip, tarytum kasdien 
įkopčiau į kalną. Aš neturiu laiko netgi išsimaudyti! Rimtai! Įpuolu į dušą 
tik tada, kai netoliese sukiojasi Džonas, ir viskas. Visą laiką šluostau vei- 
dus, maitinu, keičiu vystyklus, kraunu skalbinius į skalbimo mašiną ir juos 
išimu, lyginu drabužius. Kad nebūtų per maža, nuo pat pirmosios dienos 
namie Lukui į vidurius įsimetė dieglys, ir jis visą savaitę rėkdavo ištisas va- 
landas. 

Kai parsivežėme juos iš ligoninės namo, verkiau džiaugsmo ašaromis. 
Prisimenu, jog tą patį jaučiau, kai slaugytoja ištiesė mums Halį, ir mes pa- 
galiau supratome, kad jis yra mūsų kūdikis! Tik mūsų. Neįtikėtinas jausmas. 

Pas mus apsistojusi mano mama, ir tai yra šiokia tokia parama (bent 
jau kartais), porą dienų gyveno ir Harietė, o iš jos susilaukiau daug pagal- 
bos. Ir šiaip lankytojų srautas, regis, nesiliauja. Miela juos visus matyti, 
tačiau darbo dėl to tik dar daugiau. Atrodo, visi sužavėti, kad mums gimė 
dvynukai, tarytum jie būtų kažkokie nematyti egzotiniai padarai. 

Ateinančią savaitę paviešėti iš Švedijos atskrenda Džono motina, ji 
irgi nori pamatyti anūkus. Tai miela senutė, bet, vis blogėjant regėjimui, ji 
mums niekuo nepagelbės, o aš turėsiu tik dar daugiau darbo. Jos nė minutę 
nebus galima palikti nepažįstamame name. Tačiau ji taip džiaugiasi, kad 


galės pamatyti savo anūkus, dievaži! 

Mūsų finansiniai ištekliai, jau ir taip menki, dar labiau senka. Visko 
reikia dvigubai. Labai norėčiau įnešti savo indėlį, deja, šiuo metu negaliu 
nė pagalvoti apie darbą. Aš tik kniūbčioju nuo vieno maitinimo iki kito. O 
jie auga nepaprastai greitai. Pediatras stebisi, tačiau sako, kad tai geras 
ženklas. 

Jau neabejotinai imu gailėtis sprendimo gyventi tokioje nuošalioje 
vietoje. Norėčiau matyti ką nors daugiau nei vien avis, paukščius ir vėjyje 
linguojančius medžius. Kurį laiką, išvykus lankytojams, jaučiu ramybę, bet 
greitai imu ilgėtis Džono, ir laukiu, kada gi jis grįš namo. 

Džonas jaučiasi puikiai, visą dieną praleidžia tikrame pasaulyje, ben- 
draudamas su kolegomis, pietaudamas su jais, o paskui grįžta namo, pas 
savo žaisliukus, kurie jam tėra pramoga, pas savo mažylius ir savo moterį. 

Kažkuris iš jų jau verkia. Tai reiškia, kad tuojau pat, po minutės, verks 
ir kitas. Maitink ir vystyk. Maitink ir vystyk. Nepakeliamai skauda spene- 
lius. Esu kažkokia melžiama karvė. Jų tarnaitė. Nepamenu, kad Halis būtų 
buvęs toks reiklus. 

Atrodo, kad aš baisiai perpykusi. Ką gi, taip ir yra, aš baisiai perpyku- 
si. Auginti dvynukus ne dvigubai sunkiau, palyginti su vieno kūdikio augi- 
nimu, o dešimt kartų sunkiau. 

Jis net krūptelėjo nuo Naomės balso, kuris perskrodė kambarį užlieju- 
sią „New Age“ muziką — arfos skambesį dūžtančių bangų fone. 

— Į ką tu taip žiūri, Džonai? Ką nori pamatyti? 

Jis spustelėjo užraktą ir atsisuko į Naomę. 

— Febė yra akivaizdi tavo miniatiūrinė kopija! 

— Tu neatsakei į mano klausimą, — šiurkščiai atšovė ji. 

Džonas nerangiai nusisuko ir apžvelgė kambarį. Šis buvo gražus 
ir šviesus; aukštos lubos su skersinėmis sijomis ir į vakarus išeinantis 
mansardos langas sukūrė šviesumo ir erdvumo įspūdį net ir tokį ap- 
niukusį rytą kaip šis. Jie patys dekoravo jį dryžuotomis užuolaidomis 
ir džiunglių motyvais margintais tekstiliniais tapetais. 

Buvo šeštadienio rytas. Džonas atidėjo kitam kartui savo regulia- 
rų susitikimą su Karsonu Diksu teniso korte, nes matė, kokia pavargu- 
si šiuo metu yra Naomė, ir norėjo savaitgalį kiek galėdamas jai padėti. 
Skirtingai nei Naomė, jos motina nebuvo įpratusi tvarkytis namuose. 
Ji ne itin mėgo gaminti maistą, o dauguma buities prietaisų jai buvo 
paslaptis. 

Naomės motina tebegyveno aristokratiškai ir dirbo meno gale- 
rijoje Bate, o jos specializacija buvo vietiniai, mažai žinomi akvareli- 
ninkai. 

Anė Volters kartais būdavo ypač susikaupusi, bet neką rečiau at- 
rodydavo, kad ji gyvena savame, atskirame pasaulyje. 

Nuleidęs fotoaparatą, Džonas apsikabino Naomę ir ją pabučiavo. 
Per švelnią megztinio vilną jautė jos šonkaulius. Pastaraisiais mėne- 
siais ji numetė daug svorio. 

Lauke siautėjo smarkus kovo vėjas, lenkiantis prie žemės me- 
džius ir krūmus, į stogą barbeno lietaus šratai. Lango stikle raibuliavo 
iš radiatorių kylanti šiluma. Džonas apglėbė žmoną dar stipriau, glo- 
bėjiškai, žvelgė į Luką ir Febę, miegančius pūkiniuose pataluose, savo 
lovytėse, čia pat, vos už kelių pėdų. Jis nusišypsojo, apsiblaususiomis 

akimis žiūrėdamas į jų tyrus veidukus ir neįtikėtinai smulkutes ran- 
kas. Pasigirdo Luko ulbėjimas. Po kelių akimirkų jį atkartojo Febė. 

Kambaryje tvyrojo švelnus pieniškas kvapas, kurį jis jau buvo ne- 
paprastai pamėgęs. Visa persmelkiantys kūdikių pudros, ką tik išlygin- 
tų drabužėlių, patalynės, vystyklų ir kitokie nuostabūs kvapai, regis, 
sklido nuo jų odos. Jo vaikų kvapai. 

Patronažinė seselė buvo labai patenkinta augančiu jų svoriu, taip 
pat ir jų būkle apskritai. Pasak jos, tai buvo žavūs kūdikiai, gražūs, 
sveiki ir tvirti. 

Ligi šiol. 

Ligi šiol. 

Vis dėlto nerimo debesis driekėsi iki pat Džono gyvenimo hori- 
zonto. Kiek dar liko laukti iki tos dienos, kai jie galės būti visiškai tikri, 
kad jų vaikai yra iš tikrųjų gražūs ir sveiki? Kada gi paaiškės, ką Detorė 
jiems padarė arba ko nepadarė? Kokios delstinės bombos tiksėjo juose? 

Be abejo, visi tėvai nerimauja dėl savo vaikų, ir Džonas tai supra- 
to. Daugelis jų išgyveno dėl to paties, dėl ko išgyveno ir jis. Tačiau nė 
vienas iš jų nebuvo padaręs to, ką padarė jis ir Naomė. 

Virš jų kabojo prie sijos pritvirtinta žaislinė atrakcionų aikštelė 
su lėtai siūbuojančiomis gyvūnų figūrėlėmis. Virš kiekvienos lovytės 
suposi ant virvelės sukabinti barškučiai — Džonas keliose knygose 
buvo skaitęs, kad sulaukę vieno mėnesio kūdikiai jau turėtų mokėti 
išgauti jais garsus. Ligi šiol jie nerodė jokio susidomėjimo barškučiais. 
Jis žinojo, kad tai dar nieko nereiškia ir nerimauti nėra dėl ko. Šiaip ar 
taip, dar nėra. 

— Tikiesi pamatyti kokius nors požymius? — Naomės balsas 
buvo irzlus. — Nori, kad jiems ant kaktos pasirodytų kažkas panašaus 
į gamintojo etiketę, skelbiantis, kad tai nėra eiliniai kūdikiai? 

Džonas bandė pabučiuoti žmoną, bet ji išsisuko. 

— Mieloji, man patinka būti kartu su jais, jei tik turiu laiko. Man 
patinka paprasčiausiai žiūrėti į juos, kalbinti juos, kaip rašoma knygo- 
se, kaip tai darėme gimus Haliui. Leisti jiems muziką, žaisti su jais, kai 
jie pabunda, padėti tau juos maitinant, keisti vystyklus. Man iš tikrųjų 
patinka būti kartu su vaikais, sakau tiesą! 

— Aš klausiau savo motinos, ar ji kada nors yra kalbėjusi su ma- 
nimi, kai aš miegodavau savo lovytėje, — tarė Naomė. — Ne, ji nėra 
kalbėjusi, ir muzikos ji man neleisdavo. Tačiau aš kažkaip išgyvenau. 
Spėju, aš vienintelė tokia. 

Febė sukrutėjo, o netrukus ir Lukas. Šis ištiesė savo mažą ran- 
kytę. Džonas palietė ją savo pirštu. Luko smulkučiai piršteliai apsivijo 
Džono pirštą ir keletą sekundžių laikėsi įsikibę. Tai buvo vienas nuos- 
tabiausių pojūčių, kuriuos Džonui teko patirti gyvenime. 

— Matei? — sušnabždėjo jis Naomei. 

Ji nusišypsojo ir linktelėjo. 

Lukas dar keletą sekundžių palaikė jo pirštą ir tik tada paleido. 
Džonas pasilenkė žemyn ir abiem rankomis švelniai paglostė jųdviejų 
skruostus. 

— Tėvelis ir mamytė su jumis, — tarė jis. — Kaip jaučiatės, ma- 
žieji angelėliai? 

Febė staiga atsimerkė, o tą pačią akimirką tą patį padarė ir Lukas. 
Tai labai keista, pagalvojo Džonas, kaip jie taip sugeba atsimerkti vie- 
nu metu. Dabar jie abu jį stebėjo. 

— Labas, Lukai. Labas, Febe. Labas, mieli mūsų angelėliai, — pa- 
keisdamas padėtį ir atkreipdamas į save jų dėmesį pasveikino Džonas, 
akylai stebimas dviejų porų akių. 

Išvydęs šypseną primenantį virptelėjimą kūdikių lūpose, Džonas 
irgi nusišypsojo. Tada palinko į priekį ir sprigtelėjo taftos virvelę, ant 
kurios kabojo Luko barškutis. Abi poros akių toliau buvo įsmeigtos į jį, 
tačiau šypsenų jau nebebuvo. 

Tada Džonas dzingtelėjo Febės barškučiu, kviesdamas ją ištiesti 
rankytę ir paliesti žaisliuką. Tačiau, kaip ir jos brolis, ji toliau gulėjo 
rami ir jį stebėjo. Po valandėlės, tartum nuobodžiaudami, abu kūdikiai 
sutartinai užsimerkė. 

Naomė apsisuko ir išėjo iš kambario. Džonas nusekė įkandin jos, 
paskui save švelniai pridarydamas ir palikdamas truputį praviras duris. 

Jam leidžiantis laiptais ir žingsniams tolstant, abu vaikai vėl su- 


tartinai atsimerkė. Tik trumpam mirksniui, o paskui vėl užmerkė akis. 

— Sveikinu, Džonai, — tarė Karsonas Diksas, keldamas taurę. — Už 
praėjusius pirmuosius tavo mėnesius. 

Džonas per pietus išgerdavo labai retai. Jis paprastai net niekur 
neišeidavo, mieliau čia pat, prie darbo stalo, suvalgydavo sumuštinį. 
Tačiau šiandien Diksas norėjo aptarti su juo eksperimento projektą, 
todėl nusivežė Džoną į barą netoliese. 

Karsonas Diksas, mažas ir storas, į šeštą dešimtį įkopęs vyras 
trumpai kirptais netvarkingais plaukais susisukusiais galiukais, nepri- 
žiūrima barzda, nosį pasibalnojęs akiniais, kurių stiklai labiau priminė 
vyno butelių dugnus, atitiko kiekvieno karikatūrininko įsivaizduoja- 
mo pamišusio profesoriaus įvaizdį. 

Džonas pakėlė savo taurę. 

— Į sveikatą, — atsakė jis. — Ačiū jums. 

— Skdl! 

Džonas šyptelėjo. 

— Skdl! — tai taręs, jis išgėrė gurkšnį čilietiško „Sauvignon 
Blanc“. 

— Tai kaip tau vis dėlto tas gyvenimas Morlio parke? 

Diksas preciziškai, nelyginant chirurgas, atskyrė jūrų liežuvį nuo 
kaulo. 

— Aš labai džiaugiuosi. Turiu puikią tyrimų grupę, jaučiu moks- 
linę universiteto dvasią, be to, čia, regis, neužsiimama universitetams 
būdingais politiniais žaidimais. 

— Būtent. Ir man tai patinka. Žinoma, visko pasitaiko ir čia, kaip 
ir visose profesijose. Tačiau mums tai netrukdo. Pas mus didelė fakul- 
tetų ir mokslo tiriamųjų darbų įvairovė, tačiau stipriai jaučiama vieny- 
bė, nes kiekvienas darbuojasi bendram labui. 

Diksas nutilo, įsidėjo į burną plaktoje tešloje apvoliotą krevetę ir 
toliau kalbėjo kramtydamas. 

— Mūsų moksliniai tyrinėjimai skirti sveikatos apsaugai, gyny- 

bai ir kur kas labiau neapibrėžtam, o kartu ir ginčytinam tikslui, tai yra 
Didesniam Gėriui, — jis gudriai pažvelgė į Džoną. 

— O kaip jūs tą Didesnį Gėrį apibūdintumėte? — paklausė Džo- 
nas, ūmai pasijutęs šiek tiek nejaukiai. 

Diksas nuskalavo kąsnį dar vienu gurkšniu vyno. Jo barzdoje ne- 
saugiai kabojo plaktos tešlos trupinys, ir Džonas pagavo save stebintį 
ir laukiantį, kada jis nukris. 

— Apie tai mes dar nesame kalbėję. Daug žmonių, mūsų darbuo- 
tojų, skaitė aną nelaimingą interviu, kurį davei Valstijose. Žinoma, nė 
vienas, būdamas britas, nenori tavęs trikdyti, iš naujo primindamas 
šią temą. 

— Kodėl neužsiminėte apie tai anksčiau? — pasidomėjo Džonas. 

Diksas gūžtelėjo pečiais. 

— Laukiau, kada pats tai padarysi. Aš gerbiu tave kaip moksli- 
ninką. Esu tikras, kad nieko nedarytum, pirmiau gerai neapsvarstęs ir 
neištyręs reikalo. — Jis atlaužė bandelės gabalėlį ir užtepė ant jo svies- 
to. — Be abejo, žinau ir tai, kad spauda galėjo suprasti neteisingai. Juk 
projektuojami kūdikiai bent kol kas dar nėra realybė, tiesa? 

Plačiai šypsodamasis Diksas vėl įsmeigė įdėmų žvilgsnį į Džoną, 
lyg norėdamas išgirsti patvirtinimą. 

— Absoliučiai, jie neteisingai suprato, — Džonas nenuoširdžiai ir 
apsimestinai nusijuokė. 

— Kaip gyvena Lukas ir Febė? 

— Jie nuostabūs. 

— O Naomė? 

— Pervargusi. Tačiau jaučiasi laiminga sugrįžusi į Angliją. 

Abu valandėlę valgė tylėdami, paskui Diksas vėl prabilo: 

— Jei kada norėtum pasikalbėti apie ką nors prie keturių akių, tai 
žinok, Džonai, kad visada gali ateiti pas mane. Tikriausiai žinai, ar ne? 

— Esu jums dėkingas, — atsakė Džonas. — Ačiū. 

Diksas vėl pakėlė taurę. 

— Ar prisimeni, ką Einšteinas yra pasakęs tūkstantis devyni šim- 


tai trisdešimtaisiais? Kodėl mokslas atneša mums tiek mažai laimės? 

— Arjis atsakė į šį klausimą? 

— Taip. Jis sakė, taip yra todėl, kad mes dar neišmokome protin- 
gai mokslu pasinaudoti. 

Diksas ir vėl pervėrė Džoną skvarbiu žvilgsniu. 

Džonas nuleido akis ir pažvelgė į savo valgį, tada palietė taurę, 
jausdamas pagundą išgerti daugiau ir sumažinti įtampą. Tačiau gal- 
va jau nuo pirmos taurės buvo truputį apsvaigusi, o jis buvo griežtai 
apsisprendęs daugiau niekada neklysti ir neatsiversti niekam, net ir 
tokiam patikimam žmogui kaip Karsonas Diksas. 

Prisiminė, kaip jau ne kartą buvo daręs, kodėl jiedu su Naome 
nutarė taip elgtis. Pagalvojo ir apie du žavius vaikučius, kurie per juos 
atsirado pasaulyje. Apie vaikus, kurie niekada nebūtų gimę, jei ne 
mokslas. 

— Einšteinas daugeliu atvejų klydo, — atsakė jis. 

Karsonas Diksas šyptelėjo. 

Grįždamas kartu su savo šefu iš automobilių stovėjimo aikštelės, su- 
grūdęs rankas į kišenes ir užsisagstęs paltą, priešpriešiais pučiant kovo 
vėjui, Džonas jautėsi labai netvirtai. Įėjęs į suvargusį raudonų plytų 
keturaukštį pastatą, vadinamą tiesiog „B11“, kuriame buvo įrengtas 
dirbtinės gyvybės centras, pirmiausia pateko į apleistą vestibiulį. 

Jis sulaužė savo pasiryžimą per pietus su Karsonu išgerti tik vie- 
ną taurę, taigi jie kartu išmaukė du butelius, o galiausiai pasivaišino 
brendžiu. Nors ir apduję, jie vis dėlto sugebėjo priimti sprendimą dėl 
eksperimento, kuriuo Džonas užsiims kitus tris mėnesius. Jis nesu- 
prato, kaip Karsonas galėjo parvairuoti atgal, nors, žinant tai, kad jis 
visada garsėjo kaip girtuoklis, reikia manyti, alkoholis jį veikė silpniau. 

— Ateinantį savaitgalį Karolinos gimtadienis, — tarė Karso- 
nas. — Šeštadienį rengiame nedidelius kviestinius pietus, todėl norė- 
čiau pasiteirauti, ar judu su Naome tą dieną laisvi? 

— Viliojantis pasiūlymas — pasikonsultuosiu su savo viešųjų ry- 
šių sekretore! — atsakė Džonas. — Ačiū. 

Dažų sluoksnis luposi, sienos buvo apklijuotos Sanitarijos ir dar- 
bo saugos skyriaus pranešimais, tarp kurių matėsi ir geltonas ženklas, 
įspėjantis dėl spinduliavimo, koncerto afiša, turgaus ant ratų reklama 
ir sąrašas žmonių, vykstančių į CERN centrą Šveicarijoje. 

Nekreipdami dėmesio į lėtą ir nukaršusį liftą, abu vyrai užlipo 
į ketvirtą aukštą. Viršuje Karsonas Diksas tėviškai apkabino Džoną. 

— Neužmiršk to, ką sakiau, Džonai. Jei norėtum kada nors pasi- 
kalbėti, visada gali kreiptis į mane. 

— Esu dėkingas. Jūs šaunus žmogus. 

— Džiaugiuosi, kad esi mano vadovaujamoje grupėje. Per pas- 
taruosius penkiasdešimt metų Jungtinės Valstijos paveržė iš Anglijos 
Pernelyg daug gerų specialistų. Malonu, kad vieną susigrąžinome. 

Karsonas Diksas raminamai paplekšnojo Džonui per petį ir nu- 
Skubėjo į savo kabinetą. 

Džonas patraukė koridoriumi tolyn ir įėjo į laboratoriją „B111- 
404", ilgą patalpą su daug kompiuterizuotų darbo vietų, septynias iš 
jų užėmė jo grupės nariai. Jie buvo taip susitelkę į darbą, kad daugelis 
vargu ar pastebėjo sugrįžtantį Džoną. 

Savo kabinete jis nusirengė paltą, bet kabindamas jį ant kablio 
duryse sugebėjo nepataikyti, todėl beliko tik su nuostaba stebėti, kaip 
tasai susmunka ant grindų. 

— Upsss, — tarė jis sau, lenkdamasis ir keldamas drabužį. 

Džonas jautėsi stipriai įkaušęs. Nieko gero. Po pietų jo laukė rim- 
tas darbas, pradedant sudėtingos algoritmų sekos analize. 

Tačiau pirmiausia jis paskambino Naomei — tai darydavo kelis 
kartus per dieną. 

— Labas, mieloji! — tarė. — Kaip sekasi? 

Žmonos balsas buvo šaltas, ir Džonas suprato, kad jam vertėjo 
luktelėti ir truputį prablaivėti. 

— Ką tik susirgo Lukas, — atsakė ji. — Ir Febė rėkia. Turbūt girdi? 

— Aha. 

— Taip man ir sekasi. 

— Gerai, — tarė jis, — tuoj. 

— Ką nori tuo pasakyti? Gerai, tuoj? 

Džonas kurį laiką tylėjo, galvojo. 

— Aš... aš... tik... Norėjau pasakyti, kad... pasistengsiu grįžti kuo 
anksčiau. Mhmm... Karsonas teiravosi, ar negalėtume atvykti pas juos 
pietų — Karolina švenčia gimtadienį. 

Ilgokai buvo tylu. 

— Žinoma, — galiausiai be didelio entuziazmo atsakė ji. 

Džonas žinojo, kad Naomei truputį per sudėtinga bendrauti su 
itin intelektualia Karsono žmona. 

— Meile mano, manau, kad turėtume nuvykti... Žinoma, jei ne- 
prieštarauji. 

— Aš neprieštarauju. 

— Puiku. Pasimatysime apie šeštą. 

— Šeštą? Patikėsiu tik tada, kai pamatysiu savo akimis. 

— Aš rimtai, mei... 

Pasigirdo spragtelėjimas. Ji baigė pokalbį. 

Šūdas. 

Džonas padėjo ragelį. Alkoholio sukeltas svaigulys ėmė silpti, 
Džonas jautėsi apsunkęs it švininis, jam reikėjo numigti, skaudeno 
galvą. Atsistojo ir nuėjo prie lango. Jo kabinetas nebuvo didelis, tačiau 
užteko vietos stalui, spintelėms su stalčiais ir nedidelei lankytojų gru- 
pei priimti. 

Žvelgdamas kone tiesiai po savimi, Džonas matė statybų aikštelę, 
kurioje formą pamažu įgavo milžiniškas plieno ir stiklo statinys — jame 
ateityje bus įkurdintas didžiausias Britanijoje dalelių greitintuvas. 

Jis stebėjo, kaip du vyrai, dėvintys apsauginius šalmus, tvirtina 
prie keliamojo krano kablio lopšį su tašu. Darbininkai. Dronai. Gene- 
tinė varguomenė. Džonas jau kelis kartus prisiminė Detorės pasakymą, 
ar ateityje žmonės bus veisiami panašiam rankų darbui atlikti? Ar De- 
torės prognozė, kad ateityje bus sukurta ištisa genetinė vargingųjų 
klasė, tarnausianti visų kitų poreikiams patenkinti, buvo teisinga. O 
kaip tai veikė dabar? Kaip atsiranda dabartiniai darbininkai? Gal tai 
lemia išsigimusių genų kombinacija ir blogas išsilavinimas? Papras- 
čiausias atsitiktinumas, aplinkybės, natūrali atranka? 

Ir jeigu sąmoningai būtų sukurta tokia darbininkų klasė, ar tai 
būtų blogai? Daliai žmonių atrodė būtent taip. Tačiau ar svarstyti 
apie tai taip baisu? Koks būtų pasaulis, jeigu jame kiekvienas išaugtų 
į kosmoso tyrinėtoją? Ar kaip tik tokiu atveju mokslas nesielgtų neat- 
sakingai? Disponuoti galia, leidžiančia sukurti subalansuotą pasaulį, 
ir, užuot tinkamai ja pasinaudojus, nueiti lengviausiu keliu — visus 
padaryti protingus. Gal tai patenkintų kai kuriuos idealistus, tačiau 
tikrovėje tai reikštų katastrofą. 

Tačiau ar alternatyva būtų priimtina? 

Džonas atsisėdo, svarstydamas, gal reikėtų išgerti kavos. Tačiau 
jis jau buvo išgėręs du dvigubus espresus bare. Geriausia būtų kurį laiką 
užsiimti kuo nors nesudėtingu, dingtelėjo jam, palaukti, kol susilpnės al- 
koholio poveikis, pavyzdžiui, peržiūrėti elektroninį paštą. 

Jis akimis permetė dvidešimt naujų laiškų, gautų per tą laiką, kol 
pietavo. Dauguma jų buvo pabodęs interneto šlamštas. 

Paskui tarp jų išvydo Kalės Almtorpo laišką su priedu. 


Džonai, 
ką tik gavau šią žinią. Atsiprašau, jau buvau pamanęs, 
kad viskas galbūt nurimo, tačiau, atrodo, tai yra ne tas atvejis. 


Džonas atidarė priedą. Tai buvo iškarpa iš šios dienos Washington 


MODIFIKUOTŲ KŪDIKIŲ ŠEIMOS ŽŪTIS GALI BŪTI SUSIJUSI 


kus pasirodė atvaizdas. Tai buvo dviejų gražių žmonių, ketvirtą dešim- 
tį įpusėjusio vyro ir trečią dešimtį bebaigiančios moters, fotografija. 


SU TREČIOJO TŪKSTANTMEČIO MOKINIAIS 
Džono akys susmigo į ekraną, jis skaitė toliau. 


„Filadelfijos policija rimtai vertina religinės grupuotės Trečiojo 
tūkstantmečio mokiniai pareiškimą, kad jie yra atsakingi už Va- 
šingtono nekilnojamojo turto magnato Džeko O'Rurkės, jo žmo- 
nos, aukštuomenės damos Džerės, ir jų dvynukų naujagimių mirtis. 
Išniekinti jų kūnai rasti atokiuose O Rurkių 10 mln. dolerių vertės 
nuošaliuose rūmuose, uždarame Leitvudo dvare, Virdžinijoje. Nu- 
sikaltimas šiurpiai atkartoja Mensono gaujos įvykdytą masinę 
žmogžudystę Šeron Teit namuose. Pernai ta pati grupuotė prisiėmė 
atsakomybę už milijardieriaus genetiko daktaro Leo Detorės, vers- 
lininko iš Floridos valstijos Marčio Borovico, jo žmonos Elainos ir jų 
dvynukų nužudymus. Nors policija vykdo plataus masto tarptauti- 
nę paiešką, iki šiol nepavyko aptikti jokių šios grupuotės pėdsakų.“ 


Džonas pastebėjo nuotraukos simbolį ir paspaudė ant jo. Netru- 


Atpažino juos akimirksniu. 


Tai ta pati pora, kurią sutiko „Serendipo rožėje“, prie baseino, ir kuri 
juos visiškai ignoravo. Pora, kurią jiedu su Naome juokaudami vadino 


Juos Džonas matė Detorės laive. Supainioti nebuvo įmanoma. 


Džordžu ir Andželina. 

Džordžas ir Andželina. Džonas sėdėjo prie darbo stalo, užhipnotizuotas 
dviejų poros nuotraukų jo kompiuterio ekrane. 

Viena jų, kurią elektroniniu paštu atsiuntė Kalė, buvo vestuvių 
fotografija. Džekas O'Rurkė, vilkintis baltu smokingu, atrodė dar tik- 
resnis Džordžo Klunio gyvavaizdis, nei pasirodė laive. Jo žmona Dže- 
rė, garbanotais plaukais, vilkinti klasikinio stiliaus baltą suknią, dabar 
nebuvo tokia panaši į Andželiną Džoli, laibesnė, griežtesnių bruožų. 
Jie atrodė pasipūtę, kaip ir laive, žinantys, kokie gražūs ir turtingi, 
pakankamai galingi yra, kad galėtų nusipirkti viską, ko tik užsimanys, 
taip pat ir tobulus vaikus. 

Kita nuotrauka — dviejų žmonių stambiu planu fragmentas iš 
fotografijos, kurią Džonas padarė slapčiomis „Serendipo rožėje“, jiems 
gulint ant šezlongų, šalia baseino. Atitikimas buvo akivaizdus, neliko 
nė mažiausios abejonės — tai ta pati pora. 

Dvynukai, — dar kartą perskaitė Džonas. 

Jiems taip pat gimė dvynukai? 

Džonui užgniaužė kvapą, gerklė staiga išdžiūvo, ėmė drebėti ran- 
ka. Paspaudęs kitą simbolį, išvydo fotografiją, kurioje buvo matyti ke- 
liukas, vedantis prie prašmatnaus namo su aukštomis kolonomis. 


Jiedu buvo nuostabi, miela pora, atsidavę vienas kitam, o savo 
dviejų mėnesių dvyniams buvo labiausiai mylintys tėvai visame 
pasaulyje, — pasakojo Betė O'Rurkė, nužudytojo vyro motina, 
kurią aplankėme jos namuose Skotsvilyje. — Jie jau seniai norėjo 
susilaukti vaikučių, o dabar, gimus šiems žavingiems dvynukams, 


išgyveno neapsakomą palaimą. 


Atsidarė Džono kabineto durys ir įėjo jo sekretorė su korespon- 
dencija, kurią jis turėjo pasirašyti. Paskubomis bakstelėjęs kitą ekrano 


langą, kuriame buvo jo savaitės darbų grafikas, Džonas pakeverzojo 

parašą ant kiekvieno laiško, beveik nežiūrėdamas į jų turinį ir nerimas- 
tingai laukdamas, kada sekretorė pagaliau išeis ir jis galės tęsti toliau. 

Jai uždarius duris, Džonas baigė skaityti tekstą. Paskui perskaitė 
iš naujo. 

Džonas O'Rurkė buvo ne iš kelmo spirtas vyrukas, sukūręs mi- 
lijardo dolerių vertės nekilnojamojo turto imperiją. Jo žmona Džerė 
kilusi iš „Mayflower“ kolonistų; jie abu aktyviai reiškėsi Vašingtono 
politiniuose sluoksniuose, buvo suteikę didžiulę finansinę paramą Ba- 
rakui Obamai, daug prisidėjo renkant lėšas Demokratų partijai. O ir 
pats Džonas O'Rurkė puoselėjo politines ambicijas. 

Jų dvynukų vardai buvo Džeksonas ir Čelsė. 

Kūdikių, kaip ir jų tėvų, kūnai sužaloti. 

Ant sienų jų krauju buvo užrašyti įvairūs šūkiai ir nešvankybės, 

Iš baimės drebančiomis rankomis Džonui sunkiai sekėsi spaudyti 
telefono mygtukus, vis dėlto šiaip ne taip surinko Naomės numerį. Jai 
atsiliepus, buvo girdėti spiegimas. 

— Tai Febė, — paaiškino žmona. — Ji nepaliaujamai verkia. Ne- 
žinau, Džonai, ką daryti, kodėl ji nenustoja verkusi. Kodėl ji verkia? 

— Gal tau reikėtų paskambinti daktarui? 

— Matysiu. O ko tu nori? 

— Noriu? 

— Taip... Tu visiškai neseniai skambinai, o dabar vėl skambini. 

— Na, aš... aš norėjau sužinoti, ar tau viskas gerai, mieloji? 

— Ne, man negerai! — ėmė šaukti Naomė. — Aš einu iš proto. 
TAI TAU GERAI TAVO PRAKEIKTOJE KONTOROJE! 

— Gal jai kokia infekcija ar kas nors panašaus? — vargais nega- 
lais ištarė jis. 

Truputį patylėjęs Džonas bandė tęsti: 

— Klausyk, ar tu... 

Tačiau sakinio viduryje jis sustojo. Juk taip skambinti yra kvaila, 
kvaila ją kamuoti. 

— O, Kristau! — suriko Naomė. — Luką vėl pykina. Džonai... kad 


tave kur... Aš atskambinsiu. 

Ji padėjo ragelį. 

Džonas vėl įsmeigė žvilgsnį į ekraną ir staiga pasijuto visiškai vie- 
nišas pasaulyje. 

Paskambino Kalei Almtorpui į Vašingtoną. 

Pasak jo, Trečiojo tūkstantmečio mokiniai tokie pat nepagauna- 
mi, kokie buvo prieš metus, kai prisiėmė atsakomybę už Detorės mirtį. 
Nebuvo žinomas nė vienas vardas, nė viena pavardė, niekas nė nenu- 
tuokė, iš kur ši organizacija išnirdavo. 

— Manau, turi išlikti budrus. Policija nežino, ar organizacija tik- 
ra, ar tai yra ką nors mėgdžiojančio iškrypėlio darbas. Be abejo, šis 
genetikos klausimas sukelia žmonėms stiprius jausmus. Gerai, kad jau 
nesi Amerikoje, tačiau tau patarčiau kiek tik įmanoma labiau pasirū- 
pinti savo namo saugumu. Laikykis kaip pelė po šluota ir kuo toliau 
nuo spaudos. 

— Kale, norėčiau paprašyti tavęs vienos paslaugos? Galbūt tavo 
sekretorius galėtų surasti man ponios Betės O'Rurkės, gyvenančios 
Skotsvilyje, Virdžinijos valstijoje, telefono numerį? Man būtinai reikia 
su ja pasikalbėti. Gali būti, kad jos pavardė neįtraukta į telefono abo- 
nentų sąrašus, — ar negalėtum tokiu atveju pasinaudoti savo ryšiais? 

Kalė paskambino jam po valandos. Numeris nebuvo nurodytas 
telefonų abonentų knygose, tačiau jis pasistengė jį sužinoti. 

Džonas padėkojo draugui ir netrukus surinko nurodytą numerį. 

Po penkių pyptelėjimų pasigirdo pagyvenusios moters balsas. 

— Alio? 

— Atsiprašau, gal galėčiau pasikalbėti su ponia Bete O'Rurke? 

— Tai aš, — kupiname liūdesio balse buvo girdėti ir atsargumas. 

— Ponia O Rurkė? Atleiskite, kad skambinu jums; esu daktaras 
Klesonas, skambinu jums iš Anglijos. 

— Jūs sakėte — Klysonas? 

— Taip. Aš... mano žmona ir aš buvome susitikę su jūsų sūnumi 
klinikoje praėjusiais metais. 

— Klinika? Atsiprašau, o apie kokią kliniką jūs kalbate? 


Džonas dvejojo, nebūdamas tikras, kiek ji žino. 

— Daktaro Detorės. Daktaro Detorės klinikoje. 

— Daktaro Di Torio? — pavardė, sprendžiant iš to, kaip ji buvo 
ištarta, moteriai nebuvo girdėta. — Jūs iš laikraščio? 

Džonas jautėsi vis nepatogiau. 

— Ne. Aš esu mokslininkas. Mudu su žmona pažinojome jūsų 
sūnų... ir jo žmoną. Aš labai užjaučiu jus, tai labai liūdna žinia. 

— Atleiskite, daktare Glisonai, aš tikrai nenusiteikusi kalbėtis. 

— Tai labai svarbu, ponia O'Rurke. 

— Tokiu atveju jums reikėtų pasikalbėti su policija, o ne su ma- 
nimi. 

— Prašau, leiskite užduoti jums vieną klausimą. Ar jūsų sūnus 
ketino turėti dvynukus? — Tuoj pat supratęs, kad neteisingai sufor- 
mulavo klausimą, Džonas bandė pasitaisyti: — Norėjau pasakyti... 

— Kaip jūs gavote mano telefono numerį, daktare Glisonai? 

— Tai gali būti susiję su tuo, kas įvyko. Suprantu, jums šiuo metu 
sunku kalbėti, bet, prašau, patikėkite manimi... 

— Aš baigiu pokalbį. Viso gero, daktare Glisonai. 

Ryšys nutrūko. 

Velniai rautų. 

Džonas kurį laiką dar žiūrėjo į telefono ragelį. Po valandėlės vėl 
paskambino. Telefono linija buvo užimta. 

Jis dar pusvalandį bandė prisiskambinti. Tačiau linija visą laiką 
buvo užimta. 

Galiausiai jis pasidavė. Iš savo stalo stalčiaus išėmė storą, sunkią 


„Geltonųjų puslapių" knygą ir atvertė skyrių „Saugos tarnybos ir įranga . 


45 


„Saab“ salone klausydamasis Šopeno, Džonas važiavo užmiesčio keliu. 
Buvo aštunta valanda vakaro. Dunksintys valytuvai smulkią dulksną 
trynė į matinę plėvelę. Priešpriešiais iš tamsos išniro priekinių žibintų 
šviesos, kurios veidrodėlyje tuojau tapo tolstančiais raudonais užpaka- 
liniais žibintais tamsoje. Vėl tamsa iš priekio ir iš paskos. 

Tamsa ir širdyje. 

Jis važiavo pastoviu šešiasdešimties mylių per valandą greičiu, 
priešakinės šviesos iš nakties ištraukė pažįstamus orientyrus. Galvoje 
kirbėjo visokios mintys, kurias jis bandė sugaudyti ir perprasti. 

Ką gi, jie iš Amerikos persikėlė čionai. Ar būtų prasminga padaryti 
tai dar kartą, o jei taip, tai kur. Į Švediją? Ar ten, toliau nuo tų pamišė- 
lių, jie būtų nors kiek saugesni? Juk prieš kurį laiką buvo nušautas pats 
Švedijos ministras pirmininkas, ir ne bet kur, o judrioje gatvėje. Ar yra 
šiame pasaulyje tokia vieta, kurioje būtum saugus nuo šių fanatikų? 

Džonas pravažiavo pro ryškiai apšviestą barą dešinėje, už kurio sto- 
vėjo ženklas, kviečiantis į ūkininko parduotuvę. Toliau vėl ilga tamsaus 
kelio atkarpa, apjuosta gyvatvorėmis. Po savaitės reikės pasukti laik- 
rodžių rodykles į priekį. Prasidės vasaros laikas. Jis turėtų grįžti namo 
dar su šviesa. O šviesiu paros metu saugiau nei tamsoje. Argi ne taip? 

Suskambo mobilusis telefonas. Pažvelgęs į ekraną, Džonas pama- 
tė, kad skambina Naomė. Sprausdamas telefoną į laisvų rankų įrangos 
laikiklį, atsiliepė: 

— Taip, mieloji, aš jau beveik namie. Būsiu po penkių minučių. 

— Tu labai vėluoji... Aš nerimauju dėl tavęs, — žmonos balsas 
nuskambėjo keistai, labai nenatūraliai. 

— Atleisk man, bandžiau paskambinti tau porą kartų, bet tu kal- 
bėjai telefonu. 

— Sakei, namo grįši šeštą. 

— Užtrukau personalo susir... 

Ryšys nutrūko. 

Džonas nusikeikė. Mobiliojo ryšio signalas šioje vietoje visada 

būdavo labai silpnas. Jis bandė vėl paskambinti, tačiau šįkart signalo 
apskritai nebuvo. Po kelių minučių, išvydęs apšviestą degalinės aikš- 
telę, įsuko į ją. 

Gėlių pasirinkimas buvo skurdus. Gražiausiai atrodė maža raudo- 
nų rožių puokštelė, apsukta celofanu. Nupirko jas ir nuvažiavo tolyn. 
Praėjus penkioms minutėms, Džonas išsuko iš pagrindinio kelio į siau- 
rą keliuką, vedantį į kaimą. 

Keibornas buvo už dešimties mylių į rytus nuo Braitono ir už 
keturių mylių juo Luiso, seno, istorinio Sasekso grafystės centro. Tai 
buvo ne tiek kaimas, kiek mažas kaimelis. Jame veikė baras, bet juo 
daugiausia naudojosi ne turistai, o vietos gyventojai, stūksojo baž- 
nyčia, kurios stogui labai reikėjo rimto remonto, buvo ir mažas pašto 
skyrius, atliekantis taip pat universalinės parduotuvės funkcijas, kles- 
tinti pradinė mokykla, teniso klubas su vienu kortu, o bendruomenė, 
daugiausia ūkio darbininkai ir žemdirbiai, gyveno ūkininko jiems iš- 
nuomotuose namuose, priklausančiuose gretimam Keiborno dvarui. 

Džonas pravažiavo pro eilę darbininkų namukų, mokyklos pas- 
tatą ir bažnyčią. Išvažiavęs iš kaimo, po maždaug pusantros mylios 
įsuko į siaurą kaimo keliuką, vedantį prie jų namo. Priešais automobilį 
prabėgo kiškis, o po akimirkos teko staiga stabdyti, nes tas pats kiškis 
šoko atgal ir keletą jardų striksėjo pirma jo, kol galų gale nėrė pro spra- 
gą tvoros tinkle ir nuskuodė į suartą lauką. Priekinių žibintų šviesos 
skrodė visišką tamsą. 

Žudynės. 

Išniekinti kūnai. 

Jau antra pora, kurią ištiko toks pat likimas. 

Internete buvo begalė informacijos apie Detorę, o labiausiai Džo- 
nas nerimavo dėl keleto anoniminio tinklaraščio įrašų, kurių autorius 
tvirtino anksčiau dirbęs jo klinikoje. Dievai žino, kokia informacija, 
susijusi su klinika, galėjo būti nutekinta. 

Jei toji organizacija, — galbūt sekta, gal bepročių šutvė, kas ten 
juos supaisys, — užgrobė Detorės kliniką, jei turėjo pakankamai infor- 
macijos, kad surastų Džordžą ir Andželiną, taip pat ir Borovicus, tai 
beveik neabejotina, kad jie turėjo pakankamai informacijos surasti ir 
bet ką kitą. 

Įveikęs staigų dešinį kelio vingį, Džonas jau galėjo įžiūrėti švie- 
sas name, iki kurio buvo likę keli šimtai jardų. Per apsaugines groteles 
galvijams įvažiavęs į žvyruotą kiemo keliuką, jis tuojau sustojo šalia 
Naomės „Subaru“ universalo. 

Lipdamas iš automobilio Džonas išvydo atsidarant priekines 
namo duris ir tarpduryje stovinčią Naomę blyškiu veidu. Stvėręs nuo 
užpakalines sėdynės nešiojamąjį kompiuterį ir gėles, užrakino dureles 
ir nužirgliojo pas ją. Vos atkreipusi dėmesį į gėles, Naomė apsikabino 
vyrą ir valandėlę stovėjo, tvirtai laikydama jį savo glėbyje. 

— Atsiprašau, — tarė jis. — Bandžiau atskambinti tau, tačiau... 

Jos veidas buvo drėgnas, o akys užverktos iki raudonumo. 

— Kas atsitiko, mieloji? — paklausė Džonas, nors atsakymą ga- 
lėjo nuspėti iš jos išraiškos. 

Jiedu įėjo į vidų. Naomė uždarė duris, užrakino jas ir užkabino 
apsaugine grandine. 

— Skambino Lorė iš Los Andželo. 

Iš televizoriaus virtuvėje pasigirdo kvatojimas. Džonas paliko 
lagaminą čia pat, ant plytelėmis klotų grindų, ir išsinėręs iš palto pa- 
kabino jį ant karalienės Viktorijos laikus menančios raudonmedžio ka- 
byklos. Name sklandė gardus kepamos mėsos kvapas. 

— Kaipjie? Kaip laikosi Irvinas? 

Naomė pažiūrėjo į gėles, tačiau nieko nepasakė. 

Jiedu nuėjo į virtuvę. Ant grindų stovėjo aptvarėlis vaikams, šalia 
jo mėtėsi žaislai. Džonas išvydo ant stalo stovintį pusiau nugertą rau- 
donojo vyno butelį ir taurę su šlakeliu ant dugno. 

— Kaip Lukas? Ar paskambinai gydytojui? 

— Užsiregistravau rytojui. Jis nemano, kad reikėtų nerimauti, 
tačiau pasiūlė atvežti Luką, jeigu ryte jam nebus geriau. 

— Arjis vis dar vemia? 

— Jau liovėsi. 

Naomė padėjo gėles į vandentiekio kriauklę ir atsuko čiaupą. 

— Ačiū tau, — tarė. — Jos labai gražios. Pradedant mūsų pir- 
muoju pasimatymų, tu man visada nupirkdavai gėlių. Prisimeni? 

Džonas pajuto kaltę. 

— Nejaugi? 

— Taigi. 

Jis nuėjo prie naujagimių monitoriaus ir įsiklausė. Tylu. 

— Arjie miega? 

— Atrodo, taip. 

— Aš tik užmesiu akį į juos. 

Džonas užbėgo laiptais, žengdamas kaip tik įmanydamas tyliau, 
priėjo prie vaikų kambario ir švelniai pravėrė duris. Abu vaikai kietai 
miegojo: Lukas įsikišęs nykštį į burnytę, o Febė sugniaužusi kumštu- 
kus, jos smakru varvėjo seilių lašelis. 

Jis pasiuntė jiems po oro bučinį ir nulipęs laiptais sugrįžo atgal į 
virtuvę. 

Naomė įsipylė sau dar truputį vyno ir atsigręžė į jį; jos akys buvo 
išplėstos, kupinos baimės. 

— Lorė sakė, kad spaudoje yra išsamus pasakojimas, apie tai vėl 
kalba žiniose. Vėl įvykdyta žmogžudystė. Dar viena pora, kuri lankėsi 
pas daktarą Detorę ir kaip mudu, Džonai, susilaukė dvynukų. 

— Skambino Kalė, — atsakė jis. — Papasakojo. Dėl to aš tau ir 
skambinau. 

Naomė nuėjo prie lango. 

— Gal Kalė galėtų pasiūlyti, k4į mums daryti. 

— Jis patarė mums būti budriems. 

Džonas jautė, kad jam reikėtų išgerti, todėl atsidarė šaldytuvą ir 
išėmė iš jo butelį baltojo vyno. 

— Mums reikalinga signalizacija, sujungta su policijos nuovada. 
Taip pat reikės įrengti lempas, kurios įsijungia, vos tik kas nors prisi- 
artina prie namo. Rakinamas langines. Ir panašiai. Jis taip pat pataria 
įsigyti šunį, saugoti namams. Ir... — Džonas dvejodamas nutilo. 

— Ir? — paragino žmona. 

— Jis galvoja, kad mums ne pro šalį būtų ir šautuvas. 

— Čia juk Anglija, ne Amerika. 

— Pamaniau, galėčiau įsigyti leidimą ginklui — ir kiškius būtų 
galima išvaikyti, — Džonas ištraukė butelio kamštį. 

— Tu labai išsiblaškęs. Nemanau, kad namie laikyti ginklą yra 

geras sumanymas, 0 ypač kai šalia maži vaikai. Šuo... Galbūt ir visai 
nieko, kai jie truputį ūgtelės... Tada galėtume įsigyti kokį sarginį šunį. 
Kai jie truputį ūgtelės. Naomės žodžiai aidėjo galvoje. Kai jie trupu- 
tį ūgtelės. Jos pastaboje buvo kažkas naivaus, beveik vaikiškai tyro. Iš- 
skerstos dvi šeimos. Kažkur tamsoje tykojo bepročių gauja, juos dengė 
naktis, galbūt Amerikoje, o gal ir Sasekse. Jie negalėjo leisti sau tokios 
prabangos laiko atžvilgiu ir laukti, kol Lukas su Febe ūgtelės. 


— Ryt iš ryto būsiu namie, — tarė jis. — Susitariau su dviem 
saugos tarnybomis, jos atvyks ir pateiks savo pasiūlymus bei kainas. 

Džonas įsipylė vyno. 

Naomė linktelėjo. 


— Gerai, taip ir padarykime. Aš atsiprašau, buvau labai susiner- 
vinusi dėl vaikų ir dėl skambučio. Aš noriu likti čia, Džonai, noriu, kad 
mes gyventume savo gyvenimą čia, Anglijoje. Juk mes negalime visą 
laiką gyventi kaip bėgliai, tik slapstytis ir slapstytis. 

Džonas ją pabučiavo. 

— Vairuodamas ir aš galvojau tą patį. 

— Juk anuos žmones vis vien sugaus — įvykdę tokius sunkius 
nusikaltimus, jie nesugebės išsisukti, ar ne? 

Jiems jau visus metus sekasi išvengti teisingumo. Paieškos visiškai 
bergždžios, — pagalvojo Džonas, tačiau žmonai to nepasakė. 

Užuot pasakęs, ką galvoja, Džonas ją apglėbė ir, tvirtai spausda- 
mas prie savęs, tarė: 

— Žinoma. Kalė sakė, kad FTB skyrė šiam reikalui didelius resur- 
sus. Jie suras juos. 

Naomė kilstelėjo galvą ir pažvelgė aukštyn, į jį. Jos akyse buvo 
matyti visiškas, besąlyginis pasitikėjimas. 

— Jis tai pasakė? 

— Taip, — pamelavo Džonas. 

— Kalė yra geras žmogus. 

— Taigi. 

Spausdamas Naomę dar tvirčiau, Džonas priglaudė nosį jai prie 
ausies ir sušnabždėjo: 

— Lukas ir Febė miega. Kodėl gi mums tuo nepasinaudojus? 

Atsakydama Naomė paėmė jo ranką ir nusivedė į lovą. 

Nakties tylą perskrodė gailus riksmas. Naomę, kuri gulėjo nemiego- 
dama, plačiai atmerktomis akimis ir intensyviai mąstė, nukrėtė šiur- 
pulys. Kambarys buvo užlietas nežemiška mėnulio šviesa, krintančia 
į vidų pro atitrauktas užuolaidas. Kadangi kaimynų jie neturėjo, tai ir 
nesivargino.užtraukti užuolaidų. 

— Tai lapė nutvėrė kiškį, — tyliai pratarė Džonas, apkabindamas 
ją ir prisitraukdamas arčiau savęs. 

— Pats šiurpiausias garsas. 

— Tai tik gamta atlieka savo funkcijas. 

Naomė apsivertė ir įsmeigė savo akis į jį. Pasigirdo dar keletas 
riksmų, paskui pratisas spiegimas ir pagaliau viskas nutilo. 

— Darbe tu tyrinėji gamtą, — tarė ji. — Modeliuoji ją savo kom- 
piuterinėse programose. Ar tavo kompiuteriuose kiškiai irgi klykia? 

Džonas nusišypsojo. 

— Ne. 

Naomė jį pabučiavo. 

— Tu esi mielas. Esu tikra, nenorėtum skaudinti net virtualaus 
kiškio. Aš nenoriu, kad tu pirktum šautuvą. Nenoriu, kad mes gyven- 
tume bijodami, tartum apgultyje ar panašiai. Mums nederėtų pamirš- 
ti, kodėl mes tai padarėme, Džonai. Mes nepadarėme nieko bloga arba 
amoralaus, mes nepadarėme nieko, ko reikėtų gėdytis. Argi ne taip? 

— Nepadarėme, — tyliai atsakė jis. 

— Aš bijau. Nuo to laiko — nuo tada, kai išgirdome žinią apie 
daktarą Detorę, — nebuvo nė dienos, kad aš nebijočiau. Sapnuoju koš- 
marus, atsibundu sutrikusi ir išvarginta, tik kartais, kai į vidų skver- 
biasi saulės spinduliai arba girdžiu čiulbant paukščius ar paprasčiau- 
siai šalia kvėpuoji tu, išgyvenu tas retas brangias akimirkas, kai sapnai 
pasitraukia, o mano dangus vėl būna giedras, kai apima ramybė. Ta- 
čiau paskui vėl viskas sugrįžta, ir aš galvoju... Galvoju... o ką, jei keliu- 


ko gale stovi automobilis su religiniais pamišėliais, apsiginklavusiais 

šautuvais ir peiliais, bet jie nejaučia jokios neapykantos, jų širdyse 
viešpatauja vidinė ramybė, nes jie žino, kad elgiasi teisingai ir vykdo 
Dievo valią. Ar tavęs tai negąsdina, Džonai? 

— Aš visą laiką apie tai galvoju. 

— O tuir toliau tiki, kad žmogus turėtų apvaldyti gamtą, ar ne? 

— Taip. Juk neįvyko nieko tokio, dėl ko turėčiau persigalvoti. 

Trumpam stojo tyla, paskui Naomė vėl paklausė: 

— Ar tu myli Luką ir Febę taip pat, kaip... 

Naomė nutilo. 

— Kaip? 

— Ai, nesvarbu. 

Jis vėl paglostė žmonos plaukus. 

— Taip, žinoma. Myliu juos... Neapsakomai... Nė nežinojau, kad 
galiu taip mylėti. Aš... 

— Jei tau reikėtų rinktis, — toliau klausinėjo ji, — gelbėti juos ar 
mane, ką tu gelbėtum? 

— To niekada neprireiks. 

Jos balsas tapo truputį atkaklesnis: 

— Ojeigu? Tarkime, tau teko rinktis, — ką tu gelbėtum? Luką ir 
Febę ar mane? 

Džonas, netikėtai užkluptas, atidžiai mąstė. 

— Ką? — stengėsi išgauti Naomė. 

— Tave, — atsakė jis. — Gelbėčiau tave. 

— Kodėl? 

— Nes jeigu kas nors atsitiktų jiems, mudu galėtume susilaukti 
Vaikų. Tačiau tavęs aš niekuo nepakeisčiau. 

Naomė jį pabučiavo. 

— Labai gražiai atsakei, bet ar tu tikrai sakai tiesą? 

— Taip. 

— Gerai, — atsakė ji. — Leisk paklausti tavęs dar vieno dalyko. 
Jeigu tau tektų rinktis tarp savo gyvybės ir jų, ką gelbėtum? 

Džonas atsakė kone akimirksniu: 

— Juos. 

Naomės balse pasigirdo palengvėjimas: 
— Vadinasi, tu tikrai juos myli, — tai buvo ne klausimas, o tei- 


ginys. 

— Kodėl abejojai? 

— Aš kartais mąstau. Mąstau, kaip būtų, jei galėtum atsukti lai- 
krodį atgal... 


— Niekada, — Džonas gūžtelėjo pečiais. — Iš tiesų aš niekada 
nebūčiau davęs to prakeikto interviu. Bet... 

— Vis tiek būtum vykęs pas Detorę? 

— Taip. O tu? 

— Taip. 

— Meile mano, — tarė jis, — per visą istoriją žmonės, kurie ban- 
dė keisti sustabarėjusį mąstymą, buvo persekiojami. Ne kiekvienas jų 
buvo teisus, tačiau jei niekas nebūtų bandęs to daryti... Ką gi... manau, 
žmonija nebūtų toli pažengusi. Gal nė tiek nebūtume gyvavę. Mes da- 
bar neabejotinai gyventume kokioje nors tamsos epochoje. 

— Ar tu manai, kad dabar taip nėra? — paklausė Naomė. — Štai, 
kad ir tie žmonės, — Trečiojo tūkstantmečio mokiniai, — faktas, kad 
jie gali būti tarp mūsų, bastytis kažkur netoliese. Jie įsitikinę turintys 
teisę žudyti kitus dėl jų pažiūrų, o tai, kad niekas negali nė piršto paju- 
dinti, mane verčia gerai pagalvoti, ar ši civilizacija nėra tik apgaulinga 
išorė. 

— Kaip tik tai mes ir bandome pakeisti. Kaip tik todėl mes vyko- 
me pas Detorę. 

— Nejaugi? O aš maniau, kad vykome pas jį, norėdami susilaukti 
vaikelio, kuriam neteks mirti nuo paveldėtos ligos, sulaukus vos ketve- 
rių. Nejaugi buvo dar kitas tikslas? Ar tu man ne viską pasakei? 

— Visiškai ne. Aš tau pasakau viską. 

Kiek patylėjusi, pagalvojusi, ji vėl prabilo: 

— Juk būtum pasakęs man, ar ne, jei... 

— Jei? 

— Jei tu ir Detorė būtumėte dar ką nors nutarę dėl... na, dėl kū“ 
dikių. 

— Ką turi omenyje, sakydama „dar ką nors'? 

— Turiu omenyje galimus variantus, kuriuos jis mums pateikė. 
Visus tuos langelius, kuriuos turėjome pažymėti. Aš juk būčiau nieko 
nenutuokusi, jeigu jūs būtumėte nusprendę... veikti man už akių. 

— Jokiu būdu, — atsakė Džonas. — Jokiu būdu nebūčiau taip 
pasielgęs, mieloji. Per milijoną metų nebūtų įvykę nieko panašaus. Ne- 
jaugi nepasitiki manimi? 

— Taip, pasitikiu, žinoma, pasitikiu. Tai Detorė. Kiekvieną kartą 
žvelgdama į Luką ir Febę galvoju... Supranti... Galvoju, ką jis padarė, 
kas juose glūdi, kokie siurprizai mums paruošti. Juk būtų nuostabu, 
tiesa, jei galėtume perskaityti jų visus genomus. Bent jau būtų aišku. 

— Ojei rastum ką nors, kas tau nepatiktų, ką darytum? 

Naomė tylėjo. Nežinojo, ką atsakyti. 

Čia, apačioje, pasaulio kloakos tamsybėse, yra vienintelė tikra šviesa, mano 
draugai. Tai Jo šviesa. Jis parodo kelią tiems, kurie jo laikosi, o jeigu nuo jo 
nuklysi, ką gi, tai tavo reikalas. 

Esate pasmerkti. 

„Vargas vadinantiem piktą geru, o gerą — piktu, keičiantiems tamsą 
į šviesą, o šviesą į tamsą, laikantiems karčius dalykus saldžiais, o saldžius 
dalykus karčiais!“ Izaijo 5, 20. 

Jūsų vardus užrašiau ant popieriaus, mano draugai. Surašiau jus ir į 
savo kompiuterio atmintį. Įrašiau ir savo galvoje. Šiandien jūs esate įvai- 
riose vietose ir mėgaujatės savo savimana. Tačiau jūs, mano draugai, esate 
pasmerkti. Ir ne tik čia, žemiškoje plotmėje. Bijokite ne manęs, galinčio nu- 
žudyti jūsų kūną, bet ne jūsų sielą. Verčiau bijokite Dievo, kuris gali sunai- 
kinti ir jūsų kūną, ir sielą Pragare. 

Kaip jums dabar ten, Pragare, pone ir ponia O Rurkės su savo šlykš- 
čiomis išperomis Džeksonu ir Čelse? Ar dar neatgailavote? Nesijaudinkite, 
turite begalę laiko, visą amžinybę. Visa tai, kas įvyksta šiame pasaulyje, 
įvyksta Dievo pasirinktu laiku. O Dievas pirmiausia išsirinko jus, pone ir 
ponia O Rurkės. Greitai prie jūsų prisidės ir kiti. 

Vienuolyne, savo vėsioje celėje, ant kietos medinės kėdės sėdėjo 
Mokinys ir pro langą žvelgė žemyn, į siena apjuostą daržą. Išvagotoje 
žemėje jau pasirodė gležni žali daigai. Jis buvo pasodinęs pomidorų, 
brokolių, cukinijų, salotų, bulvių. Be chemikalų. Tikros daržovės. Tai ne 
šlamštas prekybos centruose. Ne bjaurastis, auganti kviečių laukuose 
anapus vienuolyno daržo. Gali palyginti tikrų kviečių laukus su laukais, 
kuriuose neršia Velnias. Tikri kviečiai spindi saulėje geltona it auksas 
spalva, nes juos laimina Dievas. O genetiškai modifikuotas šlamštas — 
drumzlinai rudas, nes augo gėdingai, nuolatinėje paunksnėje. 

Šilto ryto ramybę išsklaidė šaižus, repo ritmą primenantis mantri- 
nis garsas. Kvietimas vidudienio maldoms. Jis paklusniai atsistojo iI 


juodu šydu apsigobė galvą. 

Abatas buvo paskyręs jį Svečių vadovo padėjėju. Jo pareigos be- 
veik netrukdė nei mąstyti, nei planuoti. Pas juos, į Ajovos tyrlaukius, 
piligrimų atvykdavo ne per daugiausia. Čia jam skirtos pareigos buvo 
lengvos, palyginti su pareigomis Dievui. 

Didžiojo ritualo atlikimas. 

Ir Dievo palaima. 

Žiūriu į pavardes savo sąraše ir regiu jus visus. Skaitau jūsų vardus 
ir mintyse matau jūsų veidus. Matau jūsų namus, matau ir jūsų vaikus. 
Dievas neleidžia man nė akimirką liautis galvojus apie jus visus paeiliui. 

Matau savo sąraše ir jūsų vardą, daktare Klesonai. Daktaras Kleso- 
nas ir ponia Naomė Kleson iš Los Andželo, Kalifornijos. Mąstau apie jus 
dabar, būtent šią akimirką, bandau atspėti, kaip jūs dabar jaučiatės. Jūs 
iki dabar turėjote pasidauginti. Kaip laikosi tie jūsų gyviai, daktare ir ponia 
Klesonai? 

Kaip jūs jaučiatės dėl to, ką padarėte? 

Didžiuojatės? O gal prabudote iš miego, išvydote šviesą ir pajutote 
pasibjaurėjimą? 

Ne, jums neteks ilgai nerimauti. Greitai aš išlaisvinsiu jus iš jūsų kal- 
tės pančių. 

Ir perduosiu jus Dievui. Tam, kuris nebus toks gailestingas kaip aš. 

Timonas Kortas nulipo akmeniniais laiptais, vedančiais išilgai 
nuošalaus kiemo, paskui kirto nedidelę žolėmis apsėtą pievelę, praėjo 
pro fontaną ir prie koplyčios durų įsiliejo į tamsią brolių eilę. 

Pro širmą įeinantį į saldžiais smilkalais kvepiančią patalpą, jį ap- 
gaubė sodri auksinė šviesa, švytinti bažnyčios navoje. Ženklas. 

Dievas davė ženklą, patvirtindamas, kad jo maldos išklausytos. 
Dievas nurodė jam, kad atėjo laikas žengti naują žingsnį — į Didįjį 
ritualą. 

Naomės dienoraštis 


Šiandien susiradau draugę! Ji vardu Sandra Teilor. Užvažiavo (kuo dar, jei 
ne žaliu „Range Rover'?) pasiteirauti, ar mes nenorėtume prenumeruoti 
Keiborno, Firlio ir Glyndės parapijos žurnalo. Prenumerata metams kai- 
nuoja tris svarus. Sutarta! Sandra augina tris mažus vaikus, vienas jų dar 
tik aštuonių mėnesių, kaip ir Lukas su Febe. Kaime yra mažylių grupė, ku- 
riai priklausančios mamos renkasi kiekvieną trečiadienį. Reikės pažiūrėti 
kas ir kaip. 

Šiandien atvyko Mama, todėl galėjau važiuoti pirkti vežimėlio. Nė ne- 
įsivaizdavau, kad gali būti toks didelis vežimėlių dvynukams modelių pasi- 
rinkimas. Pardavėjas akcentavo lygiagrečiai vienas šalia kito montuojamų 
vežimėlių pranašumus, paaiškindamas, kad tai leidžia abiem vaikams ma- 
tyti tą patį, be to, šių vežimėlių trumpesnė važiuoklės bazė, o tai užtikrina 
statesnį posūkio kampą. Tačiau reikia atsižvelgti ir į tai, kad kai kuriuose 
prekybos centruose nepakankamai platūs praėjimai... 

Labai jaudinuosi. Viena iš priežasčių yra vaikų mirtys miego metu, to- 
dėl jiems užmigus ištempusi ausis klausausi jų kvėpavimo per visame name 
išvedžiotus kūdikių monitoriaus garsiakalbius. Nubundu naktimis ir mane 
apima panika, kad negirdžiu jų kvėpavimo. 

Dar viena nerimo priežastis yra ta, kad Lukas su Febe, regis, valgo 
rečiau, nei rekomenduojama knygose, nors Meganė, patronažinė seselė, 
sako, jog tai normalu. Pediatrui tai irgi keista, tačiau jis tvirtina, esą vaikai 
atrodo visiškai sveiki. Jis taip pat teigia, kad jų ūgis gerokai didesnis už 
šio amžiaus vidurkį. Jie akivaizdžiai didesni. Tačiau aš gerai pamenu dr. 
Detorės pažadą, kad jie augs ir bręs greičiau už normalius vaikus, taigi dėl 
to per daug nesijaudinu. 

Mums sakė, kad labai svarbu užtikrinti, jog vaikai įgytų atskirą tapa 


tumą, todėl nereikėtų vadinti jų dvyniais, o pirmojo gimtadienio, kuris jau 

artinasi, proga abiem parūpinti po atskirą gimtadienio tortą ir dovanoti 
atskiras dovanėles. 

Galvoju, kaip keistai keičiasi požiūris. Suprantu, turėčiau jaustis dė- 
kinga, augindama du tokius mielus ir sveikus vaikelius. Tačiau kiek daug 
tiesos tame posakyje apie žolę, kuri svetur atrodo žalesnė! Atrodo, nuo Los 
Andželo įvykių mus skiria milijonas metų. Jau milijonas metų, kai aš gyve- 
nu naują gyvenimą. 


49 


Ryte, septintą trisdešimt, stovėdama prie virtuvės lango, Naomė 
žvilgsniu lydėjo išvažiuojantį Džoną. Ji matė užsižiebiant stabdžio ži- 
bintus, jam privažiavus apsaugines groteles, girdėjo, kaip jos darda, 
važiuojant per jas automobiliui. Trečiadienis. 

Šiandien renkasi kūdikių ir mažylių grupė. Kokia palaima! Aps- 
kritai taip ir buvo. 

Šviesesnių momentų per savaitę ne kažin kiek pasitaikydavo. 
Mažylių grupės susitikimuose trečiadieniais, kuriuos Naomė buvo 
pradėjusi lankyti su Luku ir Febe, vykstančiuose jų kaime, viename 
iš namų, ji susitikdavo su kitomis motinomis ir nugirsdavo vietinės 
reikšmės gandų. Retsykiais aplankydavo draugės arba jos mama. Ar- 
batos puodelis su patronažine sesele. Penktadieniais pasirodydavo 
Ronas, liūdniausias pasaulyje sodininkas, — tai įėjo į nuomos sutar- 
ties sąlygas, — ir beveik visą rytą prasikrapštydavo prie garažo, kol 
ateidavo metas išvykti. Jam buvo daugiau kaip septyniasdešimt, o dėl 
stuburo negalavimų jis negalėjo kasti žemės. Dėl tos pačios priežasties 
negalėjo ir pjauti žolės. Buvo nekalbus, o praeidamas skleisdavo baldų 
pelėsių kvapą. Naomė kreipėsi į nuomos agentūrą, prašydama pakeisti 
sodininką. Agentūra išsiuntė laišką sodybos savininkams į Saudo Ara- 
biją ir laukė atsakymo. 

Jos mintis nutraukė Febė, ėmusi šaukšteliu barškinti į savo lėkš- 
tės šoną, o netrukus, jai pritardamas, pradėjo rėkti Lukas, nustelbda- 
mas televizijos rytinės laidos muzikinį motyvą. Jis trenkė į grindis 
savo dubenėlį, iš kurio aplink pasklido dribsnių košė. 

Iš pykčio prikandusi lūpą Naomė žiūrėjo į netvarką — negana to, 
jos laukė vystyklai, paklodės, pižamos ir kiti įprasti skalbiniai, taip pat 
kasdienė namų ruoša, o dabar jai teks grandyti ir prakeiktą pusryčių 
košę nuo grindų ir nuo sienų. 

Ji norėjo sušukti atgal, tačiau surado kramtuką besikalantiems 
dantims ir pabandė įkišti Lukui į burną, bet šis abiem rankom nusvie- 

dė jį į šalį ir pratrūko rėkti dar garsiau. Beveik tuo pat metu Febė nu- 
metė šaukštelį ant grindų ir taip pat pratrūko. 

Naomė čiupo televizoriaus nuotolinio valdymo pultelį ir paspau- 
dė garso reguliavimo mygtuką, padidindama garsą iki maksimalaus. 

— Aš klausau šio pokalbio! — maištaujamai riktelėjo ji. — Man 
patinka šis žmogus, aišku? Tai mano vienas mėgstamiausių aktorių. 
Dabar trumpam įvesime „Mamytės valandą“. Ar supratote? 

Ignoruodama jų riksmus Naomė atsistojo tiesiai priešais televi- 
zoriaus ekraną ir išklausė visą pokalbį, nepaisydama jai už nugaros 
skambančios garsų kakofonijos. 

Paskui, mažindama televizoriaus garsą, atsigręžė atgal ir, didelei 
savo nuostabai, išvydo, kad abu vaikai stebi ją visiškai nuščiuvę, prasi- 
žioję ir plačiai išplėstomis akimis. 

Naomė šyptelėjo. 

— Gerai. Vadinasi, supratome, kas čia šeimininkas. 

Pabučiavusi abu paeiliui, pripildė Lukui naują dubenėlį košės ir 
pamaitino jį šaukšteliu. Lukas tylėdamas ir neprieštaraudamas suval- 
gė visą košę. Tai gerai. Beveik per gerai. 

— Labai gerai! — tarė ji. 

Jis abejingai stebėjo mamą. 

— O, tu viską pati suvalgei! Šauni mergaitė! — pasidžiaugė Nao- 
mė, šluostydama dribsnius nuo Febės lūpų kampučių. 
pačiu abejingu žvilgsniu. Paskui abu nusišypsojo. 

Nešami aukštyn, vėliau įsitaisę vonios kambaryje ant grindų, kol 
ji skubiai prausėsi po dušu, vaikai taip pat tylėjo. Paprastai, kol Naomė 
prausdavosi, dvi mažos galvelės kyščiodavo iš už dušo užuolaidos, ste- 
bėdamos ją. Tačiau šįkart jie gulėjo nejudėdami ten, kur ji juos paliko. 

Kai ji nusileido į virtuvę sudėti į skalbyklę pirmos skalbinių par- 
tijos, abu vaikai toliau tylėjo. Paprastai jie voliodavosi ant grindų, kar- 
tais Lukas, o kartais Febė užsiropšdavo ant viršaus, spausdamas kitą 
prie grindų. Šįryt nevyko nieko panašaus. 

Naomė pradėjo truputį nervintis. 

Devintą trisdešimt pakeitė vystyklus, paskui, atsigulusi į lovą, 
juos pamaitino ir šiek tiek nusnūdo. Kai nubudo, abu vaikai vis dar 
nenuleido nuo jos akių ir tylėjo. 

Užnešusi Luką ir Febę į vaikų miegamąjį, Naomė paguldė juos į 
lovytes ir grįžo į virtuvę. Baigus skalbti, išėmė skalbinius ir sudėjo į 
džiovyklę, paskui pasiruošė arbatos puodelį, vieną kitą akimirką per 
kūdikių monitoriaus garsiakalbį pasiklausė, kaip jie kvėpuoja, ir atsi- 
sėdo prie virtuvinio staliuko paskaityti Daily Mail. Buvo dešimta ryto. 
Jeigu pasiseks, ji turės visą laimės valandą. 

Džiovyklei baigus džiovinimo ciklą, Naomė išgirdo vaikus kiksint 
ir šūkčiojant vienas kitam iš savo lovyčių, tarytum jie būtų žaidę kaž- 
kokį žaidimą. Pirmas sugurguliuodavo Lukas, o Febė, atsakydama į tai, 
pratrūkdavo kikenti, paskui jau ji sugurguliuodavo, o Lukas imdavo 
kiksėti. 

Naomė užlipo aukštyn. Pats metas dar vienam maitinimui, po 
kurio reikės vaikus aprengti ir ruoštis kūdikių ir mažylių grupės susiti- 
kimui. Įeidama į jų kambarį Naomė tikėjosi, kad vaikai toliau šūkalios, 
bet ją pasitiko visiška tyla. Abu stebeilijo į ją taip pat, kaip virtuvėje, 
tik dar įdėmiau. 

Išsigandusi ji sustojo kaip įbesta. Akimirką pasirodė, kad tai ji yra 
kūdikis, o jie — jos tėvai. 

Džoną sutrikdė Naomės veido išraiška, kai ji atidarė jam priekines 
namo duris. Atrodė išblyškusi ir įsitempusi. 

— Ar vaikams viskas gerai? 

— Jiems viskas puikiai. Viršuje. Miega. 

— Kaip sekėsi mažylių grupėje? 

— Buvo nepatogu. 

Per vidaus ryšio su vaikų miegamuoju įrangą pasigirdo gurgulia- 
vimas. Jį sekė kitas, kaip atsakas pirmajam. 

— Nepatogu? 

— Taip, Džonai, buvo nepatogu. Nepatogu dėl mano vaikų... 
mūsų vaikų... mūsų nuostabių modifikuotų kūdikių. 

Jis pakėlė prie lūpų pirštą. 

— Ką nori man pasakyti? — griežtai paklausė žmona. — Ar kad 
sienos turi ausis? 

— Mes juk susitarėme niekada to nesakyti, be to, kalbėti apie tai 
vaikams girdint irgi pavojinga. Paūgėję jie gali pradėti kartoti tai, ką 
girdi. 

— Dėl Dievo, ar tu nori pavirsti paranoiku? 

Priblokštas Džonas pažiūrėjo į žmoną. Pavirsti paranoiku? Jis gal- 
vojo apie Detorės mirtį, apie visos Borovicų šeimos ir O'Rurkių mir- 
tis. Štai tau ir paranoja, — pamanė jis. — Mes negalime sau leisti nebūti 
paranoikais. Jokiu būdu negalime. 

Niekada. 

Jis vėl įsiklausė, gal nugirs ką per kūdikių monitoriaus garsiakalbį. 

— Aš negirdžiu muzikos — tu jiems negroji muzikos? 

— Taip, tai tiesa, aš negroju muzikos. Esu per daug išsekusi, kad 
jiems gročiau, o kodėl gi tau nenuėjus ir nepagrojus? O gal negalėtum 
atvežti jiems Londono filharmonijos orkestrą? 

— Meile... brangioji... 


— Nemanau, kad toks muzikos grojimas, viso šio „New Age“ 

mėšlo grojimas, jiems labai į naudą. Tikriausiai manai, kad gali užau- 
ginti Luką ir Febę kaip... kaip cukinijas šiltnamyje: jei tik juos pakan- 
kamai laistysi muzika ir žodžiais, jie vieną gražią dieną iššoks iš savo 
lovyčių, atbėgs pas mus į kambarį ir atmintinai perskaitys visą Platono 
„Respubliką“. 

Džonas nuėjo į virtuvę, jam reikėjo išgerti. Suprato, kad Naomei 
šiuo metu sunku, tačiau tai praeis. Darbas ėjosi puikiai, jie jau pradėjo 
grąžinti skolas Naomės motinai ir seseriai, nors jos abi primygtinai 
tvirtino, kad skolos grąžinti nereikia. Greitai galės leisti sau au pair — 
jo motina jau siūlė šeimos draugės dukrą, tačiau jiems tai kol kas buvo 
per brangu. O ir Naomė atkakliai tvirtino nenorinti, kad dvyniais rū- 
pintųsi kas nors kitas. 

Iš šaldytuvo jis išėmė dėžutę su ledo kubeliais ir įmetė kokį pus- 
tuzinį jų į indą kokteiliams ruošti, nuo praeito vakaro gulintį išardytą 
ant džiovinimo grotelių. 

— Kas ten, toje mažylių grupėje, buvo taip nepatogu? 

— Ak, tu apie tai? — tariamai abejingu balsu perklausė Nao- 
mė. — Atrodo, mūsų mielas draugas Leo Detorė bus pamiršęs geną, 
lemiantį esmines bendruomeniniam gyvenimui būtinas savybes. 

— Jie blogai elgėsi? 

Ji papurtė galvą. 

— Ne, tai buvo kas kita — reikėjo pamatyti, kaip jie bendrauja... 
tiksliau sakant, nebendrauja. Jie paprasčiausiai visiškai nekreipė dė- 
mesio į kitus vaikus, kurie buvo labai mieli. Mūsų dvyniai nenorėjo 
matyti jų akyse. Be kita ko, pastebėjau kai ką itin keista: kai kuris nors 
iš vaikų prie jų prisiartindavo, Lukas ir Febė paprasčiausiai pažvelgda- 
vo į jį šaltu žvilgsniu, ir vaikelis imdavo ašaroti bei rėkti. 

— Jiems dar tik devyni mėnesiai, brangioji. Tikėtis iš jų gebė- 
jimo bendrauti yra pernelyg anksti. Aš maniau, kad mažylių grupės 
tikslas — suteikti mamoms pertraukėlę, galimybę susitikti su kitomis 
mamomis, bent kiek susipažinti su bendruomene. 

— Jie pravirkdė kitus mažylius, Džonai. Jie yra kur kas didesni už 
likusius, ir tai viena iš problemų. 

— Maži vaikai visada verkia... — jis dvejojo, imdamas nuo grote- 
lių taurę kokteiliui. 

Paskui, atsidaręs šaldytuvą ir išimdamas iš jo alyvuoges, užbaigė: 

— Aš maniau, kad praėjusią savaitę jie elgėsi puikiai, argi ne? 

— Jei nieko nedarymą galima laikyti puikiu elgesiu, tuomet taip. 
Maniau, galbūt jie drovėjosi ar panašiai. 

— O kaip kiti vaikai? Ar jie visi žaidė drauge? 

— Ne... Nebūtinai — žaidė. Tačiau jie bent jau bendravo. Kas 
kita — Lukas ir Febė. Atrodė, kad po kurio laiko kiti ėmė jų bijoti. 

— Kitus vaikus tikriausiai sutrikdė tai, kad jie yra du. Naome, iš 
tokio amžiaus vaikų nereikia tikėtis bendravimo. O, Jėzulėliau... Ir tu 
kaltini mane, esą aš per daug iš jų tikiuosi... O man regis, tai tu perne- 
lyg daug tikiesi. Be to, reikia atsižvelgti, kad jie yra dvyniai, — kalbė- 
jo Džonas. — Juk puikiai žinome, kad dvyniai mieliau renkasi vienas 
kito draugiją, nes jie taip įpratę. 

— Paruošk ir man vieną, — paprašė ji. — Didesnę. 

Džonas abejodamas pažiūrėjo į žmoną. 

— Betgi tu gerai žinai, ką apie alkoholio vartojimą maitinant 
krūtimi rašo toje knygoje, apie tai, kad alkoholis patenka į motinos 
pieną... 

Jos atsakymo smarkumas Džoną pribloškė. Viena ranka nutvė- 
rusi už kaklo „Absolut Vodka“, kitoje laikydama sauso vyno butelį ir 
mojuodama jais tartum kuokomis, Naomė, vos tramdydama įniršį, 
pratrūko: 

— O man, Džonai, vis tiek. Girdi? Dėjau aš ant tų visų knygų 
ir visų tinklalapių su jų patarimais, kaip užauginti protingesnį vaiką. 
Džiaukis gyvenimu, tu, liūdnojo vaizdo riteri. O kartu leisk juo džiaug- 
tis ir savo žmonai! 

Džonas žiūrėjo į Naomę nemirksėdamas, o po akimirkos pajuto, 
kad ji jau spėjo jam į rankas įgrūsti abu butelius. 

— Maitinu krūtimi tik kartą per dieną. Aš išgersiu pilną taurę, 
Džonai, dvigubą, o gal ir trigubą, sklidiną, gerai išplaktą, ir noriu, kad 
mano kokteilyje būtų keturios alyvuogės. Ar alyvuogės tinka, ar jos 

nepakenks mano pienui? O gal nuo martinio su keturiomis alyvuogė- 
mis mūsų vaikučiai virs dvoklomis? 

Iš kūdikių monitoriaus pasigirdo sidabrinis vaikiškas juokas. 
Abu, Džonas ir Naomė, vienu metu atsigręžė pažiūrėti. Juokas skam- 
bėjo keistai sutartinai, tartum Lukas ir Febė būtų kartu juokęsi iš jų- 
dviejų. 

Garsai iš vaikų miegamojo nenutilo ir jam maišant gėrimus, ir 
perveriant alyvuoges kokteilių pagaliukais. Linksmas čiauškėjimas 
tarpusavyje, kikenimas. Atrodo, sklindantys garsai ir pirmas kokteilio 
gurkšnis Naomę apramino. 

Rankose laikydami gėrimus jiedu užlipo aukštyn ir koridoriuje 
sustojo prie durų. Garsai — linksmas šūkčiojimas ir kikenimas — ne- 
nutilo. Tačiau vos tik Džonas pravėrė duris, viskas staiga liovėsi. 

Febė gulėjo ant šono ir žindo nykštį, apsupta būrelio jos mėgsta- 
mų žaislų — baltojo lokio, gyvatės, zebro ir liūto, — ji, regis, miegojo. 
Lukas, apžiojęs kramtuką, užsimerkęs, irgi gulėjo ant šono ir kvėpavo 
giliu, ritmišku, kietai įmigusio vaiko miegu. 

Naomė ir Džonas susižvalgė, paskui ji akimis davė ženklą išeiti iš 
kambario. 

Džonas tyliai uždarė duris. 

— Ir kaip jie taip gali? Vieną akimirką triukšmauja, o jau kitą — 
pučia į akį? 

Naomė atsakė ne iškart. Ne, ji nebuvo tuo absoliučiai tikra, tai 
buvo tik nuojauta, panaši į vos juntamą srovę giliai viduje, jog Lukas ir 
Febė jau buvo gerokai gudresni, nei tėvai numanė. 

— Nežinau, — galiausiai atsakė ji. 

Gulėdamas lovytėje Lukas davė ženklą Febei. Tai buvo labai aukš- 
to dažnio garsas, aukštesnis negu švilptelėjimas šuniui, negirdimas 
žmogaus ausimi, anapus kūdikių monitoriaus diapazono. 


Febė atsiliepė tokio paties dažnio garsu. 

Daktaras Rolandas Talbotas, atidaręs savo konsultacijų kabineto, įsi- 
kūrusio Vimpolo gatvėje, duris, pasveikino Džoną ir Naomę, už rankų 
laikančius Luką ir Febę: 

— Sveiki, daktare Klesonai ir ponia Kleson. Malonu jus matyti. 

Paskui jis iš arti įdėmiai pažiūrėjo į vaikus. 

— Sveikas, Lukai, — tarė jis. — Labas, Febe! Kaip laikotės? 

Lukas buvo pražydęs it angelėlis dailia trumpa ir truputį riesta 
nosyte, kobalto mėlynumo akimis ir šviesiais plaukais, kurių kirpčiai 
krito ant kaktos; Naomė buvo jį aprengusi geltonais marškinėliais su 
sagutėmis kampuose, mėlynomis tvilo kelnėmis, apavusi sportiniais 
bateliais. Febė, tokio pat angeliško grožio mergaitė, truputį tamses- 
niais ir gerokai ilgesniais negu brolio plaukais, vilkėjo rausvą suknelę 
ant baltos palaidinukės, mūvėjo baltas kojinaites ir avėjo sandalus. 

Į pasveikinimą jie atsakė taip pat, kaip atsakydavo daugumai 
žmonių. Jų nebylūs žvilgsniai bylojo apie smalsumą, sumišusį su prie- 
šiškumu. 

Vis dar šypsodamasis ir ramus daktaras pasiūlė jiems sėstis ant L 
formos kanapos, netvarkingai apkrautos žaislais, stovinčios prie kavos 
staliuko, o pats įsitaisė patogiame krėsle priešais. 

Aukštas ir nerangus, draugiškai nusiteikęs, dailių bruožų, bet 
netvarkingais plaukais psichiatras vilkėjo regbio marškinėlius, kurie 
atrodė dviem dydžiais per dideli, mūvėjo rudas velveto kelnes, nesie- 
kiančias iškleiptų sportbačių; kadangi jis sėdėjo atsilošęs, iš po kelnių 
matėsi plikos kulkšnys ir apsmukusios, elastingumo netekusios gelto- 
nos „Snoopy“ puskojinės. Nors buvo jau beveik keturiasdešimties, gali 
būti, kad jis vilkėjo vyresniojo brolio išdėvas, pagalvojo Naomė. Buvo 
Panašus į paiką vaiką. 

— Jūsų vaikai atrodo nuostabūs, — pagyrė jis. 

— Ačiū, — atsakė Džonas, išdidžiai žiūrėdamas į savo sūnų, pas- 


kui į dukrą. 

Suraukęs antakius, psichiatras paklausė: 

— Devyniolikos mėnesių, tiesa? 

— Devyniolikos su puse, — patikslino Džonas, nusišypsodamas 
Naomei, kuri, atsakydama vyrui, nervingai šyptelėjo. Jų vaikai buvo 
dailūs, bet su kiekviena diena darėsi dar gražesni. 

— Būčiau pamanęs, kad jie truputį vyresni, — tarė psichiatras. 

Po trumpos pauzės jis palinko tiesiai į priekį ir, sukryžiuodamas 
rankas, pasiteiravo: 

— Ką gi, kuo galėčiau jums padėti? 

Naomė ir Džonas susižvalgė. 

— Ar norėtum, kad pradėčiau aš? — Naomė paklausė savo vyro. 

— Žinoma. 

— Gerai, — tarė ji. 

Ji paaiškino psichiatrui, kas jiems kelia nerimą: per vidaus ryšio 
įrangą jie nuolat girdi Luką ir Febę kūdikiškai vograujant tarpusavyje, 
ojų balsai leidžia manyti, kad dvyniai linksmai žaidžia. Tačiau kiekvie- 
ną kartą, kai tik jie nueina į jų kambarį, randa savo vaikus tylinčius, 
tarytum apsimetančius miegančiais. Apie tai, kad jiems, regis, nerūpi 
nei žaidimai, nei bendravimas su kitais vaikais. O bene svarbiausia, 
kad būdami devyniolikos su puse mėnesio vaikai nerodo jokio noro 
kalbėti, netgi nesako „mama“ ar „tete“. 

Talbotas juos nuramino: 

— Tai ganėtinai dažna dvynių problema, — paaiškino jis. — Ka- 
dangi dvyniai absorbuoja vienas kito dėmesį, jie, skirtingai nei vienas 
vaikas, vėliau pradeda bendrauti su juos supančiu pasauliu. Daug dvy- 
nukų pradeda kalbėti tik būdami vyresni kaip dvejų metų, taigi jums 
tikrai nėra ko nerimauti... Šiuo metu. O kaip jie valgo? 

Džonas su Naome vėl susižvalgė, nes ši tema jiems nebuvo prie 
širdies, be to, nebuvo tikri, kiek prie to galėjo būti prisidėjęs Detorė. 

— Tiesą sakant, neatrodo, kad maistas juos labai domintų, — at- 
sakė Naomė. — Būdami mažyčiai jie išalkdavo, bet dabar suvalgo tik 
maždaug pusę tiek, kiek rekomenduoja pediatras ir knygos. 

Daktaras Talbotas valandėlę pakaitomis stebėjo Luką ir Febę. 

— Man neatrodo, kad jie augtų pusbadžiu. Vaikai patys nusista- 
to, kiek jiems reikia maitintis. Kaip jų sveikata? 

— Iki šiol buvo puiki, — atsakė Naomė. — Kad tik neprisikal- 
bėčiau. 

— Jokių peršalimų, nieko! — puikuodamasis paantrino Džonas. 

— Nenoriu bandyti likimo, — atsargiai džiaugdamasi pridūrė 
Naomė, — bet jie atrodo labai stiprūs. 

— Per devyniolika su puse mėnesio — nė slogelės? 

Ji papurtė galvą. 

— Nuostabu. 

Daktaras Talbotas pabandė užmegzti su Luku ir Febe akių kon- 
taktą. Po kelių akimirkų, nudelbęs žvilgsnį į kavos staliuką, ėmė lin- 
guoti krėsle pirmyn ir atgal. 

— Matau smalsumą, būdingą visiems kūdikiams. Jie mane stebi, 
bando perprasti ir mane, ir naują vietą. Tai ganėtinai geras ženklas. 

— Beje, aš... mes... pastebėjome vieną jiems abiem būdingą savy- 
bę, — staiga prabilo Džonas. — Jie labai žavisi gyvūnais. 

Naomė energingai linktelėjo. 

— Tikrai. Vakar mums būnant sode, nuo tvoros nušoko kaimynų 
katinas, ir vaikai kikendami kaipmat nutrepsėjo prie jo. O vieną die- 
ną praėjusią savaitę sode pasirodė kiškis — prakeiktas padaras graužė 
mano rožes, — ir jiems šis reginys pasirodė pasiutusiai juokingas. 

— Galbūt, kai jie šiek tiek ūgtelės, jums būtų verta įsigyti naminį 
gyvūnėlį, kuriuo vaikai galėtų dalytis tarpusavyje ir rūpintis, — nami- 
niai gyvūnai nepaprastai padeda ugdyti atsakomybės jausmą. 

— Turite omenyje ką nors panašaus į auksinę žuvytę? — susido- 
mėjo Naomė. 

Talbotas susiraukė. 

— Auksinės žuvytės yra labai mieli padarai, bet jos nuobodžios. 
Visuomet rekomenduoju ką nors labiau apčiuopiama, kokį nors gyvū- 
nėlį, su kuriuo vaikai galėtų užmegzti ryšius ir bendrauti, kaip antai 
žiurkėną arba smiltpelę, arba šuniuką, arba katinėlį... ar net triušį. 

— Mes mąstėme apie šunį, — tarė Naomė. 

Psichiatras linktelėjo. 

— Šuo būtų gerai. Ką gi, o dabar norėčiau atlikti keletą nesudė- 
tingų testų, kurie atskleis gebėjimą spręsti problemas, ir pažiūrėti, 
kaip jiems pavyks susidoroti; žinoma, jeigu neprieštaraujate, norėčiau 
atlikti tai individualiai, vadinasi vieną iš vaikučių turėsite išvesti iš ka- 
bineto. Ar galima pradėti nuo damų? 

Džonas išėjo su Luku į koridorių ir atsisėdo ant kėdės. Naomė 
tuo tarpu stebėjo, kaip Rolandas Talbotas pirmiausia padėjo ant kavos 
staliuko du audinius. Tada jis pakėlė plastikinę karvutę ir ją suspaudė, 
pasigirdo mūkimas. Febės akys išsiplėtė, ir mergytė ištiesė rankas, no- 
rėdama pačiupti žaislą. Psichiatras staigiu judesiu patraukė ją nuo Fe- 
bės. Paskui padėjo karvutę ant vienos iš audinio atraižų tokiu atstumu 
nuo mergaitės, kad ši jos nepasiektų. 

— Tegul ji dabar pabando paimti žaislą, — tarė jis Naomei. 

Febė pasislinko arčiau staliuko, paskui tiesiog akimirksniu čiupo 
skudurėlį, ant kurio buvo karvutė, staiga trūktelėjo jį į save, sugriebė 

— Puikiai, brangioji! — pagyrė ją Naomė. 

Paskui Talbotas pakartojo eksperimentą, tik šįkart ant audinio 
uždėjo barjerą, slepiantį karvutę, ir sudėjo viską vėl taip, kad Febė ne- 
galėtų lengvai paimti žaislo. O barjerą buvo galima patraukti tik nu- 
tveriant už pritvirtintos prie jo rankenėlės. 

Febė per keletą sekundžių numetė barjerą ir vėl susijaudinusi 
spaudė rankose karvutę. 

Per kitas penkiolika minučių psichiatras davė Febei keletą užduo- 
čių, kurios Naomei atrodė vis sudėtingesnės. Paskui tą patį procesą 
pakartojo su Luku. 

Lukui atlikus paskutinę užduotį, psichiatras pakvietė Naomę su 
Febe atgal į kabinetą ir vėl pasodino jas ant kanapos. Valandėlę jis at 
rodė paskendęs mintyse. Febė staiga susidomėjo Naomės plaukais If 
ėmė juos sukti. Lukas ėmė siekti kubelių, kuriuos buvo dėliojęs, ir sU- 
pyko, kad tėvas jo neleido, laikydamas prie savęs. 


Psichiatras, sunėręs rankas sau ant sprando, atsilošė į krėslo atloš2- 

— Taigi, Džonai ir Naome, galiu pasakyti, kad jums yra dėl ko 
susirūpinti, tačiau tikrai ne dėl to, dėl ko jūs atvykote. 

— Ką norite pasakyti? — pasiteiravo Naomė. 

— Jūs nerimaujate dėl to, kad Lukas ir Febė gali būti atsilikę, 
tiesa? 

Džonas ir Naomė kartu dvejojo, bet paskui linktelėjo. 

— Štai, ką aš jums pasakysiu: jie nė trupučio neatsilikę. O žinote, 
kodėl aš susirūpinčiau, jeigu jie būtų mano vaikai? Ogi todėl, kad jie 
yra velniškai protingi, ir aš nerimaučiau dėl to, kaip man, po galais, po 
kelerių metų neatsilikti nuo jų. 

Tai taręs daktaras Talbotas pažvelgė į vaikus, duodamas laiko įsi- 
sąmoninti tai, ką jie išgirdo. 

Džonas ir Naomė trumpai dirstelėjo vienas į kitą. 

— Jų gebėjimai išvystyti daug labiau, nei būdinga šio amžiaus 
vaikams. Vadovaudamasis savo patirtimi drįsčiau teigti, kad jie yra 
unikalūs. Jie net ir atrodo labiau išsivystę. Jie kuo puikiausiai perpran- 
ta tiek vizualinę, tiek garsinę informaciją, taigi turi ir viena, ir kita. 
Vienas mano kolega šiuo metu vykdo tyrimų programą, kurioje da- 
lyvauja neeiliniais gabumais pasižymintys vaikai, todėl, jums leidus, 
norėčiau... 

— Ne, — ryžtingai pertraukė jį Naomė, įspėjamai pažvelgdama į 
Džoną. — Aš nenoriu, kad mano vaikai būtų panašiai tyrinėjami. 

Džonas, prisimindamas Kalės Almtorpo patarimą nelįsti į viešu- 
mą, pritarė: 

— Atleiskite, tačiau ir aš esu kategoriškai prieš. 

Jau daugmaž metus nieko nebuvo girdėti apie Trečiojo tūkstan- 
tmečio mokinius, tačiau tai nereiškė, kad jiedu jau gali imti ir pamažu 
atleisti vadžias. Kol tie žmonės nenustatyti ir nepasodinti už grotų, jie 
nieku gyvu negalės atsipalaiduoti, nors, tiesą sakant, vargu ar galėtų 
nurimti ir tada. Visą laiką atsiras fanatikų, besipiktinančių jų poelgiu. 

Rolandas Talbotas iškėlė rankas. 

— Gerai, jokių problemų, visiškai sutinku. 


— Ačiū, — padėkojo Džonas. 

— Vis dėlto aš manau, kad jums reikia būti pasirengusiems, — 
pridūrė psichiatras. — Lukui ir Febei ėmus lankyti mokyklą, jie, labai 
galimas dalykas, greitai pajus nuobodulį. Gali tekti pasirūpinti jų spe- 
cialiu ugdymu, priešingu atveju jūs stabdysite vaikų pažangą, o jie dėl 
to ims pykti ant jūsų. 
tys suprato iš girdėto pašnekesio ir ar jie su tuo sutinka. Tačiau vaikai, 
regis, visiškai nereagavo. 

Jiems jau išėjus iš kabineto su pirma jų pėdinančiais vaikais, 
Džonas apkabino Naomę, pajutęs jį užplūstantį didžiulį pasididžiavi- 
mą, o kartu ir viltį. Galbūt, tik galbūt, visa tai, ką jiems teko išgyventi, 
turėjo vertę. Jų vaikai buvo sveiki, o dabar vienas geriausių psichiatrų 
patvirtino, kad jie labai protingi ir savo protiniais gebėjimais gerokai 
lenkia bendraamžius. 

Šypsodamasis jis atsisuko į Naomę, norėdamas pabučiuoti į 
skruostą, bet ji, išblyškusi ir stipriai sunerimusi, atsitraukė nuo jo. 

— Ponia Kleson? 

Tarpduryje stovinti moteris su apsiseilėjusiu kūdikiu ant rankų 
atrodė išsikamavusi ir suirzusi. 

— Glisom? — atkirto ji, o Klivlendo akcentas pasigirdo it aidas. 

Ji visiškai nepanėšėjo į moterį fotografijoje, kurią jis buvo įsimi- 
nęs, nė iš tolo. 

— Ponia Naomė Kleson? 

Moteris atsakė jam nieko nesuprantančiu žvilgsniu. 

— Ieškau Klesonų šeimos. Ar jūs kartais nesate ponia Naomė 
Kleson? — mandagiai paaiškino jis. 

— Naomė Glisom? Nieko panašaus, tik ne aš, jums, pone, nurodė 
ne tą adresą. Čia negyvena jokia Naomė Glisom. 

Už jos pasirodė mažas berniukas, prieškambaryje jis stūmė plas- 
tikinį traktorių. Buvo aiškiai girdėti įjungtas televizorius. Moteris, 
tikriausiai įpusėjusi ketvirtą dešimtį, buvo smulkutė, putliu veidu ir 
išsidraikiusiais plaukais. 

— Turbūt supainiojau namus. Ieškau Pietų Stirnso kelio tūkstan- 
tis penki šimtai dvidešimt šeštojo namo. 

— Jūs esate čia. 

Moteris stebeilijo į atvykusįjį. Jam galėjai duoti arti trisdešim- 
ties, tai buvo vidutinio ūgio, liesas, tvarkingai atrodantis vyras trum- 
pai kirptais rausvai gelsvais plaukais, dalykiniu mėlynu kostiumu, juo- 
dais bateliais, rankoje jis laikė juodą portfelį. Čia pat gatvėje stovėjo 
mažas mėlynas iščiustytas sedanas. Žmogus buvo apsirengęs kaip pre- 
keivis, tačiau stokojo šiems būdingo pasitikėjimo. Gal jis koks mormo- 
nas arba Jehovos liudytojas? 

Vyras susiraukė. 

— Aš iš Federalinės Šiaurės Vakarų draudimo kompanijos. Po- 
nia Kleson vairuoja tojotą, kuri registruota šiuo adresu; ji susidūrė su 


vienu iš mūsų klientų, o dabar neatsako į jai siunčiamus pranešimus. 

— Nieko apie tai negirdėjau. 

Kūdikio veidelis persikreipė, paskui jis keletą kartų greitai ir 
energingai įkvėpė. Buvo matyti, kad dar kiek, ir jis pravirks. Moteris 
pažvelgė į vaiką ir pasūpavo. 

— Glisom? — dar kartą perklausė ji. 

— K-L-E-S-O-N,— paraidžiui pakartojo atvykėlis. 

— Kleson? Daktaras Klesonas! — staiga prisiminė ji. — Teisin- 
gai, dabar supratau. Man atrodo, jie šį namą nuomojosi prieš kelerius 
metus. Jų vardu vis ateidavo paštas. 

Timonas Kortas linktelėjo. 

— Būtent. Daktaras Džonas Klesonas ir Naomė Kleson. 

— Jie čia jau nebegyvena. Išvyko. Seniai. 

— Gal žinote, kur jie išvyko. 

— Pamėginkite pasiteirauti agentūroje, nuomos agentūroje. Bra- 
janto Maligano agentūra Roksburio gatvėje. 

— Brajanto Maligano agentūra? 

Kūdikis pravirko garsiau. 

— Kreipkitės į juos, — vėl pasiūlė ji. — Galbūt žinos. 

— Brajantas Maliganas? — pažodžiui pakartojo Timonas Kortas 
taip, kaip buvo girdėjęs. 

— Aha. 

— Esu labai jums dėkingas, — tarė jis. — Ačiū. 

Moteris uždarė duris. 

Mokinys grįžo prie savo automobilio ir, įsėdęs į jį, telefonu su- 
rinko 411. Atsiliepus operatoriui, paprašė pasakyti Brajanto Maligano 
agentūros telefono numerį. Sužinojęs paskambino į ją. 

Deja, Brajanto Maligano agentūroje nežinojo naujojo Klesonų 
adreso. 

Buvo nuostabi, šilta šeštadienio popietė, praėjus trims dienoms po jų 
apsilankymo pas daktarą Talbotą, ir beveik neabejotinai viena iš pas- 
kutinių šiais metais vasaros dienų, pagalvojo Naomė. 

Ji stovėjo pasilypėjusi ant skečiamųjų kopėčių vaismedžių sode 
stebėjo netoliese ant pievelės žaidžiančius Luką ir Febę. Kiek anksčiau 
kartu su Džonu jie pliuškenosi mažame pripučiamame baseine. Dabar 
vaikai buvo išsinešę į lauką lėles barbes — Princą ir Princesę — ir kone 
visus minkštus žaislinius gyvūnus, kokius tik turėjo, ir, išdėlioję juos 
pusračiu, vaišino pavakariais žaisliniuose induose. 

Febė buvo „mamytė“, ji pilstė arbatą, tuo tarpu Lukas siuntė ratu 
lėkštutę su plastilininiais paplotėliais. Jie linksmai šnekučiavosi tar- 
pusavyje, taip pat kalbino ir savo žaislus, o tai Naomei labai patiko. 
Paprastai vaikai kalbėdavosi tik vienas su kitu, ir tai tik būdami vieni 
savo miegamajame. 

Ji nubaidė aplink veidą zvimbiančią vapsvą ir ištiesė rankas į 
kekę gražiai prinokusių „viktorijų“. Po susitikimo su daktaru Talbotu 
Naomė buvo suirzusi. Džonas džiūgavo, kad psichiatrui jų vaikai pasi- 
rodė tokie sumanūs. Ji nebuvo nusiteikusi taip entuziastingai; tai tik 
sustiprino jos įtarimą, kad Džonas ir daktaras Detorė buvo sutarę dėl 
daugiau dalykų, negu ji žinojo. Galbūt ir dėl dvynių. 

Naomei nerimą vis labiau kėlė ir žmonių pastebėjimai, kad Febė 
ir Lukas atrodo kur kas vyresni nei kiti jų amžiaus vaikai, nors dakta- 
ras Detorė ir perspėjo, jog taip gali nutikti. 

Kad ir kaip ten būtų, aš myliu jus, mano brangieji. Aš visada jus mylė- 
siu, jei tik man leisite mylėti. 

Jei pasiseks, šįvakar gali būti pakankamai šilta pasisėdėti lauke. 
Jie pasikvietė Karsoną ir Karoliną Diksus į tradiciškai Džono rengia- 
mą švedišką vėžių vakarą. Džonui jo tradicijos atrodė labai svarbios, 
ir Naomei buvo mažų mažiausiai neįprasta, jei ne prieštaru, kad taip 
elgiasi žmogus, kuris daug aistringiau tikėjo ateitimi, bet ne praeitimi. 

Lipdama kopėčiomis žemyn, Naomė pasilenkė surinkti krituolių. 
Jai labai patiko būti čia, kur pro lapiją į paunksnę skverbdavosi saulės 
spinduliai; jai tai priminė paslaptingą pasaulį. Mintimis grįžo į vaikys- 
tės dienas, kai mėgdavo slėptis atokiose vietelėse ir valandų valandas 
praleisti vienumoje. Nuginusi šalin dar vieną vapsvą, Naomė nuėjo pas 
Džoną ir vaikus su kone pilnutėliu kibiru. 

Džonas sėdėjo prie medinio stalo terasoje, priešais save atvertęs 
Nature žurnalą, ir su keista išraiška veide stebėjo Luką ir Febę. Ranko- 
je jis kažką laikė, Naomei pasirodė, kad tai fotoaparatas, bet atidžiau 
įsižiūrėjusi ji suprato, jog jis turi magnetofoną. Džonas buvo nukreipęs 
įrašymo įrenginį į Luką ir Febę. Nuolatinis kone kiekvieno jų gyvenimo 
momento registravimas ir įrašinėjimas buvo virtęs manija, atrodė jai. 

— Matai, kas čia, Lukai? Matai, kas čia, Febe? — linksmai pa- 
klausė ji. 

Atrodė, kad vaikai Naomės visiškai nepastebėjo. Lukas kažką kal- 
bėjo Febei, ir darė tai daug sklandžiau ir labiau pasitikėdamas savimi 
nei įprastai. Febė jam atsakinėjo ir buvo ne mažiau šneki. Tuo metu 
mergaitė atsigręžė į savo šviesiai rožinį nulėpausį drambliuką. 

— Inišums ra ilėary mutron k kunud? 

Naomė suraukė antakius, galvodama, ar ji teisingai išgirdo. 

Lukas atsakė: 

— Lėgryp nei ojius uj lėot srdė akunud. 

Febė tęsė: 

— Itylav uad rut ėdo ileid aūb iilbard. 

Naomė pažvelgė į Džoną, kuris kilstelėjo pirštą, duodamas jai 
ženklą netrukdyti. 

Vaikai dar keletą minučių kalbėjo šia keista kalba, nekreipdami 
dėmesio į Naomę, energingai taukšdami tarpusavyje ir su savo žaisli- 
niais svečiais. Staiga nepanorusi ilgiau klausytis, Naomė nuėjo į namą, 
į virtuvę, ir pastatė kibirėlį ant stalo, jausdamasi tokia sutrikusi, kad 
visiškai nepajėgė galvoti. 

Ne, tai nebuvo vaikiškas vapaliojimas, tai buvo panašu į bendra- 
vimą tikra kalba, sklandžiai tariant žodžius. Regis, ši kalba kažkaip pa- 
kylėjo Luko ir Febės kalbinius sugebėjimus į daug aukštesnį lygį. 

Jie vis dar žaidė ir toliau sau šnekučiavosi — nors Naomė iš čia jų 
negalėjo girdėti, tačiau matė pro langą. 

Ją išgąsdino Džono balsas. Tiesiai jai už nugaros, visiškai nelauktai. 

— Ar kada nors esi girdėjusi juos panašiai kalbant? 

— Niekada. 

Jis spustelėjo magnetofono mygtuką. 

— Inišums ra ilėary mutron k kunud? 

— Lėgryp nei ojius uj lėot srdė akunud. 

— Itylav uad rut ėdo ileid aub iilbard. 

Sustabdęs juostą, Džonas tarė: 

— Ši kalba man visiškai nesuprantama. 

— Ar tai nėra kokia nors švedų kalbos variacija? 

— Ne. 

Jis vėl trumpam įjungė magnetofoną. 

— Vaikai prisigalvoja kalbų, — paaiškino Naomė. — Visose mano 
skaitytose knygose rašoma, kad taip dažnai elgiasi dvyniai. Supranti, 
tai panašu į „slaptą kalbą. 

— Idioglosija, — tarė Džonas. Jo balsas nuskambėjo santūriai ir 
oficialiai. 

— Idioglosija'? 

— Pramanyta kalba. 

Naomė pakėlė raštuotą servetėlę, perlankstė ją ir vėl padėjo ant 
stalo. 

— Tai žaidimas, Džonai, ar ne? Paprasčiausiai nekaltas žaidimas? 
Ar... 

— Ar? — pakartojo jis. 

Naomė perlankstė kitą servetėlę. 

— Ar jie taip elgiasi, nenorėdami, kad mes suprastume, apie ką 
jie kalbasi? 

Jis šyptelėjo. 

— Jiems dvidešimt mėnesių, ir aš nemanau, kad šio amžiaus jie 
galėtų būti tokie sukti. 

— Nemanai? Ar esi tikras? 

Jų žvilgsniai susitiko nejaukioje tyloje. 

Helan gar, sjung hopp faderallan lallan lej... 

Helan gar, sjung hopp faderallan lej! 

Och den som inte helan tar, 

Han heller inte halvan far... 

Helan gūaaaaarrrrrrrr... sjung hopp faderallan lej! 

Visiems plyšaujant iš juoko dėl tokio nedarnaus dainavimo, virš 
Džono ir Naomės padengto šventinio stalo dzingtelėjo keturios taurės 
su Skonės kmynine degtine. 

— Skdl! — tarė Džonas. 

— Skdl! — atsakė Naomė. 

— Skal! — pratarė Karsonas Diksas, padėdamas savo popieriaus 
lapą su dainos žodžiais. 

Paskui, tik jau truputį mažiau entuziastingai, tarsi toks triukš- 
mingas elgesys būtų ją trikdęs, prie jų tyliai prisidėjo ir Karsono žmo- 
na Karolina: 

— Skdl! 

Svarbiausias objektas ant stalo buvo didžiulis indas, prikrautas 
tamsiai raudonų gėlavandenių vėžių, dekoruotas žaliomis šviežių kra- 
pų šakelėmis. Vienoje pusėje buvo įsmeigta miniatiūrinė plastikinė 
Švedijos vėliava, o aplink degė kelios žvakės. Ant stalo stovėjo dvi lėkš- 
tės su tradicine balta skrudinta duona ir viena su Grevė sūriu. Priešais 
kiekvieną vakarienės dalyvį stovėjo taurė degtinei, bokalas alui, taurė 
vynui ir stiklinė vandeniui. Stalas dengtas popierine staltiese, margin- 
ta pieštais vėžiais, ta pati tema buvo ir ant servetėlių, išdėstytų prie 
kiekvieno valgymo įrankių komplekto, ir ant seilinukų, kuriuos jie visi 
buvo pasirišę. 

Išgėręs alkoholio, Džonas jautėsi gerai. Naomė pasistengė, kad 
stalas atrodytų nuostabiai. Ji pati atrodė labai daili, ir Džonas žmona 
itin didžiavosi. Dabar jis vakarojo kartu su savo geriausiais draugais: 
Oras buvo malonus. Argi galima tokį vakarą nesidžiaugti? 

Jis atsistojo ir pakėlė gėrimą. 

— Norėčiau pakelti šią taurę už tave, mano mieloji. Tu esi nuos- 
tabi moteris, fantastiška žmona ir pasakiška motina, o aš tave myliu 
ir dievinu. 

Karsonas ir Karolina taip pat pakėlė taures. 

Naomė droviai sumurmėjo: 

— Ačiū tau. 

— Už Naomę! — tarė Karsonas. 

— Už Naomę! — pritarė Karolina, palinkdama per stalą arčiau 
šeimininkės ir susidauždama su ja. 

Džonas vėl pripildė Karsono taurę degtinės, tačiau Karolina sa- 
vąją pridengė ranka. 

— Aš vairuoju, — paaiškino ji. 

Džonas pažvelgė į ją tokiu žvilgsniu, tarytumei ji būtų kuoktelė- 
jusi. 

— Į vėžių balių niekas nevažiuoja savu automobiliu. Jums teks 
palikti mašiną ir išsikviesti taksi! 

Tai taręs jis atsistojo nuo stalo ir svyrinėdamas nuėjo prie kūdi- 
kių monitoriaus garsiakalbio. Vos girdimas statinės elektros šnypšti- 
mas. Visiška ramuma. Gerai. Džonas tikėjosi, kad jų dainavimas apa- 
čioje, lauke, netrukdys vaikams miegoti, tačiau laikui atėjus kasmetis 
vėžių vakarėlis turėtų tapti Luko ir Febės gyvenimo dalimi. Kertinis jų 
švediškos kultūros akmuo. 

— Kokia tavo, Džonai, nuomonė apie Morlio parko institutą? — 
pasiteiravo Karsonas Diksas, nutraukdamas jo mintis. 

Džonas linktelėjo. 

— Gera. Džiaugiuosi, kad mane įkalbėjai. Aš labai džiaugiuosi. 

Džonas pažvelgė į žmoną. 

— Noriu nuoširdžiai jums padėkoti, kad sugrąžinote mus atgal į 
Angliją, — pridūrė Naomė. 

— Mes taip pat labai džiaugiamės, — pasakė Karsonas, pro bute- 
lio stiklo akinius įdėmiai nužvelgdamas šeimininkus. — Mums pasise- 
kė, kad turime tokį darbuotoją kaip Džonas... Mums pasisekė, kad čia 

gyvenate abu. Iš tiesų, mums pavyko. O jūs ištekėjote už nuostabaus 
žmogaus. 

Karolina kilstelėjo savo taurę. 

— O kas yra pasakęs, kad už kiekvieno klestinčio vyro stovi iš 
nuostabos žado netekusi moteris?" 

Visi smagiai nusijuokė. 

Džonas džiugiai šypsojosi Karsonui. Šis žmogus jam labai pati- 
ko. Šefas šios šventės proga buvo pasipuošęs teniso marškinėliais mė- 
lynomis ir geltonomis — tai yra Švedijos nacionalinės vėliavos spal- 
vos — juostelėmis, mūvėjo labai duksliomis kelnėmis ir buvo įsispyręs 
į sandalus atvirais galais. Jis panėšėjo į tikrą kvailį, o vis dėlto... atrodė 
puikiai. Staiga jis pakėlė taurę ir vėl atsistojo. 

— Karsonai ir Karolina... jūs esate tikri draugai. Esate mums 
abiem tiek daug įvairiapusiškai padėję. Noriu už tai padėkoti. Manau, 
mudviem su Naome labai pasisekė, kad turime tokius draugus, — 
Džonas nugėrė pusę taurės ir atsisėdo. 

Karolina, šiek tiek sutrikusi, šypsojosi. Karsonas pakėlė savo stiklą. 

— Džonai, ar žinai, kas yra tikras draugas? 

Džonas papurtė galvą. 

— Ne, pasakyk. 

— Tai žmogus, kuris apie tave žino viską, bet jam tu vis tiek pa- 
tinki. 

Džonas pratrūko kvatoti. 

— Taip, manau, kad tai tave tikrai padaro draugu! 

— O nemanai, Džonai, kad gyvenime labai svarbų vaidmenį vai- 
dina lemtingas atsitiktinumas? — paklausė Karolina. — Kad kartais 
įvyksta tai, kam buvo lemta įvykti? 

— Man atrodo, jūs išsisukinėjate, — tarė Naomė. 

Džonas, jausdamas, kad gali kilti diskusija, pakėlė nuo stalo savo 
lapą su dainų žodžiais. 


* Tikriausiai posakio „Už kiekvieno klestinčio vyro stovi jo uošvė ir stebisi“ interpre- 


tacija. 

— Gerai! Metas naujai dainai. Karolina, dabar jūsų eilė dainuoti! 

Rausdama iš susijaudinimo ji atsistojo, laikydama rankoje lapą su 
tekstu, ir narsiai pabandė dainuoti švediškai: 

— Tūnk om jag hade lilla nubben.... 

Baigusi dainuoti moteris, Džonui ir jos vyrui entuziastingai plo- 
jant, atsisėdo. Vyrai vėl ištuštino taures. 

Džonas įpylė dar. Jis jau ketino atsisėsti, bet tuo metu dėmesį 
patraukė iš kūdikių monitoriaus sklindantis garsas. Jis jau buvo bema- 
nąs, kad garsą skleidžia statinė elektra, tačiau geriau įsiklausęs išgirdo 
labai aiškų zvimbimą. Naomė pakėlė akis į vyrą, gaudydama jo žvilgsnį. 

— Kas nors ne taip? — susirūpino ji. 

Džonas vėl įsiklausė. Labai aiškiai girdimas piktas zvimbesys. 

— Nueisiu. 

Rankos mostu ją nuraminęs, Džonas netvirtais žingsniais nu- 
skubėjo į prieškambarį. Paskui, svyruodamas į šalis, nudrožė į dvynių 
kambarį. Atidarydamas duris jis turėjo kone iškart pritūpti — tiesiai 
į jį, piktai zvimbdamas, atlėkė mažas juodas, vakaro prieblandoje vos 
matomas objektas, kuris, tiesiu taikymu atsitrenkęs į sieną, tuojau 
šovė atgal. 

Džonas sumirksėjo, nes vaizdas truputį liejosi. Šūdas. 

Jis spragtelėjo kambario šviesos jungiklį, ir tą pačią akimirką jį 
užliejo šviesa. Po kelių sekundžių vabzdys prazvimbė tik truputį aukš- 
čiau vaikiškų lovyčių, paskui skutamuoju skridimu vėl jam pagrasino, 
o tada pakilo aukštyn, į lubas. Tai buvo labai stambi vapsva, motinėlė 
arba net širšė. 

Jėzau. 

Lukas ir Febė buvo atsibudę ir abu tylėdami žvelgė į tėtį. 

— Viskas gerai, — nuramino jis, dairydamasis ko nors, kuo galė- 
tų priploti vabzdį. 

Ant grindų, šalia žaidimų rato, gulėjo pasakų knyga, ir Džonas 
griebė ją, akimis ieškodamas vabzdžio, kuris dabar buvo kažkur din- 

laidas. Nieko. 

Džonas pakėlė pirštą prie lūpų ir, nerišliai tardamas žodžius, tarė: 

Jis svirduliavo, mojuodamas knyga. Žengė žingsnį lango link. Tą 
akimirką vabzdys metėsi į jį. Džonas energingai užsimojo knyga ir ne- 
pataikė. Vabzdys atšoko nuo sienos Džonui už nugaros ir vėl, smigęs 
žemyn, praskrido tik per kelis colius virš lovų. 

Kaip tik tuo metu Lukas staiga ištiesė rankytę aukštyn. Džonas 
vos pastebėjo, kaip sūnus suspaudė smilių ir nykštį, tarytum reples. 
Vabzdys, nutilęs ir trūkčiodamas, netrukus nukrito ant kilimo. 

Džonas spoksojo, negalėdamas patikėti. Atsiklaupė ant kelių. Čia 
pat gulėjo didžiulė vapsva be galvos ir trūkčiojo mirties agonijoje, tai 
išleisdama geluonį, tai vėl jį įtraukdama, tai išleisdama, tai įtraukdama. 

Atsistojęs Džonas primynė vabzdį koja, paskui pakartojo tai dar 
kartą, kol šis liovėsi judėjęs. Vis dar negalėdamas patikėti savo akimis, 
nuėjo prie Luko lovytės. Plačiai išplėstomis akimis sūnus laikė pakeltą 
ranką, o smilius ir nykštys buvo ištiesti į Džoną taip, lyg jis būtų norė- 
jęs įteikti tėvui prizą. 

Ant nykščio pagalvėlės buvo likusi smulki juoda žymė. O ant smi- 
liaus aiškiai matėsi juodas gniutulėlis. Geriau įsižiūrėjęs Džonas su- 
prato, kad tai vapsvos galva. 

Drebėdamas jis nukrapštė ją savo nykščiu, nežinodamas, ką šiuo 
atveju pasakyti. 

— Lukai... Juk tai... 

Luko veidas buvo visiškai be išraiškos. Tą patį buvo galima pasa- 
kyti ir apie Febę. Abu vaikai žiūrėjo į tėtį tokiais žvilgsniais, tartum jis 
pats būtų atrodęs labai keistai. 

Džonas juos pabučiavo, o jie sekundės dalį tarsi jam šyptelėjo. 
Galbūt vaikai jau buvo bepradedą reikšti šiokį tokį švelnumą. Galiau- 
siai, pritemdęs šviesą ir išėjęs pro duris į koridorių, Džonas suvokė 
svarstantis, ar tik jis viso to neįsivaizdavo. 

O gal, kaip jis vėliau pagalvojo, iš tiesų tik vylėsi, kad taip buvo. 

Nakties tamsoje už tankių krūmokšnių tūnantis Mokinys girdėjo juo- 
ką. Šviesa, plieskianti pro pirmojo aukšto langus, driekėsi pievele, ta- 
čiau išnyko tamsoje ir toli gražu jo nepasiekė. 

Tačiau jį pasiekė juokas, o juokas jį pykdė. 

Šiems žmonėms nebuvo ko juoktis. 

Jis galėjo įžiūrėti juos pro savo mažų žiūronų lęšius — tai buvo 
vyras ir moteris, iš veidų panašūs į tuos, kurių fotografiją nešiojosi 
kišenėje, ir dar viena pora, vyras ir moteris, atvykę pas juos į svečius 
pilku „Jeep Cherokee“, stovinčiu priešais namą. 

Apie juoką sakiau: „Kvailystė!“ Apie džiaugsmą: „Kas iš to?“ Moky- 
tojo 2, 2. 

Jis buvo su juodomis kelnėmis, juoda skranda su gobtuvu ir juo- 
dais bateliais kaučiuko padais, visiškai nematomas esantiems namo 
viduje. Po viršutiniais drabužiais buvo apsivilkęs glaustinukę, ši ap- 
tempė ir jo galvą, išskyrus veidą, ir neleido palikti po savęs odos pėd- 
sakų arba plaukų, kuriuos galėtų rasti teismo medicinos ekspertai. Vis 
dėlto jis dabar gailėjosi užsivilkęs viršutinę jos dalį. Manė, kad naktis 
būsianti vėsi, tačiau ji buvo tvanki. 

Nukarusiose skrandos kišenėse nešiojosi plonų odinių pirštinių 
porą, visraktį, dujų balionėlį, dujokaukę, skardinę greitai džiūstančio 
putplasčio talpą, įrankių komplektą, puikios konstrukcijos pneumati- 
nį šautuvą, kuris sulankstytas buvo panašus į trikojį, naktinį taikiklį, 
žibintuvėlį, žiebtuvėlį. Savaime suprantama, ir nusidėjėlių fotografiją. 
Jam ant kaklo kabojo naktinio matymo žiūronai. Prie diržo buvo pri- 
Segtas nedidelis deguonies ir acetileno pjoviklis. 

Iš užsiimtos pozicijos Mokinys galėjo aiškiai išskirti visus keturis 
Viduje prie stalo sėdinčius žmones. Viename antrojo aukšto lange pro 
Užuolaidų kraštus buvo matyti silpna šviesa, o tai, mąstė jis, greičiau- 
Šiai reiškė, kad ten miega dvyniai. 

Sprandu nuvarvėjo prakaito lašas. 

Užsimerkęs jis sukalbėjo Viešpaties maldą. Paskui vėl tyliai sto- 

vėjo, laukdamas, kada toji kita pora išvyks namo. Nors, pagalvojo jis, 
jeigu jau jie lėbavo su nusidėjėliais jų namuose, vadinasi, neabejotinai 
buvo išvien su Šėtonu, taigi jų nužudymas būtų irgi į naudą. 

Tačiau jis nebuvo gavęs tokio nurodymo. 

Galite būti tikri, kad jūsų nuodėmė jus pasivys. Skaičių 32, 23. 

Buvo dešimta valanda. Jis truputį nervinosi, tačiau Viešpats 
buvo šalia, ir tai jį sustiprino. O dar labiau sustiprino supratimas, kad 
savo darbais, kuriuos šiąnakt atliks, jis pademonstruos Viešpačiui 
savo meilę ir visišką atsidavimą jam. 

Teismo nuosprendis yra toksai: atėjo šviesa į pasaulį, bet žmonės labiau 
mylėjo tamsą nei šviesą, nes jų darbai buvo pikti. Evangelija pagal Joną 3,19. 

Kelios minutės po vienuoliktos sodu nusėlino lapė, į kurią surea- 
gavę įsijungė galingi lauko prožektoriai, nutvieskė pievelę prie namo 
ir spindinčia balta šviesa perskrodė aplinkinius krūmynus. Jis ir toliau 
nejudėjo; prie lango pasirodė nusidėjėlio veidas, jis kurį laiką žiūrėjo į 
lauką, paskui pasitraukė. Daugiau nieko. Po trijų minučių šviesos už- 
geso. 

Po valandėlės keturi žmonės pakilo nuo vakarienės stalo ir perė- 
jo ant sofų kambario gilumoje. Pro žiūronus jis matė, kaip nusidėjėlė 
pilsto kažką panašaus į kavą. Išgirdo muziką. Jeigu ji pakankamai ge- 
rai girdima lauke, tai name turėtų skambėti dar garsiau, mąstė jis. Kolė 
Porteris. Dekadentiška muzika. 

Dabar buvo geriausias metas. Jis sudėjo visus pneumatinio šau- 
tuvo komponentus, įtaisė į vietą naktinį taikiklį, įspraudė pneumatinį 
cilindrą ir į dėtuvę įdėjo dešimt 22-ojo kalibro šratų. 

Paskui, pasinaudodamas tvirta šaka kaip atrama, prisimerkęs 
dirstelėjo pro naktinį taikiklį ir stambiu planu išvydo žalsvą namo sie- 
ną. Po kiek laiko taikiklio kryžma jau buvo tiesiai ant pirmo prožekto- 
riaus. Lempa, vis dar įkaitusi, švytėjo spindinčia oranžine spalva, kuri 
buvo tokia ryški, kad jį mažne akino. 

Mėnesį vienas praleidęs pačioje kalno viršūnėje esančioje fermo- 
je, Kolorado valstijoje, jis turėjo marias laiko taiklumui lavinti, tačiau 
iš tiesų pats Dievas padėjo, kad šratas pataikytų į tikslą. Nuspaudęs 
gaiduką išgirdo duslų šūvį, o nepraėjus nė sekundei pasigirdo tylus 

skambtelėjimas, kurio garsu nepavadintum; pasipylė stiklai, kurie pro 
taikiklį atrodė kaip žiežirbos. 

Po kelių akimirkų Dievas padėjo jam lygiai taip pat lengvai vienu 
šūviu pataikyti ir į antrą lemputę. Atsižvelgiant į jo sumanymą, vargu 
ar kam nors pavyktų rasti porą sudužusių lempučių ir du pneumatinio 
šautuvo šratus. 

Po valandos muzika nutilo. Jie visi kėlėsi iš savo vietų. Jis stebė- 
jo, kaip žmonės atsisveikina, pasibučiuoja. Galiausiai, išėję iš kamba- 
rio, jie dingo iš jo regėjimo lauko. 

Po valandėlės pasigirdo užvedamo automobilio variklio garsas. 
Džipas, pamanė jis. Automobilis nuvažiavo. Nusidėjėliai grįžo atgal į 
vidų ir ėmė tvarkyti stalą. 

Galų gale nusidėjėliai išėjo iš kambario ir išjungė šviesas. Paskui 
šviesa užsidegė antrojo aukšto lange. Netrukus jame trumpam pasiro- 
dė ir nedorėlė. Ji kurį laiką žvelgė į tamsą, o tada iš už nugaros prisiar- 
tinęs jos vyras apglėbė ją ir ėmė glaustytis. 

Palik ją ramybėje, bjaurybe. Eik į lovą. Išjunk savo šviesas. Esi per 
daug savanaudis, verti mane ilgai laukti. 

Vyras pagaliau pasišalino, o netrukus ir moteris. Regis, praėjo 
visa amžinybė, ir tik tada užgeso visos šviesos. 

Mokinys leidosi per pievelę. Pasišviesdamas dantyse sukąstu 
mažu „Maglite“ žibintuvėliu ir naudodamasis visrakčiu, jis be didesnio 
vargo susidorojo su virtuvės durų spyna. Tačiau durų neatidarė. Tada 
apėjo namą ir ėmė ropštis aukštyn lietvamzdžiu, kol pasiekė signaliza- 
cijos dėžutę, pritvirtintą truputį aukščiau pakraigės. Išgręžęs nedidelę 
skylę dėžutės korpuse, pro ją į vidų pripurškė greitai stingstančių putų 
ir nusliuogė žemyn, ant žemės. 

Eidamas palei namo sieną, užtruko kelias minutes, kol surado 
metalinį telefono kabelio apmovą. Žiebtuvėliu uždegęs deguonies ir 
acetileno balionėlį, per keletą sekundžių nupjovė kabelį. Name pasigir- 
do pypsėjimas, įspėjantis apie telefono linijos gedimą. 

Atlikęs, kas buvo reikalinga, švelniai atidarė virtuvės duris ir įėjo 
į vidų. Tuo pat metu kartu su įspėjamuoju telefono pypsėjimu pasigir- 
do ir daug garsesnis už jį vidaus signalizacijos garsas. Tačiau signali- 

zacija lauke nesuveikė. Išsitraukęs iš kišenės dujų balionėlį, užsimovė 
dujokaukę ir užbėgo laiptais į viršų. 

Miegamojo duris pasiekė kaip tik tuo metu, kai jos atsidarė ir 
tiesiai priešais jį išdygo nuogas nusidėjėlis. Jis papurškė dujų balionė- 
liu tiesiai jam į veidą, ir šis sudribo ant grindų, nesuspėjęs išleisti nė 
garso. Eidamas pro jį Mokinys pamatė ir nuodėmingąją, apgraibomis 
ieškančią šviestuvo jungiklio. Jis paleido ilgą dujų srovę į moterį, ir ši 
pasviro atgal, tiesiai į pagalvę. Abu neteko sąmonės mažų mažiausiai 
trisdešimčiai minučių. Daugiau nei pakankamai. 

Jis grįžo į virtuvę, nekreipdamas dėmesio į pypsinčią signaliza- 
ciją, kuri kieme vargu ar galėjo būti girdima. Jam užteko kelių sekun- 
džių, kad pastebėtų elektrinį virdulį. Idealu. Atsukęs jungiklį, jį sugadi- 
no, kad mechanizmas neatjungtų elektros srovės, ir vėl prisuko. Tada 
išpylė iš virdulio vandenį, įjungė jį ir, nutraukęs nuo kabyklos porą 
sausų pašluosčių, apvyniojo jas aplink virdulio apatinę dalį, atsitraukė 
per žingsnį atatupstas ir ėmė laukti. 

Praėjus porai minučių, pasklido įkaitusio plastiko kvapas. Dar 
minutė, ir jis išvydo kylant dūmų sruogeles. Galiausiai virdulys užsi- 
liepsnojo. 

Stovėdamas per atstumą, prie uždarytų durų, Mokinys išsitraukė 
iš kišenės suskystintų dujų balionėlį ir išsuko vožtuvą. Per visą kam- 
barį link virdulio šovė ilga dujų srovė, ir kone tą pačią akimirką nuo jo 
į lubas plykstelėjo ugnies liepsna. 

Jis atidarė duris ir išėjo į naktį. Per keletą sekundžių oro gūsis 
patalpą pavertė ugniniu kamuoliu. 

Pasitraukęs į saugią nuošalę, už sodo gale augančių krūmų, jis 
nusitraukė nuo galvos dujokaukę ir stovėdamas žiūrėjo į vis labiau be- 
siplečiančias liepsnas. Greitai nosis užuodė degančio medžio ir dažų 
kvapus. Ausys užgirdo liepsnų traškesį. O tada pasigirdo tas mielesnis 
garsas. Dviejų kūdikių klyksmas. 

Perlipęs tvorą jis leidosi į saugią vietelę, kurią prieš dvi paras jam 
buvo parodęs pats Dievas, — per laukus į automobilių stovėjimo aikš- 
telę, įrengtą šalia nedidelės universalinės parduotuvės, kur nuošaliai 
stovėjo jo išsinuomotas mažas automobilis. 

Nuo: Kalė Almtorpas, Švedijos ambasada, Vašingtonas. 
Kam: Džonas Klesonas, bklaesonO.morleypark.org 
Tema: Mokiniai 


Džonai, 
manau, reikėtų tave informuoti, kad Mokiniai tikriausiai vėl 
pasirodė. 

Prieš dvi dienas savo namuose, virtusiuose degėsių krūva, 
Ajovos valstijoje, žuvo sutuoktinių pora, daktarai Lorensas ir 
Pati Morisonai, kartu su jų trisdešimties mėnesių vaikais, dvy- 
niais Natanu ir Eimi. Jie irgi lankėsi Detorės klinikoje. Ugnis 
nuniokojo viską, todėl policija dar nenustatė gaisro priežas- 
ties, tačiau aš vis dėlto nutariau tave informuoti. 

Trys nelaimės, nusinešusios trijų sutuoktinių porų ir jų dvy- 
nukų vaikų gyvybes, nors jie visi ir lankėsi Detorės klinikoje, 
dar nėra pakankamas įrodymas, tačiau norėčiau patarti tau 
būti budriam. 

Žinoma, ir toliau teiksiu visą reikalingą informaciją. Kol kas 
nepavyko nustatyti nė vieno iš vadinamųjų Trečiojo tūkstan- 
tmečio mokinių tapatybių, nei tų, kurie galėtų būti už jų. Jie ir 
toliau lieka paslaptis ir neįminta mįslė. 

Tikiuosi, šis mano elektroninis laiškas pasieks jus sveikus 
ir laimingus. Metų gale persikelsiu pagal paskyrimą iš Vašing- 
tono į Malaiziją, tačiau ir toliau visomis išgalėmis stengsiuosi 
padėti jums apsisaugoti nuo galimų grėsmių. 

Halsningar! 

Kalė 

Redžis Četvaindas-Kaningamas panėšėjo į mokslininką tyrėją, kino 
studijos pasiūlytą režisieriui, ieškančiam ekscentriško anglo profe- 
soriaus prototipo. Sėdėdamas už nedidelio stalo ankštame kabinete, 
Morlio parko pastate B4, kuriame buvo įsikūręs Lingvistikos centras, 
dabar jis šnairavo į Džoną pro savo monoklį, prisimerkęs, nelyginant 
koks plėšrus, grobio tykantis paukštis. 

Tai buvo šeštą dešimtį pradėjęs lingvistas vėjo nugairintu vei- 
du, išsišovusiomis trūkinėjančiomis kraujagyslėmis ir išsidraikiusiais 
plaukais. Jis vilkėjo nudėvėtą žalio tvido švarką oda lopytomis alkūnė- 
mis ir buvo pasidabinęs turkišku raštu išmarginta varlyte ties languo- 
tų „Viyella“ marškinių apykakle. 

Ant užgriozdinto kabineto sienų kabojo du senovės Britanijos 
žemėlapiai, nuotrauka, kurioje jam ranką spaudžia princas Filipas, ir 
įrėminta legenda: KALBA — TAI DIALEKTAS, DISPONUOJANTIS ARMI- 
JA IR LAIVYNU. DR. DŽONSONAS. 

— Taip, — prabilo jis. — Nieko sau, geras, mhmmm. 

Jo vyšninis, pyragaičių trupiniais nubarstytas stalo paviršius 
aptrupėjo dar labiau, kai jis, norėdamas pavaišinti Džoną, ištiesė jam 
trupininių pyragaičių pakuotę, paskui pats išsiėmė iš jos vieną ir įmer- 
kė į kavą. 

— Nair žavu! 

Morlio parkas Džonui ypač patiko dar ir dėl to, kad darbuotojų 
amžiaus vidurkis čia buvo apie penkiasdešimt, skirtingai nei universi- 
tetuose, kuriuose jam teko dirbti anksčiau ir kuriuose amžiaus vidurkis 
buvo maždaug dvidešimt, ir jis būdavo priverstas su baime galvoti apie 
vis labiau skubančius savo metus. O jaustis vienu iš jauniausių etatinių 
darbuotojų, tegul ir per plauką, buvo malonu. Džonas kramtė pyragaitį. 

Redžiui Četvaindui-Kaningamui už indėlį į valstybės saugumą 
prieš kelerius metus buvo suteiktas sero titulas. Anksčiau jis yra dir- 
bęs Valstybiniame komunikacijų centre — tobulino kompiuterinės 

programas, leidžiančias išskirti žinomų teroristų balsus iš kasdien fik- 
suojamų milijonų laidinio ir mobiliojo ryšio telefonų skambučių. Da- 
bar jis vadovavo Morlio parke veikiančiam skyriui, kuris kūrė sistemas 
leidžiančias valdyti mechanizmus mintimis arba balsu. 

— Paleisti originalą! 

Už lingvisto nugaros įrengta sudėtinga aukštos kokybės garso at- 
kūrimo stereoaparatūra atgijo, o po kelių akimirkų kambarį užtvindė 
Luko ir Febės krištolinio tyrumo balsai. 

Pirma Febė: Inišums ra ilėary mutron k kunud? 

Lukas atsakė: Lėgryp nei ojius uj lėot srdė akunud. 

Tada vėl pasigirdo Febės balselis: Itylav uad rut ėdo ileid aūb iilbard. 

— Stop! — šūktelėjo tiesiog nušvitęs Četvaindas-Kaningamas ir 
pažiūrėjo į Džoną. — Suprantate, tai tikrai įspūdinga. 

— Kas tai per kalba? Ar jums pavyko nustatyti? 

Lingvistas papurtė galvą. 

— Beje, vakar jos klausiausi kartu su keliais savo jaunesniais ko- 
legomis. Tarp jų buvo ir viena moteris, pati auginanti mažus vaikus. 
Visi pripažino, kad tai yra žodžiai, turintys kalbai būdingą struktūrą, 
deja, niekas negalėjo nustatyti, kas tai per kalba. Norėdami būti tikri, 
pasinaudojome kompiuterine programa, leidžiančia nustatyti visas 
pasaulyje žinomas kalbas, kurių šiuo metu yra šeši tūkstančiai du šim- 
tai septynios, — pridūrė jis puikuodamasis. — Tačiau neatitiko nė vie- 
na, bet taip ir turėjo būti! 

— Kodėl? 

Džonas gurkštelėjo kavos ir mandagiu rankos mostelėjimu atsi- 
sakė jam vėl pasiūlytų pyragaičių. 

— Kągi, jūs tikriausiai esate girdėjęs apie vaikus, kurie nuo gimi- 
mo geba kalbėti kitomis kalbomis — žmonės šneka, esą tai įrodo juos 
anksčiau gyvenus kitus gyvenimus, ir panašiai, — prabilo jis, duoda- 
mas suprasti, kad tokios kalbos nevertos dėmesio. — Tačiau man dar 
neteko regėti mažo vaiko, kuris kalbėtų svetima kalba taip įtikinamai. 
Pasitaiko, kad tokiais atvejais, kai vaiko tėvai atstovauja skirtingoms 
tautoms, kaip yra jūsų atveju, jie pramoksta abiejų tėvų kalbų. 

— Ar tai turi ką nors bendra su švedų kalba? Mano žmona ir aš 
norime... 

Lingvistas pertraukė jį, įnirtingai purtydamas galvą. 

— Ne švedų. Ne, tai tikrai ne švedų, — tai taręs jis paėmė dar 
vieną pyragaitį, o ranka su juo sustingo virš kavos puodelio. 

— Be abejo, tarp dvynių, ypač identiškų, gali pasitaikyti feno- 
menas, kai jie sukuria tik jiems patiems žinomą kalbą, nenorėdami, 
kad jų tėvai ir išorinis pasaulis juos suprastų. Atrodo, taip yra ir jūsų 
atveju. 

— Tik jiems suprantama kalba? 

Četvaindas-Kaningamas pritariamai linktelėjo. 

— Arjūs galite ką nors suprasti iš to, ką girdėjote? 

— O, taip, užtenka žinoti raktą, ir tai bus vieni juokai. Kaip ir 
susidūrus su bet kokiu kodu. 

— Kodu? 

Lingvistas atsisuko į savo kompiuterį. 

— Išspausdinti originalą ekrane! — sukomandavo jis. 

Po kelių sekundžių pasirodė tekstas. 

Inišums ra ilėary mutron k kunud? 

Lėgryp nei ojius uj lėot srdė akunud. 

Itylav uad rut ėdo ileid aūb iilbard. 

Džonas atidžiai skaitė žodžius, bandydamas įžiūrėti tai, ką lin- 
gvistas jau buvo radęs. Deja, po poros minučių jis buvo priverstas pa- 
siduoti. 

— Nematau jokio rakto. 

— Ne, ką gi, manęs nestebina. O dabar pažiūrėkite į pirmąją eilutė: 

Džonas įsmeigė žvilgsnį. 

Inišums ra ilėary mutron k kunud. 

Kalbų specialistas vėl davė nurodymą: 

— Perstatyti, pradedant iš kito galo, anglų kalba! 

Netrukus ekrane pasirodė dar viena eilutė: 


Dunuk, k nortum — yraėli ar smušini? 

Džonui pagaliau ėmė aiškėti, vis dėlto jis dar nebuvo visiškai tik- 
ras. Tada lingvistas davė trečią nurodymą: 

— Įterpti trūkstamas raides! 

Pasirodė trečia eilutė: 

Dunduk, ko norėtum — pyragėlio ar sumuštinio? 


Džonas suraukė antakius. 

— O, Jėzau! — išsprūdo jam po akimirkos. — Juk tai... tuo metu 
jie žaidė pavakarius... Jie... 

Četvaindas-Kaningamas sukomandavo išversti kitas dvi eilutes. 
Joms pasirodžius ekrane, Džonas perskaitė: 


Dundukas ėdrus, todėl jau surijo vieną pyragėlį. 
Drambliai būna dideli, todėl turi daug valgyti. 


— Tai jūs sakote, kad viskas vyko spontaniškai? — paklausė eks- 
pertas. — Manote, Džonai, kad jie nebuvo iš anksto pasiruošę? 

— Jiems dar nėra nė dvejų metų, — atsakė Džonas. — Nemanau, 
kad jie būtų galėję visa tai sugalvoti iš anksto... Turiu omenyje... — jis 
patraukė pečiais, nes nebuvo užtikrintas. Jautėsi visiškai sutrikęs. 

— Jeigu jie šio sinchroninio vertimo metu mintyse atlieka tokias 
sudėtingas kalkuliacijas, tai mes susidūrėme su fenomenaliu reiškiniu. 
Jeigu tai sugebėtų vienas vaikas, būtų galima įtarti tam tikrą smegenų 
sutrikimą, kokios nors formos autizmą arba smilkininės srities epi- 
lepsiją ir dėl to sutrikusią neuronų takų veiklą. Tačiau pagal tikimybių 
teoriją neįmanoma, kad tai pasireikštų abiem vaikams. 

Ilgai buvo tylu. Džonas toliau stebeilijo į žodžius, jam ramybės 
nedavė mintis, kaip, po galais, jie tai sugeba. Jo svarstymus nutraukė 
lingvistas. 

— Paklausykite, Džonai. Jeigu jiems tai pavyksta spontaniškai, va- 
dinasi, jūsų vaikai yra tam tikra prasme nepaprasti. O jų sugebėjimas, 
manyčiau, ganėtinai unikalus. Apie tai dar niekada nebuvau girdėjęs. 

Nuo lingvisto žvilgsnio Džoną turėjo užplūsti pasididžiavimo 
Jausmas. 


Tačiau Džonas pajuto stiprų nerimą. 

— Aš manau, kad mums vertėtų dar kartą nuvesti juos pas psichiatrą, 
daktarą Talbotą. Ką tu galvoji, Džonai? 

Sėdėdamas virtuvėje prie stalo, Džonas atsargiai rankose laikė 
martinio taurę. Tai, ką jis išgirdo iš lingvisto Redžio Četvaindo, jį su- 
trikdė, išmušė iš vėžių, be to, nerimą kėlė ir elektroninis laiškas, gau- 
tas iš Kalės Almtorpo. 

Nužudytos trys sutuoktinių poros, kurios buvo apsilankiusios 
Detorės klinikoje. 

O, Viešpatie. 

Trys poros, kurios lankėsi klinikoje, susilaukė dvynių. Žmogžu- 
dystės įvykdytos Amerikoje; šiaip ar taip, juos lydėjo mažytė sėkmė — 
atstumas. 

Kol kas. 

— Ar tas vyrukas iš tavo darbo, lingvistas, gali paaiškinti, kaip... 
na, kaip jie sugeba taip kalbėti? Kalbėti taisyklinga anglų kalba iš kito 
galo, praleisdami kas ketvirtą raidę? — pasiteiravo Naomė. 

Džonas papurtė galvą. 

— Ne, negalėjo. 

— Laukiame, kada gi jie ištars mums savo pirmuosius žodžius, 
kada pasakys „tete“ arba „mama“, ojie dar nepasakė nieko, tačiau tar- 
pusavyje kalbasi užkoduota tobula anglų kalba. Tavęs tai negąsdina? O 
aš velniškai bijau. 

Džonas, paskendęs savo mintyse, žiūrėjo į priekį. 

— Taip. Tai iš tiesų keista. 

— Ar nemanai, kad Detorė bus kažką pridirbęs? Gal jis supainio- 
jo kokį nors svarbų geną, ir jų smegenys dabar blogai veikia? 

— Manau, kol kas per anksti spėlioti. Man atrodo, jeigu jie ir to- 
liau taip kalbės, reikėtų nuvesti pas neurologą. 

— O tau neatrodo, kad juos jau dabar reikėtų ten nuvesti? 

Džonas nuėjo iki sienos, ant kurios kabojo kūdikių monitoriaus 
garsiakalbis, ir įsiklausė. 

— Arjie atsibudę? 

— Taip, aš laukiau, kada tu grįši, kad galėtume juos kartu išmau- 
dyti. 

Naomė atsisėdo, ji buvo išblyškusi. Džonas stebėjo žmoną. Jis 
jautėsi siaubingai. Naomė rankomis užsidengė veidą. 

— Po viso to, ką mums teko išgyventi. Dieve, sakyk, kodėl gyve- 
nimas toks neteisingas? 

— Mes turime du nuostabius vaikus, meile. 

— Du nuostabius keistuolius. 

Džonas sugrįžo atgal prie žmonos, uždėjo jai ant pečių rankas ir 
pabučiavo į kaklą. 

— Niekada taip negalvok. Lukas ir Febė yra tokie, kokių mes ir 
norėjome. Jie yra gudrūs. Jie daug gudresni už kitus savo amžiaus vai- 
kus. Mums tik reikia išmokti prisitaikyti. 

— Kodėl jie kalba šifruotai? Žmonės kalba šifruotai, kai jie turi 
paslapčių. Kodėl jie tai daro? Ar tai koks nors sutrikimas, ar jie kur kas 
protingesni, nei mes įsivaizduojame? 

— Aš nežinau, ką tau atsakyti, — beviltiškai pratarė jis. 

Naomė pakėlė akis į vyrą. 

— Mes suklydome, tiesa? 

— Ne. 

— Aš tik noriu... kad mes... Galėtume... pats gerai žinai... Kad 
galėtume normaliai gyventi. Kad mūsų vaikai būtų normalūs. 

— Normalūs vaikai? Kaip Halis? 

Ilgokai buvo tylu. Džonas vėl užmetė akį į tylintį kūdikių monito- 
rių ir vėl kilstelėjo savo taurę. 

— Aš ne tai norėjau pasakyti, — paaiškino ji. — Ir tu tai žinai. 

Džonas, skendėdamas savo mintyse, sukiojo smeigtuku perver- 
tas alyvuoges, tarytum bandydamas skaityti jas, kaip runas. 

— Kartais jie tiesiog spokso į mane, — vėl prabilo Naomė. — Ne- 
lyginant... Nelyginant aš būčiau tuščia vieta. Tarytumei būčiau papras- 
čiausias mechanizmas, kuris reikalingas tik tam, kad pamaitintų juos 
ir jiems patarnautų. 

Jiedu užlipo laiptais į antrą aukštą. Kai priartėjo prie vaikų kam- 
bario, Naomė pratarė: 

— Manau, netrukus reikėtų juos apgyvendinti atskiruose kam- 
bariuose. Apie tai buvo užsiminęs daktaras Talbotas: jiems tai padėtų 
formuoti savo atskiras tapatybes. 

— Taip, sakė, bet tada, kai bus šiek tiek vyresni. 

— Žinau, tačiau man atrodo, kad jau dabar būtų visai gerai juos 
atskirti vieną nuo kito. 

Džonas pridėjo pirštą sau prie lūpų, duodamas jai ženklą patylėti, 
paskui stabtelėjo prie durų. Išgirdo gyvai besišnekučiuojančius Luką ir 
Febe, o jų kalba ir šįkart atrodė užkoduota. 

Jis atidarė duris, ir vaikai akimirksniu nutilo. 

— Labas, Lukai. Labas, Febe, — pasveikino jis. 

Dvynukai žvelgė į jį nuo grindų, ant kurių žaidė medinėmis ka- 
ladėlėmis. Lukas buvo aprengtas dryžuotu medvilniniu nertiniu, pla- 
čiomis it maišas džinsinėmis kelnėmis, avėjo sportbačius, o šviesūs 
plaukai buvo išsidraikę ant kaktos. Febė vilkėjo šiltą alyvų spalvos tre- 
ningą ir buvo basomis kojomis, o jos plaukai — tvarkingai sušukuoti. 
Abu mėlynakiai, tarytumei iš paveikslo, vaizduojančio patį tikriausią 
nekaltumą. Džonas. metė žvilgsnį į Naomę, kuri, kaip ir jis, nustebusi 
negalėjo atitraukti akių nuo painaus, bet geometriškai tobulo Mandel- 
broto fraktalo, tai yra sudėtingo, iš daugybės dalių sudaryto miniatiū- 
rinio apskritimo, kurį jie buvo išdėlioję ant grindų. 

— Ebe sabl iaul sbal, — tarė Džonas, o jos akys bėgiojo nuo Luko 
prie Febės ir atgal. 

Vaikai nesureagavo. 

— Puikus modelis! — pagyrė Naomė. 

Džonas trumpam išskubėjo iš vaikų kambario į miegamąjį, čiupo 
ten buvusį fotoaparatą ir grįžo atgal. 

— Metas maudytis! — linksmai ir nerūpestingai paskelbė Naomė. 

Džonas nufotografavo vaikus su jų kūriniu. 

— Tai puiku, Lukai. Puiku, Febe. Ar jūs tai sukonstravote kartu? 

Abu vaikai tylėdami toliau įdėmiai spoksojo į tėtį. Tačiau kiek vė- 

liau, nelyginant iš anksto užprogramuoti, dvynukai kartu nusišypsojo 
tėvams ir ėmė juoktis. Vienas iš tų retų atvejų, kurių liudininkais tap- 
davo tik jų tėvai ir niekas kitas. 

— Labai gražu! — pritarė Naomė. — Ir kokie gi jūs gudruoliai! 

Ji žvilgtelėjo į Džoną, lyg tikėdamasi išgirsti paaiškinimą, deja, 
Džonas negalėjo niekuo padėti. 

— Mamytė eina prileisti vonią vandens! 

Naomė išėjo iš kambario. Likęs su vaikais, Džonas dar padarė ke- 
letą nuotraukų. Tačiau jie nė nesujudėjo, tik pakėlę akis stebeilijo į jį. 
Po kelių sekundžių jis išgirdo bėgančio vandens šniokštimą. 

Įgrūdęs fotoaparatą į kelnių kišenę, Džonas priklaupė, apglėbė 
Febę ir, pakėlęs ją, pabučiavo. 

— Protinga mergaitė! 

— Sitduasatm! — šypsodamasi tarė ji. 

— Sitduasatm! — sušvebeldžiavo Džonas, paskui nunešė ją į vo- 
nios kambarį ir ištiesė Naomei. 

Tada sugrįžo atgal paimti Luko, kuris, tarytumei giliai paskendęs 
mintyse, nenuleido akių nuo kaladėlių konstrukcijos ant grindų. 

— Ar tai tu, Lukai, suprojektavai, ar tavo sesė? 

Lukas pirštu parodė į save ir šyptelėjo. 

Džonas paėmė jį ant rankų ir pabučiavo į kaktą. Paskui atidžiai 
pažvelgė į mėlynas ir dideles sūnaus akis. 

— Ar tu supranti, kad tai tikrai labai protinga? Iš tikrųjų, protinga! 

Luko veidas persimainė, jame pasirodė platus šypsulys, ir Džo- 
nas pajuto, kaip jį patį trumpam nutvieskia laimės prošvaistė. Stipriai 
spausdamas sūnų prie savęs, jis tarė: 

— Ar žinai, kad tu esi labai protingas berniukas? Mamytė ir tėve- 
lis labai didžiuojasi tavimi! Labai labai! 

Įnešęs sūnų į vonios kambarį, Džonas išvydo Naomę atraitotomis 
aukštyn rankovėmis, pirštu tikrinančią, ar pakankamai šiltas vanduo. 
Febė, pusiau nurengta, sėdėjo ant grindų ir stebėjo mamą. Jis nuren- 
gė Luką, palaukė, kol Naomė atitaikys reikiamą temperatūrą, ir įkėlė 
sūnų į vandenį. Lukas, nušvitęs iš džiaugsmo, ėmė žaismingai tašky- 

tis, bandydamas paskandinti vandenyje geltoną plastikinį ančiuką ir 
mažą laivelį. Netrukus Naomė numovė Febei treningo kelnes, pakėlė 
ją ir nuleido į vandenį. 

Suskambo telefonas. 

— Gal galėtum atsiliepti? — paklausė ji Džono. 

Džonas nuėjo į miegamąjį ir paėmė belaidį. Skambino Roza. 

— Labas! — atsiliepė jis. — Kaip sekasi? 

— Anądien pietavau su Naome — ji atrodo klaikiai, — tiesiai 
šviesiai, kaip yra įpratusi, atsakė moteris. — Leisk jai kur nors išeiti, 
suteik pertrauką, nes kitaip jai pavažiuos stogas. 

— Manau, tai gresia mums abiem, — tarė jis. 

— Tai važiuokite atostogauti, nusivežk ją kur gražu, kur daug 
saulės, pradžiugink. Naomė yra nuostabus žmogus, Džonai, ji verta, 
kad ją pamalonintum. Tikriausiai pats supranti, kad šiek tiek švelnu- 
mo ir dėmesio būtų ne pro šalį? 

— Tai nėra taip paprasta. 

— Tu klysti, tai labai paprasta. Atvežkite vaikus mums, mes jais 
pasirūpinsime, o jūs su Naome kur nors išvažiuokite. 

Tą akimirką Džonas išgirdo riksmą. 

O, Jėzau. 

— Dž000000000n!.. 

— Paskambinsiu vėliau, — tarė jis, mesdamas telefono ragelį, ir 
išskuodė iš kambario. 

Džonas įpuolė į vonios kambarį. Lukas spiegė. Naomė, išpūtusi 
isterijos kupinas akis, krauju aptaškytais drabužiais ir veidu rankose 
laikė Febę. Vanduo vonioje buvo tamsiai raudonas. Kraujas bėgo Febės 
kojomis ir vonios kraštu. 


— Padėk! — suriko jam Naomė. — Džonai, dėl Dievo, padėk man! 

— Viskas gerai, mano mieloji, — tarė Naomė. — Viskas gerai! Gerai! 

Pediatro kabinete Febė įsikibo į motinos megztinį taip, lyg šis 
būtų gelbėjimosi ratas audringame vandenyne, ir rėkė, kiek tik jai 
plaučiai leido. 

Daktaras Klivas Otermanas, žemo ūgio ir švelnaus būdo žmogus 
nuolat suglumusiu žvilgsniu, Naomei visuomet priminė Basterį Kito- 
ną. Jis dabar stovėjo šalia kušetės, ant kurios atlikdavo paciento ap- 
žiūrą, šventeiviškai pakėlęs antakius aukštyn, tarytumei būtų turėjęs 
marias laiko. 

Glausdama prie savęs Febę ir ją bučiuodama, Naomė jai aiškino: 

— Jis yra geras žmogus, mieloji, ir tu jau daug kartų esi pas jį 
buvusi, jis tau nedarys nieko bloga. 
vintį Džoną. Jie buvo palikę Luką namie su jos motina, kuri atvyko 
vienai dienai. 

Daktaras Otermanas, vilkintis pilką kostiumą, kantriai laukė, su- 
sidėjęs rankas už nugaros, o jo veide buvo matyti šypsena žmogaus, 
pripratusio prie bet kokio juo nepatenkintų vaikų elgesio. 

— Jis tau nedarys nieko bloga, mamytė tau pažada! 

Febė į tai atsakė dar garsiau užrikdama. Naomė bejėgiškai žiūrėjo 
į Džoną. Ji įsivaizdavo, kaip šaukia ant jo. Tu esi jos tėvas, dėl Dievo 
meilės. Daryk ką nors! 

Tačiau jis tik gūžtelėjo pečiais, jausdamasis toks pat bejėgis. 

Naomė nunešė Febę per kabinetą prie kušetės ir mėgino paguldy- 
ti, tačiau ši ėmė dar garsiau šaukti, taip stipriai tampydama megztinį 
atverčiama apykakle, kad jis buvo visiškai suglamžytas. 

— Mažute! — įkalbinėjo Naomė. — Šis geras gydytojas tik nori 
tave apžiūrėti! 

Riksmas dar labiau sustiprėjo. Nevilties apimta Naomė žiūrėjo į 
Pediatrą, kurio pakelti antakiai tarytum žaviai šypsojosi. Nagi, jūs juk 
esate specialistas, dėl Dievo meilės, juk turite žinoti, kaip elgtis su kūdikiu! 

Nelyginant mostelėjus stebuklinga burtų lazdele, daktaras Oter- 
manas staiga paėmė rožinę lėlę Barbę ir, kilstelėjęs ją, parodė mergai- 
tei. Tai suveikė akimirksniu. Febė ištiesė rankeles, ir gydytojas padavė 
jai žaislą. Febė staiga plačiai šyptelėjo, sudėjo lūpas ir pratarė: 

— Barbė! 

Naomė kurį laiką negalėjo patikėti nei savo ausimis, nei akimis. 
Ji spoksojo į Džoną, lyg laukdama jo patvirtinimo, o jis, ne mažiau 
suglumęs, žiūrėjo į ją. 

Febė prabilo! Tai buvo jos pirmas žodis. 

Džonas švytėjo. 

— Barbė? — paklausė daktaras Otermanas. — Ar tau patinka 
Barbė, Febe? 

— Barbė! — pakartojo Febė ir sukikeno. 

Nepaisant didelio nerimo, kurį dabar išgyveno, Naomė pajuto, 
kad ją ūmai užplūsta laimė. Febė kalba! Jos mergytė kalba! Kalba nor- 
maliai! Tai neįtikėtina! Ji dabar įdėmiai žiūrėjo į Džoną, iš džiaugsmo 
norėdama jį apsikabinti. 

— Ar tau patinka lėlytės barbės? — paklausė daktaras Oterma- 
nas. — Tau patinka žaisti su Barbe? 

— Barbė! — tarė jai Naomė. — Taip, mano mieloji, tai yra Bar- 
bė! — džiūgaudama Naomė atsigręžė į pediatrą. — Ji kalba! Jos pirmi 
žodžiai! 

Naomė jautėsi tokia laiminga, kad būtų galėjusi apkabinti šį žmogų! 

— Barbė! — pakartojo ir Džonas. 

— Barbė! — vėl ištarė Febė ir pratrūko kikenti, sakytum tai būtų 
buvęs juokingiausias dalykas pasaulyje. — Barbė! Barbė! 

Naomės akyse susitvenkė ašaros. Džonas ją apsikabino ir stipriai 
suspaudė. 

— Neįtikėtina! — džiaugėsi Naomė. 

— Aš juk tau sakiau, kad jie nuostabūs, — pareiškė Džonas. — 
Jie nuostabūs! 

Naomė linktelėjo ir paplūdo ašaromis. 

— Taip. 

Febė, vis dar kikendama, šįkart nesipriešino, kai pediatras, Nao- 

mės padedamas, ją nurengė, ir be paliovos kartojo žodį „Barbė“, tar- 
tum tai būtų buvęs pats svarbiausias atradimas jos gyvenime. 

Daktaras Otermanas atidžiai apžiūrėjo mergaitę iš išorės, o pas- 
kui, Naomei toliau stebintis, leido, visiškai neprieštaraudama, paimti 
kraujo mėginį ir atlikti trumpą pilvo ertmės apžiūrą laparoskopu. Po 
tyrimo gydytojas servetėle švelniai perbraukė mergaitei tarp kojų, o 
kai atliko ir tai, Naomė ant servetėlės pastebėjo kraujo dėmes. 

— Barbė! — vėl tarė ji dukrai, tartum tai būtų buvęs slaptas, tik 
joms vienoms žinomas užkoduotas žodis. 

— Barbė! — atitarė Febė. 

Pediatras nusimovė pirštines, nusiplovė rankas, padėjo Naomei 
aprengti mergaitę ir, sugrįžęs prie savo darbo stalo, atsisėdo. 

Kažką užrašęs automatiniu plunksnakočiu, padėjo jį į vietą ir 
pašnairavo pro surauktus antakius. Po kelių sekundžių vėl paėmė 
plunksnakotį ir atsilošė kėdėje. 

— Daktare Klesonai, ponia Kleson, — prabilo jis, — tas vidinis 
kraujavimas vakar vakare... ar vanduo vonioje nebuvo labai karštas? 

— Ne šiltesnis kaip įprastai. 

— Išsiųsiu kraujo mėginį analizei — atsakymas bus po dviejų dienų. 

— Kaip jums atrodo, kas jai galėtų būti? — susirūpino Naomė. — 
Arji labai sunkiai serga? Turiu omenyje... minėjote vidinį kraujavimą... 
Ar manote, kad jį galėjo sukelti per karštas vanduo, kuriame ji buvo 
maudoma, ar tai kas nors... 

Buvo matyti, kad gydytojas staiga pasijuto nejaukiai. 

— Manau, pirmiau reikėtų sulaukti laboratorinių tyrimų rezulta- 
tų, ojau paskui bus galima daryti išvadas. 

— O, k-k-kokios gali būti išvados? — sunerimusi paklausė Naomė. 

Daktaras Otermanas atsistojo: 

— Nenoriu, kad jūs be reikalo jaudintumėtės. Paskambinsiu iš- 
kart, kai tik gausiu tyrimų rezultatus. 

— O vis dėlto, kas, jūsų nuomone, galėtų būti? — įsiterpė Džo- 
Nas. — Ką jūs apie tai manote? 

— Vidinis kraujavimas nieko gera nežada, tiesa? — paklausė 
Naomė, 

— Visaip gali būti, taigi verčiau luktelėkime, — atsakė Otermanas. 

— Kitas dalykas yra kalba, kuria kalba ji ir Lukas, — tęsė Džo- 
nas. — O kąjūs manote apie tai? 

Pediatras iškėlė rankas. 

— Aš visiškai suglumęs, — jis žvilgtelėjo į savo užrašus. — Jūs 
prieš porą mėnesių lankėtės pas psichiatrą, pas Rolandą Talbotą, ar ne? 

— Taip. 

— Jis mano, kad vaikai yra nepaprastai gabūs. Mano nuomone, 
jums dėl to nėra ko nerimauti, tiesa, turiu pripažinti, kad matematinė 
konstrukcija ant grindų ganėtinai įspūdinga. Vis dėlto mes dar labai 
mažai žinome apie tai, kaip funkcionuoja žmogaus smegenys. Yra užfik- 
suota nemažai atvejų, bylojančių apie ypatingą dvynių tarpusavio ben- 
dravimą. O matematiniai sugebėjimai kartais yra autizmo požymis... 

— Autizmo? — pertraukė jį Naomė. — Manote, jie serga autizmu? 

— Yra ir tokia galimybė, nors aš asmeniškai taip nemanau. Ta- 
čiau negalime jos atmesti kaip vienos iš galimybių, — jis trumpam nu- 
tilo. — Vis dėlto jie kažkokiu būdu įsibrovė į neuronų takus, kurie ir 
gali atlikti tokias ypatingo sumanumo reikalaujančias užduotis. Tai, 
ką jūsų vaikai daro, mums gali atrodyti neįtikėtina, bet jiems tai, gali- 
mas dalykas, yra visiškai natūralu. Pradedant kažkuriuo vaisiaus vys- 
tymosi gimdoje tarpsniu ir baigiant septintaisiais gyvenimo metais, 
mūsų smegenys pačios determinuoja save. Tai gali trukti labai trum- 
pai — galimas dalykas, po metų kitų jie praras šį gebėjimą. Jei niekas 
nesikeis, siūlyčiau nuvežti juos pas labai gerą psichologą, vaikų elgesio 
specialistą Braitone, tačiau įtariu, kad to nereikės. 

— Aš labai norėčiau, kad jūsų žodžiai išsipildytų, — tarė Nao- 
mė. — Toks jų elgesys man atrodo keistokas. 

Pediatras palydėjo juos iki durų. 

— Paskambinsiu jums iškart, kai tik ką nors žinosiu. O kol kas 
nusiraminkite. 

Daktaras Otermanas paskambino po dviejų dienų. Naomę išgąs- 
dino jo balso tonas. Jis pasiūlė Naomei ir Džonui, pasitaikius pirmai 


progai, atvykti pas jį vieniems, be vaikų. 

Gydytojo kabinetas atrodė labai pasikeitęs per tris dienas nuo jų pas- 
tarojo apsilankymo. Pirmadienio rytą kabinetas dideliu langu su gelto- 
nomis užuolaidomis atrodė labai šviesus. Dabar jis buvo tamsus, oras 
jame — slogus. Naomė ir Džonas sėdėjo priešais pediatro stalą. Dak- 
taras Otermanas kažkokiu reikalu buvo išėjęs pas sekretorę. Nuo vėjo 
barškėjo net lango stiklai. Naomė stebėjo, kaip lietus čaižo gatvę, rudens 
lygiadienio audrai įrodinėjant savo teises miestui, užmiesčiui, jūrai. 

Jos kūnu ūžtelėjo šaltas vėjo gūsis. Naomė sudrebėjo. Gamtos ar- 
senalas buvo labai platus. Uraganai, tornadai, žemės drebėjimai, ugni- 
kalnių išsiveržimai, cunamiai, potvyniai, meteoritai, asteroidai. O dar 
ligos. 

Ji palinko į priekį ir paėmė Džono ranką. Jis spustelėjo Naomės 
delną ir jau buvo besigręžiantis į ją kažką pasakyti, bet kaip tik tuo 
metu sugrįžo daktaras Otermanas uždarė paskui save kabineto duris. 

— Atleiskite man, — atsiprašė jis. 

Jiedu abu sunerimę stebėjo, kaip pediatras patogiai įsitaiso prie 
savo stalo. Atsisėdęs jis įdėmiai pažiūrėjo į kompiuterio ekraną, paskui 
iš juodo puoduko, stovinčio priešais, ištraukė rašiklį ir ėmė vartyti jį 
tarp pirštų. 

— Ačiū, kad atvykote, — prabilo jis. — Pamaniau, bus geriau, jei 
atvyksite ir viską išgirsite asmeniškai, nes... ką gi... Tai labai neįprastas 
atvejis... Ne, gyvybei pavojus negresia, tačiau, be abejo, verčia susirū- 
pinti. 

Naomė ir Džonas laukė, kad jis tęstų toliau. 

— Tai... Mhmmm, kaip čia geriau pasakius... Tai pasireiškia tik 
labai mažam vaikų procentui. Turėsime atlikti elektroencefalogramą, 
kad būtume tikri, tačiau aš beveik neabejoju, jog taip ir yra. 

Į tunelį, — niūriai pagalvojo Naomė. — Ir vėlį tą patį nelemtą, pra- 
keiktą tunelį, kuriame buvome su Haliu. Tyrimai. Ligoninės. Ir vėl tyrimai. 


Ir vėl specialistai. Ir vėl ligoninės. 

Gydytojas įstatė rašiklį atgal į puoduką, valandėlę svarstė, paskui 
vėl jį paėmė, o akys nuolat bėgiojo nuo Naomės prie Džono. 

— Tas kraujavimas... Nenorėjau jums per anksti sakyti savo iš- 
vados, nebūdamas ganėtinai tikras. Dabar jau turiu patologinių tyri- 
mų rezultatus, tačiau ir jie dar nėra visiškai įtikinami. Febės atveju 
pasireiškia keletas simptomų, būdingų vienai iš ligos, žinomos kaip 
Makjuno-Olbraito sindromas, formų. 

Naomė ir Džonas apsikeitė sumišusiais žvilgsniais. 

— Atsiprašau, — tarė Džonas, — bet man nėra tekę girdėti apie 
tą... Makevan-Olbraito sindromą. 

— Būtent, — irzliai atsakė daktaras Otermanas, — Makjuno-Ol- 
braito sindromas, — pediatro veidas paraudo. — Dar žinomas kaip 
ankstyvas lytinis subrendimas. 

— Jūs pasakėte „brendimas“? — paklausė Naomė. 

Jis linktelėjo. 

— Tai yra įgimtas nukrypimas nuo normos, pasireiškiantis per- 
nelyg ankstyva vaikų lytine branda, taip pat sukeliantis ir kitus fizio- 
loginius pokyčius. 

Negalėdama patikėti Naomė pakėlė balsą: 

— Lytinė branda? Ką jūs norite pasakyti? Febei dar nėra nė dvejų 
metų — jūs norite mums pasakyti, kad ji jau lytiškai subrendusi? 

Pediatras spoksojo tiesiai į ją, o jo akyse buvo matyti visiškas be- 
jėgiškumas. 

— Apgailestauju, tačiau tikriausiai yra būtent taip. Kad ir kaip 
keistai tai atrodytų, Febei prasidėjo menstruacijos. 

Pagaliau sugrįžę į automobilį, Naomė ir Džonas valandėlę buvo netekę 
žado. Džonas įkišo raktelį į degimo spynelę, tačiau variklio neužvedė 
— sėdėjo sudėjęs rankas sau ant kelių. Automobilis virpėjo nuo vėjo. 

Ankstyvas lytinis subrendimas. 

Naomė purtė galvą, žiūrėdama į lietaus čaižomą automobilio stiklą. 

Gerokai greičiau vystysis kaulai, o serumo estrogenų kiekis bus toks 
pat, kaip lytiškai subrendusios, suaugusios moters organizme. Estrogenai 
stabdo augimą. Tikėtina, kad daugelis vaikų, turinčių šį sindromą, lieka 
žemo ūgio. Anksti vystosi krūtys. Negydant penkerių sulaukusi mergaitė 
lytine branda prilygs paauglei. 

— Piliulės padės, — pratarė Džonas. — Nesijaudink. 

— Jis sakė, galbūt padės. Jos galbūt susilpnins šio sindromo po- 
veikį, Džonai, tačiau neišgydys, štai ką jis sakė. Tai kartais padeda — 
tokie buvo jo žodžiai. Kartais. 

— Vis dėlto gyvybei grėsmės nėra. 

Netrukus Džonas pridūrė: 

— Be to, visi mums sako, kokie dideli jie yra, palyginti su jų am- 
žiumi. Febė nebūtų tokia didelė, jeigu ji būtų nustojusi augti. 

— O Lukas? Kodėl jis toks didelis? 

— Nežinau. Nežinau, kodėl jie abu tokie dideli. 

— Daktaras Otermanas sakė, kad fiziologiniu požiūriu jiems ga- 
lėtų būti treji ar net ketveri, bet tik ne dveji metai. 

— Tačiau jis taip pat sakė, kad jų augimo tempas sulėtės. 

— Ojeigu nesulėtės? — neatlyžo ji. 

— Esu tikras, kad sulėtės, — patikino Džonas. 

— Kodėl esi toks užtikrintas, a, Džonai? Ar tik ne dėl daktaro 
Detorės sąžiningumo? Turbūt todėl jautiesi toks užtikrintas, ar ne? 

Jis neatsakė. 

— Noriu, kad vaikams būtų atlikti visi įmanomi medicininiai ty- 
timai, — tęsė Naomė. — Noriu žinoti, kokių netikėtumų dar galime 
tikėtis, ką dar šis beprotis jiems padarė. 

Džonas užvedė variklį ir atsargiai, pamažu išvairavo „Saab“ iš 
aikštelės. 

— Daktaras Otermanas sakė, kad Febei tai nepakenks ir ji galės 
gyventi visiškai normalų gyvenimą. 

— Daugumai moterų, Džonai, gyventi normalų gyvenimą reiškia 
susilaukti vaikų. Ar tu bent įsivaizduoji, kaip jai reikės jaustis, kai su- 
lauks paauglystės metų, kai jos draugės bus pačiame žydėjime? Kai ji 
pradės susitikinėti su draugu? Kas bus, kai ji įsimylės? Kaip ji, būdama 
dvidešimties metų, aiškinsis: Ak, beje, aš pirmąkart susirgau dar neturė- 
dama dvejų, o būdama keturiolikos išgyvenau menopauzę? 

— Jis taip nesakė, meile. Jis paaiškino, kad ši būklė neturės įta- 
kos menopauzei, kad ankstyva menopauzė jai negresia. 

— Jis dar nieko nežino, Džonai. Jis sakė, kad galės daugiau pasaky- 
ti, kai atliks skenografiją. Jis dar sakė, kad nebūna dviejų vienodų atvejų. 

Naomė pasirausė savo rankinėje, išėmė popierinių nosinių pa- 
kuotę ir išsišnypštė nosį. 

— Sutrikęs augimas. Nieko sau. Kadangi paprašėme Detorės, kad 
mūsų sūnus būtų aukštas, mūsų dukra bus neūžauga. 

— Tu jau dabar nerimauji, kad Febė pagal savo amžių yra per di- 
delė. Ji nebus neūžauga. 

— Iš kur tu žinai? 

— Paklausyk. Per artimiausius dvidešimt metų medicina labai 
pažengs į priekį... Jei paaiškės, kad... 

— Žinoma, — pertraukė jį Naomė. — O Febė yra viena iš šios 
pažangos aukų. Kaip nuostabu žinoti, kad mūsų dukra yra bandomasis 
gyvūnas... ir dar apsigimėlė. 

— Apsigimėlė, mano manymu per stiprus žodis. Ji nėra apsigimėlė. 

— O tai kas ji tokia? Koks eufemizmas tau arčiau širdies? Nu- 
skriausta brandos atžvilgiu? O gal vertikaliai nuskriausta? Sakyčiau, tai 
yra net per daug tikrovę atitinkantis apibūdinimas. Tačiau juk ji tokia 
ir yra, Džonai, tokia tikrovė, su kuria susidūrėme. Daktaro Detorės 
mandagumas, mūsų visos santaupos, pinigai, kuriuos paskolino mano 
šeima, ir galiausiai susilaukėme apsigimėlės. Kaip tu dabar jautiesi? 

— Ar tau būtų buvę geriau, jeigu ji būtų negimusi? Kad nė vienas 

iš jų nebūtų gimęs? 

— Nežinau. Nežinau, ką aš jaučiu. O gal verčiau tu papasakok, 
kaip pats jautiesi, — man juk niekada nesakai, ką tu galvoji. 

— Aš visada norėjau tik... — pradėjo jis, bet staiga nutilo. 

— Ko gi, Džonai? Ko gi tu norėjai? Aš įdėmiai klausau. Beje, tau 
reikėtų įjungti valytuvus, kad geriau matytum, kur važiuojame. 

Džonas įjungė valytuvus ir išvažiavo į gatvę. 

— Nežinau, — po kurio laiko tęsė jis. — Nežinau, ko, po velnių, 
aš norėjau. Spėju, kad paties geriausio ir mūsų vaikams, ir tau, ir pa- 
prasčiausiai bandžiau daryti tai, kas mums būtų geriausia. 

— O gal tau tik taip atrodo? 

— Ką nori tuo pasakyti? 

— Ar tu tikrai norėjai daryti tai, kas mums geriausia? Ar norėjai 
patenkinti savo, kaip mokslininko, troškimus? 

Gatvės gale Džonas nuspaudė stabdžio pedalą staigiau negu buvo 
reikalinga. 

— Tu nepasitiki manimi, ar ne? 

— Ašjau nebežinau, ką galvoti, Džonai. 

— Tai labai skaudina. 

Naomė gūžtelėjo. 

— Naome, aš tau visada sakiau tik tiesą. Kai pirmą kartą išgirdau 
apie daktarą Detorę, papasakojau tau viską, ką tik žinojau, ir perspė- 
jau, kad lankydamiesi pas jį rizikuosime. Mes abu nutarėme pasinau- 
doti proga. 

— Gal tu nepakankamai aiškiai ir garsiai tai pasakei? — piktai 
atrėžė ji. 

— O gal tu neatidžiai klauseisi? — švelniai atsakė jis. 

Naomė atsigręžė ir įdėmiai įsistebeilijo į jį. Į žmogų, kurį kadaise 
stipriai, beprotiškai, pašėlusiai mylėjo. Į žmogų, su kuriuo tiek daug 
visko kartu patyrė. Į žmogų, kuris padėjo jai ištverti jų sūnaus netektį 
ir sužadino norą gyventi. 

Stebeilijo į jį su tokia stipria neapykanta, kad jei tik būtų rankoje 
turėjusi peilį, — šią akimirką buvo nuoširdžiai tuo įsitikinusi, — būtų 
galėjusi jį mirtinai subadyti. 

Diena Perivoli Tis Panagias vienuolyne jau vienuolika amžių kasryt pra- 
sidėdavo lygiai taip pat. Pusę trečios, kai dangaus skliautas dar pilnas 
žvaigždžių, pasigirsdavo beldimas mediniu įrankiu į medį. Raginimas 
skubėti į rytmetines pamaldas. 

Baltoje it marmuras mėnulio šviesoje atšiaurus būgnijimas sustip- 
rėjo iki siautulingo crescendo, kuris labiau panėšėjo į šamanišką ritmą 
negu į gongą. Garsas pasiekė nuošaliausius kiemo pakraščius, aidu at- 
šokdamas nuo susidėvėjusių grindinio plokščių ir suskilinėjusių, apsi- 
lupusių tvirtovės sienų, supančių daugiausia apleistus pastatus. 

Savo celėje miegojęs abatas atsikėlė iš siauros lovos, uždegė žiba- 
linę lempą, stovinčią ant jo tualetinio staliuko, persižegnojo priešais 
Mergelės Marijos paveikslą ir tuojau pat apsirengė savo juodu apdaru. 

Kai prieš šešiasdešimt ketverius metus, būdamas jaunas novi- 
cijus, atvyko į šį vienuolyną, jis, Janis Anoupolis, keldavosi pirmas, 
išeidavo į kiemą ir šaukdavo brolius maldai, mediniu plaktuku belsda- 
mas į storą tikmedžio lentą, uždarame kieme kabančią ant aprūdijusių 
grandinių. Tuomet jis buvo dvidešimt dvejų jaunuolis ir plyštančia šir- 
dimi ilgėjosi Dievo, kuriam troško tarnauti. 

Dabar jam skaudėjo jau ne tik širdį, bet ir visa kita, o ypač kelius 
ir klubus. Kūnas, kuriame jis buvo prisiglaudęs, nyko kaip ir pastatai, 
glaudžiantys keletą dar likusių vienuolių. Jo rega nuolat, kiekvieną 
mėnesį, silpo, taip pat ir jo energija; jis nežinojo, kiek laiko Dievas jam 
dar skyręs, tačiau guodė bent jau žinojimas, kad po daugelio nežinios 
metų vienuolyno, įsikūrusio uolingame Egėjo jūros atole, už dvidešim- 
ties kilometrų nuo kontinentinės Graikijos, ateitis buvo garantuota. 

Tėvas Janis užsitraukė ant galvos gobtuvą ir, pasiramsčiuoda- 
mas lazda, nusileido akmeniniais laiptais į kiemą, kur buvo juntamas 
iš priebažnyčio sklindantis degančios alyvos kvapas, tegul ir silpnai, 
tačiau vis tiek ginantis nuo žvarbaus, drėgno jūrinio oro. Už jo buvo 


girdėti žingsniai trijų iš keturių kitų vienuolių, dar menančių tuos lai- 

kus, kai bendruomenėje, į kurią jis atėjo, buvo šimtas devyniasdešimt 
narių. 

Įeidamas į užpakalinę bažnyčios dalį, jis vėl persižegnojo, paskui 
valandėlę stovėjo tyloje, nuolankiai nuleidęs galvą, priešais nuostabią 
Madonos su kūdikiu ikoną. Švenčiausioji Mergelė Marija! Ji saugojo 
juos visus šioje saloje. Ji atlygino jam už viso gyvenimo maldas, atves- 
dama čia amerikietį, kad juos išgelbėtų. 

Jis svarstė, ar amerikietis prisidės prie jų per rytmetines pamal- 
das. Keletą rytų amerikietis sėdėjo greta jo, paprastai lydimas jaunų 
novicijų. O aną dieną prasitarė tėvui Janiui norėsiąs atlikti asmeninę 
maldų vigiliją savo kambarėlyje. 

Tėvui Janiui būdavo gera, kai matydavo jaunus novicijus, tokius 
romius, Mandagius jaunuolius. Jie buvo tokie nuoširdūs, pamaldūs 
ir pasišventę, o melsdavosi su dideliu užsidegimu. Ak, ta jaunatviška 
energija! 

Amerikietis buvo vardu Haraldas Gatvordas. Jis buvo geras vy- 
ras, ir abatas tai puikiai žinojo, bet daugiau informacijos apie jį netu- 
rėjo. Tik tai, kad jį čia atvedė Mergelė Marija, tačiau jam užteko ir tiek. 

Perivoli Tis Panagias vienuolynas buvo pastatytas devintame am- 
žiuje, jis buvo tolima Šventojo Atono kalno atšaka ir siūlė alternatyvų 
prieglobstį graikų ortodoksų vienuoliams. Jie čia gyveno asketiškai. 
Pasaulietiški malonumai — gundymai, kuriais šėtonas siekė atitraukti 
dėmesį nuo svarbių dalykų ir ištvirkinti, — buvo griežtai uždrausti. 
Vienas iš tokių malonumų — plepėjimas. Kalbama būdavo tik esant 
reikalui. Tušti plepalai vedė į nepasitenkinimą ir nuodėmę. 

Abatas buvo vienintelis vienuolis saloje, kuris apskritai bent kiek 
kalbėjo angliškai, tačiau ir jo anglų kalbos žinios buvo ribotos ir dau- 
giausia pasenusios. Jam pasirodė, kad amerikietis turėtų būti labai 
turtingas. Graikijos ortodoksų bažnyčios susirinkimui nusprendus, 
kad išlaikyti Perivoli Tis Panagias vien dėl penkių vienuolių jiems yra 
per didelė prabanga, ir paskelbus apie šios mažytės salos pardavimą, 
tikintis, kad koks nors nekilnojamojo turto supirkėjas pavers ją turis- 


tų lankoma vieta, amerikietis pasiūlė didžiausią kainą. Negana to, šis 

nuostabus vyras patikino abatą, kad tokia yra Dievo valia, jog jis su 
savo keturiais broliais vienuoliais ramiai nugyventų savo gyvenimą. 

Be abejo, buvo ir šiokių tokių permainų. Didžiausia iš jų — nauji 
statiniai ir į salą atvykstančios moterys. Tačiau jos būdavo įkurdina- 
mos už vienuolyno sienų ir nė viena niekada nebuvo įsibrovusi nei į 
bažnyčią, nei į refektoriumą. 


Savo ankštoje celėje, kuri buvo kuklesnė net už abato celę, apšviestoje 
vienintelės žvakės, Haraldas Gatvordas klūpėjo prie lovos, įsikniaubęs 
į delnus, ir kalbėjosi su Viešpačiu maldų vigilijoje. Ją nuo vakaro vie- 
nuoliktos valandos buvo trumpam pertraukęs tik kartą, kad perskai- 
tytų elektroninius laiškus. 

Gatvordas buvo nerangus šešių pėdų ir šešių colių ūgio milžinas 
buliaus sprandu, kūdikio veidu, slepiančiu jo nugyventus penkiasde- 
šimt aštuonerius metus, ir žilstančiais gaurais, netvarkingai styran- 
čiais į abi puses nuo pliko viršugalvio. Buvęs 51-osios desantinės divi- 
zijos pulkininkas Gatvordas yra gavęs apdovanojimą už drąsą Vietna- 
mo kare. 

O vėliau tais pačiais metais, tame pačiame lauke, kuriame užsi- 
tarnavo apdovanojimą, jis laikė rankose apanglėjusį savo mirštančios 
sužadėtinės kūną. Pernelyg uolus Jungtinių Valstijų karinio sraigtas- 
parnio pilotas per neapsižiūrėjimą numetė keletą galonų savaime už- 
sidegančių defoliantų ant lauko ligoninės ir jos darbuotojų kaip tik tuo 
metu, kai pulkininkas vyko pas Pati, kad parvežtų ją po budėjimo. 

Liepsnojančiais drabužiais, degančiais plaukais, rankomis, kojo- 
mis ir veidu ji leidosi bėgti prie jo, klykdama iš skausmo ir maldaudama 
pagalbos. Jis pargriovė ją ant žemės, persiplėšė drabužius ir, prispaudęs 
prie jos, bandė slopinti liepsnas. Tačiau, užuot užgesusi, ugnis plykste- 
lėjo iš naujo, nelyginant viliūgiška žvakelė ant gimtadienio torto. 

Vėliau, kai liepsnos buvo jau seniai užgesusios, o kūnas ėmęs vės- 
ti, nuo Patės krūtinės ir rankų staiga nusinėrė oda, tartumei jis būtų 
nurengęs jai apsiaustą. 

— Brangusis Dieve, — kreipėsi prie lovos suklupęs Haraldas Ga- 
tvordas, — kurdamas žmogų, tu sukūrei jį pagal savo atvaizdą. 

Po trumpos pauzės jis pakartojo tą patį: 

— Brangusis Dieve, kurdamas žmogų, tu sukūrei jį pagal savo at- 
vaizdą. 

Paskui pakartojo ir vėl. 

Joks žmogus niekada neturėtų mirti taip, kaip mirė Pati, buvo 
įsitikinęs Haraldas Gatvordas. Ją nužudė chemikalai. Žmogus, neatsa- 
kingai elgdamasis su cheminėmis medžiagomis, pasaulyje yra sukėlęs 
įvairiausių problemų. Tai todėl tiek daug blogybių. Tai Šėtonas kyšte- 
lėjo formules į žmonių galvas. Atėjo laikai, kai kvailas, kupinas puiky- 
bės žmogus ne tik kiša rankas prie cheminių medžiagų, bet ir paikioja 
su pačia žmogaus gyvybe. Išdarinėja visokias bjaurastis su genais. 

Dievas mokė Haraldą Gatvordą visą jo gyvenimą. Jis buvo pasa- 
kęs Haraldui, ką reikia daryti, kad tėvo palikimas, sukrautas pelningai 
vystant automobilių atsarginių detalių gamybos verslą Azijoje, išaug- 
tų į daugelio milijardų dolerių vertės imperiją. Jis pasakė Haraldui, 
kad vykti į Vietnamą ir kariauti už savo šalį buvo teisinga. Per dau- 
gybę metų Dievas pasidalijo su Haraldu daugybe paslapčių, daugybe 
įžvalgų, daugybe vizijų. Jis atvedė Haraldą į Perivoli Tis Panagias vie- 
nuolyną išgelbėti vienuolių. Tai buvo svarbi, bet ne pati svarbiausia jo 
atvykimo į šią salą priežastis. 

Svarbiausia, kaip Dievas jam paaiškino, buvo tai, kad Haraldas Ga- 
tvordas čia turi pradėti savo veiklą, išgelbėsiančią pasaulį nuo moksli- 
ninkų. 


Saulė jau niekuomet nenusileis ir mėnulis nebedils; Viešpats bus tavo 
amžinoji šviesa, ir tavo sielvartas baigsis. Tada visi tavieji žmonės bus 
teisūs ir amžiams paveldės žemę. Jie yra atžala, kurią pats pasodinau, 
mano rankų darbas, kad apreikštų mano didybę. Mažiausias iš jūsų 
taps tūkstančiu, menkiausias — galinga tauta. Aš esu Viešpats; ateina 
metas, ir aš greitai tai įvykdysiu. 

Jūs būsite vadinami Trečiojo tūkstantmečio mokiniais. 

Naomė pietaudama su Roza buvo taip įsitraukusi į pokalbį apie pasta- 
ruosius įvykius, kad prarado laiko nuovoką. Ji vėlavo dešimt minučių. 
Tai velnias. | 

Vis dėlto kai pliaupiant smarkiam lietui važiuodama į Keiborną 
išvydo, kad ji dar ne paskutinė, Naomei palengvėjo. Priekyje, už negra- 
žaus, truputį apšiurusios išvaizdos atskiro namo šalia kaimo bažny- 
čios, kuriame dukart per savaitę veikė vaikų darželis, greta kitų auto- 
mobilių sustojo du dideli visureigiai. 

Naomė pastatė automobilį netvarkingai, vienu ratu ant šaligatvio, 
paskui vargais negalais, kovodama su stipriu vėjo gūsiu, atidarė vai- 
ruotojo dureles ir, staiga prisiminusi, įsimetė į burną kramtomosios 
gumos, kad ši nuslopintų alkoholio kvapą. Ji nemėgo vėluoti — punk- 
tualumas buvo vienas iš Džono švediškų bruožų, kurį buvo perėmusi 
ir ji. 

Naomei būtų buvę geriau, jei išvis nieko nebūtų gėrusi, juoba 
kad ji vairavo, o vis dėlto jai pasirodė kitaip: Ei, betgi aš pastaruosius 
dvejus su puse metų, tai yra nuo tada, kai Lukas ir Febė dar nebuvo gimę, 
neturėjau savo asmeninio gyvenimo. Dabar, kai jie jau šiek tiek paaugę, esu 
nusiteikusi jį žūtbūt atgauti. Šiaip ar taip, tai buvo tik dvi taurės valgio 
metu, išgertos per dvi valandas. Tai nebuvo neatsargumas. 

Lietaus pliekiamas takas, vedantis prie pagrindinių namo durų, 
buvo pilnas skubančių motinų, besigrūdančių vaikų ir lamdomų skė- 
čių. Trumpai sau po nosimi pasilabinusi su keliais pažįstamais veidais, 
Naomė, nulenkusi galvą prieš siautėjančią stichiją, nuskubėjo tolyn, į 
saugų namo prieglobstį. 

Ant prieškambario sienų kabojo bet kaip sukabinti vaikų pieši- 
niai ir eilė įrėmintų pažymėjimų. Braudamasi pro būrelį motinų, ban- 
dančių kaip nors aprengti savo vaikus, Naomė pro praviras duris įėjo 
į didįjį žaidimų kambarį. Ant labai sudėvėtos sofos šokinėjo smulkutė 


mergytė su „Walkman“ ausinėmis. Dar viena mergaitė sėdėjo prie vie“ 

no iš stalų, okupuoto pačių įvairiausių plastikinių vabalų ir priešisto- 
rinių pabaisų. Du maži berniukai — vienas su žaliu šalmu ant galvos, 
o kitas su atvirkščiai apsukta beisbolo kepuraite — rikiavo mašinėles 
ant grindų pastatytoje daugiaaukštėje automobilių stovėjimo aikšte- 
lėje. 

Luko ir Febės nesimatė. 

Braudamasi atgal į sausakimšą prieškambarį, Naomė pastebėjo 
motiną, kurią jau anksčiau buvo sutikusi ir kuri jos atžvilgiu buvo la- 
bai draugiška. Ji energingai grūmėsi su savo mažuoju Niku, vilkdama 
raudoną apsiaustą. 

— Sveika, Luse, — tarė Naomė. — Na ir bjaurus oras... rugsėjis 
paprastai yra tikras... 

Moteris su plastikine neperšlampama kepuraite ir permirkusiu 
„Barbour“ apsiaustu, atsakydama jai, paskubomis linktelėjo ir netru- 
kus jau tempė savo vaiką prie išėjimo. Naomei nespėjus sureaguoti, 
tiesiai priešais ją išdygo darželio vadovė Patė Barli, visada linksmai 
nusiteikusi, keliais coliais už ją žemesnė, statinaitės formos moteris 
dubenį pudingui primenančia šukuosena. 

— Labas, ponia Kleson, — prabilo ji. — Gal galėtume trumpai 
pasikalbėti? 

— Žinoma, — atsakė Naomė, truputį nustebinta liūdnoko ir for- 
malaus moters tono. — O kur Lukas ir Febė? 

Tą pačią akimirką Naomė pastebėjo sumišimą jos veide. 

— Štai, ten, mažajame žaidimų kambaryje, — paaiškino moteris, 
rodydama į kitą tarpdurį. 

Naomė žvilgtelėjo į vidų. Lukas ir Febė visiškoje tyloje sėdėjo ant 
minkštasuolio, vienas šalia kito, ir abejingai žiūrėjo priešais save. 

— Sveikas, Lukai, mano mielasis. Sveika, Febe, mano mieloji, — 
Pasveikino Naomė. 

Nė vienas iš jų nesureagavo. 

Naomė susižvalgė su Pate Barli, ši žvilgsniu paprašė sekti paskui ją. 

Jos nuėjo į virtuvę, kurioje stovėjo ilgas stalas, apklotas dažais 


Nutaškytu popieriumi ir apstatytas polistireno indeliais su dažais bei 

mažomis, storomis, iš tirštos masės nulipdytomis figūrėlėmis, pa- 
dengtomis dažais ir blizgučiais. Pagalbininkė drėgnu rankšluosčiu valė 
ryškius raudonus ir geltonus dryžius nuo mažytės mergaitės veido, 
kuri ryšėjo mėlyna plastikine prijuoste. 

— Matote, ponia Kleson, man labai nepatogu, — prabilo Patė 
Barli, grąžydama rankas ir nukreipusi žvilgsnį į grindis, kad išvengtų 
akių kontakto. — Prašau, nesupraskite manęs klaidingai. Apgailestau- 
dama turiu jums pasakyti, kad esama nusiskundimų. 

— Nusiskundimų? — Naomės gera nuotaika akimirksniu išga- 
ravo. 

— Gaila, tačiau taip, — atrodė, kad Patė Barli bando iš rankų iš- 
gręžti vandenį. — Supraskite, problema ta, kad tėvai šiais laikais labai 
jautrūs. Tai nieko asmeniška... — moteris dvejojo. — Ak, brangioji, 
nežinau, kaip jums paaiškinti. Žinau, jūs neseniai atvykote į šį pasau- 
lio kampelį, ir mes turėtume pasistengti kuo geriau jus priimti. Tačiau 
kebliausia tai, kad aš... taigi... girdėjau jau ne vieną ir ne du nusiskun- 
dimus, suprantate... bet iš tiesų keletą. 

— Dėl Luko ir Febės? 

— Taip. 

— Ir kokie tai nusiskundimai? 

Ilgokai buvo tylu. Pagalbininkė, aukšta, liekna it nendrė moteris, 
kurios lūpose buvo matyti kvailoka šypsena, neabejotinai klausėsi jų 
pokalbio, versdama Naomę jaustis nepatogiai. 

— Na, aš manau, jie susiję su Luko ir Febės elgesiu su kitais čia 
esančiais vaikais. Jie yra vieni iš jauniausių šioje grupėje, bet taip ne- 
atrodo, o ir elgiasi ne pagal savo amžių. Lyginant su kitais jų amžiaus 
vaikais, Lukas su Febe atrodo truputį vyresni fiziškai... O jų elgesys 
nebūdingas tokiems mažiems vaikams. Nežinau, kaip tiksliau apibū- 
dinti... Suprantate, jie... terorizuoja... Kitus. 

— Terorizuoja? Betgi tai absurdiška! — nustebo Naomė. 

Vaikų darželio koordinatorė linktelėjo. 

— Taip, suprantu, tai skamba absurdiškai, tačiau šiandien aš pati 
visą dieną nenuleidau nuo jų akių ir turiu pareikšti, jog jie elgiasi ganė“ 

tinai asocialiai. Vos tik atvykę, iškart nuėjo prie kompiuterio ir nepri- 
leido prie jo nė vieno vaiko. Jei tik koks nors vaikas pabandydavo tai 
padaryti, Lukas arba Febė taip nirtulingai suurgzdavo, kad dauguma 
vaikų pravirkdavo. Atsiprašau, bet man atrodo, kad jie taip elgėsi ir 
praėjusį kartą. Jie paprasčiausiai nelinkę niekuo dalytis arba pripažin- 
ti kitų vaikų teisę Žaisti su tuo, kas čia yra. 

— Aš pasikalbėsiu su jais, — tarė Naomė. — Jiems teks pasi- 
mokyti nesavanaudiškumo... Aš labai atsiprašau dėl to, kas įvyko, aš 
būtinai... 

Patė Barli papurtė galvą. 

— Atleiskite... Atsitiko taip, kad dvi mamos šiandien neatvedė 
vaikų vien dėl Luko ir Febės. Dar kelios mamos žadėjo irgi neatvesti 
savo vaikų, — staiga ji labai sumišo. — Man dėl to labai nesmagu, aš 
juk suprantu, kad taip elgtis yra baisu, tačiau, kad ir kaip apgailestau- 
dama, turiu paprašyti nebevesti jų į šią grupę. Galbūt ne pro šalį pa- 
bandyti nuvesti juos į vyresniųjų grupę... Iš tiesų, jiems labai tiktų būti 
kartu su penkiamečiais ar net šešiamečiais. Aš labai atsiprašau, bet 
mes jų daugiau nepriimsime. 

Grįždama namo Naomė vis dirsčiojo į veidrodėlį, stebėdama vaikų vei- 
dus. Užsegti vaikiškose kėdutėse Lukas ir Febė tylėjo. Kaskart, kai tik 
įjuos pažiūrėdavo, išvysdavo dvi poras ją stebinčių akių. Naomei buvo 
sunku sutelkti dėmesį į kelią. 

— Mama nėra labai patenkinta jūsų elgesiu, — paaiškino ji, jaus- 
dama viduje kunkuliuojantį visą jausmų spektrą. — Man pasakojo, 
kad nebuvote draugiški kitiems vaikams. Ar tai tiesa, Lukai? Febe? 

Tyla. 

Ji prasilenkė su dviem dviratininkais. 

— Lukai? — griežtesniu tonu kreipėsi Naomė. — Febe? Aš kalbu 
su jumis. Uždaviau jums klausimą. Norėčiau išgirsti atsakymą — taip 
ar ne? 

Automobilio užpakalyje toliau viešpatavo tyla. Naomė įsuko į 
kiemo keliuką ir, privažiavusi prie pat priekinių namo durų, supykusi 
staiga nuspaudė stabdį. Išlipo iš automobilio. 

— Norite pažaisti? Sutinku, jūs velniškai gerai žaidžiate. 

Užtrenkusi automobilio dureles, Naomė spustelėjo centrinio 
užrakto mygtuką ir ryžtingai nudrožė prie namo. Priėjusi prienamį, 
apsaugantį nuo lietaus, atsisuko ir pažvelgė į automobilį. Lietus to- 
liau pliaupė kaip pliaupęs, tačiau pro šoninių durelių stiklą ji įžiūrėjo 
nejudantį Febės siluetą. 

Paskui Naomė įėjo į vidų ir užtrenkė duris. Ką gi, galite palaukti ir 
ten. Pažiūrėsime, ar jums labai patiks, kai bent kartą bus ne taip, kaip jūs 
norite. Pabandysiu įkalti jums abiem į galvas, kad reikia gražiai elgtis, kol 
dar nesuspėjote tapti pora labai nemalonių žmogiūkščių. 

Nusirengusi „barburą“ ir pakabinusi jį ant drabužių kabyklos, 
ištraukė iš po patiesalo prie durų parapijos žurnalą ir, lėtai vilkdama 
kojas, nuėjo į virtuvę, per daug paskendusi minčių ūke, kad galėtų 


susikaupti ir jį skaityti. Prileidusi į virdulį vandens, jį įjungė, įdėjo I 

puoduką šaukštelį kavos, atsisėdo ir, parėmusi galvą rankomis, ėmė 
svarstyti, kaip toliau elgtis. 

Išvarė iš to nelemto vaiky darželio. Velniava. 

Paskambino Džonui, bet įsijungė balso paštas. 

— Paskambink man, — tarė ji. — Nauja problema. Man reikia su 
tavimi pasikalbėti. 

Vanduo užvirė, virdulys spragtelėjo ir išsijungė. Naomė vis dar 
sėdėjo, mąstydama, bandydama suprasti, ką toliau daryti. Vėl nuvežti 
vaikus pas elgesio psichologą, daktarą Talbotą, kuris manė, kad jie la- 
bai protingi? Reikia rasti, kas galėtų jiems padėti, nes situacija... 

Suskambo telefonas. Tikėdamasi, kad skambina Džonas, ji pašo- 
ko nuo kėdės ir griebė ragelį nuo svirtelės, pritvirtintos prie sienos. 

— Alio? — trumpai ir atžariai ištarė Naomė, nė kiek nesijaudin- 
dama, kad balse buvo girdėti pyktis. 

— Ar čia gyvena Klesonų šeima? — pasiteiravo malonus, ganėti- 
nai nuoširdus vyriškas balsas amerikietiška tarsena. 

— Taip. 

— Norėčiau kalbėti su ponia Kleson. 

— Taip, tai aš. 

— Ponia Naomė Kleson? 

Naomė pajuto nežymų nerimo šiurpuliuką. 


— Kas tai? Prašyčiau prisistatyti, — trumpai padvejojusi paprašė 


— Ar aš kalbu su ponia Naome Kleson? 

— Atleiskite, ir aš labai norėčiau žinoti, su kuo kalbu. 

Balsas pradingo. 

Ji kurį laiką stebeilijo į ragelį, jausdama, kaip pyktis krūtinėje 
Staiga virsta baimės banga. Nuspaudė svirtelę, bet tuojau pat ją atleido 
ir, išgirdusi reikiamą signalą, suspaudė skaičius „vienas-keturi-septy- 
ni-vienas“. Po kelių sekundžių išgirdo mechanišką balsą: 

— Jums šiandien buvo skambinta penkioliktą valandą vienuoli- 


ką minučių. Skambinančiojo numeris mums nėra žinomas. 


248 PETER JAMES e TOBULIFJI 


Prisiminusi, kad Džono darbo kambaryje yra įrenginys skambin- 
tojo telefono numeriui nustatyti, Naomė nedelsdama nuėjo tiesiai į jį. 
Įrenginio viršuje mirksėjo raudona lemputė, ir ji paspaudė mygtuką, 
kad įjungtų monitorių. Siaurame LCD ekrane pasirodė tekstas: 


15.11 TARPTAUTINIS. 


Kūnu perbėgo šiurpuliai. 

Pasijuto taip, tarytumei kažkoks vaiduokliškas ūsas, nusidriekęs 
per Atlantą, būtų apsivijęs jos sielą. 

— Ar aš kalbu su ponia Naome Kleson? 

Kas jūs tokie, velniai rautų, esate? Ko jums reikia? 

Mokiniai? Trečiojo tūkstantmečio mokiniai? 

Skubiai grįžusi atgal į prieškambarį, Naomė stvėrė automobilio 
raktelius, išbėgo pro priekines duris į kiemą, paspaudė centrinio už- 
rakto mygtuką, pripuolė prie automobilio ir atidarė galines dureles. 

Luko ir Febės nebuvo. 

Laikas akimirką sustojo. Netekusi žado, ji stebeilijo į tuščias vai- 
kų kėdutes. Paskui, pagauta siaubo, apsidairė, akimis bėgiodama nuo 
ūkinio pastato su dvigubomis garažo durimis prie namo, o paskui dar 
toliau, prie pašėlusiai linguojančių krūmynų. 

— Lukai! — šaukė ji. — Febe! 

Lietus pylė tiesiai ant jos. 

— LUKAI! — suriko dar kartą, tik jau garsiau ir dar labiau apimta 
panikos. 

— FEBE! LUKAI! FEBE! 

Ji nuskuodė prie apsauginių grotelių galvijams ir pažvelgė tolyn, 
išilgai tuščio kelio. Įsipainiojęs gervuogių gyvatvorėje, plazdėjo baltas 
plastikinis maišelis. Nematyti nė vieno, nė ženklo. Naomė, kamuoja- 
ma nevilties, atsigręžė į namą. 

— LUKAI! FEBE! 

Paskui klupinėdama nulėkė palei namo sieną, o vėliau, tebešauk- 
dama vaikus vardais, ėmė blaškytis po šlapią, balose skęstančią žolę. 

Galiausiai, sustingusi iš baimės ir kiaurai peršlapusi, ji sustojo 
prie užpakalinių virtuvės durų. 

Vaikai buvo dingę. 

— Maldauju, Dieve, tik ne tai, nedaryk man to. Kur jie? Maldau- 
ju, atsakyk, kur jie? 

Naomė įpuolė į namą. Skambėjo telefonas. Ji metėsi į Džono dar- 
bo kambarį ir stvėrė telefono ragelį. 

— Taip, klausau. 

Skambino Džonas. 

— Jie dingo! — šaukė Naomė vyrui. — Man kažkas skambino, ir 
jie pradingo. O, Viešpatie... 

— Meile? Ką nori tuo pasakyti? Dingo? 

— JIE DINGO, DŽONAI. VELNIAI RAUTŲ, JIE DINGO. BUVAU PALI- 
KUSI JUOS AUTOMOBILYJE, ŠALIA NAMO... O, DIEVE... 

— Naome, meile mano, sakyk greičiau, ką turi omenyje? Ką nori 
pasakyti? Kad jie prapuolė? 

— TAIP, KVAILAS ŽMOGAU, JIE PRAPUOLĖ, ŠTAI KĄ AŠ NORĖJAU 
PASAKYTI. DINGO. KAŽKAS JUOS IŠSIVEDĖ. 

— Kažkas juos išsivedė? Esi tikra? 

— Nežinau. Jie dingo, ir tiek. 

— Kada? Kur... Norėjau paklausti, kur tu jų ieškojau? 

— VISUR! 

— Ar ieškojai name? 

— JIE BUVO LAUKE, AUTOMOBILYJE! KLAUSYK, DĖL DIEVO MEILĖS! 

— Apžiūrėk namą. Ar apžiūrėjai namą? 

— Neee, — kūkčiodama atsakė Naomė. 

— Naome, mieloji, apžiūrėk namą. Apsidairyk aplink. Aš lieku 
prisijungęs. Apžiūrėk visus kambarius. 

Ji nubėgo į svetainę. Paskui užlėkė laiptais į viršų ir, vandeniui 
varvant veidu, nuskubėjo koridoriumi. Vaikų miegamojo durys buvo 
uždarytos. Stuktelėdama Naomė atidarė duris ir sustingo vietoje. 

Lukas ir Febė visiškai patenkinti sėdėjo ant grindų, visą dėmesį 
sutelkę į bokštą, kurį dabar statė iš „Lego“ kaladėlių. 

Naomė žiūrėjo į juos, vienu metu jausdama ir palengvėjimą, ir 
visišką netikėjimą. 

— Aš... Aš jau... radau juos, — išlemeno ji. — Jie sveiki gyvi. Aš 
radau juos. 

— Jiems viskas gerai? 

Atatupsta traukdamasi iš kambario, Naomė tyliai atsakė: 

— Puiku. Jie jaučiasi puikiai. 

— O kurjie buvo? 

Jausdamasi sutrikusi, ji nieko neatsakė. Nejaugi ji įvedė juos į vidų, 
į savo kambarį ir pamiršo? 

Tai neįmanoma. 

— Kurjie buvo, meile? 

— Savo kambaryje, — atkirto ji. — Savo prakeiktame kambaryje. 

— Arjiems viskas gerai? 

— Lukui ir Febei? O, taip, Džonai, jiems net labai gerai, jie jau- 
čiasi absoliučiai gerai. Juos išmetė iš darželio, dabar jie jau žino, kaip 
patiems išlipti iš mano automobilio, ir jie nė neketina kalbėti su mani- 
mi. Jei tai, tavo manymu, reiškia gerai, tokiu atveju taip, jiems viskas 
gerai. Mūsų modifikuoti kūdikėliai jaučiasi gerai. Jie neabejotinai gimę 
su genais, kurie užtikrina, kad jiems viskas būtų gerai. 

— Aš atidedu savo susirinkimą ir grįžtu namo, meile. Būsiu po 
pusvalandžio. 

— Eik į savo susirinkimą. Neatidėliok jo. Problemų mes turime 
pakankamai. Keliauk į savo susirinkimą. 

— Aš galiu nedelsdamas važiuoti namo. 

— Eik į tą savo prakeiktą susirinkimą, Džonai! — šaukė ji. — 
Tavo vaikams tavęs nereikia. Jiems nereikia ir manęs. Jiems nieko ne- 
reikia. 

Džonas sėdėjo ant kėdės vaikų kambaryje, ruošdamasis, kaip kiekvie- 
ną vakarą, paskaityti. Per keletą pastarųjų savaičių jis perskaitė jiems 
„Grufą“, pasakojimus apie Mikę Pūkuotuką, „Pelenę“, „Bilduką“ ir įvai- 
rias „Misterių Žmonių“ istorijas. 

Vaikai atmerktomis akimis gulėjo lovelėse, Džonas nesuprato, ar 
jie klausosi jo. Beje, jie niekaip nesureaguodavo, kai jis baigdavo skaityti. 

Nakčiai pabučiavęs Luką ir Febę Džonas prislėgtas nusileido že- 
myn, į virtuvę, ir pasidarė sau išgerti. Naomė kalbėjo telefonu su motina. 

Staiga jam dingtelėjo keista mintis. O ką, jei vaikai baudžia jį ir 
Naomę už tai, ką jiedu jiems padarė? Už tai, kad kėsinosi į jų genus. 
Tačiau jis akimirksniu atmetė šią mintį. Nusinešęs gėrimą į savo darbo 
kambarį, atsisėdo priešais kompiuterį ir ėmė žiūrėti į ekraną, kuriame 
vienas po kito pasirodė koks tuzinas elektroninių laiškų. 

Tarp jų buvo ir laiškas nuo jo šachmatų varžovo Gaso Santjano iš 
Brisbeno. 

Prakeikimas. Po šio žmogaus pastarojo ėjimo buvo praėjusi savai- 
tė, ir tai geriausiu atveju. Jausdamas kaltę, Džonas atidarė laišką. 


Na ir šunsnukis esi! Iš kur tu, velniai rautų, ištraukei šį ėjimą? 
Gal praėjusią savaitę gėrei kokių nors tablečių? Konsultavaisi 
su didmeistriu? Ar tik ne pats Kasparovas tau padėjo? 
Aš pasiduodu, vaikine. Tavo eilė pradėti naują partiją. 


Džonas susiraukė. Ar tik žmogelis nebuvo padauginęs? Pastarąjį 
kartą jis gynėsi pėstininku prieš rikį, einantį karaliaus puse. Apie ką 
Jis, po galais, kalba? O gal Gasas Santjanas kur nors žaidžia su kitu 
varžovu ir juos abu supainiojo? 

Džonas išsiuntė australui laišką, jog nieko nesuprato. 

Jo nuostabai, po dešimties minučių atėjo atsakymas su priedu. 


Neatmetu galimybės, Džonai, kad tai yra Alzheimerio 
pradžia. Tai tavo ėjimai, kuriuos man atsiuntei šią savaitę. 


252 PETER JAMES e TOBULIEJI 


Džonas atidarė priedą. Apstulbęs išvydo šešis elektroninius laiš- 
kus, kuriuos jis praėjusią savaitę kasdien siuntė Santjanui ir kuriuose 
buvo po vieną naują ėjimą, taip pat ir šešis atsakymus. 

Neįmanoma! Tai buvo neįmanoma, kad jis neprisimintų, ką da- 
ręs, visiškai neįmanoma. 

Įjungęs programą su šachmatų lenta Džonas įvedė nurodymą 
nuosekliai parodyti visus pastarosios partijos ėjimus. Ėjimai, kuriuos 
Gasas Santjanas jam priskyrė, buvo protingi, ir Džonas tai aiškiai 
matė. Net labai protingi. 

Tačiau jis jų neatliko. 

Vėl peržiūrėjo elektroninius laiškus. Visi buvo išsiųsti jo, iš šio 
kompiuterio. Tačiau niekas kitas juo nesinaudodavo; tai negalėjo būti 
ir Naomė, nes ji šachmatais nežaidė. 

Suglumęs Džonas ištraukė iš savo gėrimo alyvuogę ir galvodamas 
ėmė kramtyti. Šeši ėjimai. Gal tai programišiaus darbas? Galimas daik- 
tas, išskyrus tai, kad jis niekuomet nepalieka kompiuterio, prijungto 
prie interneto, be priežiūros, nei namie, nei darbe. 

Džonas patikrino savo išsiųstų laiškų aplanką ir tikrai rado visus 
iki vieno elektroninius laiškus. Paskui, pažymėjęs vieną iš šių laiškų, 
patikrino su juo susijusią informaciją. Iš jos buvo matyti, kad laiškas 
išsiųstas iš šio kompiuterio praėjusį šeštadienį, 2.45 ryto. Kitas išsiųs- 
tas sekmadienį, 3 val. ryto. Kiti trys išsiųsti panašiu laiku, bet atitin- 
kamai antradienį, trečiadienį ir šįryt, ketvirtadienį. 

Gal man protas maišosi? Vaikštinėju naktimis ir žaidžiu šachmatais? 

Jis vienu gurkšniu išgėrė mažne visą martinį. Tačiau įprasto ma- 
lonumo, kurį teikdavo gėrimas, šįkart nepajuto. Vidurnaktį kažkas 
naudojosi jo kompiuteriu ir už jį žaidė šachmatais. Arba tai buvo pro- 
gramišius, arba... 

Džonas pažvelgė aukštyn, į lubas. Taip, žinoma, Džonai, tavo pus- 
trečių metų sūnus ir dukra vidurnaktį nusėlina laiptais žemyn ir žaidžia 
šachmatais, įvarydami baimės praėjusių metų Kvinslando atvirojo šachma- 
tų čempionato pusfinalininkui. Ar aišku? 

Ne, jam nebuvo aišku. Jis neturėjo jokio paaiškinimo. Jis buvo 
suglumęs. 

— Nenorėjau tavęs jaudinti... Tačiau prie viso to dar reikia paminėti 
ir keistą telefono skambutį po pietų, — dvejodama prabilo Naomė. — 
Gal tai ir nieko tokio. 

Džonas pilna burna kramtė menkę; Naomė, panaudojusi kone 
viską, ką tik rado virtuvėje, pagamino tobulą vakarienę. Viena ausimi 
gaudydamas televizijos žinias, jis atsakė: 

— O kodėl jis keistas? Beje, tai nepaprastai skanu. 

— Ačiū, išbandžiau naują receptą. Ar tau neatrodo, kad grybų 
padažas pernelyg riebus? 

— Ne, labai skanu. O kas skambino? 

— Kažkas iš Valstijų. Teiravosi, ar čia gyvena Klesonų šeimyna... 
ir dar, ar aš esu Naomė Kleson. Vyras. Paskui baigė pokalbį, — papa- 
sakojo ji. 

Džonas pažiūrėjo į žmoną; pagaliau jis visą dėmesį skyrė jai. 

— O kuriuo metu tai buvo? 

— Popiet, apie trečią valandą. 

— Arjis nepasisakė savo vardo? 

— Ne. 

Džono žvilgsnis nuklydo prie lango; nelyginant dumblas, su- 
drumstus tvenkinio vandenį, jo viduje kilo nerimas. 

— Trečią? O nenumanai, iš kur jis galėjo skambinti? 

— Patikrinau skambinusiojo telefono numerį. Sužinojau tik tiek, 
kad tai buvo tarptautinis skambutis. Kodėl klausi? 

Džonas mintyse skaičiavo. Rytinės pakrantės laiko juosta. Centrinė 
laiko juosta. Ramiojo vandenyno laiko juosta. 

Vakar jis darbe irgi sulaukė panašaus skambučio. Jaunas vyras, 
kalbantis amerikietišku akcentu, teiravosi, ar jis kalba su daktaru Džo- 
nu Klesonu. Jam atsakius teigiamai, pokalbis baigėsi. Tuo metu Džono 
kabinete buvo jo kolega, ir nors šis skambutis šiek tiek sutrikdė, darbo 
reikalai išblaškė ir Džonas šį nutikimą pamiršo 

Tačiau dabar jis staiga susirūpino. 

Jam skambino po pietų, 2.45. Pagal Vakarų pakrantės laiko zoną 
turėjo būti 6.45 ryto. Rytų pakrantėje — tikriausiai 9.45. Gal iš Niu- 
jorko? Koks skirtumas. Gal koks reporteris, bandantis toliau tirti De- 
torės istoriją? Galbūt. Belieka tikėtis, kad tik tiek. 

Nebent reporteris vėl paskambintų. 

Džonas pasukinėjo žuvį, atpjovė kitą gabalėlį ir pamirkė jį pa- 
daže, svarstydamas, ar papasakoti tai Naomei. Galiausiai nusprendė, 
kad po nemalonumo darželyje dabar nėra pats tinkamiausiais metas 
pasakoti apie dar vieną telefono skambutį. Ne laikas dabar ir užsimin- 
ti apie jo pastarąją šachmatų partiją su Gasu Santjanu. Todėl jis pa- 
klausė: 

— Kiek Febė paaugo per praėjusius metus? 

— Du su puse colio, — atsakė Naomė. 

— Tiek pat kiek ir Lukas, tiesa? 

— Taip. 

— O kiek buvo menstruacijų? 

— Vieną kartą. 

— Vadinasi, vaistai veikia, — tarė jis. 

— Kol kas. 

— Taip. Kol kas. O tai reiškia, kad gali veikti ir toliau. Tiesa? O jei 
ir toliau veiks, tai ji augs normaliai. Tiesa? 

Naomė nenoriai linktelėjo. 

— Būkime optimistai. 

Pavalgęs Džonas nuėjo į darbo kambarį. Anksčiau jis niekada ne- 
ketino kurti slaptažodžio savo kompiuteriui, tačiau dabar prisijungė 
prie valdymo skydo, kad tai padarytų. 

Sukūręs slaptažodį, vėl įjungė šachmatų programą, atliko pirmą 
naujos partijos su Gasu Santjanu ėjimą ir išsiuntė jam žinią. Tada ėmė- 
si darbo. 

Kelios minutės po vidurnakčio Džonas išjungė kompiuterį, nuėjo 
į virtuvę ir, atsistojęs prie kūdikių monitoriaus, įsiklausė. Buvo girdė“ 
ti vien tik ritmiškas miegančiųjų kvėpavimas. Džonas tyliai užtykino 

laiptais į viršų ir ant pirštų galų nuėjo koridoriumi prie Luko ir Febės 
kambario, paskui atidarė duris ir įdėmiai įsižiūrėjo į vidų. 

Blausioje „Statybininko Bobo“ naktinės lempelės šviesoje jis įžiū- 
rėjo abu vaikus, kurie giliai miegojo. Pasiuntęs jiems po oro bučinį, 
Džonas uždarė duris ir nušlepsėjo į savo miegamąjį. Naomė miego- 
jo, šalia, ant lovos krašto, degė lempa, o ant antklodės gulėjo atversta 
knyga. Įėjus Džonui, ji sukrutėjo lovoje. 

— Kiek dabar valandų? — miegūstu balsu pasiteiravo. 

— Kelios minutės po vidurnakčio. 

— Sapnavau... mudu abu persekiojo Lukas su Febe; jie važiavo 
automobiliu, o mes — dviračiais; jie vis kartojo nenorį mums padaryti 
nieko bloga, nes mus myli, bet jeigu neminsime pedalais greičiau, jie 
turės Mus pervažiuoti. 

Džonas pasilenkė prie žmonos ir pabučiavo. 

— Panašu į pavyzdinį nerimastingą sapną. 

— Tai buvo klaiku. Aš jiems nuolat kartojau: Jūs esate mūsų vai- 
kai, jūs turite mylėti mus, jūs neturite mūsų pervažiuoti. 

— O kąjie atsakė? 

— Jie tik kikeno. 

— Miegok toliau, — švelniai tarė jis, paskui nusirengė, apsivilko 
chalatą ir nuėjęs į vonią išsivalė dantis. 

Sugrįžęs atgal į miegamąjį, užuot atsigulęs į lovą, atidarė naktinio 
staliuko stalčių ir paėmė iš jo žibintuvėlį. Paskui išjungė Naomės lem- 
putę, kaip įmanydamas tyliau nusileido žemyn ir nuėjo į savo darbo 
kambarį. 

Pasišviesdamas tik žibintuvėliu, Džonas išvyniojo miegmaišį, 
kurį jau anksčiau buvo išsiėmęs iš spintelės, įlindo į jį ir susirangė ant 
ankštos sofos. 

Penktą ryto, paviršutiniškai nusnaudęs vos kelias valandas, kęs- 


damas mėšlungį, jis nutraukė savo budėjimą ir sugrįžo į lovą. 

Mokinys buvo laimingas. Baimė, kurią jis išgirdo bedievės balse, 
nudžiugino. ... kasdien pasižymėk pagarbia Viešpaties baime. Patarlių 
23,17. 

Jos baimė vis dar sruvo jo kūnu, tarytumei degalai, teigdama 
energijos. Ji teikė jam stiprybės, jėgų; buvo taip gėra, kad jį suėmė pa- 
gunda paskambinti dar kartą ir išgauti iš jos dar šiek tiek energijos, 
leisti jai įtekėti į jį. Tačiau tai jau būtų godumas, o godumas yra nuodė- 
mė. Dievas jam buvo toks geras, parodė, kur gyvena bedieviai. Todėl jis 
negali atsilyginti Jam piktnaudžiavimu. 

Taigi, svaigdamas iš malonumo, kurį teikė ponios Naomės Kleson 
baimė, jis įsitaisė prie savo stalo, ant kurio stovėjo įjungtas nešioja- 
masis kompiuteris, prisijungė prie interneto ir atvėrė „Google Earth“ 
programą. Netrukus išvydo Žemės rutulį. 

Pele pajudinęs žymeklį, įvedė į paieškos laukelį pavadinimą „Sa- 
seksas, tada paspaudė klavišą ir ėmė didinti vaizdo mastelį, kol visą 
ekraną užpildė Saseksas ir gretimų grafysčių apylinkės. Jis uoliai dė- 
mėjosi visų miestų, esančių netoliese tos vietos, kur gyveno bedieviai, 
pavadinimus. 

Verdingas. Braitonas. Luisas. Istbornas. 

Jam niekada neteko būti Anglijoje. Amerikoje irgi buvo Braito- 
nas, Braiton Bičas, prisiminė jis. Tačiau kiti pavadinimai nereiškė nie- 
ko. Tačiau jis jautė, kad šią vietovę, Saseksą, šiuos miestelius, kurių 
pavadinimus jis be pertraukos skaitė kompiuterio ekrane, kurie atrodė 
tokie tikroviški, jis būtų galėjęs sutalpinti savo širdyje. 

Paskui įvedė naują pavadinimą: Keibornas. 

Keibornas! Jis įsidėmėjo šį pavadinimą, paskui ištarė balsu ir jį 
pakartojo. Keibornas! Šiuo metu jam tai buvo pats maloniausias garsas 
pasaulyje. 

Jis ėmė didinti vaizdo mastelį, kol galėjo įžiūrėti iš oro fotogra“ 
fuotus, grupelėmis stūksančius namus. Vienas jų priklausė Džonui I! 


PETER JAMES e TOBULIEJI 257 


Naomei Klesonams. Įvedęs į paieškos laukelį pašto kodą, tuojau pat 
dar labiau padidino mastelį, priartindamas vaizdą ekrane. 

Mokinys džiūgaudamas pamojavo kumščiu. Tačiau netrukus, pa- 
sijutęs kaltas, nuraudo. Pasiduoti jausmams, kaip dabar, buvo negerai. 
Jis turėjo susivaldyti. Kol kas bet kokie jausmai draudžiami. Metas 
džiaugsmui ateis vėliau. 

Kas sėja ašarodamas, tas nuiminės derlių džiūgaudamas. 126 psalmė. 

Tačiau mažytis malonumas juk neturėtų būti nuodėmė, tiesa? 
Taip dabar jautėsi Timonas Kortas, apsistojęs vieno kambario bute, 
mažaaukščiame name, kuriame gyveno daugiausia senyvo amžiaus, 
tačiau norintys likti savarankiški, žmonės. Šį ramų užkampį Ročeste- 
rio priemiestyje, Niujorko valstijoje, jam surado pats Dievas. 

"Juk ir Dievui malonu. 

Jis jau senokai buvo nusileidęs nuo kalno Kolorado valstijoje į 
apačioje dvokiančius slėnius ir toli besidriekiančias lygumas. Dveji su 
puse metų praėjo nuo tos dienos, kai pirmąkart užėjo į šią interneto 
kavinę Boulderyje, Kolorado valstijoje, kad atsisiųstų jam skirtas ins- 
trukcijas. Pirmos poros ir jos išperų, kuriuos reikėjo nužudyti, vardus, 
o vėliau ir kitus nurodymus. 

Dabar jam beliko atlikti vienintelį Didžiojo ritualo veiksmą. O 
tada jis taps tikru Mokiniu, ir Dievas jam kaip atlygį duos jį mylinčią 
gražuolę Larą, kuri štai laukė jo jau pustrečių ilgų metų ir dar lauk- 
tų, kiek tik reikėtų. O likusį gyvenimą jie praleis Rojuje, Dievo dešinės 
prieglobstyje. 

Jau buvo praėję nemažai laiko, bet, kita vertus, laikas stovėjo 
vietoje. Plaukus jis toliau kirposi visiškai trumpai. Rengėsi kaip ir visi 
Mokiniai, ta pačia paprasta uniforma: palaidi balti marškinėliai trum- 
pomis rankovėmis, pilkos chaki kelnės ir plastikiniai sandalai. Dienas 
leido melsdamasis, skaitydamas Bibliją, tenkindamasis kukliu maistu. 
O laukdamas, kada išmuš jo valanda, kartodavo Keturiasdešimt trak- 
tatų, kuriuos jau buvo išmokęs atmintinai. 

Jis turėjo dalykinį kostiumą, marškinius, kaklaraištį ir juodus 
Nnevarstomus batelius, kurių prisireikdavo, kai nenorėdavo išsiskirti iš 

aplinkinių žmonių, tačiau vienintelė jo nuosavybė, neskaitant drabu- 
žių ir Biblijos, buvo nešiojamasis kompiuteris — ryšio su Mokytoju 
priemonė. Be to, ji leido sekti Didžiosios išganymo misijos eigą. 

Šiame kompiuteryje įdiegtos technologijos jam suteikė galią. Šia- 
me mechanizme buvo paties Dievo ranka. Dievas žinojo, kad žmogui 
reikalingi ginklai, jei nori nugalėti Šėtoną. 

Prieš tave pasiųsiu naikintojus, ginkluotus savo įnagiais; jie iškirs 
tavo geriausius kedrus ir sumes juos į liepsnas. Jeremijo 22,7. 

Anglija — tai šalis, iš kurios buvo atvykusi Naomė Kleson. Angli- 
joje šie bedievai pradėjo savo bendrą gyvenimą. Ką gi, ten jie ir užbaigs 
jį! 

Sasekso grafystėje. Keiborno kaime. 

Name, nuo kurio jis dabar nenuleido akių. 

Timonas Kortas atsiklaupė ir nuolankiai sau priešais veidą sudė- 
jo rankas. Jam iš akių plūdo džiaugsmo ašaros. 

— Dėkoju tau, Dieve, kad parodei man, kur jie gyvena. 

Didžiūnus Jis paverčia nieku, o žemės valdovus — tuščiu burbulu. Jie 
vos pasodinti, vos pasėti, jų kamienai vos žemėn įleido šaknis; Jis kvėpteli 
ant jų, ir jie nudžiūva. Izaijo 40,23-24. 

Džonas, kuriam prie šono kabojo tuščias fotoaparato dėklas, stovėjo 
viduryje. Jam iš kairės buvo Lukas, aprengtas šilta švelnaus audinio 
striuke su gobtuvu, o iš dešinės — Febė, vilkinti laisvo sukirpimo pal- 
tą. Už jų savo narve klykaudami šokinėjo gibonai. 

Džonas tvirtai laikė Luką ir Febę už mažų, pirštinėmis apmautų 
rankyčių. Kandžiojosi šaltas lapkričio vėjas, todėl jie buvo šiltai ap- 
rengti. Aplink tarytumei pelenai skrajojo šlapdribos taškeliai. Tvyrojo 
gižus mėšlo, gyvulių pašaro ir šiaudų tvaikas, sumišęs su kepamų svo- 
gūnų ir mėsainių kvapais. 

Naomė, iš po kepurės su bumbulu išlindusiais ir vėjyje besiplaiks- 
tančiais plaukais, rankose laikydama fotoaparatą, šūktelėjo: 

— Puiku! Šypsenos! Nagi, Lukai, Febe, visi kartu sakykite čy-y- 
Y-Y-y-2! 

Ji žiūrėjo į juos pro vaizdo ieškiklį. Džonas šypsojosi; Lukas ir 
Febė akimirką padvejojo, paskui vienu metu kažką be garso ištarė, o 
galiausiai, jos didžiausiam džiaugsmui, nusišypsojo. Ji spustelėjo už- 
raktą. Po kelių sekundžių nuleido fotoaparatą ir sumišusi pažiūrėjo į jį. 

— Nežinau, ar nufotografavau, — tarė ji. — Neišgirdau jokio 
garso. 

— Pabandyk dar kartą, mieloji. 

— Gerai. Fotografuoju dar kartą. Ar visi pasiruošę? 

Nors buvo šalta, o zoologijos sode, matydama įkalintus gyvūnus, 
Naomė jausdavosi nelabai maloniai, šiandien ji džiaugėsi. Fotografuo- 
jami vaikai iš tiesų šypsojosi! Tai turėjo būti pirmoji nuotrauka, kurio- 
je jie šypsosi! 

Ji vėl nutaikė į juos objektyvą, sureguliavo vaizdo mastelį ir šūk- 
telėjo, prašydama žiūrėti į fotoaparatą. 

— Puiku! 

Tai atlikusi Naomė grąžino fotoaparatą Džonui. 

Jis spustelėjo ekrano mygtuką ir parodė vaizdą Lukui ir Naomei. 

— Ar matote šiuos du mažus žmogučius? — pasiteiravo jis. — 
Kas čia tokie? 

Lukas kurį laiką įdėmiai žiūrėjo. Febė apsisuko — ją kur kas la- 
biau domino beždžionės. 

— Matai? — paklausė Džonas. 

Lukas piktai pažvelgė į jį didelėmis akimis, tartum norėdamas pa- 
sakyti: O, taip, puiku, aš viską matau. Čia juk tik nuotrauka, nieko daugiau. 

— Pastovėk dabar tu su jais, mieloji. Nufotografuosiu jus visus 
tris. | 

— Gal geriau kitame fone, — pasiūlė Naomė. 

— Gerai. 

Lukas ir Febė ištraukė rankas iš tėvo delno ir grįžo prie gibonų 
narvo. 

— Tik neikite per arti, brangieji, — Naomė sunerimusi nusku- 
bėjo prie jų. 

Pasivijusi vaikus, saugiai juos apglėbė. Lukas su Febe stovėdami 
kikeno ir maivėsi, paskui vienas kitam kažką pasakė, ko Naomė nesu- 
prato. Tai priminė jų užkoduotą kalbą. 

Praėjus porai minučių, pastebėjo ji, vaikai jau nebepajėgė sutelkti 
dėmesio. 

— Ką norėtumėte pamatyti dabar? 

— O gal nueikime pas pelėdas? — paklausė Džonas. — Ar neno- 
rėtumėte pamatyti pelėdų? Kartais jas girdime vakarais. Gal norėtu- 
mėte pamatyti, kaip atrodo pelėdos? 

Abu kone sinchroniškai linktelėjo. Džonas susižvalgė su Naome 
ir vienas kitam nusišypsojo. 

Tada jis viena ranka suspaudė smulkią, trapią ir šiltą Luko ranku- 
tę, o kita — Febės. Naomė laikė ją už kitos rankos. Vėjas pūtė smar- 
kiais šuorais, bet Džonas jo beveik nejautė, nes jam buvo labai gėra, 
širdyje jautėsi laimingas. Pagaliau, po ilgo laiko, jis ėmė megzti ryšį 
su savo vaikais. Jie buvo neabejingi šiai vietai, jie džiaugėsi iškyla į 
zoologijos sodą; atrodė, kad vaikai pamažu išnyra iš keisto pasaulio, 


kuriame iki šiol gyveno. 

Jie nuskubėjo prie pelėdų aptvaro. Kai ėjo pro markatas, Lukas ir 
Febė susijaudinę ėmė tampyti Džoną už rankos, tempdami prie narvo. 
Priėję arčiau jie ėmė stebėti šiuos smulkius ir minkštučius gyvūnus. 
Naomė, atidžiai žiūrėdama į lentelę su užrašu, pritvirtintą prie narvo, 
garsiai perskaitė: 

— Kol kiti šeimos nariai knaisiojasi, mėgaujasi saulės voniomis 
arba žaidžia, viena markata visada budi sargyboje, — Naomė atsigręžė 
į vaikus. — Ar matote, Lukai, Febe, tą, kuri dabar mus stebi? Ji dabar 
budi sargyboje! 

Lukas sukikeno. Febė, ištiesusi rankytę, parodė pirštuku, taip pat 
sukikeno ir tarė: 

— Makata! 

— Markata! — pataisė ją mama. 

— Makata! — pakartojo mergytė. 

— Makata! — suspigo Lukas. 

Paskui jie pamatė pelėdas, ilgai stebėjo žemyn galva kabantį ir 
miegantį tinginį. 

— Norėtum išmokti taip kaboti, Lukai? 

Febė vėl pratrūko kikenti, paskui kažką pasakė Lukui, ir šis tuoj 
pat prisidėjo prie jos. 

Džonas su Naomė vėl susižvalgė. Argi tai ne puiku? Nuostabu! Tie- 
siog nuostabu! Mūsų baimės tikriausiai buvo nepagrįstos! 

Išėję atgal, į lauką, apžiūrėjo lamas, kupranugarius, meškas, pas- 
kui patraukė į pastatą, kuriame gyveno vabzdžiai, ir sustojo priešais 
stiklinį narvą su dviem tarantulais. Lukas su Febe priėjo arčiau, bet 
greitai atsitraukė atgal, tvirtai įsikibdami tėčiui į ranką. 

— Tai ką — nelabai linksma? Man taip pat. 

— Ir man, — sudrebėjusi atitarė Naomė. 

Jie keliavo toliau ir sustojo priešais milžinišką Rytų Afrikos širšę. 

Džonas priklaupė ir sušnabždėjo Lukui į ausį: 

— Ei, pasakyk man, ką manai apie vabzdžius? Apie tuos šliau- 
žikus. Matai šituos? Jie didesni net už tą, kurį tu užmušei praėjusią 
Vasarą. Ar dar pameni? 


262 PETER JAMES e TOBULIFJI 


Trumpą akimirką jo ir Luko akys sutiko. Paskui, lyg norėdamas 
išsisukti nuo jam užduoto klausimo, Lukas nukreipė žvilgsnį į šalį. 

— Arjūs, žmonės, dar nealkani? Norėtumėte ko nors užvalgyti? 
Gal po ledą? Gal norite eiti skalauti aukso? O gal norėtumėte išsimau- 
dyti burbulų vonioje? Pasivažinėti? 

— Liadų, — pratarė Febė. 

— Liadų, — aidu pakartojo Lukas. 

Jiedu nupirko vaikams po didelę ledų porciją kūgio pavidalo vaf- 
liniame indelyje su šokolado gabaliukais, išlindusiais pro jo viršūnę. 
Po kelių minučių Džonas ir Naomė įnikę valė lipnią masę nuo jų veidų. 
Džonas apsikabino Naomę ir stipriai ją pabučiavo, o ji atsakė tuo pa- 
čiu. Staiga, taip stovėdamas, vėjui tiesiai į veidą beriant šlapdribą ir 
smulkų smėlį, Džonas pasijuto kone apsvaigęs iš laimės. Pagaliau jo 
gyvenimas buvo kone tobulas, toks, į kurį teisę turi kiekvienas žmo- 
gus. Žmona, kurią jis nepaprastai mylėjo, du nuostabūs vaikai. Karje- 
ra, kuri klostosi puikiai. 

Vien tik žvelgdamas į šokoladu ištepliotą Luko veidelį, vėl pany- 
rantį į kūginį indelį, ir Naomę, šluostančią ledais išteptą Febės nosytę, 
jis jautė tokį džiaugsmą, kokio anksčiau niekada neįsivaizdavo. 

Tačiau kaip tik tą akimirką pamėklės vėl sugrįžo. Trečiojo am- 
žiaus mokiniai. Paslaptingasis programišius, žaidžiantis už jį šachma- 
tais prieš Gasą Santjaną. Keisti telefoniniai skambučiai iš Valstijų jam 
ir Naomei praėjusią savaitę. 

Tačiau šią akimirką, šias kelias brangias valandas, kai jie pasijuto 
normalia, iškylaujančia šeima, Džonas nuvijo visas mintis šalin. 

Mokinys pirmadienio rytą apsirengė šiltai. Lauke buvo šalta, naktį lai- 
kėsi penkiolika laipsnių šalčio, o dieną temperatūra turėjo pakilti vos 
dviem laipsniais. Jis užsimovė storos medžiagos džinsines kelnes, ap- 
siavė batus su kailiu, apsirengė šiltą medvilninį nertinį, tankų megz- 
tinį, striukę multino pamušalu, ant galvos užsimovė kepurę su bum- 
bulu, rankas sugrūdo į vilnones pirštines, užsinėrė ant pečių kuprinės 
diržus ir išėjo pro duris. 

Jis nuplumpavo per sustingusią tižę iki greitųjų tarpmiestinių 
autobusų stoties už dešimties kvartalų nuo jo namo ir nusipirko bilie- 
tą į Niujorką. Viena iš taisyklių, kurių privalėjo laikytis Mokiniai, — 
niekada nesinešioti atgalinio bilieto. Jei patektum į Priešo rankas, pa- 
sirūpink, kad jis kuo mažiau sužinotų apie tave. 

Ketvirtą po pietų, greitai blėstant šviesai, Timonas Kortas išlipo 
iš autobuso Taimso aikštėje, nusipirko gatvių planą ir pėsčiomis leido- 
si Brodvėjumi. Ėjo atsargiai, taupiai, kvėpuodamas kiek tik įmanyda- 
mas rečiau, visiškai minimaliai, tik tiek, kiek reikia brendant pasaulio 
kloaka. Iki interneto kavinės, apie kurią praėjusią dieną sužinojo in- 
ternete, užtruko mažiau kaip dešimt minučių. 

Prisijungęs prie tinklo, jis pirmiausia susikūrė „Hotmail“ paskyrą, 
pasinaudodamas netikru vardu ir pateikdamas klaidinančius duome- 
nis. Sujungė vardus iš Senojo ir Naujojo Testamentų. Joelis Timotiejus. 

Kaip elektroninio laiško adresatą jis nurodė pirmą iš paskyrų, su- 
darančių ilgą seką, į kurią patekęs laiškas ne vieną kartą apkeliaus aplink 
pasaulį, maskuodamas savo pradinį šaltinį sudėtingoje elektroninėje 
trasoje, vedančioje per keletą dešimčių anoniminių serverių, ir tik tada 
pasieks savo galutinį adresatą. Paskui kompiuteriu parašė patį laišką. 


Jei įgyčiau aušros sparnus ir įsikurčiau prie tolimųjų jūros 
pakraščių, net ten mane vedžios tavo ranka ir tvirtai laikys 
tavo dešinė.“* 


* Ps139 

Išsiuntęs laišką, sumokėjo už internetą ir, išėjęs iš kavinės, grei- 
tai įsimaišė į minią. Eidamas pirmyn nuolat dirsčiojo sau per petį. 
Niekada anksčiau nesinervindavo, nes tvirtai žinojo, kad greta jo eina 
Dievas, tačiau gali būti, kad dabar jo dvasinę ramybę drumstė viltis, 
jog ši užduotis būsianti paskutinė. 

Beliko tik tiek, ir tada ateis metas Larai. 

Tik tiek. 

Jis jau taip seniai ją matė, jau taip seniai jie buvo apsikabinę. Kar- 
tais, net ir su Dievo pagalba, jis beveik neprisimindavo jos veido, todėl 
tekdavo išsiimti iš piniginės suglamžytą Laros nuotrauką ir iš naujo 
įsižiūrėti, kad geriau prisimintų bruožus. O kiekvieną kartą, kai taip 
padarydavo, širdį perverdavo stiprus, vos pakeliamas skausmas. 

Tačiau dabar dėmesį reikėjo sutelkti ne į Larą, o į tai, kur jis esąs. 

Triukšmas, sklindantis iš visų pusių, jį trikdė. Padangų šiugždėji- 
mas, keliamas nesibaigiančio geltonų taksi automobilių srauto, garso 
signalų kauksmas, žemo dažnio muzikos bumbsėjimas, sklindantis iš 
muzikos įrašų parduotuvės garsintuvų, kabančių ant sienos iš lauko 
pusės, ir iš vano tamsintais stiklais, aplinkinių širdžių plakimas, grei- 
tas odinių kulniukų kaukšėjimas šaligatviu, drabužių medžiagos šiugž- 
desys. 

Jis rankomis užsidengė ausis ir įlipo į autobusą. Suunkštė variklis. 
Jam už nugaros buvo girdėti nepertraukiamas metalinis dūzgimas, 
prasiskverbiantis per MP3 grotuvo ausines. Atlaikė akmeninį stam- 
baus juodaodžio, ant kaktos išsitatuiravusio šėtonišką kilpinį kryžių ir 
kalbančio su savimi, žvilgsnį. Jis nusigręžė veidu į priekį, užsimerkė, 
nekreipdamas dėmesio į nieką, išskyrus autobuso lingavimą, ir ėmė 
kalbėti Viešpaties maldą, be perstogės, kol pasiekė savo kelionės tikslą. 

Centriniame parke, takeliu toldamas nuo pasaulio kloakos kvapų 
ir garsų, tolyn nuo vyro su šėtonišku kryžiumi, jis pasijuto geriau. Ir 
jie šią vietą vadino didmiesčiu! Kaip jie drįso? Juk buvo vienintelis did- 
miestis — Dievo miestas. 

Jūs esate prisiartinę... prie visų Teisėjo Dievo, prie ištobulintų teisiųjų 
dvasių ir prie Naujosios Sandoros Tarpininko Jėzaus bei prie apšlakstym0 
krauju, kuris byloja geriau už Abelio kraują. Hebrajams 12,23-24. 

Daktarė Šeila Mikelaidis buvo smulkutė, energija kunkuliuojanti, ku- 
pina pasitikėjimo savimi, penktą dešimtį pradėjusi moteris alyvų spal- 
vos veido oda, su dideliais kampuotais akiniais ir lygių juodų plaukų 
kupeta. Drabužiai atrodė švarūs, tvarkingi: aptemptas megztinis ant 
kreminės palaidinės ir rudos spalvos ilgos laisvos kelnės. 

Jos konsultacijų kabinetas su prancūziško stiliaus langais, atsi- 
veriančiais į kruopščiai prižiūrimą, siena apjuostą sodą, buvo įreng- 
tas įspūdingai atrodančiame, karalienės Viktorijos laikais statytame 
raudonų plytų pastate, padalytame į atskirus gydytojų kabinetus, už- 
pakalinėje šio namo dalyje. Tai buvo nepaprastai erdvi patalpa aukš- 
tomis gipsinėmis lubomis, apstatyta, priešingai pastato architektūri- 
niam stiliui, šiuolaikiškais baldais; čia stovėjo pušinis stalas, ant kurio 
buvo kompiuteris ir įrėmintos dviejų plačiai besišypsančių vaikų nuo- 
traukos, o prie pušinio kavos staliuko iš abiejų pusių buvo pastatytos 
minkštos kanapos, ant kurių dabar sėdėjo Džonas, Naomė ir vaikų 
psichologė. 

Naomė mąstė, ar medikui, kurio darbas susijęs su vaikais, būtina 
demonstruoti pernelyg sentimentalias vaikų nuotraukas. 

Džonas nuodugniai pasakojo gydytojai Luko ir Febės istoriją, sa- 
vaime suprantama, nutylėdamas viską, kas tik galėtų atskleisti jų ryšį 
su Detore. Naomei retsykiais įterpiant vieną kitą detalę, jis tiksliai nu- 
pasakojo atsitikimą su vapsva, keistą vaikų sukurtą kalbą, Redžio Če- 
tvaindo-Kaningamo nuomonę apie jų lingvistinį sugebėjimą, jų džiū- 
gavimą per šeštadienio apsilankymą zoologijos sode, ir dar didesnį 
džiaugsmą, kurį jie išgyveno vakar, sekmadienį, kai nuvyko į gyvūnų 
Parduotuvę nupirkti jiems po jūrų kiaulytę. 

Jis nepasidalijo savo įtarinėjimais, jog naktimis vaikai galbūt žai- 
džia šachmatais jo kompiuteriu, tačiau apie tai dar nebuvo užsiminęs 
nei Naomei. 


Iki tol nešališkas Šeilos Mikelaidis elgesys, jiems baigus pasakoti, 

regis, nežymiai pasikeitė. Ji pabrėžtinai skeptiška veido išraiška pažiū- 
rėjo į kiekvieną jų atskirai. 
— Pasakojote apie kalbą, kuria jie bendrauja... Ar jūs tuo tikrai 


tikite? 

— Absoliučiai, — atsakė Džonas. 

— Tačiau jūsų pasakojimas neatrodo labai įtikinamai. 

— Žinoma, — sutiko Naomė. — Galbūt tai tam tikra autizmo 
forma?.. . 


Psichologė papurtė galvą. 

— Net jeigu jūsų vienam vaikui būtų galima diagnozuoti kurį 
nors iš autizmo spektro sutrikimų ir jis galbūt pasižymėtų neįprastais 
matematiniais gebėjimais, paprasčiausiai neįmanoma, kad tai būtų 
abiem atvejais. 

— Net jeigu tai identiški dvyniai? — paklausė Naomė. 

— Febė ir Lukas nėra identiški dvyniai, — atsakė ši. 

— O kuojūs tai paaiškintumėte? — pasiteiravo Džonas. 

Gydytoja kilstelėjo galvą. 

— Ar esate tikri, kad tai nėra jūsų vaizduotės padarinys? 

— Ką norite tuo pasakyti? 

Psichologė pažvelgė į vieną iš savo pirštų nagų. 

— Susidariau įspūdį, kad jūs labai ambicingi tėvai — iš to, kaip 
pasakojate apie savo vaikus. Jūs, daktare Klesonai, esate mokslinin- 
kas, o jūs, ponia Kleson, neabejotinai labai protinga moteris. Man at- 
rodo, jūs abu nepaprastai daug tikitės iš savo vaikų. Ar aš ne teisi? 

— Aš apskritai nieko nesitikiu, — tučtuojau atsakė Naomė, ap- 
lenkdama Džoną. 

— Mes tik norime, kad jie būtų normalūs, — pridūrė Džonas. 

— Ir sveiki, — pabrėžė Naomė. 

Psichologė trumpai pakramtė nagą ir tarė: 

— Jūs netekote savo berniuko, Halio, kai jam buvo vos ketveri. 
Jūs dievinote jį. Ar tikrai savo dvynukuose neieškote kažko, kas leistų 
vertinti juos labiau už jį, kitaip tariant, ar tai nėra tam tikra kompen- 


savimo forma? 

— Tai absurdas! — pratrūko Naomė. — Visiškas absurdas! 

— Visiškas! — pritarė Džonas. — Paklausykite, mes norime su- 
prasti savo vaikus, dėl to ir atvykome, bet jūs, regis, užsipuolate mus! 

— Ne, nieko panašaus. Aš tik bandau paaiškinti, kad tai, ką jūs 
man pasakojate apie jų kalbėjimą iš kito galo, praleidžiant kas ketvirtą 
raidę, yra neįmanoma! Tai neatitinka jokio žinomo modelio! Jūs pri- 
skiriate savo vaikams lingvistinį sugebėjimą, kuris neįmanomas nė 
vienam žmogui šiame pasaulyje. Jūs tik pagalvokite apie matemati- 
nius skaičiavimus. 

— O koks būtų jūsų paaiškinimas? — paklausė Džonas. 

— Neturiu jokio paaiškinimo. Norėčiau turėti, patikėkite mani- 
mi, deja, neturiu, — ji įsmeigė įdėmų žvilgsnį į kiekvieną jų paeiliui. 

Naomė pasijuto it būtų buvusi tiriama ir sutriko. 

— Taigi kodėl lingvistas mums aiškina vienaip, o jūs kitaip? 

Psichologė tylėdama linktelėjo, keletą sekundžių pagalvojo ir 
tarė: 

— Ar kuriam nors iš jūsų yra žinomas terminas episteminis ribo- 
tumas? 

— Episteminis ribotumas? — pakartojo Naomė, purtydama galvą. 

— Taip, — atsakė Džonas. — Žinau apie tai. 

— Gal galėtumėte paaiškinti savo žmonai? 

Džonas patraukė pečiais, nelyginant abejodamas, bet netrukus 
atsigręžė į ŽMoną. 

— Tai iš esmės reiškia, kad žmogaus intelektas turi savo maksi- 
mumą. Kad žmogaus prigimtyje užprogramuotas tam tikras jo intelek- 
to lygis. Kad yra biologinės ribos. Lygiai taip pat, kaip egzistuoja ribos 
visais kitais žmogaus gyvenimo atžvilgiais. 

Jis pažvelgė į psichologę, tikėdamasis pritarimo. Ši linktelėjo, 
duodama ženklą tęsti. 

— Pavyzdžiui, mylia per keturias minutes. Mes žinome, kad įma- 
noma įveikti mylią keliomis sekundėmis greičiau, tačiau joks žmogus 
niekada neįveiks mylios per vieną minutę. Ko gero, nepavyks ir per 
tris. — Jiedu su Naome varžydamiesi susižvalgė. 

Kas nors iš daktaro Detorės vaikų galėtų, — bylojo jos veido išraiška. 

— Tas pat galioja ir kalbant apie ūgį, — tęsė Džonas. — Daugu- 
ma žmonių išsitenka tam tikrose ribose. Pasitaiko pavienių išimčių, 
tačiau septynios su puse pėdos tikriausiai yra viršutinė riba, taigi neį- 
manoma rasti žmogaus, kuris būtų penkiolikos pėdų ūgio. 

Jis vėl pažiūrėjo į psichologe. 

— Jei aš teisingai supratau, jūs norite pasakyti, kad šis Luko ir 
Febės kalbinis gebėjimas yra tolygus... prilygsta... myliai per minutę 
arba penkiolikos pėdų ūgiui? 

— Būtent. 

Džonas sugavo Naomės žvilgsnį, bet staiga nusuko akis į šoną. 
Jis dar nebuvo aiškiai suvokęs, ką iš tiesų reiškia Luko ir Febės elgesys, 
o dabar suvokė, tačiau nebuvo tikras, kaip pats dėl to jaučiasi. 

— Kodėl Četvaindas-Kaningamas tau to nepasakė? — paklausė 
Naomė. 

Džonas pažvelgė į ją, paskui į psichologę, tada vėl į žmoną. 

— Jis pasakė. Jis kaip tiktai ir sakė. O aš maniau, jis galbūt perde- 
da, bet dabar jau suprantu, jog tikriausiai nieko neperdėjo. 

— Norite pasakyti, kad mūsų vaikų matematiniai sugebėjimai 
viršija visų šiuo metu pasaulyje gyvenančių žmonių galimybes? 

— Manau, visų aliai vieno kada nors gyvenusių žmonių, ponia 
Kleson, — psichologė abejodama pažiūrėjo į Džoną ir Naomę. — Gal- 
voju, kitą kartą man reikėtų pamatyti Luką su Febe. Būtų idealu, jei 
galėčiau tai padaryti vaikų darželyje. 

Naomė jautė, kaip įsiplieskia jos skruostai. 

— Priežastis... Suprantate, pagrindinė priežastis, dėl kurios mes 
pas jus atvykome, yra... ta... — tikėdamasi palaikymo, ji žvilgtelėjo į 
Džoną, paskui vėl atsigręžė į daktarę Mikelaidis. — Ta, kad manęs pa- 
prašė jų daugiau nebevesti į darželį. 

Psichologė linktelėjo. 

— Suprantu, bet aš galėčiau pasikalbėti su vaikų darželio vadovė 
ir pasiteirauti, ar ji nesutiktų priimti jų atgal, man stebint jų elgesį, — 
esu dariusi tai ne vieną kartą, ir problemų paprastai nekildavo. 

— Būsime jums labai dėkingi už viską, ką padarysite, — tarė 
Naomė. 

Kai jie išvyko, psichologė kompiuteryje užsirašė savo pastebėji- 
mus. Paskui peržiūrėjo psichiatro, daktaro Talboto, pastabas, kurias 
šis buvo jai atsiuntęs faksu. 


Įkyrūs, pretenzingi tėvai, — užrašė ji. 


Tėvas labai daug laiko praleidžia darbe, tačiau tai kompensuo- 
ja, jo paties supratimu, jiems skiriamo laiko „kokybe“. 

Protingi žmonės. Daktaras Klesonas — tipiškas moksli- 
ninkas. Intelektas išvystytas labiau nei žmonos, bet mažiau 
praktinis. Paistalai apie kalbą aiškiai byloja apie jų per dideles 
ambicijas, siejamas su Luku ir Febe. Labai tikėtina, kad toks 
požiūris vienaip ar kitaip pakenks dvyniams — tai matyti iš jų 
elgesio. Dėl to gali išsivystyti Fobija mokyklai. 

Dvynių užsisklendimas — smurtavimo požymis? Tėvai nea- 
bejotinai kažką slepia — akivaizdu stebint jų kūno kalbą. 

Kaip ir daugelį panašių Atono kalno pusiasalyje įsikūrusių vienuolynų, 
Perivoli Tis Panagias sudarė didžiulis įvairaus architektūrinio stiliaus 
pastatų kompleksas, apjuostas išorine vienuolyno siena. Viduramžiais 
vargingi vienuoliai buvo įsikūrę pagrindinio pastato celėse, o turtin- 
gesni atvykėliai statėsi sau atskirus namus, naudodami jiems patin- 
kančias statybines medžiagas — dažniausia medieną arba akmenis — 
ir dažydami savo pasirinkta spalva. 

Žvelgdamas pro savo celės langelį į akmenimis grįstą kiemą, ku- 
riame iš kitų pastatų aiškiai išsiskyrė kupolo formos bažnyčia, iš vie- 
nos pusės supama į eilę sujungtų namų, kurie nebūtų gadinę vaizdo ir 
San Franciske arba Bostono rajonuose, o iš kitos — dantytų sienų su 
bokšteliais, Haraldas Gatvordas galvojo, kaip dažnai nutikdavo kon- 
templiacijos valandomis, jog naktį ši vieta šiek tiek primena apleistą 
kino studijos teritoriją. 

Išskyrus tai, kad ji niekada nebuvo apleista. Čia visą laiką veikė 
Dievo dvasia, akių nuo jos nenuleido mylimasis angelas sargas, visada 
budri Mergelė Marija. 

Tėvas Janis pro aukštus medinius vienuolyno vartus buvo pralei- 
dęs vos vieną kitą įsibrovėlį iš išorinio pasaulio. Piligrimus, be abejo, jie 
priimdavo, laikydamiesi vienuoliškos svetingumo tradicijos, vis dėlto 
abatas gerai prisiminė, kad jau dvidešimt, o galbūt ir daugiau metų, 
— reikėtų patikrinti registracijos žurnalą, — čia nebuvo užsukęs joks 
piligrimas iš žemyninės dalies, kurią nuo vienuolyno skyrė dvidešim- 
ties kilometrų kelionė laivu. Kartkarčiais pro šalį praplaukdavo koks 
atsitiktinis kruizinis laivas arba jachta, tačiau jie visada laikydavosi 
atstu, tiesa, labiau iš pagarbos keturiems nepažymėtiems, vandenyje 
panirusiems rifams, o ne vienuoliškam nuošalumui, įtarė jis. 

Vienas toks įsibrovėlis buvo nešiojamasis kompiuteris, dabar pa- 
dėtas šalia Biblijos ant kuklaus medinio stalo Haraldo Gatvordo ankš- 
toje celėje. Abatui prašymas turėti kompiuterį pasirodė keistas, tačiau 

kas jis toks, kad atsakytų amerikiečiui, kurį čia atvedė pati Mergelė 
Marija išgelbėti jų vienuolyno? 

Visi kiti šiuolaikinio pasaulio atributai buvo įkurdinti kaime, ne- 
toli nuo vienuolynų sienų, tik truputį žemiau. Ten gyveno Mokiniai 
kartu su savo moterimis. Mokiniai galėjo dalyvauti pamaldose, vyks- 
tančiose vienuolyno bažnyčioje, taip pat ateiti į didingą refektoriumą 
freskomis dekoruotomis sienomis ir tyloje valgyti kartu su abatu ir 
dar keturiais vienuoliais, tačiau be moterų. 

Vidurnaktį, pagal jam įprastą ritualą, Haraldas Gatvordas per- 
traukė savo maldų vigiliją. Jis buvo patenkintas Mokinių darbu. Su- 
naikintos penkios Šėtono išperų kompanijos. Apie tris iš jų pranešė 
pasaulio žiniasklaida, bet į ketvirtą, žuvusią Italijoje įvykusioje auto- 
avarijoje, niekas neatkreipė dėmesio, lygiai kaip ir į penktą, žuvusią 
sraigtasparnio avarijoje Singapūre. Tačiau jis manė esant išmintinga 
sukviesti Mokinius namo ir luktelėti, kol įkarštis atvės. 

Šiuo metu kovos lauke buvo likęs tik vienas Mokinys. Jis buvo 
geras, jis buvo tikrai atsidavęs. Greitai ateis laikas ir jį pašaukti namo 
ir atiduoti jam atlygį — Larą, malonią mergaitę, laukiančią jo kaime, 
tokią kantrią, tokią dievotą. 

Gautų laiškų aplanke buvo Timono Korto rašytas elektroninis 
laiškas. 


Jei įgyčiau aušros sparnus ir įsikurčiau prie tolimųjų jūros 
pakraščių, net ten mane vedžios tavo ranka ir tvirtai laikys 
tavo dešinė. 


Haraldas Gatvordas užsimerkė ir paprašė Mergelės Marijos pa- 
diktuoti atsakymą. 

Lukas ir Febė klūpojo ant virtuvės grindų ir susidomėję stebėjo savo 
jūrų kiaulytes. 

Karamelinis buvo su smėlio spalvos ir baltais dryžiais, o Šokola- 
dinė — tamsiai ruda su baltais dryžiais; jie buvo mieli gyvūnėliai žvil- 
gančiais kailiukais, juodomis beplaukėmis ausytėmis, mažomis letenė- 
lėmis ir labai keistai cypavo. 

Naomė meiliai žiūrėjo į Luką ir Febę, žaidžiančius su gyvūnėliais 
ir šeriančius juos morkomis. Vaikai pirmą kartą per visą gyvenimą de- 
monstravo tikrą švelnumą ir meilę, nors ji tuo pat metu ir nerimavo, 
ar ilgai jiems nepabos. 

Penkios savaitės iki Kalėdų. Naomė mėgo Kalėdas, mėgo statyti 
namie eglutę ir ją puošti, mėgo ruošti kalėdinius valgius, pirkti dova- 
nas ir jas pakuoti. O be to, šiemet Lukas ir Febė buvo jau pakankamai 
ūgtelėję, kad galėtų suprasti, kas vyksta. 

Ji laukė sniego, nes baltos Kalėdos būtų tiesiog nuostabu. Ka- 
lėdų išvakarėse pas juos atvyks ir iki Kalėdų antrosios dienos pabus 
jos motina ir Harietė, o Švedijoje gyvenanti Džono motina žadėjo ap- 
sistoti pas juos visai Kalėdų savaitei. Švediškai Kūčių vakarienei, per 
kurią nuo gėrimų lūžta stalas, atvyks Karsonas su Karolina ir vaikais, 
taip pat ir Roza, Gordonas bei jų vaikai. Turėtų būti nuostabu — tiesa, 
daug chaoso, bet nuostabu! 

Sėdėdama ji jautė, kaip pamažu ima slūgti po susitikimo su vaikų 
psichologe, daktare Mikelaidis, viduje kunkuliuojantis pyktis. 

Naomė jautėsi sumenkinta šios moters. Automobilyje, pakeliui į 
namus, Džonas tvirtino, esą ji per daug jautriai sureagavusi, bet Nao- 
mė nesutiko. Jai atrodė, kad ji ir Džonas dalyvavo teisme. Taip, tiesa, 
jie nepapasakojo psichologei apie Detorę, tačiau... 

Jos apmąstymą nutraukė Džonas. Jis grįžo iš Žemakalnių, visas 
sukaitęs, prakaito permerktu šiltu treningu, gerokai pabėgiojęs ristele. 
Jiems popiet parvykus iš daktarės Mikelaidis, Džonas liko namie, ne- 

išvyko į darbą, todėl Naomė tik apsidžiaugė, kad jis nusprendė pabė- 
gioti; pastaruoju metu beprotiškai daug dirbo, todėl mankštindavosi 
mažiau nei paprastai. 

— Labas, Lukai! Labas, Febe! Labas, Karamelini! Labas, Šokoladi- 
ne! — pasveikino jis uždusęs. 

Vaikai jo nepaisė. 

— Gerai pabėgiojai? — pasiteiravo žmona. 

— Šešios mylios! Puiku! — jis nusišluostė kaktą ir įtraukė oro. 

Džono veidas net žėravo raudoniu nuo įstangos, plaukai buvo iš- 
sidraikę. Naomei patiko tokia jo išvaizda. 

— Penkiasdešimt dvi minutės, įskaitant daugiau kaip pusę my- 
lios bėgte stačiu taku aukštyn. 

— Neblogai! — tarėji. — Tau skambino tris kartus: vieną — Kar- 
sonas, o du kartus — kiti kolegos... Užrašiau ir padėjau ant tavo stalo. 

— Ačiū, — Džonas dirstelėjo į savo laikrodį, paskui nuleido akis 
į vaikus. 

— Kaip laikosi Karamelinis, Febe? 

Ilgokai buvo tylu. Galiausiai, nė nepažvelgdamas į jį, Lukas at- 
sakė: 

— Kamelis yra mano kelytė. O Febės — Šokolė. 

— Teisingai. Tėtis susipainiojo. Tai kaip gyvena tavo Karameli- 
nis, Lukai? 

Lukas erzino jūrų kiaulytę — prie siūlo galo pririšęs maisto gra- 
nulę, vis patraukdavo ją taip, kad gyvūnėlis negalėtų pasiekti. Susi- 
erzinusi jūrų kiaulytė suspigo — pasigirdo kažkas panašaus į garsą, 
išgaunamą blizginant stiklą. Lukas nusijuokė ir vėl timptelėjo siūlą. 

Džonas priklaupė šalia sūnaus, pastumdamas į šalį ant grindų 
gulinčią knygą. 

— Kartais reikėtų duoti jai atlygį, kitaip kiaulytei atsibos ir ji 
daugiau nebežais. 

Jūrų kiaulytė paėjo į priekį, o Lukas ir vėl patraukė siūlą, visiškai 
Nepaisydamas tėvo patarimo. Paskui ir vėl. Tuo tarpu Febė apvyniojo 
Siūlu kitą granulę ir, sekdama brolio pavyzdžiu, ėmė erzinti Šokolę. 

Džonas pasijuto esąs pašalinis. Vaikai ir vėl pastatė tą pačią ne- 
lemtą sieną, skiriančią juos nuo jo ir Naomės. 

— Jiems jau metas į lovytes, mielieji, — priminė Naomė. 

Nei Lukas, nei Febė nesureagavo. 

— Lukai ir Febe, padėkite gyvūnėliams susiruošti miegui, o pas- 
kui patys turėsite eiti į loveles! — paaiškino Naomė. 

Febė pasislinko arčiau narvelio, išėmė dubenėlį, paskui nuėjo prie 
kriauklės, atsistojo ant kėdės ir atsuko čiaupą. Smiliumi patikrino van- 
dens temperatūrą, luktelėjo, kol ims bėgti šaltas, tada prileido dubenė- 
lį vandens jūrų kiaulytėms ir pastatė jį į narvelį. 

Nors vos prieš kelias akimirkas buvo supykęs, Džonas stebėjo ją 
didžiuodamasis. Tai buvo jo dukra, kuri dabar visiškai savarankiškai 
rūpinosi savo gyvūnėliu! 

Lukas pakėlė dėžutę su maistu ir pripylė granulių į plastikinį 
lovelį. Paskui priklaupė ant kelio, paėmė rieškučiomis Karamelinį ir 
įkėlė jį į šiaudais išklotą narvelį. Febė, paėmusi sauso maisto granulę, 
prisiviliojo Šokoladinę, tada pakėlė ją, pabučiavo į snukutį ir švelniai, 
tartum laikydama neįkainojamą porcelianinę puošmeną, pastatė ant 
šiaudų narvelyje. 

Džonas ir Naomė kartu išmaudė vaikus, paskui jis nuvedė juos į 
lovas. 

— Ar palinkėsi labosnaties Kameliui? — paklausė Lukas. 

— Žinoma. 

— Ar palinkėsi labosnaties Šokolei? — pasiteiravo Febė. 

— Be abejo, širdele. 

Džonas išėjo iš vaikų kambario ir švytėdamas džiaugsmu uždarė 
duris. Vaikai paprašė, kad jis kažką padarytų! Ei, bet juk tai pažanga! 

Jis nuliuoksėjo laiptais žemyn, įėjo į virtuvę ir priklaupė priešais 
narvelį, kuriame gulėjo susirangę abu gyvūnėliai. 

— Lukas ir Febė prašė palinkėti jums labos nakties! 

Virtuvėje kvepėjo gaminamu maistu. Naomė stovėjo palinkusi 
virš „Agos“ ir maišė keptuvėje maistą. Ji suglumusi pažvelgė į vyrą. 

— Aš išalkęs, — pasakė Džonas. — Ko gi mes čia turime? 

— Šiandien bus patiektas ypatingas patiekalas: keptuvėje kepta 
jūrų kiaulytė ant grikių paplotėlio su vaikų psichologės užkrūčio liau- 
komis, — atsakė Naomė. — Ketinau pavaišinti jos smegenėlių guliašu, 
tačiau jų buvo tiek nedaug, kad teko atsisakyti šio sumanymo. 

Džonas apsikabino žmoną. 

— Nebūk jai tokia žiauri — ji bent jau duos jiems šansą sugrįžti 
į darželį. 

— Ji elgėsi kaip kalė, — atsakė Naomė. 

— Įsivaizduok save jos vietoje. 

Naomė pervėrė Džoną žvilgsniu. 

— Tikrai? 

— Mes juk šį bei tą nuo jos nuslėpėme. 

— Džonai, ji juk kaltino tave ir mane, tvirtindama, kad mes patys 
esame kalti dėl tokio vaikų elgesio. Ji apie tai daug nekalbėjo, tik leido 
suprasti, kad visos problemos, susijusios su Luku ir Febe, kyla todėl, 
kad mes esame niekam netikę tėvai. Tai netiesa, ir tu pats tai gerai 
žinai. 

— Jie elgiasi geriau. Jie ir kalba truputį daugiau. Gal mums rei- 
kalingas visai ne psichologas, gal mums tereikia tik daugiau laiko. Tu 
pažvelk į juos... pati matei, kaip jie žaidė su jūrų kiaulytėmis... kaip jie 
myli jas. Argi ne tiesa? 

— Malonu tai matyti. Būtų lygiai taip pat malonu, jeigu ir mums 
parodytų tiek švelnumo. Žinau, paaugę jie tapo truputį geresni. Kaip 
apmaudu, kad nesišypso dažniau — jų šypsenos tokios mielos. 

Mokinys naktį praleido jaunimo nakvynės namuose, Boverio gatvėje, 
laikydamasis atokiai nuo kitų, todėl jo išvykimas geliančiai šaltą rytą 
buvo toks pat nepastebėtas kaip ir atvykimas. Praeis kelios savaitės, ir 
jis išnyks iš visų čia esančių atminties. 

Kukliai papusryčiavęs žmonių pilnoje kavinėje, jis metro nusiga- 
vo į Vest Vilidžą ir įsimaišė į žmonių sūkurį gatvėje, kurioje net no- 
sis rietėsi nuo šimtų skirtingų kvapų, o tūkstančiai įvairiausių garsų 
smarkiai disonavo. Pradėjo snigti. Pamažu besileidžiantys skaisčiai 
balti dribsniai, vos tik pasiekę žemę, virto purvinai pilka pliurza. 

Jis užtruko vos porą minučių, kol rado antrą pagal jo turimą są- 
rašą interneto kavinę, deja, visi kompiuteriai buvo užimti, todėl jam 
teko atsisėsti į eilę. Jį ėmė kalbinti jauna moteris nevalyvais drabu- 
žiais. Jos vardas Elenė, pasakojo ji, tačiau draugai ją vadiną Ele. Jai 
pasiteiravus, kur jis gyvena, atsakė, kad atvyko iš Naujojo Džersio. Ne- 
siliaudama toliau įkyriai klausinėti moteris pasidomėjo, ką jis dirba. 
Jis atsakė dirbąs Viešpačiui. 

Ji ir toliau kalbino, žvelgdama tokiu žvilgsniu, kuris vertė jį pa- 
sijusti nepatogiai, vis labiau artindamasi ir siųsdama atitinkamus sig- 
nalus. Gundydama jį. Šėtono siųstoji. Tai buvo aišku, kaip visuomet 
tokiais atvejais: siųsta tam, kad sunaikintų jo meilę Larai. 

Artimiausias kompiuteris atsilaisvino ir jis pasitraukė nuo mo- 
ters, sukalbėdamas padėkos maldą Viešpačiui. Atsisėdęs prie kom- 
piuterio, Joelis Timotiejus įrašė vartotojo vardą, surinko slaptažodį ir 
prisijungė prie „Hotmail“ paskyros. | 


Čia jo laukė vienas naujas elektroninis laiškas. 


Viešpats jį saugos ir stiprins, padarys laimingą užjūrio žemėje 
ir nepaliks priešų rankose.* 


* Ps 42,2, tik Biblijoje nėra „užjūrio“. 

Mokinys ištrynė elektroninį laišką, atsijungė nuo paskyros ir iš- 
ėjo iš kavinės. Jis šypsojosi. Skubiai ėjo atgal į metro stotelę, nepaisy- 
damas nei kvapų, kuriuos įkvepia, nei garsų, nes galvoje dabar sukosi 
daug svarbesnės mintys. Kelionės planai. Jis dar niekada nebuvo išvy- 
kęs už Jungtinių Valstijų ribų. 

Ir štai, jis išvyksta į Angliją. 

Kalėdų dekoracijos dar nebuvo nukabintos. Ant vienos iš sienų kabėjo 
vaikų tapytas politiškai korektiškas Trijų išminčių plakatas, vaizduo- 
jantis juos kaip skirtingų etninių grupių atstovus. Šeila Mikelaidis, 
laikydamasi atstumo, stebėjo, kaip Naomė padeda Lukui ir Febei nusi- 
rengti paltus, pakabina juos ant gembės ir išeina. 

Psichologė tuojau pat atkreipė dėmesį, kad dvynius tartum kaž- 
kas pakeitė. Galėjai pamanyti, kad motinos išvykimas jiems suteikė 
energijos. Lukas, o įkandin jo Febė, nuėjo į didįjį žaidimų kambarį. Šei- 
la prisiartino prie tarpdurio, kad galėtų stebėti, ir jau tą pačią akimirką 
išsigando to, ką išvydo. 

Kambaryje žaidė apie tuzinas vaikų, daugiausia mažomis grupe- 
lėmis, su jais buvo prižiūrėtoja, ketvirtą dešimtį pradėjusi moteris, ap- 
sirengusi džinsais ir egzotišku vilnoniu megztiniu. Vos tik pasirodė Lu- 
kas su Febe, iškart liovėsi bet kokia veikla, visi tarytum pagal komandą 
nuščiuvo. Nė vienas iš vaikų neužmezgė akių kontakto su dvynukais, 
tačiau susidarė įspūdis, kad jie visi pastarųjų vengia, nors niekas iš savo 
vietos nepajudėjo. Vaizdas priminė sustingusį gyvąjį paveikslą. 

Psichologė stebeilijo į prižiūrėtoją, kuri akivaizdžiai nepatiklio- 
mis akimis sekė Luką ir Febę. 

Lukas nuėjo tiesiai prie stalo, kur vos prieš kelias akimirkas du 
berniukai tampė nedidelį ant žirgo sėdintį riterį, ir, neištaręs nė žo- 
džio, ištraukė jiems iš rankų žaislą; nė vienas iš žaidusiųjų į jį nepa- 
žvelgė. Lukas paniekinamai nužvelgė žaislą ir sviedė jį atgal ant stalo. 
Febė, priklaupusi ant grindų, įdėmiai žiūrėjo į lėles. Tuo tarpu dvi ma- 
žylės, Mikelaidis aiškiai matė, taip ir liko sustingusios, tik drebėjo. 

Paskui Lukas nuėjo prie stalo, kur keturi vaikai žaidė lego kaladė- 
lėmis. Jo rankos judėjo taip greitai, kad psichologė nesuspėjo akimis 
sekti judesių. Matė tik neaiškius mostus, spalvotas kaladėles, įdėmų 
prižiūrėtojos žvilgsnį ir kitus vaikus, it sustingusius, su baime akyse. 
Netrukus Lukas pasitraukė į šalį. 


PETER JAMES e TOBULIFJI 279 


Psichologė nevalingai kilstelėjo ranką ir delnu užspaudė sau lūpas. 
Ji negalėjo patikėti tuo, ką išvydo. Lego kaladėlių bokštas, kuris ką tik, 
mažiau nei prieš minutę, buvo neišbaigtas ir aiškiai pakrypęs į šoną, da- 
bar atrodė tobulas, keliais coliais aukštesnis, o visos kaladėlės perstaty- 
tos taip, kad kiekvienoje pusėje jos buvo vienodos spalvos, taigi statinys 
atrodė nelyginant vertikalus Rubiko kubas tobulai nuožulniu stogu. 

Netrukus ji turėjo pasitraukti į šalį, nes Lukas ir Febė išžygiavo 
atgal į koridorių. Tarsi gyviai, bundantys iš žiemos miego, vaikai vie- 
nas po kito atsisuko į duris, lyg norėdami įsitikinti, ar jie tikrai išėjo. 

Šeila Mikelaidis pajuto ant sprando pasišiaušiant plaukus. 

Ji stebėjo, kaip Lukas su Febe prisiartina prie kompiuteriu žai- 
džiančio berniuko. Jie priėjo prie jo ir atsistojo iš abiejų pusių, paskui 
abu pažvelgė į berniuką ir kažką pasakė. 

Berniukas akimirksniu stryktelėjo nuo kėdės ir drebėdamas nu- 
bėgo prieškambariu; jis rėkė taip garsiai, kad atrodė, jog jam iššoks 
akys. Iš virtuvės išėjo Patė Barli. Ji sunerimusi pažvelgė į psichologę ir 
apsikabino berniuką. 

— Kas atsitiko, Matjau? Kas gi tau? 

Berniukas įsikniaubė jai į rankas, tartum prašydamas apginti, ir 
nesiliovė rėkęs it išgąsdintas gyvūnėlis. 

Mažylis savo baime užkrėtė ir psichologę, kurios oda dabar pri- 
minė žąsies. Ji įdėmiai klausėsi, bandydama nugirsti, ką berniukas 
sako, tačiau jis tik vapaliojo. Tuo pat metu stebėjo ir Luką su Febe, 
kurie dabar buvo įnikę į rekvizuotą kompiuterį. 

Ką gi tokio jie pasakė šiam berniukui? 

Po kelių minučių Patei Barli pavyko išsivaduoti ir ji, prisijungusi 
prie koridoriuje stoviniuojančios psichologės, akimis davė ženklą paė- 
jėti toliau nuo dvynukų. 

— Ką sako mažasis Matjus? — psichologė kreipėsi į mokytoją. — 
Ką tokio jam pasakė Lukas ir Febė, dėl ko jis taip sutriko? 

— Nežinau... visada būna tas pat... Kitus vaikus jie irgi taip pat 
Sutrikdo. Manau, svarbiausia yra ne tai, ką jis pasako, bet kaip jie tai 
Padaro. Be to, jie atrodo gerokai vyresni. 

— Esu mačiusi daugybę vaikų, turinčių ganėtinai rimtų elgesio 
sutrikimų, — vis dar tyliai kalbėjo Šeila Mikelaidis. — Žiaurių vaikų, 
nekontroliuojamų vaikų, savyje visiškai užsisklendusių vaikų... bet dar 
niekada neteko matyti ko nors panašaus... panašaus į tai, ką išvydau 
per keletą pastarųjų minučių. 

— Ir aš nesu nieko panašaus mačiusi, — atsakė Patė Barli. — 
Nors, patikėkite manimi, gyvenime yra tekę susidurti su vienu kitų 
siaubą keliančiu vaiku. 

— Ar jie kada nors yra fiziškai smurtavę? Gal kuris nors iš jų yra 
fiziškai nuskriaudęs kitą vaiką? 

— Ne, to nė viena nepastebėjome. Tai susiję su psichika; jie linkę 
manipuliuoti. Jei mėginu pasikalbėti su jais pačiais, jie arba išvis ne- 
kalba, arba kažką nesuprantamai svaičioja. 

— Aš jums labai dėkinga, kad leidote man atvykti pas jus ir ste- 
bėti šiuos vaikus. 

— Turbūt jau supratote, kodėl buvau priversta uždrausti jiems 
lankyti mūsų vaikų darželį? 

— Taip. 

Kurį laiką jos abi dar stebėjo Luką ir Febę. Iš šalies jie niekuo ne- 
išsiskyrė iš kitų normalių, laimingų, kartu žaidžiančių vaikų. 

Paskui Patė Barli pareiškė: 

— Tik vienas Dievas žino, kokie jie bus, kai paaugs. 

Naomės dienoraštis 


Sniegas! Keturi coliai, balta, kiek tik akys užmato! Puiki Naujųjų pradžia! 
Džonas nupirko rogutes. Nusivežėme L. ir E. į Pietų Žemakalnius. L. patiko, 
o F. nepatenkinta niurzgėjo. Kaip jai gali nepatikti sniegas? Ar įmanoma, 
kad vaikas nemėgtų sniego? 

Kitą savaitę jie pradės lankyti naują vaikų darželį, skirtą turintiems 
specialių poreikių. Jį pasiūlė Šeila Mikelaidis (ši moteris labiau panaši į sa- 
distę nei į psichologę!). 

Tamsiausiomis akimirkomis, nerimaudama dėl to, ką mes padarėme, 
arba, teisingiau sakant, dėl to, ką padarė Detorė, aš bent jau sugebu save 
įtikinti, kad žmonės nėra nei didingi, nei ypatingi. Ar kalbos apie tai, koks 
brangus ir šventas gyvenimas, nėra tik tušti plepalai? Galbūt mes, kurie 
gyvename Pirmajame pasaulyje, — šiaip ar taip, sudarome tik tam tikrą 
žmonijos dalį, — galime taip teigti. Tačiau kaip ten Detorė pasakė? Mažiau 
nei 20 procentų pasaulio gyventojų moka skaityti arba rašyti? Nežinau, ar 
gyvenimas man atrodytų nuostabus, jei kiauras dienas braidyčiau ryžių 
laukuose, o naktimis šalia manęs lūšnelėje gulėtų devyni vaikai? Nemanau, 
kad tai vadinčiau gyvenimu, jau veikiau egzistavimu. 

Greitai jiems sueis treji. Kuo juos pradžiuginti? Svarstome, ar reikėtų 
surengti gimtadienio vaišes ir pakviesti į svečius vietos vaikus. Neįsivaiz- 
duoju, kiek mamų galėtų atvežti savo mažylius — būtų nesmagu. Tuo la- 
biau jei Lukas ir Febė su jais nebendrautų. 

Lukas, nepaprastai susikaupęs, sėdėjo svetainėje ant grindų, su 
„PlayStation“ valdymo svirtimi rankoje. Šalia jo priklaupusi Febė, ly- 
giai taip pat susikaupusi, atidžiai sekė, kas vyksta televizoriaus ekra- 
ne, ir be perstojo komandavo savo broliui. 

Ilgu apdaru su gobtuvu vilkintis žmogus lipo nesibaigiančiais go- 
tiško stiliaus laiptais; ąžuolinės durys tai atsiverdavo, tai užsiverdavo, 
trumpam leisdamos pamatyti už jų besislepiančius keistus padarus — 
vieni jų buvo baisūs, kiti gražūs, o dar kiti — keisti ir paslaptingi. Kar- 
tais Lukas, griežtai įsakius Febei, paspausdavo mygtuką, ir žmogus 
staiga pasilenkdavo. Kitais atvejais jis staigiai apsisukdavo šimto aš- 
tuoniasdešimties laipsnių kampu. 

Gal tai tik ji įsivaizdavo, pagalvojo Naomė, tačiau daktarė Šeila 
Mikelaidis atrodė akivaizdžiai palankiau nusiteikusi jų atžvilgiu. Psi- 
chologė kukliai stovėjo kambario gale ir stebėjo vaikus, nepratardama 
nė žodžio, kartkarčiais kažką pasižymėdavo savo mažame bloknote. 
Prieš tai ji dvi dienas praleido vaikų su specialiais poreikiais darželyje, 
taip pat stebėdama Luką ir Febę, o šiandien visą dieną, stengdamasi 
neatkreipti į save dėmesio, sekė juos jų namuose. 

Tačiau šįkart, jautė Naomės širdis, jie pagaliau išgirs tikslų savo 
vaikų įvertinimą ir, reikia tikėtis, kokį nors konkretų patarimą, kaip 
sujais apsieiti. 

Psichologė stovėjo prie vonios kambario durų ir žiūrėjo, kaip Na- 
omė su Džonu maudo ir šluosto savo dvynukus. Regis, Lukas ir Febė į 
jos buvimą reagavo taip pat, kaip į daugelį dalykų: nekreipė dėmesio. 
Vaikai jos tarsi nematė. 

Nusileidę žemyn jie susėdo prie stalo virtuvėje. Šeila Mikelaidis 
pasidėjo priešais save bloknotą; ji akivaizdžiai jautėsi nejaukiai. Išsi- 
maišė kavą, paskui paėmė Naomės pasiūlytą imbierinį sausainį. PO 
valandėlės tarė: 

— Daktare Klesonai, ponia Kleson, prisipažįstu, kad esu nepa“ 

prastai susirūpinusi dėl Luko ir Febės. Manau, jūs galėtumėte šiek tiek 
ištaisyti savo, kaip tėvų, elgesį, tačiau iš to, ką mačiau stebėdama jus, 
galiu daryti išvadą, jog problemos šaknys glūdi kitur. 

— O ką būtent galėtume ištaisyti? — nusiteikusi prieštarauti pa- 
klausė Naomė. 

— Ką turite omenyje, kalbėdama apie šaknis? — paantrino Džo- 
nas. 

— Ką gi, paaiškinsiu, — tarė ji, dėdama sausainį į lėkštutę ir 
svajingai žiūrėdama į garą, kylantį iš kavos puodelio. — Man reikia 
truputį laiko apsvarstyti tam, ką mačiau, be to, norėčiau pasikalbėti 
su vienu kitu iš savo kolegų. Tačiau jau dabar galiu pasidalyti vienu iš 
pastebėjimų: jūs nesulaukiate iš savo vaikų tiek meilės ir švelnumo, 
kiek paprastai būtų galima tikėtis. Yra pastebėta, kad dvyniams ilgiau 
nei kitiems vaikams užtenka vienas kito, tačiau Lukui ir Febei jau be- 


veik treji. 

Žiūrėdama tiesiai jiems į akis, psichologė akimirką padvejojusi 
pridūrė: 

— Jie atrodo bejausmiai ir labai užsidarę, o tai paprastai byloja 
apie tėvų elgesio klaidas... 

— Klaidas? — įsiterpė Naomė. — Ką norite tuo pasakyti? 

— Tai, kad prieš vaikus galbūt naudojamas smurtas, — atsakė 
Šeila Mikelaidis. 


Naomė prasižiojo, nusiteikusi pratrūkti pykčiu, bet Džonas su- 
spaudė jai ranką: 

— Mieloji, nusiramink! 

— Aš jokiu būdu neteigiu, kad taip ir yra, nes nė karto nemačiau, 
kad jūs su jais blogai elgtumėtės. Manau, esate labai mylintys ir labai 
rūpestingi tėvai. 

Kol ji, kažko ieškodama, vartė užrašus, buvo nejaukiai tylu. 

— Ką jūs turėjote omenyje, teigdama, kad mes galėtume šiek tiek 
ištaisyti savo, kaip tėvų, elgesį? — vėl paklausė Naomė. 

— Na, prisiminkime, pavyzdžiui, tą pirmą rytą, kai atvykau pas 
jus, prieš jūsų vaikams iškeliaujant į darželį. Jūs išėjote iš virtuvės ir 

palikote mane vieną su jais. Jie manęs, tikrų tikriausios pašalietės, ne- 
bijojo, visiškai nebijojo. Vaikai, kurių ryšys su tėvais tvirtas, pašalinių 
žmonių prisibijo labiau nei tie, kurių ryšys silpnas. 

— Bet mes nuo pat jų gimimo stengiamės stiprinti šį tarpusavio 
ryšį! — nustebo Naomė. 

Psichologė linktelėjo, o jos veidas vis labiau niaukėsi. 

— Galbūt šiuo klausimu galėčiau jums šiek tiek padėti. Tačiau aš 
matau daug svarbesnių problemų, kurių priežastis, manau, nėra mano 
minėtasis tarpusavio ryšys. 

Naomė atidžiai stebėjo psichologę, kurios kūno kalba jai kėlė su- 
sirūpinimą. Tąsyk, kai jie pirmą kartą susitiko su šia moterimi, ji at- 
rodė nepaprastai pasitikinti savimi, netgi arogantiška, o dabar buvo 
matyti, kad ji nervinasi — sukinėjo rankose sausainį, žaidė pirštais, 
raukėsi, o veidas, nelyginant priešinantis kažkokioms dvasioms, kas 
kelios minutės vis įsitempdavo. 

— Teko stebėti Luko ir Febės elgesį tiek atskirai, tiek kartu. Ma- 
čiau, kaip jie sprendžia galvosūkius, ir stengdamasi atsižvelgti į ver- 
balinio bendravimo stoką mėginau įvertinti jų atminties gebėjimus ir 
protavimą. Galiu daryti išvadą, kad savo intelektu ir įgūdžiais Lukas su 
Febe gerokai pranoksta kitus savo amžiaus vaikus. Atrodo, kad jie kar- 
tais atlieka bandymus su viskuo, kas tik yra šalia jų. Dažniausiai būna 
visiškai užsisklendę savyje, o likusį laiką bando įrodyti savo viršenybę 
prieš visus, su kuriais tik susitinka: prieš kitus vaikus darželyje, prieš 
jus, o neturėdami jokio poreikio įrodyti savo pranašumą prieš jūrų 
kiaulytes, jie erzina jas, norėdami įsitikinti, kur yra tokio elgesio ribos; 
susidaro įspūdis, kad vaikai tiria, kiek kas gali atlaikyti ir ištverti. Man 
buvo labai sunku analizuoti jų mąstyseną, nes jie reaguoja į visiškai 
kitokius nei įprasta signalus, o ir bendrauja taip pat visiškai kitaip. Tai 
neatitinka jokių man žinomų kategorijų. 

— Jūs kalbate apie keistą mūsų vaikų kalbą? — pasiteiravo Džo- 
nas. 

— Taip, tai susiję ir su kalba. Buvau skeptiškai nusiteikusi, kai jūs 
pirmą kartą papasakojote apie ją, bet dabar jau imu tikėti. 

— Kuo jūs visa tai paaiškintumėte? — pasidomėjo Džonas. 

— Atsižvelgiant į tai, kad Lukas ir Febė yra apsiriboję vienas kitu 
ir retai bendrauja su jumis, ką jau kalbėti apie kitus vaikus, ir į jų uni- 
kalius gebėjimus, galima teigti, kad tai simptomiška autizmui. Anks- 
čiau tokią prielaidą buvau atmetusi, tačiau dabar norėčiau ją patikrin- 
ti. Siūlyčiau atlikti smegenų skenografiją. 

— Autizmas? — išsigandusi tarė Naomė. — Jūs rimtai manote, 
kad jie gali sirgti autizmu? 

— Apgailestauju, tačiau, mano nuomone, tai yra viena iš galimy- 
bių. Akivaizdžiai esti tam tikrų panašumų, todėl turėtume nustatyti 
diagnozę. 

Naomė pažvelgė į Džoną. Jis suspaudė jai ranką. 

Tuo tarpu psichologė tęsė: 

— Smegenyse yra visiškai paprasta percepcinė sistema, kuri at- 
pažįsta socialinio elgesio modelius ir į juos reaguoja. Vienas iš testų, 
kuriuos atlikau, rodo, kad Lukas ir Febė šio gebėjimo neturi arba jis 
suprogramuotas visiškai kitaip. 

— O gal galėtumėte konkrečiau paaiškinti? — paprašė Džonas. 

— Nesu tikra, ar jūsų vaikai geba suvokti kai kuriuos visuomenė- 
je įprasto, normalaus elgesio aspektus. 

Džonas dar stipriau spustelėjo Naomei ranką ir pažvelgė į psi- 
chologę. 

— O kas toliau? 

— Man reikia šiek tiek laiko viskam apgalvoti, — atsakė ji. — 
Viena iš galimybių būtų jums abiem padaryti pertrauką ir išleisti Luką 
su Febe į psichiatrijos centrą stebėjimui. 

— Apie tai negali būti nė kalbos! — pareiškė Naomė, atsigręž- 
dama į Džoną ir laukdama, kad jis pritartų. Akimirką atrodė, jog jis 
abejoja, bet netrukus pritariamai linktelėjo. 

— Tai siūlydama aš nė kiek neignoruoju jūsų kaip tėvų, — toliau 
kalbėjo psichologė. — Jeigu jūsų vaikai, kaip aš tikiuosi, yra nepapras- 


tai gabūs, o jų gabumai nepakankamai lavinami, tai buvimas kartu su 

kitais talentingais vaikais jiems išeitų tik į naudą. Galėčiau rekomen- 
duoti labai gerą įstaigą... 

— Atsiprašau, — pertraukė ją Naomė. — Tai neįmanoma. Šis 
klausimas nesvarstytinas. Mes esame jų tėvai, todėl nesvarbu, kokios 
sudėtingos būtų jų problemos, mes ir padėsime jas įveikti, kad ir kiek 
tai iš mūsų pareikalautų. 

— Ką gi, tuo atveju siūlyčiau alternatyvą: pakeisti jų užsiėmimus 
namie. Gal būtų ne pro šalį pakeisti jiems įprastą veiklą nauja. 

— Pavyzdžiui? — susidomėjo Džonas. 

— Duoti žaislų, kuriais paprastai žaidžia vyresnio amžiaus vai- 
kai, pasiūlyti atitinkamų žaidimų. Manau, galėtumėte nupirkti kom- 
piuterį, Lukas ir Febė negali jiems atsispirti, todėl ir užgrobė tą, kuris 
yra vaikų darželyje. 

— Šeila, — vėl kreipėsi Džonas, — prašau, atsakykite man nuo- 
širdžiai: kaip jūs elgtumėtės mūsų vietoje, jeigu jie būtų jūsų vaikai? 

— Man reikia pagalvoti, — atsakė ji. — Man reikia apie tai pa- 
sikalbėti su kai kuriais kolegomis, žinoma, konfidencialiai. Norėčiau 
atlikti vieną kitą tyrimą. Norėčiau duoti jums kokį nors stebuklingą 
patarimą, deja, negaliu, nes nieko panašaus nėra. Jūsų laukia nelen- 
gvas gyvenimas. 

Buvo matyti, kaip atsidaro priekinės namo durys. Mokinys uždėjo 
pirštą ant laikmačio sustabdymo mygtuko: 7.32 vakaro. Tamsu. Kaž- 
kas išėjo iš namo, rankoje laikydamas didelį skėtį. Stebėdamas pro 
savo naktinius žiūronus jis matė, kad tai bedievis vyras. Netrukus, 
davikliams užfiksavus bedievio judesius, įsijungė kiemo apšvietimas. 

Dabar! 

Mokinys paspaudė mygtuką. Jis stovėjo atokiau nuo šviesos, 
tamsoje, merkiant lietui, apsiavęs tuos pačius pamuštus batus, kuriais 
klampojo apsnigtais Ročesterio ir Niujorko šaligatviais. Buvo apsitū- 
lojęs keliais šiltų drabužių sluoksniais, tvirtai iki pat akių užsismaukęs 
juodą beisbolo kepuraitę, nors šiek tiek apsaugančią veidą nuo atšiau- 
raus vėjo ir aštraus it adatų dūriai lietaus. 

Tai buvo be paliovos pliaupiantis lietus, kurį debesys vėl susiurb- 
davo atgal ir vėl išlydavo žemėn. Jis buvo siurbiamas iš žemės kloakos, 
išlyjamas ir vėl siurbiamas, todėl jo nebuvo galima išvengti, nesvarbu, 
kur tu gyventum,; ant tavęs krito sniegas iš tų pačių žemės nuotėkų, tave 
merkė lietus, susiformavęs iš tų pačių nuotėkų, ir niekur negalėjai nuo 
jų pasislėpti, niekur ir toliau nepasislėpsi, kol neišvalysi visos kloakos, 
kol neišvaduosi miestų, slėnių ir lygumų nuo paskutinio sutepto atomo. 

Jis patikrino, ar sukasi laikmačio sekundžių rodyklė, paskui vėl 
pažiūrėjo pro naktinius žiūronus; žibintų šviesoje vaizdas buvo ryš- 
kiai raudonas. Bedievis palydėjo vidutinio amžiaus moterį vėjyje besi- 
plaikstančiu apsiaustu prie mažo japoniško automobilio, palaikė ati- 
darytas dureles, paskui, jai įsėdus į vidų, jas uždarė ir nuskubėjo atgal 
į prienamį. Mokinys šįkart išvydo ir bedievę, ji stovėjo toliau, tarpdu- 
ryje. Automobiliui nuvažiuojant, abu pamojavo. Nėra jokio šuns; ką gi, 
viena problema mažiau. 

Svarstydamas, kas galėtų būti toji moteris, Mokinys stebėjo, kaip 
ilgu sodybos keliuku važiuojančio automobilio žibintų šviesos slenka 
gyvatvore ir išnyksta naktyje, kitoje kloakos dalyje. Tada pakėlė žiū- 
"onus ir per smarkaus lietaus šydą pabandė įžiūrėti namą. Bedieviai 
uždarė duris. 

Nuleidęs žiūronus jis pridėjo pirštą ant laikmačio mygtuko ir ėmė 
laukti. Regis, praėjo visa amžinybė, kol užgeso kiemo žibintai. 

Akimirksniu spustelėjo mygtuką ir pažvelgė į laikrodį. Žibintai 
buvo nustatyti taip, kad šviestų tris minutes. 

Mokinys leidosi per lauką. Iki ryto lietus nuplaus visus pėdsakus. 
Antro aukšto lange pasirodė šviesa, tai pastebėjęs jis pakėlė prie akių 
žiūronus ir išjungė infraraudonųjų spindulių įrangą. Bedievis sėdėjo 
prie stalo, priešais kompiuterį; įjungė stalinę lempą, paskui kažką kils- 
telėjo, — tai buvo taurė ilga kojele, — prie lūpų ir išgėrė. 

Būk kantrus ir lauk Viešpaties, neapmaudauk dėl to, kuriam viskas 
sekasi, dėl žmogaus, puoselėjančio piktus kėslus. Susilaikyk nuo įniršio, at- 
sisakyk pykčio, neapmaudauk, nes tai tik į pikta veda. Nedorėliai bus pa- 
kirsti, o tie, kurie laukia Viešpaties, paveldės žemę. 37 psalmė. 

Mokinys buvo apsistojęs mažame, vėjo traukiamame seno pajū- 
rio viešbučio kambarėlyje, kurortiniame mieste Braitone ir Hove. Jo 
kambario langai išėjo į vėjo košiamą pasivaikščiojimų taką, surūdijusią 
ir sugriuvusią prieplauką, taip pat į jūrą, tamsią, nerimstančią, kaip ir 
jo širdis per pastarąsias tris dienas, kurias praleido čionai. 

Tai būtų labai lengva, reikėtų tik išlaukti, kol name užges šviesos, 
žengti žingsnį pirmyn, atlikti pareigą ir pasitraukti, persikelti kartu su 
išsinuomotu automobiliu šiąnakt keltu per Lamanšą. O jau rytoj vaka- 
re jis ramiai ilsėtųsi Laros glėbyje, Viešpaties prieglobstyje. 

O vis dėlto ne. Jo, kaip ir Jobo, kantrybei buvo skirtas dar vienas 
išmėginimas. Elektroniniame laiške, kurį atsiuntė jo Mokytojas Haral- 
das Gatvordas, buvo liepta dar truputį palūkėti, kruopščiau pasirengti, 
išlaukti tinkamos progos. Kol kas, perspėjo Dievas, buvo pavojinga. 

Mokysiu tave ir rodysiu tau kelią, kuriuo turi eiti; patarsiu tau, lydė- 
damas tave akimis. 32 psalmė. 

Mokinys vėl nuleido žiūronus. Įsiklausė į nakties garsus — į žie- 
mos žolėje šnarantį vėją, į vartų girgždesį ir traukinio bildesį tolumo- 
je, — jautė kaip veidą pliekia lietus, nuo drėgmės stingsta kaulai, ta“ 
čiau jo širdyje liepsnojo karšta ugnis. Juk šiame mažame namelyje, Už 
šių sienų, buvo daktaras Klesonas su savo žmona ir jų išperomis. 

Įvykdęs įsakymą, jis ilsėsis Laros glėbyje ir Viešpaties priegloDS“ 
tyje dar anksčiau, nei kas nors atras jų lavonus. 

Nuo: Kalė Almtorpas, Švedijos ambasada, 

Kvala Lumpūras, Malaizija. 
Kam: Džonas Klesonas, bklaesonOmorleypark.orą 
Tema: Mokiniai 


Džonai, 

tikiuosi, kad skaitydamas šį mano elektroninį laišką esi svei- 
kas ir sėkmingai grumiesi su bjauriu Britanijos klimatu! Gyve- 
nu čia, Malaizijoje, visai gerai, tik reikėjo laiko prisitaikyti prie 
karščio. Labai įdomu, kaip tau sekasi. Kaip Naomė? Kaip Lukas 
ir Febė? 

Turiu ganėtinai gerų žinių. Mano pažįstamas FTB darbuo- 
tojas pasakojo (visiškai konfidencialiai!), kad jie, ieškodami 
vadinamųjų Trečiojo tūkstantmečio mokinių, šį bei tą aptiko. 
Nors tai dar tik pati pradžia, tačiau (prašau, tik niekam ne- 
pasakok) yra pagrindo manyti, kad turime reikalą su religine 
sekta, įsikūrusia tolimoje Europos dalyje. Gali būti, kad šiuos 
žmones finansuoja vienos iš turtingiausių Amerikoje šeimų 
atstovas, paveldėjęs turtą iš savo tėvo, tačiau, kiek suprantu, 
įkalčiai šioje stadijoje yra labai trapūs. 

Kai tik sužinosiu ką nors nauja, parašysiu. Tuo tarpu būtų 
malonu išgirsti ką nors iš tavęs. Baisu, kaip greitai lekia laikas. 
Kiek metų praėjo po mūsų pastarojo susitikimo? 

Halsningar! 

Kalė 


Džonas sugniaužė kumštį ir iškėlė jį į viršų. 

— Jėėėė! 

Nutraukęs nuo smeigtuko paskutinę alyvuogę, sukramtė ją ir iš- 
Maukė martinio likučius. 

Lietus barbeno į langą tiesiai priešais jo stalą. Vakaras buvo iš 

tiesų bjaurus, o vėjas, regis, vėl stiprėjo. Tačiau jis perskaitė puikią ži- 
nią! Neilgai liko laukti, kada nutvers tuos šunsnukius! O tada jie bus 
saugūs. Pagaliau. 

Džonui reikėjo kažko, kas galėtų pradžiuginti po niūrių daktarės 
Mikelaidis, išvykusios prieš maždaug pusvalandį, ištarmių. 

Jis palenkė kokteilio taurę ir susikratė į gerklę paskutinius gėri- 
mo lašus. Ir tą akimirką tikrovė užgriuvo jį visu svoriu. O, Jėzau, ką, 
velniai rautų, jiems toliau daryti? 

Laukti. Laukti, kol sugrįš psichologė, nieko kito daugiau nebeliko. 

Norėdamas pradžiuginti Naomę, Džonas nuėjo tiesiai į virtuvę ir 
persakė gerąją naujieną nuo Kalės Almtorpo. Truputį padailindamas 
bičiulio žodžius, Džonas Naomei papasakojo, esą FTB po kelių dienų 
suims kaltininkus. Bus susemta visa nelaboji religinė sekta. 

Dar kelios dienos, ir jiems nebereikės nerimauti! 

Tačiau Naomė buvo ne tik išgėrusi didžiulę taurę martinio, bet 
ir visiškai blaivi. Ji neužsikrėtė savo vyro džiaugsmu, nei alkoholio 
įkvėptu optimizmu. 

Ji jam atsakė, kad gyvenimas yra sumautas. 

Šeila Mikelaidis nuskubėjo į savo namą Braitono centre, statytą dar 
karalienės Viktorijos laikais; jos mažytis skėtis buvo bejėgis prieš tokią 
audrą, todėl į koridorių įpuolė kiaurai permirkusi. Nusimetusi džin- 
sus ir megztinį, pirmiausia pasidarė sau kavos, išsiėmė iš šaldytuvo 
„Marks8<Spencer“ makaronų su tunais, paskui nusinešė padėklą į savo 
mažą darbo kambarėlį ir, įsitaisiusi prie stalo, įjungė kompiuterį. 

Intensyviai mąstydama ir jausdama, kaip nerimas gniaužia šir- 
dį, ji smeigė šakutę į pastą. Visą dieną be maisto, būtinai reikia kažko 
užvalgyti! Kramtė lėtai, kiekvienas kąsnis, kaip ir rijimas, reikalavo 
pastangų, nes gerklė buvo įtempta ir sausa. Langą krebždino lietus, ji 
tamsoje tik vos ne vos galėjo įžiūrėti kaimynų namo kontūrus anapus 
užpakalinio kiemo. 

Paskui staiga atsistojo, palinko į priekį ir išvyniojo ant kabliuko 
susuktą virvelę, nuleisdama žaliuzes. 

Moteris drebėjo. Drebėjo iš neapibūdinamos baimės. Ji visada 
gebėdavo susivaldyti. O dabar, pirmą kartą per visą laiką, nebejautė 
pagrindo po kojomis. Lukui ir Febei Klesonams buvo būdingas tam 
tikras simptomų kompleksas, su kuriuo jai niekada anksčiau neteko 
susidurti, ir tai vis labiau gąsdino. 

Ji ėmė spausdinti. 


Luko ir Febės Klesonų stebėjimai. Trečia diena. Jie nepanašūs 
į jokius man žinomus žmones. Jie taip puikiai manipuliuoja 
kitais ir taip giliai pasineria į apmąstymus, kad kyla įtarimas, 
jog jiems visiškai svetimi žmogiškai egzistencijai būdingi apri- 
bojimai. Akivaizdūs sociopatinio elgesio požymiai, bet už viso 
to yra kažkas daugiau... 


Šeila Mikelaidis liovėsi spausdinti ir valandėlę susimąstė. Reikėjo 
apie tai pasikalbėti su kitais psichologais, tačiau su kuo? 
Tarp stalo ir sienos nedidelę erdvę užimanti monstera atrodė gan 

graudžiai ir prašėsi palaistoma. Psichologė nusileido laiptais žemyn, 
prileido skardinę vandens ir, grįžusi atgal, išpylė jį visą ant perdžiūvu- 
sios Žemės, 0 pati vis mąstė, mąstė. 

Mąstė. 

Netrukus vėl ėmė spausdinti. 


Autizmas? O kaip paaiškinti kalbą, kuria jie kalbasi tarpusavyje? 


Kaip? 

Ji nenoriai vėl pakabino šakute kąsnį makaronų, įsidėjo į burną, 
ėmė kramtyti, toliau mąstydama. Mąstydama... Betgi kur nors tikrai 
turėtų būti ligos istorija, kur nors dokumentuose, knygose, nejaugi ne? 

Ji priklausė virtualiai psichologų bendruomenei, kuri kas savai- 
tę dalijosi naujausia informacija, susijusia su ligų istorijomis, gydymo 
metodika, vaistais, aptardavo ir bendro pobūdžio klausimus. Tai buvo 
puiki grupė, ją sudarė psichologai iš daugiau kaip trisdešimties šalių, ir 
anksčiau Šeila visuomet gaudavo išsamius atsakymus į visus rūpimus 
klausimus. 

Taigi ji parašė elektroninį laišką, apibendrindama apie Luką ir 
Febę surinktą informaciją ir pasiteiravo, galbūt kam nors teko susi- 
durti su panašiu atveju. 

Kad ir kaip būtų keista, ryte jos laukė dešimt elektroninių laiškų 
su atsakymais iš skirtingų psichologų. Penki iš jų gyveno Jungtinėse 
Valstijose, po vieną Jungtiniuose Arabų Emyratuose, Brazilijoje, Itali- 
joje, Vokietijoje ir Šveicarijoje. 

Keturi psichologai, visiškai atskirai vienas nuo kito, informavo 
apie tai, kad dvyniai, turintys panašių simptomų, buvo pradėti užsie- 
ninėje klinikoje, kuriai vadovavęs nužudytasis Amerikos genetikas 
daktaras Leo Detorė. 

Šeila įvedė į „Google“ paieškos sistemą: Dr. Leo Detorė. 

Tarp pirmųjų pateiktų nuorodų buvo ir ši: 


Laikraštis. USA Today. 2007, liepa. Dr. Dž. Klesonas. 
LOS ANDŽELO PROFESORIUS PRISIPAŽĮSTA: 
MUMS GIMS SUPROJEKTUOTAS KŪDIKIS. 

Ponas Ananasingalvis buvo su dryžuotomis kelnėmis, didžiuliais ba- 
tais, raudona nosimi ir odine kepure, kuri savo forma panėšėjo į ana- 
nasą. Jis sužadino smarkią juoko audrą, kilusią bent jau tarp tų ketu- 
rių vaikų, kurie atvyko į trečiąjį Luko ir Febės gimtadienį. 

Džonui ir Naomei, jos motinai bei seseriai Harietei, taip pat ir 
Rozai jo darkymasis irgi atrodė nepaprastai juokingas. 

Lukas su Febe buvo vieninteliai, kurie nesijuokė. Jie sėdėjo ant 
grindų ir visiškai tylėdami stebėjo šį žmogų, atmesdami visus jo kvie- 
timus prisidėti ir kartu daryti fokusus. 

Džonui ir Naomei teko pavargti, kol sukvietė kitus vaikus į gim- 
tadienio šventę. Džeinė Adamson, Naomės draugė iš kaimo, pareigin- 
gai pristatė savo sūnelį Čarlį, kuris atvyko akivaizdžiai be jokio noro. 
Viena ranka berniukas spaudė dovaną, kita buvo įsikibęs į motiną, o 
akimis nervingai sekė dvynukus. Naomė į svečių sąrašą įtraukė ir dro- 
vią mergaitę Betanę, tik šią savaitę su tėvais atsikėlusią gyventi į kai- 
mą ir dar nieko nepažįstančią. Roza atsivežė savo jaunėlį Imodženą, o 
Džono bendradarbė — savo energingąjį keturmetį Beną. 

Netikėtai, spektakliui tik įpusėjus, Lukas ir Febė staiga atsistojo 
ir išdrožė iš kambario. 

Susižvalgiusi su Džonu, stovinčiu prie sienos ir užsiėmusiu foto- 
grafavimu, Naomė nusekė paskui vaikus į prieškambarį, uždarydama 
paskui save duris. 

— Lukai! — šūktelėjo ji. — Febe! Kur jūs einate? 

Ignoruodami ją, vaikai skubėjo laiptais aukštyn. 

— Lukai! Febe! — Naomė sušuko garsiau. — Tuojau pat grįžki- 
te atgal! Palikti draugus yra labai nemandagu! Jūs neturite teisės taip 
Pasielgti! 

Supykusi ji leidosi paskui juos laiptais į viršų, be perstojo šaukda- 
Ma vardais. Išvydusi vaikus įeinant į mažąjį kambarėlį, nusekė įkandin 
jų. 

Ant grindų stovėjo kompiuteris, kurį ji ir Džonas padovanojo vai- 
kams gimtadienio proga, ten pat, kur Džonas buvo pastatęs jį ryte, kai 
visi kartu dovaną išpakavo. Dvyniai jau buvo sutūpę prie jo. 

— Lukai! — sušuko Naomė. 

Nekreipdamas į motiną dėmesio, Lukas palietė klaviatūrą, ir 
ekrane pasirodė tuščias „Word“ dokumentas. 

Febė kažką pasakė broliui ir nelyginant mašininkė, įgudusi spaus- 
dinti akluoju metodu, labai greitai suspaudė keletą klavišų. Akimirką 
Naomė pasijuto pernelyg nustebusi, kad galėtų pykti. Paskui nuėjo 
prie kambario sienos ir ištraukė iš elektros lizdo kištuką. 

Nė vienas iš vaikų neatsigręžė. 

— Tai yra jūsų šventė, Lukai ir Febe, — prabilo ji. — Pas jus atėję 
draugai. Mamytė ir tėvelis, norėdami jus nudžiuginti, pakvietė Poną 
Ananasingalvį. Išeidami jūs pasielgėte labai storžieviškai jo atžvilgiu, 
o ir su draugais pasielgėte labai nemandagiai. Taigi tuojau pat atsisto- 
kite ir grįžkite atgal! 

Jie nė nekrustelėjo. 

Įtūžusi Naomė sugriebė Luką ir Febę už rankų ir staigiau judesiu 
pastatė juos ant kojų. Vaikai ir dabar nesureagavo. Jie tik niūrūs stovėjo. 

— Greitai žemyn! — užbliovė Naomė. 

Tačiau ir tai nedavė jokių rezultatų. 

Tada ji pabandė nutempti juos prie durų, tačiau netrukus apstul- 
bo supratusi, kad nieko negali padaryti. Vaikai priešinosi taip, kad ji 
savo jėga negalėjo jiems nė iš tolo prilygti. 

Paleidusi Febės ranką, Naomė ėmė iš visų jėgų traukti Luką, pur- 
tydama jį taip, kad jis netektų pusiausvyros. Juodi suvarstomi sūnaus 
bateliai tik nežymiai slystelėjo kilimu, ir jis vėl liko stovėti kaip įbestas. 

Supratusi, kad pralaimi, motina suriko: 

— Jeigu jūs tuojau pat nenulipsite žemyn, kaipmat eisite mie- 
goti, abu! Nebus jokio kompiuterio, nieko. AR JŪS SUPRATOTE, KĄ 
PASAKIAU?! 

Tarpduryje stovėjo Džonas su fotoaparatu. 

— Kas čia vyksta? — paklausė jis. 

— Daktarė Mikelaidis teisi, — atsakė žmona. — Teks šiuos ap- 
gailėtinus vaikiščius atiduoti į tą prakeiktą įstaigą. 

Ji paleido Luko ranką. Džonas priklaupė prie sūnaus ir švelniai, 
bet tvirtai suėmė jo abi rankas. 

— Paklausyk, mano mielas drauguži. Tu ir tavo sesutė dabar 
švenčiate savo gimtadienį, pas jus atvyko jūsų draugai ir garsus klou- 
nas. Aš noriu, kad judu nusileistumėte žemyn ir elgtumėtės taip, kaip 
pridera šeimininkui ir šeimininkei. Sutarta? 

Naomė stebėjo Luką. Tamsiai mėlynomis kelnėmis, baltais marš- 
kiniais ir kaklaraiščiu, juodais suvarstomais bateliais ir rimta veido 
išraiška, jis labiau panėšėjo į miniatiūrinį suaugusį žmogų negu į vai- 
ką. Febės, vilkinčios gėlėtą suknelę nėriniuota apykakle, veido išraiška 
buvo tokia pat ledinė. Jūs ne vaikai, pagalvojo Naomė, nukrėsta šiurpo. 
Jūs esate žiaurūs suaugusieji. 

Dėl Dievo meilės, kas jūs tokie, po perkūnais? 

Džonas atsistojo. Lukas ir Febė pažiūrėjo vienas į kitą nieko nesa- 
kančiais žvilgsniais. Kurį laiką padvejojęs, Lukas nusekė paskui tėvą į 
laiptų aikštelę. Febė, tvirtai sučiaupusi lūpas, nusekė įkandin. 

Galiausiai jie vėl pasirodė svetainėje. Lukas ir Febė išdidžiai nuėjo 
į grupelės priekį ir atsisėdo ant grindų ten pat, kur sėdėjo prieš tai, su- 
kryžiavo rankas ir įsmeigė akis į Poną Ananasingalvį, kuris, padedant 
Benui, suko ant lazdų užkeltas lėkštes. 

— Viskas gerai? — Naomei į ausį pašnabždėjo Harietė. 

Ne, norėjo atsakyti ji. Visiškai ne. Tačiau tik nusišypsojo ir linkte- 
lėjo. Puikiai. Absoliučiaivelniairautypuikiai. 


Tą vakarą, kai motina ir Harietė jau buvo atsigulusios, pavargusi Nao- 
mė virtuvėje traukė iš indaplovės lėkštes ir davė Džonui, kuris statė jas 
atgal į spintelę. Karamelinis ir Šokoladinė, visiškai žvalūs, prispaudę 
Snukučius prie narvelio virbų, juokingai „trynė stiklą zomšine kem- 
pinėle“. 

Ji įsipylė sau daugokai vyno. 

— Daktarė Mikelaidis kalbėjo apie psichiatrijos centrą... Gal, sa- 
kau, vis dėlto reikėtų pagalvoti apie tai? Aš esu visiškai pervargusi, 
Džonai, ir neįsivaizduoju, ko dar galima griebtis. Gal jie taptų klus- 
nesni, jeigu jų auklėjimu užsiimtų nepažįstamas žmogus? Gal užtektų 
poros savaičių, ir jie ateitų į protą? 

Pakėlusi taurę prie lūpų, Naomė pusę jos išmaukė vienu gurkšniu. 

— Niekada nemaniau, jog kada nors gyvenime ištarsiu šiuos žo- 
džius. Tačiau dabar jaučiuosi būtent taip. Nebežinau, ką toliau daryti. 

— Šiandien jie buvo pavargę, — atsakė Džonas. — Manau, tai 
buvo didžiausia problema. Tą patį manė ir Harietė. 

— Apie vaikus ji nieko nenusimano, — šiek tiek kandžiai pa- 
prieštaravo Naomė. — Ji lepina Luką su Febe. 

— Arji kada nors yra tau ką nors apie juos sakiusi? Apie tai, kad 
jie ignoruoja ją? 

— Ji galvoja, kad vaikai dabar išgyvena tokį tarpsnį. 

Džonas kurį laiką akimis ieškojo vietos, kur patalpinti ąsotį, pas- 
kui tarė: 

— Tikėkimės, daktarė Mikelaidis yra teisi, ir jiems reikia stipres- 
nių intelektualinių stimulų. Galimas dalykas, mes suklydome, pakvies- 
dami klouną, kai iš tiesų būtų buvę geriau, jei būtų atvykęs astrofizikas 
ir papasakojęs apie raketinio kuro molekulinės struktūras arba apie 
klimato pokyčius. 

Naomė tik blausiai šyptelėjo. 

— Tai beveik juokinga. 

Šeštą ryto Džonas jau buvo visiškai pabudęs po neramaus miego. Nao- 
mė nuolat vartėsi nuo vieno šono ant kito, ir jį dukart pažadino nuo 
vaistų pakuotės traškesys, kai ji atsikėlė išgerti paracetamolio. O dabar 
žmona miegojo kietai, kaip paprastai įsitaisiusi jo pusėje, palikusi jam 
mažne tik patį lovos kraštą. 

Džonas išsilaisvino kaip tik įmanydamas atsargiau, stengdama- 
sis nepažadinti žmonos, nupėdino per kambarį ir per langą įsižiūrėjo į 
tamsą. Išauš dar tik po geros valandos. Apsivilkęs chalatą ir įsispyręs į 
klumpes pirštų galais nusileido laiptais. 

Kažkas jau buvo atsikėlęs, suprato jis, — iš televizoriaus sklido 
balsai, o iš po svetainės durų matėsi besiskverbiantis šviesos ruoželis. 
Turbūt tai Naomės sesuo, pagalvojo, nors Harietė paprastai mėgo pa- 
miegoti ilgiau. Džonas atidarė duris ir pažvelgė į vidų. 

Ant grindų, įsisupę į chalatus, nugaromis atsirėmę į sofos kraštą, 
tupėjo Lukas ir Febė, visiškai panirę į televizijos programą. Tačiau tai 
nebuvo laida vaikams, kurią Naomė paprastai įjungdavo, o mokslinė 
paskaita suaugusiems, viena iš rengiamų Atvirojo universiteto. Trijų 
dimensijų modelio, vaizduojančio sudėtingą atomo struktūrą, fone 
stovintis dėstytojas kalbėjo apie halogeninės lempos sandarą. Jis aiš- 
kino, kaip veikia priekinis automobilio kvarcinis halogeninis žibintas. 

— Labas rytas, Lukai. Labas rytas, Febe, — pasisveikino Džonas. 

Vaikai prabėgomis dirstelėjo į tėvą, tartum jis būtų buvęs ne- 
reikšmingas dirginys, ir vėl įsmeigė akis į ekraną. 

— Norite pusryčių? 

Lukas kilstelėjo ranką, prašydamas jį elgtis tyliau ir netrukdyti. 
Džonas stebeilijo sūnų, nepajėgdama suvokti, kas vyksta. Jo trimečiai 
Vaikai sekmadienio rytą, šeštą valandą, sėdi priešais televizorių ir su- 
sidomėję klausosi žmogaus, pasakojančio apie halogenines dujas. 

Atatupstas uždaręs kambario duris, jis, skendėdamas mintyse, 
nuėjo į virtuvę pasidaryti kavos. Kokie iš tiesų jų protiniai sugebėji- 

mai? Ar tai jie naudojosi jo kompiuteriu, tęsė jo ankstesnę šachmatų 
partiją su Gasu Santjanu ir jį įveikė? 

Žinoma, jie turės leisti psichologui ištirti vaikus. Be to, teks ap- 
tarti su Naome galimybę išsiųsti juos į specialią ugdymo įstaigą. Juk 
turėtų būti ir tokių, kuriose vaikai negyvena, į kurias juos galima kas- 
dien vežioti, o po užsiėmimų parsivežti į namus, kad jie augtų šeimoje, 
kad visi kartu galėtų užsiimti jiems miela veikla, kaip antai drauge do- 
mėtis molekuline halogeninių dujų struktūra. 

Džonas prileido į virdulį vandens ir jį įjungė. Paskui įsidėjo į puo- 
delį kavos, paėmė iš šaldytuvo pieno butelį. Kažkas buvo ne taip, per- 
nelyg tylu, nesigirdėjo jokio garso. Staiga jis užuodė ir labai nemalonų 
kvapą. 

Gendanti mėsa. 

Džonas suraukė nosį, vėl atidarė šaldytuvo dureles ir pauostė. 
Šaldytuvui įprasti kvapai, nieko bloga, nieko tokio, kas galėtų iš vidaus 
prasiskverbti į išorę. Uždaręs dureles ir suglumęs, pauostė stipriau. 
Dėl visa pikta patikrino, ar sandariai uždarytos šaldymo kameros du- 
relės, prikišdamas nosį visiškai prie pat, bet ir čia nebuvo nieko bloga. 

Virdulys ėmė gausti garsiau, paskui išsijungė. Džonas įpylė į puo- 
delį verdančio vandens, šliūkštelėjo pieno ir išmaišė. 

Paskui, rankoje laikydamas kavą, apsisuko ir pamatė. 

Iškritęs iš rankos puodelis trenkėsi į grindis ir sudužo, po virtu- 
vę pasklido porceliano šukės ir plikinanti kava. Tačiau jis nekreipė į 
tai dėmesio. Jo akys buvo įsmeigtos į grindis, į du laikraščio lapus, iš- 
skleistus šalia jūrų kiaulyčių narvo. 

Ant vieno laikraščio lapo, suskretusio kraujo dėmėje, aukštiel- 
ninkas, letenėlėmis aukštyn, gulėjo Karamelinis nuo sprando iki uo- 
degos atverta diafragma, o greta buvo tvarkingai išdėlioti jo vidaus 
organai. Ant kito laikraščio lapo panašiai perpjauta ir išdarinėta gulėjo 
Šokoladinė. 

Įsiutęs ir pašiurpęs Džonas akimirksniu pagalvojo, ar tik kažko- 
kiu būdu į namą neįsigavęs katinas. Tačiau, priėjęs arčiau ir atidžiau 


įsižiūrėjęs, suprato, kad ši teorija neverta nė menkiausio dėmesio. Prie 

kiekvieno gyvūno gulėjo į nedidelę ringę tvarkingai susuktos žarnos; 
lygiagrečiai eilėmis išdėlioti inkstai, kepenys, kasos, širdys, plaučiai. 
Kaukolių viršutinė dalis nuimta preciziškai, lyg pasidarbavus chirur- 
gui, o smulkutės smegenėlės gulėjo čia pat, šalia galvų. Kai kurie vi- 
daus organai itin taisyklingai perpjauti perpus, o žarnos supjaustytos 
dalimis. 

Džonas pasibjaurėjęs nusigręžė; jis buvo apimtas sielvarto ir vi- 
siškai sumišęs. Tai buvo tokie mieli gyvūnėliai, tokie draugiški, ir jam 
būdavo taip miela žiūrėti, kaip Lukas su Febe žaidžia su jais, bučiuoja 
juos, prižiūri. Kas, velniai rautų, tai padarė? 

Piršosi neišvengiama išvada, tačiau jis vis delsė pripažinti fak- 
tą. Dabar norėjo tik viską sutvarkyti, paslėpti pėdsakus, kol nepamatė 
Naomė, kuri to nebūtų atlaikiusi. Harietė irgi neturėjo pamatyti, nei 
Naomės motina. Niekas. 

Atidaręs spintelę, po virtuvės kriaukle Džonas atplėšė iš ritinio 
juodą šiukšlių maišą, jį išskleidė, paskui kruopščiai pakėlė vieną ir kitą 
laikraščio lapus, sulaikęs kvapą, kad nejaustų žarnyno ir vidaus orga- 
nų dvoko, suvyniojo ir sugrūdo į maišą. Užrišęs jį išnešė į kiemą, įkėlė 
į vieną iš šiukšlių konteinerių ir atsargiai jį uždengė. 

Į vidų grįžo drebėdamas. Kruopščiai išvalė kavą, surinko porce- 
liano šukes, tada nuėjo prie svetainės durų ir jas atidarė. Televizorius 
buvo išjungtas, šviesa užgesinta. Dvynukų svetainėje nebuvo. 

Užlipęs į viršų pažiūrėti, ar jie grįžo į miegamąjį, Džonas pastebė- 
jo šviesą, sklindančią iš mažojo kambario. Tyliai paėjėjęs laiptų aikštele 
tolyn, atidarė duris. Naujasis vaikų kompiuteris buvo įjungtas, ekrane 
matėsi atvertas tinklalapis. Jis priklaupė, norėdamas geriau įsižiūrėti. 

Tai buvo puslapis iš „Grėjaus anatomijos“, visų medicinos studen- 
tų naudojamos skrodimų biblijos. Jame buvo pavaizduota perpjautų 
inkstų dalis ir lavono skrodimo metu apžiūrimų taškų sąrašas. 

Džonas, apimtas didelio sielvarto, išėjo pabėgioti. Jis bandė išlaikyti 
blaivų protą ir susivokti, kas ką tik įvyko. Gal jam reikėjo nutverti vai- 
kus už rankų, nusivesti juos prie negyvų jūrų kiaulyčių ir įkrėsti proto? 
Ar tai būtų padėję? 

Kas, velniai griebtų, paskatino vaikus apsilankyti tame tinklala- 
pyje ir tai padaryti? 

Išaušo giedras, šaltas rytas. Ankstyvuose saulės spinduliuose 
spindėjo šalna, o Džonui bėgant provėžuotu lauko keliuku, vedančiu 
į aukštumą, po jo bėgimo bateliais traškėjo ledu aptrauktos balutės. 

Pusiaukelėje stabtelėjęs atsikvėpti, jis pažvelgė atgal, į žemiau ply- 
tintį slėnį, į ūkininkų sodybas, kelius, takelius ir į tolumoje, ant kalva- 
gūbrio, stūksančių senovinių dvaro rūmų bokštą su laikrodžiu. Sekma- 
dienio rytas, pusė septintos, dauguma žmonių dar miega; visur buvo 
beveik antgamtiškai tylu. Kažkur, toli toli, subliovė avis. Netrukus, iš 
taip pat toli, atsklido žemas karvės mykimas. Aukštai virš galvos, dan- 
guje, buvo matyti link sąsiaurio skrendančio lėktuvo pėdsakas. 

Džonas įžiūrėjo ir jų pačių namą, kuris atrodė toks mažutis, 
stovintį tiesioje linijoje tarp jo ir kaimo bažnyčios. Iš čia visi objektai 
atrodė smulkūs. Nelyginant žaisliniame pasaulyje. Miniatiūriniai lau- 
kai, miniatiūrinės avys, karvės, miniatiūriniai namai, ūkiniai pastatai, 
automobiliai, keliai, žibintų stulpai, kelių ženklai, špiliai. Tokie maži, 
tokie nereikšmingi. 

Jūrų kiaulytės irgi buvo mažos, nereikšmingos. Jų vidaus orga- 
nai smulkūs, o kai kurie — tik kruopelytės, todėl, norėdamas nustaty- 
ti, kas tai per organas, turėjai gerai įsispitrinti. O vis dėlto... 

Bet kokia gyvybė buvo svarbi. Žinoma, žmogus galėjo naikinti 
vabzdžius, pavyzdžiui, moskitus, nes jie kelia pavojų, arba vapsvą, 
įskridusią į vaikų miegamąjį, arba kokį nors bjaurų įsibrovėlį, kaip an- 
tai tarakoną, yra ir laukinių žvėrių, kuriuos tenka žudyti, nes jie kelia 
grėsmę žmogui arba jo naminiams gyvūnams, be abejo, kai kuriuos 
gyvūnus žmogus augina maistui ir juos valgo. 

Tačiau žudyti iš smalsumo? 

Tiesa, laboratorijose. Vaisinės muselės, pelės, varlės ir kiti įvai- 
rūs padarai buvo skrodžiami mokslo vardan, atliekant medicininius 
tyrinėjimus. Mokantis gyvūnai buvo žudomi visą laiką. Ne, jam tai ne- 
sudarė jokių problemų — ne todėl, kad Džonui būtų patikę matyti ką 
nors negyva, o todėl, kad tai buvo logiška ir suprantama. 

Tiesą sakant, mintimis grįžęs į savo vaikystę, Džonas priminė tą 
dieną, kai jis, mažas berniukas, pats iš laidynės nušovė laukinį gyvū- 
nėlį. Taigi jis pataikė į žvirblį ir jį iškart užmušė. Savo akimis matė, 
kaip paukštis nukrito nuo savo laktos į žolę. Nuskuodęs prie jo, snape 
pamatė kraujo lašelius. Jausdamas kūnelio šilumą, pabandė pastatyti 
žvirblį ant kojų, judino jo sparnus, norėdamas, kad jis imtų plasnoti, 
nuskristų ir pasveiktų. Tada ašarodamas užkėlė atgal į medį, kad ap- 
saugotų nuo katės. Vildamasis, kad žvirbliukas išgis ir nuskris. 

Deja, paukštelis kitą rytą buvo ten pat, šaltas ir sustingęs, ne- 
lyginant plunksnų kuokštelis, priklijuotas prie akmenuko. Susigėdęs 
nunešė jį į mišką, plikomis rankomis išrausė negilų kapą, o ant jo, pa- 
laidojęs paukštelį, uždėjo akmenį ir lapų. 

Žudyti gyvūnus vaikams buvo įprasta, ir Džonas tai žinojo. Tai 
buvo neatsiejama nuo augimo. Vienas iš perėjimo ritualų". Gal tai su- 
siję su snaudžiančiu medžiotojų-rinkėjų genu, kuriam nebeliko vietos 
mūsų gyvenime? Tačiau ar jis būtų galėjęs nužudyti naminį gyvūną? 
Tą, kurį maitino, kuriuo rūpinosi, kurį sūpavo rankose, su kuriuo žai- 
dė, kurį apkabindavo ir pabučiuodavo prieš miegą, kaip Lukas su Febe 
darydavo Karameliniam ir Šokoladinei? 

Jo galvoje be paliovos sukosi daktarės Mikelaidis žodžiai. 

Aš nesu tikra, ar jūsų vaikai geba suvokti kai kuriuos visuomenėje 
įprasto, normalaus elgesio aspektus. 

Gal ji norėjo pasakyti, kad jų vaikai yra psichopatai, tik apvilko 
savo išvadą įmantria fraze? 


* Nuoroda į Paschos (perėjimas per Raudonąją jūrą) ritualų. 

Kai sugrįžo, name buvo ramu. Niekas dar nebuvo atsikėlęs. Gerai. Vai- 
kus reikėjo nubausti už tai, ką jie padarė, tik kaip? Kaip geriau jiems 
paaiškinti, kad toks elgesys yra labai blogas? Kaip jiems tai geriau įkal- 
ti į galvas? 

Nenusirengęs treningo, suprakaitavęs, bet greitai vėstantis po 
bėgimo, Džonas užplikė Naomei įprastos sekmadieninės arbatos puo- 
delį, užtepė ant skrebučių „Marmite“ ir, kartu su laikraščiais padėjęs 
ant padėklo, nunešė jai į miegamąjį. 

Tuo metu Naomė jau sėdėjo lovoje ir žiūrėjo Endriaus Maro in- 
terviu su lordu kancleriu. Džonas paėmė nuotolinio valdymo pultelį, 
pritildė televizoriaus garsą ir, nors labai nenorėjo sugadinti jai sekma- 
dienio ryto, papasakojo, kas atsitiko jūrų kiaulytėms. 

Ilgai tylėjusi ir išblyškusiu veidu Naomė nutvėrė jo ranką ir pa- 
sakė: 

— Gal galėtume nepasakoti Harietei... arba mano mamai? Ar ga- 
lėtume išlaikyti šią paslaptį tarp mūsų? 

Jis atsisėdo ant lovos krašto, šalia žmonos, ir žiūrėdamas į Sun- 
day Times antraštes atsakė: 

— Sutinku. Ir aš nenoriu, kad jos žinotų. 

— Galėtume pasakyti, kad... kad... jie paliko atviras dureles, ir 
gyvūnėliai pabėgo... Ar ne? 

— Aš ką tik išnešiau narvelį į lauką, — paaiškino Džonas. — Tavo 
motina vis tiek nepastebės. Jei Harietė pasiteirautų, atsakysiu jai, kad 
išnešiau juos į kiemą ir tinkamai neuždariau durelių. 

— Mums būtina pasikalbėti su Luku ir Febe. Reikia jiems paaiš- 
kinti, kad jų poelgis nėra geras. Mes turime rasti būdą, Džonai, kad jie 
suprastų. Jie turi būti už tai nubausti. 

— Pasakyk man, kaip mes tai padarysime? Aš nežinau. Daktarė 
Mikelaidis sakė... 


— Aš labai gerai pamenu, ką ji sakė. Tačiau mes juk esame jų tė“ 

vai, tai per mus jie atėjo į šį pasaulį, ir už tai esame atsakingi. Jiems 
dar tik treji metai, dėl Dievo meilės! Ką jie išdarinės, sulaukę ketverių? 
O būdami penkerių? Ims mėsinėti tave ir mane, norėdami pamatyti, 
kaip atrodo mūsų gyvybiniai organai? 

Naomė nuėjo į vonios kambarį ir užsidarė. Džonas vartė laikraštį, 
tačiau negalėjo sutelkti dėmesio nė į vieną straipsnį. Po kelių minučių 
ji išėjo, vilkėdama chalatu, susišukavusi plaukus, o nuo išvalytų dantų 
sklido mėtų kvapas. Jos veidas atrodė niūrus kaip debesis. Apsiavusi 
šlepetes, nuėjo į laiptų aikštelę, o iš ten patraukė į mažąjį kambarį. 
Lukas ir Febė, vilkėdami tik pižamomis, sėdėjo vienas šalia kito ant 
grindų, priešais kompiuterį, įsmeigę akis į šachmatų žaidimą. Nė ne- 
perspėjusi, ji čiupo Febę už rankos ir ėmė traukti ją iš kambario. 

— Man reikia su tavimi pasikalbėti, Febe, net jeigu užtruktume 
visą dieną, mudvi vis tiek pasikalbėsime. O tavo tėtis pasikalbės su 
Luku. Net jeigu tam reikėtų ir visos dienos. Net jeigu reikėtų visos die- 
nos ir visos nakties. 

— Lukai! — pašaukė Džonas. 

Lukas, visiškai nekreipdamas į jį dėmesio, papūtęs lūpas, toliau 
saujudino kompiuterio pelę. 

Nežinia, ar tai Naomė užkrėtė jį savo įsiūčiu, ar galiausiai prasi- 
veržė jo paties tramdomas pyktis, tačiau Džonas sugriebė Luką taip 
šiurkščiai, kaip niekada anksčiau nebuvo daręs, išvilko jį pro duris ir 
nusekė paskui Naomę su Febe, kurios jau leidosi laiptais. 

Jis traukė paskui save tylintį sūnų, tarytumei kokią sunkenybę, 
prieškambariu, virtuve, o galiausiai tempte ištempė jį pro užpakalines 
duris, įkandin Naomės, kol perėję pievelę pasiekė šiukšlių konteine- 
rius. 

Naomė, viena ranka tebelaikydama Febę, pakėlė konteinerio 
dangtį ir ištraukė juodą šiukšlių maišą. Kilstelėjusi jį, įsmeigė žvilgsnį 
į Džoną. 

— Tas? Ar šitas maišas? 

Jis gūžtelėjo pečiais. 

— Gali būti. 


304 PETER JAMES e TOBULIEJI 


Paleidusi Febę, kuri nejudėdama ir be jokios išraiškos veide gulėjo 
ant šarmotos vejos, atrišo maišo mazgą ir iškratė jo turinį ant žemės. 
Iš jo kartu su vidaus organų likučiais iškrito Karamelinio ir Šokoladi- 
nės skerdenos. 

Užgniaužusi ašaras Naomė įdėmiai žiūrėjo tai į vieną, tai į kitą 
vaiką, paskui pratarė: 

— Tai buvo jūsų gyvūnėliai. Jūs mylėjote juos. Bučiuodavote. Jūs 
turėjote jais rūpintis. Atrodė, kad juos iš tikrųjų mylite. Kodėl juos nu- 
žudėte? Kodėl jiems tai padarėte? Kodėl, a? Ar jūs nesuprantate, ką 
padarėte? 

— Jie yra mažai išsivysčiusi gyvybės forma, — atsakė Lukas, kal- 
bėdamas daug aiškiau ir ramiau nei bet kada anksčiau. 

Naomė pažiūrėjo į Džoną. Šis, nustebintas netikėtai aiškios sū- 
naus artikuliacijos, tačiau stengdamasis išlikti ramus, pasiteiravo: 

— Ir todėl tu, Lukai, manai, kad tai suteikia tau teisę juos žudyti? 

— Juk tai jūs juos mums davėte, tėti, — atsakė jis. 

Džonas norėjo ir verkti, ir juoktis. Lukas kalbėjo su jais! Atsaki- 
nėjo jiems! Tai buvo neįtikimas persilaužimas, ir vis dėlto buvo baisu. 
Džiaugtis neleido aplinkybės. Jis žvilgtelėjo į Naomę, o jos atsakoma- 
jame žvilgsnyje pastebėjo sumišimą. 

— Lukai, bet mes davėme jums šiuo gyvūnėlius, kad jais rūpintu- 
mėtės, o ne juos žudytumėte, — tarė jis. 

— Šiaip ar taip, jūrų kiaulytės gyvena tik penkerius metus, — 
įsiterpė Febė. 

Abu, Džonas ir Naomė, žvelgė į savo vaikus visiškai kitomis aki- 
mis. Jų vaikai bendravo! Tai buvo savaime nepaprasta. Žinoma, tai nė 
kiek nesumažino jų kaltės. Ir tai, kas dabar vyko, buvo nė kiek ne ma- 
žiau keista. 

— Ar tau neatrodo, kad jie turėjo teisę nugyventi tuos penkerius 
metus? — paklausė Džonas. — Tu esi žmogus, o žmonės gyvena aš“ 
tuoniasdešimt metų. 

— Šokolės kepenys buvo mažesnės nei Karamelinio, — atsakė 
Febė. 

— Karamelinis vis tiek būtų miręs nuo inkstų veiklos nepakan- 
kamumo, sulaukęs vos dvejų; jo kreatino lygis buvo labai aukštas, — 
išdidžiai pareiškė Lukas. 

Ne tik išdidžiai, bet ir autoritetingai. 

Neįtikėtinai autoritetingai. 

Naomę nukrėtė šiurpas. 

— Nejaugi? — paklausė ji. — O kas tai yra — kreatino lygis? 

— Tai yra metabolitas, kurį perfiltruoja inkstai. Karamelinio 
kreatino lygis buvo per aukštas, todėl jam grėsė inkstų veiklos nepa- 
kankamumas, — paaiškino Febė, žiūrėdama į motiną tokiu žvilgsniu, 
tartum ši būtų protiškai atsilikusi. 

— O Šokoladinė? — vėl paklausė Naomė. — Ką galėtumėte pasa- 
kyti apie jos kreatino lygį? 

— Jis buvo geras, — paprastai atsakė Febė. 

— Tai kodėl ją nužudėte? — toliau kamantinėjo Naomė. 

— Aš nežudžiau jos, — atsakė pasipiktinusi Febė. 

— Suprantu, — tarė Naomė. — Jūs išskrodėte ją ir išėmėte jos 
vidurius. Tačiau nežudėte. Tiesa? 

— Ne, ji numirė. Ji buvo neklusni. Mes nesakėme jai, kad ji gali 
mirti, mes jai nedavėme leidimo mirti. 

Džonas nusekė paskui Naomę į vidų, nuėjo tiesiai į mažąjį kambarį, 
išjungė vaikų kompiuterį iš elektros tinklo ir pakėlė jį nuo grindų. Jis 
prisiminė, kad vaikystėje, kai būdavo išdykęs, tėvas paprastai kon- 
fiskuodavo jo dviratį, jo labiausiai vertinamą daiktą. Džoną tai labai 
skaudindavo, bet kartu ir veiksmingai apribodavo jo judrumą, izoliuo- 
davo. Galbūt Luką ir Febę paveiks kompiuterio išnešimas. O Džonui su 
Naome reikėjo kuo greičiau rasti kokią nors poveikio priemonę. 

Atsinešęs kompiuterį į darbo kambarį, pastatė jį ant grindų, įjun- 
gė į elektros tinklą, paskui spustelėjo paleidimo mygtuką, nekantrau- 
damas sužinoti, ką jo vaikai dar naršė internete. 

Ekrane pasirodė nurodymas: ĮVESKITE SLAPTAŽODĮ. 

Ak, jūs, mažieji nenaudėliai, apsaugojote savo kompiuterį slaptažo- 
džiu! — priverstinai žavėdamasis vaikų nuovoka, pagalvojo Džonas. 

Džonas jau ketino eiti ir pareikalauti jų prisijungimo slaptažo- 
džio, tačiau netrukus persigalvojo. Vėl priklaupė ant grindų, sutelkė 
visą dėmesį ir, spaudydamas klaviatūra, surinko keletą raidžių. 


ėefskul 

Tačiau ekrane pasirodė pranešimas: 

SLAPTAŽODIS NETEISINGAS. BANDYKITE DAR KARTĄ. 
Pagalvojęs Džonas sukeitė jų vardus vietomis. 


skulbef 


Kai paspaudė įvesties klavišą, praėjo kelios sekundės, ir Džonas 
prisijungė. Taip! Triumfuodamas jis šyptelėjo. Vaikai naudojosi savo 
slapta kalba, sujungdami abu vardus į viena, praleisdami kas ketvirtą 
raidę ir galiausiai surinkdami tekstą iš kito galo. 

Paskui jis liovėsi šypsojęsis. Nuostabu. Džiūgauju netverdamas sa- 
vyje, nes mano trejų metų vaikams nepavyko manęs pergudrauti. 

Tai atlikęs Džonas perėjo prie tinklo nustatymų, kurie šiaip jau 
turėjo būti neliesti. Tačiau, kaip jis iš dalies ir tikėjosi, Lukas su Febe 
buvo juos pakeitę. Luko vardu buvo atidaryta „MobileMe“ paskyra, o 
Febės — „Hotmail“. Jie pasirūpino ir nemokamomis elektroninio paš- 
to paskyromis! 

Dar visiškai neseniai jis nebūtų tuo patikėjęs, bet tik ne dabar. 
Džonas nesugebėjo įvardyti, kaip dabar jautėsi. Kartais labiau už vis- 
ką norėdavo, kad visa tai būtų tik sapnas, iš kurio pabudus paaiškėtų, 
jog jiedu su Naome turi normalius laimingus vaikus, sekmadienio rytą 
įsiropščiančius pas juos į lovą, o ne spoksančius į televizorių, kuriame 
rodoma laida apie halogenines dujas, vaikus, nežudančius savo nami- 
nių gyvūnėlių. 

Tačiau pasitaikydavo akimirkų, kai bandydavo mąstyti pozity- 
viai, tai yra apie Lukui ir Febei atsiveriančias nuostabias galimybes. 
Nepaisant Detorės liapsusų, vaikų žinių troškimas ir jų gebėjimai buvo 
neįtikėtini. Gal jiems paprasčiausiai reikalinga tvirtesnė ranka, griež- 
tesnis žodis ir supratimas? Jam ir Naomei reikėjo kuo greičiau persi- 
orientuoti ir suvokti, kokie protingi yra jų vaikai, ir situaciją vertinti 
pozityviai, O ne negatyviai. 

Jis dukart spustelėjo naršyklės simbolį ir, laukdamas, kada atsi- 
vers jos langas, pabandė mintimis sugrįžti į savo vaikystę, prisiminti, 
gal buvo toks momentas, kai jis suprato, kad žudyti yra blogai. Žino- 
ma, tai sąžinė leido jam suprasti? Kaltė nužudžius žvirblelį, kurią Džo- 
nas tam tikra prasme nešiojosi iki pat šios dienos. Vaikams nereikia 
aiškinti, kad žudymas yra blogis. Bet kuris normalus vaikas turėtų ins- 
tinktyviai žinoti. 

Nejaugi jie nežino? 

Džonas atidarė paieškos istoriją, norėdamas pamatyti visus tin- 
klalapius, kuriuose Lukas su Febe buvo apsilankę. Ir šįkart jis vėl ne- 
galėjo patikėti. Praėjo vos dvidešimt keturios valandos, kai jie gavo 
kompiuterį, tačiau prieš jį atsivėrė begalė puslapių su nuorodomis į 

tinklalapius, kuriuose vaikai per tą laiką apsilankė. Visi jie buvo mo- 
komieji, dauguma — moksliniai, kai kurie pritaikyti vaikams, kai ku- 
rie — paaugliams, o dalis — specializuoti, pateikiantys sudėtingą me- 
džiagą. Tinklalapiai, skirti medicinai, fizikai, matematikai, chemijai, 
biochemijai, o tarp jų įsimaišiusi daugybė antropologijos, istorijos ir 
biografinių tinklalapių. 

Klūpodamas ir visiškai pasinėręs į savo užduotį, jis nė nenutuo- 
kė, kad pro tarpdurį jį stebi dvi poros susirūpinusių akių. 

Biologijos pagrindai. Entropijos dėsniai. Nukleotidinių proteinų 
struktūros. Progresyvioji logika. Skaičiavimas. Skaitydamas šį sąrašą, 
Džonas jautė nugara bėgiojant ledinius šiurpuliukus. Juk tai buvo nejį- 
manoma! Trejų metų vaikai neįstengtų perskaityti dalies šios medžia- 
gos, o iš tiesų tai neįstengtų nieko perskaityti. 

Jo paieškas nutraukė iš apačios pasigirdęs Naomės balsas — ji 
kvietė pusryčiauti. 

Džonas sukūrė naują slaptažodį, kad vaikai negalėtų slapta pasi- 
naudoti šiuo kompiuteriu. Tik dabar jis suprato, kad vis dar vilki šla- 
pią, prakaitu permirkusį treningą. Skubiai iš jo išsinėręs palindo po 
dušu. Po kelių minučių nusileidęs žemyn apsivilko megztiniu atverčia- 
ma apykakle, džinsinėmis kelnėmis ir įsispyrė į nudėvėtus, tačiau jam 
patogiausius buriuotojo batelius ir vėl giliai paskendo mintyse. 

Visi kiti jau sėdėjo prie ąžuolinio valgomojo stalo, apkrauto 
dribsnių pakuotėmis, dubenimis su vaisių salotomis, grūdų, džiovin- 
tų vaisių ir riešutų mišiniais, jogurtais, be to, čia pat buvo du krepše- 
liai — vienas jų su sviestinėmis bandelėmis, kitas su skrebučiais, taip 
pat pailga lėkštė, pilna kiaušinienės, kumpio, dešrelių ir pomidorų. 
Lukas, puikiai susidorodamas su dideliu paku „Rice Krispies“, pylė sau 
į dubenėlį traškučius. Febė, tarytumei panelė, šaukšteliu kabino iš in- 
dėlio jogurtą. 

Džonas pasisveikindamas pabučiavo uošvę, paskui Harietę, kuri 
buvo įnikusi į Financial Times. 

— Kaip miegojote? — pasiteiravo jis, prisitraukdamas kėdę. 

Uošvė buvo apsirengusi ganėtinai oficialiai, dviejų dalių kostiu- 

mėliu, lyg būtų susiruošusi į bažnyčią. Džonas per tiek metų jau spėjo 
pastebėti, kad sekmadieniais ji rengdavosi puošniai, — tai buvo nely- 
ginant griežto religinio auklėjimo vaikystėje atavizmas. 

— Gerai, ačiū. Kaip rąstas. Aš čia visada gerai miegu, — kaip pa- 
prastai nedrąsiai atsakė ji. 

Harietė, vilkinti storą žvejo megztinį, nešukuotais juodais plau- 
kais, pakėlė akis nuo laikraščio ir pirštu pabaksnojo į atverstą lapą. 

— Ar esi kada nors skaitęs Arnio Vilsono skiltį? Jis yra geriausias 
iš žurnalistų, rašančių apie slidinėjimą. Labai smagus rašinys apie sla- 
lomo slides. 

— Ne, neteko, — atsakė Džonas. 

Jis išsiblaškęs nusišypsojo ir įsidėjo truputį vaisių salotų, ste- 
bėdamas, kaip Lukas laiko pakėlęs virš dribsnių nepadoriai kupiną 
šaukštą cukraus. 

— Mielasis, aš manau, kad cukraus jau pakanka, — pratarė Nao- 
mė. 

Nekreipdamas į ją dėmesio, Lukas sugrūdo šaukštą į savo dube- 
nėlį. 

Suirzusi Naomė atitraukė nuo jo indą su dribsniais. 

— Aš sakiau, kad užtenka! 

Lukas akiplėšiškai žiūrėjo mamai į akis. Buvo nejaukiai tylu. 

— Arjūs, mielieji, Lukai ir Febe, gerai miegojote? — pasidomėjo 
Džono uošvė. 

Abu dvyniai į ją nekreipė jokio dėmesio. 

— Atsakykite senelei, — liepė Naomė, pildama pieną ant Luko 
dribsnių. 

Febė švariai nulaižė šaukštelį, paskui, laikydama jį tiesiai priešais 
save, lyg tyrinėdama, atsakė: 

— Miegoti yra kvaila. 

Lukas sukramtė dribsnius ir tarė: 

— Aš nemiegu. 

— Iš tikrųjų? — nustebo senelė. — Tu nemiegi? 


Jis apžiojo dar vieną šaukštelį „Rice Krispies“ ir ėmė neskubėda- 

mas kramtyti. Valandėlę svetainėje buvo girdėti tik dribsnių traškėji- 
mas. 

Džonas ir Naomė susižvalgė. Džono žvilgsnis bylojo: Ei, bet jie nors 
kalba, juk tai tikras persilaužimas, pažanga! Bent šiokia tokia pažanga... 

Harietė pervertė puslapį. 

— O kodėl tu, Lukai, nemiegi? 

— Miega tik negyvi, — atsakė berniukas. 

Šįkart Džonas vengė Naomės žvilgsnio. Jis pasmeigė mango ga- 
balėlį ir jį suvalgė, nejausdamas skonio, nukreipęs žvilgsnį į Harietę ir 
stebėdamas, kaip ji reaguos. 

— O aš praėjusią naktį miegojau, — atsakė ši. — Bet nemanau, 
kad esu negyva! 

— Ir aš miegojau, — pridūrė Luko senelė. — Tačiau juk dėl to 
nemiriau, tiesa, brangusis? 

Lukas sugrūdo šaukštą į dribsnius, o netrukus atsainiai pareiškė: 

— Greitai mirsi, senele. 

Naomės dienoraštis 


Ar aš elgiuosi negerai, nuolat lygindama L ir F su Haliu? Mano vargšelis, 
mielas, švelnusis, tyras ir nekaltas Halis. Tiek jau to, visi žinome, kad vai- 
kai prikalba visokių keistų dalykų, ir Mamai tai reagavo linksmai. Bet... dė- 
kui Dievui, nei ji, nei Harietė nepastebėjo, kad dingo jūrų kiaulytės. Kokioje 
pastabioje šeimynėlėje aš užaugau! 

Hali, mano mielas mažutėli, aš tavęs labai pasiilgstu. Galbūt tai pa- 
sirodys kvaila, bet ar tu žinai, ko pirmiausia tikėjausi, kai mes pirmą kartą 
apsilankėme dr. Detorės klinikoje? Kad mes atgausime tave, tik viskas bus 
geriau. Kad tu būsi naujasis mūsų kūdikis, bet jau visiškai nauja, sveika in- 
karnacija. Deja, žvelgdama į Luką ir Febę, aš nepastebiu jokių tavo bruožų. 
Tu buvai toks švelnus, toks mielas ir meilus. Kartais ir tu pasakydavai ką 
nors juokinga, bet aš negaliu net įsivaizduoti tavęs sakančio to, ką šiandien 
per pusryčius senelei pasakė Lukas. Negaliu įsivaizduoti, kad tu būtum ga- 
lėjęs ką nors nužudyti. 

Tau tai gali pasirodyti keista, tačiau kartais aš tikrai jaučiu tave esant 
visiškai šalia, laikantį mano ranką, prašantį manęs nesirūpinti. Jeigu aš to 
nejausčiau, palūžčiau. Džonas daug stipresnis už mane. Norėčiau ir aš to- 
kios ramybės, tokios vidinės stiprybės, tokio tvirto pasitikėjimo, kad viskas 
išeis į gera. 

Tu gimei sekmadienį ir mirei sekmadienį. Daugeliui žmonių patinka 
sekmadieniai, bet tik ne man. Kartais sekmadieniais jaučiuosi visiškai su- 
gniuždyta. Kaip šiandien. O juk išaušo toks puikus rytas, kurį vėliau suga- 
dino tai, kas atsitiko Karameliniam ir Šokoladinei. Dabar, popiet, lyja ir 
pučia smarkus vėjas. Senelė žiūri filmą pagal Agatos Kristi knygą, o teta 
Harietė išvažiavo namo. F įsitaisiusi virtuvėje, ant grindų, priešais mane, ir 
dėlioja erdvinį paveikslėlį, o Džonas su Luku svetainėje žaidžia šachmatais. 
Keturios valandos, o jau visiškai tamsu. Šeštą trisdešimt kaimo bažnyčioje 
būna mišparai. Kiekvieną sekmadienį. Kartais, kaip dabar, jaučiu postūmį 
nuvažiuoti ten. Gal tai tu mane ragini? 

O gal aš, apimta depresijos, noriu griebtis bet ko, kas tik įmanoma? 

Džonas kankinosi, sūnaus visiškai pažemintas jiems žaidžiant šach- 
matų partiją. 

— Betgi juk tu norėjai, ar ne taip, Džonai? Argi nebuvai namie 
sudaręs šiltnamio sąlygų, kai jie gimė? Argi valandų valandas nesėdė- 
davai jų kambaryje, be paliovos lavindamas juos „New Ages“ muzika, 
kalbindamas, žaisdamas su jais lytėjimą lavinančiais žaislais. Juk pats 
norėjai, kad jie būtų labai protingi, tai dabar ir gavai, ko norėjai. 

Buvo sekmadienio vakaras, jiedu dviese sėdėjo virtuvėje. Naomės 
motina, ištikta migrenos, jų atsiprašė ir anksti nuėjo į lovą. Sekma- 
dieniais vakariene visada pasirūpindavo Džonas, jis dažniausiai pa- 
ruošdavo ką nors lengva ir paprasta, o paskui jie valgydavo tiesiai nuo 
padėklų, pasidėję juos sau ant kelių ir žiūrėjo televizorių. 

Šįvakar jis gamino grybų omletą ir graikiškas salotas. 

— Nieko panašaus į tai, — atsakė jis. — Nenorėjau nieko panašaus. 

— Tada tu šaipydavaisi iš mano pastabų. O dabar esi įsižeidęs, 
kad Lukas nugalėjo tave žaisdamas šachmatais. 

Pastebėjusi ant grindų stovinčią dėžutę su maistu jūrų kiauly- 
tėms, Naomė pakėlė ją ir įdėjo į spintelę. 

— Naome, jam dar tik treji, dėl Dievo meilės! Daugelis tokio am- 
žiaus vaikų dar nemoka nueiti į tualetą! Ir jis ne šiaip sau nugalėjo 
mane! Jis manimi išvalė grindis! O atliekamų ėjimų tempas buvo tie- 
siog stulbinantis. 

— Prieš keletą metų, kai buvo populiarūs Rubiko kubai, suaugu- 
sieji su jais labai vargdavo, o maži vaikai sudėdavo per keletą minučių. 
Pamenu, kažkas juokavo, kad niekas jų neperspėjo, jog tai neįmano- 
ma! Gal vaikai turi polinkį įvairiems galvosūkiams, kurio vėliau, su- 
augę, netenka? Juk šachmatai tam tikra prasme irgi galvosūkis, tiesa? 

Stovėdamas prie keptuvės Džonas keletą sekundžių buvo sutel- 
kęs dėmesį į omletą. Jis paprastai mėgo kepančių grybų kvapą, bet ši“ 


vakar nerimas spaudė krūtinę, ir jis neturėjo apetito. 

— Tai iš dalies susiję su tuo, kad tokio amžiaus vaikai mažiau 
galvoja, jie visko taip nesuintelektualina, jie paprasčiausiai ima ir daro. 

— Gal tas pat tinka ir šachmatams? Lukui niekas nesakė, kad jis 
negali įveikti tavęs, tai jis ėmė ir įveikė. Nemanai taip? Pasakojai, kad 
nugalėjai savo senelį būdamas septynerių, o jis juk buvo kažkoks šach- 
matų meistras, ar ne? 

— Aš nugalėjau jį vieną kartą, — atsakė Džonas. — Ir tai nutiko 
po kelių mėnesių žaidimo su juo. Ir... — jis patraukė pečiais, — kas ten 
žino? Galbūt jis tąsyk tyčia leido man laimėti. 

Džonas mentele padalijo omletą į dvi dalis, išėmė jas ir sudėjo 
į lėkštes, tada nukėlė keptuvę nuo kaitvietės ir nuleido „Agos“ dujų 
degiklio dangtį. 

— Viskas paruošta. 

Jie nusinešė padėklus į svetainę; Džonas dar nuėjo atgal į virtu- 
vę ir grįžo su dviem stiklinėmis „Shiraz“, paskui abu tylėdami įsitaisė 
priešais televizorių ir ėmė valgyti. Rodė „Senienų šou“, garsas buvo 
sumažintas iki minimumo. 

— Tu kepi skaniausius pasaulyje omletus, — įvertino staiga pra- 
linksmėjusi Naomė. 

Po trumpos pauzės ji pridūrė: 

— Gal mums reikėtų juos dažniau kur nors nusivežti? Daktarė 
Mikelaidis galėjo būti visai teisi, sakydama, kad mes juos per daug at- 
ribojame nuo vaikiško pasaulio. Jiems taip patiko zoologijos sode. 

— O, taip, ten jie turbūt ir išmoko iš tikrųjų mylėti gyvūnus, ar 
ne? — atkirto Džonas. 

Naomė valandėlę valgė tylėdama. 

— Atleisk, mieloji, — atsiprašė Džonas. — Nereikėjo to sakyti. 

Naomė gūžtelėjo. Jie žiūrėjo į drovų barzdotą vyrą, stovintį prie- 
šais dėklą su karalienės Viktorijos laikų chirurginiais instrumentais. 

— O ką,jei nusivežtume juos pažiūrėti lavono skrodimo, — tarė 
Džonas. — Esu tikras, ten jiems būtų nepalyginti linksmiau negu žiū- 
rėti į Poną Ananasingalvį. Arba nuvestume į medicinos koledžo anato- 
Mijos skyriaus skrodimų kabinetą. 

— Tu pakvaišęs. 

— O aš taip nemanau, iš tikrųjų Lukui su Febe tai gali labai patik- 
ti. Man atrodo, jie nori pamatyti tai, ką mato suaugusieji. 

— Ką gi, tu dirbi vienoje iš moderniausių techniniu požiūriu Bri- 
tanijos įstaigų. O kodėl tau nepasiėmus jų su savimi į Morlio parką? 
Parodytum dalelių greitintuvą, šaltosios sintezės laboratoriją. 

Džonas pasidėjo padėklą ant grindų. 

— Kas tau? 

— Aš neišalkau. Negaliu valgyti. Aš jaučiuosi iš tiesų... Nežinau... 
Galvoju, kaip mums reikės elgtis toliau ir kas laukia ateityje. 

Valandėlę jis žiūrėjo į televizoriaus ekraną. Maža senutė aksomi- 
ne skrybėle išgirdo mažos dėžutės su medžio inkrustacija vertę. 

— Tai pati didžiausia „Tunbridge Ware“ puošmena, — aiškino 
tvido kostiumu dėvintis ekspertas. — Ar jums žinoma jos istorija? 

— Ar kada nors atkreipei dėmesį, kad šioje laidoje jie labai su- 
reikšmina siūlomo objekto istoriją... taip pat ir jo kilmę? Įsivaizduok 
mus šiame šou — ką mes galėtume pasakyti apie Luko ir Febės kilmę? 

— Manau, didesnė tikimybė, kad jie mus rodys tokiame šou kaip 
senienas, — atsakė jis. — Išnykusios veislės reliktai. Dvidešimt pirmo- 
jo amžiaus pradžios Homo sapiens. Viena daili moteris, anglė, visai kaip 
nauja. Ir vienas jau ganėtinai pavargęs švedas sunykusiomis smegenimis, 
kuriam reikalingas kosmetinis remontas. Tačiau dideliu peniu“ 

Naomė ėmė kikenti. Paskui atsigręžė į jį ir pabučiavo į skruostą. 

— Mes tikrai susitvarkysime, rasime išeitį. Užauginsime juos 
gerais žmonėmis, nes mes esame geri žmonės. Tu esi geras žmogus. 
Nežinia, kas svarbiau — prigimtis ar auklėjimas“, o mūsų reikalas — 
nukreipti juos reikiama linkme ir daryti jiems įtaką. 

Džonas šypsojosi, bet atrodė liūdnas, suglumęs. 

— Šiandien po pietų Lukas man tikrai įvarė baimės. Jaučiausi 
žaidžiantis ne su vaiku... ir net ne su žmogumi. Tai buvo tas pat, kas 
žaisti su mašina. Partija vyko taip, kad aš pajutau, jog daugiau žaisti 
nėra jokios prasmės, nes tai visiškai neįdomu. 


* Angl. nature-nurture. Užuomina į polemiką, kas daro didesnę įtaką žmogaus elgS““ 
nai — prigimtis ar auklėjimas. 

Naomė gurkštelėjo vyno. 

— Gal mums vertėtų užrašyti jį į kokį šachmatų turnyrą — pa- 
žiūrėtume, kas atsitiks, kai jis susidurs su tikrais iššūkiais. 

— O paskui skaityti jo vardą visose antraštėse? Šachmatų stebuk- 
las, kuriam vos treji, būtų valstybinės reikšmės įvykis, mieloji. Garsas 
apie jį pasiektų Mokinius, ir jis būtų demaskuotas. Ne, mes negalime 
taip elgtis. Mums belieka labai rimtai apsvarstyti specialaus ugdymo 
galimybę. 

— Nejaugi yra mokyklų mašinoms? — tai buvo tik iš dalies są- 
mojis. 

Džonas apkabino Naomę ir tvirtai suspaudė jai petį. 

— Kaip tu manai, kokie jie bus po dešimties metų? 

— Po dešimties metų? Verčiau paklaustum, kas bus po trejų 
metų. Jie jau dabar yra tarytumei miniatiūriniai suaugusieji. Kaip tau 
atrodo, ką Lukas ir Febė dabar veikia savo kambaryje? Nuobodžiauja 
laukdami, kada mes atsigulsime, kad visą naktį galėtų toliau naršyti 
internetą? Projektuoja naujas raketos varomąsias sistemas? Perrašo 
Britanijos konstituciją? 

Naomė suvalgė paskutinį omleto kąsnelį. 

— Ar ketini ryte paskambinti daktarei Mikelaidis? Papasakosi jai 
apie jūrų kiaulytes? Man būtų įdomu išgirsti, ką ji apie tai galvoja. 

Džonas linktelėjo ir atsistojo. 

— Einu į darbo kambarį. 

— Ar tau šįvakar reikia ką nors dirbti? Atrodai pavargęs. 

— Laukia knygos korektūra — iki kitos savaitės pabaigos reikia 
persiųsti atgal į Valstijas. 


* 


Užlipęs į darbo kambarį antrame aukšte, Džonas atidarė savo kom- 
Piuterio naršyklę. Paskui ėmė tyrinėti pastarųjų mėnesių naršymo 
istoriją, pradėdamas diena prieš tai, kai vaikams buvo padovanotas 
kompiuteris. 

Netrukus jam prieš akis ėmė mirgėti begalė adresų tinklalapių, 

kuriuose jis niekada nebuvo lankęsis. Tikrindamas savo kompiuterį, 
Džonas netruko įsitikinti, kad jie daugybę kartų lankėsi matematikos, 
fizikos ir kitų mokslo disciplinų svetainėse. Naršyta ir istorijos mokslo, 
antropologijos, geologijos, geografijos svetainėse. Nebuvo matyti galo. 

Nieko lengvabūdiško. Jo trimečiai vaikai nenaudojo interneto 
paikystėms, jie nesijungė nei prie vaikiškų svetainių, nei prie pokalbių 
svetainių. Akivaizdu, kad jie be perstojo siekė ar net alko žinių. 

Po valandėlės Džonas atrado, jog prieš tris mėnesius lankytasi 
šachmatų svetainėse. Lukas, o gal ir abu su Febe, buvo užsukę į kelias- 
dešimt tokių svetainių, pradedant tomis, kuriose mokoma šio žaidimo 
pagrindų, ir baigiant svetainėmis patyrusiems strategams. 

Paskui jis priklaupė ant grindų ir įjungė čia pat stovintį vaikų 
kompiuterį. Šis ėmė krautis, galiausiai pasirodė prašymas įvesti slap- 
tažodį. Džonas surinko naują slaptažodį, kurį sukūrė šįryt, kad vaikai 
neturėtų prieigos prie atimto iš jų kompiuterio. Kai jį įvedė, pasirodė 
pranešimas: 


SLAPTAŽODIS NETEISINGAS. BANDYKITE DAR KARTĄ. 


Jis sąmoningai pasirinko sudėtingą slaptažodį, kurio nebūtų 
galima atsitiktinai nulaužti. Galbūt šįkart suklydo rinkdamas raides? 
Džonas pabandė dar kartą. 


b*223*8658.* 
SLAPTAŽODIS NETEISINGAS. BANDYKITE DAR KARTĄ. 


Slaptažodį jis buvo užsirašęs ant popieriaus skiautelės ir įsikišęs 
į kelnių užpakalinę kišenę, todėl dabar, norėdamas patikrinti, ar nesu- 
klydo, ją išsitraukė. Viskas teisinga. Surinko slaptažodį iš naujo. 


SLAPTAŽODIS NETEISINGAS. BANDYKITE DAR KARTĄ. 


Negalėdamas patikėti, Džonas purtė galvą ir bandė dar kartą, ta- 
čiau rezultatas buvo toks pat. Jis jau žinojo, kas nutiko. 

Vaikai ar bent jau kažkuris iš jų suspėjo pabuvoti jo darbo kambary“ 
je ir kažkokiu būdu įsilaužti į kompiuterį. Ir jie pakeitė slaptažodį nauju 

Kambarys buvo mažas, lango rėmai tokie papuvę ir įmirkę, kad dažai 
jau veik baigė nusilupti nuo medienos, o ir glaistas buvo nemenkai ap- 
trupėjęs. Vėjas drebino lango stiklą. Pilką dangų margino lietaus dė- 
mės, o jūra anapus pasivaikščiojimo tako į krantą svaidė grėsmingai 
atrodančias molingas bangas. 

Kambaryje stovėjo siaura lovelė, televizorius, kurio jis niekada 
nežiūrėjo, stalas, praustuvė, veidrodis, pora kėdžių ir jo Biblija. Ant 
sienos vietoje Konstablio „Šieno vežimo“, kurį jis nukabino ir užkėlė 
ant spintos viršaus, dabar kabojo jo kryžius su Nukryžiuotuoju. 

Kasryt jis atsikeldavo šiame ankštame, šaltame kambarėlyje, 
svetimame mieste, sukalbėdavo savo maldas, paskui įjungdavo nešio- 
jamąjį kompiuterį ir viltingai prisijungdavo prie interneto. Tačiau iki 
šiol jo laukdavo vien nusivylimas. Kiekvieną dieną jam tekdavo su pa- 
sibjaurėjimu stebėti informacijos srautą. Nuotėkos plūdo į jo pašto dė- 
žutę. Kasryt jam buvo siūlomos galimybės surasti savo laimę, užmegz- 
ti pažintis su moterimis, viliojančiomis jį užsukti į jų tinklalapius. Jis, 
be abejo, pastebėdavo jas, o jos jį pykdė ir liūdino, ir džiugino. 

Džiugino todėl, kad jis žinojo greitai iš čia pasišalinsiąs ir palik- 
siąs visa šį mėšlą toliau pūti. Jau greitai jis ilsėsis Laros glėbyje, gim- 
dys vaikus, gimdys taip, kaip pridera, kaip Dievas skyrė, o ne kokius 
Šėtono išperas. 

Jūs, vaikai, klausykite Viešpatyje savo gimdytojų, nes šito reikalauja 
teisingumas. Gerbk savo tėvą ir motiną — tai pirmasis įsakymas su paža- 
du: kad tau gerai sektysi ir ilgai gyventumei žemėje. Efeziečiams 6,1-3. 

Jam nederėtų jos turėti, nes tai nuodėmingas dalykas, bet jis 
negalėtų be jos. Tai viskas, kas jį siejo su ja. Lara davė jam ją tą rytą, 
kai jiems teko išsiskirti. Tai maža spalvota nuotrauka, kurioje ji, vil- 
kinti kuklia vasariška suknele, stovi vienaukščio kalifornietiško stiliaus 
namo terasoje, ten pat, kur jie ir susipažino. Ji šypsosi, o ilgi juodi plau- 
kai krenta jai ant nuogų pečių, ant švelnios it šilkas odos. Tai buvo prieš 

daugiau kaip trejus metus, tačiau jis vis dar prisimena jos kūno kvapą, 
visus kvapus, kiekvieną prisilietimą, kiekvieną žodį ir pažadą, kiekvie- 
ną jos kvėptelėjimą, švelniai glamonėjantį jo veidą. Aš lauksiu tavęs, Ti- 
monai, mano brangusis angele, aš lauksiu tavęs iki pasaulio pabaigos. 

Greitai, Lara, jei Dievas duos, tai jau greitai! 

Sėdėdamas prie medinio stalo, tiesiai po varganai šildančiu vie- 
nos sekcijos radiatoriumi ant sienos, jis peržvelgė naujų elektroninių 
laiškų, atsijotų nuo nešvankybių, sąrašą ir staiga šiandien, pirmadie- 
nio rytą, skaitydamas siuntėjo, kurio adresas jam nieko nesakė, nepa- 
sirašytą laišką, pagaliau nudžiugo. 

Jis pavertė upes dykuma, vandens šaltinius — išdžiūvusia 

žeme, vešlų kraštą — druskingais pelkynais dėl jo gyventojų 

vusią žemę — srūvančiais šaltiniais. Alkanus žmones ten 

apgyvendino, ir jie pasistatė miestą. Jie sėjo laukus, veisė 

vynuogynus ir nuėmė gausų derlių. Jis laimino juos, ir jų labai 
daugėjo, ir jų galvijų skaičiui jis neleido sumažėti. 107 psalmė. 


Tai buvo kaip tik tas laiškas, kurio jis laukė jau šešias savaites, 
Tai buvo jam skirtas kvietimas atlikti savo pareigą, o paskui galų gale 
grįžti namo! 

Jausdamas krūtinėje besidaužant širdį, išjungė kompiuterį. Mąs- 
tė intensyviai ir greitai. Dar daug ką reikėjo padaryti, tačiau jis buvo 
tam pasirengęs, taigi ilgai neturėtų užtrukti. 

Nusileidęs į pirmą aukštą ir įsitaisęs prie stalo, atokiau nuo kitų, 
pavalgė pusryčius, tylomis sukalbėjęs maldą prieš valgį, vengdamas 
ne tik pokalbių, bet ir akių žvilgsnių su kitais įnamiais. Valgydamas 
paskubomis mintyse peržvelgė pirkinių sąrašą. Dalį reikalingų daik- 
tų, kuriuos buvo užsakęs internetu, jau buvo gavęs paštu. Gerai žinojo 
taisyklę, kad pirkti reikia skyrium, atskirose parduotuvėse, atskiruose 
miestuose. Jį kaip užsienietį įsiminti buvo lengviau nei vietinį, anglą- 
Jis galėtų kristi į akis. Amerikietis Sasekse, ir dar sausį. Keistenybė. 

Tačiau jo pėdos atauš greičiau, nei jį kas nors prisimins. 

Antradienį prieš pietus daktarė Šeila Mikelaidis sėdėjo įsitaisiusi prie 
pušinio stalo, savo priimamajame. Moteris atrodė nusiteikusi itin ne- 
draugiškai. 

Žvelgdama pro langą už psichologės nugaros, Naomė matė, 
kaip lietus plauna vešlią žalią pievelę siena apsuptame sode. Matė ir 
strazdą, snapu baksnojantį žolę, traukiantį iš žemės besispyriojantį 
slieką. 

— Kodėl nė vienas man nepasakėte tiesos apie savo vaikus? — 
paklausė psichologė. 

— Atleiskite, — atsakė Naomė, — nesuprantu jūsų. 

— Nejaugi? O daktaras Detorė? Manau, ši pavardė jums ką nors 
reiškia, ar ne taip? — jos veido išraiška tapo ledinė. 

Džonas ir Naomė, jausdamiesi vis nepatogiau, susižvalgė. 

— Taip, mes lankėmės pas jį, — prisipažino Džonas. 

— Bet visiškai dėl kitų priežasčių, nei jūs manote, — pridūrė 
Naomė. 

— O ką aš galėčiau manyti, ponia Kleson? 

Naomė tylėdama sunėrė rankas. 

— Na, kad... Kad mes... norėjome... — jos balsas užsikirto. 

— Projektuojamų vaikų? — bandė pagelbėti psichologė. 

— Ne, — atsakė Naomė. — Visiškai ne. 

— 0? 

Naomė parodė į dviejų mažų, besijuokiančių berniukų fotografi- 
jas ant psichologės stalo. 

— Ar taijūsų sūnūs? 

— Taip, mano. 

— Jie yra sveiki, normalūs berniukai? 

— Ne tokie jau berniukai. Luisui — dvidešimt, o Filipui — dvi- 
dešimt dveji. 


— Tačiau jie sveiki, normalūs? — vėl paklausė Naomė. 

— Verčiau kalbėkime apie jūsų vaikus, ponia Kleson, jei jūs ne- 
prieštaraujate, nes juk dėl to ir atvykote pas mane. 

— Jei atvirai, tai aš prieštarauju, — piktai atkirto Naomė. 

— Mieloji, — perspėdamas įsiterpė Džonas. 

— Nereikia jokių mielumų, — atšovė ji. 

Po trumpos pauzės, vėl įsmeigusi žvilgsnį į psichologę, Naomė 
tęsė: 

— Mes buvome nuvykę pas daktarą Detorę, nes jis mums sutei- 
kė viltį, nes jis buvo vienintelis gydytojas pasaulyje, galintis suteikti 
mums viltį. Suprantate? 

— Ir kokią gi viltį jis jums suteikė? 

— Kad mums gims normalus kūdikis. Kad jis neturės pražūtingo 
geno, kurio nešiotojai esame mudu abu. Mums iš jo reikėjo tik tiek. 
Kad jis mums padėtų susilaukti kūdikio, neturinčio šio geno. 

— Ojis įkalbėjo jus gimdyti dvynius? 

— Ne, — atsakė Džonas. — Mes norėjome sūnaus, ir nieko dau- 
giau. Mes niekada neprašėme dvynių. 

Ilgam tapo tylu, galiausiai psichologė pasiteiravo: 

— Arjūs ką nors žinote apie kitus vaikus, gimusius tėvams, kurie 
taip pat lankėsi pas jį? 

— Šį bei tą, — atsakė Džonas. 

— Per pastaruosius dvejus metus buvo nužudytos trys poros 
dvynukų, visų jų tėvai lankėsi pas Detorę, — paaiškino Naomė. — Tai 
susiję su kažkokia keista sekta... su fanatikų gauja. 

— Todėl mes nieko ir nepasakojame apie tai, — pridūrė Džo- 
nas. — Mums patarė laikytis kuo tyliau. 

— Tai nėra taip lengva, kai informacija yra internete, — tarė Šei- 
la Mikelaidis. 

— Todėl mes ir stengiamės likti nepastebėti, — tarė Džonas. 

— O ką tai keičia jums? — tiesiai paklausė Naomė. — Ar Lukas 
ir Febė tampa antrarūšiais, nes jie gimė kitaip? Ar tai norite pasakyti? 

— Visiškai ne. Tačiau norėčiau jums priminti, kad anksčiau esu 
jūsų abiejų klaususi, ar nenorite papasakoti man ko nors, kas leistų 

geriau suprasti jūsų vaikų elgesį, ir jūs niekada neužsiminėte apie tai, 
jog patys suformavote jų genotipą... Galvoju, man būtų buvę labai nau- 
dinga visa tai žinoti nuo pat pirmos dienos. Ar jūs taip nemanote? 

— Ne, aš... — Naomė, išvydusi raminamai iškeltą Džono ranką, 
nutilo, nebaigusi sakinio. 

— Mieloji, ji teisi. Mums reikėjo papasakoti. 

Naomė nuleido akis į kilimą, ji jautėsi prastai. Nelyginant būtų 
grįžusi atgal į mokyklos laikus ir išbarta mokytojo 

— Daktare Mikelaidis, — tarė ji. — Buvo visai ne taip, kaip jums 
galėjo pasirodyti. Mudu tik norėjome, kad daktaras Detorė pašalintų 
šiuos pavojingus genus. 

— Ir viskas? 

— Daugmaž, — atsakė Naomė. 

— Daugmaž? — atkartojo psichologė. 

Valandėlę stojo nejauki tyla. Galiausiai Džonas tarė: 

— Mes sutikome atlikti keletą pozityvių pakeitimų, tik norėdami 
pagerinti mūsų kūdikių gebėjimus kai kuriose srityse. 

Daktarė Mikelaidis skeptiškai pažvelgė į jį. 

— O kuriose konkrečiai? 

Džonas staiga pajuto būtinybę gintis, tarytumei ir jis būtų buvęs 
iškviestas pas mokytoją pasiaiškinti dėl elgesio. 

— Atsparumo ligoms... Sustiprinome jų imuninę sistemą. 

— Sakydami jų mes... na, mes... pasakėme ne visai tiksliai, — 
tuojau pat įsiterpė Naomė. — Nuvykome pas Daktarą Detorę, norėda- 
mi tik vieno vaiko... 

— Berniuko, — patikslino Džonas. — Kito sūnaus. 

— Bet jis įkalbėjo jus gimdyti dvynius? 

— Jis visiškai neužsiminė apie dvynius, — pakartojo Džonas. — 
Apie tai, kad Naomė laukiasi dvynukų, sužinojome jau ne pirmą jos 
Nėštumo savaitę. Mūsų visos pasirinktos modifikacijos buvo labai ne- 
Žymios. Norėjome užsitikrinti, kad mūsų sūnus būtų aukštas, tačiau 
Proto ribose. Kad turėtų gerą regėjimą, gerą klausą. Mes sutikome, kad 
Vyresniame amžiuje jo gerai savijautai pakaktų mažiau miego. Taip pat 

manėme, kad būtų gerai, jeigu jis iš mažesnio maisto kiekio įsisavintų 
daugiau energijos. 
— Sutikome patobulinti ir jo gebėjimus mokytis, — pridūrė Nao- 


— Mažiau miego, — tarė psichologė. — Patobulinti vaikų gabu- 
mai mokslui. O dabar esate susirūpinę, kad jie, regis, naktimis nemie- 
ga, o stengiasi kuo daugiau sužinoti? Ar jūs tikėjotės ko nors kito? 

— Tik ne to, — atsakė Naomė. — Mes tik norėjome pasirūpinti 
sėkminga jų gyvenimo pradžia. Mes niekada neketinome paversti jų... 

Naomei prikandus liežuvį, psichologė ėmė kantriai laukti. 

— Apsigimėliais, — tarė Džonas. — Manau, mano žmona nenori 
vartoti šio žodžio. 

— Vadinasi, daktare Klesonai, jūs dabar taip vertinate savo vai- 
kus? Kaip apsigimėlius? 

— Ne, ne kaip apsigimėlius... turiu omenyje... ne kaip kokio nors 
cirko apsigimėlius. Tačiau jie kitokie nei visi vaikai. Tam tikra prasme... 
beveik... tarytumei jie būtų kitokios prigimties. 

— Man atrodo, jie ir yra kitokios prigimties, — atsakė psichologė. 

Vėl stojo ilga pauzė. Po jos psichologė kalbėjo toliau. 

— Norėdama jums padėti, turėsiu paprašyti nuo šiol būti su ma- 
nimi visiškai atviriems, — ji paeiliui pažvelgė į kiekvieną iš jų. — Pa- 
pasakokite, ar tąkart, kai lankėtės pas daktarą Detorę, jis siūlė jums 
kažką panašaus į standartinį paslaugų paketą? 

— Kaip tai suprasti? — paklausė Naomė. 

— Ogi taip, kad jis galbūt siūlė savo pacientams... klientams tam 
tikrą sandėrį? — ji kilstelėjo ranką ir ėmė lenkti pirštus. — Tam tikrą 
intelekto koeficientą, garantuotą ūgį, specifinius sportinius sugebėji- 
mus... Arjums nepasirodė, kad jis siūlo jums rinktis keletą savybių, bet 
tik visas kartu? 

— Ne, — atsakė Džonas. — Mes turėjome didelį pasirinkimą. 

— Net pernelyg didelį, — pridūrė Naomė. — Tai buvo stulbi- 
nama. 

Jie pasikeisdami ėmė vardyti visas galimybes, kokias tik prisimi- 

nė. Jiems baigus, psichologė kuriam laikui nusigręžė į savo kompiute- 
rio monitorių. Paskui atsilošė kėdėje ir susimąsčiusi pažvelgė į Džoną 
ir Naomę. 

— Atlikau šiokį tokį tyrimą. Po pastarojo mūsų susitikimo aš 
telefonu arba elektroniniu paštu bendravau su dvidešimt šešiais savo 
kolegomis, vaikų psichologais, kuriems buvo tekę susitikti su daktaro 
Detorės klinikoje pradėtais vaikais. 

— Maniau, tai konfidenciali informacija, — tarė Naomė. 

— Taip, — atsakė psichologė. — Būtent dėl šios priežasties žmo- 
nės, su kuriais man teko bendrauti, kreipėsi į šių vaikų tėvus, atsi- 
klausdami jų leidimo dalytis šia informacija, taip pat prašydami, kad, 
reikalui esant, galėčiau susisiekti su jais pačiais. 

Ji vėl dirstelėjo į ekraną, paskui, sudėdama rankas ant stalo, pa- 
linko į priekį. 

— Visi vaikai yra dvynukai, ir visais atvejais tėvai buvo labai nu- 
stebę. Visi, kaip ir Lukas su Febe, pasižymėjo geriau išvystytais pro- 
tiniais gebėjimais, visi atrodė labiau subrendę nei jų bendraamžiai, 
visiems buvo būdingos identiškos elgesio problemos. 

Džonas ir Naomė tylėjo ištisą minutę, stengdamiesi perprasti tai, ką 
jiems pasakė daktarė Mikelaidis. 

— Nejaugi jūs norite pasakyti, kad jie yra klonai? — paklausė 
Džonas, jausdamas, kaip panika staiga ima gniaužti kvapą. 

— Ne. Paprašiau, kad keli tėvai atsiųstų nuotraukas, nes ir aš 
svarsčiau šią galimybę. Vienodai atrodančių vaikų nėra, — ji nusišyp- 
sojo. — Matau daug tėvų ir jų vaikų, todėl galiu patikinti, kad jūs ir 
Lukas su Febe turite daug fizinių panašumų. 

— Ačiū Dievui, — nudžiugo Naomė. 

— Visiems dvyniams būdingi geriau išvystyti protiniai gebėjimai, 
jie labiau subrendę nei jų bendraamžiai, visiems būdingos tos pačios 
elgesio problemos... Kaip tai gali būti? — pasiteiravo Džonas. — Mes 
pasirinkome tik tam tikrą modifikacijų kiekį — kiti tėvai tikriausiai 
rinkosi visai kitas, o kai kurie turbūt kur kas radikalesnes nei mes. 
Kaip gali būti, kad vaikai tokie panašūs? 

— Gal dėl tos pačios priežasties: visi norėjote vieno kūdikio, o 
susilaukėte dvynukų? — iškėlė prielaidą ironiškai nusišypsodama psi- 
chologė. 

— Ką jūs konkrečiai turite omenyje? — įdėmiai žiūrėdama jai į 
akis paklausė Naomė. 

— Daktarei Mikelaidis atrodo, kad daktaras Detorė galbūt turėjo 
savo užslėptų tikslų, — paaiškino Džonas. 

Naomė linktelėjo. 

— Suprantate, dar prieš jiems gimstant, giliai širdyje jaučiau kaž- 
ką panašaus. 

— Regis, jūsų daktaras Detorė mokslininkų bendruomenėje už- 
sitarnavęs labai negailestingą reputaciją, — tarė Šeila Mikelaidis. — 
Paskaitykite jo kelerių pastarųjų metų interviu spaudai ir įsitikinsitė: 
koks siauras buvo šio žmogaus požiūris ir kaip jis nepaisė medicininės 


etikos, nei savo kritikų. 

— Manote, jis pasinaudojo Naome ir keliolika kitų moterų kaip 
nieko nenutuokiančiomis gimdos donorėmis savo eksperimentui? 

— Kad ir kaip būtų gaila, tai viena iš labiausiai tikėtinų galimybių. 

Džonas ir Naomė, akimirksniu netekę žado, susižvalgė. 

— Tačiau tai neturėtų paveiktų jūsų santykių su vaikais, — tęsė 
daktarė Mikelaidis. — Net jeigu jų genotipas nėra toks, kokio jūs no- 
rėjote, jie vis tiek yra jūsų vaikai, jūsų kūnas ir kraujas. 

— O kas laukia toliau? — niūriai paklausė Naomė. — Nesibaigian- 
čių socialinių eksperimentų tunelis? Nejaugi Lukas ir Febė taps labora- 
torijos žiurkėmis pasauliniam psichiatrų ir mokslininkų sambūriui? 

— O ką manote tema „prigimtis ar auklėjimas“? — pasidomėjo 
Džonas. — Daktaras Detorė mums sakė, kad nesvarbu, ką padarėme 
su mūsų vaiko — vaikų — genais, nes tai turės tik labai nedidelę reikš- 
mę gyvenime. Jis teigė, kad ugdant vaiką svarbiausias vaidmuo teks 
mums, jo tėvams. Jei mes juos pakankamai mylėsime ir jais pakan- 
kamai rūpinsimės, ar negalime tikėtis, kad per tam tikrą laiką pavyks 
padaryti jiems įtaką ir juos išugdyti? Gal mano žmona ir aš, vertinant 
iš ilgalaikės perspektyvos, jiems būsime svarbesni už tai, ką padarė 
daktaras Detorė? 

— Normaliomis aplinkybėmis neabejotinai su jumis sutikčiau. 
Praėjusią savaitę buvau užsiminusi apie „episteminį ribotumą,, kuris 
neatsiejamas nuo žmogaus prigimties, ir apie žmogaus normalių pro- 
tinių gebėjimų ribas. Tačiau manipuliacinis jūsų vaikų elgesys leidžia 
manyti, kad jiems nebūdingi įprasti žmogiškosios egzistencijos apri- 
bojimai. Jūsų vaikai, būdami trejų, pasižymi savybėmis, kurias aš bū- 
čiau linkusi priskirti penkiskart už juos vyresniems paaugliams. 

Ji atsuko butelio kamštelį ir įsipylė į stiklinę, stovinčią ant stalo, 
mineralinio vandens. 

— Bet kuriam tėvui svarbiau už viską yra sugebėti prieiti prie 
savo vaiko. Užmegzti ryšį. Man atrodo, jūs jo kaip tik ir neturite, bet 
siekiate. Ar aš susidariau teisingą nuomonę? 

— Taip, — pripažino Naomė. — Absoliučiai. Esu jų tarnaitė, ir tai 
Viskas. Prausiu juos, valgydinu, einu jiems iš paskos ir viską sutvarkau. 

Nieko daugiau negalėčiau padaryti, juoba kad tai viskas, ko jiems iš 
manęs reikia. Vieną dieną Lukas įsipjovė, bet neatėjo pas mane, kad jį 
apkabinčiau, o nuėjo pasirodyti Febei. Jis man taip ir nepadėkojo, kad 
užklijavau pleistrą. 

— Manyčiau, jums būtų ne pro šalį pasikalbėti su kai kuriais iš 
mano minėtų tėvų, neabejotinai, jei tik jie patys to norės. 

— Ar Anglijoje yra tokių tėvų? — pasidomėjo Naomė. 

— Kol kas man nepavyko nustatyti. Vis dėlto manau, kad tokių, 
apie kuriuos dar nesu girdėjusi, turėtų būti daugiau. 

— Būtinai pasikalbėsiu su jais, kad ir kur jie gyventų, — tarė 
Naomė. — Mielu noru. 

Psichologė dar sykį gurkštelėjo vandens. 

— Pabandysiu jums tai suorganizuoti, tačiau noriu perspėti, — 
nesitikėkite gauti kažkokių magiškų atsakymų. Visi žmonės, su ku- 
riais esu kalbėjusi, teigia, kad šių tėvų situacija tokia pati kaip jūsų. 

— Ar kuris nors iš šių vaikų yra nužudęs savo naminį gyvūnėlį, 
kaip tai padarė Lukas ir Febė? — pasiteiravo Džonas. 

— Su daugeliu jų nesu taip išsamiai kalbėjusi, — atsakė ji. — 
Tačiau dvyniai iš La Džiolos, Kalifornijos valstijos, yra pasmaugę jų 
šeimos spanielį, kai išgirdo tėvo nusiskundimą nepaliaujamu jo am- 
sėjimu. Jie manė, kad tėvą pradžiugins toks problemos sprendimas. 
O dvyniai iš Krefeldo, Vokietijos, perpjovė gerklę jų katinui po to, kai 
motina sukliko, pamačiusi jį į virtuvę atnešant pelę. Man regis, nege- 
bėjimas skirti gyvą nuo negyvo gali būti jiems visiems bendras bruo- 
žas. Tai nereiškia, kad jie yra blogi kuria nors prasme, jau veikiau — jų 
visai kita vertybių sistema. Tai, kas man ir jums atrodo normalu, jiems 
gali būti nesuvokiama. 

— Bet mes juk turėtume juos auklėti, argi ne? — pasakė Nao- 
mė. — Juk kažkokiu būdu galėtume elgtis su jais kaip tėvai su vaikais. 
Jūs ir turite mums paaiškinti, kaip tai daryti. 

— Aš manau, būtų labai naudinga pasikalbėti su kitais tėvais, — 
sutiko Džonas. — Mums reikėtų išbandyti jos patarimą, mieloji. Ma- 
nyčiau, mums reikėtų pasikalbėti su kuo daugiau tėvų. 

— Jūsų, daktare Mikelaidis, vaikai, savaime suprantama, yra lai- 
mingi, jiems gerai sekasi, — tarė Naomė. — Jums tikriausiai nesu- 
prantama, kaip... kokia... kokia nevisavertė aš jaučiuosi. Visiškai tuš- 
čia. Lyg būčiau jiems jau nebereikalinga talpykla, kuria jie paprasčiau- 
siai atsikratė. Aš noriu susigrąžinti savo vaikus, kuriuos pagimdžiau. 
Daktare Mikelaidis, aš noriu tik tiek. Noriu susigrąžinti savo vaikus, 
ne apsigimėlius, ne keistuolius, o vaikus. Iš jūsų noriu tik tiek. 

Psichologė užjaučiamai nusišypsojo. 

— Suprantu — to trokšta bet kuri motina. Tačiau aš nežinau, ar 
galėsiu jums tai duoti. Norėdama pagerinti savo santykius su Luku ir 
Febe, pirmiausia turite pakeisti savo tikslus. Taigi mums teks į situaci- 
ją pažvelgti kitu kampu. 

— Kaip tai gali padėti? 

— Pirmiausia tai padėtų jums matyti juose ne tiek vaikus, kiek 
žmones. Jų gimtadienio šventei buvote nusamdę komiką, tiesa? — ji 
įdėmiai stebeilijo į juos. 

— Manote, tai buvo klaida? — paklausė Džonas. 

— Aš manau, kad jums teks visiškai pakeisti savo mąstyseną. Jei 
norite tapti jiems artimesni, gali būti, kad turėsite bendrauti su jais 
kaip su paaugliais, nes savo protiniais gebėjimais jie atitinka paauglių 
lygį. 

— O kaip jų vaikystė? — susirūpino Naomė. — Ir kuriam gi pa- 
augliui jie gali būti įdomūs? Tai tik... Noriu pasakyti... — apimta nevil- 
ties, ji tik papurtė galvą. — Na, gerai, aš žinau, kad pasitaiko nepapras- 
tai gabių vaikų, kurie dvylikos jau studijuoja universitete, tačiau apie 
juos perskaitome daug vėliau, o sulaukę trisdešimties jie paprastai 
jaučiasi išsekę. Iš jūsų žodžių supratau, kad patariate suplėšyti visas 
knygas apie vaikų auklėjimą. 

— Ponia Kleson, — švelniai, bet kartu primygtinai, kreipėsi į ją 
psichologė, — jums nereikia plėšyti jokių knygų apie auklėjimą. Atleis- 
kite, tačiau jūs išmetėte visas knygas lauk tą dieną, kai nuvykote pas 
daktarą Detorę. 

Pro priekinį automobilio stiklą žvelgdama į lietaus permerktą kaimą, 
Naomė niūriai pagalvojo: Sausis. Praėjo jau kelios savaitės, kai buvo nu- 
kabintos kalėdinės dekoracijos, ir, regis, nebeliko jokių žiemos džiaugs- 
mų; prieš akis — vasaris ir didžioji dalis kovo, tik paskui oras ims gerėti. 

Antra valanda, o šviesa jau blėsta. Dar pora valandų, ir buvo kone 
visiškai tamsu. Džonui pasukus automobilį į jų kiemo keliuką, saabas, 
taškydamas ant stiklų vandenį, nuklampojo giliu klanu. Valytuvai nu- 
valė priekinį stiklą. Naomė žiūrėjo į sustirusias plikas gyvatvores. Išil- 
gai žole apželdinto kelkraščio beviltiškai, nelyginant žaislas senkančiu 
baterijos elementu, skuodė fazano patelė. 

Sutarškėjo apsauginės grotelės, paskui po padangomis sutriuš- 
kėjo žvyras. Džonas sustabdė automobilį priešais namą, tarp Naomės 
purvino balto „Subaru“ ir jos motinos mažytės „Nissan Micra“. 

Nustojus veikti valytuvams, lietus bematant aptraukė priekinį 
stiklą matiniu sluoksniu. Naomė atsigręžė į Džoną ir išsigando, išvy- 
dusi jo blyškų veidą. 

— Brangusis, nors aš ir prieštaravau, kad juos prižiūrėtų kas nors 
kitas, o praėjusią savaitę kategoriškai atmečiau daktarės Mikelaidis 
idėją surasti vaikams specialią mokyklą, tačiau po šio susitikimo persi- 
galvojau ir manau, kad ji gali būti teisi — Lukui ir Febei reikalinga spe- 
cialisto priežiūra... auklėjimas... mokymas... kad ir kaip jie tai vadintų. 

— Ar tau neatrodo, kad taip pasielgdami mes pripažinsime pra- 
laimėjimą? — paklausė Džonas. 

— Pripažinsime pralaimėjimą, jei nuleisime rankas. Reikia liautis 
galvoti, kad mums nepasisekė. Turime rasti būdą, kaip Luko ir Febės 
gyvenimą nukreipti gera linkme... taip pat ir savo. 

Džonas sėdėjo ir tylėjo. Paskui delnu palietė Naomės skruostą. 

— Aš myliu tave, — pratarė jis. — Aš tikrai myliu tave. Atsipra- 
šau dėl visko, ką per mane patyrei. 

— Ir aš tave myliu. Tik tu man davei jėgų ištverti Halio mirtį, — 

Naomė nusišypsojo, bet akyse tvenkėsi ašaros. — O dabar turime du 
sveikus vaikus. Mes... mes, — ji ėmė šniurkščioti. — Ar tau neatrodo, 
kad mes visų pirma turime atpažinti ir įvertinti tai, kas yra gėra? 

— Žinoma, — linktelėjo Džonas. — Tu teisi. Būtent tai ir turime 
daryti. 

Nuleidę galvas, saugodamiesi lietaus, jie įpuolė pro duris į vidų. 
Nusivilkdama paltą Naomė šūktelėjo: 

— Eil Mes sugrįžome! 

Džonas nugirdo balsus. Amerikietišką akcentą. Šiaip ne taip iš- 
sinėręs iš šlapio apsiausto, pakabino jį ant gembinės ir nusekė paskui 
Naomę į svetainę. 

Ant sofos, priešais televizorių, sėdėjo jos motina, apsirengusi jai 
aiškiai per dideliu Arano megztiniu, ir siuvinėjo. Tuo metu rodė seną 
nespalvotą filmą, o televizoriaus garsas buvo kone kurtinantis — ji 
buvo taip įpratusi. 

— Kaip sekėsi? — pasiteiravo ji. 

— Ačiū, gerai, — atsakė Naomė, šiek tiek pritildydama televizo- 
rių. — O kur vaikai? 

— Viršuje žaidžia kompiuteriu. 

— Niekas neskambino? — paklausė Naomė. 

— Ne, nė vieno skambučio, — atsakė motina. 

Ji trumpam susiraukė, žiūrėdama į savo siuvinį, paskui išsiblaš- 
kiusi pridūrė: 

— Tačiau turėjome svečią, praėjus maždaug valandai po jūsų iš- 
važiavimo. 

— Mhmmm? — nustebo Naomė. 

— Labai mielas jaunuolis. Man atrodo, amerikietis. 

— Amerikietis? — kiek sutrikusi atkartojo Naomė. — Ko jam 
reikėjo? 

— Et, supainiojo adresus — ieškojo kažkieno ūkio — negaliu kon- 
krečiai prisiminti... niekada nebuvau tokio girdėjusi. 

— Kaipjis atrodė, tas vaikinas? — pasidomėjo Džonas. 


Naomės motina valandėlę rūpestingai galvojo, paskui prabilo: 

— Jis buvo dailiai apsirengęs, labai mandagus. Ant marškinių ry- 
šėjo kaklaraištį, vilkėjo tamsiu kostiumu. Tik vienas dalykas... priminė 
tavo tėvo elgesį, jis irgi taip dažnai darydavo, pameni? Tavo tėvas buvo 
įpratęs pasirišti kaklaraištį, bet skubėdamas pamiršdavo užsisegti po 
juo marškinių sagas. Šis jaunuolis irgi buvo pamiršęs dvi sagas, ir aš 
pastebėjau, kad po marškiniais jis nešiojo vieną iš tų religinių kryže- 
lių, — kaip ten juos vadina? — dievulėli, mano atmintis pastaruoju 
metu visai šlubuoja, aš vis užmirštu žodžius! Kaipgi jie vadinami? Ak, 
taip, na, žinoma, kokia aš kvaila, taigi krucifiksas. 

Amerikietis. Krucifiksas. 

Džonas sėdėjo darbo kambaryje ir jautė, kaip visas kūnas tirta. 

Juk ano vyro apsilankymas neturėtų reikšti nieko bloga. Juk ne- 
turi nieko bendra su... 

Išskyrus tai, kad šutvė pakvaišusių amerikiečių fanatikų, besiva- 
dinančių Mokiniais, žudė sutuoktinius, kurie buvo lankęsi pas daktarą 
Detorę ir kuriems buvo gimę dvyniai, o dabar į vieną nuošalų namą 
Anglijoje užklysta amerikietis su kryželiu ant kaklo, o šiame name, 
pasirodo, gyvena pora, kuri irgi lankėsi pas daktarą Detorę ir dabar 
augino dvynukus. 

Jis bandė galvoti, kokių dar reikėtų imtis saugumo priemonių. 
Name buvo sudėti grūdinto stiklo langai. Langai buvo su užraktais. 
Apsauginis apšvietimas. Aukštos kokybės durų spynos. Signalizacija, 
kurios signalas siunčiamas į valdymo centrą. Pavojaus mygtukai. Gal 
būtų buvę geriausia, jei jis būtų išvežęs Naomę su vaikais kur nors ki- 
tur, bent jau kuriam laikui. Gal į Švediją? 

Arba apsigyventi viešbutyje? Tačiau iki kada? 

Jie planavo įsigyti sarginius šunis. Tiesa, buvo pateiktas dar vie- 
nas namo apsaugos pasiūlymas, kuriuo jie dar nepasinaudojo. Visą 
apsaugos sistemą įrengusi firma tuo metu jiems pateikė detalų projek- 
tą ir kainą, tačiau pasiūlymas buvo brangokas ir jie nematė prasmės. 
Dabar Džonas gailėjosi dėl tokio sprendimo. Priėjęs prie spintelės su 
dokumentais, ištraukė apatinį stalčių ir išėmė aplanką, ant kurio buvo 
užrašyta „Apsaugos sistemos“. 

Paskui paskambino į apsaugos firmą ir pasiteiravo, per kiek laiko 
jie gali įrengti vaizdo stebėjimo kameras, apie kurias anksčiau kalbėjo. 
Jam atsakė, kad tai užtruktų apie dešimt dienų. Džonas pareiškė, kad 
jas nedelsdamas užsakytų, jei tik jie galėtų kameras įrengti jau rytoj. 
Palaukęs porą minučių išgirdo, kad darbininkai atvyks rytoj devintą 
valandą. 

Padėjęs telefono ragelį, Džonas parašė elektroninį laišką Kalei 
Almtorpui į Švedijos ambasadą Kvala Lumpūre. 


Kale, tikiuosi, gerai atšventėte Kalėdas ir Naujuosius metus? 
Spėju, kad be sniego?? 

Gruodį atsiųstame elektroniniame laiške rašei, kad tavo 
pažįstamas FTB darbuotojas sakė, jog jie aptiko Trečiojo am- 
žiaus mokinių pėdsakus. Teiraujuosi todėl, kad susiklostė gal- 
būt nerimą kelianti padėtis, ir aš noriu žinoti, ar man reikia dėl 
to susirūpinti. Būčiau nepaprastai dėkingas, jei pasidalytum 
informacija, nes reikalas itin svarbus. 

Linkėjimai Anai ir vaikams. 

Halsningar! 

Džonas 


Išsiuntęs laišką jis užlipo laiptais į mažąjį kambarį, kur ant grin- 
dų, priešais savo kompiuterį, sėdėjo Lukas ir Febė. Jie tikriausiai gir- 
dėjo jį ateinant, pagalvojo Džonas, nes išvydo mirktelint ekraną kaip 
tik tuo metu, kai įėjo į kambarį. Vaikai skubiai perjungė tai, ką žiūrėjo, 
į ką nors nekalta. 

— Labas! — pasveikino jis. 

Nė vienas neatsigręžė ir nepažiūrėjo. 

Džonas pakartojo, tik jau garsiau: 

— Lukai! Febe! Sveiki! 

Abu labai lėtai ir vienu metu atsigręžė į jį ir pratarė: 

— Labas! 

Paskui keletą sekundžių įdėmiai žiūrėjo šypsodamiesi, tartumei 
būtų elgęsi tiksliai taip, kaip buvo iš jų tikimasi. 

Venomis sakytumei ėmė cirkuliuoti šaltas oras. Vaikai atrodė 
pernelyg švarūs ir tvarkingi, pernelyg tyri. Febė vilkėjo žaliu butelio 
stiklo spalvos šiltu treningu ir avėjo baltais sportbačiais. Lukas buvo 
apsirengęs tamsiai mėlyną megztinį atverčiama apykakle, kruopščiai 
išlygintas džinsines kelnes, o jo kojos buvo apautos sportbačiais be 
menkiausios dėmelės. Nebuvo išsidraikęs nė vienas plaukelis. Aki- 

mirką Džonas negalėjo atsikratyti įspūdžio, kad žiūri į robotus, o ne į 
tikrus žmones, ne į savo vaikus. Jis panoro išeiti iš kambario, bet vis 
dėlto pasiliko, nusprendęs įgyvendinti daktarės Mikelaidis jiems visiš- 
kai neseniai duotą patarimą. 

Kiek įmanoma nerūpestingiau ir džiugiau Džonas priklaupė šalia 
vaikų ir atsuko skruostą pirmiau Lukui, o paskui Febei. Vaikai vienas 
po kito staiga atsilošė atgal. 

— Bučinys tėčiui? 

— Bučiniai baigiasi seksu, — atšovė Lukas, paniekinamai nusi- 
gręždamas į ekraną. 

— Ką? Ką tu, Lukai, pasakei? — paklausė nustėręs Džonas, gir- 
dėdamas staiga suskambusius pavojaus varpus, karštligiškai svarsty- 
damas, vildamasis, desperatiškai vildamasis, jog jis nenugirdo, ką jam 
pasakė sūnus. 

Tačiau po kelių sekundžių Febė patvirtino, kad jam nepasigirdo. 

— Mes nebučiuojame, — išdidžiai pareiškė Febė. — Nenorime 
būti tvirkinami. 

Tai tarusi ji irgi nusisuko į ekraną. 

— Ei, — ištarė Džonas, nesumodamas, ką atsakyti. — Ei, paklau- 
sykit manęs... 

Jis spoksojo į žvilgantį kompiuterio korpusą, į klaviatūrą, paskui 
nukreipė akis į kompiuterio pelę, į spalvingą pelės kilimėlį, uosdamas 
nosį kutenantį rūgštoką plastiko dvoką. Džonui atėmė žadą. 

Jis buvo daugiau nei priblokštas. 

Lukas pajudino pelę, ir Džonas ekrane išvydo, kaip pelės žyme- 
klis slenka lanko trajektorija, kol sustoja ant kvadratėlio. Sūnui dukart 
spragtelėjus pele, kvadratėlis atsidarė tartum miniatiūrinis langas, o 
jame pasirodė mirksinti skaičių seka. 

Džonas atsistojo, nuėjo prie sienos ir ištraukė iš rozetės kištuką. 
Abu vaikai pažvelgė į jį, bet jų veiduose nebuvo matyti jokio nustebimo. 

— Atsiprašau, — tarė Džonas. — Kas per kalbos apie tvirkinimą? 
Iš kur tai? Iš interneto? 


Vaikai jam nieko neatsakė. 

— Nejaugi jūs taip manote apie savo mamytę ir mane? Ar mes 
galime jus tvirkinti? Ne, tai visai nejuokinga. 

Dvynukai atsistojo ir išėjo iš kambario. 

— Lukai! Febe! — tarė Džonas, vos valdydamas pyktį. — Grįžki- 
te atgal, aš kalbu su jumis! 

Išpuolęs pro duris, Džonas sušuko: 

— LUKAI! FEBE! GRĮŽKITE TUOJAU PAT! 

Ir toliau nekreipdami į jį dėmesio, vaikai lipo laiptais žemyn. 

Jis leidosi įkandin jų, tačiau paskui sustojo. Kaip šiuo atveju rei- 
kėtų pasielgti? Tikriausiai taip pat, kaip su paaugliais, kuriuos ištiko 
bloga nuotaika. Nejaugi jie tokie ir buvo? 

Džonas drebėjo visu kūnu, o pyktis temdė protą. Jis norėjo pa- 
prasčiausiai nutverti už pakarpos ir gerai pakratyti šiuos niekšelius, 
supurtyti taip, kad jie išklotų visą tiesą. Tačiau Šeila Mikelaidis minė- 
jo, kad konfrontacija su dvyniais tik skatina juos dar labiau užsisklęsti 
savame kiaute, o juk paaugliai būtent taip ir elgiasi, pagalvojo jis. 

Žinoma, psichologei lengva kalbėti, tačiau kaip mums elgtis, kad 
išvengtume pykčio, girdėdami juos taip kalbant? 

Galiausiai prisiminęs, kodėl užlipo į antrą aukštą, Džonas nuėjo į 
miegamąjį, pakėlė savo nosines ir ištraukė po jomis paslėptus du raktelius, 
paskui atidarė drabužių spintą ir sustūmė, tarškant kabikliams, į vieną 
pusę savo kostiumus ir marškinius, kad galėtų pasiekti sienoje jo paties 
įmontuotą seifą. Atrakinęs dureles, iš jo išėmė sunkų šratinį šautuvą. 

Tai buvo rusų gamybos dvylikto kalibro dvivamzdis, kurį pirko 
jau nebe naują, kai po trijų mėnesių laukimo gavo leidimą ginklui įsi- 
gyti, tuo pat metu, kai namuose įdiegė papildomas apsaugos priemo- 
nes. Džonas niekada nebuvo šaudęs iš šio ginklo, ir Naomė tuo metu 
tam nepritarė. Šiaip ar taip, tačiau jis jautėsi ramiau, žinodamas, kad 
čia pat yra šautuvas. 

Jis pasirodė esąs sunkesnis nei Džonas tikėjosi; buožė buvo šilta, 
o vamzdžiai šalti it ledas. Džonas atidarė ginklą, trumpai pasigėrėjo 
puikiai sukonstruotu mechanizmu, paskui dirstelėjo į blizgų vamzdžių 
vidų. Uždarydamas jį, išgirdo raminantį spragtelėjimą. Keldamas šau- 
tuvą ir žiūrėdamas pro taikiklį vamzdžių gale, spustelėjo gaiduką. 

Nieko nenutiko. 

Taigi saugiklis! — prisiminė jis. Atleidęs saugiklį, nukreipė šau- 
tuvą į langą ir, tvirtai laikydamas, paspaudė pirma dešinį gaiduką, o 
paskui ir kairį, kaskart labai aiškiai išgirsdamas spragtelėjimą. 

Priklaupęs Džonas pakišo šautuvą po lova, pakankamai giliai, 
kuo toliau nuo akių. Paskui iš seifo išėmė dėžutę su šoviniais, ją ati- 
darė, išėmė keturis šovinius ir įdėjo į spintelės stalčių šalia lovos. Ga- 
liausiai grąžino dėžutę atgal į seifą, jį užrakino, o raktus vėl pakišo po 
nosinėmis. 

Jis valandėlę sėdėjo ant lovos, galvodamas, ką dar galėtų pada- 
ryti, kokių dar atsargumo priemonių turėtų imtis, tuo pat metu vilda- 
masis, kad perlenkia lazdą, kad anas amerikietis visai niekuo dėtas. Po 
paraliais, juk jo uošvė niekada nėra buvusi Valstijose, ji nemėgo skrai- 
dyti, taigi tikriausiai bus suklydusi dėl jo akcento. 

Nusileidęs žemyn Džonas nuėjo į virtuvę, kur Naomė jiems vi- 
siermns ruošė priešpiečius, o Lukas ir Febė jau sėdėjo prie virtuvės stalo. 

Atsirėmęs į „Agą“, kad sušiltų, jis pasiteiravo uošvės: 

— Ana, ar tas vyras, kuris buvo užsukęs, tikrai amerikietis? 

— Pats tikriausias, — tvirtai atsakė ši. 

Džonas svarstė. 

— Minėjote, kad jis ieškojo adreso... Jis pasiklydo, ar ką? 

— Taip, — atsakė uošvė. — Patikėk, Džonai, pirmą kartą čia at- 
vykus būna ganėtinai klaidu. Ir aš buvau paklydusi. Čia ne per dau- 
giausia kelrodžių. 

— Nemanau, kad jis paklydo, — neatitraukdama akių nuo televi- 
zoriaus, kategoriškai pareiškė Febė. 

Trumpam tapo tylu. 

— Ar tu matei tą žmogų, Febe? — pasidomėjo Naomė. 

— Visai nebūtina pamatyti žmogų, kad žinotum, jog jis nepasi- 
klydęs, — paniekinamai atsakė mergaitė. 

— O kodėl tu, Febe, manai, kad jis nebuvo pasiklydęs? — susido- 
mėjo Džonas. 

Ir toliau neatitraukdama akių nuo televizoriaus, Febė į šį klausi- 
mą tik numojo ranka. 

— Mes dabar žiūrime šou, prašau, liaukis pertraukinėjęs. 

Džonas ir Naomė susižvalgė. Jo uošvė į anūkės akiplėšiškumą at- 
sakė šypsena. 

Tai jau įžūlumas. 

Jam turbūt reikėjo pliaukštelėti Febei už tai, turbūt taip pat būtų 
norėjusi padaryti ir Naomė, tačiau vien tai, kad vaikai kalbėjo su jais, 
buvo didžiulis laimėjimas, naujiena. 

— Jis ieškojo ūkininko sodybos? — paklausė Džonas. 

— Atrodo, jis būtent taip ir pasakė. Ak, tiesa, pašaras! 

— Pašaras? 

— Na, taip, pašaras gyvuliams — jis prekiauja pašarais gyvu- 
liams! — tai tarusi, suraukė antakius. — Nors, turiu pripažinti, vyriš- 
kis neatrodė labai panašus į kaimietį. 

Džonas nuėjo į savo darbo kambarį ir ėmė skambinti telefonu pa- 
eiliui visiems penkiems vietos ūkininkams, kuriuos pažinojo. Trys iš jų 
atsiliepę patikino, kad Džono apibūdintas žmogus pas juos nebuvo ap- 
silankęs. Visi pažadėjo duoti jam žinią, jei amerikietis pasirodytų. Kai 
surinko kitų dviejų ūkininkų telefonų numerius, įsijungė balso paštas, 
todėl Džonas paliko jiems žinutes. 

Paskui pamėgino sutelkti dėmesį į savo knygą ir išnaudoti neti- 
kėtai gautą atokvėpį nuo darbo. Deja, tai buvo beviltiška, jis negalėjo 
susikaupti — buvo per daug susirūpinęs amerikiečiu su krucifiksu. 

Naomė pakvietė jį nusileisti žemyn, valgyti. Pavalgęs Džonas ap- 
sirengė savo „barburą“, užsidėjo neperšlampamą kepurę ir, apsiavęs 
aulinius guminius batus, išėjo pasivaikščioti po laukus aplink namą, 
stengdamasis laikytis arčiau, kad įvažiuojamame kelyje pasirodžius 
automobiliui suspėtų jį pralenkti. 

O galvoje be perstojo sukosi mintis: O ką, jeigu jie, atvykus ameri- 
kiečiui būtų buvę namie? 

Vėliau, jau popiet, atėjo atsakymas į Kalei siųstą elektroninį laiš- 
ką. Tai buvo pranešimas, kad Kalė yra dešimčiai dienų išvykęs. Dar po 
kurio laiko Džonui paskambino likę du ūkininkai. Nė pas vieną iš jų 
šiandien niekas nebuvo užsukęs. 

Pusę šeštos vakaro Džono uošvė išsiruošė važiuoti namo, atgal į Batą. 
Lauke jau buvo visiškai tamsu, lietus vis dar pylė kaip iš kibiro. Apsi- 
rengęs „barburą“ ir sugrūdęs kojas į botus, Džonas, rankoje laikyda- 
mas golfo skėtį, palydėjo moterį iki jos automobilio. Atsisveikindamas 
ją pabučiavo, o paskui liko kartu su Naome prienamyje ir lydėjo auto- 
mobilį akimis, kol buvo matyti užpakalinių žibintų šviesos. 

Nors Džonas ir gerai sutarė su Naomės motina, jai išvykus vi- 
suomet jausdavo palengvėjimą. Būdavo gėra pagaliau vėl atgauti savo 
namus. 

Įprastai. 

Tačiau šią pavakarę Džoną kamavo stiprus nerimas, ir jis būtų 
buvęs nieko prieš, jeigu ji pas juos būtų apsistojusi ilgesniam laikui. Su 
žibintuvėliu rankoje apėjęs aplink namą, tikrindamas, kaip veikia kie- 
mo žibintų davikliai, staiga užlietas nuo kiekvieno iš jų sklindančios 
skaisčios šviesos, pajuto šiokį tokį palengvėjimą. 

Naomė tysojo ant sofos svetainėje, džiaugdamasi galimybe nors 
keletą minučių paskaitinėti laikraštį. Jai skaudėjo galvą, o skausmas 
kiekvieną minutę vis stiprėjo. Lukas ir Febė gulinėjo ant kitos sofos ir 
susidomėję žiūrėjo kadaise buvusį populiarų grupės „The Corns“ vaiz- 
do įrašą, kurį dabar rodė MTV. 

Thunder only happens when its raining"*, — dainavo jie. 

Netikėtai Febė griebė nuotolinio valdymo pultelį ir pritildė tele- 
vizoriaus garsą. 

— Tai netiesa! — pareiškė ji. — Griaudžia ne tik tada, kai lyja. 
Kodėl jie taip sako? Mamyte? Kodėl jie taip sako? 

Naomė nuleido laikraštį, maloniai nustebusi, kad Febė ją užkal- 
bino. 

— Kąjie sako, mieloji? 


* 


„Griaudžia tik lietui lyjant.“ 

— Sako, jog griaudžia tik lietui lyjant. Juk visi žino, kad perkū- 
nija yra audra, kurios metu matomas žaibas ir girdimas griaustinis. 
Audrų formavimąsi bet kuriame spektre lemia aukštyn kylančios oro 
srovės stiprumas, santykinis kylančios oro srovės stiprumo dažnis, at- 
sižvelgiant į kategoriją, ir santykinis kylančios oro srovės kategorijos 
grėsmingumas. Mane domina, apie ką konkrečiai jie kalba — apie au- 
dras iš vienodų dalelių, iš daugelio dalelių ar apie superdaleles? Jos juk 
sukelia sudėtingas oro stichijas, tiesa? Tačiau tai tėra tik labai mažas 
didelio paveikslo fragmentas. Pasaulyje kasdien įvyksta apie keturias- 
dešimt tūkstančių perkūnijų, o tai prilygsta apytikriai ketvirčiui mili- 
jono blyksnių kas minutę. Tai ką jie, po velnių, čia kalba? 

— Febe! — informacija, kurią Naomė dabar išgirdo iš savo duk- 
relės lūpų, ją visiškai apstulbino. O keiksmas išgąsdino. — Daugiau 
nevartok šio žodžio — jis bjaurus. 

Febė, nelyginant susierzinusi paauglė, tik patraukė pečiais. 

— Gal kuris nors galėtumėte man padėti? — paklausė Naomė. — 
Man labai skauda galvą. Ar negalėtumėte užbėgti laiptais į viršų ir 
atnešti iš ten paracetamolio? Pakuotę rasite mano vonios spintelėje, 
toje, kuri su veidrodžiu. 

Lukas atsigręžė į mamą. 

— O kas per galvos skausmas, mamyte? 

— Labai stiprus, štai koks. 

— Ar jį sukėlė trauma, ar psichinė įtampa? — pasiteiravo Febė. 

— O gal koks nors intrakranialinis negalavimas? — pridūrė Lu- 
kas. 

— O gal migrena? — vėl paklausė Febė. — Tai žinoti yra labai 
svarbu. 

Naomė valandėlę žiūrėjo į savo vaikus, negalėdama patikėti. 

— Tai dviejų paracetamolių galvos skausmas, — ji vylėsi, kad Šei- 
lai Mikelaidis jos atsakymas būtų patikęs. 

Po trumpos pauzės Lukas pratarė: 

— Tuomet aš nieko nesuprantu. 


— Ir aš, — pritarė Febė. — Ne visai. 


PETER JAMES e TOBULIEJI 339 


— Kojūs nesuprantate? — paklausė Naomė. 

Lukas, paskendęs mintyse, sučiaupė lūpas. 

— Ką gi, manau, yra taip. Tu nori, kad vienas iš mūsų užliptų į 
viršų ir atneštų tau porą paracetamolio kapsulių, nes tau skauda galvą, 
jei mes teisingai suprantame? 

— Taip, judu mane teisingai suprantate, Lukai. 

Jis vėl sučiaupė lūpas ir mąstė. Paskui vėl atsigręžė į savo seserį 
ir jai kažką sušnabždėjo. Febė dirstelėjo į Naomę, susiraukė ir atsakė 
broliui taip pat pašnibždomis. 

— Mama, mes dabar visiškai sutrikę ir nieko nesuprantame. 

Naomė sutramdė pyktį. 

— Kas jus, mielieji, taip sutrikdė? Būtent? Juk tai yra taip pa- 
prasta, — ji stipriai prisimerkė, nes skausmas dar labiau sustiprėjo, 
tada nuleido galvą ir pirštais suspaudė smilkinius. 

— Mamai tikrai labai skauda galvą. Ji būtų labai dėkinga, jei ku- 
ris nors užbėgtumėte laiptais į viršų ir atneštumėte dvi paracetamolio 
kapsules. Ir nieko daugiau. 

— Prašau, leisk man paaiškinti, ko mes nesuprantame, — pa- 
prašė Lukas. — Tau skauda galvą. Galvos skausmas kojų nepažeidžia, 
mama. Taigi tu pati kuo puikiausiai gali nueiti į vonios kambarį. 

Naomė pastebėjo sūnaus veide akimirką pasirodžiusį šelmišką 
šypsnį, tačiau tai tetruko sekundės dalį, todėl ji jau buvo begalvojanti, 
kad jai paprasčiausiai pasirodė. Paskui Lukas atsistojo, gūžtelėjo pe- 
čiais, užlipo laiptais aukštyn ir grįžo su dviem kapsulėmis. 


Kiek vėliau Naomė krūptelėjo ir pabudo ant sofos. Iš televizoriaus skli- 
do jau nežinomos roko grupės muzika, tačiau garsas buvo labai tylus. 
Uoslę kuteno kepamos mėsos aromatas. Nejaugi Džonas gamina va- 
karienę? 

Ji išsiropštė iš sofos ir nuėjo į virtuvę. Priėjusi arčiau nustebo ir 


sustojo it įbesta. 

Febė, užsiropštusi ant taburetės, prižiūrėjo didelę keptuvę ant 
dujinės viryklės. Lukas, pasilypėjęs ant kitos taburetės ir priešais save 
pasidėjęs valgių gaminimo knygą, kubeliais pjaustė nuluptas bulves. 

Tikriausiai pajutusi įeinant mamą, Febė atsisuko į ją su nekalto 
angelėlio šypsena veide ir džiaugsmingai tarė: 

— Labas, mamyte! 

— Kas... Kas čia vyksta? — paklausė Naomė, taip pat šypsoda- 
masi. 

— Tėtis daug dirba. O-kadangi tu negaluoji, mudu su Luku nuta- 
rėme paruošti vakarienę. Gaminame švediškus kukulius ir „Jansono 
pagundą“ — bulves su grietinėle ir ančiuviais, — kuriuos tu kasmet 
gamini Kalėdų išvakarėse ir, žinome, labai mėgsti! 

Naomė kurį laiką negalėjo pratarti nė žodžio. 

Larai buvo šalta. Ji buvo labai sušalusi ir negalėjo sumerkti akių. Gu- 
lėjo savo lovoje, miegamajame korpuse, stovinčiame pačioje uolos pa- 
pėdėje, tiesiai po vienuolynu. Siautėjo audra. Egėjo jūra, duždama į 
uolas, stūksančias arčiau kaip už šimto metrų, regis, taikėsi praryti 
ne tik namą, bet ir visą atolą. Vandens stichijos siautėjimas panėšėjo į 
griaustinio dundesį. 

Dievas mane myli, ir Jėzus myli, ir Mergelė Marija myli. 

Ir mano Mokinys myli mane. 

Ir aš esu jų. 

Larai tai buvo labai svarbu. Vaikystėje ji visuomet jautėsi esanti 
aukštesnės plotmės nei visi kiti. Ji jautėsi pašalietė, atskirta nuo jos 
šeimos, nepritampanti mokykloje, nesugebanti bendrauti su kitais. Ji 
buvo vienišė, tačiau to negalėjo pakęsti. Ji norėjo tik vieno: kam nors 
priklausyti. Būti kažkieno dalimi, kieno nors norima, kam nors reika- 
linga. 

Ji mylėjo šiuos žmones, su kuriais dabar buvo, jai patiko jų vizija. 
Ji sutiko su visomis jų pažiūromis. Jai patiko jų nusistatymas, kad ne- 
galima paprasčiausiai atsiriboti nuo pasaulio, bet kartais reikia išeiti į 
jį, bristi jo nuotėkomis, kovoti už Viešpatį jo kovoje prieš Šėtoną. 

Staiga per vandens gausmą Lara išgirdo tylų medinio gongo būg- 
nijimą, kviečiantį vienuolius rytmetinėms pamaldoms, aidu atšokantį 
nuo vienuolyno sienų, stūksančių ten, aukštai, virš jos. 

Tai buvo trečias Laros sausis šioje vietoje, toks pat atšiaurus kaip 
ir ankstesni. Nors jos kambario langas buvo uždarytas, Lara jautė, 
kaip lauke siaučiančio ledinio škvalo gūsiai siekia jos veidą, todėl stip- 
riau apsikamšė šonus. 

Po valandėlės sudėjo rankas. 

Meldėsi. 

Meldėsi už žmogų nuotraukoje ant jos medinės spintelės. Mel- 


dėsi karšta širdimi ir ledinėmis, nuo sunkaus darbo įraudusiomis ir 

šiurkščiomis rankomis. Už savo mylimąjį Mokinį, kurio toks romus 
balsas ir švelnus prisilietimas, už visų pažadų, kuriuos jie davė vienas 
kitam, išsipildymą. 

Timonas. 

Ji dažnai prisimindavo tą savaitę, kai jiedu meldėsi koplyčioje, 
klūpodami vienas šalia kito, ir aną naktį, kurią jai buvo leista prabūti 
drauge su juo, ir tai ją palaikė visus šiuos trejus metus. Juos visus savo 
širdyje saugojo Mergelė Marija, mylinti ne tik ją, bet ir visus juos tris: ją, 
nuostabųjį Timoną ir nuostabųjį Saulių, kuris dabar miegojo savo lovy- 
tėje, čia pat, prie jos lovos galo, ir kuriam jau greitai sueis dveji su puse. 

Jis dar nebuvo matęs savo tėvo. 

Lara nusišypsojo. Įsivaizdavo Timono išraišką, kai jis išvys savo 
vaikelį, savo sūnų, savo berniuką, savo kūdikėlį, šį nuostabų kūdikį, 
kurį jiems dovanojo Dievas ir Mergelė Marija. Ta pati Mergelė Mari- 
ja, kuri apsaugojo ją nuo pareigos nužudyti bedievio Kardelio šeimą 
iš Komo. Dievas buvo atsiuntęs ją į šį konventą, kai ji dar tik nešiojo 
Saulių įsčiose, laukti jo įsakymo nubausti šią šeimą ir jų Šėtono veislės 
dvynius, berniuką ir mergaitę. 

Tačiau tada Mergelė Marija siuntė sniego laviną tiesiai ant Kar- 
delių automobilio, kai šie bandė įveikti perėją Dolomitų kalnuose, kuri 
nušlavė juos nuo kelio tiesiai į tarpeklį ir palaidojo visus griaučius ir 
nuolaužas po stora švaraus, balto sniego antklode. 

Viešpats sako: „Eikite šen, ir drauge pasvarstykime. Esate paraudę 
nuo nuodėmių, bet aš išbalinsiu jus kaip sniegą“. Izaijo 1. 

Dabar, kasdien ir kasnakt, jos maldos buvo tos pačios. 

Meldžiu, Dieve, Švenčiausiasis Viešpatie Jėzau ir Šventoji Motina 
Marija, parveskite Timoną namo, į mano glėbį. Parveskite atgal, kad vėl 
jausčiau jo sėklą, įeinančią į mane, kad užauginčiau daugiau vaikučių, kurie 
būdami čia, toli nuo pasaulio kloakos, taptų tvirti. Vaikučių, kuriuos mudu 
su Timonu auklėtume, kurie užaugtų kartu su kitais į juos panašiais vai- 
kais, kad būtų sveiki, stiprūs žmonės, kad vieną dieną taptų tavo armijos 
kariais ir išeitų į platųjį pasaulį, ir sunaikintų velnią. 


Meldžiu, parveskite jį greičiau namo, pas mane. 

Lietus nepertraukiamai barbeno į Mokinio automobilį. Kaip tik tokio 
oro jis ir meldė. Tokią naktį joks kaimietis neslampinės po lauką su 
savo šunimi ir nekaišios nosies kur nereikia, smalsaudamas, kodėl sto- 
vėjimo aikštelėje šalia mokyklos pastato stovi tas keistas automobilis. 

Sėdėdamas išsinuomotame mažame forde jis jautėsi taip, tarytu- 
mei ant jo stogo be perstojo būtų buvę pilami akmenukai iš milžiniško 
maišo. Salone kvepėjo plastiku, veliūru ir šlapiais drabužiais. Nuo iš- 
bėrimų niežėjo visą kūną. 

Nervai, ne kitaip. 

Ūmai jis pasijuto siaubingai vienišas, lyg pats Dievas būtų davęs 
jam paskutinį išbandymą, šią šlykščią naktį svetimoje šalyje, lietaus 
lašams kapojant aplink jį telkšančias deguto juodumo balas. Bet jis iš- 
tvers. Dėl Dievo, dėl savo Mokytojo ir dėl jį mylinčios Laros jis tikrai 
ištvers. 

Įjungęs vien tik blausią salono apšvietimo lemputę, išskleidė 
Bedievių namo brėžinius, kurių fotokopiją buvo padaręs antradienio 
rytą, kai apsilankė Luise, grafystės projektavimo tarnyboje, ir pasku- 
tinį kartą jį atidžiai peržvelgė. Pirmas aukštas. Antras aukštas. Šiauri- 
nis fasadas. Rytinis fasadas. Pietinis fasadas. Vakarinis fasadas. Pla- 
navimas buvo paprastas, nieko sudėtinga: dėl pagrindinio miegamojo 
abejonių nekilo, taigi išperos turėtų būti viename iš trijų mažesnių 
kambarių. Viską lems greitis. Per vieną instruktažą — prisiminė jį taip 
aiškiai, kad atrodė, jog tai buvo ne prieš trejus metus, o vos prieš va- 
landą, — jo Mokytojas įkalė jam į galvą, kaip svarbu yra greitis. Galvok 
apie tiksintį laikrodį. Niekada nepamiršk, kad kiekviena misija — tai 
tiksintis laikrodis. 

Šios nakties misijai jis turi šešias minutes. Užtrukti ilgiau būtų 
Nepateisinamai rizikinga. Antradienio rytą užsukęs į šią sodybą ir 
žvilgtelėjęs į dėžutę ant išorinės namo sienos, jis išvydo signalizaci- 
ją įrengusios kompanijos pavadinimą. O paskui buvo paprasta. Jis 

paskambino į kompaniją, prisistatė Bedievio pavarde ir pareiškė, esą 
atsiradę nesklandumų. Inžinieriaus atsakymo jam visiškai pakako, ir 
dabar apie šią perspėjimo sistemą jis žinojo viską, kas buvo reikalinga. 

Iš to, ką dabar žinojo, buvo aišku, kad užduočiai atlikti turės še- 
šias minutes, o paskui kiek tik įkabindamas leisis per laukus prie savo 
automobilio. 

O tada. 

Jis buvo rezervavęs kelionę „Eurotunnel Shuttle“, kuris turėjo 
išvykti 3.30. Sekmadienio ir pirmadienio naktimis jis pratinosi prie 
kelio. Tokiu metu, esant minimaliam eismui ir griežtai laikantis grei- 
čio apribojimų, atstumą be jokio vargo buvo galima įveikti greičiau nei 
per dvi valandas. 

5.30 europiniu laiku jis jau bus automagistralėje į Paryžių. Ten, 
Šarlio de Golio oro uoste, ilgalaikio automobilių saugojimo aikštelė- 
je palikęs fordą, autobusu nuvyks į Orli oro uostą. Be vargo suspės į 
11.05 skrydį į Atėnus. Po dviejų valandų lauks skrydis į Salonikus. Iš 
ten taksi nuveš jį į Uranopolio uostą, kuriame sutemus jo lauks Moky- 
tojo kateris ir jį nuplukdys dvidešimt kilometrų Egėjo jūra į vienuoly- 
no salą. 

Pas Larą. 

Jis pažiūrėjo į laikrodį. Buvo pusė vienuoliktos. Liko truputį 
daugiau kaip dvidešimt keturios valandos, ir jis atsidurs Laros glėby- 
je. Ten, Pažado žemėje, prasidės naujas gyvenimas. Gyvenimas Dievo 
artumoje. 

Sulankstęs planus ir sukišęs juos atgal į kišenę, paskutinį kartą 
patikrino savo kontrolinį sąrašą. Pneumatinis šautuvas ir teleskopinis 
naktinis taikiklis. „Maglite“ žibintuvėlis. Šveicariškas kariškas peilis. 
Pirštinės. Suskystintų dujų balionėlis. Suslėgto ketamino balionėlis 
(pirktas Braitone), paralyžiuojantis trisdešimčiai minučių. Žiebtuvė- 
lis. Trisdešimt aštunto kalibro pistoletas „Beretta“ pilna dėtuve ir dus- 
lintuvas. 

Jis nervinosi. Daug labiau nei ankstesniais atvejais, vykdyda- 


mas užduotis Amerikoje. Įkišęs ranką į striukės kišenę, iš jos ištraukė 

trumpą, tačiau stambų, sunkų ginklą ir kurį laiką į jį žiūrėjo, tyrinėda- 
mas pilkšvai juodą metalą. Tvirčiau suspaudė ginklą rankoje, o pirštu 
apčiuopė gaiduką. 

Mokytojas buvo jį instruktavęs, kad ginklą galima naudoti tik pa- 
čiu blogiausiu atveju. Jei iššausi, vieną dieną kas nors atseks tave pagal 
tavo ginklą. Iššauti — tai kirsti Rubikoną. Tu jau niekada nebegrįžtum 
atgal; jau niekada negalėtum būti Viešpaties armijos Kariu. 

Jis buvo pavargęs kariauti. 

Norėjo grįžti namo. 

Norėjo rytoj užmigti Laros glėbyje. 

Todėl, šviečiant išsinuomoto „Ford Focus“ salono lemputei, labai 
kruopščiai, net kelis kartus patikrinęs, prisuko duslintuvą. Paskui vir- 
pančiu smiliumi nuleido saugiklį ir sugrūdo pistoletą, dabar dar sun- 
kesnį, atgal į striukės kišenę. 

Tris kartus per pastarąjį mėnesį apsilankius prie Bedievių namo, 
šviesos jų miegamajame užgesdavo likus maždaug pusvalandžiui iki 
vidurnakčio. Vidurnaktį jis leisis laukais jų namo link. 

Užsimerkė ir, sudėjęs rankas priešais veidą, sukalbėjo Viešpaties 
maldą. Taip jis pradėjo keturiasdešimt devynių minučių maldos vigili- 
ją, melsdamas stiprybės. 

Lietaus merkiamą priekinį stiklą staiga nušvietė šviesa. Iš pradžių 
skaisčiai balta, bet po akimirkos ji virto mėlyna, ir Mokinys, maldai 
priešais save sunertomis rankomis, sustingo iš baimės. 

Policija? 

Automobilis pravažiavo priešais jį, į šalis taškydamas duobėtos 
automobilių aikštelės balas. Buvo aiškiai girdėti iš jo sklindantis žemo 
dažnio bumbsėjimas. Bum-čik-bum-čik, bum-čik-bum-čik, bum-čik-bum- 
čik. Ne, tai ne policija, o vienas iš tų prašmatnių sportinių automobilių 
su halogeniniais žibintais, kurių šviesa, žvelgiant tam tikru kampu, 
spindi mėlynai. 

Kas jūs tokie, velniai rautų? Ką jūs čia veikiate? Tai mano aikštelė, 
mano vieta. 

Išdailintas automobilis nuvažiavo tolyn, į tolimąjį stovėjimo aikš- 
telės kraštą, ir sustojo prie ąžuolo, šakomis gaubiančio užtvarą, už ku- 
rio buvo matyti parko teritorija ir municipalinis teniso kortas. 

Automobilio šviesos užgeso. 

Mokinys pakėlė prie akių naktinio matymo žiūronus ir dirstelėjo 
pro galinį automobilio stiklą. Ryškiai žaliame fone jis įžiūrėjo vyrą ir 
moterį. Jie buvo atsigręžę vienas į kitą. Abu trumpai dirstelėjo į tamsą, 
į jį, o paskui ėmė graužti vienas kito veidą. 

Paleistuviai. Kloakos gyventojai. 

Jis vis dar girdėjo žemo dažnio dunksėjimą, tačiau garsas buvo 
silpnas. 

Tai mano vieta. Ją pats Dievas man surado. Jūsų čia neturėtų 
būti, iš tikrųjų neturėtų. 

Nuleidęs dešinę ranką, įkišo ją į šiltos striukės kišenę, pirštais 
tvirtai sugniaužė kietą pistoleto rankeną. Nudėti juos būtų paprasta, 
ir atliekamų kulkų jis turėjo pakankamai. Dievas tam pritartų — kas 
tik atsistotų tarp jo ir Bedievių, ir Velnio išperų, taptų teisėtu taikiniu. 

Nugara sruvo prakaitas. Juk tų žmonių čia neturėtų būti. Jis, tie- 

sa, galėjo nutraukti tai, ką buvo pradėjęs, ir sugrįžti rytoj. Tačiau oras 
šiąnakt buvo tiesiog idealus, o ir Lara jo laukė, tai nejaugi šie kloakos 
gyventojai privers jį atidėti sumanymo vykdymą rytdienai? Be to, jis 
jau ir laišką Mokytojui buvo išsiuntęs. Viskas suplanuota. Reikėtų per- 
nelyg daug ką keisti. 

Jis taip stipriai drebėjo, jog negalėjo blaiviai galvoti. 

Nežinia kodėl pasuko raktą automobilio spynelėje, užvedė vari- 
klį, įjungė žibintų šviesas ir staiga spustelėjęs akceleratoriaus pedalą 
išvažiavo iš aikštelės. Pasukęs į kairę, nuvažiavo per kaimą, pro žmo- 
nių pilną barą, automobiliais sausakimšai apstatytą stovėjimo aikštelę 
prie baro ir keliuką, vedantį link įvažiavimo į Bedievių sodybą. 

Juk jis galėtų pasukti dešinėn ir nuvažiuoti tiesiai prie namo. 

Tai būtų buvę kvaila. 

Taigi stabtelėjo prie įvažiuojamojo kelio, paskui apsisuko ir pa- 
traukė atgal į kaimo pusę. Galvodamas. Visomis išgalėmis stengdama- 
sis išsklaidyti raudoną įsiūčio miglą, trukdančią susikaupti ir galvoti. 
Galvodamas. 

Gerai. Gerai. Gerai. 

Jis nuvažiavo per kaimą, skubėdamas grįžti į pagrindinį kelią, 
kaimo pabaigoje kirto dešiniojo posūkio kampą, o ten turėjo staiga 
pasukti vairą, kad išvengtų akinančių priešpriešiais atvažiuojančio au- 
tomobilio šviesų, tačiau tai padarė taip staigiai, jog kliudė kelkraštį, o 
automobilis ėmė slysti. 

Jis stipriai nuspaudė stabdžių pedalą. Akimirką užsimerkė. 

Maldauju, Dieve, patark, ką daryti. Padėk. Vesk mane, Dieve. 

Dievas išvedė jį į pagrindinį kelią. Važiavo juo penkias minutes, 
kol pasiekė žiedinę sankryžą. Jis dusyk apvažiavo žiedą. Jam viskas 
nesisekė, viskas buvo ne taip, kaip planuota. Tai Dievas jį išbando. 

Ar tu dar nepakankamai mane išbandei? 

Priešais išniro automobilis; jis vėl staiga nuspaudė stabdį, ratai 
sustojo, jo fordas pašėlusiai pakrypo ir tik per kelis colius išvengė stuk- 
telėjimo į automobilio galą. 

Galiausiai pasirinko pirmąjį išvažiavimą iš žiedo, net nesusigau- 
dydamas, kur atsidūrė, ir pasuko į pakelės aikštelę. Sustojęs pakėlė 
rankinį stabdį, nuleido galvą ir apimtas panikos ėmė karštligiškai mąs- 
tyti. 

Laikrodis prietaisų skydelyje atrodė aptrauktas migla. Jo akys 
buvo aptrauktos migla. Dvylika minučių po vienuoliktos. 

Įjungęs salono apšvietimo lemputę, išsitraukė Laros nuotrauką 
ir atidžiai į ją įsižiūrėjo. Mieloji, mano mieloji Lara. Jam besišypsantis 
veidas jį apramino. Davė jėgų. Padėjo susikaupti, sutelkti mintis. 

Veidrodėlyje pasirodė šviesos. Jis sustingo. Po kelių sekundžių 
automobilis riaumodamas pralėkė pro šalį. 

Keturiasdešimt penkios minutės. Tik tiek. Jam buvo likusios ke- 
turiasdešimt penkios minutės. 

Pavažiavęs dar porą mylių, pasiekė kaimo, kuriame dar niekada 
nebuvo lankęsis, pakraštį. Kelio rodyklė bylojo: ALFRISTONAS. 

Ir vėl staiga sustabdęs automobilį apsisuko, paskui lėtai nuriedė- 
jo atgal tuo pačiu keliu, kuriuo ką tik buvo atvažiavęs, o po kurio laiko 
pasiekė neapšviestą įvažiuojamąjį keliuką, vedantį į ūkininko sodybą. 
Išjungęs variklį bei šviesas nusprendė pasėdėti, kad nurimtų ir vėl ga- 
lėtų blaiviai mąstyti. 

Anas prašmatnus automobilis su įsimylėjėliais, įvažiavęs į stovė- 
jimo aikštelę šalia mokyklos pastato, buvo išbandymas. Dievas išban- 
dė Jobą, o dabar bandė jį. Arba perspėjo. Jeigu jis vis dar stovi ten pat, 
aikštelėje, tai bus ženklas šiąnakt nieko nedaryti, tačiau jeigu jis bus 
dingęs, vadinasi, Dievas duoda signalą pradėti. 

Iki vidurnakčio likus penkiolikai minučių, jis sugrįžo į Keiborną, 
į tą pačią aikštelę. 

Įsimylėjėlių nebuvo. 

Lietus buvo aprimęs. Vis dar lijo, tačiau silpniau, nors vėjas stip- 
rėjo. Tai gerai. Užsimovęs ant rankų plonas gumines pirštines, išlipo 
iš automobilio, užrakino dureles ir iš bagažinės pasiėmė pneumatinį 
šautuvą. Perkirto aikštelę, praėjo pro mokyklą, labai rūpestingai apsi- 
žvalgė, norėdamas būti tikras, kad pavojaus nebėra, tada perbėgo kelią 

ir atsidūrė pažliugusiame raitųjų take, kuris turėjo jį nuvesti nupjautų 
javų lauku iki pat pievos, besišliejančios prie Bedievių namo. 

Rankoje jis nešėsi žibintuvėlį, tačiau įjungdavo trumpam tik kas 
keli žingsniai. Takas buvo nelygus nuo arklių kanopų. Keletą sykių 
slystelėjo ir vos neprarado pusiausvyros, o porą kartų, šiltos striukės 
skvernams užsikabinus už gervuogynų, nusikeikė. 

Nors jis vis dar buvo itin gerai pasirengęs, status šlaitas, nervinė 
įtampa ir šaltas oras darė savo. Jis sunkiai gaudė kvapą ir, šiltai apsi- 
rengęs bei nešdamas nelengvą naštą, prakaitavo. Tačiau giliai širdyje 
džiūgavo. 

Pagaliau išvys Bedievių namą! Už dviejų šimtų jardų, priekyje, 
dunksojo jo šešėlis. Šviesa degė tik viename, didžiojo miegamojo, lan- 
ge. O, džiaugsme! Jam bežiūrint šviesa užgeso visiškai. 

Tamsu! 

Plūstant adrenalinui, jis tik vargais negalais suvaldė jaudulį. 

Kažkas pralėkė jam virš galvos, tikriausiai šikšnosparnis, o gal 
pelėda. Trumpą valandėlę klausėsi žolėje, medžiuose ir krūmuose stū- 
gaujančio vėjo, vyrių spygavimo, neužkabintiems sodybos varteliams 
tai atsidarant, tai vėl užsidarant, atsidarant ir užsidarant, ir pastovaus 
gerai neuždarytų durų trinksėjimo. Tiek daug įvairių garsų, todėl jo 
niekas neturėtų išgirsti! 

Pakėlęs akis į bitumo juodumo dangų, jis buvo tikras, kad ši 
naktis iš anksto užsakyta. Atsirėmęs į grotuotą metalinę tvorą, pa- 
kėlė naktinio matymo žiūronus ir pridėjo prie akių. Nukreipė juos 
į pagrindinio miegamojo langą. Paskui sufokusavo vaizdą taip, kad 
būtų galėjęs įžiūrėti smeigtuko smailumą. Prisiminė Mokytojo ins- 
truktažą. 

Stebėk drėgmės kondensaciją. Jei temperatūra lauke žemesnė negu 
viduje, languose bus matyti drėgmės kondensacija. Išjungus šildymą kon- 
densacija pamažu silpnėja. Jei kondensacijos nėra, galima drąsiai manyti, 
kad namo gyventojai miega. 

Bedievių miegamojo langai buvo aptraukti susikondensavusia 
drėgme. Tačiau, jam dar bežiūrint, drėgmė ėmė trauktis. 

Jų miegamajame buvo tamsu. Tėvai jau nepalikdavo įjungtos „Staty- 
bininko Bobo“ naktinės lemputės. Tačiau tai buvo nesvarbu. Vienas 
pojūtis visuomet kompensuodavo kitą. Tamsoje uoslė tapdavo gerokai 
jautresnė. Kaip ir lytėjimas. Taip pat ir klausa. 

Jie užuodė jį. Išgirdo jį. 

Greitai turėtų ir paliesti. 

Jie gulėjo savo mažose, greta stovinčiose lovytėse, tamsiame 
kambaryje, name, kuriame dabar gyveno, bet gyvens jau ne per ilgiau- 
siai; balsu, kuris buvo per aukštas, kad jį išgirstų žmogaus ausis, Lukas 
kreipėsi į savo sesę, ištardamas tik vieną žodį, be ketvirtos raidės, iš 
kito galo: 

— Isunersap? 

— Isunersap, — sekundės tikslumu, tokiu pat normalaus žmo- 


gaus ausiai negirdimu balsu atsiliepė Febė. 

Jie stebėjo jį, figūrą su juoda kepuraite, šilta striuke ir guminiais ba- 
tais, per saugų atstumą. Kaip tik šiuo metu jis pro žiūronus įdėmiai 
kad galėtų atskirti, pneumatinis tai šautuvas ar medžioklinis. 

Juos skyrė dviejų šimtų jardų atstumas, ir šią distanciją jie išlaikė 
nuo pat to momento, kai pastebėjo jį išnyrant iš automobilių stovė- 
jimo aikštelės šalia mokyklos, kertant kelią ir leidžiantis takeliu per 
lauką. Jis nė karto neapsidairė. 

Kaip ir jis, jie taip pat buvo apsirūpinę naktinio matymo priemo- 
nėmis, tik jos buvo geresnės. Abu buvo su specialiais akiniais ir turėjo 
žiūronus. Su šiais akiniais viskas atrodė užlieta žalia šviesa. Kurį laiką 
jie stebėjo, kaip pelėda sminga žemyn, į lauką, o paskui pakyla su sna- 
pe tabaluojančia ir išsisukti bandančia pele. 

Slėpdamiesi už gyvatvorės, — o jeigu jis imtų ir apsigręžtų, — jie 
toliau stebėjo, kaip jis nuleido žiūronus, paskui, praėjus porai minučių, 
vėl pakėlė ir prisidėjo prie akių. Jie negalėjo suprasti, ko gi jis lūkuriuo- 
ja, ir savo nustebimą vienas kitam parodė sumišusiais žvilgsniais. Jie 
nesikalbėjo, nes vėjas pūtė jo pusėn. Nors siaučianti audra užgožė kitus 
garsus, vis dėlto net ir tylus šnabždesys buvo per daug rizikos. 


Kondensacija beveik išnyko! Mokinys jautėsi kur kas ramesnis; širdis 
jau nebesidaužė krūtinėje nevaldomai, kaip prieš tai, bet plakė lygiai, 
tvirtai, siuntinėdama adrenaliną, palaikantį jo budrumą ir pastabumą, 
pumpuodama endorfinus, užtikrinančius jo gerą savijautą. Jis dirste- 
lėjo į laikrodį. 

00.22. 

Metas! 

Keletą nuostabių akimirkų, ropšdamasis per tvorą į lauką, besi- 

ribojantį su Bedievių sodyba, jis jautėsi nenugalimas. Paskui, susigū- 
žęs, kad iki minimumo sumažintų galimybę būti pamatytas iš namo, 
ir saugodamasis triušių urvų, per kuriuos galima susižeisti kulkšnį, 
jis kaip tik įmanydamas greičiau leidosi pelkėta, nuo lietaus įmirkusia 
pieva pirmyn. 

Kai priėjo pievos ribą žyminčią tvorą, — tiek jis šiuo metu drįso 
prisiartinti, — širdis vėl ėmė daužytis. Ties juo, vos už penkiasdešim- 
ties pėdų, dunksojo aukštas ir tamsus pastatas. Nedegė jokia šviesa, 
o langai buvo uždaryti. Gerai. Jis pažvelgė į Bedievių automobilius 
ant žvyruoto kiemo keliuko. Tik saabas ir subaru. Svečių, kurie galėtų 
būtų apsistoję nakčiai, nėra. Ir tai gerai. Paskui pakėlė akis ir įsmeigė 
žvilgsnį į sieną, kur per pastarąjį apsilankymą buvo pastebėjęs daviklį. 

Priklaupęs paėmė į rankas pneumatinį šautuvą ir atrėmė jį į me- 
dinį tvoros stulpelį. Nuėmęs naktinio taikiklio apsaugą, sugrūdo ją į 
striukės kišenę, paskui dirstelėjo pro jį. Užtruko tik trumpą akimir- 
ką, kol pastebėjo namo apšvietimo, saugančio nuo įsibrovėlių, daviklį, 
tai yra smulkią, išgaubtą stiklo arba organinio stiklo juostelę baltame 
plastike, maždaug dešimties pėdų aukštyje, tiesiai po vienu iš prožek- 
torių, kurį jis turėtų įjungti. 

Deja, prakeiktos jo rankos drebėjo; anksčiau niekada nebuvo taip 
nutikę. Giliai įkvėpęs ir stengdamasis nusiraminti, jis suvedė kryžmės 
linijas, bet tą pačią akimirką jos nukrypo nuo taikinio. Nežymiai pa- 
keitė padėtį, dar tvirčiau atremdamas šautuvą į stulpelį, ir vėl nusi- 
taikė. Jau geriau. Tvirčiau, bet nė iš tolo negalėjo prilygti šaudymui 
pratybose, nei anksčiau, kai vykdė užduotį Ajovos valstijoje, kur buvo 
padaręs visiškai tą patį. 

Pridėjęs pirštą prie gaiduko, jis atpalaidavo raumenis, leisdamas 
taikiklio kryžmei nukrypti nuo taikinio, paskui neskubėdamas, despe- 
ratiškai stengdamasis suvaldyti ginklą, kuris drebėjo tiek nuo nervi- 
nės įtampos, tiek nuo nuožmaus vėjo gūsių, dar kartą užvedė kryžmės 
mirties tašką ant taikinio ir stipriau paspaudė gaiduką. 

Pasigirdo smarkus pokšt! — tai pneumatinis cilindras išstūmė 
dėtuvėje pirmąjį iš dešimties šovinių, — ir kone tą pačią akimirką jo 

ausis pasiekė baisiai garsus tarkšt!, šratui pataikius į beicuotą medžio 
apdailą, per keletą colių į kairę nuo daviklio. 

Mokinys, sulaikęs kvėpavimą ir dar labiau drebėdamas, su neri- 
mu įsistebeilijo į miegamojo langą. Dideliam jo palengvėjimui, niekas 
nė nekrustelėjo. Ir kaip jis galėjo taip prašauti? Vakar buvo nuvažiavęs 
į vieną atokią vietelę pasitreniruoti. Šaudė iš tokio pat atstumo ir į patį 
taikinio centrą pataikė devyniasdešimt septynis kartus iš šimto. 

Jis šovė dar kartą, bet ir vėl pataikė į apdailą, tik dabar žemiau 
taikinio. Kūnu vėl ėmė žliaugti prakaitas, galva po kepure buvo perkai- 
tusi, o pirštai pirštinėse lipnūs. Jis stebėjo miegamojo langą, laukda- 
mas, kada užsidegs šviesa arba sujudės užuolaidos. Tačiau ir šįkart ga- 
lėjo atsidusti su palengvėjimu. Vėjas taip smarkiai ūžavo, kad mažytis 
dvidešimt antro kalibro šratas tikriausiai nieko nereiškė; tiesa, iš čia 
nebuvo taip gerai girdėti, kaip prie namo. 

Šovė trečią kartą. 

O dabar dar labiau pro šalį. 

— Ne! — šūksmas išsprūdo anksčiau, negu jis sumojo, ką darąs. 

Jo akyse ėmė tvenktis ašaros — nuo siautėjančio ledinio vėjo, 
bet dar labiau — iš nusivylimo. Liko septyni šratai. Septyni. O reikėjo 
vos vieno. 

Jis atsimerkė, išmirksėjo ašaras, paskui atbula odinės pirštinės 
puse nusišluostė akis, atidžiai prisitaikė, šįkart jau pasitikėdamas sa- 
vimi, ir, matydamas taikinį aiškiai priešais save, spustelėjo gaiduką. 
Šratas nukrypo per daug į kairę ir tikriausiai kliudė metalą, nes labai 
garsiai dzingtelėjo, pernelyg garsiai. Mokinys iškart pritūpė ir ėmė 
laukti, stebeilydamas į miegamojo ir kitus langus, šįkart jau tikrai išsi- 
gandėęs, jog bus ką nors pažadinęs. 

Tik penkiasdešimt pėdų! Ir kaip aš galėjau iš penkiasdešimties pėdų 
prašauti? Kaip? Argi tai įmanoma? 

Meldžiu, Dieve, neapleisk manęs šią valandą. 

Palaukęs porą minučių ir įsitikinęs, kad namo viduje visiškai 
ramu, vėl nusitaikė. Spustelėjo gaiduką. Nedaug betrūko, kad jis 
džiaugsmingai šūktelėtų, — stiklas sudužo, o šukės, negarsiai dzingte- 

lėdamos nukrito ant žvyro. Baltas plastikinis daviklis, perskeltas per- 
pus, karojo pakibęs ant savo laidų. Mokinys pakėlė prie akių žiūronus 
ir gerai įsižiūrėjo į daviklį, norėdamas būti visiškai tikras, kad pataikė 
ne tik įjo aptaisą. Daviklis buvo visiškai sugadintas. 

Nuo nerimo išdžiūvo burna. Paguldė šautuvą ir pačiupinėjo kiše- 
nėje pistoletą. Iš kairės kišenės ištraukė odinį maišelį su volframiniais 
visrakčiais. Suko vidurius, o raudona panikos migla, kuri dar neseniai 
temdė protą, vėl artinosi, todėl jam teko pasistengti, kad išliktų ramus 
ir prisimintų veiksmų planą. 

Jis turėtų viską atlikti taip, kad įvykis atrodytų kaip nelaimingas 
atsitikimas, pavyzdžiui, gaisras, — tokią instrukciją buvo gavęs. Ta- 
čiau tai atrodė per daug rizikinga, galėjai būti sugautas ir įkalintas. Ne. 
Apie tai negali būti nė kalbos. Šie kloakos padugnės, Bedieviai, nebuvo 
verti, kad jis taip rizikuotų. Jis nušaus tuos parazitus, nes jie to nusi- 
pelnė, kaip ir jų išperas. O jau tada padegs namą. Mokytojui tai galbūt 
ir nepatiks, tačiau tuomet jis jau negalės siųsti jo į kovos lauką. Gy- 
venime būna lemtingų momentų, kai privalai sąmoningai apsispręsti. 

Perlipęs tvorą, jis atsidūrė ant siauro, žole apželdinto kelkraščio. 
Neramiai pažvelgė į namą. Atsargiai, nelyginant tikrindamas vandenį, 
pastatė vieną koją ant žvyro. Paskui šalia pristatė ir antrą. 

Trrrrrriukšt. 

Mokinys sustingo. Žengė dar vieną žingsnį, dar, melsdamas, kad 
žingsniai būtų kiek tik įmanoma tylesni, bet žvyras po kojomis kiek- 
vieną kartą sutriuškėdavo taip pat, kaip ir prieš tai. Jie neturėtų išgirs- 
ti, tik ne per tokią audrą. Liaukis baiminęsis. 

Pagaliau pasiekė prienamį. Iš ankstesnio apsilankymo jau žinojo, 
kokia spyna įrengta duryse, — tvirta, įleistinė, ypač saugi, — bet jis 
buvo pasirūpinęs tinkamu rombo formos visrakčiu. Praėjusią savaitę 
nusipirkęs identišką spyną, atrakino ją tūkstantį kartų. 

Paskui iš vidinės kišenės ištraukė savo mažytį žibintuvėlį, jį įjun- 
gė ir, laikydamas kaire ranka, nukreipė spindulį tiesiai į spyną. Deši- 
niąja įkišo volframinio visrakčio smaigalį į griovelį raktui. Kreipdamas 
jį pagal įrantas, stipriai stumtelėjo gilyn, laukdamas, kada pasieks pir- 

mąjį kaištį. Netrukus visraktis užstrigo. Pabandė iš naujo. O tada, savo 
nusivylimui, suprato, kas nutiko. 

Kažkas buvo palikęs raktą spynoje iš kitos pusės. 

Dėmėdamasis tai, jis tiesiai priešais save išgirdo metalinį garsą. 
Tai buvo pakylančių varinių kaiščių spragtelėjimas. Duslus spynoje be- 
sisukančio rakto garsas. 

Paleidęs visraktį, jis ištiesė ranką prie beretos. Pistoletas buvo 
įgrūstas į kišenę. Kol išsigandęs traukė ginklą, atsidarė durys. Name 
buvo taip tamsu, kad jis tik labai neaiškiai įžiūrėjo du mažus siluetus 
su guminiais batais ir žieminiais paltais. 

Velnio išperos. 

Jam ant kelio. 

Iš smalsumo jų akys taip spindėjo, kad Mokiniui vieną akimirką 
pasirodė, jog jie žvelgia kiaurai jį. Jis pasitraukė kelis žingsnius atgal. 
Tada suprato, kad jie iš tikrųjų žiūri į žmones jam už nugaros, tačiau 
jau buvo per vėlu. 

Jis negirdėjo šūvio. Tik pajuto trumpą deginančio sauso vėjo šuo- 
rą, jį sekė klaikus švilptelėjimas, nuo kurio užsikimšo ausys. Tačiau 
nepajuto ir kulkos, kuri perskrodė jo kaukolės pamatą ir iš dalies per- 
skyrė nugaros smegenis. Pro kairįjį galvos smegenų pusrutulį ji pate- 
ko į dešinįjį, iš jo — į frontalinę žievę, o paskui išniro pro kaktą, kiek 
aukščiau dešiniosios akies, kol galiausiai atšoko rikošetu nuo mūrinės 
prienamio apdailos, išmušdama nedidelę skylutę cementiniame glaiste. 

Trumpą sekundės dalį jis išvydo Larą, stovinčią spindinčioje 
pieno baltumo šviesoje, ilgo tunelio gale, paskui pastebėjo priešais ją 
stovinčių Velnio išperų veidus, švytinčius iš pasitenkinimo, plačiomis 
nugalėtojų šypsenomis, negailestingomis, bjauriomis šypsenomis ligi 
ausų, ir neapykanta žaižaruojančiomis akimis. Jie artėjo į jį, bet ne, tai 
jis artėjo į juos. 

Apimtas nevilties jis sušuko: 

— Lara! 

Jos vardas nuaidėjo visiškoje tamsoje, nustelbtas išperų kikeni- 
mo, skardaus, kankinančio, kurtinančio, vaikiško kikenimo. Šviesa da- 

bar sklido tik iš keturių akių, keturių duburių, kuriuos dengė švytintis, 
bespalvis, šaltas ledas. Jie traukėsi. Jį priglobė minkštas žvyras. 

Virš jo buvo palinkę du veidai, du skirtingi veidai, siluetai tamso- 
je, bet juose buvo kažkas pažįstama. Net ir pažeisti neuronų takai pa- 
mažu išryškino jam jų bruožus, ir jis išvydo juos ryškiai žaliame nakti- 
nio matymo žiūronų fone. Nors, kraujui pliaupiant ant žvyro, mintys 
buvo visiškai išdrikusios, o sąmonė geso, ėmė plūsti atsiminimai. Stai- 
ga visiškoje painiavoje, nors ir labai trumpam, jį aplankė supratimas. 
Jis suprato, kodėl jie pasirodė pažįstami. 

Prašmatnus sportinis automobilis stovėjimo aikštelėje, šalia mo- 
kyklos pastato. Tie patys profiliai, kuriuos išvydo pro naktinio maty- 
mo žiūronus, jiems atsigręžus vienas į kitą bučiniui. Vyras ir moteris. 

Tai buvo jie. 

Halis sėdėjo savo mažame, baterijomis varomame policijos džipe. Ant 
galvos užsimaukšlinęs atvirkščiai, snapeliu atgal, apsuktą beisbolo ke- 
puraitę, plačiai šypsodamasis, nepaliaujamai suko ratus po pievelę jų 
užpakaliniame kieme. Užavo aplink pripučiamą guminį baseinėlį, stai- 
ga apvažiuodamas kaip pakliūva išmėtytus žaislus, blyksėdamas žibin- 
tų šviesomis ir pypsėdamas klaksonu. Tai buvo jo trečiasis gimtadienis; 
šiandien jis buvo puikiai nusiteikęs, šiandien jam buvo didelė šventė. 

Naomė, stebėdama jį, irgi plačiai šypsojosi. Nutvieksta šiltos Ka- 
lifornijos saulės, iš džiaugsmo ji sugriebė Džono ranką. Tai buvo pati 
tobuliausia, kokia tik begali būti, diena, žinant, kad tavo sūnui gyventi 
liko mažiau kaip metai. 

Sapnas traukėsi. Ji ir toliau gulėjo užsimerkusi, bandydama vėl į 
jį sugrįžti. Tačiau į veidą dvelkė šaltas skersvėjis. Be to, norėjo šlapin- 
tis. Pramerkė akis. Kambaryje buvo tamsu, o laikrodis rodė: 6.01. 

Lauke tebesiautėjo audra. Viršuje, ten, kur buvo sijos, kažkas 
girgždėjo, o langų pusėje girdėjosi tarškėjimas; skersvėjai. 

Džonas kaip niekur nieko giliai miegojo. Naomė pagulėjo valan- 
dėlę, bandydama pasipriešinti poreikiui šlapintis, nuo šalto oro ginda- 
masi ant galvos užtraukta pūkine antklode, užsimerkusi ir norėdama 
sugrįžti į tą saulėtą Kalifornijos vasaros popietę. Deja, ji buvo visiškai 
išsibudinusi, į galvą vėl plūdo visi rūpesčiai. 

Kuri šiandien savaitės diena? Penktadienis. Šiandien jie kartu su 
Luku ir Febe važiuos pas daktarę Mikelaidis pasikalbėti apie specialią- 
sias mokyklas. Vėliau, popiet, apsilankys pas pora šunų augintojų: vie- 
nas turėjo mažyčių Rodezijos ridžbekų vadą, o kito kalė — patinas buvo 
policijos tarnybinis šuo — buvo atsivedusi keletą vokiečių aviganių. 

Stengdamasi nepažadinti Džono, ji išlipo iš lovos ir nupėdino į 
vonios kambarį, o kojas sugrūdo į kambarines šliures. Nusišlapinusi 
nusiplovė rankas, nusiprausė veidą, išsivalė dantis. 

Kokie bjaurūs maišeliai paakiuose. 

Naomė atidžiau įsižiūrėjo į veidrodį. Padaugėjo raukšlių. Atro- 

dė, kad kasdien atsiranda naujų. Kai kurios beveik panėšėjo į plyšius. 
Žiūrėk tiesai į akis, mergužėle, tu jau sensti. Dar dešimtmetis, ir būsi susi- 
raukšlėjusi. Tada praeis dvigubai tiek, ir virsi sukriošėle. O paskui Lukas ir 
Febė vežios tave jūros pakrante, tu sėdėsi invalido vežimėlyje, užsiklojusi 
kelius škotišku pledu, visiškai baltais plaukais ir besiseilėjanti. 

Bet. 

Ar Lukas ir Febė kada nors rūpinsis Džonu ir ja? Ar pakankamai 
rūpinsis? Ar jie leisis būti trukdomi? O argi ne to tikimasi iš vaikų? 
Argi ne toks turėjo būti gyvenimas? Kaipgi tame jos matytame didžiu- 
liame reklaminiame stende buvo užrašyta? ATMOKĖK TUO PAČIU! GY- 
VENK PAKANKAMAI ILGAI, KAD VAIKAMS TAPTUM PROBLEMAI! 

Naomė uždarė paskui save miegamojo duris ir laiptų aikštelėje 
įjungė šviesą. Luko ir Febės miegamojo durys buvo uždarytos. Užda- 
rytas ir mažasis kambarėlis. Tokiu metu jie paprastai būna atsikėlę. 

Tačiau šįryt buvo tylu. 

Laiptų pakopos velniškai girgždėjo, todėl Naomė lipo lėtai, steng- 
damasi nepažadinti Džono. Galiausiai, nusileidusi į prieškambarį, pa- 
juto paralyžiuojantį nerimą. Apsauginė durų grandinėlė, kurią jie, bū- 
dami viduje, visuomet laikydavo užkabintą, dabar laisvai kabojo. 

Nejaugi jie iš vakaro pamiršo užkabinti? Jai atrodė, kad ne, todėl 
nusprendė būtinai pasakyti Džonui. Šiuo metu jie turi būti dar budres- 
ni ir labiau saugotis. 

Netrukus Naomę dar kai kas pribloškė. Apsisukusi pažvelgė į se- 
namadišką apsiaustų kabyklą. Jai pasirodė, kad drabužių ant jos ma- 
žiau nei paprastai. O kur vaikų paltai? Staiga žvilgtelėjo žemyn, į tuščią 
vietą kabyklos viduryje, kur jie visi laiko savo batus. Trūko Luko mėly- 
nųjų ir Febės raudonųjų guminių batų. 

Naomės nuogąstavimas tik dar labiau sustiprėjo. Nejaugi jie išėjo 
pasivaikščioti? Tokiu laiku, visiškoje tamsoje, tokiu bjauriu oru? 

Ji atidarė masyvias ąžuolines duris, sunkiai stumdama jas prieš 
stiprų, ledinį vėją ir krūpčiodama nuo skaudžiai geliančių lietaus lašų, 
ir įsižiūrėjo į tamsą. 

Ir sustingo. 

Ant žemės priešais prienamį kažkas gulėjo — gal tai buvo maišas, 
gal gyvūnas, o gal kažkas kita. 

Nugara perbėgo šiurpas. Naomė atsargiai pasitraukė atatupsta, 
pažvelgė į elektros jungiklių skydą ir spustelėjo raudonąjį. 

Tą pačią akimirką užsidegė visi, išskyrus vieną, kiemo prožekto- 
riai, ir ji pamatė, kad tai visai ne maišas ir ne gyvūnas. Tai buvo aukš- 
tielninkas tysantis žmogus. Šalia jo, ant žvyro, gulėjo pistoletas. Nieko 
daugiau neužfiksavusi užtrenkė duris, užkabino grandinę ir dusdama 
iš susijaudinimo puolė bėgti laiptais aukštyn. 

— Džonai! — įsiveržusi į kambarį ji įjungė šviesą. — Džonai, dėl 
Dievo meilės, apačioje, kieme, kažkas yra, žmogus, vyras. Be sąmonės, 
negyvas. Nežinau. Ginklas. Ten ginklas! 

Naomė tuojau pat išlėkė ir, nuskubėjusi į vaikų miegamąjį, stai- 
ga atidarė duris; dar prieš įjjungdama šviesą pastebėjo, kad kambaryje 
nieko nėra. Mažajame kambarėlyje taip pat nieko nebuvo. 

Netrukus laiptų aikštelėje pasirodė Džonas su pistoletu rankoje. 

— Kur? Kur lauke? 

Stebeilydama į jį paklaikusiomis, iš baimės išverstomis akimis, ji 
nerišliai pratarė: 

— P-p-p-prie durų... p-p-p-paradinių d-d-durų. Nežinau, kur din- 
go Lukas su Febe. 

— Paskambink policijai... Ne... spausk pavojaus mygtuką, tik grei- 
čiau... prie lovos, spausk pavojaus mygtuką. Jie tuojau pat pasirodys. 

— Būk atsargus, Džonai. 

— O kurjis? 

— Prie paradinių durų. Aš nežinau, kur Lukas su Febe. Nežinau, 
kur jie. Gali būti, kad lauke. 

— Pavojaus mygtuką, — priminė jis ir nuleidęs saugiklį ėmė at- 
sargiai leistis laiptais. 

Naomė prišoko prie lovos krašto ir paspaudė raudoną pavojaus 
mygtuką; akimirksniu viduje ir lauke suskambo signalas. Tada čiupo 
telefono ragelį ir sekundę įsiklausė. Telefonas veikė. Ačiū Dievui. Ji 
pabandė suspaudyti 999, tačiau pirštai taip drebėjo, kad iš pirmo karto 
nepavyko. Surinko numerį dar kartą, ir šįkart pasigirdo skambinimo 
Signalas. Ji laukė. 

— O, Jėzau, greičiau, atsiliepkite, prašau, prašau! 

Pagaliau nuskambėjo operatorės balsas. 

— Policiją, — burbtelėjo Naomė. 

Netrukus ji jau šaukė į ragelį: 

— Žmogus! Ginklas! O, Dieve, prašau, greičiau atvykite! 

Pagaliau ji aprimo bent tiek, kad teisingai nurodytų jų adresą, o 
baigusi pokalbį nusileido laiptais, praskuodė pro Džoną, kuris dairėsi 
pro prieškambario langą, ir šaukdama įpuolė į svetainę: 

— Lukai! Febe! 

Vaikų nė ženklo. 

Sugrįžusi į prieškambarį, Naomė atsistojo Džonui už nugaros ir 
sunerimusi įsmeigė žvilgsnį į pasliką, lietaus merkiamą žmogų. Jis 
buvo apsirengęs šilta striuke, kepure su bumbulu ir guminiais batais. 
Vyro veidas nugręžtas nuo jų, todėl bruožų nesimatė. Trumpą akimir- 
ką ją aplankė dvejonė — o ką, jeigu ji tik pernelyg jautriai sureagavo? 
Valkata? Ar jis panašus į valkatą? 

Valkata su pistoletu? 

— Niekur nerandu Luko su Febe. 

Džonas pamažu vėrė priekines duris. 

— O, Dieve, prašau, būk atsargus. Policija atvažiuos... 

— Ei! — Džonas šūktelėjo vyrui. — Ei! Atsiprašau! Ei! 

— Palauk, Džonai. 

Tačiau Džonas jau ėjo į kiemą, priešais save laikydamas pistole- 
tą, o smiliumi čiuopdamas gaiduką, dairydamasis į ryškiai apšviestą 
įvažiuojamąjį keliuką ir pievelę, taip pat ir į priešaušrio tamsą. Paskui 
nukreipė ginklą tai į kairę, tai į dešinę, bet nepamiršo čia pat gulin- 
čio vyro. Vėjui plaikstant chalato skvernus, nelyginant sijoną, Džonas 
žengė dar keletą žingsnių į priekį. Naomė sekė jam iš paskos. 

Dabar jie stovėjo tiesiai priešais vyrą su juoda kepure, juoda šilta 
striuke, juodomis kelnėmis ir juodais botais. Jis buvo jaunas, ne vy- 
resnis kaip trisdešimties, pamanė ji. Džonas pritūpė, čiupo pistoletą ir 
perdavė jį Naomei, kad ši palaikytų. 

Sunkus, šlapias ir šaltas ginklas privertė ją sudrebėti. Ji baugščiai 
pažiūrėjo į tamsą anapus prožektorių šviesos, paskui vėl nuleido akis 
į nepažįstamąjį. 

— Ei? — tarė Džonas. 

Naomė priklaupė ir tuo metu pastebėjo skylę žmogaus kaktoje, 

virš dešiniosios akies išplėštą mėsos gabalėlį, kraujosruvą aplink žaiz- 
dą, ojos viduje — kraujo krešulį, kurio negalėjo nuplauti lietus. 

Naomė gailiai atsiduso. Paskui keturiomis nurepečkojo aplink 
galvą į kitą pusę. Pažvelgusi iš kito šono, prie pat kaukolės pagrindo iš- 
vydo apsvilusių plaukų kuokštą, išplėštą mėsos gabalėlį ir dar daugiau 
sukrešusio kraujo. 

— Nušautas, — tarė ji. — Nušautas. 

Stengdamasi žūtbūt prisiminti, ko išmoko būdama paauglė mo- 
kykloje, pirmosios medicininės pagalbos kursuose, stvėrė žmogaus 
ranką, atitraukė odinės pirštinės rankoves ir prispaudė nykštį prie rie- 
šo. Nors ir smarkiai įmirkęs, kūnas buvo šiltas. 

Ji bandė užčiuopti tvinksnius, bet nebuvo tikra, ar tai šio žmo- 
gaus pulsas, ar pulsuoja jos pačios gyslos. Tuo metu vyras atsimerkė. 

Iš siaubo Naomei kone iššoko širdis. 

Nepažįstamasis išvertė akis, tačiau neatrodė, kad jos ką nors mato. 

— Kur mano vaikai? — paklausė Naomė. — Ar girdi mane? — 
Kur mano vaikai? Dėl Dievo meilės, kur mano vaikai? 

Jo akys toliau vartėsi. 

— Kur mano vaikai? — sušuko ji, negalėdama patikėti, kad šis 
žmogus su tokiomis skylėmis galvoje dar gali būti gyvas. 

Jo lūpos prasivėrė. Susičiaupė. Prasivėrė, vėl susičiaupė, tartum 
išmestos į krantą žuvies. 

— Mano vaikai! Kur yra mano vaikai? 

— Lara, — tylesniu už vėją balsu sušnabždėjo jis. 

— Kas tu toks? — paklausė Džonas. — Prašau, sakyk, kas tu esi? 

— Lara, — kartojo jis vos girdimu balsu, bet ir to pakako, kad jie 
išgirstų amerikietišką akcentą. 

— Kur mano vaikai? — vėl paklausė Naomė iš nevilties silpstan- 
čiu balsu. 

— Iškviesk greitąją, — tarė Džonas. — Reikalinga greitoji pagalba... 

Jo balsą nustelbė tolumoje pasigirdęs sirenos vaitojimas. 

— Lara, — vėl sušnabždėjo vyras. 

Jo akys sustingo ir išsiplėtė, bet tik labai trumpam, lyg būtų išvy- 
dęs ją, o paskui vėl kažkur nuklydo. 

Tolumoje tamsą skrodė mėlynos nematomo automobilio šviesos, bet 
neatrodė, kad jos nors kiek artėtų. Sirenos kauksmas irgi, regis, nė 
kiek negarsėjo. O jeigu jis važiuoja kur nors kitur, visiškai ne pas juos, 
svarstė Naomė, klupinėdama pievelėje ir, nevilčiai vis labiau stiprė- 
jant, be paliovos šūkčiodama: Lukai! Febe! Ji dairėsi į krūmus, žvilg- 
čiojo į sutemas, gręžiodamasi atgal, į Džoną, vis dar klūpintį šalia ne- 
pažįstamojo, paskui vėl į mėlynus blyksnius, į tamsius tuščius laukus. 

Į tuštumą, prarijusią jos vaikus. 

Pagaliau sirenos garsas sustiprėjo, ir ji staiga išsigando, kad vai- 
kai gali būti ant keliuko, o policininkai juk skuba, be to, tamsu, taigi 
gali jų nepastebėti. Stengdamasi išlaikyti pusiausvyrą, nors įsispyru- 
siai į šliures tai nebuvo paprasta, žibintuvėlio spindulį nukreipusi į 
tamsą, nejausdama nei šalčio, nei liūties, Naomė klupiniavo ant kelio 
ištiestomis apsauginėmis grotelėmis ir vis šūkavo: Lukai! Febe! Lukai! 
Febe! 

Priekinių žibintų šviesos perskrodė tamsą priešais ją. Įvažiuoja- 
mojo keliuko pradžioje virš gyvatvorės labai greitai švysčiojo du vie- 
nodi mėlyni švyturėliai. Ji palypėjo ant kelkraščio ir, nekreipdama 
dėmesio į gervuogyne įsipainiojusį savo chalatą, energingai mosavo 
žibintuvėliu. 

Automobiliui važiuojant kelio vingiu, Naomė sustingo tarytu- 
mei šviesos apakintas kiškis. Mašina sustojo visiškai šalia, o mėlynos 
šviesos gijos slysčiojo jos dažytu paviršiumi, vis apšviesdamos šalia 
vairuotojo sėdinčios uniformuotos policijos pareigūnės veidą; moteris 
dabar leido žemyn šoninių durelių stiklą ir įdėmiai žiūrėjo į Naomę. 
Automobilyje per radijo stotelę sutraškėjo kažkoks balsas, paskui vai- 
ruotojas kažką pasakė, tačiau Naomė jo nesuprato. Pro pravirą langą 
padvelkė karščiu, drėgme ir guma. 

Paklaikusiomis akimis, rodydama į namą, Naomė beveik dusda- 
ma paaiškino: 

— Žmogus... Ten... reikalinga greitoji pagalba... Ar nematėte jo- 
kių vaikų... atvažiuodami keliuku... dviejų vaikų? 

Žiūrėdama į ją, policijos pareigūnė susirūpinusia veido išraiška 
pasiteiravo: 

— Ar yra ginkluotų žmonių? Ar kas nors turi ginklą? 

— Nušautas, — atsakė Naomė. — Yra vienas nušautas... ten... 
štai, ten... O mano vaikai — nerandu savo vaikų. 

— Ar jums gerai? Gal lipkite į vidų? — paklausė policininkė. 

— Aš ieškau savo vaikų, — paaiškino ji. 

— Po kelių minučių grįšiu pas jus. 

Pareigūnei dar nebaigus sakinio, automobilis pajudėjo iš vietos, 
staiga didindamas greitį, ir nudardėjo apsauginėmis grotelėmis. Ji 
matė, kaip užsižiebus stabdžių žibintams automobilis sustoja, matė, 
kaip atsidaro vairuotojo ir keleivio durelės, kaip ryžtingai iš jo išlipa 
abu policininkai. 

Naomė apsisuko ir vėl leidosi bėgti įvaža tolyn, sekdama žibin- 
tuvėlio skleidžiamu šviesos pluoštu, šliurės šlepsėjo į kietą degutbe- 
tonį ir kas keli žingsniai nuslysdavo nuo kojų. Brisdama per kulkšnis 
siekiančią balą jas pametė, bet sustojusi ištraukė ir vėl apsiavė, gergž- 
džiančiu balsu nepaliaujamai šaukdama: Febe? Lukai? Lukai? Febe? 

Pusiaukelėje buvo praviri varteliai, pro juos galėjai patekti į nu- 
pjautų javų lauką, ji kartais eidavo pasivaikštinėti su Luku ir Febe. Čia 
prieglobstį buvo susiradę keliolika fazanų, auginamų medžioklei visai 
netoli Keiborno miestelio. Lukui ir Febei labai patiko stebėti, kaip fa- 
zanai išlenda iš savo priedangų, jie linksmai kikendavo, išgirdę duslų 
sparnų garsą, kai šie imdavo jais plasnoti, ir metalinį krankimą. Nao- 
mė, pasišviesdama žibintuvėliu ir šaukdama vaikus vardais, įėjo į lauką. 

Tyla. Vien tik vėjas ir girgždantys vyriai. Ir vėl sirena. 

Netrukus pro ją įvažiuojamuoju keliuku tolyn pralėkė dar vienas 
policijos automobilis. Po kelių sekundžių, tarytumei traukiamas jo 
palikto sūkuriuojančio srauto, iš paskos nuskubėjo trečiasis, kuriame 
sėdėjo keturi žmonės, tik pastarasis buvo be skiriamųjų ženklų ir sire- 


nos, tegaudė variklis ir šiureno padangos. 

Sukrėsta, kankinama nevilties ir išvargusi, Naomė klupiniavo to- 
lyn, vis šūkčiodama vaikų vardus. 

— Lukai! Febe! Mielieji! Kur jūs? Atsiliepkite! Kur jūs? 

Brėško rytas. Tamsoje ryškėjo vandens pilkumo ir geltoni ruože- 
liai. Panašiai, kaip ryškinant fotojuostą, vientisa tamsa virto vis aiš- 
kesniais, nors dar šešėliuotais kontūrais, o šie savo ruožtu irgi šviesė- 
jo, tapdami pažįstamais pastatais, medžiais ir namais, kurie sudarė jų 
kraštovaizdį. Aušo nauja diena. Dingo jos vaikai, ir aušo nauja diena. 
Dingo jos vaikai, ir priešaiš jų namo paradines duris mirė žmogus. 

Naomė vėl išbėgo į įvažiuojamąjį kelią ir jo gale pasuko į kaimą. 
Klupinėdama skubėjo koridoriumi tarp gyvatvorių ir medžių, maty- 
dama, kad su kiekvienu žingsniu žibintuvėlis vis mažiau reikalingas. 
Baimė, nelyginant ranka, vis stipriau veržė kaklą, tačiau Naomė des- 
peratiškai tikėjosi staiga išvysti Luką ir Febę, vilkinčius žieminiais pal- 
tukais, avinčius raudonais ir mėlynais guminiais batais, susikibusius 
rankomis ir einančius tiesiai į ją. 

Dar viena sirena. Netrukus posūkyje pasirodė greitosios medici- 
nos pagalbos automobilis blykčiojančiais visais švyturėliais. Ji pašėlu- 
siai pamojavo žibintuvėliu, ir automobilis sustojo. 

— Denės ūkio sodyba? — pasiteiravo vairuotojas. 

Naomė, gaudydama kvapą, palinksėjo galva. 

— Truputį atgal, maždaug šimtą jardų, tada pasukite į dešinę, 
pirmas įvažiavimas, toliau keliuku iki pat galo. Aš nerandu savo vaikų. 

Po kelių sekundžių, į plaučius traukdama dyzelino dūmus, ji su- 
stojo ir žiūrėjo, kaip šaltos mėlynos šviesos dryžiai lyg suerzintos žu- 
vys plaukioja tviskančiu kelio paviršiumi, paskui matė, kaip greitosios 
pagalbos automobilis lėtai, it sulėtintame kadre, suka į dešinę, į jų įva- 
žiuojamąjį kelią. Ten, kur jų namai. Jų šventovė. 

Stovėjo nejudėdama, perštinčiomis akimis bandydama išmirk- 
sėti ašaras ir lietaus lašus, springdama aitriu oru ir drebėdama taip 
smarkiai, kad net keliai trinksėjo vienas į kitą. 

— Lukai? — vėl ištarė ji. Balsas buvo silpnas, nelaimingas. — 
Febe? 

Naomė žvelgė į blausiai geltoną žibintuvėlio šviesos pluoštą, ku- 
rio ant kelio jau nebuvo matyti. Išjungusi jį, apglėbė save per pečius, 
kad liautųsi drebėjusi. Lietus pliaupė vis labiau, bet Naomė jo nejuto 
tik sukiojosi į visas puses ir paskutinį kartą beviltiškai pažvelgė į krū- 
mą, medį ar gyvatvorę, tartum iš ten staiga būtų galėję pasirodyti jų 
smulkūs veideliai. 

Kurgi jūs? 

Ji desperatiškai bandė susikaupti. Kas buvo tas vyras? Kas jį nu- 
šovė? Kodėl? Kaip kažkam pavyko patekti į jų namą. Kaip sugebėjo 
aprengti Luką ir Febę paltais, apauti jiems botus ir išsivesti? Kokie tai 
žmonės? Pedofilai? 

Mokiniai? 

Gal jį nušovė Lukas arba Febė? O paskui pabėgo? Gal kaip tik to- 
dėl jie ir pabėgo? 

Pabėgo? O galjuos pagrobė, išsivedė prievarta? 

Kad ir kaip ten būtų, nors dabar jautė didžiulę sumaištį, kažkur 
giliai, tolimoje širdies kertelėje, Naomė buvo tikra, šimtu procentų tik- 
ra, kad vaikai dingo visiems laikams. 

Šalia Naomės, įvažiuojamuoju keliuku grįžtančios namo, sustojo pil- 
kas furgonas, o jame sėdintis vyras maloniu balsu pasiteiravo, ar jai 
viskas gerai. Akimirką Naomės viltis atgijo. 

— Ar jie su jumis? — paklausė ji. — Ar suradote juos? Ar turite 
mano vaikus? Jie sveiki? 

— Jūsų vaikai? 

Visiškai sutrikusi Naomė stebeilijo į jį. 

— Mano vaikai? Ar jie su jumis? Lukas ir Febė? 

Žmogus atidarė dureles ir pasislinko, palikdamas jai vietos atsi- 
sėsti. 

— Šokite į vidų, brangioji. 

Ji atsitraukė. 

— Kasjjūs? 

— Teismo ekspertizės specialistai. 

Naomė papurtė galvą. 

— Aš turiu surasti savo vaikus. 

— Mesjums padėsime. Šokite į vidų, kitaip mirtinai sušalsite. 

Sutraškėjo dvipusio ryšio radijo stotelė. Vairuotojas pasilenkė į 
priekį ir paspaudė mygtuką. 

— Čarlis Viktoras septyni keturi, ką tik atvykome į vietą. 

Vyras keleivio sėdynėje ištiesė ranką. Naomė įsitvėrė jos ir įsi- 
ropštė į vidų, paskui uždarė dureles. Ūžė ventiliatorius; karštas oras 
ėmė džiovinti kojas, dvelkė į veidą. 

Nuo maloniai svaigaus karščio ji apglebo, tapo sunku galvoti. 

— Prašau, padėkite surasti mano sūnų ir dukrą. 

— Kiek jiems metų? 

— Treji. 

— Nesirūpinkite, brangioji, mes juos surasime. 

Furgonas pajudėjo pirmyn. Naomė tartum sapne matė pro šalį 
slenkančias gyvatvores. 

— Kai atsibudome, jų jau nebuvo name, — be jokių emocijų pra- 
tarė Naomė. 

— Mes surasime juos, nesijaudinkite. 

Išgirdusi geranorišką šio žmogaus balsą, ji pravirko. 

Furgonas nudardėjo per apsaugines kelio groteles ir užvažiavo 
ant žvyro. Nesulaikomai raudodama Naomė išvydo greitosios pa- 
galbos automobilį atidarytomis durelėmis, širma nuo pašalinių akių 
užtrauktu šoniniu langu, pirmąjį policijos automobilį, kurį matė jau 
anksčiau, ir dar du. Aplink zujo pareigūnai. Trys, vilkintys neperšau- 
namomis liemenėmis ir ginkluoti, stovėjo sode. Peršauto vyro nesima- 
tė, jis tikriausiai buvo greitosios pagalbos automobilyje. 

Didelį plotą priešais namą, kur gulėjo nepažįstamasis, juosė ap- 
sauginė juosta, o priekyje stovėjo du uniformuoti policininkai su ke- 
purėmis. Vos tik furgonas sustojo, pasirodė dar vienas automobilis, 
tamsus „Volvo“ sedanas su keliomis antenomis, juo atvažiavo keturi 
uniformuoti policininkai. 

— Kur, jūsų manymu, jie, tai yra jūsų vaikai, galėtų būti? — pa- 
klausė teismo ekspertizės specialistas. 

— Aš... — Naomė papurtė galvą, atidarė dureles ir paskubomis 
išsiropštė iš automobilio. 

Ne, visa tai netikra, to negalėjo būti. Apstulbusi ji tik pralemeno 
Ačiū ir nuėjo prie juosta užtvertų priekinių namo durų. Uniformuota 
policijos pareigūnė kilstelėjo ranką ir maloniu balsu tarė: 

— Aš atsiprašau, ponia, ar negalėtumėte įeiti pro virtuvės duris? 

Naomė apėjo aplink. Durys buvo užrakintos. Pabeldė į jas krum- 
pliais. Atidarė policininkė. Galimas dalykas, tai buvo ta pati pareigūnė, 
su kuria Naomė kalbėjosi anksčiau, jai sėdint automobilyje, bet nega- 
lėjo būti tikra, nes tąsyk jos veidas buvo nušviestas mėlynais dryžiais. 
Prie jos ėjo Džonas, vis dar su chalatu, suplotais plaukais, popieriaus 
baltumo veidu. Priėjęs apkabino žmoną. 

— Kur tu, mieloji, buvai? 

— Ar radai juos? — Naomė kūkčiojo. — Suradai juos? 


— Jie kur nors netoliese, — atsakė Džonas. — Turi būti. 

Kūkčiodama Naomė atkirto: 

— Jie dingo! Juos kažkas išsivedė, o, Dieve, juos kažkas išsivedė! 

Džonas ir policijos pareigūnė susižvalgė. 

— Mūsų vaikai prapuolė, Džonai, nejaugi tu nesupranti? Ar no- 
rėtum, kad aš tau pakartočiau paraidžiui? Nori, kad paaiškinčiau pa- 
raidžiui, tardama iš kito galo, praleisdama kas ketvirtą raidę? 

Į virtuvę įėjo du uniformuoti pareigūnai. Vienas atrodė daugmaž 
devyniolikos metų, aukštas ir labai plonas, be to, tikriausiai dar visiš- 
kai „žalias“. Jis nesijaučia savo vietoje, net viduje nenusiima kepurės, 
nei iš šio, nei iš to dingtelėjo Naomei. Antrasis vyresnis, kresnas, su 
dizainerio barzdele, plikai skusta galva. Pastarasis savo kepurę laikė 
rankoje ir mielai šypsojosi. 

— Apieškojome visus kambarius, visas spinteles ir palėpę. Dabar 
eisime apžiūrėti kitų pastatų. Garažo, šiltnamio. Gerai? Ir stoginės, 
kur stovi šiukšlių konteineris? Atsiprašau, sere, gal yra dar kokių pa- 
galbinių patalpų, kurių dar neapžiūrėjome? 

— Ne, — atsakė Džonas, permirkęs ir drebėdamas iš šalčio. 

Paskui jis tarė Naomei: 

— Eik, persirenk sausais drabužiais. Išsimaudyk po dušu, o aš čia 
susitvarkysiu. 

— Mes turime eiti jų ieškoti, — paprieštaravo ji. — Galbūt jie 
prie tvenkinio Griblių ūkyje — o ką, jeigu įkrito? 

— Pirmiau eik, persirenk tinkamais drabužiais, o tada keliausime 
ieškoti. Surasime juos, jie bus kur nors netoli. 

Kresnasis pareigūnas tuo metu atsigręžė į savo jaunesnį kolegą. 

— Einu, apžiūrėsiu statinius kieme. Sudaryk sąrašą visų, kas tik 
įeis į namą. 

Naomei išėjus iš virtuvės ir belipant į antrą aukštą maudytis, pa- 
sigirdo beldimas į duris. Atidaręs jas, Džonas išvydo aukštą, iš pažiū- 
ros keturiasdešimties vyrą tamsiais banguotais plaukais. Po atsagsty- 
tu, nuo lietaus dėmėtu lietpalčiu jis vilkėjo pilką kostiumą ir baltus 
marškinius, buvo pasirišęs ryškų, į akis krintantį kaklaraištį, avėjo 
išblizgintus suvarstomus batelius. Suplota ir perkreipta nosis buvo 

tikriausiai ne kartą sulaužyta, ir tai jį darė panašų į karjerą baigusį 
profesionalų boksininką. 

— Daktaras Klesonas? 

— Taip. 

— Detektyvas inspektorius Pelhamas. Esu budintis vyresnysis 
tyrėjas, — jis kalbėjo pagarbiai, tačiau skubėdamas. 

Sveikindamasis tvirtai, bet trumpai spustelėjo Džonui ranką, tar- 
tum būtų buvusi brangi kiekviena sekundė, o skvarbios pilkos akys, 
jam kalbant, tyrinėjo Džoną. Paskui truputį ramesniu balsu pridūrė: 

— Neabejoju, jūs ir ponia Kleson esate truputį šokiruoti. 

— Man atrodo, jūs pernelyg santūriai apibūdinote. 

— Padarysime viską, kad jums padėtume. Gaila, tačiau, atrodo, 
mums teks užplombuoti jūsų namą tiek iš vidaus, tiek iš išorės, nes 
jis yra teritorijoje, kurioje įvykdytas nusikaltimas, todėl norėčiau, kad 
judu su žmona susirinktumėte būtiniausius reikmenis, pasiimtumėte 
pakankamai drabužių kelioms dienoms ir išvyktumėte. 

Apstulbęs Džonas įsmeigė į jį akis. 

— Kaip tai? 

— Į namą niekas nebuvo patekęs, — tarė Naomė. 

— Atsiprašau, tai standartinė procedūra, jos laikomasi tiriant 
sunkius nusikaltimus. 

Netikėtai iš sodo į namą nesibeldę įėjo du vyrai. Abu vilkėjo bal- 
tus kostiumus su gobtuvais ant galvų, avėjo baltus kaliošus ir mūvėjo 
gumines pirštines, abu buvo su kelionmaišiais. 

— Labas rytas, Deivai, — abejingai pasveikino vienas. 

— Labas rytas, šefe, — linksmai tarė kitas, tarytum jie būtų buvę 
interjero dekoratoriai, atvykę dažyti prieškambario. 

Jaunasis uniformuotas policijos pareigūnas pasiteiravo jų vardų 
ir užrašė juos į savo žurnalą. 

— O kur... kur mes persikelsime? — Džonas kreipėsi į detektyvą 
inspektorių. 

— Gal netoliese gyvena giminaičiai, pas kuriuos galėtumėte apsi- 
stoti? Jei ne, tuomet lieka viešbutis arba svečių namai. 

— Giminaičių yra, tik jie ne visai arti. Paklausykite, mes nenori- 
me išvykti iš čia, tik ne be savo vaikų. 

Detektyvas inspektorius Pelhamas supratingai, bet ne pritaria- 
mai linktelėjo. 

— Atsiprašau, tačiau jums abiem teks nuvykti į nuovadą ir pa- 
teikti pareiškimus. Jus kas nors nuveš. Mes jau ieškome jūsų vaikų, po 
kelių minučių pakils sraigtasparnis. Siūlyčiau apsirengti, o paskui jūs, 
aš ir ponia Kleson virtuvėje išgersime po puodelį arbatos ir pasikalbė- 
sime apie tai, kas mane labiausiai domina. 

— Aš noriu eitijų ieškoti. 

— Pareigūnai jau ieško jų artimiausiose apylinkėse. Jūsų vaikai 
yra trejų metų? 

— Taip, bet... — Džonas susizgribo ir nutilo. 

Detektyvas inspektorius klausiamai pakėlė antakius. Tarytumei 
atsakydamas į jo klausimą, Džonas pridūrė: 

— Jie ne pagal amžių subrendę. 

— Šiais laikais visi vaikai tokie, daktare Klesonai, — neperpran- 
tama policijos pareigūno veido išraiška trumpą akimirką virto šykščiu, 
atšiauriu šypsniu. — Ar jie kada nors anksčiau yra taip pasielgę? 

— Kur nors nuklydę? Ne, — atsakė Naomė. 

— Kol kas negalime daryti jokių prielaidų, — tarė detektyvas 
inspektorius Pelhamas. — Vis dėlto aš manau, kad, labai tikėtina, 
būdami trejų metų amžiaus jie neturėtų nueiti labai toli... Nors, at- 
sižvelgdami į tai, kas įvyko, mes perspėjome visus oro ir jūrų uostus, 
taip pat Lamanšo tunelio administraciją. Jūs man labai pagelbėtumė- 
te, jei duotumėte pastaruoju metu darytą vaikų fotografiją. Tačiau nu- 
siraminkite — mes surasime vaikus, — jis atskirai nužvelgė Džoną ir 
Naomę. — Ar jūs niekada nesate matę šio žmogaus... prie jūsų paradi- 
nių durų... anksčiau? Nenujaučiate, kas jis galėtų būti? 

Detektyvas inspektorius pastebėjo, kad Džonas ir Naomė Kleso- 
nai keistai susižvalgė. 

Net ir išsimaudžiusi po karštu dušu ir apsirengusi šiltais drabužiais, 
grįžusi į virtuvę Naomė negalėjo nustoti drebėjusi. Jai teko labai pa- 
sistengti, kad pripiltų elektrinį virdulį vandens ir įjungtų kištuką į 
elektros lizdą. Po valandėlės, kai virdulys ėmė šnypšti ir gurguliuoti, ji 
išgirdo kur kas stipresnį garsą lauke — tai buvo griaustinį primenantis 
gausmas. 

Pažvelgusi pro langą, išvydo virš kiemo tarškantį sraigtaspar- 
nį, kone liečiantį medžių viršūnes. Tuo metu pasirodė ir Džonas, jis 
buvo apsirengęs džinsines kelnes, megztinį aukšta apykakle ir multino 
švarką, rankose spaudė du kelionmaišius, į kuriuos jie paskubomis su- 
grūdo tualetinius reikmenis ir drabužių persirengti. Netrukus iš sodo 
grįžo detektyvas inspektorius Pelhamas. 

— Aš nenoriu iš čia išvykti, detektyve inspektoriau, — tarė Nao- 
mė. — Noriu likti čia, nes tai mano namai. Noriu likti čia, kol grįš 
mano vaikai. 

— Atleiskite, ponia Kleson, pasistengsime apsisukti kuo greičiau. 

— Per kiek laiko? 

— Drįsčiau tikėtis, per porą dienų, — atsakė jis. — Matau, po 
stoglatakiu esate įrengę vaizdo stebėjimo kamerą. Ar ji įrašinėja? 

— O, Jėzau! — tarė Džonas, pliaukštelėdamas sau per kaktą. — 
Žinoma! Kamera buvo įrengta tik trečiadienį! 

Jis pažvelgė į Naomę, ir jos akys truputį nušvito. 

— Taip! — nudžiugo ji. — Kodėl mes, velniai rautų, nepagalvo- 
jome apie ją. 

Džonas nuėjo pirma jų prieškambariu į savo darbo kambarį ir ati- 
darė spintelę, kurioje buvo paslėpęs vaizdo įrašymo įrenginį. 

— Aš... Aš nesu bandęs... Leiskite, pažiūrėsiu. 

Jis tirtėdamas ėmė vartyti naudojimo instrukciją. 

— Tik neištrink juostos, mielasis, — paprašė Naomė. — Dėl Die- 


Vo meilės, neištrink jos. 

Džonas paspaudė įrenginio sustabdymo mygtuką. Tada atsuko 
juostą atgal. 

— Kamera aktyvuojama nuo judesio, — paaiškino. — Be to, yra 
naktinio stebėjimo funkcija. 

Skaitmeninis ekranas suskaičiavo iki 00:29, tada peršoko tolyn, 
į 19:10. 

Džonas paspaudė paleidimo mygtuką. 

Visi trys įdėmiai žiūrėjo į juodą ir baltą vaizdą mažame monito- 
riuje, stovinčiame už įrenginio. Jame buvo matyti akinanti automo- 
bilio priekinių žibintų šviesa. Po kurio laiko pasirodęs Džono saabas 
privažiavo ir sustojo prie Naomės subaru. Iš jo išlipęs Džonas nuėjo į 
prienamį ir išnyko. 

Kas toliau? 

Paskui sekė trumpas blyksnis, reiškiantis pertrūkį tarp įrašų. 

Džonas sulaikė kvėpavimą. 

O, švenčiausiasis Jėzau. 

Kambaryje stojo bežadė tyla. 

Per tvorą, skiriančią nuo lauko, kabarojosi žmogaus figūra. Su 
tamsia kepure, šilta striuke, guminiais auliniais batais, pirštinėmis. 
Atsargiai, it brisdamas į vandenį, nuleido ant žvyro vieną koją. Paskui 
pristatė kitą. 

— Taijis, — dusliu tremolo ištarė Naomė. 

Figūra sustingo. Tada, žengusi dar vieną žingsnį, paskui kitą, ėmė 
artintis prie prienamio. 

O tuomet. 

Per tvorą perlipo ir paskui jį atsargiai nusėlino dar dvi figūros. 
Abi su tamsiomis kepurėmis su bumbulais, užtrauktomis striukėmis, 
pastatytomis apykaklėmis, o jų veidus kone visiškai dengė tamsūs 
akiniai. 

Figūra priekyje staiga sustojo. Paskui tęsė savo kelionę priemenės 
link. Dar sykį stabtelėjęs, vyras ištraukė kažką iš kišenės; tai buvo ilgas 
ir plonas daiktas, kažkoks įrankis. 

Po kurio laiko, įėjęs į prienamį, jis dingo iš matymo lauko. Po 

maždaug minutės vėl pasirodė, tik šįsyk rankoje laikydamas ginklą, 
taip, tikrų tikriausią ginklą. 

Tą pačią akimirką vienas iš jį sekusių žmonių — jis irgi buvo gin- 
kluotas — metėsi į priekį, kilstelėjo šautuvą prie pirmojo sprando, ir iš 
jo vamzdžio žiočių plykstelėjo šviesa. 

Žmogus su kepure staiga užvertė galvą aukštyn ir išskėstomis 
rankomis aukštielninkas parvirto ant žvyro; pistoletas iškrito iš ran- 
kos ir nulėkė keletą pėdų į šalį. 

Taip jie jį ir surado, prisiminė Naomė. 

Toliau. 

Ne. 

Ne, to negalėjo būti. Tai iš tiesų buvo ne kas kita, kaip tik sapnas. 
Tuo metu pasirodė Lukas ir Febė — abu su paltukais ir guminiais ba- 
tais, jie ištiesė rankas ir paeiliui apkabino abu akiniuotus žmones. 

Šiltas apsikabinimas užtruko keletą sekundžių. Galiausiai ketver- 
tas nuskubėjo per žvyruotą keliuką. Suaugusieji, kurie buvo vis dar su 
akiniais, perkėlė Luką ir Febę per tvorą į už jos plytinį lauką. 

Vėl trumpas blyksnis, reiškiantis perėjimą prie kito vaizdo įrašo. 
Tada pasirodė Džonas, jis vilkėjo chalatu, rankose laikė pistoletą, arti- 
nosi prie nejudančio vyro su kepure. 

— Ne! — suriko Naomė. — Ne! Atsuk atgal, Džonai, atsuk atgal! 
O, Dieve, atsuk atgal! 

Džonas atsuko juostą truputį atgal. Tačiau ir kartojant išvydo tą 
patį. Lukas ir Febė noriai ropščiasi per aptvarą. O paskui iš namo išei- 
na jis su pistoletu. 

Džonas paspaudė sustabdymo mygtuką. 

Kurį laiką nė vienas nepratarė nė žodžio. Paskui Džonas atsigręžė 
į detektyvą inspektorių ir be jokios pagiežos, be nieko tokio, išsekusio, 
suglumusio žmogaus balsu, kuris buvo ne tiek desperatiškas, kiek be- 
Jėgis, paklausė: 

— Ar jūs vis dar laikotės prielaidos, kad vaikai yra kur nors ne- 
toliese? 

Naomė sėdėjo viena priešais du policijos pareigūnus. Be abejo, niekas 
to neįvardijo tačiau buvo aišku, kad ji ir Džonas, nors su jais elgėsi 
geranoriškai ir pagarbiai, nebuvo be įtarimo šešėlio. Tik tuo galima pa- 
aiškinti, kodėl jie turėjo pateikti atskirus pareiškimus. 

Mirksėjo mažytė raudona aukštai prie sienos pritvirtintos ir į 
Naomę nukreiptos vaizdo stebėjimo kameros lemputė. Patalpa buvo 
nedidelė, be jokių nereikalingų detalių, belangė. Kremo spalvos sienos 
atrodė neseniai dažytos. Naujumu kvepiantis kilimas ir patogios ryš- 
kiai raudonos kėdės, priešais kurias stovėjo vien tik stalelis kavai. 

Į ją įdėmiai žiūrėjo du detektyvai. Vienas iš jų, tik pradėjęs penk- 
tą dešimtį, panašus į mušeiką, vilkėjo gelsvai rudą kostiumą, o jo vei- 
do išraiška buvo labiau negyva nei griežta. Antrasis detektyvas buvo 
daugmaž dešimtimi metų jaunesnė moteris putliu veidu, mažomis 
įtariomis akimis ir trumpai kirptais rausvai gelsvais plaukais. Ji buvo 
apsirengusi trumpa mėlynos spalvos sportine striuke, kurios vidinės 
kišenės vietoje puikavosi klubo emblema, po striuke matėsi plonas 
megztinis atverčiama apykakle, mūvėjo ilgomis laisvomis kelnėmis. 

Naomė negalėjo patikėti, kaip greitai prie jų namo prisistatė ži- 
niasklaida. Policija buvo užtvėrusi įvažiuojamąjį kelią nuo pat jo pra- 
džios, tačiau, praėjus ne daugiau kaip valandai nuo pirmųjų policijos 
pareigūnų pasirodymo, aplinkiniuose laukuose susirinkę fotografai 
ilgais objektyvais jau fotografavo nusikaltimo vietą, o toliau, keliuke 
tarp gyvatvorių, rikiavosi koks tuzinas naujienų agentūrų automobi- 
lių, įskaitant „Sky TV“ hidrauliniu keltuvu visiems virš galvų iškeltą 
televizijos operatorių. 

Detektyvas įjungė priešais jį esantį magnetofoną. 

— Detektyvas seržantas Tomas Hamboltas ir detektyvė konste- 
blė Džo Niuman pradeda ponios Naomės Kleson apklausą. Penktadie- 
nis, sausio šešioliktoji... — jis nutilo ir dirstelėjo į savo rankinį laikro- 
dį. — Dešimt valandų dvylika minučių. 

Buvo matyti, kad jis neriasi iš kailio, stengdamasis kalbėti kuo 
mandagiau. 

— Jei neprieštarausite, ponia Kleson, norėčiau, kad išsamiai pa- 
pasakotumėte apie tai, kas nutiko, dėl ko jūs šį rytą iškvietėte policiją. 

Apklausos formalumas dar labiau sudirgino jau ir taip sukrėstos 
Naomės nervus, vis dėlto, nors ir drebančiu balsu, ji nupasakojo viską 
kaip tik įmanydama tiksliau. 

— O kodėl jūs, Naome, šiandien atsikėlėte taip anksti? — pasi- 
teiravo detektyvė. — Buvote minėjusi, kad savaitgalį paprastai kelia- 
tės ne anksčiau kaip septintą. 

Naomė nugėrė gurkšnį karštos saldžios arbatos ir pasidomėjo: 

— Arjūs turite vaikų? 

— Taip. 

— Vadinasi, suprantate, ką reiškia motinos instinktai? 

Ji linktelėjo. Naomė žvilgtelėjo į Hamboltą, kuris akimis norėjo 
pasakyti, kad ir jis suprato. 

— Paprasčiausiai pajutau, kad kažkas negerai, tačiau nežinau, 
kaip dar kitaip pasakyti, kad mane geriau suprastumėte... be to, no- 
rėjau į tualetą. 

Trumpam tapo tylu. Naomė rankose sukiojo puoduką. 

— Kas nors paskambins, tiesa? Jeigu surastų juos, kol aš būsiu 
čia? 

— Kai tik bus kokių naujienų, mums nedelsiant praneš, — pati- 
kino detektyvė Niuman. 

— Ačiū. 

Naomės akyse susitvenkė ašaros, ji ėmė verkti — smarkiai, dus- 
dama, kūkčiodama. Murmėdama atsiprašymą ir bandydama susitvar- 
dyti, ji išsitraukė iš rankinės nosinaitę ir prispaudė ją prie akių. 

— Apklausa laikinai nutraukiama, dabar yra dešimt valandų dvi- 
dešimt viena minutė, — Naomė išgirdo detektyvo seržanto balsą. 

Po maždaug pusvalandžio truputį aprimusi Naomė vėl atsisėdo ant kė- 
dės apklausų kabinete ir magnetofonas vėl buvo įjungtas. Jos mintyse 
be perstojo sukosi ir sukosi vaizdo įrašas su Luku ir Febe. Ji matė, kaip 
jie skuba įvažiuojamuoju keliu link anų nepažįstamųjų su beisbolo 
kepuraitėmis ir apsauginiais akiniais, stipriai juos apkabina, glėbes- 
čiuojasi, bučiuoja. Sveikina juos taip meiliai, kaip niekada — per visą 
laiką — nebuvo pasielgę nei su ja, nei su Džonu. 

Pasveikina juos taip, tarytum jie būtų jų tėvai. 

Staiga Naomė pajuto, kaip stiprus stingdantis šaltis, užpildantis 
kiekvieną jos ląstelę, suriečia ją į ragą. 

O ką, jei? 

O ką, jei? 

O ką, jei tie žmonės ir buvo jų tėvai? 

Ne. Neįsivaizduojama. Be to, Lukas ir Febė turi tiek daug jos ir 
Džono bruožų, juk visi taip sako, o kartais, kai ji žiūrėdavo į Luką, aiš- 
kiai, visiškai aiškiai matydavo, koks jis panašus į savo tėvą. 

Tačiau dabar Naomei dingtelėjo dar viena, blogesnė, mintis. Ji 
atėjo į galvą tuo metu, kai išvydo ant žvyro gulintį negyvėlį ir kai pasi- 
gedo vaikų paltukų ir botų. Naomė sėdėjo nuleidusi akis, žiūrėjo į stalą 
ir klausėsi oro kondicionieriaus šnypštimo. Šią mintį ji buvo nuvijusi 
šalin, o vėliau, klupiniuodama jų įvažiuojamuoju keliuku bei svirdu- 
liuodama pažliugusiais laukais, desperatiškai stengėsi nugrūsti kur 
nors giliau, į pačius sąmonės užkaborius. 

Mintis, kurios ji visiškai ne... 

— Ponia Kleson? 

Detektyvo seržanto Hambolto balsas kirste nukirto Naomės 
mintis. Ramus, tačiau reiklus balsas. 

Naomė pakėlė akis ir pažvelgė jam į veidą. 

— Gal norėtumėte dar palūkėti? 

— Gal norėtumėte susitikti su gydytoju, jis duotų jums ko nors, 
kas padėtų nusiraminti? — pasiteiravo Džo Niuman. 

Naomė užsimerkė ir papurtė galvą. 

— Prašau, atsakykite man į vieną klausimą. Tie pedofilai... Jų 

taikinys yra pokalbių svetainės, tiesa? Šie ligoti iškrypėliai užmezga 
pokalbį su mažais vaikais, paskui tampa draugais, o galiausiai suvilioja 
juos susitikti akis į akį. Juk taip būna, tiesa? 

Detektyvai susižvalgė, paskui Hamboltas tarė: 

— Vyresniems vaikams iš tiesų gresia toks pavojus, tačiau aš ne- 
manau, kad taip galėtų nutikti trimečiams. Jie dar pernelyg maži. 

— Neįsivaizduoju, kad taip galėtų nutikti trimečiams. Nejaugi 
jūsų vaikai galėtų lankytis internetinėse pokalbių svetainėse? — pa- 
klausė Džo Niuman. 

— Savo protiniu išsivystymu jie yra daug vyresni, — atsakė Nao- 
mė. — Jie daug labiau subrendę, nei jūs įsivaizduojate. 

Detektyvė pažvelgė į Naomę taip, tarytumei ji, motina, būtų ži- 
nojusi tik joms bendrą paslaptį. Jos žvilgsnis bylojo: Kiekviena motina 
mūno, kad jos vaikai yra ypatingi! 

— Jūsų vaikai gali laisvai naudotis internetu? — paklausė Ham- 
boltas. 

— Praeitą sekmadienį gimtadienio proga padovanojome jiems 
kompiuterį. Labai nustebau sužinojusi, kokios informacijos jie ieško- 
jo — didžioji jos dalis yra mokslinio pobūdžio. 

Hamboltas kilstelėjo antakius. 

— Būdami trejų metų? 

— Būtent tai ir turėjau omenyje, sakydama, kad jie yra ne pagal 
metus subrendę. Jie nepaprastai subrendę. Jie yra kaip... vunderkindai. 

— Ponia Kleson, visi jūsų namų kompiuteriai bus paimti pati- 
krinti. Jeigu vaikai lankėsi pokalbių svetainėse, mes visa tai atseksime. 

— Paklausykite... Aš... aš suprantu, kad šie klausimai yra svarbūs. 
Tačiau mano vaikai pagrobti, o mes čia sėdime sau... Aš tik noriu grįžti 
atgal ir juos surasti. Aš nenoriu būti čia ir atsakinėti į jūsų klausimus, 
tai neteisinga, mes tik švaistome laiką; ar negalėtume padaryti tai vė- 
liau? | 

— Jūs galite suteikti mums svarbios informacijos, kuri labai pa- 
dėtų ieškant jūsų vaikų, — užjaučiamai šypsodama paaiškino detek- 


tyvė. 

Naomė ne per seniausiai buvo skaičiusi, kad iš devyniasdešimt 
aštuonių vaikų, pastaraisiais metais nužudytų Anglijoje, tik trijų žudi- 
kai buvo ne šeimos nariai ir ne draugai. 

— Ar tai yra tikroji priežastis, dėl kurios esu čia? — paklausė 
ji. — O gal todėl, kad esu įtariamoji? Argi ne taip? 

Iš to, kaip staiga pasikeitė abiejų pareigūnų veido išraiška, Nao- 
mė suprato, kad jie pasijuto nepatogiai. 

— Ei, žmonės, ką visa tai reiškia? Turite vaizdajuostę, galite savo 
akimis pamatyti, kaip nepažįstami žmonės išsiveda mano vaikus, tai 
kodėl aš čia? Atsakykite man! 

— Jūs nesate įtariamoji, ponia Kleson, — tarė detektyvas ser- 
žantas. 

— Ant mūsų namo slenksčio guli negyvas žmogus, nežinomi 
žmonės pagrobia mūsų vaikus, o jūs, užuot jų ieškoję, elgiatės su ma- 
nimi taip, lyg aš būčiau kokia prakeikta įtariamoji. Kitame kabinete 
sėdi Džonas, kurį taip pat apklausiate, o vėliau jūs patikrinsite, ar 
mūsų pasakojimai sutampa. Leiskite aš jums kai ką pasakysiu: jie su- 
taps, ar jus tai tenkina? 

Abu detektyvai valandėlę nepratarė nė žodžio. Paskui prabilo 
Džo Niuman: 

— Ponia Kleson, jei galima, aš jus nuraminsiu. Padaryta viskas, 
kas tik reikalinga, kad surastume jūsų vaikus. Visi policijos pareigūnai, 
neturintys kitų svarbių užduočių, šiuo metu apieško teritoriją aplink 
jūsų namus. Ją šukuoja policijos sraigtasparnis. 

Naomė išklausė, ką detektyvė jai sakė, tačiau akivaizdžiai neno- 
riai. Ar ji galėjo pasirinkti? 

Jai buvo užduota dar daugybė klausimų, detektyvai ją pilte api- 
pylė klausimais. Kokie jos santykiai su vyru? O su vaikais? Su kaimy- 
nais? Su draugais? O kaip su vaikų draugais? 

Ji stengėsi atsakyti kaip tik įmanoma teisingiau. Tačiau neatro- 
dė, kad detektyvai būtų labai rimtai vertinę Naomės žodžius apie tai, 
kokie protingi buvo Lukas ir Febė. 

— Sakote, jūsų motina matė šį vyrą antradienį? Tą, kuris buvo 
rastas šalia jūsų namo? 

Naomė papurtė galvą. 

— Ne, aš to nesakiau. Aš tik sakiau, kad ji buvo sunerimusi dėl 
nepažįstamo Žmogaus... 

Tada ji kažką prisiminė. 

— O krucifiksas! Motina minėjo, kad jam ant kaklo kabojo kruci- 
fiksas! Aš... aš nepagalvojau šįryt pažiūrėti. Ar gali kas nors patikrinti? 

Hamboltas pasižymėjo savo užrašų knygutėje. 

— Išsiaiškinsiu. 

— Gal Lukas ir Febė turėjo kokį nors apgamą arba randą? — buvo 
matyti, kad detektyvė konsteblė Niuman susinepatogino. 

— Ne... Aš... Aš... aš nemanau, ne. Ne. 

— O gal prisimenate, ką jie paskiausiai valgė? 

— Valgė? — atkartojo Naomė. — Kodėl jūs... 

Ji pagaliau prisiminė. Naomė su Džonu prieš kurį laiką žiūrėjo 
televizijos serialą apie Vidaus reikalų ministerijos patologą. Viename 
iš epizodų buvo pasakojama apie dingusį be žinios berniuką. Polici- 
ja tėvų teiravosi apie apgamus ir apie tai, ką jų vaikas pastarąjį kartą 
buvo valgęs. 

Taigi jeigu jie rastų vaikų kūnus, galėtų juos lengviau identifikuo- 
ti. Arba pagal tam tikras kūno žymes, arba prapjovę jų pilvelius ir ap- 
žiūrėję jų turinį. 

Netikėtai atsidarė durys ir įėjo detektyvas inspektorius Pelha- 
mas, vis dar vilkįs lietpalčiu. 

— Atleiskite, nenoriu jūsų pertraukti, — prabilo jis, įsmeigda- 
mas akis į Naomę, — tačiau pamaniau, kad jūs tikriausiai norėtumėte 


išgirsti, kas nauja tyrime. 

Dar prieš apklausą Džonas ir Naomė buvo supažindinti su policijos 
ir šeimos ryšių koordinatore detektyve konsteble Renate Harison. Tai 
buvo penktą dešimtį pradėjusi moteris rudais, trumpai elegantišku 
ežiuku kirptais plaukais ir dalykiškais drabužiais — kremo spalvos 
palaidine nerta apykakle ir pilku languotu Velso princo stiliaus kostiu- 
mu, — tačiau švelnių manierų. 

Dabar ji palydėjo Džoną ir Naomę koridoriumi į detektyvo inspek- 
toriaus kabinetą ir pasodino prie nedidelio apskrito pasitarimų stalo. 

Po kelių minučių atėjo ir detektyvas inspektorius Pelhamas. Įė- 
jęs į vidų uždarė duris ir pakabino ant gembės savo lietpaltį. Naomė 
pastebėjo, kad dabar, nuo jų susitikimo praėjus trims valandoms, de- 
tektyvas atrodė daug labiau suvargęs. Jo kelnės buvo purvinos, kakla- 
raiščio mazgas atsileidęs, o veide matėsi prakaito patina. 

— Taigi, — tarėjis sėsdamas. Detektyvo akys bėgiojo nuo Naomės 
prie Džono. — Trumpai tariant, Keiborno parke suradome automobilį, 
kuris, kaip manome, priklauso vyrui, rastam ant jūsų laiptų. Jis prasto- 
vėjo ten per naktį, o buvo išsinuomotas „Avis“ biure Braitone. Žmogus 
atitinka nepažįstamojo aprašymą, jis pateikė amerikietišką vairuotojo 
licenciją ir sumokėjo kreditine kortele, kurią radome jo piniginėje. Joje 
nurodyta pavardė — Briusas Prestonas. Ar ji jums ką nors sako? 

Naomė ir Džonas papurtė galvas. 

— Niekada nesu apie jį girdėjęs, — tarė Džonas. 

Žvelgdamas į savo rankinį laikrodį, Pelhamas paaiškino: 

— Amerikoje dar naktis, todėl negalime patikrinti, ar tai jo tikra 
pavardė, kol neprasidėjo darbo valandos. Automobilio bagažinėje ra- 
dome nešiojamąjį kompiuterį, kuris dabar tiriamas kartu su jo mobi- 
liuoju telefonu. Tikimės, jie mums padės šį bei tą išsiaiškinti. 

Paskui detektyvas atsistojo, nuėjo prie savo darbo stalo ir grįžo 
su rudu voku, iš kurio išėmė fotografiją. 

— Tai padidinta momentinė nuotrauka, rasta Briuso Prestono 
piniginėje. Ar kuris nors iš jūsų buvote ją anksčiau matęs? 

Džonas ir Naomė žiūrėjo į gražią mergaitę lotynų amerikietės 
bruožais ir ilgais tamsiais plaukais, kuklia vasariška suknele, stovinčią 
ant pagrindo, panašaus į namo terasą. 

— Ne, — atsakė Džonas. 

— Niekada, — paantrino Naomė. — Tikrai ne. 

— O galjums ką nors sako vardas Lara? 

Jie abu papurtė galvas. 

— Nebent tai, kad jis, regis, murmėjo šį vardą, kai mes jį rado- 
me, — atsakė Naomė. 

— Daugiau nieko? 

— Ne. 

— Tik tiek jis ištarė ir vežamas greitosios pagalbos automobiliu 
prieš prarasdamas sąmonę, — Pelhamas kurį laiką žiūrėjo į juodu. — 
O toji sekta, kurią jūs minėjote — Trečiojo tūkstantmečio mokiniai? 
Mes kol kas negalime nieko sužinoti, kol JAV neprasidėjo darbas. 

— Ar šis žmogus išgyvens? — pasidomėjo Naomė. 

— Jį gydo du geriausi grafystės neurochirurgai, deja, jo būklė 
nėra gera, — detektyvas vėl patraukė pečiais. — Nežinau. 

Trumpam stojo tyla. Pelhamas keletą sekundžių atidžiai žiūrėjo 
į Naomės ir Džono veidus, tai į vieną, tai į kitą, paskui vėl prakalbo. 

— Gerai, būsiu atviras. Turiu jums ir daugiau naujienų, bet tai, 
ką pasakysiu, yra konfidencialu. Jei kas nors iš žiniasklaidos imtų jus 
kamantinėti, būčiau dėkingas, jeigu apie tai jiems neužsimintumėte. 
Sutarta? 

— Gerai, — atsakė Džonas. 

— Žiniasklaidos tuoj bus pilna visur. Apie nieką su jais nekalbė- 
kite, nė žodžio, nė mur mur, negavę jums jau žinomo detektyvo ser- 
žanto leidimo. Supratote? 

— Taip. 

— Arjūs ketinate kreiptis per televiziją, prašydami grąžinti jums 
Vaikus? 

— Mes padarysime viską, kas tik įmanoma, — atsakė Naomė. 

— Gerai. Susitarsime dėl tiesioginio kreipimosi per BBC, „Sky“ ir 

keletą kitų programų. Taigi. Viena Keiborno gyventoja, vakare vedžio- 
dama šunį, du kartus matė, kaip per jų kaimą labai lėtai, tarytumei 
vairuotojas būtų pasiklydęs arba kažko ieškojęs, pravažiavo sportinis 
„Mitsubishi“ automobilis. Deja, ji neįsidėmėjo registracijos numerio. 
Tačiau labai įdomu tai, kad trečią valandą ryto Lamanšo tunelyje bu- 
dėjęs muitinės pareigūnas prisiminė matęs pravažiuojantį raudonos 
spalvos sportinį „Mitsubishi“, kurio priekinėse sėdynėse sėdėjo vyras 
ir moteris, o ant galinės — du vaikai, berniukas ir mergaitė. 

— O, Jėzau, — pratarė Džonas. Jis paėmė Naomės ranką ir stip- 
riai suspaudė. 

Detektyvas inspektorius nusirengė švarką ir permetė jį per kėdės 
atlošą. Jo marškiniai, dėmėti nuo prakaito, buvo prilipę prie raume- 
ningo torso. 

— Apsaugos kameros užfiksuoja kiekvieną į tunelį įvažiuojančią 
transporto priemonę, taigi mes šiuo metu peržiūrime vaizdo įrašus. 
Gal tai ir neturi nieko bendra, tačiau tokiu metu kelionė nuo jūsų 
namų iki tunelio užtrunka apie dvi valandas, o tai sutampa. Susisiekė- 
me su Interpolu ir paprašėme, kad policija visoje Europoje kruopščiai 
tikrintų visas geležinkelio stotis, visus oro uostus, įskaitant ir priva- 
čius, ieškodami vaikų, atitinkančių Luko ir Febės aprašymus. 

— Ar jūs manote, kad jie gali būti užsienyje? — paklausė Nao- 
mė. — Jie jau gali būti užsienyje? Kur jie vyksta... kur juos veža... noriu 
pasakyti... 

Jos balsas užstrigo. Kraipydama galvą į šonus, iš akių plūstant 
ašaroms, ji sudejavo: 

— Ne, 0, ne, ne, ne, ne... 

Džonas dar tvirčiau suspaudė žmonos ranką, tačiau nepajuto jo- 
kio atsako. Jis desperatiškai norėjo ją paguosti, tarytumei būtų tikėję- 
sis, kad, nuraminęs Naomę, kažkokiu būdu nusiramins ir pats. Tačiau 
jis nesumojo, ką pasakyti. Galvoje sukosi minčių verpetas. 

— Ar tai reiškia, kad jūs nebeieškosite jų šalyje? — susirūpino 
Naomė. 

— Šiuo metu mūsų pareigūnas, turintis Luko ir Febės nuotrau- 
kas, yra pakeliui į tunelį. Jei muitinės darbuotojas juos atpažintų, mes 

susiaurintume paieškos vietoje mastą ir susitelktume į įkalčių paiešką, 
tačiau kol kas tęsiame plataus masto paiešką. 

— Kada mes galėsime grįžti namo? 

— Formaliai — kai tik vaikinai iš teismo ekspertizės apžiūrės 
jūsų namą ir artimiausias apylinkes. Manyčiau, rytoj, o vėliausiai — 
poryt. Detektyvė konsteblė Harison padės jums ką nors surasti... be 
to, ji ar kuri nors iš jos kolegių keletą artimiausių dienų bus su jumis 
ištisą parą, kad apsaugotų jus nuo žiniasklaidos ir apgintų. 

Džonas abejingai linktelėjo. 

— Aš nenoriu važiuoti į viešbutį, — paprieštaravo Naomė. — Aš 
noriu eiti ir ieškoti savo vaikų. 

Pelhamas supratingai į ją pažvelgė. 

— Nė neabejoju, kad jūs tai padarytumėte, tačiau aš iškviečiau 
visus šiuo metu laisvus nuo darbo pareigūnus, kurie dabar tuo ir už- 
siima. Šiuo metu jūs man labiausiai padėtumėte, toliau dalyvaudami 
apklausoje ir atsakydami į mums rūpimus klausimus. Mums reikalingi 
jūsų abiejų giminės medžiai, detalus jūsų visų draugų, bendradarbių ir 
kaimynų sąrašas. 

Džonas spustelėjo Naomei ranką, o ji, atsakydama jam, spuste- 
lėjo atgal. 

— Žinoma, — atsakė jis. — Jei jau taip. 

Pelhamas atsistojo. 

— Gal norėtumėte, kad sudarytume jums galimybę konsultacijai? 

— Konsultacijai? — perklausė Džonas. 

— Ne, — tvirtai atsakė Naomė. — Aš nenoriu konsultacijos. Man 
nereikia, kad kokia nors nelaiminga... kokia... kokia nors neadekvati 
socialinė darbuotoja man aiškintų, kaip turėčiau elgtis šioje situacijo- 
je. Man šiuo metu svarbiausia surasti savo vaikus. Prašau, grąžinkite 
juos mums. Padarysiu bet ką, bet ką, kas tik įmanoma. 

Pelhamas linktelėjo. 

Lamanšo tunelis. Raudonas sportinis „Mitsubishi“ automobilis. Vai- 
kai ant galinės sėdynės, berniukas ir mergaitė. Trečią valandą ryto. 

Naomei nereikėjo daugiau įrodymų. Ji žinojo, širdis jautė, kad tai 
buvo jie. 

Ankstų vakarą į visas puses plaukiojantys žvejų laiveliai buvo toks įpras- 
tas reiškinys, kad niekas nė neatkreipė dėmesio į dar vieną navigacinių 
žibintų eilę, slenkančią pro senovinį maurų sargybos bokštą, stūksantį 
akmeninės krantinės gale ir žymintį Uranupolio uosto pradžią. 

O ir piligrimai su vienuoliais čia tai atvykdavo, tai išvykdavo. Ne- 
didelis miestelis šiaurinėje Graikijos pakrantėje buvo labai svarbus susi- 
siekti su dviem dešimtimis vienuolynų, įsikūrusių Šventojo Atono kalno 
pusiasalyje, kitoje Egėjo jūros pusėje, į kurį vedė trumpa kelionė keltu. 

Be to, tai buvo artimiausias uostas, jungiantis su dar vienu vie- 
nuolynu nedidelėje salelėje už dvidešimties kilometrų. 

Motorinė valtis atbula priplaukė prie judrios krantinės, bet tik 
labai trumpam, kad vienintelis jos keleivis suspėtų iššokti į krantą, ir 
vėl greitai nuplaukė į jūrą. 

Lara Džerardi, savo ilgus juodus plaukus susikišusi po beisbolo 
kepuraite, vilkinti šilta striuke su gobtuvu, mūvinti džinsais ir apsia- 
vusi sportbačius, su nedidele kuprine, į kurią buvo susidėjusi kelionei 
būtinus daiktus, ant pečių, nuskubėjo pro eilę vienstiebių žvejų laive- 
lių, besišvartuojančių krantinėje, paskui pakilo stačiu skalda dengtu 
keliu, vedančiu pro lankytojų pilnus restoranus ir kavines, ir išėjo į 
pagrindinę miestelio gatvę. 

Jūra, plaukiant žemyno link, buvo ramesnė nei škiperis tikėjosi, 
todėl jie atplaukė ketvirčiu valandos anksčiau, negu buvo planavę. Ji 
užsuko į pilnutėlį barą ir užsisakė vandens, šį paskui išgėrė, atsisėdusi 
ant šaligatvio, bjaurėdamasi parduotuvės vitrina, kurioje buvo išstaty- 
ti Šventojo Atono kalno suvenyrai. Privažiavo taksi. 

Lara numetė kuprinę ant galinės sėdynės ir įsėdo pati. Netrukus 
taksi jau dūmė iš miesto, į Salonikų oro uostą, iki kurio kelionė truko 
pustrečios valandos. Buvo septinta vakaro. 

Ji suspėjo į vienuoliktos valandos skrydį į Atėnus ir, įsitaisiusi ant 
suolo oro uosto išvykimo salėje, šiek tiek, paviršutiniškai, numigo. 

Aštuntą valandą ryto — Jungtinės Karalystės laiku tai buvo sep- 
tinta valanda — įlipo į lėktuvą, skrendantį į Londono Hitrou oro uostą. 

Naomės dienoraštis 


Guliu, negalėdama užmigti, „Thistle“ viešbučio ketvirtame aukšte. Klausau- 
si transporto ūžesio apačioje, gatvėje, ir jūros, esančios čia pat, už pasivaikš- 
čiojimų taką juosiančios sienos, ošimo. Negaliu net bluosto sudėti. Tik lau- 
kiu, laukiu, laukiu telefono skambučio. Du kartus buvau atsikėlusi patikrinti, 
ar mano mobilusis įjungtas ir viešbučio telefono ragelis padėtas ant svirties. 

Nuolat girdžiu kitame kambaryje skambant telefoną. Paskambinau į 
registratūrą — paprasčiausiai patikslinti, ar naktinė pamaina žino, kuria- 
me kambaryje mes apsistoję. 

Šiandien keletą kartų norėjau numirti. Panašiai jaučiausi tada, kai 
Halis pralaimėjo savo kovą. Aš tenorėjau nukirsti savo saitus su pasauliu ir 
kartu su juo dreifuoti į mirtį. 

Be paliovos svarstau, kur dabar galėtų būti L. ir E., kas jiems atsitiko. 
Suprantu, kartais jie man būdavo našta, tačiau dabar visa tai pamiršau. Aš 
juos be galo myliu. Žinau, kai kuriais atžvilgiais jie gali būti labai stiprūs, ta- 
čiau vis tiek tėra maži vaikai, mažutėliai žmogučiai. Tai ką mudu, Džonas ir 
aš, padarėme, — taip, tai buvo labai kvaila, — norėdami, kad jie būtų ypač 
protingi, darėme jų pačių labui (gal tai padarė Detorė ar kas nors kitas). Jie 
buvo pakankamai protingi, kad galėtų susiorientuoti suaugusiųjų pasauly- 
je, bet negalėjo suvokti jame slypinčių pavojų. Tai štai kaip viskas susiklostė. 

Tas vaizdas, toji filmuota medžiaga, kurioje užfiksuoti vaikai, sku- 
bantys į nepažįstamųjų rankas, štai kas mane labiausiai pribloškė. Po trejų 
mety, per kuriuos dėl Luko ir Febės stengėmės kaip tik įmanydami, jie mie- 
lai pabėga su svetimais žmonėmis. Tai blogiau už viską. 

Viena iš policijos versijų yra ta, kad pedofilai internetu įviliojo mūsų 
vaikus į savo pinkles, nors jų kompiuteryje ir nerasta jokių įrodymų, bent 
iki šiol. Jie mūno, kad negyvas vyras galėjo priklausyti vienai iš tarpusavyje 
konkuruojančių pedofilų grupuočių, kurios ėmė ir susikivirčijo. 

Nuostabu. 

Mano vaikai pakliuvo į rankas kažkokiems siaubūnams pedofilams, ku- 
rie nušovė žmogų į pakaušį. Ir niekas nenutuokia, kur jie dabar galėtų būti. 

Kažkuriuo bemiegės nakties metu jie mylėjosi. Dulkinosi tikriausiai 
būtų teisingesnis terminas, galvojo Džonas, nes iš tikrųjų taip ir buvo. 
Lytinis aktas, sužadintas kažkokio primityvaus poreikio. Jie netgi ne- 
sibučiavo; Naomė tik įtraukė jį į save, ir jiedu plūkėsi, kol patyrė orgaz- 
mą, o paskui kiekvienas įsitaisė jam priklausančioje viešbučio lovos 
pusėje. 

Septintą valandą Džonas užsimovė savo šiltą treningą, apsia- 
vė sportinius batelius, tyliai išsėlino iš kambario ir laiptais nusileido 
į viešbučio vestibiulį. Paskui, kai pro besisukančias duris ėjo į sausą, 
pilką rytą, Džoną pasitiko ištisa švysčiojančių blyksčių baterija, todėl 
jam, apimtam panikos, beliko tik tą pačią akimirką sugrįžti į vidų. 

Prie viešbučio laukė susirinkusi ištisa reporterių ir naujienų tar- 
nybų automobilių kariauna. 

Jis perbėgo vestibiulį, stebėdamas iškabas, rodančias, kaip pa- 
tekti į banketų salę, paskui — į konferencijų centrą, o galiausiai atsi- 
dūrė erdvioje, tuščioje konferencijų salėje. 

Nusigavo iki jos tolimosios sienos, išėjo pro užpakalinį išėjimą, 
pakilo invalidų vežimėlių trapu ir pateko prie dvigubų durų su meta- 
liniu skląsčiu. Stumtelėjo jas ir, pajutęs palengvėjimą, atsidūrė nuoša- 
lioje gatvelėje. 

Džonas bėgo per stiprų šaltį ilgoka įkalne, tolyn nuo reporterių 
ir jūros link miesto centro, ir po kelių minučių išbėgo į plačią, tuščią 
prekybinę gatvę. Pro šalį pravažiavo policijos automobilis, paskui tak- 
si, o po jo — autobusas tik su pora keleivių. Jis bėgo pro parduotuvių 
langus, pilnus manekenų, stereoaparatūros, baldų, šviestuvų, kom- 
piuterių, pro banką, virtusį baru, galiausiai sustojo prie šviesoforo ir 
pažvelgė į laikrodį. 

Lukas ir Febė buvo pakliuvę į nepažįstamųjų rankas. Kas dabar 
jiems bus? Ar jie dar gyvi? Jis užsimerkė, norėdamas ne tik atsakyti į 
šiuos prakeiktus klausimus, bet ir padaryti ką nors daugiau. Jis norėjo 

sugrįžti į aną rytą, atsibusti, dirstelėti pro langą ir plikomis rankomis 
sudraskyti į gabalus anuos šunsnukius, grobiančius jo vaikus. 

Bėgdamas per kelią Džonas pastebėjo paauglį ant dviračio, va- 
žiuojantį nuo spaudos kiosko, tada, pribėgęs parduotuvę, stabtelėjo 
ir jėjo į vidų. 

Tai buvo maža, ankšta parduotuvėlė; palei vieną jos sieną rikia- 
vosi žurnalai, — dalį jų sudarė nuosaikaus pornografinio turinio skai- 
talai, — o kita buvo skirta Britanijos ir užsienio laikraščiams. Savinin- 
kas, niūrios išvaizdos vyras, stebėjo jį, stovėdamas prie prekystalio. 

Visų Britanijoje leidžiamų laikraščių pirmajame puslapyje buvo 
ta pati istorija. Taip pat ir kai kuriuose užsienio laikraščiuose. Viena- 
me laikraštyje jam nesuprantama kalba po rėksminga antrašte buvo 
netgi jo ir Naomės fotografija. 


PAGROBTI MODIFIKUOTI VAIKAI! 
PAGROBTI DVYNUKAI! 
DVIGUBAS PAGROBIMAS — TRAGEDIJA, IŠTIKUSI MODIEIKUOTŲ 
KŪDIKIŲ TĖVUS 


Jis atsitiktinai išsirinko vieną laikraštį ir jį atvertė. Tiesiai prie- 
šais akis išvydo savo ir Naomės nuotrauką. Fotografuota prie jų namo. 
Nuotrauka buvo ne itin ryški — tikriausiai fotografavo vienas iš tų 
vakar ryte laukuose budėjusių fotografų su fotoaparatais ilgais objek- 
tyvais. 


Džonas ėmė skaityti. 


Švedas mokslininkas dr. Džonas Klesonas ir jo žmona Naomė visiš- 
kai sutrikę po to, kai vakar ankstų rytą buvo pagrobti jų dvynukai 
Lukas ir Febė. 


Jaudinančiame kreipimesi per televiziją vakar vakare... 


— Labas. 
Nustebęs Džonas pakėlė akis ir suprato, kad į jį kreipiasi savi- 
ninkas. 

— Arba pirk, drauguži, arba užversk. 

Džonas kilstelėjo laikraštį, rodydamas šiam žmogui savo nuo- 
trauką. 

— Tai mano vaikai, — netvirtai paaiškino jis. 

— Na ir kas? — parduotuvės savininkas į jį net nepažvelgė, tik 
kuitėsi kažko ieškodamas po prekystaliu. 

— Šie dvynukai, minimi antraštėje, yra mano vaikai. 

Vyras pakėlė į jį akis ir gūžtelėjo pečiais. 

— Kaip nori. Arba pirk, arba užversk ir padėk į vietą. 

Džonas padėjo laikraštį atgal ant lentynos ir pačiupinėjo savo ki- 
šenes. Pinigų prie savęs jis neturėjo, nė sudilusio penso. 

— Atsiprašau, — sutrikęs tarė. — Aš sugrįšiu. 

Žmogus jo nė nesiklausė, jis net nežiūrėjo į Džoną. 

Džonas išsliūkino iš parduotuvės ir nubėgo, be didelio entuziaz- 
mo, atgal į viešbutį, į kurį pateko pro tas pačias duris, pro kurias buvo 
išėjęs ir palikęs praviras. 

Jam įėjus į kambarį, Naomė buvo dušo kabinoje. 

— Skambino Renatė Harison. Teiravosi, kaip mes laikomės. Prieš 
pat devintą ji lauks mūsų prie užpakalinio išėjimo, — paaiškino žmona. 

— Ar ji turi kokių naujienų? 

— Sakė, per naktį šis bei tas paaiškėjo, detaliau apie tai papasa- 
kos policijos nuovadoje. 

— Tačiau dar nerado jų? 

— Ne. 

Naomė išjungė dušą ir išėjo iš kabinos. Džonas ištiesė jai rankš- 
luostį. Ji labai pažeidžiama, pagalvojo Džonas, žvelgdamas į jai prie 
galvos prilipusius plaukus ir nuo kūno varvantį vandenį. Jis apsupo 
žmoną rankšluosčiu ir tylėdamas valandėlę stipriai spaudė savo glė- 
byje. 

Ką gi, jeigu jie Luko ir Febės kol kas neranda, vadinasi, yra galimybė, 
kad jie dar gyvi, mąstė jis. 

Pažvelgęs į Naomę, jos akyse perskaitė tą patį, ką pats buvo pa- 
galvojęs. 

Jiems susėdus prie apskrito stalo mažame detektyvo inspektoriaus 
Pelhamo kabinete, Džonui atrodė, kad šis žmogus jų gyvenime pasiro- 
dė gerokai seniau nei prieš dvidešimt keturias valandas. 

— Taigi, — tarė pareigūnas, kuris dabar atrodė energingas ir ge- 
rai pailsėjęs. — Ar pavyko nors truputį pamiegoti? 

— Tiesą sakant, ne, — atsakė Džonas. 

— Nė kiek, — paantrino Naomė. 

— Šįvakar galėsite grįžti į savo namus. 

— Ačiū, — padėkojo Džonas. 

Pelhamas kreipėsi į Renatę Harison: 

— Būtų gerai, jei parūpintumėte jiems ką nors, kas padėtų už- 
migti. 

— Kokių naujienų turite? — pasiteiravo Naomė. 

— Tyrimas pamažu juda į priekį, — atsakė jis. — Ne taip greitai, 
kaip mes visi norėtume, tačiau juda. Ką gi, šiuo metu yra tokia pa- 
dėtis. Mūsų paslaptingasis Briusas Prestonas vis dar komos būsenos 
po vakarykštės šešiolikos valandų neurochirurginės operacijos. Prie jo 
Sasekso grafystės ligoninėje visą parą budi policija, ir, jei tik jis atgaus 
sąmonę, apklausime jį, kai bus leista. Tačiau jo smegenys stipriai pa- 
žeistos, taigi prognozė nėra palanki. 

— Ar pavyko ką nors sužinoti apie jo asmens tapatybę? — pasi- 
domėjo Džonas. 

— Ji netikra. Mano prašymu FTB patikrino duomenis — paieška 
Ročesteryje, Niujorko valstija. 

— Nėra nieko bendra tarp jo ir sektos, apie kurią jums pasakojo- 
me? — paklausė Naomė. 

— Turite omenyje vadinamuosius Mokinius? 

— Taip. 

— Kol kas nieko. Išsiuntėme į FTB jo nuotrauką kartu su moters 
fotografija, rasta piniginėje, bet atsakymo kol kas negavome, — de- 

tektyvas trumpam nutilo ir gurkštelėjo kavos. — Nusikaltimų elektro- 
ninėje erdvėje skyriaus analitikas, visą parą tyręs jūsų kompiuterius, 
norėtų užduoti jums keletą klausimų, ir jis atvyks čia dešimtą valandą. 

— O gal radote ką nors reikšminga Briuso Prestono nešiojamaja- 
me kompiuteryje? — paklausė Džonas. 

— Dar ne. Atrodo, jis buvo labai atsargus arba labai gerai paslėpė 
visus pėdsakus. 

— Ar jums dar ilgai bus reikalingas mano nešiojamasis kompiu- 
teris? — pasiteiravo Džonas. — Man jis labai reikalingas. 

— Mūsų analitikas jį atneš... abu kompiuterius. 

— Dėkoju. 

— Iš vaizdo stebėjimo kamerų, įrengtų prie Lamanšo tunelio, 
medžiagos nustatėme raudonojo mitsubišio registracijos numerį, — 
informavo jis. — Numeris suklastotas. 

Naomė ir Džonas tylėjo. 

— Šįryt, septintą valandą, man skambino iš Prancūzijos. Šis 
automobilis rastas Le Tuke, šalia nedidelio oro uosto. Mums pavyko 
išsiaiškinti, kad vyras ir moteris, jau įpusėję trečią dešimtį, kartu su 
berniuku ir mergaite, atitinkančiais Luko ir Febės apibūdinimą, vakar 
ryte, pusę septintos, įsėdo į privatų lėktuvą, registruotą Panamoje. 
Lėktuvo pilotas, atskridęs iš Liono, pildydamas dokumentus nurodė, 
kad skrenda į Nicą. Tačiau ten lėktuvas nepasirodė. 

— O kurjis nuskrido? — pasiteiravo Džonas. 

— Jis išskrido iš Prancūzijos oro erdvės ir dingo. 

— Ar niekas neturijokios informacijos, kam šis lėktuvas priklau- 
so? — susirūpino Naomė. 

— Mes dabar aiškinamės. 

— Koks yra šio tipo orlaivių skrydžio diapazonas? — paklausė 
Džonas. — Kokį atstumą jie gali nuskristi? 

— Man sakė, kad tai priklauso nuo jo degalų bakų talpos. Atsi- 
žvelgiant į tai, kad šis lėktuvas atskrido ne tuščiais bakais, jis buvo pa- 
kankamai apsirūpinęs degalais, o tai reiškia, jog ore galėjo išbūti ketu- 
riolika valandų. Atrodo, šio konkretaus orlaivio kreiserinis greitis yra 

trys šimtai penkiasdešimt mazgų. O tiek iš esmės užtenka nuskristi į 
Ameriką ir gali likti dar pusei kelio atgal. 

Grįžęs prie savo darbo stalo, Pelhamas ištraukė pasaulio žemėla- 
pį ir išskleidė priešais juos. Jame buvo matyti raudonu rašalu nubrėžta 
kreivė. 

— Ši linija žymi visus įmanomus taškus, kuriuos lėktuvas galėjo 
pasiekti, skrisdamas kreiseriniu greičiu. 

Džonas ir Naomė niūriai žvelgė į žemėlapį. Linija ėjo nuo Bombė- 
jaus iki Rio. Tai buvo atstumas, kurį galėjo nuskristi lėktuvas, nenusi- 
leisdamas pasipildyti degalų atsargų. 

Jų vaikai tiesiogine prasme galėjo atsidurti bet kurioje planetos 
vietoje. 

Nusikaltimų elektroninėje erdvėje analitikas buvo išblyškusiu veidu, 
krauju pasruvusiomis akimis, su stambiu auksiniu auskaru. Vilkėjo jis 
nešvariais džinsais, keliais sluoksniais marškinėlių trumpomis ranko- 
vėmis ir dvokė cigarečių dūmais. Kreipdamasis ne tiek į Džoną su 
Naome, kiek į grindis, jis prabilo: 

— Labas, aš Klifas Palmeris. 

Paskui ištiesė savo drėgną it žuvis plaštaką ir paeiliui pasveikino 
juos rankos paspaudimu. 

Naomė pastebėjo, kad jį kamuoja nežymus nervinis tikas. 

Jis atsisėdo ir priešais save ant stalo pasidėjo Džono nešiojamą- 
jį kompiuterį, tada abiem rankomis nubraukė ant kaktos užkritusius 
plaukus atgal. Šie tą pačią akimirką vėl užkrito. 

Renatė išėjo iš kabineto atnešti jam atsigerti. 

— Tai jūs tikrinote mano ir vaikų kompiuterius? — paklausė 
Džonas. 

— Taip, aha, — jis užsisvajojęs linktelėjo ir vėl nubraukė plaukus 
atgal. — Padariau abejų standžiųjų diskų kopijas — pamaniau, taip bus 
geriausia. Sugrįšiu prie automobilio ir po minutės atnešiu jūsų vaikų 
kompiuterį. Atleiskite, aš dar nebuvau atsigulęs — dirbau kiaurą naktį. 

Jis pažvelgė į kiekvieną iš jų atskirai, tarytumei tikėdamasis 
užuojautos. Naomė lūpų kampučiais drungnokai šyptelėjo. 

— Ar radote ką nors įdomaus? — pasidomėjo Džonas. 

Analitikas prisidengė delnu burną ir garsiai nusižiovavo. 

— Taip, tai gali būti įdomu — turiu omenyje informaciją abiejuo- 
se kompiuteriuose, bet be raktų negaliu nieko padaryti, — žiūrėdamas 
į Džoną, jis klausiamai kilstelėjo antakius. 

— Be raktų? 

— Taip, man reikalingi šifravimo raktai. 

— Turite omenyje raktus slaptažodžiams? 

Klifas papurtė galvą. 

— Ne tik juos, nors abiejose sistemose yra daugybė tokių, kurių 
kol kas negalėjau nei įveikti, nei apeiti. Bet aš turiu omenyje kalbą, 
kurią jie vartoja elektroniniame susirašinėjime ir bendraudami inter- 
netinėse pokalbių svetainėse. 

Renatė Harison atnešė jam arbatos puodelį ir padėjo ant stalo, 
kartu su kava Džonui ir Naomei. 

Džonas tarė: 

— Vakar, kai buvo paimti kompiuteriai, aš perspėjau detektyvą 
inspektorių Pelhamą, kad vaikai sukūrė specifinį kalbos kodą ir kalba 
iš kito galo, praleisdami kas ketvirtą raidę. 

Analitikas išmaišė arbatoje cukrų, paskui nugėrė mažą gurkšnį. 

— Taip, man pasakojo, tačiau tai, su kuo susidūriau, yra kur kas 
sudėtingiau. Kiek man iki šiol pavyko išsiaiškinti, galiu pasakyti, kad 
jie mažų mažiausiai metus bendravo su daugeliu žmonių iš viso pa- 
saulio, bet mano tyrimas dar nebaigtas. Deja, visi adresai užšifruoti, o 
kalba visiškai nesuvokiama. 

Jis vėl gurkštelėjo arbatos. 

— Išbandžiau visus įprastai šifruoti naudojamus kodus, tačiau 
nė vienas netiko. Šiuo atveju susidūrėme su šifrais, kurių niekas negali 
įveikti. Jūs tikriausiai suprantate, ką noriu pasakyti? 

— Šie vaikai yra tik trejų metų, Klifai, — priminė Renatė Hari- 
son. 

— Taip, aš žinau, — atsakė jis, truputį susierzinęs. — Tačiau tą 
patį radau abiejuose kompiuteriuose. 

— Norite pasakyti, kad jie patys juos sugalvojo? 

— Kažkas, kas naudojosi šiais kompiuteriais, juos arba pats su- 
galvojo, arba pasinaudojo kažkieno jau sukurtais. Aš negalėčiau pasa- 
kyti, kas tai padarė, tik galiu pabandyti išsiaiškinti, ką jie sako, bet 
manau, kad atsimušiau į mūro sieną. 

— O ką tu manai apie tą savo pažįstamą vaikiną, apie Redžį? 

— Apie Redžį Četvaindą-Kaningamą? Aš jau ketinau apie jį užsi- 
minti. Jis šiam reikalui tiktų labiausiai. 

Tai taręs Džonas atsisuko į analitiką ir paaiškino: 

— Aš dirbu Morlio parke. Žmogus, apie kurį mes kalbame, vado- 
vauja ten ištisam tyrimų centrui, ir jis yra didžiausias šifravimo eks- 
pertas visoje šalyje. 

Klifas linktelėjo. 

— Paprastai aš nebūčiau linkęs pripažinti, kad mane įveikė pora 
trimečių. Tačiau tokiomis aplinkybėmis... — jis nervingai susijuokė. 


Niekas su juo nesijuokė. 

Lara įvairavo išsinuomotą „Fiat“ į automobilių stovėjimo aikštelę at- 
buline eiga, kad sugrįžusi galėtų iškart išvažiuoti ir taip sutaupyti ke- 
letą brangių sekundžių, jeigu jų prisireiktų. 

Supratusi, kaip veikia stovėjimo aikštelės mokėjimo automatas, 
ji įsigijo bilietą ilgiausiam įmanomam laikui, keturioms valandoms, ir 
priklijavo jį, kaip to reikalavo instrukcija, ant vidinės priekinio stiklo 
pusės. Tai reiškia, kad ji galės čia užtrukti iki šeštos vakaro. 
| Kuprinės diržus sukišusi į krepšį ir nešdama jį tarytum kelionės 
krepšį, Lara, perėjusi judrią gatvę, įėjo į Sasekso grafystės Karališkąją 
ligoninę. Mažoje vestibiulio parduotuvėlėje nusipirko kuklią gvazdikų 
puokštę, įvyniotą į celofaną. Nors ir stipriai nervinosi, stengėsi dėtis 
kuo abejingesnė, kad neišsiskirtų, atrodytų kaip viena iš daugelio lanky- 
tojų, atvykusių pas ligonį ir atnešusių vieną kitą jam reikalingą daiktą. 

Valandėlę ji sukinėjosi šalia informacinio stendo, dairydamasi 
ligoninės plano. Aplink buvo daugybė žmonių, kurių buvo galima pa- 
siteirauti, bet ji nenorėjo atkreipti į save dėmesio, todėl paprasčiausiai 
vaikštinėjo pirmyn ir atgal, stengdamasi atrodyti savimi pasitikinti ir 
žinanti, kur eina, o tuo tarpu tyliai ir nematomai meldė Dievą padėti 
jai susigaudyti. 

Palypėjusi truputį aukščiau, Lara atsidūrė koridorių susikirtime. 
Čia buvo nemažai rodyklių. RENTGENAS. KARDIOLOGIJOS SKYRIUS. 
AMBULATORINIS GYDYMAS. HISTOPATOLOGIJOS SKYRIUS. NEFRO- 
LOGIJOS SKYRIUS. GIMDYMO SKYRIUS. VAISTINĖ. 

NEUROCHIRURGIJOS SKYRIUS. 

Užlipusi į trečią aukštą, Lara nuėjo ilgu koridoriumi tolyn. Pra- 
silenkė su gydytojais, sanitarais, slaugytojomis ir lankytojais. Praėjo 
pro senuką su chalatu ir šlepetėmis, pamažu, tačiau ryžtingai pirma 
savęs stumiantį „Zimmer“ vaikštynę, ir lovą ant ratukų, kurioje gulėjo 
kitas senukas, išsižiojęs bedante burna ir sumišęs, lyg būtų kažkieno 
paliktas likimo valiai. 

Lara palypėjo dar per vieną aukštą. Dar vienas koridorius. Praė- 
jo pro personalo poilsio kambarį. Žvilgtelėjusi pro langą į vidų, išvy- 
do penkias slaugytojas. Ligoninės ritmas, režimas ir jos struktūra jai 
buvo gerai žinomi. Ji nutuokė ir apie chaosą, keičiantis pamainoms, ir 
apie nuolat šmėkščiojančius nepažįstamus veidus, kurių tai padaugė- 
ja, tai sumažėja, ir apie tai, kad didelėje ligoninėje neįmanoma ne tik 
visus iki vieno pažinoti, bet ir atpažinti. 

Kai jai buvo aštuoniolika, tėvai buvo ją paguldę į psichiatrijos 
skyrių Čikagoje, nespecializuotoje ligoninėje. Daugiausia laiko Lara 
praleisdavo vaikštinėdama koridoriais, kalbėdama su darbuotojais ir 
apskritai su visais, kurie tik kalbėdavosi su ja, bandydama tokioje di- 
delėje erdvėje rasti sau užuovėją, būti kažkieno dalimi. Jai buvo pa- 
vykę susidraugauti su virtuvės darbuotojomis, ir kurį laiką ji jautėsi 
esanti viena iš jų; vėliau susidraugavo su skalbėjomis ir kurį laiką skal- 
bykla jai buvo tapusi sava. Dar vėliau susidraugavo su viena slaugytojų 
pamaina. 

Žinią apie tai, kas atsitiko jos mylimajam Mokiniui, Larai vakar 
perdavė gerasis, mielasis Mokytojas Haraldas Gatvordas. Mokytojas 
paaiškino, kad Dievas taip išbando jos meilę Timonui Kortui ir visiems 
Mokiniams. Sunkesnio egzamino jai niekada neteks laikyti. Jį išlaikiu- 
si, Lara visiems laikams bus viena iš jų. 

Lara nuėjo tolyn, o netrukus, priešais išvydusi iškabą „Neurochi- 
rurgijos skyrius“, sustojo. 

Išmušė lemtinga valanda. 

Lara giliai įkvėpė, tyliai ir trumpai pasimeldė, prašydama stipry- 
bės ir drąsos. 

Timonas buvo čia pat. Jis tebebuvo gyvas, ir ji tai žinojo; Lara 
prieš valandą paskambino budinčiai seselei, dėdamasi laikraščio ko- 
respondente, ir toji patvirtino, kad jis dar gyvas, tačiau nieko dau- 
giau. 

Lėtai, žingsnis po žingsnio, ji stūmėsi pirmyn, o kiekvieną kartą 
prasilenkdama su kuo nors imdavo taisyti puokštę, kol pasiekė kori- 
dorių susikirtimą. Rodyklė „Neurochirurgijos skyrius“ buvo nukreipta 

dešinėn. Koridoriaus gale Lara įžiūrėjo slaugytojų postą ir tai, kas pri- 
minė registratūrą. 

Ji leidosi koridoriumi tolyn, bet niekas visuotiniame bruzdesyje 
nekreipė į ją dėmesio, visiškai nepastebėjo, net kai ji priėjo prie budin- 
čio personalo posto. Tuo metu Lara sustingo. 

Jai iš kairės buvo trumpas koridorius, vedantis į palatą su du- 
rimis iš dviejų dalių. Tačiau prieš šias duris buvo kitos, dešinėje. Ko- 
ridoriuje šalia jų sėdėjo pavargęs, it iš medžio iškritęs uniformuotas 
policijos pareigūnas su laikraščiu rankose. 

Jos širdis ėmė daužytis. 

Timonas čia! 

Lara staiga pasuko į šalį, policininkui nesuspėjus jos pastebėti, 
ir nudrožė tolyn, už budėtojų posto. Įtemptai galvodama po kelių se- 
kundžių nusprendė, kaip elgtis toliau, ir, eidama atgal tuo pačiu keliu, 
kuriuo buvo ką tik atėjusi, atsidūrė prie laiptų, tada nusileido aukštu 
žemyn, paskui dar žemyn, galiausiai aukštas po aukšto nulipo į rūsį. 

Šviesa čia buvo blausi, girdėjosi kūryklos gausmas. Ji užuodė 
virtų kopūstų ir mazuto kvapus. Virš galvos buvo išvedžioti sunkūs 
vamzdžiai. Priekyje pro atidarytas duris veržėsi garai. 

— Ar jums kas nors pasiūlė arbatos? — pati sau balsu tarė Lara, 
vildamasi, kad balse girdėti angliškas akcentas. 

Po trumpos pauzės pakartojo. Ir dar kartą. 

— Arjums kas nors pasiūlė arbatos? 

Ir dar vieną kartą, numetusi gėles ant grindų ir dairydamasi skal- 
binių sandėlio. 

— Ar jums kas nors pasiūlė arbatos? 

Dauguma durų koridoriuje buvo pažymėtos, ir Lara greičiau nei 
per penkias minutes rado tas, ant kurių kabojo lentelė su užrašu „Per- 
sonalo drabužiai“. 

Nuleidusi ant žemės kelioninį krepšį, ji įėjo pro duris ir pateko į 
didelę ir tamsią patalpą, kuri atrodė lyg iš kito amžiaus. Vienoje pusėje 
buvo lentynos su įvairiausiomis ligoninės personalo uniformomis ir 
aksesuarais. Kitoje stovėjo ilgas darbastalis, prie jo koks tuzinas rytie- 

čių, vyrų ir moterų, skubėdami lygino ir lankstė drabužius. Niekas nė 
nepastebėjo, kad ji įėjo. 

Prisiartinusi prie darbastalio, Lara kreipėsi į pagyvenusią kinę: 

— Labas. Aš esu slaugytoja pagalbininkė, mane skubiai iškvietė 
pavaduoti slaugytojos Gimdymo skyriuje. Man nurodė ateiti čia uni- 
formos. 

Moterys iškėlė abi rankas ir ėmė aiškinti: 

— Tu eiti gauti uniformą personalas prašyti. 

Larai žiūrint į moterį nieko nesuprantančiu žvilgsniu, ši ranko- 
mis ore nubrėžė stačiakampį. 

— Forma! Eiti prašyti formą personalas. Viršuje. Andras aukštis. 

— Aš paimsiu uniformą, o formą atnešiu vėliau! — atsakė 
Lara. — Tai labai skubu! 

Moteris patraukė pečiais, piktai kažką sumurmėjo ir grįžo prie 
savo darbo. 

Lara greitai paėmė slaugytojos uniformą ir palaidinę, bet niekur 
nematė apavo. Turėtų tikti ir jos sportbačiai. Ji jau buvo spėjusi pa- 
stebėti, kad daugybė slaugytojų šioje ligoninėje avi panašiais į sport- 
bačius bateliais. Sugrūdusi visą mantą po plačia striuke, pakėlė nuo 
žemės krepšį ir skubiai užlipo į pirmą aukštą, kur nuėjo į pirmą pasi- 
taikiusį tualetą, užsirakino iš vidaus ir persirengė. 

Paskui ji išėjo su krepšiu į lauką, patraukė į automobilių stovė- 
jimo aikštelę, paliko krepšį mašinos bagažinėje ir vėl grįžo į ligoninę. 
Ji žingsniavo spėriai it slaugė, vėluojanti į savo pamainą, o į ligoninę 
šįkart įžengė pro šonines duris, paskui laiptais užlipo aukštyn, į Neu- 
rochirurgijos skyrių. 

Kaip paprasta, pagalvojo ji. Nieko tokio, svarbu elgtis užtikrintai. 
Eidama pro slaugytojų postą išsitraukė iš kišenės švirkštą poodinėms 
injekcijoms ir buteliuką ir toliau nešė juos visiškai atvirai. Policinin- 
kas sau skaitinėjo laikraštį ir tik nežymiai pakėlė akis, kai ji ėjo pro 
šalį. 

— Arjums kas nors pasiūlė arbatos? — linksmai, taisyklinga an- 
glų kalba pasiteiravo ji policininko. 

Jo veidas nušvito. 

— Kol kas dar ne, bet aš mielai išgerčiau puoduką. 

Pabrėžtinai draugiškai šypsodamasi Lara tarė: 

— Luktelėkite porą minučių! 

Įėjusi į palatą, ji uždarė paskui save duris. 

Ir sustojo. 

Įdėmiai žiūrėjo į jį. 

Į vyrą, apie kurį per pastaruosius trejus metus kasdien ir kasnakt 
mąstė, už kurį be paliovos meldėsi. Tai buvo Timonas. Jos mielasis 
Timonas, kurio balsas toks švelnus, o prisilietimas lengvas. Įdėmiai 
žiūrėjo į jo sutinusį iškreiptą veidą, į skaidrius plastikinius kvėpavi- 
mo vamzdelius, įvestus jam į šnerves. Žiūrėjo į eilę lašelinės žarnelių, 
įvestų į riešą, į visą komplektą laidų, einančių nuo elektrodų letenėlių, 
pritvirtintų prie jo galvos, į didelį įrenginį su maždaug dešimčia skir- 
tingų skaitmeninių ekranų. 

Lara prisiartino prie lovos, žvelgdama į baltą marlę ant jo kaktos 
ir į užmerktas akis. Palietė jo laisvąją ranką ir ją spustelėjo. 

— Timonai, — sušnabždėjo ji. — Paklausyk, aš turiu skubėti, lai- 
ko labai nedaug. Tai aš, Lara. Ar girdi mane? 

Ji nudžiugo pajutusi, kad jis spustelėjo jos ranką, tartum atsaky- 
damas jai. 

Tuo metujis atsimerkė. 

— Timonai! — tarė ji. — Timonai, mano meile! 

Jis išvertė akis, lyg bandydamas susikoncentruoti, deja, judina- 
masis raumuo jau neatliko savo funkcijų. 

— Paklausyk, — pakartojo ji. — Noriu pasakyti tau kai ką svar- 
baus. Tu turi sūnų, nuostabų berniuką vardu Saulius. Mudviejų sūnus. 

Laros skruostu nuriedėjo ašara. 

— Jis dabar beveik pustrečių metų. Jis tavimi labai didžiuosis. 

Mokinio akys išsiplėtė. Prasivėrė lūpos. 

— Lara, — sumurmėjo jis. — Lara... 

Ji nervingai dirstelėjo į duris, paskui išlaisvino savo ranką ir, 
įbedusi adatą į buteliuko vidų, ėmė traukti jo turinį tol, kol prisipildė 

pilnas švirkštas. Nesivargino švirkštelėti, kad įsitikintų, jog į veną ne- 
pateks oro. Tik pasilenkė prie jo ir pabučiavo į kaktą. 

— Aš privalau tai padaryti, — pašnibždomis ištarė. — Atleisk 
man. Tai tik norint apsisaugoti, kad per klaidą kam nors nepasakytum 
ko nereikia. Juk supranti, tiesa? 

Timonas vėl išvertė akis, ir Larai pasirodė, ne, ji buvo tikra, kad 
jis trumpą akimirksnį pažvelgė jai į akis. Žvilgsniu rodydamas supra- 
timą. 

Paskui, staiga užčiuopusi veną Timono rieše, dūrė į ją adata ir 
suleido visą švirkšto turinį. 

— Sudie, — sušnabždėjo ji, ištraukdama adatą. — Sudie, mano 
mielasis, gerasis Mokiny. 

Atsidarė durys. 

Atsisukusi Lara išvydo slaugytoją, einančią penktą dešimtį, 
griežtu veidu, juodais garbanotais plaukais; ji segėjo emblemą, kurioje 
buvo atspausdinta: „Medicinos sesuo Eilin Morgan“. 

— Kas jūs? Kas čia vyksta? Ką jūs... 

Lara smogė švirkštu jai į nugarą ir išbėgo iš palatos. Susidūrusi su 
vyru baltu švarku, gydytoju, nustūmė jį nuo kelio, nekreipdama dėme- 
sio į riksmus už nugaros, ir leidosi koridoriumi tolyn, pro slaugytojų 
postą, o pribėgusi laiptų aikštelę metėsi žemyn. 

Ji skuodė nesidairydama, kiek tik kojos nešė, peršokdama du ir 
tris laiptelius vienu metu. 

Atsidūrusi pirmame aukšte, pranėrė pro šeimą su mažais vaikais, 
šiaip ne taip išsisuko nuo susidūrimo su moterimi, stumiančia vežimė- 
lį, prikrautą bibliotekos knygų, staigiu judesiu atidarė duris, ant kurių 
buvo užrašyta „Avarinis išėjimas“, ir tą pačią akimirką išgirdo pavojaus 
sireną. 

Bėgdama per kelią kišenėje sugraibė automobilio raktelius. Atsi- 
dūrusi prie fiato, Lara pažvelgė atgal ir pamatė į stovėjimo aikštelę pro 
vartus įbėgantį prie palatos budėjusį policininką. 

Greitai atrakinusi automobilį, įsėdo į vidų, drebančia ranka iš tre- 
čio karto pataikė įkišti į degimo spynelę raktelį ir jį pasuko. Variklis 

užsivedė. Policijos pareigūnas jau stovėjo tiesiai priešais automobilį ir 
iškėlęs rankas reikalavo sustoti. 

Lara nuspaudė akceleratoriaus pedalą. 

Jis krito ant variklio dangčio, veidu tėkšdamasis į priekinį stiklą 
ir sulenkdamas valytuvą. 

Ji pasuko automobilį į dešinę, paskui į kairę ir leidosi dideliu grei- 
čiu per stovėjimo aikštelę, stengdamasi atsikratyti policininko. Paskui, 
staiga suktelėjusi vairą į dešinę, į išvažiavimą, už kurio buvo judri 
gatvė, pastebėjo, kaip jis nuslysta į kairę pusę ir nusirita tolyn iš ma- 
tymo lauko. 

Iš dešinės grėsmingai artėjo autobusas. Jeigu ji tuojau pat išlįstų 
priešais jį, dar galėtų suspėti, kaip tik, kaip tik. Lara spustelėjo pedalą 
iki pat dugno, išvažiavo į dešinę ir metėsi skersai kelio, o paskui staiga 
pasuko vairą kairėn, jausdama, kaip jos mažas automobilis slysdamas 
suka stačiu kampu, ir padidino greitį. 

Tiesiai į sunkvežimį. 

Į sunkvežimį, kuris įvažiavo į priešingos krypties eismo juostą. 
Subingalvi! Tu, subingalvi! 

Išvydo žado netekusio vairuotojo veidą. 

Dabar ji viską suprato. Tai ne sunkvežimis išvažiavo į priešingos 
krypties eismo juostą, tai ji išvažiavo, pamiršusi, kad yra Anglijoje, kad 
jie važiuoja kairiąja puse. 

Po akimirkos pro priekinį automobilio stiklą į saloną įsirėžė sunk- 
vežimio buferis. 


109 


Penktą vakaro, jau sutemus, grįždami iš Morlio parko tyrimų laborato- 
rijos, Renatei Harison vairuojant automobilį, Džonas ir Naomė sėdėjo 
tyloje, paskendę savo mintyse. 

Suskambus detektyvės mobiliajam telefonui, ji tuojau atsiliepė. 
Iš jos pagarbaus tono buvo galima numanyti, kad kalbasi su viršesniu 
už save pareigūnu. 

Redžis Četvaindas-Kaningamas buvo labai malonus, dėl jų atsi- 
sakydamas savaitgalio, mąstė Naomė. Šiandien popiet jis surinko visą 
savo šifruotojų grupę laikinai užduočiai — iššifruoti kalbų kodus, nau- 
dojamus dviejuose kompiuteriuose, ir patikino juos, kad prireikus va- 
dovaus savo grupės darbui iki pat ryto. 

Ryšių su šeimomis koordinatorė baigė pokalbį ir įstatė mobilųjį 
telefoną atgal į laikiklį. 

— Skambino detektyvas inspektorius Pelhamas. Yra naujienų, — 
jos balsas atrodė prislėgtas. — Norėtų, kad nuvežčiau jus, kai grįšime, 
tiesiai pas jį. 

Naomė pajuto kūnu nuvilnijančius baimės ratilus. 

— Kokių... kokių naujienų? 

— Jis nieko smulkiau nepasakojo. 

Naomė, sėdinti ant galinės sėdynės, pažiūrėjo į Renatės Harison 
veidą veidrodėlyje. Kas keletą sekundžių jį apšviesdavo priešpriešiais 
atvažiuojančių automobilių priešakinės šviesos. Moteris melavo, Nao- 
mė tai suprato iš jos veido išraiškos. 

Kas tai galėtų būti? Ar tai bus ta bloga žinia, kurios jie laukė? Ži- 
nia, kad jų vaikai rasti negyvi? Nužudyti pedofilų, Mokinių ar balažin 
kokių juos pagrobusių nelabųjų? 

Džonas sėdėjo priekinėje keleivio sėdynėje. Naomė uždėjo jam 
ant peties ranką. 

— Ar tu manai, kad šis vyrukas, Redžis, sugebės iššifruoti kodus? 

Džonas atsigręžė į žmoną ir švelniai nuleido delną ant jos pirštų. 

— Jis padarys viską, ką tik galės, meile. 

— Aš tai žinau, bet ar iššifruos? 

Džonas tylėjo ir galvojo, ką jai atsakyti. Jis gerai žinojo, kad kai 
kurių šiuolaikinių kodų iššifruoti faktiškai neįmanoma. 

— Jei kas nors galėtų tai padaryti, tai tik jis. 

— Ar tai tolygu pasakymui: jei nesugebės jis, tai nesugebės ir nie- 
kas kitas? 

Atsakydamas į žmonos klausimą, Džonas paėmė jos ranką į savą- 
ją ir susikabino pirštais. 

Dabar Naomė prisiminė jo anksčiau dažnai kartotą posakį: Meilė 
yra daugiau negu ryšys tarp dviejų žmonių. Ji panaši į ratu sustojusią gur- 
guolę, kuri it gynybinė siena saugo tave nuo bet kokių išorės pavojų. 

Jų pirštai sujungė šį ratą. Ji ir Džonas. Jie buvo toji gurguolė. Tie- 
sa, vienas bet. Jūs norėjote, kad šio rato viduryje būtų visa jūsų šeima. 
Argi ne tokia šio posakio prasmė? 


Kai jie netrukus po šeštos valandos vakaro atvyko į detektyvo inspek- 
toriaus Pelhamo kabinetą, su juo buvo ir aukštas detektyvas seržantas 
negyva veido išraiška Tomas Hamboltas. Pastarasis, kaip ir vakar, buvo 
apsirengęs akį rėžiančiai — vilkėjo kupranugario spalvos kostiumą ir 
buvo pasirišęs margą kaklaraištį, — o veide švietė draugiška šypsena. 
Pelhamas atrodė susirūpinęs. 

Jie susėdo prie apskrito stalo. 

— Taigi. Norime pasidalyti su jumis naujausia informacija, ponai 
Klesonai, — tiesiai šviesiai pradėjo detektyvas inspektorius, — nes 
per tą laiką nemažai įvyko. Šiandien pusę trečios popiet moteris, ap- 
sirengusi kaip slaugytoja, pateko į Sasekso grafystės ligoninės palatą, 
kurioje buvo gydomas vyras, mums žinomas kaip Briusas Prestonas, 
ir suleido jam mirtiną injekciją. Gaila, tačiau medikams nepavyko jo 
atgaivinti. 


w-- so 


ir šio įvykio reikšmę. Naomė sėdėjo iš nuostabos išplėstomis akimis. 

Toliau kalbėjo Hamboltas: 

— Ji subadė slaugytoją... tiesa, ne mirtinai... automobiliu par- 
trenkė jį saugojusį policijos pareigūną ir sunkiai sužeidė, o galiausiai 
žuvo, kaktomuša susidūrusi su sunkvežimiu. Atrodo, ji išvažiavo į 
priešingos krypties eismo juostą. 

— Nusižudė? — pratarė Naomė vos garsesniu už šnabždesį balsu. 

— Kas... kas... ką... toji moteris... ką?.. — vebleno Džonas, kol jo 
balsas užsikirto. 

— Ji labai panaši į moterį fotografijoje, kurią buvome radę jo pi- 
niginėje. 

— Tai turėtų būti ta pati Lara, kurią jis minėjo peršautas, — tarė 
Džonas. 

— Mes nieko nežinome nei apie ją, nei tai, kas juos siejo, — pa- 
aiškino Hamboltas. 

— Ji keliavo su Amerikos pasu, — kalbėjo Pelhamas, — Šarlotės 
Feinman vardu. FTB mus ką tik informavo, kad pagal paso numerį pa- 
vyko nustatyti, jog jis buvo išduotas dvidešimt septynerių moteriai, 
prieš aštuoniolika mėnesių mirusiai nuo meningito Kolambuso ligoni- 
nėje, Ohajo valstijoje. 

Jis nutilo, leisdamas įsisąmoninti išgirstą informaciją, paskui 
tesė toliau: 

— Tai, ką dabar noriu papasakoti, yra griežta paslaptis, todėl ne- 
atskleiskite jos nei žiniasklaidai, nei niekam kitam, ar supratote? 

Džonas ir Naomė linktelėjo. 

— Moters rankinėje, kuri buvo automobilio bagažinėje, radome 
tris mus sudominusius daiktus. Įlaipinimo talono šaknelė, bylojanti, 
kad ji šiandien atskrido iš Atėnų į Londoną; kvitas, panašus į baro kvi- 
tą, tačiau mums dar nepavyko nustatyti vietos, kur jis buvo išduotas, 
tik žinome, kad buvo sumokėta eurais, vakar; o bene svarbiausias radi- 
nys — Atėnų oro uosto saugojimo kameros spintelės kvitas, kuriame 
nurodyta šios dienos data, laikas — šešta valanda penkiolika minučių. 
Jo kopiją nusiunčiau faksu Atėnų policijos vyriausiajai valdybai, pra- 
šydamas atidaryti šią spintelę ir duoti mums žinią apie jos turinį. Ben- 

draudami su Graikijos policija, visuomet susiduriame su įvairiomis 
biurokratinėmis kliūtimis, todėl, jei nesulauksiu tiesioginės pagalbos, 
šįvakar ten išskris budintis pareigūnas su originalu. 

— Nužudė jį? — paklausė Naomė. — Įėjo į palatą ir nužudė? 

— Mes nieko negalime pasakyti, kol neatliktas skrodimas, tačiau 
atrodo, kad taip. 

— Arjis nebuvo saugomas? 

— Buvo, — detektyvas atsiprašomai gūžtelėjo pečiais. — Galiu 
pranešti dar vieną naujieną: mūsų pareigūnai baigė įkalčių paiešką 
jūsų namų teritorijoje. 

— Ir kąjie surado? — pasiteiravo Džonas. 

— Kol kas labai mažai, už ko būtų galima užsikabinti. Pėdsakus. 
Mokyklos automobilių stovėjimo aikštelėje numestą nuorūką, kuri iš- 
siųsta DNR tyrimui. O dėl privataus lėktuvo „Gulfstream“ mūsų kole- 
gos Prancūzijoje patikrino visus vietinius ir tarptautinius oro uostus, į 
kuriuos jis būtų galėjęs nuskristi, deja, lėktuvo nepastebėjo. Šiuo metu 
jie bando surinkti visą įmanomą informaciją apie tai, kam šis orlaivis 
priklauso, bet, atrodo, su juo susijęs visas kompanijų tinklas, prade- 
dant keliomis, registruotomis Panamoje. Kažkas labai pasistengė, kad 
savininkas liktų nematomas. 

— Žinau, kad jau ne pirmą kartą klausiu, bet mane vis tiek domi- 
na, ar tai, jūsų manymu, gali būti susiję su pedofilų klanu? — Naomė 
pažvelgė pirma Pelhamui į akis, paskui Hamboltui. Tačiau jų išraiška 
nieko nesakė. 

— Šiuo metu mes neatmetame jokios versijos, ponia Kleson, — 
atsakė Pelhamas. — Bet jeigu jus tai nors kiek paguos, galiu pasakyti, 
kad šis lėktuvas ir tai, kaip viskas buvo suplanuota, leidžia daryti prie- 
laidą, jog bet kuriam pedofilų klanui iš tų, su kuriais mums yra tekę 
susidurti, tai būtų pernelyg sudėtinga. 

— O ką manote apie Trečiojo tūkstantmečio mokinius? — pa- 
klausė Džonas. 

Pelhamas dirstelėjo į detektyvą seržantą, paskui vėl į Džoną ir 
Naomę. 

— Sprendžiant iš to, ką atskleidė FTB, jie yra arti tikslo. 

— Kokio tikslo? — paklausė Naomė, pajutusi stiprėjančią viltį. 

— Jie mums nesakė. 

— Tai gražu, — piktai burbtelėjo ji. 

— Nesuprantu vieno dalyko, — įsiterpė Džonas, — kaip jūs gali- 
te būti tikri, kad Lamanšo tuneliu važiavusiame automobilyje, o vėliau 
ir lėktuve buvo Lukas su Febe. Atrodo, esate tvirtai įsitikinęs, kad ten 
buvo būtent jie. 

— Šiandien buvau nuvykęs į Folkstoną ir apklausiau imigracijos 
skyriaus tarnautoją. Jis teigia matęs būtent juos. Pasakojo, esą truputį 
pajuokavęs su jais — jie visi turėję Amerikos pasus ir sakė, kad atvyko 
į turistinę kelionę po Europą. Tarnautojas jiems pasakė, jog ant gali- 
nės sėdynės susodinę vaikus jie veikiausiai negalėjo pasiimti didesnio 
lagamino. Vyras, kurį jis palaikė vaikų tėvu, juokais atsakė, kad jų au- 
tomobilis važiuoja taip greitai, jog jie suspėja aplankyti daugiau vietų, 
todėl ir daiktų jiems reikia gerokai mažiau. 

— Arjis nesukėlė jokio įtarimo? — vėl paklausė Džonas. 

— Darbuotojas sakė, kad jau vėliau jam dingtelėję, jog kažkas čia 
ne taip. Tačiau negalėjo įvardyti konkrečiai, — paaiškino Hamboltas. 

— Arjis tikrai gerai įsižiūrėjo? — šįkart apklausą tęsė Naomė. 

— Jis visu šimtu procentų įsitikinęs, kad tai buvo jūsų sūnus ir 
dukra. 

— O arjis nieko nepasakė, kaip jie atrodė? Gal jie atrodė labai 
susikrimtę? Sunerimę? Liūdni? 

— Ne, nepasakė. 

— Tai žioplys, — atsakė ji. — Tikras žioplys. Jam kilo įtarimas, 
tačiau jis nieko nedarė? Tai ko jis ten, po galais, stovi? 

Kurį laiką visi tylėjo. 

Pirmas prabilo Pelhamas: 

— Susiklosčius tokiai situacijai, manau, jums nepatartina grįžti 
į namus, todėl reikėtų palaukti, bent jau kol nustatysime Briusą Pres- 
toną nužudžiusios moters tapatybę. Jums leidus, norėčiau, kad persi- 
keltumėte į policijos saugomą būstą. Turime keletą tokių patalpų 5a- 


PETER JAMES e TOBULIEJI 407 


sekso policijos vyriausioje valdyboje, Luise. Gaila, tai ne liukso klasės 
apartamentai, tik vienas paprastas kambarys su televizoriumi ir dušu. 
Vis dėlto aš būčiau ramesnis, jei apsistotumėte ten, kol įsitikinsiu, kad 
jums niekas negresia. Ar jūs sutinkate? 

— Man tas pat, — atsakė Naomė. — Koks skirtumas. 

Pelhamas atsistojo, nuėjo prie savo darbo stalo ir atsirėmė į jį, 
sudėjęs už nugaros rankas. 

— Daktare Klesonai, ponia Kleson. Aš noriu jūsų abiejų kai ko 
paklausti, tik man reikia tiesaus atsakymo, nors jums tai būtų ir sun- 
ku. Jūs man visada sakote tiesą, ar ne? 

— Kąjūs, po galais, norite pasakyti? — Naomė stengėsi suvaldyti 
pyktį. 

— Gal jums skambino vaikų pagrobėjai, tik mums apie tai nieko 
nesakėte? Niekas nereikalavo išpirkos? Nebuvo bandymų susisiekti su 
jumis? 

— Visiškai ne! — tvirtai pareiškė Džonas. 

— Kodėl jums atrodo, kad mes ką nors panašaus slėptume nuo 
jūsų? — paklausė Naomė. 

— Todėl, kad žinau tai iš savo patirties, — jokiu būdu nenoriu 
jūsų įžeisti, — žmonės, kurie patiria tokią įtampą kaip jūs, kartais taip 
pasielgia. Visiškai natūralu ir suprantama, kad padarytumėte viską, 
siekdami susigrąžinti savo vaikus. Dažnai būna, jog žmonės, pagrobė- 
jų įspėti nieko neprasitarti policijai, jiems paklūsta. Jums reikėtų at- 
sižvelgti į aplinkybes, kurios lemia mano požiūrį į tam tikrus dalykus, 
ir, žinoma, atvirkščiai. 

Kurį laiką pagalvojusi, Naomė atsakė: 

— Detektyve inspektoriau Pelhamai, kiek man yra žinoma, jūs 
turite savo gyvenimą ir baigęs darbą šiandien grįšite namo. O aš ne- 
galėsiu gyventi tol, kol nesusigrąžinsiu savo vaikų, kol negalėsiu apka- 
binti jų, gyvų ir sveikų. Taip pat ir mano vyras. Kaip dar aiškiau galė- 
čiau jums tai pasakyti? 

Kambarys, įrengtas Sasekso policijos valdybos priestate, kvepėjo da- 
žais ir trenkė drėgme, kaip ir visi kambariai, kuriuose gyvenama ne- 
reguliariai. 

Naomė sėdėjo ant vienos iš viengulių lovų, apsikabinusi save, 
kad sušiltų, tuo tarpu Džonas krapštėsi prie elektrinio radiatoriaus. 
Sienos buvo dažytos pasteline geltona spalva, kabėjo kartūninės gėlė- 
tos užuolaidos, dvi peizažo nuotraukos — vienoje buvo matyti Luiso 
pilis, kitoje — Uzo upė, — stovėjo nedidelė sofa, rašomasis stalas ir 
televizorius, kurį Džonas buvo įjungęs. Į vonios kambarį vedė čia pat 
esančios durys. 

Prieškambaryje budėjo du juos saugantys policininkai. Kai jie čia 
pat, ji turėjo jaustis saugesnė, galvojo Naomė, tačiau taip nebuvo. Ji 
jautėsi netgi blogiau, dar labiau atitrūkusi nuo tikrovės. 

Supypsėjo telefonas, įspėjantis apie gautus pranešimus, ir Nao- 
mė ėmė juos tikrinti. Roza. Jos motina. Jos sesuo. Naomė paskam- 
bino į namus ir patikrino namų telefonu gautus pranešimus. Jų buvo 
dvidešimt. Kai kurie iš draugių ir kaimynių, gyvenančių Keiborne, keli 
iš žurnalistų ir du iš Džono darbovietės, kuriuos ji užrašė ant kvito 
atvirkščiosios pusės, ištraukusi jį iš savo rankinės. 

— Jau geriau, pagaliau truputį šyla, — tarė Džonas. 

Naomė perskaitė jam pranešimus iš darbovietės. 

— Nieko skubaus, palauks iki rytojaus. 

Iki rytojaus, pagalvojo ji. Iki rytojaus buvo milijonas metų. Lukas 
ir Febė šįvakar gali būti gyvi, o rytoj jau mirę. Rytojus buvo prabanga, 
kuri jiems nepriklausė. Dabar, šią minutę, taip reikėjo galvoti. 

— Gal paskambinsi Redžiui Četvaindui-Kaningamui ir pasiteirau- 
si, kaip jam sekasi? 

— Jis žadėjo paskambinti iškart, kai tik turės kokių naujienų. 

— Ojeigu jis negali prisiskambinti? 

— Brangute, jis turi mūsų abiejų mobiliųjų numerius. Aišku? 

Vienas iš sargybinių, linksmas, ketvirtą dešimtį bebaigiąs gin- 
kluotas pareigūnas, pasisakė turintis tris mažus vaikus ir suprantan- 
tis, ką jie dabar išgyvena. 

Naomė tik iš mandagumo susilaikė neatkirtusi, kad jis negali 
suprasti to, ką jie išgyvena, kad jis nesugebėtų. Reikėtų įsivaizduoti 
blogiausia, kas tik gali tau gyvenime nutikti, ir padauginti iš dešimties 
milijardų. Ir tai dar būtų toli gražu ne tai, ką jiems šiuo metu tenka 
patirti. 

Po valandėlės paskambino gydytojas, jis prisistatė nuo detektyvo 
inspektoriaus Pelhamo ir pasiteiravo, gal reikėtų raminamųjų vaistų 
arba migdomųjų. Naomė mandagiai atsisakė, paaiškindama, kad ji no- 
rinti būti visiškai sąmoninga, jei, pavyzdžiui, paaiškėtų kas nors nauja. 

Paskui jie žiūrėjo visas žinių laidas, puoselėdami šiokią tokią, 
tegul ir menką, viltį, kad galbūt paaiškėjo kas nors nauja, tik policija 
jiems dar nepranešė. Jų istorija buvo tapusi svarbiausia tema. Ligo- 
ninėje nužudytas žmogus. Paslaptingos moters su padirbtu amerikie- 
tišku pasu žūtis. Svarstymai apie pedofilų klanus, Trečiojo tūkstant- 
mečio mokinių sektą, pasaulinį prekybos mažais vaikais įvaikinimui 
tinklą. Ištraukos iš Džono ir Naomės vakarykščio kreipimosi. Luko ir 
Febės nuotraukos. Šykštus žodžių detektyvo inspektoriaus Pelhamo 
pareiškimas. 

Pertraukose tarp žinių laidų Naomė paskambino telefonu moti- 
nai ir seseriai, Džonas atsakė į keletą elektroninių laiškų, paskui abu 
kartu pažiūrėjo „Kas nori milijono?“. 

Džonas, žiūrėdamas laidą, pajėgė sutelkti dėmesį tik į vieną klau- 
simą ir netrukus vėl paskendo savo mintyse. Pasinėrė į savo sunkią 
kaltę, kurią jautė dėl to, ką buvo padaręs. Jei tik būtų nekalbėjęs su ana 
žurnaliste, Sale Kimberli, jų istorija niekada nebūtų iškilusi į viešumą. 
Galbūt niekas niekada nebūtų atkreipęs į juos dėmesio. Nesvarbu, kas 
ir dėl kokių priežasčių pagrobė Luką su Febe, Džonas buvo tikras, kad 
tame buvo ir jo kaltė. 

Jis nežinojo, ką pasakyti Naomei, kaip dabar derėtų elgtis. 

Pirmą kartą gyvenime Džonas pagalvojo, kad mirtis jam būtų pa- 

laima. Ir užtarnautas atpildas. Jį palaikė vien tik mintis, kad privalo 
rasti jėgų ir išlikti tvirtas dėl Naomės, dėl to, kad kažkas turi paspausti 
policiją. 

Po dešimtos valandos žinių Naomė tarė: 

— Kaip tu manai, Džonai, ar jie kada nors suras mūsų vaikus? 

— Nė neabejoju. 

— Gyvus? 

— Taip. 

Ji atsistojo, priėjo prie lango ir įsmeigė akis į lauką. Nieko nesi- 
matė, tik belangė mūrinė siena kitoje uždaro kiemo pusėje. 

— Jie per daug gudrūs, per daug protingi. Žmonės, manantys, 
kadjiems pavyko įvilioti į pinkles du mielus vaikučius, kuriuos jie galės 
sėkmingai išnaudoti, gaus tai, ko nesitikėjo. Kai Lukas ir Febė susi- 
gaudys, kad tie žmonės, su kuriais jie taip noriai ir džiugiai pabėgo, 
yra pabaisos, ims priešintis. O kaip tu manai, ką tie siaubūnai, velniai 
rautų, darys? Ką tu darytum, būdamas jų vietoje? 

Džonas priėjo prie žmonos ir ją apkabino. 

— Galjie bus pakankamai protingi ir pabėgs. Galbūt dabar ir yra 
tas momentas, kai paaiškės jiems suteiktų pranašumų nauda. 

Naomė pažvelgė į savo vyrą. 

— Nejaugi? Ką gi, jei jau taip, jei žinai, kaip gali pasireikšti jų pra- 
našumai, tai atsakyk man, kaip jie visų pirma galėjo būti tokie kvaili ir 


pabėgti su šiais žmonėmis iš namų? 

— Ar pavyko nors kiek pamiegoti? — Pelhamas pasiteiravo Džono ir 
Naomės. 

— Ačiū, truputį, — Naomė šviesai jautriomis akimis ir plyštančia 
galva žvelgė kitapus apskrito stalo detektyvo inspektoriaus kabinete. 
Galvos odą nemaloniai veržė, tarytumei ji būtų susitraukusi aplink 
kaukolę. 

Pelhamą atlydėjo Tomas Hamboltas ir trečias vyras, lieknas, gra- 
žus amerikietis tamsiu kostiumu. Detektyvas inspektorius vyriškį pri- 
statė kaip FTB specialųjį agentą Daną Norbertą. Jis buvo apsistojęs 
Londone, Amerikos ambasadoje. 

— Dėkojame, kad atvykote sekmadienį, — tarė Džonas. 

Agentas kalbėjo greitai, atskiromis serijomis, pietietiškai šniauk- 
rodamas, vos judindamas lūpas. 

— Ne problema, mes visomis išgalėmis tiriam šią bylą. Labai už- 
jaučiu dėl vaikų. Rasim juos, grąžinsim, todėl esam čia. Surasim juos 
kaip tik galime greičiau. 

Jis kalbėjo taip užtikrintai, kad Naomei vėl įsižiebė vilties ki- 
birkštėlė. 

— O kas atsitiko? — paklausė ji. — Ar yra kokių naujienų? Gal 
žinote, kur jie yra? 

— Manau, kad taip, — atsakė jis. 

Dabar prabilo Pelhamas. 

— Nutariau nerizikuoti, laukdamas, kada kompetentingi asme- 
nys Graikijoje pagaliau prisiruoš ir patikrins saugojimo kameros spin- 
telę, todėl vakar vakare išsiunčiau į Atėnus mūsų pareigūną. Spintelėje 
jis rado krepšį su dideliu kiekiu grynųjų įvairia valiuta, taksi kompa- 
nijos Salonikuose vizitinę kortelę ir mirusios moters tikrą pasą, įsiūtą 
krepšio dugne. Jos tikrasis vardas ir pavardė — Lara Džerardi. Ar jums 
tai ką nors sako? 

— Ne, — atsakė Džonas. 

— Lara Džerardi? Ne, — Naomė papurtė galvą. 

Pelhamas tęsė: 

— FTB teigia, kad Lara Džerardi šeima, gyvenanti Čikagoje, prieš 
trejus su puse metų pranešė apie jos dingimą, galbūt susijusį su reli- 
ginės sektos veikla. Ji yra sirgusi psichine liga, pasižymėjo nepasto- 
vumu, paauglystėje dukart buvo pabėgusi iš namų ir įstojusi į religinę 
sektą. Vis dėlto tada Lara susisiekdavo su savo šeima, o šįkart jie trejus 
su puse metų negavo iš jos jokios žinios, todėl sako, kad ji tartum aps- 
kritai dingusi iš pasaulio. 

Naomė pažiūrėjo į amerikietį agentą. 

— Kur, jūsų manymu, dabar yra mūsų vaikai? Ar pavyko sužinoti 
ką nors apie lėktuvą? 

— Apie „Gulfstream“ kol kas negavom jokios naudingos informa- 
cijos. Bet mes baigiam suveržti kilpą kita kryptimi. Mes manome, kad 
žmogus, penktadienio rytą rastas prie jūsų namų su šautine žaizda, o 
vakar nužudytas, yra Timonas Kortas, Trečiojo tūkstantmečio moki- 
nių sektos narys. 

— Jie tikrai egzistuoja? — įsiterpė Džonas. 

— Ar Mokiniai? — agentas pakreipė galvą. — O, patikėkit, tikrai 
egzistuoja. Mes esam tikri, kad aptikom jų bazę, kelis mėnesius iš paly- 
dovo klausėm jų elektroninių signalų, stebėjom bendravimą skaitme- 
ninėje erdvėje. Sekėm tą tipą, Timoną Kortą, aštuoniolika mėnesių, 
skaitydami jo elektroninius laiškus, kurie visi buvo užkoduoti paslap- 
tingomis citatomis iš Biblijos. Atsekėme jo sąsajas su Ajova, kur buvo 
išžudyta pas daktarą Detorę apsilankiusi šeima, taip pat su Ročesteriu 
Niujorko valstijoje, kur nužudyta kita reikalų su Detore turėjusi šeima. 
Paskui pametėme jo pėdsakus. Paaiškėja, kad jis atvykęs į Angliją ir 
netikėtai atsiduria ant jūsų namų laiptų. 

— O kas jį nušovė prie mūsų namo? — griežtu balsu paklausė 
Naomė, visa drebėdama. 

— Negaliu jums atsakyto į šį klausimą, — tarė Danas Norber- 
tas. — Jūs gerokai supainiojote sektantų kortas. Dvi grupuotės nesu- 
tarė, ką daryt, ar kažkas panašaus. 

— Ojūs žinote, kur jie yra? — vėl paklausė Naomė. 

— Mums padėjo Laros Džerardi saugojimo kameros bilietas, — 

amerikietis kurį laiką kramtė gumą. — Mūsų biuras Atėnuose susisie- 
kė su taksi firma, o jos atstovas papasakojo, iš kur jie vakar vežė mus 
dominančią moterį. Jos fotografija rasta Timono Korto piniginėje. Ji 
buvo pasiųsta jo nužudyti, veikiausiai tam, kad jį nutildytų, bet mūsų 
tai nedomina. Jų ryšys, štai kas mus svarbu, jį nustatę turėtume ne- 
ginčijamą įrodymą. 

— Aš maniau, kad Mokiniai žudo žmones, kad jie atsidėję vaikų, 
pradėtų daktaro Detorės klinikoje, naikinimui, — tarė Džonas. — Ku- 
riems galams jiems reikėtų juos grobti? 

— Atrodo, jie bus pakeitę savo taktiką. Pastarąją savaitę Jungti- 
nėse Valstijose tėvai pranešė apie dingusias be žinios tris „Detorės dvy- 
nių poras. Jie dingo, ir tiek, o informacijos turim mažiau nei jūsų byloj. 

— Trys poros dvynių? — nustebo Džonas. — Vadinasi, pastarąją 
savaitę jie pagrobė šešis vaikus? 

— Įrodymų, jog vaikai pagrobti, nėra, tačiau tai labai tikėtina. Jie 
dingo lyg į vandenį, išnyko. 

— Ir jūs manote, kad jie yra ten pat, kur Lukas su Febe? — pa- 
klausė Naomė. 

— Greitai sužinosim. 

— Kada greitai? — neatstojo ji. 

— Matote, ponia, šiuo metu visu pajėgumu pumpuojame asigna- 
vimus, darome viską, kad būtų užtikrintos procesinės apsaugos prie- 
monės, nes nenorime palikti tiems šunsnukiams nė mažiausio šanso. 
Suprantate? 

— Supratau, — abejingai pratarė ji, vargu ar supratusi, ką jis no- 
rėjo pasakyti. 

Agentas tęsė toliau: 

— Atleiskite, bet esu priverstas prašyti jūsų, kad dar kartą prisi- 
mintumėte, kas įvyko, nors jau keturiasdešimt aštuonias valandas jūs 
tik apie tai ir kalbėjote su šiais gerais žmonėmis, tačiau teks vėl viską 
pradėti nuo pradžių. 

— Tai jokia problema, — atsakė Džonas. — Mes jums labai dė- 
kingi, kad dalyvaujate tyrime. 

Buvo trečia valanda po pietų, kai specialusis agentas Norbertas 
baigė apklausą ir Pelhamas palydėjo jį pro duris iki automobilio. 

Džonas ir Naomė valandėlę sėdėjo tylėdami, laukdami sugrįžtančio 
Pelhamo. Naomė, visiškai išsunkta, žvilgtelėjo į Tomą Hamboltą, ku- 
rio veido išraiška tarytum bylojo: Ir kodėl tie vyrukai, kaip specialusis 
agentas Norbertas, visus, kurie tik nėra iš FTB, laiko iškritusiais iš Mėnulio? 

— Dar trys poros dvynių? — tarė jam Naomė. — Kodėl... kodėl 
jiems reikėtų juos grobti?. 

— Gal nori juos apsaugoti? — atsakė Džonas. 

— O gal praplauti jiems smegenis? — ryžosi spėti Hamboltas. 

— Ši versija atrodo bent jau logiška, — įsiterpė Renatė Hari- 
son. — Jeigu jie būtų norėję padaryti Lukui ir Febei, taip pat kitiems 
vaikams, ką nors bloga, tai kuriems galams būtų reikėję taip rizikuoti 
ir juos grobti? 

Suskambo jos mobilusis. Pareigūnė atsiliepė, o netrukus tarė: 

— Minutėlę, sere, norėčiau, kad visi jus girdėtų. Gal galėtume po 
poros minučių atskambinti jums konferenciniu telefonu? Dėkoju. 

Baigdama pokalbį, ji kreipėsi į Džoną ir Naomę: 

— Tai profesorius Četvaindas-Kaningamas, jis nori mus infor- 
muoti. Siūlyčiau luktelėti, kol grįš detektyvas inspektorius Pelhamas. 

Po kelių minučių, stalo viduryje padėjusi jūrų žvaigždės formos 
konferencinį telefoną, Renatė Harison paskambino lingvistui į Morlio 
parką. 

— Kartu su manimi yra daktaras Klesonas ir ponia Kleson, de- 
tektyvas inspektorius Pelhamas ir detektyvas seržantas Hamboltas. 
Mes klausome jūsų, profesoriau. 

— Labai gerai. Laba diena, — sprendžiant iš balso, jis buvo labai 
pavargęs. 

Jie atsakė į sveikinimą ir ėmė laukti. 

— Aš atsiprašau, kad negaliu jums pranešti nieko gero. Kol kas 
esame truputį nusivylę. Dirbome ištisą parą, tačiau, nors tai ir labai 


gaila, ne kažin ką nuveikėme. Jūs, Džonai, tikriausiai pamenate mūsų 

pokalbius apie tai, kad pastaraisiais metais kodavimo technologijos 
ypač patobulėjo, labiausiai dėl to, jog didžiuliai finansiniai ištekliai 
buvo skirti siekiant sukurti saugius, neįveikiamus internetinės preky- 
bos kodus. Taip? 

— Be abejo, — atsakė Džonas. 

— Tai, su kuo mes dabar susidūrėme, yra nepalyginti sudėtin- 
giau už kodavimą, kuriuo anksčiau naudojosi jūsų vaikai, kalbėdami iš 
kito galo ir pašalindami kas ketvirtą raidę. Man labai gaila, bet turiu 
pripažinti, kad su šiuo kodavimo metodu dar nesame susidūrę, todėl 
su dabartiniais mūsų pajėgumais jo neįveiksime. Neatmetu galimybės, 
kad vieną dieną tai pavyks, tačiau galime užtrukti mėnesį ar net keletą 
mėnesių, o gal ir dar ilgiau. Neturėdami raktų, mes negalime pajudėti 
iš vietos. 

Pelhamas pasilenkė į priekį. 

— Profesoriau, čia detektyvas inspektorius Pelhamas. 

— Taip, alio. 

— Arjūs ketinate bandyti toliau? 

— Žinoma, tačiau aš nenoriu nieko pažadėti — turėtumėte tai 
suprasti. 

— Mes dėkojame jums už atvirumą, profesoriau. 

— Jums leidus, norėčiau šias standžiųjų diskų kopijas nusiųsti 
vienam mano buvusiam bendradarbiui, dirbančiam VRC, tai yra Vals- 
tybiniame komunikacijų centre Čeltname. Jis norėtų jas parodyti savo 
darbuotojams. 

Pelhamas pažvelgė į Džoną ir Naomę, prašydamas jų leidimo, 
paskui tarė: 

— Jūs turite mūsų visišką pritarimą panaudoti tam visas įmano- 
mas galimybes. 

— Ačiū. Tačiau nemanau, kad šiuo metu turėčiau kokių nors di- 
desnių galimybių. 

— Mes jums labai dėkingi, — tarė Pelhamas. 

— Ačiū, Redži, — paantrino Džonas. 


— Nors situacija kebli, tikiuosi, viena mintis pradžiugins jus ir 

jūsų žmoną. Jeigu jūsų vaikai tokie sumanūs, kad gali bendrauti šiuo 
kodu, tai jų intelektas yra ypatingas. 

— Ką norite pasakyti? — nesuprato Džonas. 

— Kaip tik tai, ką girdėjote. Galimas dalykas, jų gebėjimai, susiję 
su išgyvenimu, irgi yra ypatingi. 

— Bet jiems dar tik treji, profesoriau, — įsiterpė Naomė. 

— Gali būti, tačiau savo nuovoka jie lenkia daugumą suaugusiųjų. 

Po ilgos pauzės Džonas tarė: 

— Suprantame, Redži, ką norite pasakyti, dėkojame jums už tai. 
Mes dėkingi jums ir jūsų darbuotojams už viską, ką darote. 

— Ir toliau jus informuosiu. 

Jie visi padėkojo lingvistui, ir Pelhamas baigė pokalbį. 

— Reikėtų padaryti pertrauką, — pasiūlė detektyvas inspekto- 
rius. — Manau, mums visiems būtų pravartu įkvėpti šiek tiek gryno 
oro. 

Naktis buvo ideali. Tokių sąlygų tenka laukti ištisas savaites ar net mė- 
nesius. Mėnulio nėra, storas debesų sluoksnis, nežymus bangavimas. 
Jie išjungė motorą ir toliau plaukė laisvąja eiga, o po kelių sekundžių, 
veikdami pagal tiksliai sinchronizuotus laikrodžius, buvo išjungti ir 
visų kitų dvidešimties guminių valčių motorai. 

Staiga viskas nutilo. Vien tik rašalo juodumo vandenyno bangų 
teškenimas, irklų pleškenimas, įkabų girgždėjimas, nervingas kvėpa- 
vimas, nepaliaujamas drabužių medžiagos šiugždesys. 

Nuplaukus dvylika mylių į pietus, nebebuvo matyti laivų šviesų. 
Kažkur ten, horizonto tamsoje, dreifavo du visiškos parengties lėktuv- 
nešiai, vienas — Graikijos laivyno, kitas — Jungtinių Valstijų. Jų de- 
niuose, laukdami komandos, stovėjo sraigtasparniai su įgulomis. 

Išjungusi elektroninę įrangą, griežtai laikydamasi įsakytos tylos, 
pakrančių flotilės įgula yrėsi paskutines tris mylias. 


Pusę antros nakties Haraldas Gatvordas klūpėjo šalia savo lovos, veidu 
įsikniaubęs į delnus, ir uoliau nei ankstesniais mėnesiais maldų vigili- 
joje kalbėjosi su Viešpačiu. 

Jam atrodė, kad melsdamasis jis buvo atsitrenkęs į sieną, pana- 
šiai kaip maratonininkas, nubėgęs pirmąsias kelias mylias, į skausmo 
ir nevilties sieną, kurią privalo įveikti, nes tik įveikęs ją, tik sutelkęs 
visas savo išgales ir prisivertęs tęsti tai, ką pradėjai, pajusi energijos 
antplūdį, ir viskas gerokai palengvės. 

Tai šėtonas pastatė prieš jį šią sieną, ir jam dabar reikėjo, kad Die- 
vas padėtų surasti kelią per ją. 

Tėvas Janis, vienuolyno abatas, praėjusią naktį buvo užėjęs pas 
jį į celę pasikalbėti ir pasakė išminties kupinu, sielvartingu balsu, esą 
vienuoliai pastebėjo, jog jis pastaruoju metu nesimeldžia taip karštai, 

kaip anksčiau. O būtent dvi pastarąsias dienas. Tėvas Janis bandė at- 
spėti, gal amerikietis negaluoja. O gal jį kamuoja abejonės? 

— Kas valgo abejodamas, tas smerktinas, nes elgiasi ne pagal ti- 
kėjimą. Visa, kas daroma ne pagal tikėjimą, yra nuodėmė*, — atsakė 
Haraldas Gatvordas. 

Abatas jam pažadėjo, kad vienuoliai melsis už jo tikėjimą, paskui 
abu kartu pasimeldė, ir senolis išėjo. 

Gatvordas atsimerkė ir pažvelgė į kambaryje tvyrančią tamsą. 
Jau greitai pasigirs būgnijimas, kviečiantis į rytmetines pamaldas, ir 
tada jie visi pastebės jo nerimastingą veidą. Tikriausiai būtų geriau, 
jeigu jis šįryt liktų savo celėje; jam reikėjo apsvarstyti ramybės neduo- 
dančius klausimus, kurių jis būtų negalėjęs, neišdrįsęs aptarti nei su 
abatu, nei su kuriuo nors iš čia gyvenančių vienuolių. 

Timonas Kortas. Lara Džerardi. 

Vieni nemalonumai. 

Ar Timonas Kortas prieš mirdamas ko nors neleptelėjo? O Lara 
Džerardi? Ar daiktuose, kuriuos jie turėjo prie savęs, priešas nerado 
jokių įkalčių? 

Jis suklydo, pasiųsdamas Larą, ir dabar labai dėl to gailėjosi. Ji 
buvo geras žmogus, o jis veikė apimtas panikos, visko nuodugniai ne- 
apgalvojęs, nesuteikė jai laiko deramai pasirengti. Būtų buvę geriau 
pasiųsti ką nors kitą, neprisirišusį emociškai; veikiausiai meilė šiam 
Mokiniui, jos bendražygiui, ir susilpnino Laros gebėjimą priimti tei- 
singą sprendimą. 

Per penkerius metus, iš anksto kruopščiai sudarant veiksmų pla- 
ną, skrupulingai laikantis Dievo valios, nė vienas iš jo Mokinių nebuvo 
padaręs nė menkiausios klaidos. O dabar, per mažiau nei keturiasde- 
šimt aštuonias valandas, žuvo jau du. 

Jis užsidengė rankomis veidą ir ėmė kartoti septyniasdešimt tre- 
čiosios psalmės žodžius: 

— Kadangi mano širdis buvo apkartusi, o jausmai užgauti, buvau 
kvailas ir nesupratau, būdamas lyg keturkojis tavo artume. 


* Plg. Rom. 14,23. 

Lauke pasigirdo būgnijimas. Medžio, barbenamo į medį, garsas, 
iš pradžių ramus, paskui vis labiau greitėjantis ir pereinantis į siautu- 
lingą crescendo, aidu atšokantis nuo grindinio plokščių apačioje ir nuo 
vienuolyno sienų. 

Ritmas vis garsėjo. 

Nelyginant medinis gongas, mušamas jo galvoje. 

Ateinu, jau ateinu, taip, taip, į rytmetines, tuojau ateisiu. 

Dar garsiau. 

Staiga plačiai atsivėrė jo celės durys. Priblokštas netikėto įsibro- 
vimo, Gatvordas pakėlė akis aukštyn, į akinamai baltą šviesą. Kitą aki- 
mirką jis išgirdo veriamą šnypštimą, užuodė gižų, tarytumei sugedu- 
sių kvepalų, dvoką ir nė nepajuto, kaip buvo apsiaustas drėgno, aitraus 
debesies. 

Atrodė, kad tiesiai į akis kas nors būtų šliūkštelėjęs rūgšties. Rėk- 
damas iš skausmo jis stipriai užsimerkė, vėl veidu įsikniaubdamas į 
delnus, o gerklę ir plaučius degino taip, tarsi būtų kvėpavęs liepsno- 
mis. 

Pabandė prisiminti karinį parengimą. Išlik ramus. Nepasiduok 
panikai. Pirmiau įvertink situaciją, paskui veik. Deja, jis duso; degė 
gerklė, šnervės ir plaučiai. Ryžosi pramerkti akis. Negalėjo nieko įžiū- 
rėti, vien tik išsiliejusią akinamą šviesą. Jis stengėsi mąstyti, susivok- 
ti, kas vyksta. 

Užkliuvo už staliuko ir nuvirto žemėn kartu su juo. Išgirdo aiškų 
trinktelėjimą — tai turbūt jo nešiojamasis kompiuteris atsidūrė ant 
aslos. Instinktyviai susirietė į kamuolį ir ėmė ridentis — tegul priešas 
taikosi tik į judantį taikinį. 

Trenkėsi į kažką kietą. Lovos kojelė. Paskui — į sieną. Kurį laiką 
gulėjo nejudėdamas. Kosčiojo, kosčiojo. Jo akys degė, jam žūtbūt rei- 
kėjo įkvėpti oro. 

Lauke pasigirdo balsai. Nepažįstami balsai. Būgnijimas liovėsi. Jį 
pakeitė keistas trepsėjimas, įvairūs dar negirdėti garsai. Apačioje buvo 
girdėti vienas ypač piktas balsas. Jis priminė tėvo Janio balsą. 

Haraldas Gatvordas pabandė atsisėsti, jėga pramerkti akis. Pro 

ašarų šydą pastebėjo kažkieno siluetą, tamsų išskydusį siluetą, stūk- 
santį tiesiai virš jo. 

Kosulys palengvėjo, o aitrus kvapas pamažu silpo; jis godžiai 
įtraukė oro, bet pasijuto taip, lyg į plaučius būtų įtraukęs ugnies, ir vėl 
pratrūko stipriai kosėti. 

— Kas... kas jūs esate?.. — apimtas panikos skausmingai su- 
švokštė jis, skersakiuodamas ir desperatiškai bandydamas išmirksėti 
tai, kas graužė akis, deja, nesėkmingai. 

— Kur yra vaikai, močkrušy? — balse, kuris atrodė prislopintas, 
buvo girdėti Kanzaso valstijos gyventojams būdingas silpnas nosinis 
akcentas, taigi buvo galima manyti įsibrovėlį esant amerikietį. 

Gatvordas bandė kalbėti, bet jį ir vėl ištiko kosulio priepuolis. 
Nuo šviesos, krintančios tiesiai į veidą, akis skaudėjo dar labiau, todėl 
jis vėl jas užsidengė. 

— Sudėk rankas ant viršugalvio, močkrušy. Vieną ant kitos. 

Haraldas Gatvordas dvejojo, bet galiausiai pakluso. Kas, velniai 
rautų, yra šis žmogus? Nors, tiesą sakant, skausmas akyse ir plaučiuose 
buvo toks stiprus, kad jam tai mažai terūpėjo, jis tik norėjo, kad skaus- 
mas greičiau praeitų. Jam buvo nesvarbu, jog tuojau gali mirti. 

— Klausiu, kur vaikai? 

— Kokie vaikai? — sušvokštė jis ir pratrūko dar labiau kosėti. 

— Norėtum palengvinti savo kančias ar dar labiau jas padidinti, 
šūdžiau? Kankindamas tave, jausiu didelį malonumą. Kur vaikai? 

Sumišęs Gatvordas papurtė galvą. 

— Kokie vaikai? 

Netrukus kažkas sugriebė jo rankas ir užlaužė jas už nugaros; jis 
bandė pasipriešinti, tačiau, vos tik įkvėpęs oro, vėl užsikosėjo. 

— Kchoookchievaik... vchaik?.. — pratarė jis, bandydamas iš- 
trūkti. 

Vieną riešą suspaudė kažkas metalinis, o paskui ir kitą. Antrankiai. 

— Kchaass tchu? 

— Specialusis agentas Norbertas, FTB. Esu čia kartu su Graikijos 
policija ir Jungtinių Valstijų kariškiais. 

Oras patalpoje pamažu darėsi grynesnis. Aukštesnis žmogus nu- 
siėmė nuo galvos dujokaukę, ištraukė iš vidinės kišenės savo tapaty- 
bės pažymėjimą ir ištiesė jį Gatvordui, kuris, vis dar kankindamasis 
nuo CS dujų, nepajėgė įžiūrėti, ką jis ten rodo, o ką jau kalbėti apie 
skaitymą. 

Specialusis agentas Norbertas, vilkintis taktinę liemenę, kariš- 
kais darbo drabužiais, su šilta vilnone kepure ant galvos, po sulenkta 
ranka laikantis HK MP5 automatą, tarė: 

— Pulkininke Haraldai Gatvordai, esate suimamas dėl bendri- 
ninkavimo nužudant ir grobiant. Primenu, kad turite teisę tylėti. Šian- 
dien kartu su mumis vyksite į Jungtines Valstijas; šiuo metu, kol mes 
kalbamės, Graikijos valdžia antspaudu patvirtina jūsų ekstradicijos 
dokumentus. Jie nenori, kad toks šūdžius terštų jų šalį. 

Pajutęs šiokį tokį palengvėjimą plaučiuose, Gatvordas niūriai pa- 
reiškė: 

— Aš išgelbėjau jų vienuolyną. 

— Išgelbėjai vienuolyną? Nieko sau. Ir dėl ko gi tu jį išgelbėjai? 

Gatvordas nieko neatsakė. 

— Dėl vaikų? Tai todėl tu jį gelbėjai? 

— Dėl kokių vaikų? 

Specialusis agentas Norbertas Gatvordo žodžiuose nugirdo kaž- 
ką tokio, kas privertė jį pasijusti nejaukiai. 

— Atleiskite, daktare Klesonai ir ponia Kleson, — tarė detektyvas 
inspektorius Pelhamas. Tikėjausi, kad galėsiu jus nudžiuginti geromis 
žiniomis. Suprantu, jūs esate labai nusivylę. Mes — taip pat. 

Buvo pirmadienio rytas, ir jis dabar sėdėjo prie apskrito stalo 
savo kabinete, šalia detektyvo seržanto Hambolto ir Renatės Harison. 
Atrodė išsekęs. Jie visi dabar buvo išsekę. 

Džonas ir Naomė žiūrėjo į jį bežadėje tyloje. Po minutės kitos 
Džonas paklausė: 

— Arjūs norite pasakyti, kad juos pagrobė ne Mokiniai? 

— Šiąnakt dar neišaušus į Trečiojo tūkstantmečio mokinių bazę 
įsiveržė Graikijos policija, dengiama Graikijos karinio jūrų laivyno, 
Jungtinių Valstijų „Ruonių“ ir Britanijos SOP"" būrio. Daugmaž prieš 
valandą man paskambinęs agentas Norbertas sakė, kad jie visiškai tikri, 
jog suėmė sektos vadeivą ir daugumą jos narių, o gal ir visus aliai vie- 
no, ir jie šiuo metu saugomi areštinėje Graikijoje. Laukiama, kol bus 
oficialiai patvirtinti ekstradicijos dokumentai. 

— Tačiau jie nerado Lukos ir Febės? — susirūpino Naomė. 

— Man labai gaila, ne. Ne. 

Ji įsikniaubė veidu į delnus ir ėmė raudoti. 

— Jie negyvi, ar ne? Jie juk tikriausiai juos nužudė. 

Valandėlę buvo nejaukiai tylu. 

— Nebūtinai, — atsakė Tomas Hamboltas. — Suprantate... 

— Nebūtinai?! — užriko Naomė. — Ir tai geriausia, ką jūs galite 
mums pasiūlyti? Ak, nebūtinai? 

Hamboltas iškėlė stambias rankas. 

— Nėra jokios priežasties manyti, kad vaikams atsitiko kas nors 
bloga. 


x 


SEALs — JAV Karinio jūrų laivyno Jūros, oro ir sausumos (Sea, Air, Land) specialio- 
sios pajėgos. 
** Specialiosios oro pajėgos. SAS — Special Air Force. 

— Nejaugi? — tarė Naomė. — Vidurnaktį jie buvo pagrobti, 
žuvo du žmones, ir jūs nežinote priežasties, dėl kurios reikėtų many- 
ti, kadjiems atsitiko kas nors bloga? Iš kokios jūs, detektyve seržante, 
planetos? 

— Mieloji! — Džonas globėjiškai ją apsikabino. — Išklausykime 
jį 

— Klausau ausis ištempusi, — atsakė Naomė. — Papasakokite, 
kas jums apie šiuos žmones žinoma. Ką jūs žinote apie tuos Mokinius? 

— Kol kas žinome neką daugiau, nei rašoma spaudoje. 

— Arba tik tiek, kiek jums pasako amerikiečiai? 

Nekreipdamas dėmesio į kandžią pastabą, Pelhamas tarė: 

— Mes žinome, kad tai yra religinė sekta, kovojanti prieš mokslo 
pažangą. Jos vadovas šiuo metu suimtas ir kartu su kitais keturiasde- 
šimt sektos narių yra areštinėje. 

— Jie visi buvo toje saloje? — spėjo Džonas. 

Pelhamas paaiškino: 

— Labai tikėtina, kad pagrobėjai nesuspėjo pristatyti vaikų į salą 
prieš prasidedant reidui, todėl gali būti, jog dabar laiko juos kur nors 
pakeliui. 

— Ir ką gi, jūsų manymu, jie ketina daryti su jais dabar, kai jų 
organizacijos nariai suimti? Nuvežti pasilinksminti kur nors į „Euro 
Disney parką? — paklausė Naomė. 

— Visi suimtieji šiuo metu apklausiami. Galiu jus užtikrinti, kad 
jei tik kuris nors iš Mokinių turi informacijos apie vaikų buvimo vietą, 
jie ją tikrai išpeš. 

— Tikiuosi, jie mirtinai užkankins tuos šunsnukius, — pareiškė 
ji. 

Po dviejų valandų Džonas ir Naomė sėdėjo Šeilos Mikelaidis kabinete, 
Džonas spaudė žmonai ranką, laikydamas ją savo delne. Šalia jų buvo 
įsitaisiusi Renatė Harison, visur juos lydintis šešėlis, vilkinti dailiu 
moterišku kostiumėliu ir sniego baltumo palaidine. 

Kol policijos pareigūnė psichologei pasakojo, kas nutiko pasta- 
ruoju metu, Naomė žiūrėjo pro Šeilą Mikelaidis į langą, už kurio buvo 
aptvertas sodas. Naomė pavydėjo psichologei jos egzistencijos mena- 
mos ramybės. 

— Nuoširdžiai užjaučiu jus, Džonai ir Naome, — tarė ji, kai Re- 
natė Harison baigė kalbėti. — Šeštadienį popiet pas mane lankėsi du 
policijos pareigūnai, kuriems suteikiau visą man prieinamą informa- 
ciją. 

Jos galva kyšojo iš pūkuoto, naujai atrodančio balto kašmyro vil- 
nos megztinio apykaklės, o ji pati atrodė pavargusi. Veidą dengė toks 
storas kosmetikos sluoksnis, kokio Naomė dar nebuvo mačiusi, o pa- 
akiuose vis tiek kabojo maišeliai. Net ir plaukai stokojo jiems įprasto 
elastingumo. 

— Jūs žadėjote susisiekti su kai kuriais kitais tėvais įvairiose ša- 
lyse, — prabilo Džonas. — Ar pavyko? 

— Taip, pavyko... — ji dirstelėjo į kompiuterio ekraną. — Aš 
nuolat gaunu elektroninius laiškus... nuo vakar ryto jie tiesiog plūs- 
ta. Vyksta kažkas, ko aš negaliu paaiškinti, bet galbūt jūs galite? — ji 
įsmeigė akis į Renatę Harison. 

— O ką būtent paaiškinti? — paklausė policijos atstovė ryšiams 
su šeimomis. 

— Per pastarąsias penkias dienas kaip į vandenį dingo net septy- 
nios poros dvynių, pradėtų Detorės klinikoje. 

— Septynios! — Džonas net šūktelėjo. 

— Laukiu patvirtinimo apie vieną porą iš Dubajaus; šiuo metu 
gali būti net aštuonios. Tačiau įtariu, kad jų kur kas daugiau. 

Naomė pasisuko kėdėje taip, kad būtų tiesiai priešais policininke. 

— Detektyvas Pelhamas minėjo tris poras... vakar jis sakė — trys. 
Kaip gali būti septynios... aštuonios? 

— Jūs sakėte, dingo, — tarė Džonas. — Betgi juk turėtų būti 
žmonių, kurie ką nors matė. 

— Akivaizdu, kad ne. 

— Visi maždaug to paties amžiaus? — vėl paklausė jis. 

— Jų amžius yra nuo trejų iki penkerių metų. 

— Ir... — toliau kalbėjo Džonas. — Ar... Naomė... ir aš... esame 
vieninteliai, kurie turime įrodymą, patvirtinantį vaikų dingimą? 

— Neįtikėtina, bet, regis, taip. Telefonu kalbėjausi su penkiais 
iš tėvų — pusę nakties bendravau su žmonėmis, gyvenančiais skir- 
tingose pasaulio laiko juostose, ir visi iki vieno tvirtino, jog jų vaikai 
pranyko tiesiogine šio žodžio prasme. Iki šiol neteko nieko girdėti, kad 
kieno nors vaizdo stebėjimo kamera būtų ką nors užfiksavusi. 


— Ir kodėl mes? — griežtai paklausė Naomė. — Norėjau pa- 
klausti, kodėl būtent mes turime įrodymą, ir niekas kitas? 

— Atrodo, kitais atvejais nebuvo jokio smurto, — atsakė Šeila 
Mikelaidis. 


— Kas yra tie žmonės, kurie prie pat mūsų namo nušovė tą Mo- 
kinį, o paskui išsivedė Luką ir Febę? Gerasis Samarietis ir jo Geriausias 
Draugas? — pratrūko Naomė, apimta nusivylimo. — Ar tik nemanote, 
kad jie visiškai atsitiktinai vaikštinėjo po laukus, ginkluoti revolveriu 
ir su naktinio matymo akiniais? 

Valandėlę buvo nejaukiai tylu. Atrodo, niekas nežinojo, ką į tai 
atsakyti. Galiausiai prabilo psichologė: 

— Naome, turiu vilties, kad man šiandien pavyks pasikalbėti ir 
su kitais dingusių vaikų tėvais. Netikiu, jog visa tai yra atsitiktinis su- 
tapimas; turi būti šiuos visus įvykius jungiantis faktorius. Vis tiek kas 
nors išaiškės. 

— O ar mes patys negalėtume pasikalbėti su šiais tėvais? — pa- 
siteiravo Džonas. 


— Jeigu jie sutiks, galėčiau įtraukti jus į mūsų pokalbį telefo- 

nu, — atsakė ji, žiūrėdama į Renatę Harison ir laukdama jos pritarimo, 
kurį pareigūnė išreiškė galvos linktelėjimu. — Manau, tai būtų gera 
idėją. 

Psichologė vėl pažiūrėjo į pareigūnę ir tęsė: 

— O kokio savo kolegų amerikiečių veiksmo jūs tuo tarpu tikitės? 

— Man atrodo, jie šiuo metu yra suglumę ne mažiau už mus, — 
atsakė Renatė Harison. 


Policininkė pravežė juos per Keiborną, paskui įsuko į siaurą vienpusį 
keliuką tarp gyvatvorių. Nei Džonas, nei Naomė, išėję iš psichologės 
kabineto, neištarė nė žodžio. Jie abu dabar kiūtojo užsidarę savyje, 
mąstė, mėgindami iš to, ką išgirdo, mintyse sudėti kažką, kas būtų 
vientisa ir turėtų prasmę, tačiau bergždžiai stengėsi. 

Detektyvas inspektorius Pelhamas leido jiems šiandien grįžti į 
namus, tačiau pasiūlė, kad Renatė Harison, naktį pavaduojama savo 
kolegės, keletą dienų liktų kartu su jais, o aplink namą būtų išstatyta 
sargyba. Jie turėtų būti saugomi kuo geriau, kiek tik leidžia finansiniai 
ištekliai. 

Automobilis pasuko dešinėn, į įvažiuojamąjį kelią, ir Naomė aki- 
mirksniu pajuto kąsnį gomuryje — jie artėjo prie jų namo. 

O namas buvo tuščias. 

Diena buvo graži, šlapioje žolėje spindėjo saulės šviesa. Vargu ar 
Naomė tai pastebėjo. Kaip vargu ar pastebėjo skiriamaisiais ženklais 
nepažymėtą kaštoninės spalvos policijos automobilį, stovintį įvažia- 
vime, šalia jos subaru ir Džono saabo, ir jame sėdintį vienišą policijos 
pareigūną jam iš pažiūros per didele uniforma. 

Džonui atidarius paradines duris, grindų plytelėmis nuslydo ko- 
respondencija ir laikraščiai. Naomė dirstelėjo į rankinį laikrodį. 

— Beveik pirma, metas pietauti. Aš... aš geriau... ką nors paga- 
minsiu. 

— O gal norėtumėte, kada aš tai padaryčiau? — pasisiūlė Renatė 

Harison. — Jei tik parodytumėte, kur viskas yra, ir pasakytumėte, ką 
mėgstate. 

Džonas pastatė ant grindų jų kelioninį krepšį ir kitą su nešio- 
jamuoju kompiuteriu, surinko laiškus ir spaudą, atrinkdamas, kurie 
skirti jam, kurie — Naomei, o kurie — namo savininkams, tik pasta- 
ruosius laiškus jis sudėjo į atskirą krūvelę. Paskui nuėjo į savo darbo 
kambarį, padėjo kompiuterį ant stalo ir vėl patraukė į kiemą iš auto- 
mobilio bagažinės atnešti vaikų kompiuterio. 

Sugrįžęs į savo kambarį ir įjungęs kompiuterį pamatė, kad jam at- 
ėję šešiasdešimt du elektroniniai laiškai. Jausdamasis pavargęs, Džo- 
nas sudribo į krėslą ir ėmė žiūrėti, kokie tai laiškai. 

Ir sustingo. 

Palinko į priekį, rankas laikydamas virš klaviatūros, o žvilgsnis 
toliau liko prikaustytas prie ekrano; jam buvo sunku patikėti tuo, ką 
mato. 

Elektroninis laiškas nuo Luko ir Febės. 

Nuo: Lukas ir Febė Klesonai 
Tema: Saugumas 


Mieli tėvai, 

nesinervinkite, prašome, dėl to, kur mes esame. 

Esame čia todėl, nes manome, jog jūs nepajėgūs užtikrinti 
mums reikiamos apsaugos nuo Trečiojo amžiaus mokinių ir 
kitų fanatikų grupuočių. Taip pat todėl, kad jūs nepajėgūs su- 
teikti mums atitinkamo stimulo ir išsilavinimo, nors gerai su- 
prantame, jog bandėte tai daryti, ir esame jums už tai dėkingi. 

Neeikvokite energijos, bandydami nustatyti šio elektroni- 
nio laiško šaltinį, — kiekvienas bent kiek nusimanantis tipas 
jums pasakys, kad tai pareikalautų daugelio metų. Mes pirmą 
kartą per savo gyvenimą esame saugūs, laimingi, jaučiamės 
gerai, o jums tai turėtų būti svarbiausia. 

Jūs negalėsite atsakyti į šį elektroninį laišką. Jei norėsite 
su mumis pasimatyti, suteiksime jums vieną galimybę susitik- 
ti, nes manome, kad, būdami mūsų biologiniai tėvai, nusipel- 
note tokios malonės. Žinome, kad jums gali būti sunku tuo pa- 
tikėti, tačiau mes mylime jus, tik savaip, ir jūs to nesuprasite. 

Jums rezervuotos dvi vietos „Alitalia“ kompanijos lėktu- 
vu, kuris šiandien vakare, 18.10, iš Londono Hitrou oro uosto 
išskrenda į Romą, skrydžio nr. 275. Romoje sėsite į taksi ir 
nuvažiuosite į „Hotel Anglo Americano“, kur jums rezervuotas 
kambarys. Ten lauksite tolesnių instrukcijų. Atvykite vieni, be 
jokių Fotoaparatų ir vaizdo kamerų. Jei būsite kieno nors lydi- 
mi arba sekami, žadėtų instrukcijų Romoje nesulauksite. 

Kaip įrodymą, kad esame sveiki ir gyvi, pridedame trumpą 
vaizdo siužetą. 

Jūsų vaikai — 

Lukas ir Febė 

Iš kompiuterio ekrano Sasekso policijos vyriausiosios valdybos kabi- 
nete į juos žiūrėjo Lukas ir Febė. Jie stovėjo vienas šalia kito apsika- 
binę rankomis. Vaikai, regis, buvo mažame, pilkai išdažytame vieno 
kambario bute, iš kurio neįmanoma ką nors nuspėti apie jų buvimo 
vietą. Lukas vilkėjo medvilninį sportinį nertinį ir džinsus, avėjo sport- 
bačius, o Febė buvo apsirengusi šiltu violetiniu treningu, taip pat ap- 
siavusi sportbačius. Tiesiai už jų aiškiai matėsi televizoriaus ekranas, 
kuriame buvo rodoma CNN svarbiausių šio ryto žinių santrauka. 

Naomė turėjo mintyse sau pripažinti, kad vaikai atrodė laimingi 
ir laisvi. 

— Labas, tėvai, — pasveikino Lukas. — Matote? Mes visiškai 
sveiki! 

— Labas, tėvai! — jam paantrino Febė. — Tiesą sakant, jaučia- 
mės puikiai! 

Įrašo pabaigoje vaizdas sustingo. Naomė ašarų sklidinomis aki- 
mis žiūrėjo į jį. Mano vaikeliai, galvojo ji. Lukas, Febė, mano kūdikėliai. Ji 
užsimerkė, negalėdama ilgiau žiūrėti. 

Meldžiu, o, Dieve, leisk man nubusti ir įsitikinti, kad tai tebuvo tik 
baisus sapnas. 

Kartu su Džonu ir Naome kabinete, prie stalo, sėdėjo Pelhamas, 
Hamboltas, Renatė Harison ir kompiuterių fanatikas vardu Klifas. 

— Kokios tavo galimybės atsekti elektroninio laiško siuntėją, 
Klifai? — paklausė detektyvas inspektorius. 

Klifas, tokiais pat nešvariais ir suglamžytais drabužiais kaip it 
anąsyk, šią pirmadienio popietę atrodė ne mažiau pavargęs nei dešim- 
tą ryto sekmadienį. Ranka braukdamas plaukus atgal, jis atsakė: 

— Reikalas tas, kad jeigu tu nori, jog tavo elektroninis laiškas 
būtų anoniminis, ir žinai, kaip tai padaryti, tai jis ir bus anoniminis. 
Tai ne problema. 

— Gal galėtum paaiškinti? — paprašė Tomas Hamboltas. 

Kompiuterių analitikas nervingai nusijuokė, paskui, pašėliškai 
mirksėdamas stalui, tarė: 

— Yra keletas įvairių būdų. Dažniausiai tai daroma siunčiant 
anoniminius elektroninius laiškus iš vieno serverio į kitą, po visą pa- 
saulį, naudojant programinę įrangą, kuri ištrina bet kokius pėdsakus. 
Jei šiuo konkrečiu atveju buvo daroma taip, kaip aš manau, — o aš da- 
ryčiau lygiai taip pat, — tai, norėdami atsekti galus, turėtumėte realiai 
komandiruoti mane į kelionę aplink pasaulį, o aš, ieškodamas pėdsa- 
kų, turėčiau pasiknaisioti visuose serveriuose, per kuriuos šis laiškas 
keliavo. 

— Kiek laiko tai užtruktų? — pasidomėjo Naomė. 

— Net jeigu mums pavyktų nustatyti visus serverius... Aš neži- 
nau, — jis vėl nervingai sukikeno. — Keletą mėnesių. 

Paskui, smaksodamas į stalą ir stipriai mirksėdamas, pridūrė: 

— Jūs tikriausiai ne tokio atsakymo norėjote? 

Deivas Pelhamas pasilenkė į priekį, pasirėmė alkūnėmis į stalą 
ir tilteliu sudėjo pirštų galus. Tada parėmė į juos smakrą ir kreipėsi į 
Hamboltą: 

— Tyrimų laboratorija turi šio įrašo kopiją? 

— Taip, sere, — detektyvas seržantas savo atsakymą skyrė ne 
tik jam, bet ir Džonui su Naome. — Jie sustiprina garsą, tikėdamiesi 
išgirsti foninį triukšmą, pagal kurį būtų galima mėginti nustatyti tikė- 
tiną jų buvimo vietą. 

Džonas užmetė akį į rankinį laikrodį, paskui sugavo Naomės 
žvilgsnį. Netrukus jiems reikės vykti į oro uostą. 

— Tiesą sakant, aš manau, kad jus turėtų kas nors lydėti, žinoma, 
nepastebimai, — Pelhamas kreipėsi į juos abu. 

Naomė ryžtingai papurtė galvą. 

— Matote, kas nurodyta? Mes negalime rizikuoti. 

— Ar neatrodo, kad jie mums davė mažokai laiko? — tarė Džonas. 

— Tai padaryta sąmoningai, — paaiškino Pelhamas. — Mes ne- 
labai turime laiko deramai pasirengti. Ką gi, jei nesiunčiame nieko kar- 
tu sujumis, tuomet privalome kreiptis pagalbos į Italijos policiją. 

— Ne! — Naomė buvo kategoriška. — Jūs turite leisti mums elg- 
tis taip, kaip jie mums sako. 

— Ponia Kleson, leiskite jums kai ką paaiškinti. Mes niekada ne- 
nusileidžiame pagrobėjų reikalavimams. 

— Kokiems reikalavimams? Jie juk nieko neprašo. Jie tik sako, 
jei mes norime pasimatyti su jais. Ar tai koks nors reikalavimas? 

— Žmonės, pagrobę jūsų vaikus, kad ir kas jie būtų, veikia ypač 
profesionaliai ir organizuotai. Jeigu vykdysite jų tikslius reikalavimus, 
neturėdami policijos užnugario, jūs ir daktaras Klesonas nepateisina- 
mai rizikuosite savo saugumu. 

— Mano vaikai svarbiau už viską, — atsakė Naomė. — Man visai 
nerūpi, kuo aš rizikuoju, norėdama juos susigrąžinti. Nors ir kaip jus 
gerbiu, noriu pasakyti, kad nepateisinamai rizikuočiau tuo atveju, jei 
nepadaryčiau to, ko jie prašo savo elektroniniame laiške. 

Lėktuvas sklandžiai artėjo prie nusileidimo tako. Naomė, vis dar ne- 
užlenkusi padėklo, rankoje spausdama tuščią mineralinio vandens bu- 
teliuką, sėdėjo stipriai užsimerkusi, kankinama galvos skausmo, kurio 
nesumažino net dvi paracetamolio tabletės. 

Džonas. priešais save laikė atverstą mokslo žurnalą, tačiau visą 
valandą nebuvo pervertęs nė vieno lapo. Argi jie galėjo sutelkti į ką 
nors dėmesį? 

Pro šalį skubėdama stiuardesė paėmė tuščią buteliuką ir užtrenkė 
padėklą. Po kelių minučių lėktuvas palietė žemę. Pasikeitus sukimosi 
krypčiai, užkaukė varikliai. Naomė pajuto, kaip į ją įsirėžia saugos dir- 
žas, o lėktuvas rieda taku. 

Roma. 

Dar visai neseniai jie buvo namie; paskui viešėjo policijos valdy- 
boje; paskui sėdėjo dideliu greičiu skriejančiame policijos automobily- 
je, lydimame motociklų eskorto. O dabar jie jau Romoje. 

— Ar viskas gerai, mieloji? — pasiteiravo Džonas. 

Ji šiaip ne taip išspaudė šypseną. Šiame mieste, šiame viešbučio 
kambaryje jie gaus tolesnius nurodymus. Jie vėl bus kartu su Luku ir 
Febe. Naomė vylėsi, kad visi kartu grįš namo, ir šis košmaras nugrims 
į praeitį. 

Seno pastato durys atsivėrė į šiuolaikiškai įrengtą vestibiulį. Pra- 
silenkę su dideliu būriu japonų turistų, žygiuojančių į turistinį auto- 
busą, jie atsidūrė priešais registratūrą. Džonas užpildė reikiamus do- 
kumentus, padavė jų pasus ir kreditinę kortelę, atsisakydamas pasiū- 
lymo panešti jų bagažą, kurį sudarė Naomės rankinė, mažas kelioninis 
krepšys ir Džono nešiojamojo kompiuterio krepšys. 

Viešbučio administratoriaus atvarte įsegtoje kortelėje buvo užra- 
šyta: VITTORIO. 

— Kelionė lengva, tai gerai, mhmm, na ir puiku! 


Vitorijaus veidą nušvietė šypsena, tačiau nė vienas iš jų į ją Ne“ 

atsakė, paskui administratorius įteikė jiems kambario durų kortelę ir 
mini baro raktelį. 

— Ar mums nėra jokios žinutės arba laiško? — paklausė Naomė, 
dairydamasi aplink, tirdama veidus vestibiulyje, svarstydama, ar žmo- 
gus, turintis su jais susisiekti, kaip buvo rašoma Luko ir Febės laiške, 
jau čia. 

— Minutėlę, mhmm. Tikrinu, — jis apsisuko aplink, pažvelgė į 
eiles skyrelių, paskui ėmė taukšėti kompiuterio klaviatūra. 

— Daktaras puonia Klyaisuon, laiško nėra ir... mhmm... Ne, žinu- 
tės nėra. Jei kas bus, jokių problemų, tiesiai į kambarį. Geros viešnagės 
Romoje! 

Kambarys buvo ankštas ir toks tamsus, kad įjungus visas švie- 
sas vis tiek atrodė niūru. Naomė atsisėdo ant lovos ir pažiūrėjo į savo 
laikrodį. Buvo dešimt valandų trisdešimt minučių vakaro vietos laiku, 
devinta trisdešimt Anglijoje. 

— Ar tu, Džonai, tikrai manai, kad jie susisieks su mumis? 

— Taip. 

— O kodėl to dar nepadarė? Kodėl nėra jokios žinios? 

— Mieloji, jie — kad ir kas tokie būtų — žino, jog mes ką tik at- 
vykome. Reikia laiko. 

— Įdomu, ar detektyvas inspektorius Pelhamas kalbėjosi su Itali- 
jos policija? Spėju, kad taip. 

— Jis sutiko nesiimti jokių veiksmų, jei iki vidurnakčio gaus 
mūsų elektroninį laišką, kuriuo patvirtinsime, kad esame saugūs. 

— Netikiu juo. Man atrodo, jis jau kalbėjosi sujais, todėl Lukas su 
Febe ar jų pagrobėjai su mumis nesusisiekė. Pelhamas viską sugadino. 

— Duokime jiems laiko. 

Džonas nuėjo prie lango. Tai buvo didelis, masyvus, senas dvi- 
gubas langas, atsiveriantis į judrią gatvę. Jis atleido laikomąjį įtaisą ir 
pakėlė viršutinę dalį. Tą pačią akimirką padvelkė vakaro vėsa, pasigir- 
do mopedų ir motociklų zirzimas, automobilių variklių riaumojimas, 
garsinių signalų kakofonija — skambėjo nesibaigianti beprotiška va- 


karinės Romos simfonija. 

Paleidus mechanizmą, langas vėl užsidarė, o Džonas padėjo ne- 
šiojamąjį kompiuterį ant nedidelio rašomojo stalo, išėmė iš krepšio 
suderintuvą. Po dviejų nesėkmingų bandymų pavyko prisijungti. 

Dvidešimt septyni nauji elektroniniai laiškai. Džonas, paskubo- 
mis peržvelgdamas sąrašą, staiga pajuto, kaip iš susijaudinimo grei- 
čiau suplaka širdis, ir tuojau pat atidarė devintąjį laišką. 


— Mieloji, — kreipėsi jis į žmoną, — ateik arčiau. 


Nuo: Lukas ir Febė Klesonai 
Tema: Kelionė 


Mieli tėvai, 
jums rytoj, 13.45, rezervuotas „Alitalia“ skrydis nr. 1050 į Du- 
bajų (Jungtiniai Arabų Emyratai). Bilietus atsiimkite „Alitalia“ 
kasoje, Tarptautinių skrydžių išvykimo salėje. Dubajuje, atvy- 
kimo salėje, jus pasitiks jūsų vairuotojas. 

Lieka galioti tos pačios sąlygos. 

Jūsų vaikai — 

Lukas ir Febė 


— Kodėl į Dubajų? — paklausė Naomė. 

— Žinau tikrai ne daugiau negu tu, brangioji. Šiaip ar taip, gali 
būti, kad tai dar ne galutinis kelionės tikslas. 

— Labai tikėtina, jei mus pasitiks automobilis. 

Džonas užsirašė detales ant viešbučio bloknoto lapelio, atsijungė 
nuo sesijos, tada atidarė anksčiau gautąjį Luko ir Febės laišką ir dar 
kartą peržiūrėjo vaizdo įrašą. 

Stebeilydama į ekraną, Naomė apkabino jį per pečius. 

— Žinau, kad jie visai ne tokie, apie kokius mes svajojome, kad 
jie nėra tobuli, bet nežinau, kaip aš ištverčiau, jeigu jiems atsitiktų kas 
nors bloga. Ar tu tikrai manai, kad jie dar gyvi? 

— Taip, esu visiškai tikras, — atsakė jis, stengdamasis kalbėti 
taip, kad atrodytų savimi pasitikintis, kad Naomė nepastebėtų jo abe- 


jonių. 

Jie turi būti gyvi, galvojo jis. Šiame vaizdo siužete, kuriame matyti 
rytinės CNN naujienos, jie dar gyvi. Kad ir kas tokie jų pagrobėjai, kad ir 
ko jie siekia, šiuo metu vaikai dar turėtų būti gyvi, o mes ir toliau privalome 
vykdyti instrukcijas. Ir tikėtis. 

Galiausiai, norėdamas išvengti detektyvo inspektoriaus Pelhamo 
įsikišimo ir neduoti jam preteksto įtraukti į šį reikalą Italijos policijos, 
Džonas jam išsiuntė elektroninį laišką. 


Gavau informaciją iš Luko ir Febės. Jie pranešė mums, kad 
dvidešimt keturias valandas būsime stebimi, todėl turime likti 
viešbutyje, laukti tolesnių instrukcijų. 


Po dvidešimties minučių, vėl prisijungęs prie interneto, Džonas 


perskaitė Pelhamo atsakymą. 


Jei rytoj, iki 15.00 pagal Grinvičą, gausiu jūsų kitą elektroninį 
laišką, patvirtinantį, kad esate saugūs, Italijos policijos nein- 
Formuosiu. 


Džonas vėl atsijungė nuo sesijos, tada paskambino vietiniu tele- 


fonu į registratūrą ir užsakė taksi į oro uostą septintai valandai ryto. 

Kai išėjo pro muitinę į didžiulę, erdvią atvykimo salę, kurioje maloniai 
glostė kondicionuojamo oro gaiva, priešais Džoną ir Naomę išdygo mi- 
lijonas plakatų, — viešbučių, automobilių nuomos kompanijų, anglų ir 
arabų kalbomis, — kuriuos iškėlusi laikė triukšminga žmonių minia. 
Jiedu apsidairė, jausdami vis stiprėjantį nerimą. AVIS, HILTON, HERTZ, 
NOUJAIM, THOMAS COOK, DR. HAUPTMANAS. Netrukus išvydo. 

KLESONAS. 

Juos pasitikęs žemo ūgio vyras Artimųjų Rytų gyventojams bū- 
dinga išvaizda, vilkintis pilką kostiumą drėgnomis pažastimis, pigiais 
baltais marškiniais ir vienspalviu juodu kaklaraiščiu, entuziastingai 
pasveikino prasta anglų kalba. 

— Aš Elijas, — prisistatė jis. — Atvykti vežioti jus. 

Nepaisydamas Džono prieštaravimo, ištraukė iš rankų kelioninį 
krepšį ir kitą, su nešiojamuoju kompiuteriu, ir, pirma jų braudamasis 
pro žmonių samplūdį, išvedė Džoną ir Naomę į šleikščiai šiltą vakaro 
orą. 

Buvo septinta valanda vakaro ir jau kone visiškai sutemę. Sek- 
dami paskui jį automobilių stovėjimo aikštele link balto „Mercedes“, 
jiedu matė vos keletą kraujo raudonumo ruožų danguje. 

— Kur mus vešite? — paklausė Džonas. 

Vairuotojas atsigręžė ir kvailai šypsodamasis atsakė: 

— Aš atsiprašyti, negerai anglų, atsiprašau, labai atsiprašau! 

Įdėjęs į bagažinę jų bagažą, vairuotojas apibėgo automobilį ir pa- 
eiliui atidarė abejas galines dureles. Po penkių minučių jie išvažiavo iš 
oro uosto komplekso ir toliau judėjo judria gatve išilgai plataus pros- 
pekto su šiuolaikiniais viešbučiais, kuris Džonui pasirodė panašus į 
gatves šalia LAX oro uosto, Los Andžele. 

Pasislinkęs į priekį, Džonas vėl bandė kvosti vairuotoją: 


— Kur mes važiuojame? 

Vyras nerimastingai iškėlė abi rankas, paskui atsigręžė karoliu- 
kais puoštoje sėdynėje tiesiai juos ir pareiškė: 

— Ne teksliai! 

Tai taręs, Džono palengvėjimui, nusigręžė atgal į kelią. 

Jie važiavo iš miesto. Džonas nutarė šio žmogaus daugiau ne- 
klausinėti. Netrukus atsidūrė juodame it derva greitkelyje; važiavo 
greitai, eismas buvo mažas. Pirmą kartą nuo šios kelionės pradžios jis 
pajuto, kad ima smarkiai nerimauti. 

Džoną kamavo vienas klausimas, kurio iki šiol nedrįso sau už- 
duoti: o jeigu per reidą, kuriam vadovavo specialusis agentas Norber- 
tas, buvo suimti ne visi Mokiniai? O jeigu Luku ir Febe buvo naudoja- 
masi kaip jauku privilioti jam ir Naomei? 

O svarbiausia, ar jis tikrai protingai pasielgė, suklaidindamas de- 
tektyvą inspektorių Pelhamą? 

Tartum skaitydama vyro mintis, Naomė pasilenkė prie jo ir su- 
šnabždėjo: 

— Man nejauku. Kur mes važiuojame, ką apie tai manai? 

— Nežinau. 

Džonas išsitraukė iš kišenės mobilųjį telefoną ir žvilgtelėjo į ekra- 
ną. Penkios padalos, signalas stiprus. Ką gi, jam buvo likusi bent jau 
šiokia tokia ryšio priemonė, kuria, reikalui esant, galėtų pasinaudo- 
ti. Įkišo telefoną atgal. Nors oro kondicionierius veikė, mūvėdamas 
žieminius džinsus, vilkėdamas megztinį atverčiama apykakle ir odinį 
švarką, jis jautėsi nepatogiai. Išsinėręs iš švarko, pasidėjo jį ant kelių. 

— Ar tau nešilta?.. — buvo beklausiąs Naomės, bet pastebėjo, 
kad automobilis lėtina greitį, o prietaisų skydelyje mirksi posūkio ro- 
dyklė. 

Išvažiavę iš greitkelio, jie leidosi tolyn ilgu ir tiesiu it styga keliu, 
kuris, atrodė, vedė į dykumą. Dar labiau sunerimęs Džonas pažvelgė 
pro automobilio stiklą. Nieko daugiau, tik tamsa — ir už jų, ir prie- 
kyje. 

Keletą minučių dideliu greičiu lėkęs automobilis vėl sulėtino grei- 
tį, ir dabar Džonas priekyje jau galėjo įžiūrėti už spygliuotos vielos ply- 

tinčią ryškiai apšviestą teritoriją, kurioje stūksojo pramoninių pastatų 
kompleksas. Kokia nors gamykla arba saugykla. 

Jie sustojo prie apsaugos posto, priešais uždarytus metalinius 
vartus. Vairuotojas nuleido durelių stiklą ir pasikalbėjo su ginkluotu 
sargybiniu. Netrukus vartai atsivėrė ir jie pajudėjo pirmyn keliu, ve- 
dančiu už pastatų. Džonas, delne laikantis Naomės ranką, jautėsi vel- 
niškai įsitempęs. Ar Lukas ir Febė tikrai čia? 

Tačiau jie jau važiavo tolyn nuo pastatų, veikiausiai vėl į dykumą. 
Staiga, nelauktai užuodęs žibalo kvapą, jis susigaudė, kur jie dabar du- 
mia. 

Priekyje, už kelių šimtų jardų, pasirodė siluetas. Automobiliui 
artėjant, priekinių žibintų šviesoje jis vis labiau ryškėjo, kol pasirodė 
visas lėktuvas, ne kažin kiek mažesnis už komercinį lainerį. 

— Regis, Paslaptingoji kelionė tęsiasi, — santūriai pratarė Džonas. 

Išvydęs šį lėktuvą, jis pajuto keistą palengvėjimą, tartum tai būtų 
buvęs įrodymas, kad juos atvežė ne susidoroti. 

Ar tai tas lėktuvas, kuriuo iš Le Tuko išskrido Lukas ir Febė? Pro 
iliuminatorius buvo matyti apšviesta kabina, o dar daugiau šviesos 
laukan krito pro atdaras duris trapo viršuje. Žibalo kvapas dabar buvo 
dar stipresnis. 

Mersedesas sustojo. Atsidarė galinės durelės, ir jį trumpam ap- 
akino tiesiai į veidą nukreiptas ryškus žibintuvėlio šviesos pluoštas. 
Lauke vyko greitas pokalbis. Balsai dėl kažko ginčijosi, paskui vėl nu- 
tilo. 

— Atvykstam, prašom! — tarė jų vairuotojas Elijas. 

Jiedu išlipo. Šįkart nebuvo taip šilta, ir Džonas patenkintas ap- 
sivilko savo odinį švarką. Vairuotojas atidarė automobilio bagažinę ir 
padavė jam kelioninį bei nešiojamojo kompiuterio krepšius. Paskui, iš 
susijaudinimo gestikuliuodamas abiem rankomis, arabas nuvedė juos 
prie lėktuvo trapo. 

Džonas užlipo iki viršutinio laiptelio, nuo kurio pamatė lėktuvo 
viduje, tiesiog prie pat durų, iš abiejų pusių, nelyginant sargybinius, 


stovinčius jaunus žmones, vyrą ir merginą. Abu buvo aukšti, vilkėjo 

įspūdingais sniego baltumo kombinezonais ir avėjo tokiais pat baltais 
sportiniais bateliais, o ir jų pačių išvaizda buvo ne mažiau įspūdinga. 
Jiems galėjo būti apie dvidešimt, spėjo Džonas. Vyruko šviesūs plaukai 
itin dailiai nukirpti, oda įdegusi, o bruožai tartum iškalti iš marmuro, 
kokie būna tik mados žurnaluose; moteris taip pat blondinė, liekna, o 
jos laikysena atrodė tobula kaip modelio. Nė vienas jų nesišypsojo; jų 
veiduose buvo matyti vos pastebima panieka. 

Džonas, laukdamas Naomės, tą pačią akimirką pajuto, kad bijo 
šių Žmonių. 

— Sveiki, — pratarė jis, atskirai pažvelgdamas į vyruką ir mergi- 
ną, bandydamas pralaužti ledą. 

— Sveiki atvykę, daktare Klesonai ir ponia Kleson, — pasisveiki- 
no vyras šalta, kapota Naujosios Anglijos tarme, tačiau iš balso neat- 
rodė, kad jie būtų buvę čia laukiami. 

— Galite rinktis bet kurią vietą, — moteris kalbėjo su panašiu 
akcentu, tik dar šaltesniu tonu. 

— Kur mes skrendame? — pasiteiravo Džonas. 

— Prašytume neuždavinėti mums jokių klausimų, — tarė vy- 
ras. — Mes neįgalioti jums atsakinėti. 

— Ar negalėtumėte mums paprasčiausiai pasakyti vieną daly- 
ką, — kreipėsi Naomė. — Jūs nuskraidinsite mus pas Luką ir Febę, 
tiesa? 

— Rekomenduoju rinktis dvi galines vietas, — tarė moteris. — 
Jos toliausiai nuo variklių. Ten sėdėdami mažiausiai jausite rezonansą. 

Naomė nenuleido nuo jos akių. Moters veidas atrodė visiškai be- 
jausmis. Naomė jautė viduje kylantį pyktį, tačiau jį sutramdė. Jie pri- 
valėjo išlikti ramūs, nedaryti nieko, dėl ko pablogintų situaciją. Vien 
tikėtis — tai buvo viskas, kas jiems liko. Tikėtis. 

Durys į piloto kabiną iš kairės buvo uždarytos. Jie pasuko į deši- 
nę, praėjo zona, kuri buvo įrengta kaip mažas pasitarimų kambarys — 
čia buvo ovalus posėdžių stalas su aštuoniomis aplink jį pritvirtinto- 
mis prie grindų kėdėmis. Paskui, praėję pro kambuzą, pateko į užpa- 
kalinę dalį. Joje buvo dvidešimt vietų, prabangiai aptrauktų oda, su 

pernelyg daug erdvės kojoms, po dešimtį iš abiejų pusių, atskirtų pla- 
čiu praėjimu. Naomė suprato, kad moteris patarė rinktis galines vietas 
ne tik dėl silpnesnio triukšmo; salonas šioje vietoje buvo siauresnis, 
todėl ir dvi paskutinės sėdynės, kitaip nei visos kitos, buvo visai šalia 
viena kitos. 

Po kelių minučių vyrukas uždarė salono duris. 

Džonas išgirdo pradedančių suktis turbinų švilpesį. Virš jo su- 
mirksėjo indikatorius su saugos diržo simboliu. Pažiūrėjęs pro iliu- 
minatorių, kairėje išvydo savo blyškaus, susirūpinusio veido atspindį. 
Tamsoje anapus iliuminatoriaus blyksėjo smulkūs baltos šviesos ru- 
tuliai. Lėktuvo navigacijos šviesos, suprato jis. Dar kelios akimirkos, 
ir, tartum spustelėjus jungiklį, jis išvydo į tolį besidriekiančias kilimo 
tako švieseles. 

Pasigirdo metalinis zvimbesys. Džono atspindys, šviesos blyks- 
niai ir kilimo tako šviesos po kelių sekundžių dingo. Dabar jo nuostabą 
geriausiai išreiškė baimingas Naomės verksmas. 

Nusileido elektroninės metalinės langinės. Ant visų langelių. 

Lėktuvui pakilus stiuardesė atnešė jiems pakuotę su maistu, tokią pat, 
kokią būtų pasiūliusi bet kuri kita oro linijų bendrovė. Cezario salotos 
su krevetėmis, plikinamai karšta, ant lengvos ugnies kepta lašiša, su- 
vyniota į foliją, šokoladinis pyragėlis su karamele ir trikampė bandelė 
su minkštu sūriu. Stiuardas tuo tarpu atnešė po taurę „Chardonnay“ ir 
mineralinio vandens. 

Džonas suvalgė beveik visą maistą, tačiau Naomė tik truputį pa- 
knebinėjo. Paskui abu valandėlę bandė snausti. 

Naomė vis galvojo apie stiuardą ir stiuardesę. Jų tylumas ir ne- 
draugiškumas labai priminė Luko ir Febės bendravimą su ja ir Džonu. 
Jiedu beveik galėtų būti jų vaikų vyresnysis brolis ir sesuo. 

Po penkių valandų jiems vėl atnešė valgyti, tik šįkart sumušti- 
nių ir vaisių. Galiausiai, praėjus dar maždaug valandai, abu, Džonas 
ir Naomė, pastebėjo, kad lėktuvas mažina skrydžio aukštį, lyg būtų 
pradėjęs leidimąsi. 

Ėmė mirksėti saugos diržų lemputės. 

Stiuardo ir stiuardesės nesimatė, jie veikiausiai buvo kažkur už 
kambuzo, kaip ir visą laiką, kai nenešdavo Džonui su Naome vandens 
arba maisto. 

Lėktuvas labai akivaizdžiai mažino aukštį. 

Langinės atsidarė taip pat staiga, kaip prieš keletą valandų buvo 
užsidariusios. Į vidų plūstelėjo šviesa. Spindinti, akinanti ryto šviesa. 

Džonas ir Naomė žiūrėjo pro iliuminatorius. 

Jie skrido žemai, ne didesniame kaip trijų arba keturių tūkstan- 
čių pėdų aukštyje, virš kalvotos vietovės, apaugusios vešlia tropine 
augalija. Pro Džono iliuminatorių buvo matyti tik žemė ir giedrame 
danguje tekanti saulė. O pro iliuminatorių Naomės pusėje matėsi pla- 
tus balto smėlio pajūris ir kobalto mėlynumo jūra. Lėktuve nuaidėjo 
duslus garsas, paskui keletas bumbtelėjimų. Išleidžiama važiuoklė. 


Naomė, lyg perbėgus elektros srovei, net suvirpėjo iš susijaudini- 

mo, kuris ją privertė atkusti, nors ir jautė didelį nuovargį. Netrukus iš- 
vysiu savo vaikus. Pamatysiu Luką ir Febę. Jie čia, jie čia, šioje nuostabioje 
vietoje! Jiems viskas gerai, jiems nenutiko nieko bloga. Susitiksiu su jais, ir 
jie tuo pačiu lėktuvu kartu su mumis grįš namo. 

— Gal numanai, kur mes dabar galime būti? — ji paklausė Džono. 

Būtų buvę gerai, jeigu jis būtų išmanęs botaniką ir iš augalijos 
bent jau apytikriai galėjęs nustatyti jų buvimo vietą. Džonas papurtė 
galvą. 

— Nenutuokiu, nei kokiu greičiu mes skridome, nei kuria krypti- 
mi, nenumanau nei nieko kito. Žinau tik tiek, kad nuo Dubajaus mus 
skiria devynios valandos skrydžio. Jeigu tai tas pats lėktuvas, kuriuo 
skrido ir Lukas su Febe, tai pamenu, kad detektyvas inspektorius Pel- 
hamas sakė, jog šio lėktuvo kruizinis greitis yra trys šimtai penkiasde- 
šimt mazgų. Tuo atveju mes nukeliavome tris tūkstančius penkis šim- 
tus sausumos mylių. Taigi, po velnių, mes galėjome atsidurti bet kur. 

Džonas vėl stebeilijo pro iliuminatorių. Atrodė, kad aušta rytas, 
o tai reiškia, kad jie tikriausiai skrido į vakarus. Jeigu skrido lėčiau, 
negu jis buvo paskaičiavęs, tai dabar galėjo būti vakarinėje Afrikos 
pakrantėje. O jeigu greičiau, galėjo pasiekti Pietų Amerikos rytinę pa- 
krantę. 

— Iš Dubajaus mes išskridome vakare, maždaug septintą tris- 
dešimt Jungtinės Karalystės laiku. Taigi pagal mūsų kūno laikrodžius 
dabar yra apie pusė penktos ryto, — tęsė Džonas. 

Jam reikėjo išsimaudyti, nusiskusti, persirengti švariais drabu- 
žiais. Jautėsi nešvarus ir išsekęs. Naomė irgi atrodė nusivariusi nuo 
kojų. Džonui skaudėjo širdį matant, kaip ji dabar kankinasi, skaudėjo 
mažne taip pat, kaip dėl jo dingusių vaikų. Jis pyko ant savęs ir jautėsi 
smarkiai nusivylęs, kad nieko negalėjo jai padėti. Jis galėjo tik sėdėti 
štai čia, nelyginant paskutinis mulkis, ir naudotis netaktišku šios jau- 
nos porelės svetingumu. 

Kalvos po jais netikėtai pasislinko į kitą pusę, tarytumei jie it 
banglentininkai būtų peršokę iškyšą, ir pasirodė plynas slėnis, apy- 
tikriai dviejų mylių pločio ir keliolikos mylių ilgio. Tai buvo lyg koks 

įslaptintas slėnis, iškirstas pačiame kalvų viduryje, pagalvojo Džonas. 
Veikiausiai susiformavęs po ugnikalnio išsiveržimo prieš tūkstančius 
metų. 

Lėktuvui dar labiau priartėjus prie žemės, vaizdas pasikeitė taip, 
tartum staiga kas nors būtų sureguliavęs objektyvą, ir ten, kur buvo 
matyti neryškūs, išskydę kontūrai, atsivėrė toks ryškus vaizdas, jog 
būtum galėjęs įžiūrėti net aštrųjį smeigtuko galą. Vieną akimirką apa- 
čioje plytėjo lygus slėnis, padengtas mirgančia augalija, o jau kitą jie 
netikėtai išvydo nuo žemės aukštyn besistiebiančių kontūrų komplek- 
są. Džonas jau įžiūrėjo pastatus, dauguma jų buvo vienaaukščiai, su- 
jungti takais, — tai jam priminė universiteto miestelį, — nusidriekę 
į tolį įvairiomis kryptimis ir nuo pašalinių akių paslėpti ant jų stogų 
vešančiais augalais. 

Lėktuvas dabar skrido dar žemiau. Vos per keletą šimtų pėdų nuo 
statinių. Džonas akylai stebeilijo į žemę, stengdamasis įžiūrėti žmones 
arba transporto priemones, deja, nepastebėjo nė gyvos dvasios. 

Jis pasijuto taip, lyg jie būtų ketinę leistis į vaiduoklių miestą. 

— Kokia tai vieta? — paklausė Naomė. 

— Luko ir Febės žiemos kurortas. Įsigijo jį tikriausiai už milijo- 
nus, kuriuos susikrovė slapčia nuo mūsų internete prekiaudami verty- 
biniais popieriais. Atspėjau? 

Ji nenusišypsojo. 

Lėktuvas nusileido ant gelsvai žalia spalva nudažyto tako. Keletą šim- 
tų jardų nuriedėjęs žeme, jis nemažindamas greičio įvažiavo į didžiulį 
angarą, kurio stogas, pastebėjo Džonas, irgi buvo maskuojamai apžėlęs 
augalais, ir galiausiai sustojo. Plieskė ryški šviesa, bet vieta pasirodė 
visiškai apleista. 

— Prašome, štai čia. 

Priešais juos stovėjo stiuardesė rimta veido išraiška. 

Atsisegdamas saugos diržą, Džonas pasiteiravo: 

— Kaip vadinasi ši šalis? 

— Mes nejįpareigoti atsakinėti į jūsų klausimus. Jums dabar rei- 
kia išlipti. 

Džonas ir Naomė, pasiėmę savo bagažą, nusekė paskui ją, pra- 
ėjo pro stiuardą, stovintį prie išėjimo, ir trapu nusileido ant mėlynai 
dažyto betoninio pagrindo. Oras buvo karštas ir drėgnas, dvokė su- 
degusiu žibalu, buvo girdėti prislopintas bebaigiančių suktis turbinų 
švilpimas. 

Džonas nepaprastai smalsaudamas apsidairė. Angare stovėjo dar 
vienas, mažesnis, prabangus lėktuvas ir sraigtasparnis, signalinis til- 
telis ant bėgių, automobilinis krautuvas su šakėmis, tuzinas didelių 
konteinerių ir padėklų, sukrautų iki pat lubų į maždaug šimto pėdų 
aukštį. 

Nebuvo matyti nei piloto, nei kitų įgulos narių, nesimatė nei jo- 
kių dirbančių žmonių. Džonas vogčiomis išsitraukė iš kišenės mobilųjį 
telefoną, įjungė ir dirstelėjo į ekraną. Signalo nebuvo. 

Stiuardesė spustelėjo kažką įtaise, kurį laikė rankoje, ir netrukus 
priešais juos atsivėrė nerūdijančio plieno lifto durys. 

Stiuardas tarė: 

— Prašome, lipkite, daktare Klesonai ir ponia Kleson. 

Keletą sekundžių ketvertas tylėdami leidosi žemyn. Atsivėrus 


durims, jie išlipo į tviskantį nepriekaištingai atrodančios metro sto- 

ties peroną. Pro šalį ėjo vienbėgis geležinkelis, o ant jo stovėjo vienišas 
kulkos formos keleivinis vagonas. 

Nelyginant siurrealistiniame sapne, įlipę į vidų Džonas ir Naomė 
susižvalgė, tačiau nieko nesakė. Jie jau nesistebėjo, tik jautė adrenali- 
no perteklių. Buvo per toli nuėję, kad dar ko nors klausinėtų arba kam 
nors prieštarautų. Juos palaikė vien viltis. 

Jiedu įsitaisė ant dviejų kėdžių, o jų palydovai susėdo priešais. Už- 
sidarydamos sušnypštė durys, ir, praėjus kelioms sekundėms, vagonas 
tyliai, be jokio vibravimo ėmė didinti greitį ir įvažiavo į tamsų tunelį. 

Po poros minučių jie išniro stotyje, identiškoje tai, iš kurios ką tik 
išvyko. Durys atsidarė, o jie, sekdami paskui savo konvojų, įlipo į liftą. 
Kelionė į viršų atrodė ilga. Džonas pajuto, kaip nuslūgsta viduriai. Po 
kurio laiko grindys ėmė spausti kojas, ir liftas, Džonui dar nespėjus 
susigaudyti, sustojo. 

Durims atsivėrus jie išlipo į erdvų ir gražiai įrengtą koridorių, 
kuris panėšėjo į banko ar kokios nors pasaulinio masto kompanijos 
pagrindinės būstinės patalpas. 

Naomė paskubomis žvilgtelėjo į Džoną. Kokia tai vieta? 

Jis atsakydamas tik gūžtelėjo pečiais: Žinau ne daugiau už tave. 
Tada vėl dirstelėjo į mobiliojo telefono ekraną. Jokio signalo. 

Juos nuvedė koridoriumi. Praėjo pro uždarytas belanges duris. 
Koridoriaus gale stiuardesė atidarė duris ir įvedė juos į laukiamąjį. Prie 
stalo sėdėjo kita išskirtinai daili moteris, irgi maždaug dvidešimties, 
trumpai kirptais rudais plaukais ir bejausme veido išraiška. Ji taip pat 
vilkėjo baltą kombinezoną. 

— Daktaras ir ponia Klesonai, — pristatė juos stiuardesė. 

Skirtingai nei jų konvojus, moteris maloniai nusišypsojo, atsi- 
stojo, nuėjo prie didingų dvigubų durų ir jas atidarė. Paskui kreipėsi 
kapotu Bostono akcentu: 

— Malonėkit užeiti. 

Tai tarusi, ji pasitraukė į šalį, kad juos praleistų. 

Džonas praleido Naomę pirma savęs ir paskui ją įėjo į erdvų kabi- 
netą su baltu kilimu ir įspūdingai atrodančiais šiuolaikiškais baldais, o 

svarbiausias iš jų čia buvo ovalo formos tamsiai pilkas stalas. Už jo iš 
savo vietos stojosi kažkoks žmogus. 

Tai buvo aukštas, lieknas, dailiai įdegęs vyras, vilkintis tokiais pat 
akinamai baltais drabužiais, tamsiais, vešliais, atgal tvarkingai sušu- 
kuotais plaukais, smilkiniuose elegantiškai sidabruotomis sruogomis. 
Apėjęs stalą, jis išskėtė rankas ir leidosi per kambarį pasveikinti savo 
svečių. Neatrodė, kad jis būtų nors viena diena senstelėjęs po jų pasta- 
rojo susitikimo prieš ketverius metus. Jei jau taip, tai atrodė jaunesnis. 

— Sveikas, Džonai! Sveika, Naome! — prabilo jis Pietų Kaliforni- 
jos tarme, išduodančia nuoširdumą ir didelį pasitikėjimą savimi. 

Naomė pasitraukė atatupsta, lyg būtų išvydusi pamėklę. Kurį lai- 
ką abu tylėdami ir apstulbę stebeilijo į daktarą. 

— Kas čia, velniai rautų, vyksta? — paklausė Džonas. — Gal teiktu- 
mėtės mums paaiškinti? 

Džiugiai šypsodamasis ir nuleisdamas negirdomis klausimą, Leo 
Detorė abiem draugiškai paspaudė rankas ir tarė: 

— Man nepaprastai malonu vėl su jumis susitikti, mano mielieji! 

Jis pakvietė juos atsisėsti prie kavos staliuko. Džonas ir Naomė 
liko stovėti. Genetikui už nugaros buvo didžiulis langas, nuo grindų 
iki lubų, per visą kambario plotį, kuris atsivėrė į pastatų kompleksą ir 
į kalnus tolumoje. 

— Jūs žuvote, — išpyškino Naomė. — Jūs žuvote... tai rodė tele- 
vizija, rašė spauda, jūs... 

— Prašau, atsisėskite; jūs, be abejo, sukrėsti. Leiskite pasiūlyti 
jums ko nors atsigerti. Vandens? Kavos? 

— Aš nenoriu gerti, — padrąsėjusi atkirto Naomė. — Noriu pa- 
matyti savo vaikus. 

— Prašau, suteikite man galimybę viską paaiškinti, o tada... 

— Noriu pamatyti savo vaikus! — kone isteriškai sušuko Naomė. 

— Kur, po velnių, mes esame? — paklausė Džonas. — Tik pasa- 
kykite, kur mes dabar esame. 

— Tai visiškai nesvarbu, — atsakė daktaras Detorė. 

— Ką? — pratrūko Naomė. 

— Nesvarbu? Keliavome dvidešimt keturias valandas, ir tai vi- 
sai nesvarbu? — Džonas nužygiavo prie genetiko ir grasinamai iškėlė 
kumštį. — Mes norime pasimatyti su savo vaikais. Mums reikia Luko 
ir Febės. Jeigu tu kokiu nors būdu juos nuskriaudei, aš užmušiu tave, 
prisiekiu, šunsnuki, tu! Perplėšiu tave į dvi dalis! 

Tariamai pasiduodamas, Detorė iškėlė rankas. 

— Džonai, aš tuojau pat jus nuvesiu pas jūsų vaikus. Jie čia visiš- 
kai saugūs. Ar gerai? 

— Taip, ir tuojau pat. 

Nė kiek nesutrikęs, Detorė tęsė: 

— Nejaugi jūs manote, kad aš būčiau tiek vargęs ir skraidinęs jus 

čia, jei neketinčiau leisti su jais pasimatyti? 

— Mes nežinome, kas dedasi tavo pamišusioje galvoje, — atsakė 
Džonas. — Jei sugebėjai inscenizuoti savo mirtį, tai ką tu, velniai rau- 
tų, dar sugebi? 

— Kur yra mūsų vaikai?! — užriko Naomė. 

Prieš atsakydamas Detorė truputį luktelėjo, paskui ramiai prabilo: 

— Jūsų vaikai atvyko čia tam, kad galėtų būti saugūs. Tai vienin- 
telis įmanomas būdas jų saugumui užtikrinti. Jūs abu gerai žinote apie 
religinių pamišėlių sektą, kuri žudė visus mano programoje dalyvavu- 
sius vaikus. Aš neturėjau pasirinkimo. Taip pat turėtumėte suprasti ir 
tai, jog atgabenau jus čia todėl, kad, būdami Luko ir Febės tėvai, turite 
absoliučią teisę pasimatyti su savo vaikais ir parsivežti juos namo... jei 
tik jie panorės vykti kartu su jumis. 

— Jei tik jie panorės vykti kartu su mumis? Ką nori tuo pasa- 
kyti? — griežtai paklausė Džonas. — Tu pagrobei juos, ir tik vienas 
Dievas žino tavo tikruosius tikslus. Jei tik jie panorės vykti kartu su 
mumis? Kokia arogancija? Velniai griebtų, juk mes esame jų tėvai! 

Detorė grįžo prie stalo ir paėmė ant jo buvusį storą dokumentą. 

— Nejaugi jūs taip ir neperskaitėte sutarties, kurią pasirašėte, 
būdami „Serendipo rožėje“? Nė vienas iš jūsų? 

Džonas ūmai pajuto kažkokią klaikią tuštumą. 

Detorė ištiesė jam dokumentą. 

— Joje yra judviejų parašai, be to, savo inicialais pažymėjote 
kiekvieną lapą. 

Kurį laiką buvo tylu. Po pauzės Detorė kalbėjo toliau: 

— Norėčiau, kad judu suprastumėte: Lukui ir Febei, jų pačių pra- 
šymu, buvo suteikta patikima globa. Jūs, be abejo, galite pasimatyti 
sujais ir praleisti kartu tiek laiko, kiek tik norėsite. Tačiau manau, kad 
pirmiausia, jūsų pačių labui, vertėtų atsiversti šios sutarties dvidešimt 
šeštąją išlygą, devintą paragrafą, ketvirtą punktą. Rasite jį trisdešimt 
septintame puslapyje. 

Džonas padėjo dokumentą ant stalo ir atvertė trisdešimt septin- 
tą puslapį. Kartu su Naome susirado smulkiu šriftu išspausdinto de- 
vinto paragrafo ketvirtą punktą, kuriame mikroskopinėmis raidelėmis 
buvo parašyta: 

Biologiniai tėvai sutinka, savo vaikų arba vieno iš jų aiškiai iš- 
sakytu sprendimu, visas tėvystės pareigas perleisti dr. Detorei 
ir tokiu būdu jam suteikti absoliučią teisę įvaikinti minėtus 
vaikus. Kilus ginčytinai situacijai, vaikų noras būtų galutinis ir 
neginčijamas kriterijus. 


Lapo viršuje ir apačioje buvo aiškiai įskaitomi Džono ir Naomės 
inicialai, užrašyti mėlynu rašalu. 

Naomė tylėjo, paskui tarė: 

— Tai neturi juridinės galios. Ši sąlyga neįpareigoja. Jiems tik 
treji metai! Ar trejų metų vaikas turi teisę pasirinkti tėvus? Tai nesą- 
monėl! Pasaulyje neatsirastų teismo, kuris tai pripažintų. 

— Leiskite jums, mielieji, kai ką išaiškinti, — kreipėsi Detorė, 
sėsdamas priešais juos. — Nemanykite, kad aš tiek varginausi vien 
tam, jog parodyčiau jums šią išlygą sutartyje, kurią pasirašėte prieš 
ketverius metus. Noriu, kad jūs suprastumėte — prieš jūsų vaikus ne- 
buvo panaudota jokia prievarta ir niekas jų nepagrobė, ir čia jie yra 
visiškai teisėtai. 

— Visiškai teisėtai... 

Jis pakėlė ranką, neleisdamas Naomei baigti sakinio. 

— Išklausykite, — tarė jis. — Turiu jums atvirai pasakyti kai ką 
labai svarbaus. Jei norite pasiimti savo vaikus namo, aš neketinu jums 
trukdyti. Jie yra jūsų vaikai. Ir man nesvarbu, ką mes susitarėme — 
nesu pabaisa, nors taip mane pastaraisiais metais vadindavo žinias- 
klaida. Jeigu ir toliau atkakliai tvirtinsite, kad norite pasiimti vaikus 
namo, jūs ne tik turėsite visišką laisvę taip pasielgti, bet ir galėsite pa- 
sinaudoti mano asmeniniu lėktuvu. Ar supratote? 

— Tačiau turbūt yra ir koks nors bet? — paklausė Džonas. 

— Ne, nėra. 

— Tai atrodo kažkoks nesusipratimas, — tarė Naomė. — Nuo 
penktadienio ryto išgyvename tikrą košmarą. 

Detorė, prieš atsakydamas jai, keletą sekundžių patylėjo. 

— Tik nuo penktadienio, Naome? Ar esate tikra, kad tik nuo tada? 

Ji niūriai žiūrėjo tiesiai jam į akis. 

— Kąjūs norite pasakyti? 


— Aš manau, jūs suprantate. 

Jie nuvažiavo vienbėgiu geležinkeliu dvi stoteles. 

— Kokia čia vieta? — Džonas pasiteiravo Detorės. — Kažkas pa- 
našaus į valstybinį tyrimų centrą? O šis metro traukinys? Regis, antže- 
minio transporto spūstys jums visiškai neaktualios? 

— Paaiškinsiu tai vėliau, — atsakė daktaras. 

Jie išlipo perone ir nuėjo link lifto. Iš jo išlipo vyresnio amžiaus 
paaugliai, berniukas ir mergaitė, abu aukšti ir gražūs, apsirengę tam- 
siai mėlynais kombinezonais. 

— Labas rytas, Brendonai, labas rytas, Kortne. 

— Labas rytas, daktare Detore, — draugiškai, tarytumei sutikę 
seną gerą draugą, pasisveikino jaunuoliai. 

Jie, kaip ir visi kiti čia sutikti žmonės, kalbėjo amerikietiška tarme. 

— Šiandien pas mus vieši Tėvai Gimdytojai, — paaiškino Detorė, 
šypsodamasis Džonui ir Naomei. 

— Sveiki, atvykę, Tėvai Gimdytojai! — tarė Brendonas. 

— Linkime jums nuostabios viešnagės, Tėvai Gimdytojai! — tarė 
Kortnė. 

Jau įlipus į liftą Naomė pasiteiravo Detorės: 

— Tėvai Gimdytojai? 

— Tai tokie žmonės, kaip jūs ir Džonas, — atsakė jis. 

Atsidarius durims jie išėjo paskui Detorę į platų koridorių švie- 
siai pilkomis sienomis, kuriame buvo patiestas tamsiai pilkas kilimas. 
Išilgai vienos sienos buvo stikliniai langai stebėjimui, o išilgai kitos 
rikiavosi plokščiaekraniai televizoriai, kurių ekranuose kas keletą se- 
kundžių pasirodydavo vis kita matematinė formulė. 

Pro juos praėjo keliolika vaikų, Džono manymu, nuo maždaug 
trejų metų iki vyresnio amžiaus paauglių. Visi ėjo poromis, visada 
berniukas ir mergaitė, visi vilkėjo kombinezonus, avėjo sportinius ba- 


telius. Visi dailūs. Eidami jie tarpusavyje entuziastingai šnekučiavosi, 

visi iki vieno džiugiai pasveikino daktarą Detorę, kuris, akivaizdu, pa- 
žinojo juos vardais. 

Jiems pasirodžius koridoriuje, Naomė įdėmiai nužvelgė kiekvie- 
ną išjų, o širdis kaskart šoktelėdavo iš desperatiškos vilties, jog tai gal- 
būt Lukas ir Febė. Ji piktai galvojo, ar tik vaikų išvaizda nėra Detorės 
sumanymas — jis tikriausiai liepęs jiems visada atrodyti linksmiems. 
Vis dėlto nors ir jautė šiam žmogui priešiškumą, negalėjo savęs tuo 
įtikinti. Visi atrodė labai natūraliai, sveiki ir laimingi. Buvo keista, kad 
tarp jų nėra jokios įtampos, niekas nešėlsta, neerzina vienas kito. Siur- 
realistinė harmonija. 

Detorė stabtelėjo prie vieno iš stebėjimo langų. Naomė su Džonu 
pasekė jo pavyzdžiu ir, žvilgtelėję žemyn, išvydo krepšinio rungtynes. 
Vaikai žaidė energingai, atkakliai, tačiau buvo geranoriškai nusiteikę. 

Eidami tolyn jie praėjo kitą langą, pro kurį žemiau buvo matyti 
didžiulis uždaras baseinų kompleksas. Viename baseine vyko paau- 
gliško amžiaus vaikų plaukimo rungtis. Kitame buvo mokomasi nar- 
dyti. Trečiame baseine žaidė vandensvydį. 

Kiek vėliau, nuėjus daugmaž šimtą jardų ir stabtelėjus prie kito 
lango, Naomė staiga įsitvėrė Džonui į ranką. 

Čia buvo matyti klasė. Sudvejintuose suoluose poromis sėdėjo 
dvidešimt vaikų, o priešais juos stovėjo po atskirą kompiuterį. 

Suole trečioje eilėje sėdėjo Lukas ir Febė. 

Naomė pajuto, kaip spurda širdis, o akyse tvenkiasi ašaros. Jie 
buvo čia! Jie gyvi! Jie atrodė tokie gražūs, vilkėdami šiuos baltus kos- 
tiumus, tvarkingais plaukais, nepriekaištingai švariais veideliais; kurį 
laiką jie tauškino klaviatūra, sutelkę visą dėmesį į darbą, o netrukus, 
kažko laukdami, pakėlė akis į jų mokytoją. 

Mokytojas, dailus trisdešimtmetis, stovėjo ant pakylos, kaip ir 
mokytojai kitose mokyklose, tačiau jis naudojosi ne įprasta balta len- 
ta, o didžiuliu elektroniniu ekranu, kuriame buvo matyti painus al- 
goritmas. Jiems stebint, mokytojas pabaksnojo ekraną ilga rodomąja 
lazdele, ir algoritmas pasikeitė. 


Tuo metu Lukas pakėlė ranką. 

Jis užduoda klausimą! 

Naomė atidžiai žiūrėjo, jausdama nepaaiškinamą virpulį, ir nu- 
manė, kad tą patį išgyvena ir Džonas. 

Mokytojas kažką atsakė, ir visai klasei, pradedant Luku, išsiver- 
žė geranoriškas, nepiktas juokas. Mokytojas linktelėjo ir nusigręžė į 
ekraną. Tada, Naomės nuostabai, savo rodomąja lazdele ištaisė klaidą 
algoritme. 

— Jūsų vaikai labai sumanūs, — pagyrė Detorė. — Pas mus yra 
daug labai gabių vaikų, tačiau Lukas ir Febė vis tiek yra tarp geriausių- 
jų. 

— Atleiskite, ar mes negalėtume nusileisti į klasę? Aš noriu pa- 
matyti juos tuojau pat, — tarė Naomė. 

Detorė žvilgtelėjo į rankinį laikrodį. 

— Greitai pertrauka, liko tik pora minučių. 

Tai taręs, jis nuvedė juos koridoriumi tolyn. 

— Kokia čia vieta? — vėl pasiteiravo Džonas. — Kas yra visi šie 
vaikai? Ką jūs, daktare Detore, čia su jais darote? 

Nieko nesakydamas Detorė nuvedė juos per vieną laiptatakį že- 
myn, ir jie pateko į didelę, triukšmingą atviro planavimo savitarnos 
valgyklą. Ir čia visi vaikai — besišnekučiuojantys dailūs, draugiški 
žmogučiai — sėdėjo poromis. 

Išėję paskui Detorę iš valgyklos, jie leidosi koridoriumi, panašiu į 
ankstesnįjį, kol sustojo prie durų. 

— Antra klasė, — paaiškino jis Džonui ir Naomei. 

Praėjo kelios akimirkos, ir durys atsidarė. Išėjo berniukas ir mer- 
gaitė, paskui kiti, pasuko į dešinę, kur buvo valgykla, o tuojau pasirodė 
ir Lukas su Febe švytinčiais veidais, jie drauge iš kažko juokėsi. 

Tuo metu vaikai išvydo savo tėvus ir sustojo it įbesti. 

Juokas tą pačią akimirką nutilo. Plačias šypsenas pakeitė vos pas- 
tebimi šypsniai. 

Naomė išskėstomis rankomis žengė žingsnį jų link. 

— Brangieji! Lukai! Febe! Mano mielieji! 

Vaikai leido tėčiui ir mamai paimti juos ant rankų, priglausti ir 

bučiuoti, atsakydami į tai sumišimu. Džonui ir Naomei vėl pastačius 
juos ant žemės, Lukas ir Febė stovėjo nė nekrustelėdami, it vaškinės 
figūros. 

Galiausiai iš klasės išėjo paskutiniai vaikai, o jiems pavymui pa- 
sirodė mokytojas. 

— Tai Adamas Gardneris, vyresnysis kompiuterinių technologijų 
mokytojas, o čia — daktaras Klesonas ir ponia Kleson, — supažindino 
juos Detorė. 

— Man nepaprastai malonu susipažinti! — mokytojas ištiesė 
ranką. — Jūs turite nuostabius vaikus! Lukas ir Febė pirmą kartą daly- 
vavo mano pamokoje, tačiau mane patį išmokė to, ko aš dar nežinojau. 

Jis pažvelgė į dvynukus, o jų veidai, išgirdus mokytojo žodžius, 
nušvito tokiu entuziazmu, kad Džonas ir Naomė apstulbo. 

Mokytojas atsiprašė ir nuskubėjo į savitarnos valgyklą. 

— Ką gi, mielieji, manau, jums reikėtų šiek tiek privatumo. Eikite 
kartu su savo tėveliais į atskirą kabinetą ir aptarkite viską, ką jie norės 
su jumis aptarti. O jeigu baigiantis jų viešnagei jie nuspręstų, kad jums 
reikia grįžti su jais į Angliją, jūs išvyksite. Ar girdite, ką aš jums sakau? 

Nė vienas iš jų neatsiliepė. 

Jie sėdėjo ant patogių kanapų, kambaryje veikė oro kondicionierius, 
o pro langą, ant kurio dėl karštos saulės spindulių buvo iš dalies už- 
trauktos chrominės langinės, galėjai matyti visą teritoriją; Džonas ir 
Naomė sėdėjo vienoje kavos staliuko pusėje, Lukas ir Febė, pro šiaude- 
lius siurbčiojantys mineralinį vandenį iš buteliukų, — kitoje. 

Džonas paskubomis žvilgtelėjo į laikrodį ant sienos ir staiga pasi- 
teiravo, ar čia kur nors yra vyrų tualetas, o ir Naomė užsimanė į tuale- 
tą. Lukas ir Febė išvedė juos į koridorių ir kiekvienam parodė, kur eiti. 

Įėjęs į švarų, tvarkingą tualetą, Džonas nusišlapino, paskui nuėjo 
prie prausyklės ir, atsukęs čiaupą, paleido bėgti vandenį, tikėdamasis, 
kad jo sruvenimas nustelbs garsus. Paskui, priėjęs prie lango, pradarė 
jį, pažvelgė į saulę aukštai danguje ir į savo rankinį laikrodį, nustaty- 
tą rodyti Jungtinės Karalystės laiką. Džonas tyčia išsiprašė vidurdie- 
nį, o jo laikrodis rodė antrą valandą nakties. Tai reiškė, kad jie buvo 
bandydamas nustatyti jos padėtį danguje. Saulė buvo beveik zenite. 
Dar nebuvo praėjęs nė mėnuo nuo žiemos saulėgrįžos, tai yra nuo tos 
dienos, kai saulė pasiekia zenitą, būdama virš Ožiaragio atogrąžos, 
per dvidešimt tirs laipsnius į pietus nuo pusiaujo. Tai, kad saulė dabar 
buvo tiksliai virš jo, aukščiausiame dangaus taške, leido daryti išva- 
dą, jog jie yra veikiausiai šiek tiek į šiaurę nuo Ožiaragio atogrąžos. 
Pagal laiką, kurį rodė jo laikrodis, ir saulės padėtį danguje vidurdienį 
jam pavyko nustatyti, kad jie yra truputį šiauriau Ožiaragio atogrąžos 
Ramiojo vandenyno pietinėje dalyje. Tiesa, jo eksperimentas nebuvo 
ypač tikslus; galimas dalykas, nuo artimiausios žmonių gyvenamos 
vietos juos skyrė daugiau kaip tūkstantis mylių, tačiau tai buvo šiokia 
tokia pradžia. 

Grįžusi į kabinetą pas vaikus, Naomė pasilenkė prie stalelio ir įsi- 
pylė į kavą pieno. Ne, to negali būti, galvojo ji. Negali būti, kad mudu 


su Džonu dabar sėdime čia, oficialiame susitikime su savo vaikais, ir 

kalbamės su jais taip, lyg sudarydami nekilnojamojo turto pirkimo- 
pardavimo sandorį, įsigydami naudotą automobilį, imdami banko pa- 
skolą ar panašiai. 

Lukas, savo mažose rankutėse vartydamas mineralinio vandens 
buteliuką, tarė: 

— Man iš tikrųjų nesuprantama, kodėl jūs taip trokštate, kad 
mes būtinai grįžtume su jumis į Angliją. 

— Kadangi mes esame jūsų tėvai! — atsakė Naomė. — Vaikai 
auga namie, gyvendami su savo tėvais. Toks gyvenimas! 

— Očia taip nėra, — paprieštaravo Febė. — Čia tik keletas vaikų 
turi Tėvus Gimdytojus. Dauguma jų yra autentiški Naujieji Žmonės. 

— Kuojie skiriasi? — pasidomėjo Džonas. 

— Nejaugi jūs, tėvai, to nesuprantate? Juk tai akivaizdu, — atsa- 
kė Lukas. — Tai vaikai, kurie neapsunkinti bereikalingu balastu. 

— Kitaip nei mums, jiems nereikia vystytis moters gimdoje, — 
patikslino Febė. 

Naomė trumpam žvilgtelėjo į Džoną ir iš jo veido suprato, kad jis 
sukrėstas. 

— Tau tai buvo didelis vargas, ar ne, mieloji? — netrukus paklau- 
sė ji, tačiau klausimas buvo tik iš dalies ironiškas. 

Tačiau Febės atsakymas neturėjo nieko bendra su humoru. 

— Tai yra visiškai archajiškas ir beprasmis reprodukcijos meto- 
das, dėl kurio vaikai susiduria su nepageidautina rizika. Vaikų gimi- 
mas iš tėvų negali užtikrinti žmonijai ilgalaikės ateities. 

Džonas ir Naomė valandėlę sėdėjo priblokšti ir negalėjo nieko 
pasakyti. 

— Aš ir Febė nenorime, kad jūs manytumėte, jog nejaučiame dė- 
kingumo už visa, ką judu esate mums padarę. Mes jaučiamės labai pri- 
vilegijuoti, — Luko tonas tapo akivaizdžiai švelnesnis. 

— Ir mes nepaprastai jumis didžiuojamės, — pajutusi, kad situaci- 
ja gerėja, tarė Naomė. 

Tai pasakiusi, ji pažvelgė į Džoną ir pasiteiravo: 

— Ar ne, brangusis? 

— Baisiai! — atsakė Džonas. — Nagi, paklausykite. Manau, jūs 
abu suprantate, kad esate protingesni už visus kitus vaikus, likusius 
gimtinėje, tačiau jūs tai slėpėte nuo mūsų. Dabar, kai mes sužinojome 
tiesą, galime padėti jums atskleisti savo galimybes. Juk yra tokių mo- 
kyklų, kuriose dirba geriausi specialistai, ir jūs galėtumėte lankyti jas... 
mes turime sąrašą... 

Tuo metu Febė, pakėlusi akis, jį pertraukė: 

— Šį klausimą tenka spręsti visiems čia gyvenantiems, kurie yra 
kilę iš Tėvų Gimdytojų. 

— Galbūt jūs, tėvai, ir puoselėjate mūsų atžvilgiu didelius lūkes- 
čius, — pridūrė Lukas, — tačiau aš nesu tam, kad tenkinčiau jūsų lū- 
kesčius, lygiai taip pat ir mano sesuo. 

Džonas ir Naomė žiūrėjo į juos, bandydami suprasti, ką jie dabar 
pasakė. 

Lukas tęsė toliau: 

— Aš nuodugniai stebėjau ir vertinau pasaulį, todėl galiu atvirai 
pasakyti, kad jis nėra labai geras. Turi įvykti daug permainų, o egzis- 
tuojančias problemas reikia spręsti vadovaujantis visiškai nauja mąs- 
tysena, turi būti sukurta nauja ateities pasaulio vizija, priešingu atve- 
jus Žmonija neturės ateities. 

— Neturės ateities? — aidu atkartojo Džonas. — Ką norite tuo 
pasakyti? 

— Juk jūs negalėjote netgi apginti mūsų nuo Mokinių, todėl 
mums teko prašyti pagalbos iš šalies. 

— Gal galėtumėte tai paaiškinti, brangieji? — drebančiu balsu 
paprašė Naomė. — Gal papasakotumėte, kas atsitiko? 

— O aš manau, kad yra daug svarbesnių klausimų, kuriuos rei- 
kėtų aptarti, — valdingu balsu atkirto Febė. — Jums būtų ne pro šalį 
suvokti mūsų gyvenimo principus. 

Naomė pažvelgė į Džoną. Atrodė, kad vaikai per pastarąsias ke- 
lias dienas subrendo ne vieneriais metais. Jai buvo sunku pripažinti, 
kad jie gali kalbėti kaip suaugusieji. Buvo sunku pripažinti viską. Jau- 
tėsi taip, lyg sapnuotų baisų košmarą. 

— Pasakykite mums, kas gi tai per principai, — paprašė Džonas. 

— Gerai, — atsakė Febė. — Pirmiausia mums yra žinoma, jog jūs 
parinkote mums atitinkamus genus, nes norėjote, kad būtume geresni 
už kitus vaikus. Norėjote, kad mes taptume tobulais žmonėmis. 

Febė įžūliai žiūrėjo į savo tėvus. 

— Jūsų mama ir aš... — pradėjo Džonas, bet jį pertraukė Naomė. 

— Paklausykite manęs abu, — prabilo ji. — Jums reikėtų supras- 
ti mūsų motyvus. Kai netekome jūsų brolio Halio, jūsų tėvas ir aš la- 
biau už viską norėjome užtikrinti, kad jums nenutiktų nieko panašaus. 
Mudu norėjome, kad jūs būtumėte kuo sveikesni, troškome apsaugoti 
nuo daugybės ligų. Nejaugi tai yra blogai? 

— Ne, tai visiškai suprantama, — atsakė Lukas. — Taigi kokia 
problema? 

— Kokia problema? — po trumpos pauzės perklausė Naomė. — 
Mes norime, kad jūs grįžtumėte su mumis namo. 

— O kodėl jūs būtinai norite, kad mes grįžtume su jumis 
namo? — paklausė Febė. 

— Todėl... — Naomė akimirką dvejojo. — Todėl, kad mes mylime 
jus. 

— Nors jūsų intelektas ir labai išvystytas, — įsiterpė Džonas, — 
vis dėlto esate maži vaikai. Jums reikia meilės ir patarimų, o tai gali 
duoti tik tėvai... Mes... jūsų mama ir aš... iš tiesų norime jums tai su- 
teikti. 

— Ar žinote, kas jūs, Tėvai Gimdytojai, esate? — paklausė Lu- 
kas. — Esate tik eilinė žmonių karta nepertraukiamoje grandinėje, 
prasidėjusioje prieš daugelį tūkstantmečių, esate žmonės, kurie paver- 
tė šį pasaulį mėšlo krūva. Homo sapiens! — pasišaipė jis. — Sapiens 
reiškia išmintingas. Jūsų giminė visai ne išmintinga, jums valdant pa- 
saulis tapo nevaldomas. Sukūrėte branduolinius ir cheminius masinio 
naikinimo ginklus, kuriuos gali įsigyti bet kuris beprotis, turintis val- 
džią. Jūsų mokslininkai tvirtina įrodę, kad Dievas neegzistuoja, deja, 
jūs leidžiate savo planetoje siautėti religiniams fanatikams. Jūs griau- 


nate ekologinę sistemą, nes nesugebate imtis vieningų veiksmų gam- 

tai išsaugoti. Kiekvieną savaitę informacijos išspausdinate daugiau, 
negu žmogus galėtų perskaityti per visą savo gyvenimą. Ir jūs norite 
padėti mums, mokydami gyventi? Man atrodo, jūsų arogancija viršija 
bet kokias ribas. 

— Jokie kiti gyvūnai neprisiriša prie savo jauniklių, — tarė 
Febė. — Jie paleidžia savo palikuonis, kai tik šie gali skristi, plaukti 
arba patys susimedžioti sau maisto. Kodėl jūs taip desperatiškai pri- 
sirišę prie mūsų ir nepaleidžiate? Jūs jau atsikandote didelį gyvenimo 
kąsnį, o Lukas ir aš dar nė neparagavome. Jei nesiimsime greitų ir es- 
minių permainų, ši planeta ir visi jos gyventojai neturės ateities. Grįž- 
kite namo. Grįžkite atgal ir toliau keliaukite savo šunkeliais, o mums, 
Naujiesiems Žmonėms, leiskite pasirūpinti ateitimi. 

Džonas, kaip tik įmanydamas, stengėsi išlikti ramus ir parodyti 
vaikams, kad juos supranta. 

— Ir kaipgi jūs ketinate pasirūpinti ateitimi? Ką jūs konkrečiai 
darysite? 

Febės tonas netikėtai tapo daug malonesnis. Ji nusišypsojo. 

— Atvirai kalbant, nėra prasmės jums tai aiškinti. Nei jūs, nei kiti 
Tėvai Gimdytojai nepajėgsite to suprasti. Nenoriu kalbėti kaip globėja, 
iš aukšto, nesupraskite manęs klaidingai. Tai tiesiog faktas. 

— Vaikeliai, — kreipėsi Džonas, — policija suėmė tuos žmones, 
kurie norėjo jus nužudyti. Dabar visiškai saugu grįžti namo. Mes už- 
tikrinsime jūsų saugumą. Jei norite keisti pasaulį, o jūs, kaip mes jau 
suspėjome įsitikinti, esate tam pajėgūs, turėtumėte išeiti iš izoliacijos. 
Mes jums visapusiškai padėsime pasiekti jūsų tikslus. 

— Mudviem su Luku reikia tai aptarti. Prašytume kuriam laikui 
palikti mus vienus, — atsakė Febė. 

— Džonai ir Naome, eime pasivaikščioti, — pasiūlė Detorė, kuris 


nepastebimai jau buvo įėjęs į kabinetą. 

Išėję į gryną orą, kvepiantį kinrožėmis ir bugenvilijomis, akinami 
saulės spindulių ir kepinami vidudienio kaitros, Džonas ir Naomė 
sekė paskui daktarą Detorę žaliai dažytu taku, vedančiu juos ne- 
apmatoma ir tylia gyvenviete. Detorė ranka rodė į kiekvieną pastatą, 
pro kurį jie ėjo, ir pasakojo apie jo paskirtį, tačiau kažin ar jiems da- 
bar tai rūpėjo. 

Susitikimas su Luku ir Febe traumavo juos abu. Džonas žvaira- 
vo į šalis, galvodamas apie tai, kaip būtų buvę gerai, jei jis dabar būtų 
turėjęs savo akinius nuo saulės ir plonesnius drabužius. Jautėsi sušu- 
tęs, nešvarus, odą dirgino neskusti šeriai. Tačiau šiuo metu tai buvo 
nesvarbu. Jam rūpėjo tik viena — išgirsti atsakymus į klausimus, ku- 
riuos jis ir Naomė norėjo užduoti Detorei. Atsakymus, kurių jie iki šios 
dienos neturėjo vilties kada nors išgirsti. 

O dar labiau rūpėjo, kaip pasiekti jų vaikų širdis ir įtikinti juos 
grįžti namo. Tada būtų galima įsitikinti, ar Detorė laikosi duoto žo- 
džio, ar jis tikrai leistų tai padaryti. 

Tyla buvo klaiki. Atrodė, tarytum jie būtų išėję pasivaikščioti po 
dvasių miestą. Arba grįžę atgal į kruizinį laivą, pagalvojo ji. 

— Daktare Detore, kodėl visi šie pastatai maskuojami ir kodėl 
kilimo ir tūpimo takas bei visi takeliai nudažyti žaliai? — pasidomėjo 
Džonas. — Kodėl norite likti nematomas? 

— Kojūs bijote, daktare Detore? — paklausė Naomė. 

Detorė žingsniavo lengvai, savimi pasitikinčio žmogaus eisena, 
kaip liūtas, žinantis, kad jokie plėšrūnai jam nepavojingi. Džiunglių 
valdovas, salos karalius, nenugalimasis. Džonas kas sekundę vis labiau 
neapkentė šio žmogaus. Jis bjaurėjosi jo pasipūtimu, neapkentė jo už 
tai, kad jis apgavo Naomę ir jį patį, už tai, kad sugriovė jų gyvenimą ir 
atėmė iš jų vaikus. O vis dėlto kai kuriais atžvilgiais šis žmogus kėlė 
Džonui, kaip mokslininkui, pagarbią baimę. 


Detorė sustojo ir plačiai išskėtė rankas, rodydamas apylinkes. 

— Jums leidus, tuojau paaiškinsiu. Ar pamenate inkviziciją Pran- 
cūzijoje, Italijoje ir Ispanijoje, kuri penkis viduramžių šimtmečius kėlė 
siaubą kritiškai mąstantiems žmonėms? Pamenate italų mokslininką 
Galilėjų, Pizoje gyvenusį matematikos profesorių? Jis taip ištobulino 
teleskopą, kad pirmasis galėjo pamatyti Jupiterio palydovus. Tūkstan- 
tis šeši šimtai trisdešimt antrais metais jis išleido knygą, kuria pritarė 
Koperniko teorijai, kad tai Žemė sukasi apie Saulę, o ne atvirkščiai. 
Inkvizicija privertė jį atsižadėti šios teorijos, priešingu atveju jis būtų 
buvęs nužudytas. 

Nei Džonas, nei Naomė nepratarė nė žodžio. 

— Kaip Hitleris ir Stalinas, taip ir inkvizicija buvo beatodairiška. 
Žudė ir intelektualus, ir proletariatą. Tačiau inkvizitoriams kažkokiu 
būdu pavyko išeiti sausiems, nes jie veikė Dievo vardu. Religija inkvizi- 
ciją aprobavo ir įteisino, — Detorė nutilo ir kurį laiką skvarbiu žvilgs- 
niu stebėjo Džoną ir Naomę. — Jums įdomu, kodėl mes čia slepia- 
mės? Priežastis labai paprasta. Anksčiau ar vėliau atsirastų religinių 
bepročių šutvė, besivadovaujanti idėjomis, kurios niekuo nepasikeitė 
nuo tamsiųjų amžių, mane sumedžiotų ir nužudytų. Jei ne Trečiojo 
tūkstantmečio mokiniai, tai kokia nors kita grupuotė. 

— Ir jus tai stebina? — paklausė Džonas. — Jūs išnaudojate vai- 
kų darbą, užsiimate genų inžinerija, ir stebitės, kad žmonės nusiteikę 
prieš jus? 

Detorė mostelėjo ranka į dangų. 

— Antai, ten pilna palydovų, fotografuojančių kiekvieną šios pla- 
netos colį, kiekvieną valandą, Džoną ir Naomę. Amerikiečius, rusus, 
kitus ir visas kitas tautas. Jie stebi, kad tik kas nors nenukryptų nuo 
normos, ieško naujų struktūrų, žmonių, įsikūrusių anksčiau negyve- 
namose vietose. Viskas registruojama, tiriama, tikrinama. 

— Tai todėl visa jūsų transporto sistema įrengta po žeme? — pa- 
klausė Džonas. 

— Be abejo. Mes esame nematomi ir ketiname taip elgtis toliau, 
iki tos dienos, kai slapstytis nebereikės. 

— O kada tai bus? — paklausė Naomė. 

— Kai pasaulis bus pasirengęs. 

— Kam pasirengęs? — neatlyžo ji. 

— Išminčiai ir žmogiškumui, kuriuos mes čia vystome. Nė vienas 
iš čia gyvenančių vaikų užaugęs nepadės mirtį nešančios bombos sau- 
sakimšame Londono metro. Jie nesusprogdins semtekso automobily- 
je, kur nors prekybinėje gatvėje, pilnoje moterų ir vaikų. Nejaugi jūs 
abu norite, kad šis chaosas, kurį sukėlė vadinamoji civilizacija, tęstųsi, 
tęstųsi, ir taip be pabaigos? Pasaulis iš vieno fanatiko arba despoto 
nagų pereina kitam. Neronas, Atila, Napoleonas, Stalinas, Hitleris, 
Hirohitas, Mao Dzedongas, Pol Potas, Sadamas Huseinas, Miloševi- 
čius, Bin Ladenas, Mugabė. Kuo visa tai baigsis? Gal didele puota su 
balionais ir fejerverkais, per kurią visi draugiškai spaus vieni kitiems 
rankas sakydami: Mielieji, labai gaila, kad tiek daug tūkstantmečių nu- 
gyvenome taip baisiai. Tačiau nuo šiol visi gyvenkime draugiškai vardan 
šviesios mūsų vaikų ateities? Aš taip nemanau. 

— Kas visa tai finansuoja, daktare Detore? — abejingai paklausė 
Džonas. 

Nelėtindamas tempo genetikas atsakė: 

— Suinteresuoti asmenys. Viso pasaulio filantropai, nenorintys 
matyti, kaip civilizaciją perima religiniai fanatikai ir despotai, kaip tai 
buvo tamsiaisiais amžiais. Norintys užtikrinti žmonijai ateitį, pagrįstą 
patikimu mokslu. 

— Noriu dar kai ką sužinoti, — tarė Naomė. — Kodėl tąsyk, kai 
atvykome pas jus, prašydami berniuko, mus apgavote ir davėte dvy- 
nukus? 

Detorė sustojo ir atsigręžė į juos. 

— Todėl, kad niekada nebūtumėte to supratę. Visiškai paprasta. 

— Ko supratę? — sukluso Džonas. 

Mokslininkas nužvelgė juos abu iš eilės. 

— Jūsų vaikutis būtų jautęsis vienišas, neturėdamas su kuo pasi- 
dalyti savo nepaprastai išvystytu intelektu. Būdamas tarp kitų vaikų, 
jis būtų jautęsis lyg nenormalus. Būdami du, jie turėjo galimybę už- 
megzti asmeninius ryšius ir aiškiai, objektyviai matyti pasaulį. 

— Ar jūs nemanote, kad mes patys būtume galėję tai nuspręs- 
ti? — paklausė Naomė. 

— Man neatrodė, kad jūs galėtumėte tai suprasti, — atsakė jis. 

Džonas jautė kylantį pyktį. 

— Taip kalbėti yra labai arogantiška. 

Detorė tik gūžtelėjo pečiais. 

— Pripažinti tiesą dažnai būna sunku. 

— Negaliu patikėti tuo, ką girdžiu. Mes — jūs, Naomė ir aš — 
kartu sutarėme dėl to, kurias naujagimio savybes reikėtų patobulinti. 
Ką dar esate pakeitęs ir mūsų apie tai neinformavęs? 

— Reikšmingas savybes, į kurias jūs, mano manymu, neatkrei- 
pėte dėmesio. 

— Kas, velniai rautų, jums davė tokią teisę? — atžariai, pakeltu 
balsu paklausė Naomė. 

— Eime į mano kabinetą, — pasiūlė Detorė. — Atrodo, jums 
karšta ir nesmagiai jaučiatės. Jums, mielieji, reikia išsimaudyti, per- 
sirengti, užvalgyti ir atsipūsti. Ilgai keliavote ir esate pavargę. Atsigai- 
vinkite, pailsėkite, o paskui pratęsime mūsų pokalbį. 

— Man nereikia atsigaivinti, — atsakė Naomė. — Aš nenoriu 
ilsėtis. Noriu sėsti į lėktuvą ir grįžti namo kartu su savo vaikais. Tai 
viskas, ko man reikia. Ir neaiškinkite, ko man reikia. 

Detorės veido išraiška sugriežtėjo. 

— Čia gyvena daugybė protingų žmonių, Naome. Ir mums vi- 
siems rūpi bendras tikslas: žmonijos ateitis, — jis pažiūrėjo į Džoną, 
paskui vėl į Naomę, parodydamas, kad kreipiasi į abu. — Čia yra trys 
mokslininkai Nobelio premijos laureatai, aštuoni, kuriems suteikta 
Makarturo premija. Pas mus taip pat dirba dvidešimt aštuoni moksli- 
ninkai, nominuoti Nobelio premijai. Taip sakau, nes nenoriu būti lai- 
komas vienišu šarlatanu, besidarbuojančiu patamsyje, arba kokiu nors 
atsiskyrėliu bepročiu, šūkalojančiu mokslo tyruose. 

— Jūs, daktare Detore, turite visišką teisę svajoti apie ką tik no- 
rite, — tarė Naomė. — Tačiau neturite teisės grobti vaikų ir nuteikti 
jų prieš tėvus. 

— Ką gi, kol kas kiekvienam teks pasilikti prie savo nuomo- 
nės, — jis šyptelėjo ir ėjo tolyn. 

Džonas sekė įkandin jo, pykdamas ant Detorės, pykdamas ir ant 
savęs, kad dabar buvo toks bejėgis, niekam vertas, ir nesiliovė įtemptai 
galvojęs. Kaip tik tuo metu pasigirdo dunkstelėjimas. 

Jis pakėlė akis. Vieną akimirką jam pasirodė, kad atskilo dalis 
Detorės pakaušio — kažkas nukrito žemėn kartu su kuokštu plaukų 
ir odos atrėža. Akmuo, pagaliau suprato jis ir baisėdamasis trumpam 
atsigręžė į Naomę. Ši stovėjo čia pat, ištiesusi rankas, su nuožmiu pa- 
sitenkinimo šypsniu lūpose. 

Tada vėl atsisuko į Detorę, kuris susmuko ant kelių, beveik kaip 
sulėtintame kadre, o netrukus krito kniūbsčias ir liko paslikas gulėti. 
Kurį laiką atvertas galvos lopas atrodė šviesiai pilkas, tartum įskilęs 
šiferis, bet paskui jį nudažė besiveržiantis kraujas, plaukais srūvantis 
ant žemės. 

Naomė bėgo, kiek tik įkabindama, atgal taku, kuriuo jie buvo atėję. 
Džonas girdėjo tik tolstantį jos batelių pliaukšėjimą, jo paties širdies 
dūžius ir panišką spengimą ausyse. 

Džonas pripuolė prie Detorės ir priklaupė šalia. Žiūrėjo į kraują, 
tekantį Detorės kombinezono apykakle ir pečiais. Jį apėmė dar dides- 
nė panika. 

Tada repečkodamas atsistojo ir leidosi paskui žmoną. Kai iki jos 
buvo likę keli žingsniai, sušuko: 

— Naome! Stok! Stok! Kur tu bėgi? 

— Pasiimti vaikų, — atsakė ji, nė neatsigręždama atgal. 

Džonas sugriebė ją už rankos ir stipriai trūktelėjęs sulaikė. 

— Naome! Meile! 

Naomė atsisuko į jį, o akys kažkur bėgiojo. Ji isteriškai drebėjo. 

— Paleisk mane! 

— Tu galėjai jį užmušti. 

— Ašir tave užmušiu, — atkirto ji. — Užmušiu kiekvieną, kas tik 
neleis man parsivežti namo savo vaikų. 

Džonas žvilgtelėjo sau per petį į tolėliau gulintį nejudantį žmogų. 
Pakėlė akis aukštyn, apžvelgė gretimų pastatų langus. Bet kurią aki- 
mirką gali atsidaryti durys ir pro jas išpulti žmonės, kurie netrukus 
atsidurtų prie jų. Jiems reikėjo slėptis, tai buvo svarbiausia. Be to, jis 
nespėjo nieko sugalvoti, neturėjo jokių minčių, jokio plano. Ir instink- 
tyviai jautė, kad Detorė buvo jų vienintelis gelbėjimosi lynas. Nebega- 
lėjo būti nė minties apie grįžimą namo kartu su vaikais. Dabar reikėjo 
galvoti, kaip likti gyviems. 

Jis paklaikusiai dairėsi aplink, stengdamasis susiorientuoti. 
Spoksojo į raudonų plytų statinį, apie kurį Detorė prieš keletą minu- 
čių, jeigu Džonas gerai prisiminė, buvo sakęs, kad čia įsikūręs Astro- 
fizikos skyrius. Aname pastate turėtų būti biblioteka ir Bendrųjų ty- 
rimų centras. Akims lakstant nuo vieno pastato prie kito, jis niekaip 

neprisiminė, kuriame iš jų buvo susitikę su Luku ir Febe, — tai galėjo 
būti bet kuris iš daugybės įvairių pastatų. Galvoje sukosi mintis: Bėk 
į vidų! Greičiau į vidų! Nestovėk atviroje vietoje! Bėk slėptis! Po stogu! 
Slėpkis! 

Arčiausiai buvo Astrofizikos skyrius. Laikydamas Naomę už ran- 
kos, Džonas nusitempė ją, pusiau bėgte, klupinėjančią, link pastato. 

Kur, po velnių, jo durys? 

Jie nuskuodė išilgai pastato fasado, pro didelius langus tamsin- 
tais stiklais, pro gėlių lysves ir tvenkinį, pasuko už kampo. Atsidūrė 
priešais nedideles stiklines duris, ant kurių buvo užrašyta: „Atsarginis 
kuo; lauko pusėje nebuvo jokios rankenos, nei tarpo, į kurį būtų galė- 
jęs įsprausti pirštus. 

— Arjie čia? — paklausė Naomė. — Ar Lukas su Febe yra čia? 

— Galbūt. Pradėsime nuo čia. 

Ji kūkčiojo. 

— Džonai, aš noriu surasti savo vaikus. Man reiki Luko ir Febės. 

— Mes surasime juos. 

Jis tempė ją toliau išilgai sienos, pasuko už kampo, iš kur buvo 
matyti kita statinio pusė, ir suprato, kad ten turėtų būti pagrindinis 
įėjimas. Priešais juos du vaikai, berniukas ir mergaitė, maždaug šeše- 
rių metų, balta apranga, susikibę rankomis, peršoko kelis laiptelius 
aukštyn ir leidosi tiesiai į langą pastato centre. Kai iki jo buvo likę 
gal pora jardų, dalis stiklo pakilo aukštyn, o paskui, jiems įėjus į vidų, 
sklandžiai užsidarė. 

Džonas nusivedė Naomę link lango, kurio dalis, jiems prisiarti- 
nus, taip pat pasikėlė. Jie pateko į didžiulį, tuščią atrijų marmurinėmis 
grindimis ir nuo lubų kabančia masyvia Fuko švytuokle, o gaivą viduje 
užtikrino oro kondicionieriai. Patalpa panėšėjo į prabangaus viešbučio 
vestibiulį, tik nebuvo matyti registratūros ir tarnautojų. Vien dvigu- 
bos lifto durys kitame gale. Vaikai buvo dingę. 

Kur? 

Lifte? Tai buvo vienintelė vieta, kur jie galėjo nueiti, pagalvojo 


466 PETER JAMES e TOBULIEJI 


Džonas ir, vis dar laikydamas Naomę už rankos, nusitempė ją su savi- 
mi. Jis nematė nė vieno mygtuko. Pažiūrėjo aukštyn, nuleido akis že- 
myn. Nieko, kuo būtų galima išsikviesti šį nelemtą įrenginį. Bet juk turi 
būti! Džonas apsigręžė ir apsidairė. Patalpoje vis dar nesimatė jokio 
žmogaus. Turėtų būti laiptai, evakuacijos planas. Po kelių sekundžių 
pasigirdo skambutis, o virš lifto durų dešinėje užsidegė lemputė. 

Džonas tvirčiau suspaudė Naomei ranką. Durys atsidarė. 

Kabina buvo tuščia. Jie įlipo į vidų; Džonas pažiūrėjo į skydą ir 
paspaudė apatinį mygtuką.. 

Staiga kitoje atrijaus pusėje pasigirdo šūksniai. Jų link skubėjo 
du paaugliai baltais kombinezonais. Pro stiklines duris į vidų skubėjo 
dar daugiau vaikų. 

Apimtas panikos Džonas suskato maigyti mygtuką. Pirmoji pora 
artėjo, buvo vos už kelių jardų. Tuo tarpu durys užsidarė. 

Pasigirdo pasiutiškas beldimas. 

Naomė, nelyginant zombis, stebeilijo į jį. Liftas ėmė leistis. Džo- 
nas išsitraukė iš kišenės telefoną ir tuščiai pažvelgė į ekraną. Kaip ir 
prieš tai, ryšio nebuvo. 

Vis dėlto turėjo būti kokios nors ryšio su išoriniu pasauliu prie- 
monės. Detorės kabinete stovėjo telefonas, turėtų būti palydoviniai 
telefonai. Aprūpinimas tikriausiai užtikrinamas lėktuvu arba laivu, o 
gal ir vienu, ir kitų; kad ir kaip būtų, jie privalėjo rasti galimybę praneš- 
ti išoriniam pasauliui apie save arba ištrūkti iš čia. 

Tik kaip? 

Durys atsivėrė tiesiai į tuščią vienbėgio geležinkelio peroną. Džo- 
nas išsitempė Naomę iš lifto, pažiūrėjo į dešinę, į kairę. Du tamsūs tu- 
neliai. Į abi puses vedė siauras, kvadratinėmis plytelėmis klotas tech- 
ninės priežiūros takelis. Jis nusitempė ją į kairę ir kiek tik kojos įkerta 
leidosi gilyn, į tunelio tamsą. 

Jie buvo sukorę kelis šimtus jardų, kai išgirdo už savęs riksmus. 
Atsigręžęs Džonas išvydo jiems iš paskos judančius žibintuvėlių švie- 
sos pluoštus. Naomė klupo ir vėl bėgo. Priekyje, tolumoje, buvo matyti 


šviesa. Žibintuvėlių švieselės artėjo. Džonas jautė skausmą plaučiuo- 

se, Naomė tylėdama sekė paskui jį, įsikibusi jam į ranką. Dabar jis lei- 
dosi bėgti dar greičiau. 

Šviesa priekyje jau buvo netoli. Tačiau artinosi ir jų persekioto- 
jų balsai. Dar kiek, ir pasivys. Jiedu išsiveržė iš tamsos į kitą peroną. 
Lifto durys, už jų kitos, avarinio išėjimo. Džonas vėl patraukė Naomę 
ir nusitempė ją paskui save blausiai apšviestais betoniniais laiptais, 
kurie vedė tik aukštyn. Jis šokinėjo laipteliais, per du ir net per tris iš- 
kart; Naomė, kone alpdama, nuolat klupo, todėl jis jau beveik ją vilko, 
laikydamas už rankos. Buvo girdėti iš apačios sklindantys balsai. Galų 
gale jiedu užsikeberiojo į viršų, kur buvo durys su skląsčiu. Džonas jį 
trūktelėjo, durys atsidarė, ir jie abu įvirto į ilgą, ryškiai apšviestą kori- 
dorių, kurio grindys buvo klotos plytelėmis, o sienos tartum iš šlifuoto 
aliuminio. Kitame koridoriaus gale matėsi dvigubos durys su dviem 
stikliniais iliuminatoriais, primenančios įėjimą į ligoninės skubiosios 
pagalbos skyrių. 

Jie puolė bėgti durų link, tačiau, likus vos keliems jardams, kelią 
pastojo du vaikai. 

Lukas ir Febė. 


Už jų ėmė rinktis ir daugiau mažų žmogučių. 

Lukas kalbėjo griežtai: 

— Jūs, Tėvai Gimdytojai, pasielgėte baisiai. Atvykę čionai, griebė- 
tės savo senų metodų. Užtraukėte mums gėdą. Jūs atvykote pas mus 
vos prieš kelias valandas, ir jau suteršėte šią vietą. Šioje saloje dar nie- 
kas nebuvo smurtavęs. Čia gyvenantys Naujieji Žmonės nė nežinojo, 
kas yra smurtas. Dabar jūs jį pademonstravote. Ar didžiuojatės tuo? 

— Mes... — pradėjo Džonas, nežinodamas, ką ketina sakyti, bet 
tuojau užsikirto. 

Naomė buvo sukrėsta savo poelgio ir drebėjo. 

— Kur mes? — neryžtingai paklausė ji. — Kokia čia vieta? Kas 


čia vyksta? 

— Jūs nepajėgtumėte suprasti, net jeigu mes ir bandytume pa- 
aiškinti. 

— Tai per jus mes atsiradome pasaulyje, — tarė Lukas. — Gal 


teiktumėtės mums paaiškinti, kodėl taip pasielgėte? 

— Taigi, — įsiterpė Febė, — ir ko jūs iš tikrųjų siekėte? 

— Mes tik norėjome sveiko kūdikio, be ligą sukeliančio geno, ku- 
rio nešiotojai esame mudu, aš ir jūsų mama. Mes norėjome tik to, ir 
nieko daugiau, — atsakė Džonas, sunkiai galėdamas patikėti, kad jis 
dalyvauja šiame pokalbyje. 

— Puiku, štai ir mes, jums pavyko. Mes esame sveiki, — pareiš- 
kė Lukas. — Gal norėtumėte žvilgtelėti į mūsų sveikatos patikrinimų 
įrašus? Jie iš tikrųjų pavyzdiniai. Mes esame nepalyginti sveikesni už 
pasaulio, į kurį per jus atėjome, gyventojus 

— Atrodo, visi bijo genetikos, — toliau kalbėjo Febė. — Esame 
skaitę, žmonės teigia, kad Motina Gamta nėra tobula, tačiau ji vis tiek 
geresnė už alternatyvas. Ak, nejaugi, tačiau kokioje planetoje jūs gy- 
venate, ką? Motina Gamta viešpatavo Homo sapiens giminei nuo tada, 
kai ši prieš penkis šimtus tūkstančių metų atsirado pasaulyje. Tik kas 
iš to? Jei Motinėlė Gamta būtų valstybės galva, ji būtų nuteista dėl ge- 

nocido! Jeigu ji būtų tarptautinės korporacijos direktorė, ją atleistų už 
nesugebėjimą vadovauti. Kodėl, sakykite, nesuteikus šanso mokslui? 
Nejaugi manote, kad mokslas gerose rankose padarytų dar daugiau 
žalos? 

— Kąjūs laikote geromis rankomis? — paklausė Džonas. 

— Žmogų, kurį jūs ką tik kėsinotės nužudyti, — atsakė Lukas, 
įsmeigdamas žvilgsnį į Naomę. — Daktarą Detorę. Didžiausią aiškia- 
regį iš visų, kurie tik yra gyvenę žemėje. Žmogų, kurį jūs ką tik norė- 
jote nužudyti. 

— Jums teks išvykti, Tėvai Gimdytojai, — niūriai tarė Febė. — 
Kol apie jūsų poelgį nesužinojo per daug žmonių, gyvenančių šioje 
saloje. Įsodinsime jus į lėktuvą. Supraskite, visa tai, kas šioje saloje 
vyksta, yra įrašoma. Jei išvyksite tuojau pat, mes ištrinsime įrašą, ku- 
riame matyti, kaip jūs, Motina, bandote nužudyti; jūs to, tiesa, nenu- 
sipelnėte, tačiau esate mūsų tėvai... 

— Mes tikrai nenorime jūsų žudyti, — tarė Lukas. — Taip mes 
nusileistume į jūsų lygį. Mes norime, kad jūs išvyktumėte. Užmirškite 
visiems laikams, jog čia buvote. Užmirškite viską, kas susiję su mumis, 
viską, ką čia matėte. 

— Aš niekada negalėsiu jūsų užmiršti, — tarė Naomė. 

— Kodėl ne? — pasidomėjo Lukas. 

Naomė sumirksėjo, jai iš akių išriedėjo ašaros. 

— Jūs esate mūsų vaikai ir visada jais liksite. Mūsų namai visada 
bus jūsų namai. Galbūt vieną dieną, kai būsite vyresni, atvyksite mūsų 
aplankyti, — jos balsas nutilo. — Galbūt jūs galėsite ir mus ko nors 
išmokyti. 

Džonas pritariamai linktelėjo ir pridūrė: 

— Mūsų durys jums bus visada atidarytos. Aš tik noriu, kad jūs 
suprastumėte, jog pas mus visada atsiras vietos ir jums, jei tik kada 
nors panorėsite, jei jums reikės. Visada. 


— Mesjus puikiai supratome, — atsakė Febė. 

Naomės dienoraštis 


Kartą aš vos nenužudžiau žmogaus. 

Parašiau būtent taip todėl, kad man pačiai neatrodytų labai tikra. 
Žmogaus smegenys turi vieną gerą savybę: jos nuolat peržiūri praeitį, šį bei 
tą ištrina, o kai ką prideda, pateikdamos ją kuo priimtiniau, kad ji ne tiek 
atspindėtų tikrovę, kiek atitiktų mūsų lūkesčius. 

Siorenas Kierkegoras yra rašęs, kad žmogaus gyvenimas eina tik į 
priekį, tačiau jį suprasti galima tik žvelgiant į atgal. Aš nuolat atsuku juos- 
tą savo galvoje. Grįždama į Halio mirtį. Grįždama į tą dieną, kai mudu su 
Džonu nusprendėme vykti į dr. Detorės kliniką. Grįždama į tą akimirką, — 
neįtikėtina, kad jau praėjo aštuoneri metai, — kai ėjau paskui Džoną ir dr. 
Detorę taku, šviečiant skaisčiai saulei. Į tą akimirką, kai pasilenkusi pakė- 
liau nuo žemės akmenį ir mečiau. 

Atsuku savo juostą, bandydama analizuoti, ko aš siekiau. Ar aš norė- 
jau jį nužudyti? O gal mečiau akmenį trokšdama išlieti tai, kas buvo susi- 
kaupę viduje? 

Kažkas manyje viliasi, kad tiesa yra pastaroji mintis, bet sąžinė kalba 
priešingai. Kaip paaiškino Lukas ir Febė, tai yra vienas iš mūsų, Tėvų Gim- 
dytojų, defektų. Defektas, charakterizuojantis žmonių giminę. Jie mums 
sakė, kad mes savo emocine raida atsilikome nuo technologijų pažangos. 
Esame rūšis, kuri tikisi aplenkti šviesą ir daryti daug kitų dalykų, kurių 
mūsų protėviai negalėjo nė įsivaizduoti, bet neišmokome, kaip įveikti nea- 
pykantą savo širdyse. Rūšis, kurios atstovai savo problemas sprendžia tik 
mėtydamiesi akmenimis. Ar aš galėjau nuginčyti? Ar aš, kuri rytiniuose 
laikraščiuose skaitau apie visas baisybes, vykstančias daugelyje pasaulio 
vietų, galiu savo vaikams tvirtinti, kad jie neteisūs, kad mes jau išmokome 
elgtis kitaip? 

Tai pirmas mano įrašas dienoraštyje po ilgo laiko. Aš buvau praradu- 


si entuziazmą jį rašyti. Buvau praradusi bet kokį entuziazmą. Po kelerių 

metų psichoterapijos pasijutau truputį stipresnė. Galimas dalykas, pamažu 
taisausi. Mudu su Džonu retai paliečiame šią temą, lyg būtume be žodžių 
nusprendę palikti praeitį praeičiai ir susitelkti tik į ateitį. 

Vaikystėje mums aiškina, kad mūsų tėvai yra teisūs, kad privalome 
mokytis iš jų, o vėliau perduodame šiuos niekus savo vaikams. Pasijunti la- 
bai keistai, kai supranti, kad pasaulis jau nebe toks, koks buvo anksčiau. 

Nė vienas iš mūsų nežino, kas laukia ateityje. Galbūt išprotėtume, jei 
žinotume. Nuo to mes gelbstimės svajodami. O svajones mes saugome savo 
širdyse. Mano svajonėse Halis yra gyvas ir sveikas, ir auga, o Džonas, Halis 
ir aš leidžiame laiką drauge ir esame laimingi. Mes kartu atostogaujame, 
kartu vykstame į atrakcionų parkus, lankomės muziejuose, žaidžiame švel- 
niame baltame smėlyje, vandenyno pakrantėje, šėliojame, kvatojame. Tada 
grįžtu į tikrovę. 

Kartais, kai mano atmintis man būna atlaidi, akmuo, kurį paleidau į 
dr. Detorę, atrodo it sapnas. Tačiau dažniausiai jis būna tikras, kiekvieną 
valandą, kiekvieną dieną. Vakarais aš geriu tabletes, kurios yra tapusios 
mano draugėmis ir padeda užmigti, o jeigu jos būna labai geros draugės, tai 
aš miegu kiaurą naktį. 

Būna, tik labai retai, kad ryte atsibundu gerai pailsėjusi. Tada tikiuo- 
si, jog nauja diena atneš kažką gera. Esu įsitikinusi, kad tikrai laiminga 
būnu tuomet, kai atsibudusi su viltimi žvelgiu į ateitį, o ne bandau išsisukti 
nuo savo praeities. 

Kartkarčiais į „Google“ paiešką įvedu „Dr. Detorė“ arba „Lukas Kleso- 
nas“ ir „Febė Kleson“. Tačiau nieko naujo nerandu. Išoriniam pasauliui dr. 
Detorė žuvo sudužus sraigtasparniui, ir taškas. Paslaptinga vieta, kurioje 
mes lankėmės, lieka paslaptis. Mums sugrįžus, Džonas dar keletą mėnesių 
praleido prie kompiuterio, naršydamas „Google Earth“ ir tikėdamasis rasti 
aną salą, tačiau taip ir nerado. 

Ieškojo ir policija, tačiau irgi nesėkmingai. Nepasakyčiau, kad mes 
jiems labai padėjome. Mes taip ir nepasakėme, kad Detorė gyvas. Mes jau- 
tėme, kad, paaiškėjus šiam faktui, kokia nors fanatikų grupuotė anksčiau 
ar vėliau jį susektų, ir visiems salos gyventojams iškiltų grėsmė. Nepaisant 


visko, mudu su Džonu mylime savo vaikus. Juks mes esame jų tėvai ir visa- 

da juos mylėsime. Jie man visą laiką rūpi. Man rūpi, kaip jiems sekasi, rūpi, 
ar jie sveiki, ir visą laiką bijau, — ši baimė manęs niekada neapleidžia, — 
kad jeigu jiems nutiktų kas bloga, mes tikriausiai taip ir nesužinotume. 

Mes nusprendėme neturėti daugiau vaikų. Džonas pasinėrė į savo 
darbą. Aš įsitraukiau į labdaringą veiklą, skirtą vietos vaikams. Laikome 
du šunis, juodus niūfaundlendus, Brutą ir Neroną. Jie labai mieli, be to, 
geri sargai. Nors jau nebejaučiame pavojaus, vis dėlto rūpinamės savo sau- 
gumu. Manau, taip bus visada. 

Šiandien pasitaikė viena iš tų retų dienų, kai jaučiuosi laiminga. Ne 
dėl kokių kitų priežasčių, bet turbūt dėl to, kad praeitis atrodo likusi toli 
toli. Amerikos indėnų išminties knygoje radau citatą, visapusiškai apiben- 
drinančią mano ir Džono situaciją Luko ir Febės atžvilgiu: 

„Nors esame skirtinguose laiveliuose, jūs — savo valtyje, mes — savo 


kanojoje, visi plaukiame ta pačia gyvenimo upe.“ 

Grįžęs iš darbo Džonas kiekvieną vakarą atlikdavo savo ritualą: įsi- 
pildavo ko nors išgerti. Alkoholis palengvindavo jo kančią. Sielvartas 
praradus vaikus jo niekada neapleido, bet jis išgyveno dar vieną pra- 
radimą — jis neteko aistros savo darbui, kuri jam reiškė mažne tiek 
pat. Tiesą sakant, išvykęs iš Detorės salos, Džonas pasijuto esąs kitas 
žmogus, tik negalėjo paaiškinti kaip ir kodėl. 

Pabučiavęs Naomę, jis įsipylė pilną stiklą viskio su ledo kubeliais, 
paskui nuėjo į kambarį ir prisijungė prie interneto, norėdamas peržiū- 
rėti elektroninį paštą. Iš lauko buvo girdėti aplink jų namus besiga- 
nančių avių bliovimas. Pavasaris. Naujo gyvenimo pradžia. Oras šįva- 
kar buvo šiltas, o prognozė žadėjo gražų savaitgalį. Bus galima išnešti 
iš garažo kepsninę, sodo kėdes ir stalą. Galbūt šiemet, dėl įvairumo, 
bus visai gera vasara. 

Džonas nustėro. Jis skaitė pirmąjį iš gautų elektroninių laiškų ir 
negalėjo patikėti. Paskui perskaitė dar kartą ir tik tada nuskubėjo prie 
durų, šaukdamas Naomei, kad ji ateitų ir pamatytų savo akimis. 

Džonas vėl atsisėdo priešais kompiuterį, Naomė uždėjo jam ant 
pečių rankas, ir abu tylėdami ėmė godžiai skaityti žodžius kompiute- 
rio ekrane: 


Atvykstame rytoj, šeštadienį, 15.30, Gatviko oro uostas, Šiau- 
rinis terminalas, „Britanijos oro linijos“, nr. 225, iš Romos. Pra- 
šome, pasitikite. Jūsų vaikai — Lukas ir Febė. 

Naomė stipriai suspaudė Džoną. Jos akys spindėjo džiaugsmu, tačiau 
jose buvo matyti ir tūkstantis klausimų. 

— Ar tai tiesa, mielasis? Ne koks nors nevykęs pokštas? 

— Tai tikras elektroninis laiškas, — atsakė jis. — Tačiau negaliu 
pasakyti, kas jį siuntė. 

— Ar negalėtum sužinoti, iš kur jis? Kas jo autorius ir panašiai? 

— Siųstas iš „Hotmail“ paskyros. Gali atsidaryti ją per porą mi- 
nučių, užsukusi į bet kurią interneto kavinę bet kuriame pasaulio kraš- 
te. Tai nustatyti neįmanoma, — Džonas patraukė pečiais. — Niekas 
neatsakys, ar ši paskyra tikra, tačiau tai būtų labai šlykšti, storžieviška 
išdaiga. 

— Ar tu manai, kad jie grįžta namo? Visam laikui? — toliau klau- 
sinėjo Naomė. 

— Nenutuokiu, — Džonas vėl įsmeigė akis į elektroninį laišką ir 
iš naujo, labai atidžiai, ėmė skaityti trumpą pranešimą. — Jie grįžta 
savo dvyliktojo gimtadienio proga. Kas žino, kokia dabar jų mąstyse- 
na. Gal jiems per ankšta toje saloje, o gal jie nori studijuoti kuriame 
nors iš mūsų universitetų. O gal paprasčiausiai nori su mumis susitik- 
ti. O gal juos pasiuntė, kad išmokytų mus, kaip keisti pasaulį. 

— Einu, paklosiu jiems svečių lovas — jie jau seniai išaugo savo 
pirmąsias lovytes. O valgyti? Kuo mes juos pavaišinsime? 

— Galėsime jų pačių paklausti, kai susitiksime. Gal jie norėtų nu- 
eiti kur nors pavalgyti ne jiems įprasto sveiko maisto, kurį valgo saloje. 
Pavyzdžiui, į makdonaldą ar panašiai. 

Naomė pabučiavo Džoną į skruostą, apglėbė rankomis ir stipriai 
prisispaudė prie jo. 

— Dieve, o, Dieve! Aš taaaaaip tikiuosi, kad jie grįžta ir gyvens su 
mumis. Kad mes vėl būsime šeima. Juk tai neįtikėtina, tiesa? 

Džonas suspaudė jos ranką. 

— Nepuoselėk per daug didelių vilčių, nes mes visiškai neįsivaiz- 

duojame, nei kokie jie dabar, nei koks jų atvykimo tikslas. Tai ganėti- 
nai oficialus elektroninis laiškas. Nei mylime, nei bučiuojame. 

— Tokios jų meilės mes niekada nesame sulaukę. 

— Būtent. 

— Tačiau aš vis tiek manau, kad jie myli mus, tik savaip, mums 
neįprastai. 

Džonas nieko neatsakė. 

— Tegul tai būna ne pokštas, Džonai. Aš nepakelčiau to. Aš taip 
džiaugiuosi. Aš negaliu patikėti, iš tikrųjų negaliu! 

— Pamatysime. 

Ji paglostė jam kaktą. 

— Ar tu nė truputėlį nesidžiaugi? 

— Žinoma, kad taip! Man atrodo, aš priblokštas. Bet kartu... pati 
turėtum suprasti... Aš... 

Jis dvejojo. 

— Ką — tu? — paklausė ji. 

— Aš nervinuosi. Nežinau, ko tikėtis. Galjiems reikia pinigų — argi 
ne todėl vaikai dažniausiai lanko savo tėvus? Dabar jie jau to amžiaus, 
kai tikriausiai nori šio bei to įsigyti. Muzikos, drabužių, pati supranti. 

— Jie dar ne paaugliai, — paprieštaravo Naomė. 

— Detorė buvo sakęs, kad jie augs ir bręs daug greičiau. Tai kas, 
kad jie dabar vienuolikos, spėju, jog atrodo kaip vyresniojo amžiaus 
paaugliai. 

Naomė žiūrėjo į paryškintą elektroninio laiško šriftą. 

— Skaitau ir atrodo, kad... kad nesimatėme tik keletą dienų. Ta- 
rytumei jie būtų išvykę atostogauti. Argi ne keista po aštuonerių metų 
gauti tik tokį trumpą laiškelį? 

Džonas ilgesingai nusišypsojo. 

— Liūdna, bet man tai visiškai neatrodo keista. Juk jie visada 
buvo tokie. Akivaizdu, kad manierų srityje niekas nepasikeitė. 

— Ar mes juos atpažinsime? 

— Be abejo. O jei dėl kokių nors priežasčių ir neatpažintume, tai 
Lukas ir Febė mus tikrai atpažins, gali būti tikra. 

Kaijie, kirtę pėsčiųjų taką, iš automobilių trumpalaikio stovėjimo aikš- 
telės pateko į atvykimo salę, Naomė stipriai sugriebė Džonui ranką. 
Jie atvyko trisdešimt minučių anksčiau — Džonas, kaip tikras švedas, 
visada pasižymėjo punktualumu, be to, šiandien jie nenorėjo rizikuoti. 

Abu velniškai nervinosi. Džonas jautė kąsnį gerklėje, o burna buvo 
visiškai sausa. Vos tik įėjusi į vidų, Naomė atidžiai apžvelgė salę — dėl 
viso pikto, jei jų dvynukai būtų atvykę pirmiau, pavyzdžiui, ankstesniu 
skrydžiu. Nors ir suprato, kad tai vargu ar įmanoma. Ji įdėmiai stebėjo 
žmones, sėdinčius „Costa“ kavinėje, vaikštinėjančius po „WH Smith“ 
knygyną, o galiausiai apsidairė aplink. Žvilgtelėjo į savo laikrodį: 3.02. 
Lėktuvas turėjo atskristi 3.30, ir jie galėjo stebėti skrydžio eigą „Saab“ 
kompanijos kompiuterio ekrane. Kol jie ateis, praslinks dar mažų ma- 
žiausiai pusvalandis, — ji tai gerai žinojo iš patirties, — o jeigu jie ve- 
žasi registruotą bagažą, tai užtruks dar ilgiau. 

Jiedu svarstė, ar vaikai atvyks vieni, ar lydimi suaugusio žmo- 
gaus — galbūt paties Detorės? 

Jie atsitraukė keletą žingsnių į šalį nuo žmonių, laukiančių tiesiai 
priešais barjerą, skiriantį pėsčiųjų taką nuo atvykimo salės tarpdurio. 
Naomei nuo nervinės įtampos ir laukimo beveik svaigo galva. Galvoje 
sukosi tiek daug klausimų. Aplink juos lūkuriavo vyrai, vilkintys kos- 
tiumais, rankose laikantys plakatus su užrašytais vardais. Stoviniavo 
limuzinų ir taksi vairuotojai, laukiantys keleivių. Ji dėl visa ko užmetė 
akį į vardus. O būtent dėl ko? Gal ieškodama Detorės vardo? STANAR- 
DAS, PONAS FAISALAS, FRANKAS NIUTONAS, PONIA APLETON, OS- 
TERMANN PLC. 

Ji tirtėjo. Džiaugėsi ir tuo pat metu būgštavo. Ir nekantravo. 
Troško, kad iš lėto slenkančios minutės praslinktų greičiau. Džonas 
nesiliovė dirsčiojęs į savo laikrodį, ir kiekvieną kartą, kai jis tai padary- 
davo, Naomė žvilgtelėdavo į savąjį. Tačiau beveik nenuleido akių nuo 

Pro šalį nužirgliojo klestintis verslininkas, traukiantis juodą kelionės 
krepšį. Paskui pasirodė pagyvenusių indų pora, stumianti pavojingai 
perkrautą bagažo vežimėlį. 

Dar dvidešimt minučių, ir jie galės jau pagrįstai ruoštis pasitikti 
savo vaikus. 

Dvidešimt minučių praėjo, paskui dar dešimt. Pagaliau pro tarp- 
durį ėmė plūsti nesibaigiantis žmonių srautas, tarytum daugmaž tuo 
pat metu būtų nusileidę keli lėktuvai. Dar dešimt minučių. 

— Ačiū Dievui, atrodo, jie jau ateina, Džonai. 

Jis linktelėjo. Pasirodė du aukšti žmonės, ir jų viltys dar labiau 
sustiprėjo. Vyresnio amžiaus paauglys ir tokio paties amžiaus mergi- 
na. Dailus vaikinas sutaršytais šviesiais plaukais, liekna ir žavi mergi- 
na. Jie stūmė vežimėlį, prikrautą brangaus bagažo. Naomė ir Džonas 
žengė į priekį. Vaikinas apsikabino merginą ir pabučiavo į lūpas. Kitą 
akimirką jis pamojavo ranka kažkam iš pasitinkančiųjų, ir netrukus 
abu pagreitino žingsnius. Ne, tai ne jų dvyniai. 

Oro uosto tarnautojas stūmė invalidų vežimėlį, kuriame sėdėjo 
jauna moteris, vilkinti šilta striuke su gobtuvu, viena koja gipso tvars- 
tyje, šalia ėjo kita moteris, ji stūmė vežimėlį su lagaminais ir slidėmis. 
Įkandin jų nusekė būrelis žmonių iš Artimųjų Rytų, kuriame buvo ke- 
lios moterys, vilkinčios burkomis. Paskui pasirodė du senukai invalidų 
vežimėliuose, juos stūmė oro uosto tarnautojai. Džonas ir Naomė į se- 
nukus nekreipė dėmesio, įdėmiai žiūrėdami, kas dar išeis pro tarpdurį. 

Tarnautojai sustabdė vežimėlius. Juose sėdėjo mažutėliai senu- 
kai. Abu ant kelių laikė po mažą kelionmaišį. Džonas žvilgtelėjo į juos. 
Du senukai, dingtelėjo jam iš pirmo žvilgsnio. Tačiau, pažiūrėjęs įdė- 
miau, jis atkreipė dėmesį, kad vienas jų apsirengęs oranžiniais marš- 
kinėliais trumpomis rankovėmis, mėlynais šortais, o apsiavęs sport- 
bačiais, tuo tarpu kitas vilkėjo balta palaidine, džinsiniu sijonu, avėjo 
ryškiaspalviais krepšinio bateliais. Vyras ir moteris, suprato jis, ūmai 
pajutęs, kaip nervinė įtampa ima veržti gerklę. 

Jųdviejų galvos buvo neproporcingai didelės, palyginti su jų 
smulkiais kūnais, kaukolės išpūstos, tarytum deformuoti didžiuliai 

graikiniai riešutai, o po apvytusia grublėta oda matėsi į ją įsispaudę 
ryškūs kaulai. Džonas ir Naomė atpažino juos tik iš akių. Mėlynos iš- 
sprogusios akys, didelės, apvalios ir įdėmios. Abu jau nebeturėjo pusės 
byrančių dantų. 

Moteris rodė į Džoną ir Naomę. Oro uosto tarnautojai linktelėjo 
ir ėmė artintis. Galiausiai sustojo priešais juos. 

Džonas ir Naomė žiūrėjo nuleidę akis žemyn, keletą sekundžių 
nesuprasdami, kas vyksta. Naomė išsigandusi žvelgė į jų suvargusius 
veidus. Į devintą dešimtį baigiančių, o gal ir vyresnių, senukų veidus. 
Vyras dar turėjo keletą baltų sruogų iš abiejų kaukolės pusių. Moteris 
buvo visiškai nuplikusi. 

Senutė pakėlė akis ir taip graudžiai nusišypsojo, kad Naomės šir- 
dis vos neplyšo. Paskui taip pat nusišypsojo ir senukas. 

— Labas, mamyte. Labas, tėveli, — pasisveikino Lukas. 

Jo balsas buvo laibas ir jaunas, kaip vaiko. O juk jis ir buvo dar 
vaikas. 

Febė šypsojosi ir atrodė truputį suglumusi. Ji pažvelgė į tėvus, 
pirma į vieną, paskui į kitą. 

— Jūs sakėte, kad mes galėsime grįžti namo, bet kada, ir jūs 
mūsų visada lauksite. 

Naomė raudodama priklaupė šalia. Ji apkabino Febę, paskui Luką. 

— Žinoma, mano brangieji. Mudu su tėveliu mylime jus labiau už 
viską. Žinoma, kad tai galioja. Sveiki sugrįžę į namus! 

Džonas pažiūrėjo į abu vyrus, stovinčius už vežimėlių. 

— Arjie turi bagažo? 

Vienas jų papurtė galvą. 

— Ne, jokio bagažo. Tik šie maži krepšeliai. 

— Mums daug nereikia, — paaiškino Febė. — Mes ilgai neužsi- 
būsime. 

— Kodėl? Kur jūs vyksite? — pro ašaras neryžtingai paklausė 
Naomė. 

Ji dirstelėjo į Džoną. Jo veidas buvo rūstus, pelenų spalvos. Stojo 
mirtina tyla, ir ji, tramdydama ašaras, viską suprato. 


Padėka 


Kai prieš dešimt metų pradėjau rūpestingai rinkti medžiagą šiai kny- 
gai, žmonės man kalbėjo, kad „modifikuoti kūdikiai“ galimi tik moks- 
linėje fantastikoje. Jau nebe... Prieš dešimtmetį žymiausieji genetikai 
man iš tiesų kalbėjo, jog tėvai netolimoje ateityje galės parinkti savo 
vaikams empatijos lygį. Ar jie tikrai norės švelnaus, mielo naujagimio, 
kurį gyvenime kiti sumindžios? O gal pageidaus ryžtingo ir atkaklaus 
vaikelio, kuris, galimas dalykas, užaugęs bus sociopatas? Tačiau mums 
tai nelabai įmanoma. O vis dėlto toji ateitis jau beveik čia pat. 

Kaip visuomet aš esu dėkingas daugeliui žmonių, tačiau labiausiai 
tiems, kurie tikėjo ir prisidėjo prie šios knygos atsiradimo per ilgą ir 
kartais beviltiškai atrodžiusią jos kelionę nuo sumanymo iki leidybos. 
Mano nuostabiai agentei Carolei Blake, tikėjusiai dar nuo tada, kai ši 
knyga tebuvo idėja, knibždanti mano galvoje. Redaktoriui, nepaprasto 
ryškio žvaigždei Wayne'ui Brookesui, už jo aistrą ir atsidavimą, nes jis 
buvo pirmasis iš pirmųjų. Visiems tiems, kurie neįkainojamai prisidė- 
jo, teikdami vertingos informacijos ir redaguodami, o ypač Annai-Lisai 
Davies, Susanai Ansell, Susanai Opie, Martinui ir Janei Diplockams, 
Nicky'ei Mitchell ir mano žavingai asistentei Lindai Buckley. 

Nepaprastai dėkoju žmogui, su kuriuo prieš daugelį metų susipa- 
žinau per laimingą atsitiktinumą, kai jis ėjo detektyvo inspektoriaus 
pareigas, tai yra Dave'ui Gaylorui, Rojaus Greiso prototipui, už jo visa- 
pusišką pagalbą rašant šią knygą. 

Labai dėkoju ir mokslų daktarui, Pietų Kalifornijos universiteto 
Biomedicinos mokslų skyriaus profesoriui adjunktui Stevenui D. Goo- 
dmanui, itin skrupulingai tikrinusiam kiekvieną biologijos faktą, taip 
pat Seymouro Benzerio vardo biologijos profesoriui, Howardo Hughe- 
so Medicinos universiteto tyrėjui mokslų daktarui (Rokfelerio univer- 
sitetas, 1983 m.) Davidui J. Andersonui (Genetinė neuronų grandinių, 
kontroliuojančių emocinį elgesį, analizė). Taip pat labai dėkoju dakta- 
rei Penelopei Leach už jos įstabų veikalą Your Baby and Child, Karališ- 
kojo chirurgų koledžo mokslo darbuotojams Robertui Beardui ir Ant- 

hony'ui Kenney'ui (pastarasis dar ir Karališkojo akušerių ir ginekologų 
koledžo mokslo darbuotojas), Paului Tanneriui, Raymondui Kurzwei- 
lui (Sasekso niversiteto Kognityvinių mokslų katedra ir Ruthefordo 
Appletono laboratorija), Dave'ui Chidley'ui („Royal Caribbean Cruise 
Line“) ir motorlaivio „Azamara Ouest“ kapitonui Leifui Karlssonui. 

Už įžvalgas ir užsidegimą ypač dėkoju Geoffui Duffeldui, labai 
daug prisidėjusiam prie šios knygos atsiradimo, bei visai „Macmillian“ 
leidyklai. 

Kaip visuomet jaučiuosi skolingas Chrisui Webbui iš „MacServi- 
ce',jo genialumas, taisant mano kompiuterį, ne kartą kėlė įtarimą, jog 
jis yra „modifikuotas kūdikis“ ir jam įdiegti specialūs technologiniai 
genai. 

Man nepaprastai pasisekė, jog bendradarbiauju su tokia puikia 
reklamos agentūra kaip „Midas“, ir vargu ar kuris nors autorius turi 
reklamos agentus, kurie būtų geresni už Claire Richman, Sophie Ran- 
som, Steveną Williamsą ir Tony'į Mullikeną. 

Buvo tokių akimirkų, kai manydavau, kad parašyti šį romaną bus 
pernelyg sunki užduotis vien todėl, kad ėmiausi tokios sudėtingos ir 
plačios temos, tačiau man pagelbėjo nenuilstanti Helena, kuri drąsin- 
davo mane sunkiausiomis valandomis. 

Kaip visuomet pabaigoje dėkoju visuomet linksmai Koko, mielai 
Febei ir visuomet atsipūtusiam Oskarui, kurie man niekuomet neleido 
pamiršti, kad pasaulis egzistuoja ir už mano nešiojamojo kompiuterio 


ir kad mums reikia eiti pasivaikščioti po jį... 

Emocinis personažų paveikslas yra 
stebėtinai tikroviškas. Skaitydamas 
šią knygą regi kino juostą. 

— Front Row, Radio 4 


Peteris Jamesas yra vienas geriausių 
detektyvų rašytojų. 
— Karin Slaughter 


Peteris Jamesas tampa vis geresnis ir 
geresnis ir vertas sėkmės, kurios 
sulaukė jo serija apie Rojų Greisą. 

— Independent on Sunday 


Džonas ir Naomė trokšta susilaukti kūdikio, tač au 
„sužino, kad abu turi pavojingą geną, todėl yra labai 
didelė tikimybė vaikui susirgti reta nepagydoma liga: 


Vėliau jie išgirsta apie genetiką daktarą Leo Detorę. + 
Jo taikomi Metodai gali apsaugoti būsimą kūdikį nuo ki 
bet kokių ligų. Džonas ir Naomė ryžtasi eksperimentui: 21 

ir nuvyksta į Leo Detorės kliniką. L 


Šis siūlo jiems rinktis kūdikio lytį, akių spalvą, plaukus, 
netgi įvairius gebėjmus. Jie tiesiogine prasme gali 
Kao savo būsimą palikuonį. Ateina laikas, kai 
1 atšaukti sprendimą yra per vėlu. Kai Naomė sužino, 

Ai. kad yra nėščia, ima suprasti, jog ne viskas klostosi 


pagal jų planą... 

